<header data-type="book">
<h1>素問懸解</h1>
<dl class="元資料">
<div><dt>作者</dt><dd>黃玉璐</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1756">公元1756年</data></dd></div>
</dl>
</header>

<h1>黃帝內經素問序</h1>
<p>夫釋縛脫艱，全真導氣，拯黎元於仁壽，濟羸劣以獲安者，非三聖道則不能致之矣。孔安國序《尚書》曰：伏羲、神農、黃帝之書，謂之三墳，言大道也。班固《漢書·藝文志》曰：《黃帝內經》十八卷，《素問》即其經之九卷也，兼《靈樞》九卷，乃其數焉。雖復年移代革，而授學猶存，懼非其人，而時有所隱，故第七一卷，師氏藏之，今之奉行，惟八卷爾。然而其文簡，其意博，其理奧，其趣深，天地之象分，陰陽之候列，變化之由表，死生之兆彰，不謀而遐邇自同，勿約而幽明斯契，稽其言有徵，驗之事不忒，誠可謂至道之宗，奉生之始矣。</p>
<p>假若天機迅發，妙識玄通，蕆謀雖屬乎生知，標格亦資於詁訓，未嘗有行不由徑，出不由戶者也。然刻意研精，探微索隱，或識契真要，則目牛無全。故動則有成，猶鬼神幽贊，而命世奇傑，時時間出焉。則周有秦公，漢有淳于公，魏有張公、華公，皆得斯妙道者也。咸日新其用，大濟蒸人，華葉遞榮，聲實相副，蓋教之著矣，亦天之假也。</p>
<p>冰弱齡慕道，夙好養生，幸遇真經，式為龜鏡。而世本紕繆，篇目重疊，前後不倫，文義懸隔，施行不易，披會亦難，歲月既淹，襲以成弊。或一篇重出而別立二名，或兩論併吞而都為一目，或問答未已別樹篇題，或脫簡不書而云世闕，重合經而冠針服，並方宜而為咳篇，隔虛實而為逆從，合經絡而為論要，節皮部為經絡，退至教以先針，諸如此流，不可勝數。</p>
<p>且將升岱嶽，非徑奚為？欲詣扶桑，無舟莫適。乃精勤博訪，而並有其人，歷十二年，方臻理要，詢謀得失，深遂夙心。時於先生郭子齋堂受得先師張公秘本，文字昭晰，義理環周，一以參詳，群疑冰釋。恐散於末學，絕彼師資，因而撰注，用傳不朽，兼舊藏之卷，合八十一篇，二十四卷，勒成一部。冀乎究尾明首，尋注會經，開發童蒙，宣揚至理而已。</p>
<p>其中簡脫文斷，義不相接者，搜求經論所有，遷移以補其處。篇目墜缺，指事不明者，量其意趣，加字以昭其義。篇論吞併，義不相涉，闕漏名目者，區分事類，別目以冠篇首。君臣請問，禮義乖失者，考校尊卑，增益以光其意。錯簡碎文，前後重疊者，詳其指趣，削去繁雜，以存其要。辭理秘密，難粗論述者，別撰《玄珠》，以陳其道。凡所加字，皆朱書其文，使今古必分，字不雜糅。庶厥昭彰聖旨，敷暢玄言，有如列宿高懸，奎張不亂，深泉淨澇，鱗介咸分，君臣無夭枉之期，夷夏有延齡之望。俾工徒勿誤，學者惟明，至道流行，徽音累屬，千載之後，方知大聖之慈惠無窮。</p>
<p><u>時大唐寶應元年歲次壬寅序</u></p>
<p>將仕郎守殿中丞孫兆重</p>
<p>朝奉朗守國子博士同校正醫書上騎都尉賜緋魚袋高保衡</p>
<p>朝奉朗守尚書屯田朗中同校正醫書騎都尉賜緋魚袋孫奇</p>
<p>朝散大夫守光祿卿直秘閣判登聞檢院上護軍林億</p>

<h1>重廣補註黃帝內經素問序</h1>
<p>臣聞安不忘危，存不忘亡者，往聖之先務，求民之瘼，恤民之隱者，上主之深仁。在昔黃帝之御極也，以理身緒餘治天下。坐於明堂之上，臨觀八極，考建五常，以謂人之生也，負陰而抱陽，食味而被色。外有寒暑之相蕩，內有喜怒之交侵，夭昏札瘥，國家代有。將欲斂時五福，以敷賜厥庶民，乃與岐伯上窮天紀，下極地理，遠取諸物，近取諸身，更相問難，垂法以福萬世。於是雷公之倫，授業傳之，而《內經》作矣。</p>
<p>歷代寶之，未有失墜。蒼周之興，秦和述六氣之論，具明於《左史》，厥後越人得其一二，演而述《難經》，西漢倉公傳其舊學，東漢仲景撰其遺論，晉皇甫謐刺而為《甲乙》，及隋楊上善纂而為《太素》，時則有全元起者，始為之訓解，闕第七一通，迄唐寶應中，太僕王冰篤好之，得先師所藏之卷，大為次注，猶是三皇遺文，爛然可觀。</p>
<p>惜乎！唐令列之醫學，付之執技之流，而薦紳先生罕言之。去聖已遠，其術晻昧，是以文注紛錯，義理混淆。殊不知三墳之餘，帝王之高致，聖賢之能事，唐堯之授四時，虞舜之齊七政，神禹修六府以興帝功，文王推六子以敘卦氣，伊尹調五味以致君，箕子陳五行以佐世，其致一也。奈何以至精至微之道，傳之以至下至淺之人，其不廢絕，為已幸矣！</p>
<p>頃在嘉祐中，仁宗念聖祖之遺事將墜於地，乃詔通知其學者，俾之是正。臣等承乏典校，伏念旬歲。遂乃搜訪中外，裒集眾本，𦾽尋其義，正其訛舛，十得其三四，余不能具。竊謂未足以稱明詔，副聖意，而又採漢唐書錄古醫經之存於世者，得數十家，敘而考正焉。貫穿錯綜，磅礴會通，或端本以尋支，或溯流而討源，定其可知，次以舊目，正繆誤者六千餘字，增注義者二千餘條，一言去取，必有稽考，舛文疑義，於是詳明。以之治身，可以消患於未兆，施於有政，可以廣生於無窮。恭惟皇帝撫大同之運，擁無疆之休，述先志以奉成，興微學而永正，則和氣可召，災害不生，陶一世之民，同躋於壽域矣。</p>
<p><u>國子博士臣高保衡</u></p>
<p>等謹上</p>
<p>光祿卿直秘閣臣林億</p>

<h1>自序</h1>
<p>黃帝咨岐伯作《內經》，垂《素問》《靈樞》之篇，醫法淵源，自此而始，所謂玄之又玄，眾妙之門者也。秦漢而後，韋絕簡亂，錯落舛互，譬之棼絲，不可理矣。</p>
<p>玉楸子盛壯之年，雍正甲寅，時年三十。誤服庸工毒藥，幸而未死。遂抱杜欽、褚炤之痛，憤檢漢後醫書，恨其不通。通者，思邈真人《千金》一書而已。上溯岐黃，伏讀《靈》《素》，識其梗概，乃悟醫源。至其紊亂錯訛，未能正也。</p>
<p>乾隆甲戌，客處北都成新書八部，授門人畢子武齡，字維新，金陵人。服習年餘，直與扁倉並駕。畢子既得先聖心傳，復以箋註《素》《靈》為請。其時精力衰乏，自維老矣，時年五十。謝曰不能。乙亥春初，畢子又以前言請。且謂醫尊四聖，自今日始，仲景二注已成，岐黃扁鵲之書，迄無解者，三聖之靈，未無遺恨！過此以往，來者誦法新書，心開目明，而不解先聖古義，又將恨無終窮也。</p>
<p>時維二月，寒消凍解，律轉陽回，門柳綻金，庭蘭孕玉。玉楸子客況蕭蘦，旅懷索落，歌遠遊之章，誦閒居之賦，幽思縷起，殊非杜康所解，乃箋釋《素問》，以消郁煩。十一月終書成，淆亂移正；條緒清分，舊文按部，新義煥然。</p>
<p>嗟乎！僕以東海頑人，遠賓上國，研田為農，管城作君，流連尺素，愛惜分陰。春雪才收，秋露忽零，星斗屢易，弦望幾更，倏而隴陰促節，急景催年，冰澌長河，霜結修檐。歲凜凜以愁暮，心悢悢而哀離，夜耿耿而永懷，晝營營而遙思，此亦羈客遷人騷牢徘怨之極，概誠足悲憂不可說也。無何稿脫書清，事竣業就，遂作岐伯之高弟，黃帝之功臣，是即擁旄萬里之榮，南面百城之樂也，貧而暴富，莫加於此矣。</p>
<p>《南史》沈攸之有言，窮達有命，不如讀書，掩卷愴然，情百其慨。武夫學劍，僅敵一人，醫士讀書，遂宰天下。痛念先聖傳經，本以起死，詎知下工學古，反以戕生，良由文義玄深，加之編寫凌亂，豈其終身無靈，實乃白頭不解。僕以為死生大矣，何必讀書也。</p>
<p><u>乾隆二十年十一月己亥黃元御撰</u></p>

<h1>新刻素問懸解敘</h1>
<p>昔唐太僕王冰注《素問》，精勤博訪，歷十二年方臻理要，宋光祿卿林億輩典校舊文，猶或議之，蓋將闡揚至道，羽翼微言，固若斯之難也。迄今披覽遺編，綜觀體要，未嘗不嘆其研精於經者深而為功於世者大也。然或條緒未明，強為移置，或訛舛未正，曲為詮釋，誠有足議，未可盡從。林億輩從而正之，雖多所發明，亦得失相半，要未能躊躇而滿志也。</p>
<p>夫後人之著述，每視古人而益詳。觀王冰之注，視全元起之訓解為詳矣，觀林億之校正，視王冰之注又加詳矣。豈古人之心思材力果不逮後人耶？非也。道經遞闡而益明，理以互證而愈邃，竊意後世必有探微窮奧，集其大成，遠勝於前人之所為者。乃自宋元以來，士大夫咸薄為藝術，置而勿講，蓋斯道亦漸微矣。</p>
<p>向讀黃坤載先生《素靈微蘊》《四聖心源》諸書，奧析天人，妙燭幽隱，每謂自越人、仲景而後，罕有其倫。繼而聞先生猶有《素問》《靈樞》《難經》諸解，神往者久之。顧世無刊本，且聞其後裔珍藏甚密，欲一覯卒不可得。春初，陳子夢陶偶遊坊肆，見先生遺書抄本若干秩，舉以告余。遂與訪之，則《素問》《靈樞）《難經》諸解具在焉。亟購以歸，日夜披讀，寢食俱忘。觀其條理分明，篇第昭晰，其所移置，則若符節之合也。義意周密，脈絡融貫，其所詮釋，則若日星之炳也。然後嘆窮微探奧，集其大成，遠勝於前人之所為者，竊幸於先生見之也。</p>
<p>《難經懸解》既已梓而行之，今將刻《素問懸解》，因書以冠篇首。</p>
<p><u>同治十一年壬申四月陽湖馮承熙敘</u></p>

<h1>卷一</h1>

<h2>養生</h2>

<h3>上古天真論（一）</h3>
<p>昔在黃帝，生而神靈，弱而能言，幼而徇齊，長而敦敏，成而登天。</p>
<p>初，神農氏母弟封於有熊之國。神農之後，炎帝榆罔之代。有熊國君少典之妃曰附寶，感電光繞鬥而有娠。生帝於軒轅之丘，因名軒轅，國於有熊，故號有熊氏，出於公族，故姓公孫氏，長於姬水，又姓姬氏。</p>
<p>神農氏衰，帝與炎帝榆罔戰於阪泉之野，三戰勝之，諸侯尊為黃帝，代神農氏以治天下。在位百年，崩於荊山之陽。</p>
<p>黃帝初生而有神靈，方弱而能言語，幼而徇順齊整，長而敦厚敏捷，成而羽化登天。（成謂道成。）</p>
<p>黃帝鑄鼎於鼎湖之山，鼎成昇天。西漢方士傳述此語，意黃帝、老子為道家之祖，尚養生之術，其終當必不死也。</p>
<p>乃問於天師曰：余聞上古之人，春秋皆度百歲而動作不衰，今時之人，年半百而動作皆衰者，時勢異耶？人將失之耶？</p>
<p>天師，岐伯。古人百歲不衰，今人半百而衰，此古今時勢之異耶？抑人失調攝之法耶？</p>
<p>岐伯對曰：上古之人，其知道者，法於陰陽，和於術數，飲食有節，起居有常，不妄作勞，故能形與神俱，而盡終其天年，度百歲乃去。</p>
<p>上古之人，其知道者，法陰陽，和術數，節飲食，慎起居，不妄作以勞形神，故形神健旺，終其天年；百歲乃去，不傷夭折也。</p>
<p>今時之人不然也，以酒為漿，以妄為常，起居無節，醉以入房，以欲竭其精，以耗散其真，不知持滿，不時御神，務快其心，逆於生樂，故半百而衰也。</p>
<p>今時之人，不知養生之法，以酒醪為漿，以妄作為常，起居無節，醉以入房（醉以入房，正其起居無節，起居無節，正其妄作為常也），以淫欲竭其精液，散其天真，不知保盈而持滿，時嘗勞思而用神，務求快心於當前，遂至戕生於異日，是以早衰也。</p>
<p>夫上古聖人之教下也，虛邪賊風，避之有時，恬憺虛無，真氣從之，精神內守，病安從來。是以志閒而少欲，心安而不懼，形勞而不倦，氣從以順，各從其欲，皆得所願。故美其食，任其服，樂其俗，高下不相慕，其民故曰樸。</p>
<p>風隨八節，居八方，自正面來，謂之正風，不傷人也，自沖後來者，謂之虛邪賊風，乃傷人也。如冬至後四十六日，天氣在北，風自北來，是為正風，風自南來，是謂賊風。（義詳《靈樞·九宮八風篇》）</p>
<p>上古聖人知道，其教下也，虛邪賊風，避之有時，冬避南風，夏避北風，四時八節，以類推之。恬憺虛無，神宇不擾，真氣自然順從，精神內守，毫無走散，病邪安所從來。是以志閒而少嗜欲，心安而不恐懼，形勞而不倦乏，氣從而順，各從其欲，上下懼足，皆得所願。故美其食不擇精粗，任其服不論善惡，樂其俗不爭榮辱，高下不相傾慕，其民故曰渾樸。</p>
<p>是以嗜欲不能勞其目，淫邪不能惑其心，愚智賢不肖不俱於物，故合於道，所以能年皆度百歲而動作不衰者，以其德全不危也。</p>
<p>道合則德全，故百歲不衰。</p>
<p>帝曰：人年老而無子者，材力盡耶？將天數然也？岐伯曰：女子七歲，腎氣盛，齒更髮長。二七而天癸至。任脈通，太衝脈盛，月事以時下，故有子。</p>
<p>腎主骨，其榮發，齒者骨之餘，腎氣方盛，故齒更而髮長。天一生水，故癸水謂之天癸，陰氣始凝，則天癸至。任脈者，八奇經之一，行於身前，為諸陰脈之統領，陰旺則此脈通達。太衝者，八奇經之一，行於身前，為諸經脈之血海。奇經乃十二經之絡脈，血生於脾，藏於肝，注於經脈，經脈隆盛，流於絡脈，歸諸太衝，故血富於沖，為人身血海之一。太衝脈盛，月滿而泄，是謂月事。月事初來，陰氣盛壯，不後不先，應時而下，地道通暢，故一承雨露，則能有子。</p>
<p>三七腎氣平均，故真牙生而長極。四七筋骨堅，髮長極，身體盛壯。五七陽明脈衰，面始焦，發始墮。六七三陽脈衰於上，面皆焦，發始白。七七任脈虛，太衝脈衰少，天癸竭，地道不通，故形壞而無子也。</p>
<p>腎氣盛滿，平均莫溢，故真牙皆生，髮長已極。陽明胃脈行身之前，自面下項而走兩足，其經多氣多血，少年發榮而面潤者，血以濡之，氣以煦之也，陽明脈衰，氣血消減，故面焦而發墮。手之三陽，自手走頭，足之三陽，自頭走足，三陽俱衰，故面焦而發白。任脈虛空，衝脈衰少，天癸枯竭，地道不通，故形容敝壞，而無子也。</p>
<p>任主胞胎，緣三陰以任脈為宗。血，陰也，而內含陽氣，故溫暖而化君火，任脈充盈，血海溫暖，則能受妊。以其原於任脈，故名為妊。任脈虛空，血海虛寒，是以無子也。</p>
<p>丈夫八歲，腎氣實，髮長齒更。二八腎氣盛，天癸至，精氣溢瀉，陰陽和，故能有子。</p>
<p>天癸既至，精氣溢瀉，陰陽和敷，故能有子。天癸者，男女腎水之總名也。</p>
<p>三八腎氣平均，筋骨勁強，故真牙生而長極。四八筋骨隆盛，肌肉滿壯。五八腎氣衰，發墮齒槁。六八陽氣衰竭於上，面焦，髮鬢頒白。七八肝氣衰，筋不能動，天癸竭，精少，腎氣衰，形體皆極。八八則齒髮去。</p>
<p>肝主筋，前陰，諸筋之聚，肝木生於腎水，水寒木枯，生氣虧敗，故筋力消乏，而前陰痿弱也。</p>
<p>腎者主水，受五臟六腑之精而藏之，故五臟盛，乃能瀉。今五臟皆衰，筋骨解惰，天癸盡矣，故髮鬢白，身體重，行步不正，而無子耳。</p>
<p>五臟六腑皆有精，而總藏於腎，故五臟之精俱盛，而後腎能瀉。今五臟皆衰，以至筋骨懈惰，則天癸盡矣，故發白身重，行步傾斜，而無子也。</p>
<p>腎為水，腎氣者，水中之陽，三陽之根也。腎氣溫升，化生肝木，肝木主生，人老而不生者，腎氣之敗，而非腎水之虧。發白面焦，由於三陽之衰。三陽之上衰者，腎氣之下虛也。</p>
<p>帝曰：有其年已老而有子者，何也？岐伯曰：此其天壽過度，氣脈常通，而腎氣有餘也。此雖有子，男不過盡八八，女不過盡七七，而天地之精氣皆竭矣。</p>
<p>腎氣有餘，則生意未枯，老猶生子。然此雖有子，而人之大幾，男不過盡於八八六十四，女不過盡於七七四十九，而天地之精氣皆竭，不能生矣。</p>
<p>懷胎生子，精氣之交感也。乾為天，坤為地，男應乾，女應坤。乾以中爻交坤則為坎，坤以中爻交乾則為離，坎離者，乾坤所生之男女也。人之夫婦相交，男以精感，而精中有氣，是即乾卦之陽爻也，女以氣應，而氣中有精，是即坤卦之陰爻也。男子之氣先至，女子之精後來，則陰包陽而為男，女子之精先來，男子之氣後至，則陽包陰而成女，是即坎男離女之義也。《易》曰乾道成男，坤道成女，先至者在內，後至者在外，包負不同，故男女殊象也。</p>
<p>帝曰：夫道者，年皆百數，能有子乎？岐伯曰：夫道者，能卻老而全形，身年雖壽，能生子也。</p>
<p>有道之人，能延年卻老，形體不壞，身年雖壽，實與少壯無異，故能生子。</p>
<p>黃帝曰：余聞上古有真人者，提挈天地，把握陰陽，呼吸精氣，獨立守神，肌肉若一，故能壽敝天地，無有終時，此其道生。</p>
<p>上古真人，天地在其提攜之內，陰陽歸其把握之中，呼水中之氣以交陽，吸火中之精以交陰，獨立而守陽神，年高而有童顏，故能壽敝天地，無有盡時。此其得道長生，所謂卻老而全形者也。</p>
<p>中古之時，有至人者，淳德全道，和於陰陽，調於四時，去世離俗，積精全神，遊行天地之間，視聽八達之外，此蓋益其壽命而強者也，亦歸於真人。</p>
<p>中古至人，德淳而道全，和於陰陽之消長，調於四時之寒溫，去塵世而離凡俗，積陰精而全陽神，遊行天地之間，形骸常存，視聽八達之外（八達與八方同），聰明無蔽，此蓋益其壽命而強壯者也，其究亦歸於真人。</p>
<p>其次有聖人者，處天地之和，從八風之理，適嗜欲於世俗之間，無恚嗔之心，行不欲離於世，舉不欲觀於俗，外不勞形於事，內無思想之患，以恬愉為務，以自得為功，形體不敝，精神不散，亦可以百數。</p>
<p>其次聖人，處天地之中和，順八風之道理（八風，見《靈樞·九官八風篇》），調適嗜欲於世俗之間，消除恚嗔於方寸之內，和光同塵，行事不欲離絕於人世，抱真懷樸，舉動不欲觀美於凡俗，外無事務之勞形，內無思想之害心，以恬愉無競為務，以優遊自得為功，形體不至敝壞，精神不至散失，此雖未必長生，亦可享年百數也。</p>
<p>其次有賢人者，法則天地，象似日月，辨列星辰，逆從陰陽，分別四時，將從上古合同於道，亦可使益壽，而有極時。</p>
<p>其次賢人，法則天地之清寧，象似日月之升沉，辨列星辰之盈縮，逆從陰陽之消長，分別四時寒溫，效其開闔，將從上古真人合同至道，此亦可使益其年壽，而但有盡時，不能長存也。</p>

<h3>四氣調神論（二）</h3>
<p>春三月，此謂發陳，天地俱生，萬物以榮。夜臥早起，廣步於庭，被抔緩形，以使志生，生而勿殺，予而勿奪，賞而勿罰。此春氣之應，養生之道也。逆之則傷肝，夏為寒變，奉長者少。</p>
<p>春屬木而主生，陽氣舒布，此謂發陳（言其發達敷陳）。天地合德，俱布生氣，萬物滋息，以此向榮。當夜臥早起，廣步於庭，被髮緩形，以使志生（松活官骸，以暢血氣），生而勿殺，予而勿奪，賞而勿罰（厚施恩膏，以濟生靈），此春氣之應，養木令發生之道也。逆之則傷肝木，木枯不生心火，夏為寒變（災變），所以奉火令之長育者少矣。</p>
<p>夏三月，此謂蕃秀，天地氣交，萬物華實。夜臥早起，無厭於日，使志無怒，使華英成秀，使氣得泄，若所愛在外。此夏氣之應，養長之道也。逆之則傷心，秋為痎瘧，奉收者少，冬至重病。</p>
<p>夏屬火而主長，陽氣暢茂，此謂蕃秀（言其蕃衍穎秀）。天地合氣，上下交通，萬物盛大，以此華實。當夜臥早起，無厭倦於長日，使志無怒，令華英之成秀，使氣得泄，若所愛之在表。此夏氣之應，養火令長育之道也。逆之則傷心火，火鬱而感風寒，秋為痎瘧（義詳「瘧論」），所以奉金令之收斂者少矣，冬寒一至，必當重病，以長氣失政，秋冬之收藏皆廢也。</p>
<p>秋三月，此謂容平，天氣以急，地氣以明。早臥早起，與雞俱興，使志安寧，以緩秋刑，收斂神氣，使秋氣平，無外其志，使肺氣清。此秋氣之應，養收之道也。逆之則傷肺，冬為飧泄，奉藏者少。</p>
<p>秋屬金而主收，陰氣凝肅，此謂容平（言其形容平淡）。天氣斂縮，政令不舒，地氣消落，以此清明（燥旺濕收，雲消霧散故也）。當早臥早起，雞鳴而興，使志安寧，以緩秋刑，收斂神氣，使秋氣得平，無外其志，使肺氣肅清。此秋氣之應，養金令收斂之道也。逆之則傷肺金，金病不能斂藏，冬為飧泄（肺金不斂，則腎水不藏，相火泄露，水寒土濕，飲食不消，肝木沖決，是為飧泄也），所以奉水令之封藏者少矣。</p>
<p>冬三月，此謂閉藏，水冰地坼，無擾乎陽。早臥晚起，必待日光，使志若伏若匿，若有私意，若己有得，去寒就溫，無泄皮膚，使氣亟奪。此冬氣之應，養藏之道也。逆之則傷腎，春為痿厥，奉生者少。</p>
<p>冬屬水而主藏，陰氣蟄封，此謂閉藏（言其蟄閉歸藏）。天政嚴寒，水冰地裂，保守精神，無擾陽氣。當早臥晚起，必待日光，使志若沉伏不發，若隱匿不宣，若有私意暗存，若有獨得秘寶，去寒就溫，以避殺厲，無泄露皮膚，使衛氣亟奪。此冬氣之應，養水令閉藏之道也。逆之則傷腎水，水衰不生肝木，春為痿厥（陽氣不藏，則水寒不能生木），所以奉木令之發生者少矣。</p>
<p>逆春氣則少陽不生，肝氣內變。逆夏氣則太陽不長，心氣內洞。逆秋氣則太陰不收，肺氣焦滿。逆冬氣則少陰不藏，腎氣獨沉。</p>
<p>春生、夏長、秋收、冬藏，此四時自然之令也。逆春氣則少陽不生，肝氣內鬱而變作，是君火失胎，夏為寒變之由也。逆夏氣則太陽不長，心氣內虛而空洞，是風寒乘襲，秋為痎瘧之由也。逆秋氣則太陰不收，肺氣枯焦而塞滿（焦即「痿論」肺熱葉焦之意），是相火失藏，冬為飧泄之由也。逆冬氣則少陰不藏，腎氣寒陷而獨沉（相火蟄藏，則腎水溫升，而化乙木，少陰不藏，相火外泄，水寒不能生木，故腎水獨沉），是風木傷根，春為痿厥之由也。</p>
<p>「臟氣法時論」：肝主春，足厥陰少陽主治，心主夏，手少陰太陽主治，肺主秋，手太陰陽明主治，腎主冬，足少陰太陽主治。肝為足厥陰乙木，膽為足少陽甲木，心為手少陰丁火，小腸為手太陽丙火，肺為手太陰辛金，大腸為手陽明庚金，腎為足少陰癸水，膀胱為足太陽壬水。逆春氣，病在肝木，而曰少陽不生，逆夏氣，病在心火，而曰太陽不長，逆秋氣，病在肺金，而曰太陰不收，逆冬氣，病在腎水，而曰少陰不藏者，以春夏為陽，故言少陽太陽，而不言厥陰少陰，秋冬為陰，故言太陰少陰，而不言陽明太陽也。</p>
<p>夫陰陽四時者，萬物之終始，生死之根本也，逆其根則伐其本，壞其真矣。所以聖人春夏養陽，秋冬養陰，以從其根，故與萬物沉浮於生長之門。</p>
<p>萬物發榮於春夏，枯悴於秋冬，是陰陽四時者，萬物之終始，死生之根本也。若違陰陽之宜，而逆其根，則伐其本源，壞其天真，出生而入死矣。所以聖人於春夏陽盛之時，而養其陽根，陽根在陰，秋冬陰盛之時，而養其陰根，陰根在陽。蓋春夏陽旺於外，而根則內虛，秋冬陰旺於外，而根則里弱，養陰陽以從其根者，恐其標盛而本衰也。根本既壯，故與萬物沉浮於生長之門。生長者，天地之大德，秋冬之收藏，所以培春夏生長之原也。</p>
<p>從陰陽則生，逆之則死，從之則治，逆之則亂。反順為逆，是謂內格。唯聖人從之，故身無苛病，萬物不失，生氣不竭。</p>
<p>從陰陽之理則生，逆陰陽之性則死，從之則無有不治，逆之則無有不亂。從者，順也，反順為逆，是謂內與道格。唯聖人從之，故身康而無苛病，萬物皆無所失，生氣不至敗竭也。</p>
<p>逆之則災害生，從之則苛疾不起，是謂得道。道者，聖人行之，愚者佩之。是故聖人不治已病治未病，不治已亂治未亂，此之謂也。夫病已成而後藥之，亂已成而後治之，譬猶渴而穿井，鬥而鑄兵，不亦晚乎！</p>
<p>陰陽之理，逆之則災害生焉，唯從之則苛疾不起，是謂得道（道即上文養生長收藏之道也）。道者，聖人行之，愚者背之（佩與背同）。是故聖人不治已病而治未病，不治已亂而治未亂，正此謂也。蓋病有本，亂有源，道者，拔本塞源之法也，故病不作而亂不生。若已病已亂而後治之，則已晚矣。</p>

<h3>金匱真言論（三）</h3>
<p>黃帝問曰：天有八風，經有五風，何謂？岐伯對曰：八風發邪，以為經風，觸五臟，邪氣發病。</p>
<p>風隨八節，而居八方，所居之處，正面為實，沖後為虛（沖後，對面）。八方之風，自正面來者，為正風，不傷人也，自沖後來者，謂虛邪賊風，乃傷人也（義詳《靈樞·九宮八風》）。邪風有八，而經止五風（風論：肝風、心風、脾風、肺風、腎風，是為五風，即下文東西南北中央之五風也），緣八風各自沖後發為邪風是其常也（經，常也），而風客五臟，臟傷病發，止有五邪，故曰五風。</p>
<p>東風生於春，病在肝，腧在頸項，南風生於夏，病在心，脆在胸脅，西風生於秋，病在肺，腧在肩背，北風生於冬，病在腎，腧在腰股，中央為土，病在脾，腧在脊。</p>
<p>五風各秉五方之氣，同類相感，而傷五臟。肝木應春，春風在東，心火應夏，夏風在南，肺金應秋，秋風在西，腎水應冬，冬風在北，脾土應中，風在四維，其傷人也，悉自本經腧穴而入。風自正面來者，其傷人淺，是謂正風，自沖後來者，其傷人深，是謂賊風（如春之西風，秋之東風也）。此皆言正風者，舉正風以概邪風也。</p>
<p>故春氣者，病在頭，夏氣者，病在胸脅，秋氣者，病在肩背，冬氣者，病在四肢。故春善病鼽衄，仲夏善病胸脅，長夏善病洞泄寒中，秋善病風瘧，冬善病痹厥。</p>
<p>春病在頭，以肝腧在頸項，夏病在胸脅，以心腧在胸脅，秋病在肩背，以肺腧在肩背，冬病在四肢，以腎腧在腰股。鼽衄者，頭病也（鼽，傷寒鼻塞，衄，血自鼻流）。長夏土濕，益以飲食寒冷，傷其脾陽，水穀不化，脾陷肝鬱，風木下衝，故生洞泄（《史·倉公傳》謂之迥風，迥與洞同，即此病也）。秋風斂束，閉其經脈，寒邪則病風瘧（義詳「瘧論」）。痹厥者，腰股以下之病也。</p>
<p>故冬不按蹺，春不鼽衄，春不病頸項，仲夏不病胸脅，長夏不病洞泄寒中，秋不病風瘧，冬不病痹厥、飧泄而汗出也。蹺，音喬，又音腳。</p>
<p>按蹺，按摩搖動，導引血氣之法也。四時之氣，以冬藏為本，冬令閉藏，順而不擾，故春木發生，金之收氣不廢，而無鼽衄之病，是不病頸項也。春既不病，則生長收藏皆得其政，四時之病俱絕矣。</p>
<p>帝曰：五臟應四時，各有收受乎？岐伯曰：有。東方青色，入通於肝，開竅於目，藏精於肝，故病在頭。其類木，其味酸，其臭臊，其音角，其數八，其畜雞，其穀麥，其應四時，上為歲星，是以知病之在筋也。</p>
<p>收受，謂同氣相投也。肝主筋，故病在筋。</p>
<p>南方赤色，入通於心，開竅於舌，藏精於心，故病在胸脅。其類火，其味苦，其臭焦，其音徵，其數七，其畜羊，其谷黍，其應四時，上為熒惑星，是以知病之在脈也。</p>
<p>心主脈，故病在脈。</p>
<p>中央黃色，入通於脾，開竅於口，藏精於脾，故病在舌本。其類土，其味甘，其臭香，其音宮，其數五，其畜牛，其谷稷，其應四時。上為鎮星，是以知病之在肉也。</p>
<p>脾主肉，故病在肉。</p>
<p>西方白色，入通於肺，開竅於鼻，藏精於肺，故病在背。其類金，其味辛，其臭腥，其音商，其數九，其畜馬，其谷稻，其應四時，上為太白星，是以知病之在皮毛也。</p>
<p>肺主皮毛，故病在皮毛。</p>
<p>北方黑色，入通於腎，開竅於耳，藏精於腎，故病在溪。其類水，其味鹹，其臭腐，其音羽，其數六，其畜彘，其谷豆，其應四時，上為辰星，是以知病之在骨也。</p>
<p>溪謂關節。腎主骨，故病在骨。</p>
<p>夫精者，身之本也，故藏於精者，春不病溫。夏暑汗不出者，秋成風瘧。</p>
<p>五臟之精，一身之根本也，藏於精者，四時皆可無病。獨言春不病溫者，以五臟雖皆藏精，而藏精之權，究歸於腎，所謂腎者主水，受五臟六腑之精而藏之也（「上古天真論」語）。水旺於冬，冬水蟄藏，陽根下秘，相火莫泄，內熱不生，是以春無溫病。然有宜藏者，有宜泄者，若夏暑竅開，寒隨竅入，而汗不出者，是宜泄而反藏也。皮毛閉斂，寒氣莫泄，則秋成風瘧矣。</p>
<p>故曰陰中有陰，陽中有陽。平旦至日中，天之陽，陽中之陽也，日中至黃昏，天之陽，陽中之陰也，合夜至雞鳴，天之陰，陰中之陰也，雞鳴至平旦，天之陰，陰中之陽也。</p>
<p>天之陰陽，分於晝夜。</p>
<p>故人亦應之。夫言人之陰陽，則外為陽，內為陰，言人身之陰陽，則背為陽，腹為陰，言人身臟腑之陰陽，則腑者為陽，臟者為陰，肝心脾肺腎五臟皆為陰，膽胃大腸小腸三焦膀胱六腑皆為陽。</p>
<p>人之陰陽，分於內外、腹背、五臟、六腑。</p>
<p>故背為陽，陽中之陽心也，背為陽，陽中之陰肺也，腹為陰，陰中之陰腎也，腹為陰，陰中之陽肝也，腹為陰，陰中之至陰脾也。此皆陰陽表裡內外雌雄相輸應也，故以應天之陰陽也。</p>
<p>陽中有陽亦有陰，陰中有陰亦有陽，所以應天之陰陽也。</p>
<p>所以欲知陰中之陰、陽中之陽者，何也？為冬病在陰，夏病在陽，春病在陰，秋病在陽。皆視其所在，為施針石也。此平人脈法也。</p>
<p>陰盛於冬，故病在陰。陽盛於夏，故病在陽。春陽未盛，故病在陰。秋陰未盛，故病在陽。</p>
<p>故善為脈者，謹察五臟六腑，一逆一從，陰陽表裡雌雄之應，藏之心意，合心於精，非其人勿教，非其真勿授，是謂得道。</p>
<p>察五臟六腑從逆之殊，陰陽表裡雌雄之應，所以視其所在，為施針石也。</p>

<h3>生氣通天論（四）</h3>
<p>黃帝曰：夫自古通天者，生之本，本於陰陽。天地之間，六合之內，其九州、九竅、五臟、十二節，皆通乎天氣。</p>
<p>人物之生，原通於天。自古及今，人物錯出，所以通於天者，以其生育之本，本乎陰陽。陰陽之在人物，則為人物之氣，而原其本初，實為天氣。天人一氣，共此陰陽而已，故天地之間，六合之內（四方、上下為六合），其凡九州（冀、兗、青、徐、揚、荊、梁、豫、雍為九州）、九竅（上竅七、下竅二）、五臟（肝、心、脾、肺、腎）、十二節（四肢十二節），無不皆通乎天氣。</p>
<p>天氣清靜，光明者也，藏德不止，故不下也。天明則日月不明，陽氣者閉塞，地氣者冒明，則上應雲霧不精，白露不下。交通不表，萬物命故不施，不施則名木多死。</p>
<p>天氣清靜，而光明者也，以其渾淪淵穆，藏德不止，清靜常存，故光明不敗也（不止即不竭意）。若使天德不藏（天明即不藏德），則煙霧昏蒙，日月無輝，清靜既失，光明亦喪矣。日月之所以明者，清氣升而濁氣降也。天德泄露，濁氣上逆，陽氣閉塞而不顯達，地氣迷漫而障天光，則雲霧陰晦，淑清無時，天氣鬱濁，白露不下（天晴則露下，一陰則不下）。乾坤交泰，天施地承，雨露降灑，膏澤下沾，故萬物生長，草木暢茂。乾坤濁亂，交泰無期，天德不施，地道莫承，則物命殞傷，名木多死也（名木秉天地精華，故先應之）。</p>
<p>惡氣不發，則風雨不節，白露不下，則菀槁不榮，賊風數至，暴雨數起，天地四時不相保，與道相失，則未央絕滅。數犯此者，則邪氣傷人，此壽命之本也。</p>
<p>濁氣不散，雲霧時作，則風雨飄驟而不節（承雲霧不精句），白露不下，天地常陰，則草木鬱槁而不榮（菀與郁同。承白露不下句），賊風數至，暴雨常興（承風雨不節句），天地四時，乖其常候，是為與道相失，則萬物之生長未央而絕滅。人若起居不謹，數犯乎此者，則邪氣傷人（賊風暴雨之邪），此壽命夭折之原也。（以上二段，舊誤在「四氣調神論」中）</p>
<p>蒼天之氣，清靜則志意治，順之則陽氣固，雖有賊邪，弗能害也，此因時之序，故聖人傳精神，服天氣而通神明。失之則衛氣散解，邪害孔竅，內閉九竅，外壅肌肉，此謂自傷，氣之削也。</p>
<p>人秉蒼天之氣，清靜不擾，則志意平治（承天氣清靜，光明者也），內無受邪之根，從順莫違，則陽氣密固，外無中邪之隙，雖有賊風虛邪，弗能害也。此善因四時之序，順其開闔而莫違者。故聖人傳此精神，佩服天氣，而通神明。以人之精神，本乎天地陰陽，清靜順從，佩服不失，自能通神明之德，避賊邪之害也。若其失之，反清靜順從之常，則衛氣散解，邪害孔竅。風寒裹束，氣血不行，臟腑鬱塞，九竅內閉，經絡阻滯，肌肉外壅。此雖緣邪氣之傷，實以擾亂衛陽，不能保護皮毛而致，是謂自傷，人氣之所以削伐，壽命之所以夭折也（此謂自傷，承上邪氣傷人句）。</p>
<p>陽氣者，若天與天，天運常以日光明，是故陽因而上，衛外者也。失其所則折壽而不彰。</p>
<p>人之陽氣，若天之與日，天運常以日為光明，人運當以陽為壽命，此定理也。天之陽曰日，人之陽曰衛，日行三百六十五度，而天運一周，衛氣一日五十度，七日有奇，衛行三百六十五度，而人運一周（所謂七日來復者，此也）。日夜沉地下，晝昇天上，衛氣夜入陰臟，晝出陽經，下則同下，上則同上，是故陽因而上，衛於身外者也。若失其所，不能衛護皮毛，則賊邪感傷，壽命夭折，不能與日同其彰明矣。（人生於陽，死於陰，純陽為仙，純陰為鬼，人居鬼仙之中，陰陽各半，其半陽可仙，半陰可鬼）</p>
<p>陽氣者，一日而主外，平旦人氣生，日中而陽氣隆，日西而陽氣已虛，氣門乃閉。是故暮而收拒，無擾筋骨，無見霧露。反此三時，形乃困薄。</p>
<p>衛氣夜行陰臟二十五周，平旦寅初，自足少陰經出於足太陽之睛明（穴名，在目內眥），目開則行於頭，分行手足六陽二十五周，日入陽衰，復歸五臟。夜行於里，日行於表，是一日之中，全主在外也。人氣即衛氣，氣門，汗孔也，人於衛陽出入，氣門開闔之際，順而莫逆，乃可無病。是故日暮陽藏，氣門關閉，當收斂皮膚，杜拒外邪，不可擾動筋骨，以開孔竅，被冒霧露，以召虛邪。若其反此三時（平旦、日中、日西），開闔失節，以致感傷外邪，形乃困迫衰削，此夭折之由來也。</p>
<p>因於寒，欲如運樞，起居如驚，神氣乃浮。因於暑汗，煩則喘喝，靜則多言，體若燔炭，汗出而散。</p>
<p>虛邪乘襲，形氣困薄之因，是不一致。如因於冬寒，表斂竅閉，是衛氣沉潛之候。欲如戶樞運轉，戶有開闔，而樞則不移。若起居躁率，驚動衛陽，則神氣浮散，表虛邪客，此寒邪之傷衛陽者也。如因於夏暑，毛蒸理泄，是衛氣浮散之候。感冒風邪，閉其經熱，煩則喘喝而不安，靜則多言而不慧，體如燔炭，不可向邇，一得汗出，霍然而散，此暑邪之傷衛陽者也。</p>
<p>因於濕，首如裹，濕熱不攘，大筋軟短，小筋弛長，軟短為拘，弛長為痿。因於氣，為腫，四維相代，陽氣乃竭。</p>
<p>如因於濕淫，衛郁不運，頭悶如裹。濕蒸為熱，不得驅除，浸淫經絡，傷其筋膜，大筋則軟短不舒，小筋則弛長失約，軟短則為拘攣，弛長則為痿痹，此濕邪之傷衛陽者也。如因於氣阻，衛遏不行，皮肉腫脹，四肢更代而皆病，則經陽堙塞，乃至敗竭，此氣滯之傷衛陽者也。</p>
<p>陽氣者，煩勞則張，精絕，闢積於夏，使人煎厥。大怒則形氣絕而血菀於上，使人薄厥，目盲不可以視，耳閉不可以聽，潰潰乎若壞都，汩汩乎不可止。淚，音骨。</p>
<p>人之陽氣，宜清靜不宜煩勞，煩勞則擾其衛陽，泄而不斂，陽根失秘，君相升炎，是以有張而無弛也。壯火熏蒸，陰精消槁，日月積累，至於夏暑火旺之候，使人病熱厥，燔灼如煎。邪熱沖逼，有升無降，一當大怒，則形氣暴絕，血菀（郁同）。於上，使人卒然昏厥，迷亂無知，目盲不視，耳閉不聞。陽氣升泄，奔騰莫御，潰潰乎若大河之壞堤防（都，堤防也），汩汩乎如洪流不可止息。此煩勞之傷衛陽者也。（「脈解」：少陰所謂少氣善怒者，陽氣不治，肝氣當治而未得，故善怒，善怒者，名曰煎厥。「厥論」：厥或令暴不知人，何也？岐伯曰：陽氣盛於上則邪氣逆，逆則陽氣亂，陽氣亂則不知人。薄與暴義同。目盲耳閉者，昏潰不知人也。「大奇論」：脈至如喘，名曰暴厥，暴厥者，不知與人言，暴厥即薄厥也。《史·扁鵲傳》：虢太子病屍厥，即此證也）</p>
<p>陽氣者，精則養神，柔則養筋。風客淫氣，精乃亡，邪傷肝也。因而飽食，筋脈橫解，腸澼為痔。因而大飲，則氣逆。因而強力，腎氣乃傷，高骨乃壞。魄汗未盡，形弱而氣爍，穴腧以閉，發為風瘧。腧氣化薄，傳為善畏，及為驚駭。</p>
<p>人之陽氣，精專則養神明，柔和則養筋膜。神者，陽氣清明所化，精而不擾，陽氣淑清，則神旺也。物之潤澤，莫過於氣，氣清則露化，所謂熏膚、充身、澤毛，若霧露之溉，是謂氣也（《靈樞·決氣》語）。專氣致柔（《老子》語），順其自然之性，血濡而氣煦之，故筋膜和暢也。若風邪感襲，客於皮毛，淫泆不已，精液乃亡，此以同氣相感，邪傷肝臟也（肝為厥陰風木）。肝主筋，心主脈，因而飽食不消，則肝氣鬱陷，筋脈橫解，腸澼之後，必生痔病。蓋金主降斂，木主疏泄，水化氣升，谷消滓降，大腸以陽明燥金之氣，收固魄門，是以不泄。過飽脾傷，不能化水為氣，則水穀順下，並趨二腸。脾失升磨，陷遏肝氣，肝木抑鬱，違其發舒之性，既不上達，自當下尋出路，以泄積鬱，魄門沖決，水穀齊行，催以風木之力，故奔注而下，燥金失斂，是謂腸澼，言其闢而不闔也。疏泄之久，筋脈下郁，三焦之火，亦隨肝陷，是以肛門熱腫，而成痔瘡。瘡潰皮破，經脈穿漏，營血不升，故隨糞下。肛腫血下，全以筋脈橫解之故也。因而大飲，以酒性之辛烈，益其肝膽，以酒性之濡濕，助其脾胃。肝脾濕熱則下陷，膽胃濕熱則上逆，而膽從相火化氣，得酒更烈，故氣遂常逆也。因而強力，筋骨疲乏，子病累母，肝腎俱傷，高骨乃壞。凡機關之處，必有高骨，如膝、踝、肘、腕皆是，腎傷髓敗，不能充灌溪谷，故高骨枯槁也。若暑月汗流，熱蒸竅泄，壯火侵食，形氣消敗，忽而感襲風寒，穴腧斂閉，則邪郁經中，發為風瘧也。腎主恐，肝主驚，若寒邪深入，及於經脈穴俞（俞與腧同，傳輸之義）。以從容輸泄之氣，化為壅迫不舒，經郁臟應，則傳為善畏，及為驚駭。緣五臟俞穴皆在於背，出於太陽寒水之經，水瘀寒作，腎志感發，則生恐懼，水寒木孤，肝膽虛怯，則生驚駭也。</p>
<p>有傷於筋，縱，其若不容，開闔不得，寒氣從之，乃生大僂。汗出偏沮，使人偏枯。汗出見濕，乃生痤痱。勞汗當風，寒薄為齇，郁乃痤。陷脈為瘻，留連肉腠。營氣不從，逆於肉理，乃生癰腫。高粱之變，足生大丁，受如持虛。</p>
<p>筋者，所以束骨而利機關也，若有傷於筋，則縱緩痿廢，官骸失職，若不能為容。倘汗孔開闔失宜，寒氣從而襲之，筋脈短縮，乃生大僂，駝背弓腰，不能直也。肝藏血，肺藏氣，氣盛於右，血盛於左，氣阻而血凝，則右病偏枯，血瘀而氣梗，則左病偏枯，總以經絡閉塞，營衛不行也（經絡閉塞，營衛不行，輕則為麻，重則為木，木之極，則偏枯無用矣）。若汗出偏沮，則是經絡偏閉，其無汗之處，必病偏枯。若汗出竅開，而見濕氣，浸淫孔穴，阻礙氣道，衛氣鬱遏，發於氣門，衝突皮膚，則生痤痱（癤之小者為痤，更小為痱）。若勞煩汗出，當風感寒，寒氣外薄（薄，迫也），汗液內凝，則結為粉齇（齇，粉刺也）。若鬱於皮肉之間，肉腐膿生，乃成痤證。若寒邪閉束，筋膜結郁，衛阻熱發，肉腐膿生（如瘰癧瘡病）。而表寒不解，衛氣內陷，腐敗益深，經脈穿漏，膿血常流，是謂瘻證（如鼠瘻、痔瘻病）。此其留連肉腠之中，久而不愈者也。若寒邪迫束，營氣瘀澀，不得順達，逆於肌肉腠理之間，阻梗衛氣，衛鬱則生表寒，營鬱則生經熱。久而營衛壅塞，肌肉腫硬，經熱蒸腐血肉，潰爛則成癰疽。癰者，氣血之淺壅於經絡，疽者，氣血之深阻於肌肉者也。若膏粱之人，飲食肥甘，肌肉豐盈，脈絡壅塞，鬱熱蒸爍，多生大丁，如持虛器而受外物，得之最易也。以上諸證，皆衛氣失所，不能保護皮毛，而外傷於風邪者也。</p>
<p>故風者，百病之始也，清靜則腠理閉拒，雖有大風苛毒，弗之能害，此因時之序也。</p>
<p>凡諸病證，皆由經臟虧損，皮毛失護，外感風邪，郁其裡氣而成，故風者，百病感傷之始也。惟營衛清靜，則肉腠斂閉，拒格外邪，雖有大風苛毒，弗之能害，此所謂因時之序也。（上文清靜則志意治，雖有賊邪，弗能害也，此因時之序，此收應其義）</p>
<p>岐伯曰：陰者，藏精而起亟也，陽者，衛外而為固也。陰不勝其陽，則脈留薄疾，並乃狂。陰之所生，其本曰和，淖則剛柔不和，經氣乃絕。是故剛與剛，陽氣破散，陰氣乃消亡。陽不勝其陰，則五臟氣爭，九竅不通。陰爭於內，陽擾於外，魄汗未藏，四逆而起，起則熏肺，使人喘鳴。陰之所生七句，陰爭於內六句，舊誤在「陰陽別論」。</p>
<p>陰在內，培植陽根，所以藏精而起亟也（亟與極同。相火在水，陰氣封藏，乃三陽之根，如天之斗極也）。陽在外，守護皮毛，所以衛外而為固也（封固）。陰陽不偏，彼此環抱，則表裡和平，百病不起。陰不勝其陽，則經脈留薄，迫促不暢（「疏五過論」留薄歸陽。留，聚也，薄，迫也，陰虛陽盛，則陽氣留聚而迫促也）。及其日久病深，陽氣相併，乃成狂易（狂易，《漢書》語。《難經》：重陽者狂，重即並也）。陰之所生，其本曰和（陽不亢則陰生），淖則剛柔不和（熱多則淖澤，淖則陽剛勝其陰柔，故不和），經氣乃絕（絡為陽，經為陰），是故剛與剛並而無柔，亢陽失根，終於破散，陽氣破散，陰氣乃至消亡也。陽不勝其陰，則陰氣痞塞，五臟逼處，彼此格爭，愈生脹滿，隧路阻梗，九竅皆閉。陰爭於內，壅滯不通，則陽擾於外，浮散無著，陽泄竅開，魄汗未藏，而手足寒冷，四逆而起，起則水土濕寒，胃氣不降，君相二火，拔根上炎，逼蒸肺部，使人喘鳴也。</p>
<p>凡陰陽之要，陽密乃固，陽強不能密，陰氣乃絕。故曰陰在內，陽之守也，陽在外，陰之使也。兩者不和，若春無秋，若冬無夏，因而和之，是謂聖度。陰平陽密，精神乃治，陰陽離決，精氣乃絕。因於露風，乃生寒熱。</p>
<p>陰根在上，陽根在下，陰氣封藏，陽根下秘，則精神氣血，保固不失，此乃陰陽之要也。陽強不秘，相火炎升，精血消亡，陰氣乃絕。故曰陰在內，陽之守也，陽在外，陰之使也（衛護）。陽以護陰，陰以抱陽，兩者互根，宜相和也，兩者不和，則若有春而無秋，有冬而無夏。獨陽孤陰，不能生長，因而和之，調濟無偏，是謂聖度。先聖法度。陰不可絕，亦不可盛，但取其收藏陽根而已。唯陰平而陽秘，精神乃交泰而治安也。精根於氣，本自上生，氣根於精，本自下化，陰陽離決，水火不交，則癸水下流，不能溫升而化陽氣，丁火上炎，不能清降而化陰精，精乃絕根於上，氣乃絕根於下。一因風露侵凌，閉其皮毛，裡氣郁發，乃生寒熱。以衛秉金氣，其性清涼，感則外郁，而生表寒，營秉木氣，其性溫暖，感則內郁，而生裡熱，此經絡之寒熱也。而陰陽離決，上下分居，陽盛則生其上熱，陰盛則生其下寒，此臟腑之寒熱也。（陰在內，陽之守也四句，舊誤在「陰陽應象論」）</p>
<p>是以春傷於風，邪氣留連，乃為洞泄。夏傷於暑，秋為痎瘧。秋傷於濕，上逆而咳，發為痿厥。冬傷於寒，春必溫病。四時之氣，更傷五臟。</p>
<p>四時之氣，春生、夏長、秋收、冬藏，順之則治，逆之則亂。春木發生之際，傷於風邪，閉其皮毛，郁乙木升揚之氣，遏陷而賊脾土，一交夏令，木陷不生君火，火敗土傷，水穀不化，催以風木，開其魄門，乃為洞泄，所謂長夏善病洞泄寒中者（「金匱真言論」語），濕旺而木鬱也（「陰陽應象論」：濕盛則濡泄）。夏火長養之候，傷於暑熱，開其皮毛，寒邪內入，客於經中，一得秋風斂閉，衛與邪爭，則為痎瘧（義詳「瘧論」）。秋金收斂之時，傷於濕氣，濕旺胃逆，肺氣不降，壅礙沖逆，則生咳嗽。肺以辛金，化氣濕土（足太陰濕土主令，肺以手太陰同經共氣，而不能主令，故從濕化也）。當長夏濕盛，脾陰素旺之人，多被濕傷，雖交秋令，而燥不勝濕，土濕胃逆，肺無下行之路，偶感清風，閉其皮毛，肺氣鬱沖，則生咳嗽。濕氣不除，久而流注關節，侵傷筋膜，則發為痿厥，骽膝不用也。冬水蟄藏之會，傷於寒氣，寒束皮毛，表氣莫泄，郁其相火，積為內熱。春陽升布，相火發泄，上熱愈隆，一傷風露，衛氣愈斂，內熱鬱發，遂成溫病。四時之氣，更傷五臟，緣陽強不密，精氣皆竭，故感襲風露，發為諸病也。</p>
<p>是以聖人陳闕字。陰陽，筋脈和同，骨髓堅固，氣血皆從。如是則內外調和，邪不能害，耳目聰明，氣立如故。</p>
<p>聖人陳布陰陽，均平不偏，使筋脈和同，骨髓堅固，氣血皆從。如是則內外調和，邪不能害，清升濁降，耳目聰明，年壽雖高，氣立如故，此得陰陽之要者也。</p>

<h3>陰陽應象論（五　舊名大論。）</h3>
<p>（按：大論俱在五運六氣，此無其例。）</p>
<p>黃帝曰：陰陽者，天地之道也，萬物之綱紀，變化之父母，生殺之本始，神明之府也。積陽為天，積陰為地。陽生陰長，陽殺陰藏。治病必求於本。</p>
<p>陰陽，天地之大道也，萬物之主，變化之原，生殺之本，神明之府也（五語與「天元紀論」同）。積陽則為天，積陰則為地。陽升陰降，則能生能長，陽降陰升，則能殺能藏（「天元紀論」：天以陽生陰長，地以陽殺陰藏）。生殺之本始在於，是以治病必求於本。</p>
<p>故清陽為天，濁陰為地，地氣上為云，天氣下為雨，雨出地氣，云出天氣，清陽上天，濁陰歸地。故清陽出上竅，濁陰出下竅，清陽發腠理，濁陰走五臟，清陽實四肢，濁陰歸六腑。</p>
<p>清陽為天，濁陰為地，地氣上騰則為云，天氣下降則為雨。雨降於天，而實出地氣，地氣不升，則天無雨也，云升於地，而實出天氣，天氣不降，則地無雲也。地氣上為云，以濁陰而化清陽，是清陽上天也，天氣下為雨，以清陽而化濁陰，是濁陰歸地也。人亦如之，故清陽則出上竅，而走五官，濁陰則出下竅，而走二便，清陽則發腠理，而善疏泄，濁陰則走五臟，而司封藏（「五臟別論」：五臟者，藏精氣而不瀉也）。清陽則實四肢，而化營衛（「陽明脈解」：四肢者，諸陽之本也，陽盛則四肢實）。濁陰則歸六腑，而成糞溺，得乎天者親上，得乎地者親下，自然之性也。</p>
<p>重陽必陰，重陰必陽，寒極生熱，熱極生寒，寒氣生濁，熱氣生清。清氣在下，則生飧泄，濁氣在上，則生䐜脹。此陰陽反作，病之逆從也。</p>
<p>重陽之下，化而為陰，陽極生陰也，重陰之下，化而為陽，陰極陽生也，是以寒極則生熱，熱極則生寒，一定之數也。寒氣則生濁，寒則凝泣也，熱氣則生清，熱則散揚也。清氣宜升，清氣在下，則生飧泄，肝脾下陷而不升也，濁氣宜降，濁氣在上，則生䐜脹，肺胃上逆而不降也。此陰陽反作，升降倒置，病之逆從也（逆順失常）。</p>
<p>陰靜陽躁，水為陰，火為陽，陽為氣，陰為味，味歸形，形歸氣，氣歸精，精歸化，化生精，氣生形，精食氣，形食味，形不足者，溫之以氣，精不足者，補之以味，味傷形，氣傷精，精化為氣，氣傷於味。</p>
<p>陰靜陽躁，其性然也，故水靜則為陰，火躁則為陽。陽化為氣，陰化為味。味厚則形充，故味歸形，形充則氣旺，故形歸氣。氣降精生，故氣歸精，精由氣化，故精歸化。精化於氣，故化生精，形生於氣，故氣生形。精根於氣，故精食氣，形成於味，故形食味。氣旺則形充，故形不足者，溫之以氣，味厚則精盈，故精不足者，補之以味。味過則形傷，故味傷形，氣盛則精耗，故氣傷精（精化為氣，則精傷也）。精溫而氣化，故精化為氣，味厚而氣滯，故氣傷於味也。</p>
<p>氣味辛甘發散為陽，酸苦湧泄為陰，陰味出下竅，陽氣出上竅。味厚者為陰，薄為陰之陽，氣厚者為陽，薄為陽之陰。味厚則泄，薄則通，氣薄則發泄，厚則發熱。壯火之氣衰，少火之氣壯，壯火食氣，氣食少火，壯火散氣，少火生氣。</p>
<p>氣味辛甘發散之氣為陽，酸苦湧泄之氣為陰。陰味重濁而走下竅，陽氣輕清而走上竅。味厚者為陰，薄者為陰中之陽，氣厚者為陽，薄者為陽中之陰。味厚則走泄，薄則流通，氣薄則發泄（發泄皮毛），厚則發熱。熱盛則為壯火，壯火之氣衰，少火之氣壯，以壯火食氣，火盛則氣耗也，氣食少火，火微則氣生也。壯火散氣，故氣敗於壯火，少火生氣，故氣益於少火也。</p>
<p>陽化氣，陰成形。陰勝則陽病，陽勝則陰病。陽勝則熱，陰勝則寒。重熱則寒，重寒則熱。寒傷形，熱傷氣，氣傷痛，形傷腫，故先痛而後腫者，氣傷形也，先腫而後痛者，形傷氣也。</p>
<p>陽化為氣，陰成其形。陰勝則陽敗而病生，陽勝則陰敗而病生。陽勝則為熱，陰勝則生寒。重熱則寒作，重寒則熱生。寒閉其表則傷形，熱蒸其里則傷氣，氣傷則內鬱而為痛，形傷則外發而為腫，故先痛而後腫者，氣病而傷形也，先腫而後痛者，形病而傷氣也。</p>
<p>風勝則動，熱勝則腫，燥勝則乾，寒勝則浮，濕勝則濡瀉。天有四時五行，生長化收藏，以生寒暑燥濕風，人有五臟，化五氣，以生喜怒悲憂恐。故喜怒傷氣，寒暑傷形，喜怒不節，寒暑過度，生乃不固。故曰冬傷於寒，春必病溫，春傷於風，夏生飧泄，夏傷於暑，秋必痎瘧，秋傷於濕，冬病咳嗽。</p>
<p>風勝則動搖，熱勝則胕腫，燥勝則乾枯，寒勝則虛浮，濕勝則濡瀉，五臟之化五氣，偏勝則然也。天有四時，分應五行，木生、火長、土化、金收、水藏。生則生風，長則生暑，化則生濕，收則生燥，藏則生寒，是生長化收藏，以生寒暑燥濕風也。人有五臟，化為五氣，肝風、心暑、脾濕、肺燥、腎寒。風則生怒，暑則生喜，濕則生憂，燥則生悲，寒則生恐，是寒暑燥濕風，以生喜怒憂悲恐也。故喜怒則內傷乎氣，寒暑則外傷其形，喜怒不節，寒暑過度，形氣傷損，生乃不固。故曰冬傷於寒，相火失藏，內熱蓄積，春必病溫，春傷於風，生氣不達，陷而剋土，夏生飧泄，夏傷於暑，寒隨竅入，風閉皮毛，秋必痎瘧，秋傷於濕，肺胃不降，寒氣外斂，冬生咳嗽，此緣五情、六氣、表裡皆傷之故也。（冬傷於寒，春必病溫諸義，詳見「生氣通天論」中）</p>
<p>岐伯曰：在天為玄，在人為道，在地為化。化生五味，道生智，玄生神。</p>
<p>此段同「天元紀論」。（「五運行論」亦有此段）</p>
<p>在天為玄，玄妙不測也，在人為道，道理皆備也，在地為化，化生無窮也。地有此化，則生五味，人懷此道，則生智慧，天具此玄，則生神靈。</p>
<p>東方生風，風生木，木生酸，酸生肝，肝生筋，筋生心，肝主目。神在天為風，在地為木，在體為筋，在臟為肝，在竅為目，在味為酸，在色為蒼，在音為角，在聲為呼，在變動為握，在志為怒。怒傷肝，悲勝怒，風傷筋，燥勝風，酸傷筋，辛勝酸。</p>
<p>在天為風，在地為木，在人為肝，肝者，人之風木也。筋生心，木生火也。握，筋縮手卷也。悲勝怒，金剋木也，燥勝風、辛勝酸亦同。</p>
<p>南方生熱，熱生火，火生苦，苦生心，心生血，血生脾，心主舌。其在天為熱，在地為火，在體為脈，在臟為心，在竅為舌，在味為苦，在色為赤，在音為徵，在聲為笑，在變動為憂，在志為喜。喜傷心，恐勝喜，熱傷氣，寒勝熱，苦傷氣，咸勝苦。</p>
<p>在天為熱，在地為火，在人為心，心者，人之君火也。血生脾，入生土也。恐勝喜，水剋火也，寒勝熱、咸勝苦亦同。</p>
<p>中央生濕，濕生土，土生甘，甘生脾，脾生肉，肉生肺，脾主口。其在天為濕，在地為土，在體為肉，在臟為脾，在竅為口，在味為甘，在色為黃，在音為宮，在聲為歌，在變動為噦，在志為思。思傷脾，怒勝思，濕傷肉，風勝濕，甘傷肉，酸勝甘。</p>
<p>在天為濕，在地為土，在人為脾，脾者，人之濕土也。肉生肺，土生金也。怒勝思，木剋土也，風勝濕、酸勝甘亦同。</p>
<p>西方生燥，燥生金，金生辛，辛生肺，肺生皮毛，皮毛生腎，肺主鼻。其在天為燥，在地為金，在體為皮毛，在臟為肺，在竅為鼻，在味為辛，在色為白，在音為商，在聲為哭，在變動為咳，在志為悲。悲傷肺，喜勝悲，燥傷皮毛，熱勝燥，辛傷皮毛，苦勝辛。</p>
<p>在天為燥，在地為金，在人為肺，肺者，人之燥金也。皮毛生腎，金生水也。喜勝悲，火剋金也，熱勝燥、苦勝辛亦同。</p>
<p>北方生寒，寒生水，水生咸，咸生腎，腎生骨髓，髓生肝，腎主耳。其在天為寒，在地為水，在體為骨，在臟為腎，在竅為耳，在味為咸，在色為黑，在音為羽，在聲為呻，在變動為慄，在志為恐。恐傷腎，思勝恐，寒傷骨，濕勝寒，咸傷骨，甘勝咸。</p>
<p>在天為寒，在地為水，在人為腎，腎者，人之寒水也。髓生肝，水生木也。思勝恐，土剋水也，濕勝寒、甘勝咸亦同。</p>
<p>故曰天地者，萬物之上下也。陰陽者，萬物之能始也。水火者，陰陽之徵兆也。左右者，陰陽之道路也。陰陽者，血氣之男女也。</p>
<p>天在上，地在下，萬物在中，是萬物之上下也。物秉陰陽，而化形神，是萬物之能始也（才能所始）。陽盛則化火，陰盛則化水，是水火為陰陽之徵兆也。陽升於左，陰降於右，是左右為陰陽之道路也。男子為陽，女子為陰，是陰陽即血氣之男女也。蓋天之六氣在上，地之五行在下，人居天地之中，稟天氣而生六腑，稟地氣而生五臟。其陽上陰下，火降水升，亦與天地同體，是天地之陰陽，即血氣之男女，無有二也。</p>
<p>帝曰：法陰陽奈何？岐伯曰：天不足西北，故西北方陰也，而人右耳目不如左明也，地不滿東南，故東南方陽也，而人左手足不如右強也。帝曰：何以然？岐伯曰：東方陽也，陽者其精並於上，並於上則上明而下虛，故使耳目聰明而手足不便也，西方陰也，陰者其精並於下，並於下則下盛而上虛，故其耳目不聰明而手足便也。俱感於邪，其在上則右甚，在下則左甚，此天地陰陽所以不能全也，故邪居之。</p>
<p>東南在左，西北在右，陽氣左升而上盛，故右耳目不如左耳目之明，陰氣右降而下盛，故左手足不如右手足之強。上下俱感於邪，上則右甚，下則左甚。耳目為陽，手足為陰，左耳目之陽盛，右手足之陰盛，右耳目之陽虛，左手足之陰虛。此天地陰陽所偏缺而不能俱全也，故邪偏居之。</p>
<p>天有精，地有形，天有八紀，地有五里。天地之動靜，神明為之綱紀，故能以生長收藏，終而復始，為萬物之父母。惟賢人上配天以養頭，下象地以養足，中傍人事以養五臟。天氣通於肺，地氣通於嗌，風氣通於肝，雷氣通於心，穀氣通於脾，雨氣通於腎。六經為川，腸胃為海，九竅為水注之氣，以天地為之陰陽。陽之汗，以天地之雨名之，陽之氣，以天地之疾風名之。暴氣象雷，逆氣象陽。故治不法天之紀，不用地之理，則災害至矣。</p>
<p>天有精，地有形，精者形之魂也，形者精之魄也。天有八紀，八方之紀度也，地有五里，五方之道理也（里與理同）。天地之動靜，有神明以為紀綱，故能以生長收藏，四時變化，終而復始，為萬物之父母，以其陰陽不偏也。惟賢人上配天以養頭，下象地以養足，中傍人事以養五臟，緣在人為道，維道生智，故能法天地之陰陽焉。蓋天地人同氣，天氣輕清，而通於肺，地氣重濁，而通於嗌（咽通六腑，濁陰歸六腑也），風氣為木，而通於肝，雷氣為火，而通於心，穀氣為濕，而通於脾，雨氣為水，而通於腎。六經為川，腸胃為海，九竅出入，津液流通，為眾水灌注之氣，因人以天地為之陰陽，而稟天地陰陽之氣，故與天地相參。陽分之汗，以天地之雨名之，陽分之氣，以天地之疾風名之，暴烈之氣象雷，違逆之氣象陽。陰陽皆備，何可不法，故人之治身，而不法天之紀，不用地之理，與天地相乖，則災害至矣。</p>
<p>陽勝則腠理閉，汗不出，身熱齒乾，喘粗為之俯仰，以煩冤腹滿死，能冬不能夏。陰勝則汗出，身常清，數慄而寒，寒則厥，厥則腹滿死，能夏不能冬。此陰陽更勝之變，病之形能也。能冬、能夏之能，音耐。</p>
<p>災害至則陰陽偏勝，大病作矣。陽勝則表閉無汗，身熱齒乾，喘粗氣逆，為之俯仰（氣閉不通，故身俯仰），裡氣壅悶，以煩冤腹滿死（煩冤，郁煩懊憹之意），能冬寒不能夏熱。陰勝則表泄汗出，戰慄身寒，寒則氣逆身厥，厥則腹滿死（陰凝氣脹），能夏熱不能冬寒。此陰陽更勝之災變，病之形能如是也。</p>
<p>帝曰：調此二者奈何？岐伯曰：能知七損八益，則二者可調，不知用此，則早衰之節也。年四十，而陰氣自半也，起居衰矣。年五十，體重，耳目不聰明矣。年六十，陰痿，陽大衰，九竅不利，下虛上實，涕泣俱出矣。故曰知之則強，不知則老，故同出而異名耳。智者察同，愚者察異，愚者不足，智則有餘，有餘則耳目聰明，身體輕強，老者復壯，壯者益治。是以聖人為無為之事，樂恬憺之能，從欲快志於虛無之守，故壽命無窮，與天地終，此聖人之治身也。</p>
<p>「上古天真論」：女子二七天癸至，七七天癸竭，男子二八天癸至，八八天癸竭，七為陰數，故當損，八為陽數，故當益。能知七損八益，則陰不偏勝，陽不偏衰，故二者可調，不知用此，則早衰之節也。人年四十，而陰氣自居一半，起居始衰。年五十，陽氣漸虛，陰氣漸盛，身體沉重，耳目不聰明矣。年六十，陰器痿弱，陽氣大衰，九竅不利，濁陰逆升，下虛上實，涕泣俱出矣。故曰知七損八益之法則強，不知則老。人同此理，而老壯絕異，總由知與不知，故同出而異名耳。智者察其同出之原，愚者察其異名之殊，不知為人事之差，而以為天命之常，故愚者常不足，智者常有餘，有餘則耳目聰明，身體輕強，老者復壯，壯者益治（治，安）。是以聖人未嘗無事，而所為者，無為之事，未嘗無能，而所能者，恬憺之能，從欲快志於虛無之守，故壽命無窮，與天地終，此聖人之治身也。</p>

<h1>卷二</h1>

<h2>藏象</h2>
<p>十二臟相使（論六舊名，「靈蘭秘典」。　以篇末誤重「氣交變論」，結文有藏之靈蘭之室一語，王冰因改此名。新校正引全元起本原名。「十二臟相使」，義取篇首願聞十二臟之相使名篇。「奇病論」：治在「陰陽十二官相使中」，即謂此篇。今故改從原名。）</p>
<p>黃帝問曰：願聞十二臟之相使，貴賤何如？岐伯對曰：悉乎哉問也！請遂言之。心者，君主之官也，神明出焉。肺者，相傅之官，治節出焉。肝者，將軍之官，謀慮出焉。膽者，中正之官，決斷出焉。腎者，作強之官，伎巧出焉。膻中者，臣使之官，喜樂出焉。脾胃者，倉廩之官，五味出焉。小腸者，受盛之官，化物出焉。大腸者，傳道之官，變化出焉。三焦者，決瀆之官，水道出焉。膀胱者，州都之官，津液藏焉，氣化則能出矣。凡此十二官者，不得相失也。</p>
<p>十二臟之相使貴賤，謂五臟六腑有君有臣，臣為君使，君貴而臣賤也。膻中即心主，心之包絡也，亦名心包絡。《靈樞·脹論》：膻中者，心主之宮城也，衛護心君，故為臣使之官。《靈樞·行針》：膻中為二陽臟所居，故喜樂出焉，心主喜，心主與心同居膻中，故亦主喜樂也。三焦，少陽相火，隨太陽膀胱之經下行，而溫水臟，水旺於下，故下焦如瀆（《靈樞·營衛生會論》語）。川瀆之決，全賴相火之力以泄水，雖屬風木，而風木之溫，即水中相火所左升而變化者也，故為決瀆之官，水道出焉。膀胱，水府，一身津液，歸藏於此，是一貯水之州都也。水主藏，不主出，其所以出者，肺氣之化水也。蓋膀胱之水，悉由氣化，飲入於胃，化氣升騰，上歸於肺，肺氣清降，化為雨露，而歸膀胱，則成小便。肺氣善化，則水善出，緣水之所以化氣，與氣之所以化水，原於相火之蟄藏，脾土之溫燥也。足太陰以濕土主令，濕氣不盛，二火生之也。相火泄於腎而陷於膀胱，則膀胱熱而腎水寒，癸水上泛，脾土寒濕，不能蒸水化氣，上歸肺部，水與谷滓並注二腸矣。肺從脾土化濕，清氣堙塞，郁生痰涎，亦不能降氣化水，下歸膀胱。水貯二腸，不入膀胱，而濕土左陷，風木抑遏，又失疏泄之政。木鬱欲達，沖決不已，未能前通水府，則必後開穀道，是以大便不收，而小便不利。《靈樞·本輸》：三焦者，入絡膀胱，約下焦，實則閉癃，虛則遺溺。所謂實者，相火陷於膀胱，生其熱澀，並非相火之旺也。若相火秘藏，腎水和暖，則脾土溫燥，既能化水為氣，而歸肺部，肺金清燥，亦能化氣為水，而歸膀胱。癸水溫升，乙木條達，膀胱清利，疏泄無停，此水道所以通調也。</p>
<p>故主明則下安，以此養生則壽，歿世不殆，以為天下則大昌。主不明則十二官危，以此養生則殃，使道閉塞而不通，形乃大傷，以為天下者，其宗大危，戒之戒之！</p>
<p>君主明則以下皆安，以此養生，則享壽考，歿世而不危殆，以此為天下，則君明臣良，朝野大昌。主不明則以下皆危，以此養生，則遭禍殃，臣使之道閉塞，氣血梗阻，形乃大傷，以為天下，則君蔽臣好，宗族大危。</p>

<h3>五臟別論（七）</h3>
<p>黃帝問曰：余聞方士或以腦髓為臟，或以腸胃為臟，或以為腑，敢問更相反，皆自謂是，不知其道，願聞其說。</p>
<p>或以腦髓腸胃為臟，或又以為腑。</p>
<p>岐伯對曰：腦、髓、骨、脈、膽、女子胞，此六者，地氣之所生也，皆藏於陰而象於地，故藏而不瀉，名曰奇恆之腑。</p>
<p>奇恆者，異於尋常也。</p>
<p>夫胃、大腸、小腸、三焦、膀胱、此五者，天氣之所生也，其氣象天，故瀉而不藏，名曰傳化之腑。此受五臟濁氣，不能久留，輸瀉者也。魄門亦為五臟使，水穀不得久藏。</p>
<p>使，使道也。「十二臟相使論」：使道閉塞而不通，即此。</p>
<p>所謂五臟者，藏精氣而不瀉也，故滿而不能實，六腑者，傳化物而不藏，故實而不能滿也。所以然者，水穀入口，則胃實而腸虛，食下則腸實而胃虛，故曰實而不滿，滿而不實也。</p>
<p>五臟主藏精氣，精氣常在，故滿而不實，六腑主受水穀，水穀常消，故實而不滿。</p>

<h3>五臟生成論（八）</h3>
<p>心之合脈也，其榮色也，其主腎也。肺之合皮也，其榮毛也，其主心也。肝之合筋也，共榮爪也，其主肺也。脾之合肉也，其榮唇也，其主肝也。腎之合骨也，其榮發也，其主脾也。</p>
<p>心主脈，血行脈中，色者，血之外華，故合脈而榮色。心火制於腎水，其不至上炎者，腎制之也，故所主在腎。肺主皮，氣行皮里，毛者，氣之外發，故合皮而榮毛。肺金制於心火，其不甚肅殺者，心制之也，故所主在心。肝主筋，爪者筋之餘，故合筋而榮爪。肝木製於肺金，其不過發生者，肺制之也，故所主在肺。脾主肉，唇者，肌肉之本，故合肉而榮唇。脾土製於肝木，其不至濕陷者，木製之也，故所主在肝。腎主骨，腦為髓海，發者，腦之外華，故合骨而榮發。腎水制於脾土，其不至下流者，脾制之也，故所主在脾。</p>
<p>色味當五臟，赤當脈，白當皮，青當筋，黃當肉，黑當骨。生於心，如以縞裹朱，生於肺，如以縞裹紅，生於肝，如以縞裹紺，生於脾，如以縞裹栝蔞實，生於腎，如以縞裹紫，此五臟所生之外榮也。</p>
<p>縞，素絹也。《史·高帝紀》：為義帝發喪，兵皆縞素。五臟之色，不甚外顯，皆如以素絹裹之者，此平人也（「脈要精微論」：赤欲如白裹朱，黃欲如羅裹雄黃，即此義也）。</p>
<p>故色見青如翠羽者生，赤如雞冠者生，黃如蟹腹者生，白如豕膏者生，黑如烏羽者生，此五色之見生也。</p>
<p>五色鮮明則生。</p>
<p>青如草茲者死，黃如枳實者死，黑如炲者死，赤如衃血者死，白如枯骨者死，此五色之見，死也。</p>
<p>五色晦黯則死。茲與滋同。炲，煙煤也。衃血，瘀血成塊也。</p>
<p>赤當心，苦，白當肺，辛，青當肝，酸，黃當脾，甘，黑當腎，咸。故心欲苦，肺欲辛，肝欲酸，脾欲甘，腎欲咸，此五味之所合也。</p>
<p>由五色而及五味，其於五臟配合相當，亦以類從。故五臟之各欲其本味者，此五味之所合也。</p>
<p>多食鹹，則脈凝泣而變色，多食苦，則皮槁而毛拔，多食辛，則筋急而爪枯，多食酸，則肉胝䐢而唇揭，多食甘，則骨痛而發落，此五味之所傷也。泣與澀通。胝，音支。䐢，音皺。</p>
<p>多食鹹，脈凝澀而變色者，水勝火也。多食苦，皮槁而毛拔者，火勝金也。多食辛，筋急而爪枯者，金勝木也。多食酸，肉胝䐢而唇揭者，木勝土也（胝，皮肉生繭。《淮南子》：申包胥繭重胝䐢，皮肉捲縮，揭皮折裂也）。多食甘，骨痛而發落者，土勝水也。此五味之所傷也。</p>
<p>諸血者，皆屬於心，諸脈者，皆屬於目，諸筋者，皆屬於節，諸髓者，皆屬於腦，諸氣者，皆屬於肺，此四肢八溪之朝夕也。</p>
<p>心主脈，血行脈中，故諸血皆屬於心。目者，宗脈之所聚也（《靈樞·口問》語），故諸脈皆屬於目。筋者，所以束骨而利機關也（「痿論」語），故諸筋皆屬於節。腦為髓海（《靈樞·海論》語），故諸髓皆屬於腦。膻中為氣海（「海論」語），故諸氣皆屬於肺。此四肢八溪之朝夕也。（朝夕與潮汐同。四肢八節，謂之八溪，血、氣、腦、髓，朝（潮）夕（汐）灌注於此）</p>

<h3>臟氣法時論（九）</h3>
<p>黃帝問曰：合人形以法四時五行而治，何如而從？何如而逆？得失之意，願聞其事。岐伯對曰：五行者，金木水火土也，更貴更賤，以知死生，以決成敗，而定五臟之氣，間甚之時，死生之期也。</p>
<p>合人形者，統臟腑、經絡、一切形體而言。法四時五行而治者，法四時之分屬五行者，以治人形也。貴者主令，賤者不主令，因五行貴賤，知臟氣衰旺，以此斷其死生成敗，定有消長存亡之期也。（義詳下文）</p>
<p>帝曰：願卒聞之。岐伯曰：肝主春，足厥陰少陽主治，其日甲乙，肝苦急，急食甘以緩之。心主夏，手少陰太陽主治，其日丙丁，心苦緩，急食酸以收之。脾主長夏，足太陰陽明主治，其日戊己，脾苦濕，急食苦以燥之。肺主秋，手太陰陽明主治，其日庚辛，肺苦氣上逆，急食苦以泄之。腎主冬，足少陰太陽主治，其日壬癸，腎苦燥，急食辛以潤之。</p>
<p>春屬木，肝木主之，足厥陰肝經（乙木）、少陽膽經（甲木）主治。其在一歲則為春，其在一日則為甲乙，皆肝氣主令（下文仿此）。夏屬火，心火主之，手少陰心經（丁火）、太陽小腸經（丙火）主治。長夏屬土，脾土主之，足太陰脾經（己土）、陽明胃經（戊土）主治。秋屬金，肺金主之，手太陰肺經（辛金）、陽明大腸經（庚金）主治。冬屬水，腎水主之，足少陰腎經（癸水）、太陽膀胱經（壬水）主治。</p>
<p>病在肝，愈於夏，夏不愈，甚於秋，秋不死，持於冬，起於春，禁當風。肝病者，愈在丙丁，丙丁不愈，加於庚辛，庚辛不死，持於壬癸，起於甲乙。肝病者，平旦慧，下晡甚，夜半靜。肝欲散，急食辛以散之，用辛補之，酸瀉之。</p>
<p>肝病遇火則愈，火其子也，故愈於夏，遇金則甚，克我者也，故甚於秋，遇水則持，水其母也，故持於冬，遇木則起，助我者也，故起於春。肝為風木，故禁當風。十干之中，丙丁為火，庚辛為金，壬癸為水，甲乙為木，戊己為土。一日之中，平旦為木，日中為火，下晡為金，夜半為水，日昳與四季為土（日昳，日昃。四季，辰戌丑未四時），亦與一歲相同（下文仿此）。肝欲升散，故以辛味散之。辛散則為補，酸收則為瀉，故用辛補之，酸瀉之，凡本味為瀉，對宮之味為補，下文皆然。</p>
<p>病在心，愈在長夏，長夏不愈，甚於冬，冬不死，持於春，起於夏，禁溫食熱衣。心病者，愈在戊己，戊己不愈，加於壬癸，壬癸不死，持於甲乙，起於丙丁。心病者，日中慧，夜半甚，平旦靜。心欲軟，急食鹹以軟之，用鹹補之，甘瀉之。</p>
<p>心為君火，故禁溫食熱衣。心欲和軟，故以鹹味軟之。余義仿首段類推。</p>
<p>病在脾，愈在秋，秋不愈，甚於春，春不死，持於夏，起於長夏，禁溫食飽食濕地濡衣。脾病者，愈在庚辛，庚辛不愈，加於甲乙，甲乙不死，持於丙丁，起於戊己。脾病者，日昳慧，日出甚，下晡靜。脾欲緩，急食甘以緩之，用苦瀉之，甘補之。</p>
<p>脾為濕土，故禁濕地濡衣。溫食助其濕熱，飽食助其脹滿，故皆禁之。脾欲鬆緩，故以甘味緩之。余義仿首段類推。</p>
<p>病在肺，愈在冬，冬不愈，甚於夏，夏不死，持於長夏，起於秋，禁寒飲食寒衣。肺病者，愈在壬癸，壬癸不愈，加於丙丁，丙丁不死，持於戊己，起於庚辛。肺病者，下晡慧，日中甚，夜半靜。肺欲收，急食酸以收之，用酸補之，辛瀉之。</p>
<p>肺為燥金，其性清涼，故禁寒飲食寒衣。肺欲降收，故以酸味收之。余義仿首段類推。</p>
<p>病在腎，愈在春，春不愈，甚於長夏，長夏不死，持於秋，起於冬，禁犯焠㶼熱食溫炙衣。腎病者，愈在甲乙，甲乙不愈，甚於戊己，戊己不死，持於庚辛，起於壬癸。腎病者，夜半慧，四季甚，下晡靜。腎欲堅，急食苦以堅之，用苦補之，咸瀉之。焠，音翠。㶼，音哀。</p>
<p>腎以癸水從君火化氣，故禁焠㶼熱食溫炙衣。焠㶼，煎焙燒燎之物。腎欲堅凝，故以苦味堅之。余義仿首段類推。</p>
<p>夫邪氣之客於身也，以勝相加，至其所生而愈，至其所不勝而甚，至於所生而持，自得其位而起。必先定五臟之脈，乃可言間甚之時，死生之期也。</p>
<p>以勝相加者，以所勝加所不勝也。其所生者，己所生也。其所不勝者，克己者也。於所生者，生己者也。自得其位者，同氣者也。先定五臟之脈，知其生克衰旺，乃可言其間甚死生之期也。</p>
<p>肝病者，兩脅下痛引少腹，令人善怒。虛則目䀮䀮無所見，耳無所聞，善恐，如人將捕之。氣逆則頭痛頰腫，耳聾不聰。取其經厥陰與少陽血者。䀮，音荒。</p>
<p>肝脈自足走胸，行於兩脅，病則風木鬱陷，故脅下痛引少腹。生氣不遂，故善怒。肝竅於目，故虛則目無所見。肝與膽同氣，肝木陷則膽木逆，膽脈循耳後下行，膽木上逆，濁氣衝塞，故耳無所聞。腎主恐，膽木拔根，相火升泄，腎水沉寒，故善恐懼。氣逆者，膽木上逆也，少陽膽脈，自頭走足，循頰車，下頸，膽脈上逆，故頭痛頰腫，耳聾不聰。取厥陰少陽血者，實則瀉之，虛則補之也。</p>
<p>心病者，胸中痛，脅支滿，脅下痛，膺背肩甲間痛，兩臂內痛。虛則胸腹大，脅下與腰相引而痛。取其經少陰太陽，舌下血者。其變病，刺郗中血者。郗與隙同。</p>
<p>心脈自胸走手，下膈上肺，循臂內後廉下行，病則君火上逆，故胸脅滿痛，兩臂內後廉痛。君火刑肺，肺氣逆沖，故膺背肩甲間痛（小腸脈繞肩甲，交肩上，此肺與小腸交病也）。心在膈上，小腸在腹中，虛則心與小腸皆郁，故胸腹大。肝位在脅，腎位在腰，腎水凌火，火衰木陷，故脅下與腰相引而痛。心竅於舌，故取少陰太陽之經與舌下之血者。其變異殊常之病，則刺郗中之血，郗中，手少陰之郄，即陰郗穴也。</p>
<p>脾病者，身重，善飢，肉痿，足不收，行善瘛，腳下痛。虛則腹滿腸鳴，飧泄，食不化。取其經太陰陽明，少陰血者。</p>
<p>脾主肌肉，其經自足走胸，病則濕盛脾郁，經脈下陷，故身重肉痿，足軟不收。濕傷筋脈，軟短拘縮，故行則善瘛，腳下作痛（足心）。虛則不能消磨水穀，故腹滿腸鳴，飧泄，飲食不化。取太陰陽明之經，兼取少陰之血者，水泛則土濕，瀉腎水以瀉土濕也。</p>
<p>肺病者，喘咳逆氣汗出，肩背痛，尻陰股膝髀腨胻足皆痛。虛則少氣不能報息，耳聾嗌乾。取其經太陰陽明，足太陽之外、厥陰之內血者。尻，音考。髀，音皮。腨，音篆。胻，音杭。</p>
<p>肺主氣，其性降斂，病則降斂失政，故喘咳逆氣汗出。前行無路，逆沖肩背，故肩背痛。尻陰股膝髀腨胻足皆痛者，肝經之病也。厥陰肝脈，起足大指，循足跗，上膕內，循股陰，過陰器，木被金刑，經脈郁陷，是以痛生。虛則肺氣微弱，不能布息。甲木刑之，是以耳聾（甲木化氣相火，脈循耳後下行）。乙木侮之，是以嗌乾（乙木胎生君火，風火皆旺，故病嗌乾。《靈樞·經脈》：肝足厥陰之脈，甚則嗌乾）。足太陽經行於骽外，足厥陰經行於骽內，取太陰陽明之經，兼取太陽之外、厥陰之內血者，實則肺金刑木，故補壬水以生肝氣，虛則肝木侮金，故瀉寒水以弱風木也。</p>
<p>腎病者，脛腫腹大身重，喘咳，寢汗出，憎風。虛則胸中痛，大腹小腹痛，清厥，意不樂。取其經少陰太陽血者。</p>
<p>腎脈自足走胸，循腨內，入少腹，絡膀胱，貫胸膈，入肺中，病則水旺土濕，故脛腫腹大身重。水泛胸膈，肺氣格阻，故生喘咳。腎水主藏，藏氣失政，故寢睡汗出。表泄陽虛，是以憎風。虛則腎氣衰弱，陽根升泄，甲木下拔，逆沖胸膈，故胸中痛。濕土下陷，風木抑遏，怒而賊脾，故大腹小腹皆痛。濕旺脾郁，四肢失秉，故手足厥冷。陽根既敗，君火失歸，故意不歡樂（心主喜，君火失根，則驚怯恐懼，是以不樂），取少陰太陽經血，實瀉而虛補之也。</p>
<p>肝色青，宜食辛，黃黍雞肉桃蔥皆辛。心色赤，宜食鹹，大豆豕肉慄藿皆咸。脾色黃，宜食甘，粳米牛肉棗葵皆甘。肺色白，宜食酸，小豆犬肉李韭皆酸。腎色黑，宜食苦，麥羊肉杏薤皆苦。</p>
<p>五臟各有所發之色，各有所宜之味。</p>
<p>辛散，酸收，甘緩，苦堅，咸軟，毒藥攻邪，五穀為養，五畜為益，五果為助，五菜為充，氣味合而服之，以補精益氣。此五者，辛酸甘苦鹹，各有所利，或散或收，或緩或急，或堅或軟，四時五臟、病隨五臟所宜也。</p>
<p>順四時，按五臟，以隨五味所宜，五味之用得矣。</p>
<p>陰之所生，本在五味，陰之五宮，傷在五味。是故味過於酸，肝氣以津，脾氣乃絕，味過於苦，脾氣不濡，胃氣乃厚，味過於甘，心氣喘滿，色黑，腎氣不衡，味過於辛，筋脈沮弛，精神乃央，味過於咸，大骨氣勞，短肌，心氣抑。謹和五味，骨正筋柔，氣血以流，湊理以密，如是則骨氣以精，謹道如法，長有天命。沮與阻同。湊與腠同。</p>
<p>氣為陽，味為陰，人身陰之所生，本在五味，而一味過偏，則一宮受傷，陰之五宮，亦傷在五味。是故味過於酸，肝氣斂縮，津液郁生，生氣不遂，怒而賊土，脾氣乃絕。味過於苦，燥其脾精，脾土失滋，中脘不運，胃氣乃厚（厚，鬱滿也）。味過於甘，中焦壅滯，心氣莫降，因生喘滿，腎氣莫升，因而不衡（衡，平也，腎氣下陷，故不平）。色黑者，水鬱之所發也。味過於辛，肝氣發散，津液消耗，筋脈沮弛，精神乃央（肝主筋，心主脈，肝者腎之子，心之母，腎藏精，心藏神，精神之交，路由筋脈，筋脈沮弛，則精神交濟之路格矣，故精神乃央，央者，盡也）。味過於咸，腎水伐瀉，大骨氣勞（大骨無力），肌肉短縮（即卷肉縮筋意）。陽根既敗，心氣遂抑（鹹寒泄水中陽氣，君火絕根，故心氣抑鬱）。調和五味，使之不偏，則筋骨血氣皆得其養，不至偏傷矣。（此段舊誤在「生氣通天論」）</p>

<h3>宣明五氣（十）</h3>
<p>五味所入，酸入肝，苦人心，甘入脾，辛入肺，鹹入腎，是謂五入。</p>
<p>五味各有所入之臟。</p>
<p>五味所禁，酸走筋，筋病無多食酸，咸走血，血病無多食鹹，甘走肉，肉病無多食甘，辛走氣，氣病無多食辛，苦走骨，骨病無多食苦，是謂五禁，無令多食。</p>
<p>五臟各有所禁之味。</p>
<p>五臟所主，肝主筋，心主脈，脾主肉，肺主皮，腎主骨，是謂五主。</p>
<p>五臟各有所主之形。</p>
<p>五臟所藏，肝藏魂，心藏神，脾藏意，肺藏魄，腎藏精，是謂五臟所藏。</p>
<p>五臟各有所藏之神。</p>
<p>五臟化液，肝為淚，心為汗，脾為涎，肺為涕，腎為唾，是謂五液。</p>
<p>五臟各有所化之液。</p>
<p>五臟所惡，肝惡風，心惡熱，脾惡濕，肺惡燥，腎惡寒，是謂五惡。</p>
<p>五臟各有所惡之氣。（本氣無制，則反自傷，是以惡之）</p>
<p>五脈應象，肝脈弦，心脈鉤，脾脈代，肺脈毛，腎脈石，是謂五臟之脈。</p>
<p>五脈各有所應之象。</p>
<p>五邪所見，春得秋脈，夏得冬脈，長夏得春脈，秋得夏脈，冬得長夏脈，是謂五邪。</p>
<p>五脈各有所見之邪。（賊邪刑剋）</p>
<p>五邪所亂，邪入於陽則狂，邪入於陰則痹，摶陽則為巔疾，摶陰則為喑，陽入之陰則靜，陰出之陽則怒，是謂五亂。</p>
<p>五邪各有所亂之部，邪入於陽分則狂。擾其神也。邪入於陰分則痹，阻其血也。邪摶陽經則為巔疾，手足六陽皆會於頭也。邪摶陰經則為喑啞，手足六陰皆連於舌也。陽邪入之陰經則靜，臟氣得政也。陰邪出之陽經則怒，長氣不遂也。是謂五邪所亂。</p>
<p>五精所並，精氣並於肝則怒，並於心則喜，並於脾則憂，並於肺則悲，並於腎則恐，是謂五並，虛而相併者也。</p>
<p>五精各有所並之臟，乘其虛而相併者也。</p>
<p>五氣所病，肝為語，心為噫，脾為吞，肺為咳為嚏，腎為欠為恐，膽為怒，胃為氣逆為噦，大腸小腸為泄，下焦溢為水，膀胱不利為癃，不約為遺溺，是謂五病。</p>
<p>五氣各有所見之病。</p>
<p>五病所發，陰病發於骨，陽病發於血，陰病發於肉，陽病發於冬，陰病發於夏，是謂五發。</p>
<p>五病各有所發之處，所發之時。</p>
<p>五勞所傷，久行傷筋，久視傷血，久坐傷肉，久臥傷氣，久立傷骨，是謂五勞所傷。</p>
<p>五勞各有所傷之體。</p>

<h2>脈法</h2>

<h3>經脈別論（十一）</h3>
<p>黃帝問曰：余聞氣合而有形，因變以正名，天地之運，陰陽之化，其於萬物，孰少孰多，可得聞乎？岐伯對曰：悉乎哉問也！天至廣，不可度，地至大，不可量，大神靈問，請陳其方。</p>
<p>百族之生，二氣相合，而有其形，因彼萬變，以正其名，天地之氣運，陰陽之化生，其於萬物之中，何者最少？何者最多？此亦當有自然之數也。天至廣，不可度，地至大，不可量者，言天地廣大，生物無窮，難可以數目計也。請陳其方者，請言其概舉之法也。</p>
<p>草生五色，五色之變，不可勝視，草生五味，五味之美，不可勝極。天食人以五氣，地食人以五味。嗜欲不同，各有所通。</p>
<p>萬物雖繁，五色五味概之。氣為陽，本之天，味為陰，本之地，天食人以五氣，地食人以五味。人之嗜好不同，而於五氣五味各有所通，是人人之所不外者也。</p>
<p>五氣入鼻，藏於心肺，上使五色修明，聲音能彰，故心肺有病，而鼻為之不利也。五味入口，藏於腸胃，味有所藏，以養五氣，氣和而生，津液相成，神乃自生。</p>
<p>五臟陰也，而上化清陽，氣通於天，通天氣者為鼻，故五氣入鼻，藏於心肺。心主五色（「五臟生成」：心合脈，其榮色），肺主五聲（《難經》語）。故上使五色鮮明，聲音響振。心肺有病，則火金上逆，胸膈鬱塞，故鼻竅不利（心肺有病二語，舊誤在「五臟別論」中）。六腑陽也，而下化濁陰，氣通於地，通地氣者為口，故五味入口，藏於腸胃。味有所藏，以養五臟之氣，臟氣衝和，則生津液，津液相成，神乃自生。蓋水穀入胃，化氣生津，津者，五臟之精也。精氣之清靈者，發而為神，所謂神者，水穀之精氣也（《靈樞·平人絕谷》語）。心藏脈，脈舍神（《靈樞·本神》語）。神旺則脈氣流通，傳於氣口，以成尺寸，盈虛消長之機，悉現於此。《靈樞·營衛生會》：血者，神氣也，以其行於脈中，而得心神之運化故也。（以上三段，舊誤在「六節臟象論」）</p>
<p>帝曰：氣口何以獨為五臟主？岐伯曰：胃者，水穀之海，六腑之大源也。五味入口，藏於胃，以養五臟氣。氣口亦太陰也，是以五臟六腑之氣味，皆出於胃，變現於氣口。</p>
<p>氣口者（即寸口），脈之大會，手太陰之動脈也（《難經》語）。水穀入胃，傳輸六腑，是胃者，水穀之海，六腑之大源也。五味入口，藏於胃腑，充灌四維，以養五臟之氣。而其消磨水穀，化生精氣，分輸臟腑，散布經絡之權，全在於脾。脾以太陰，而含陽氣，左旋而善動故也。肺為手太陰，氣口者，肺經動脈，亦太陰也，是與足太陰同氣。故五臟六腑之氣味，皆出於胃，自胃而輸脾，自脾而輸肺，自肺而注本經，變見於氣口。氣口為臟腑諸氣所朝宗，故獨為五臟之主也。（此段舊誤在「五臟別論」中）</p>
<p>食氣入胃，散精於肝，淫氣於筋。食氣入胃，濁氣歸心，淫精於脈。脈氣流經，經氣歸於肺，肺朝百脈，輸精於皮毛。毛脈合精，行氣於腑，腑精神明，留於四臟，氣歸於權衡。權衡以平，氣口成寸，以決死生。</p>
<p>食谷入胃，脾土消磨，化生精氣，上歸肺金，肺氣宣布，傳諸皮毛臟腑，必由筋脈而行，故食氣入胃，散精於肝，淫氣於筋，筋者，脈之輔也。次則濁氣歸心，淫精於脈，脈者，血之府也（「脈要精微論」語）。脈氣流於十二經中，而十二經氣，總歸於肺，以氣統於肺，十二經之氣，皆肺氣也。肺朝百脈（如天子朝會諸侯然），輸精於皮毛，以肺主皮毛也。皮毛與經脈合精，行氣於腑，腑精通乎神明，留於肺肝心腎四臟（脾為四臟中氣，故不言也），傳輸均勻，則氣歸於權衡（權衡，所以稱物者）。權衡以平，四臟無偏，注於經脈，歸諸氣口，氣口成寸，以決死生。此氣口尺寸之原委也。</p>
<p>飲入於胃，遊溢精氣，上輸於脾，脾氣散精，上歸於肺，通調水道，下輸膀胱，水精四布，五經並行，合於四時五臟陰陽，揆度以為常也。</p>
<p>飲入於胃，化為精氣，遊溢升騰，上輸於脾，脾氣散此水精，上歸於肺，肺氣降灑，化為雨露，通調水道，下輸膀胱，以成小便，此水滓之下傳者。至其水精，則周流宣布，並行於五經之中（五臟之經），合於四時五臟之氣，陰陽調適，揆度均平，以為常也，是氣口尺寸之由來也。</p>

<h3>三部九候論（十二）</h3>
<p>黃帝問曰：余聞九針於夫子，眾多博大，不可勝數。余願聞要道，以屬子孫，傳之後世，著之骨髓，藏之肝肺，歃血而受，不敢妄泄，令合天道，必有終始，上應天光星辰曆紀，下副四時五行，貴賤更互，冬陰夏陽，以人應之奈何？願聞其方。</p>
<p>四時五行，貴賤更互，當令為貴，退度為賤，五行更代於四時，互為貴賤也。</p>
<p>岐伯對曰：妙乎哉問也！此天地之至數。帝曰：願聞天地之至數，合於人形血氣，通決死生，為之奈何？岐伯曰：天地之至數，始於一，終於九焉。一者天，二者地，三者人，因而三之，三三者九，以應九野。故人有三部，部有三候，以決死生，以處百病，以調虛實，而除邪疾。</p>
<p>九野，八方與中央也。</p>
<p>帝曰：何謂三部？岐伯曰：有下部，有中部，有上部。部各有三候，三候者，有天有地有人也。必指而導之，乃以為真。</p>
<p>指而導之，指其處而開導之也。</p>
<p>上部天，兩額之動脈，上部地，兩頰之動脈，上部人，耳前之動脈。中部天，手太陰也，中部地，手陽明也，中部人，手少陰也。下部天，足厥陰也，下部地，足少陰也，下部人，足太陰也。</p>
<p>兩額之動脈，足少陽之頷厭也。兩頰之動脈，足陽明之地倉、大迎也。耳前之動脈，手少陽之和髎也。手太陰，太陰之魚際、太淵、經渠也（即寸口脈）。手陽明，陽明之合谷也（在手大指次指歧骨間）。手少陰，少陰之神門也（在掌後高骨內）。足厥陰，厥陰之五里也（在氣衝下三寸）。足少陰，少陰之太谿也（在內踝後）。足太陰，太陰之箕門也（在衝門下。胃氣則候足跗上，陽明之衝陽）。</p>
<p>故下部之天以候肝，地以候腎，人以候脾胃之氣。帝曰：中部之候奈何？岐伯曰：亦有天，亦有地，亦有人。天以候肺，地以候胸中之氣，人以候心。帝曰：上部以何候之？岐伯曰：亦有天，亦有地，亦有人。天以候頭角之氣，地以候口齒之氣，人以候耳目之氣。</p>
<p>手陽明大腸與手太陰肺為表裡，肺位在胸，手陽明經，自手走頭，入缺盆，絡肺，下膈而屬大腸，亦自胸膈下行，故陽明之合谷，可以候胸中之氣。</p>
<p>三部者，各有天，各有地，各有人。三而成天，三而成地，三而成人。三而三之，合則為九，九分為九野，九野為九臟，故神臟五，形臟四，合為九臟。</p>
<p>地之九分，則為九野，人應九野，則為九臟，故神臟五，肝、心、脾、肺、腎（肝藏魂、心藏神、脾藏意、肺藏魄、腎藏精），形臟四，腦髓、骨、脈、膽（義詳「五臟別論」），合為九臟。（三而成天至合為九臟十句，與「六節藏象論」同）</p>
<p>帝曰：何以知病之所在？岐伯曰：察九候獨小者病，獨大者病，獨疾者病，獨遲者病，獨熱者病，獨寒者病，獨陷下者病。必審問其所始病，與今之所方病，而後各切循其脈，視其經絡浮沉，以上下逆從循之。其脈疾者病，其脈遲者病，其脈代而鉤者病在絡脈，脈不往來者死，，皮膚著者死。</p>
<p>獨小、獨大、獨疾、獨遲、獨熱、獨寒、獨陷下，所謂七診也。九候之中，有一候獨異，如七診之條者，則病在此經矣。必審問其往日之所始病，與今日之所方病，而後於九候之中，各切循其脈，視其經絡浮沉，以上下逆順而循之。其脈或疾或遲者，病在經脈，（「仲景脈法」：數為在腑，遲為在臟。疾者，六腑之經，遲者，五臟之經）。其脈代而鉤者，病在絡脈，（鉤為夏脈，絡脈屬陽，應乎夏氣。代，止也），是病脈也。其脈不往來者，經絕而死，皮膚枯著者，衛敗而死，是死脈也。按其所候，以分部次，則病之所在無逃矣。</p>
<p>帝曰：決死生奈何？岐伯曰：九候之相應也，上下若一，不得相失。一候後則病，二候後則病甚，三候後則病危。所謂後者，應不俱也。察其臟腑，以知死生之期。必先知經脈，然後知病脈。</p>
<p>應不俱者，後動不能俱應也。察其臟腑，以知死生之期者，腑脈浮數，臟脈沉遲，浮數晝死，沉遲夜死也（《難經》：浮大晝死，沉細夜死）。先知經脈，然後知病脈者，經脈相應，病脈不相應，知經脈則知病脈，知病脈則知死脈矣。</p>
<p>帝曰：以候奈何？岐伯曰：以左手足上，去踝五寸按之，右手當踝而彈之，其應過五寸以上，蠕蠕然者不病，其應疾，中手渾渾然者病，其應遲，中手徐徐然者病，其應上不能至五寸，彈之不應者死。蠕，音淵。</p>
<p>以候者，候經脈、病脈，以決死生也。以左手足上，去踝五寸按之，按手足少陰動脈之旁，相去五寸之遠，右手當踝而彈之，以觀神門、太谿二脈之動。其脈應過五寸以上，蠕蠕然如蟲動者不病（蠕蠕，蟲動貌），是經脈也。其應疾，中手渾渾然大動者病，太過。其應遲，中手徐徐然微動者病（不及），是病脈也。其應上不能至五寸，彈之不應者死，是死脈也。此三部九候之總法，一候可以概九候也。蓋心藏神，腎藏精，人以精神為本，故獨取心腎之脈於左手足者，探其本也。肺氣右行，若取手太陰，則應於右手候之矣。</p>
<p>三部九候皆相失者死。上下左右之脈相應，如參舂者病甚。上下左右相失，不可數者死。中部乍疏乍數者死。中部之候相減者死。中部之候雖獨調，與眾臟相失者死。參伍不調者病。形氣相得者生。形盛脈細，少氣不足以息者危。形瘦脈大，胸中多氣者死。脫肉身不去者死。目內陷者死。形肉已脫，九候雖調，猶死。</p>
<p>九候相應，上下如一，不得相失，一候後則病，二候後則病甚，三候後則病危，三部九候皆相失，則九候皆後，是以死也。上下左右之脈相應，如參舂者，如數人並舂，杵聲參舉，參差不齊，九候雜亂，是以病甚，亦即相失之漸也。上下左右相失，不可數者死，是相失之極者也。中部乍疏乍數者死，神氣俱敗，遲疾無准也（中部手太陰肺，肺主藏氣，手少陰心，心主藏神也）。中部之候相減者死，神氣之虧敗也。中部之候雖獨調，與眾臟相失者死，神氣無依，亦難久駐也。參伍不調者病，未至相失之劇也。形氣相得者生，脾肺無虧也（脾主肉，肺主氣）。形盛脈細，少氣不足以息者危，形充而氣敗也。形瘦脈大，胸中多氣者死，氣充而形敗也。脫肉身不去者死，肉脫而身體不能動移，形氣俱敗也。目內陷者死，陽敗而神脫也。形肉己脫，九候雖調，猶死，形敗而氣無所附，亦將散亡也。</p>
<p>七診雖見，九候皆從者不死。所言不死者，風氣之病及經月之病，似七診之病而非也，故言不死。若有七診之病，其脈候亦敗者，死矣，必發噦噫。</p>
<p>七診雖見，九候皆從順者不死。所言不死者，是外感風氣之病及女子經月之病，脈絡閉澀，故相應不一，臟腑未嘗虧損，雖似七診之病，而實非也。若果有七診之病，兼之其脈候亦敗者，則人死矣。土敗胃逆，必發噦噫也。</p>
<p>真臟脈見者，勝死。肝見庚辛死，心見壬癸死，脾見甲乙死，肺見丙丁死，腎見戊己死，是謂真臟見皆死。</p>
<p>所謂脈候亦敗者，真臟脈也，真臟脈見者，至其勝己之時則死。肝見庚辛，金剋木也。心見壬癸，水剋火也。脾見甲乙，木剋土也。肺見丙丁，火剋金也。腎見戊己，土剋水也。（肝見庚辛六句，舊誤在「平人氣象論」中）</p>
<p>帝曰：冬陰夏陽奈何？岐伯曰：九候之脈，皆沉細懸絕者為陰，主冬，故以夜半死，躁盛喘數者為陽，主夏，故以日中死。是故寒熱病者，以平旦死。熱中及熱病者，以日中死。病風者，以日夕死。病水者，以夜半死。其脈乍疏乍數乍遲乍疾者，日乘四季死。</p>
<p>寒熱病者，肝膽二木之郁，平旦屬木，故以平旦死。熱中、熱病，君相二火之亢，日中屬火，故以日中死。病風者，風旺木枯，日夕屬金，肝木被克，故以日夕死。病水者，夜半水旺，故以夜半死。其脈乍疏乍數乍遲乍疾，土敗失其和平，四季屬土，故日乘四季死。是皆冬陰夏陽之分析者也。</p>
<p>帝曰：其可治者奈何？岐伯曰：經病者，治其經。孫絡病者，治其孫絡。血病，身有痛者，治其經絡。其病在奇邪，奇邪之脈，則繆刺之。留瘦不移，節而刺之。上實下虛，切而從之，索其結絡脈，刺出其血，以通其氣，必先去其血脈，而後調之。度其形之肥瘦，以調其氣之虛實，實則瀉之，虛則補之，無問其病，以平為期。</p>
<p>留瘦不移者，病氣淹留．形容瘦損，而證無改移也。節而刺之者，樽節而刺之也。</p>

<h3>平人氣象論（十三）</h3>
<p>黃帝問曰：平人何如？岐伯對曰：人一呼脈再動，一吸脈亦再動，呼吸定息脈五動，閏以太息，命曰平人。平人者，不病也。常以不病調病人，醫不病，故為病人平息以調之為法。</p>
<p>平人之脈，一呼再動，一吸再動，呼吸定息五動，閏以太息六動（太息，眾息中一息極長者）。一息六動，是謂平人。一動脈行一寸，六動六寸。每刻一百三十五息，脈行八丈一尺。兩刻二百七十息，脈行十六丈二尺。左右二十四經以及任、督、兩蹺、二十八脈，一周於身。一日百刻，經脈五十周。此平人營衛運行之大數也。（義詳《靈樞》）</p>
<p>人一呼脈一動，一吸脈一動，曰少氣。人一呼脈三動，一吸脈三動而躁，尺熱，曰病溫，尺不熱，脈滑，曰病風，脈澀，曰痹。</p>
<p>一呼一動，一吸一動，曰少氣，是陽虛而脈遲者。一呼三動，一吸三動而躁，尺膚熱，曰病溫，尺膚不熱而脈滑，曰風，脈澀，曰痹，是陰虛而脈數者。遲數不平，所謂病人之脈也。</p>
<p>人一呼脈四動以上，曰死，脈絕不至，曰死，乍疏乍數，曰死。平人之常氣稟於胃，胃者平人之常氣也，人無胃氣曰逆，逆者死。</p>
<p>一呼四動以上，是數之極者，絕不至，是遲之極者，乍疏乍數，是非遲非數，營衛散亂而無准，故皆主死。其所以死者，無胃氣也。</p>
<p>春胃微弦曰平，弦多胃少曰肝病，但弦無胃曰死，弦而有毛曰秋病，毛甚曰今病。臟真散於肝，肝藏筋膜之氣也。</p>
<p>春脈弦，春脈微弦曰平者，春有胃氣，而微見弦象，曰平也。下仿此。弦而有毛，金剋木也。肝旺於春，故臟真俱散於肝。肝藏筋膜之氣者，肝主筋也。</p>
<p>夏胃微鉤曰平，鉤多胃少曰心病，但鉤無胃曰死，鉤而有石曰冬病，石甚曰今病。臟真通於心，心藏血脈之氣也。</p>
<p>夏脈鉤，鉤而有石，水剋火也。心旺於夏，故臟真俱通於心。心藏血脈之氣者，心主脈也。</p>
<p>長夏胃微軟弱曰平，弱多胃少曰脾病，但代無胃曰死，軟弱有石曰冬病，石甚曰今病。臟真濡於脾，脾藏肌肉之氣也。</p>
<p>長夏脈軟弱代者，土不主時，隨四時代更，雖具四時之脈，而軟弱猶存，軟弱即胃氣也。但代無胃者，更換四時之脈，而無軟弱也（此統四季之月言）。軟弱有石，水侮土也。脾旺於長夏，故臟真濡於脾。脾藏肌肉之氣者，脾主肌肉也。</p>
<p>秋胃微毛曰平，毛多胃少曰肺病，但毛無胃曰死，毛而有弦曰春病，弦甚曰今病。臟真高於肺，以行營衛陰陽也。</p>
<p>秋脈毛，毛而有弦，木侮金也。肺旺於秋，故臟真俱高幹肺（肺居五臟之上）。以行營衛陰陽者，肺主衛也。</p>
<p>冬胃微石曰平，石多胃少曰腎病，但石無胃曰死，石而有鉤曰夏病，鉤甚曰今病。臟真下於腎，腎藏骨髓之氣也。</p>
<p>冬脈石，石而有鉤，火侮水也。腎旺於冬，故臟真俱下於腎（腎居五臟之下）。腎藏骨髓之氣者，腎主骨髓也。</p>
<p>夫平心脈來，累累如連珠，如循琅玕，曰心平，夏以胃氣為本。病心脈來，喘喘連屬，其中微曲，曰心病。死心脈來，前曲後居，如操帶鉤，曰心死。</p>
<p>琅玕，珠類。</p>
<p>平肺脈來，厭厭聶聶，如落榆莢，曰肺平，秋以胃氣為本。病肺脈來，不上不下，如循雞羽，曰肺病。死肺脈來，如物之浮，如風吹毛，曰肺死。</p>
<p>不上不下，不升不降也。</p>
<p>平肝脈來，軟弱招招，如揭長竿末梢，曰肝平，春以胃氣為本。病肝脈來，盈實而滑，如循長竿，曰肝病。死肝脈來，急益勁，如新張弓弦，曰肝死。</p>
<p>如揭長竿末梢者，軟弱之象也。如循長竿者，勁而多節也。</p>
<p>平脾脈來，和柔相離，如雞踐地，曰脾平，長夏以胃氣為本。病脾脈來，實而盈數，如雞舉足，曰脾病。死脾脈來，銳堅如烏之喙，如鳥之距，如屋之漏，如水之流，曰脾死。</p>
<p>如雞舉足，舉而下遲也。鳥喙、鳥距，銳而堅也。屋漏者，滴而不聯也。水流者，往而不反也。</p>
<p>平腎脈來，喘喘累累如鉤，按之而堅，曰腎平，冬以胃氣為本。病腎脈來，如引葛，按之益堅，曰腎病。死腎脈來，發如奪索，辟辟如彈石，曰腎死。</p>
<p>如引葛，言其硬也。發如奪索，言其緊也。</p>
<p>凡治病，察其形氣色澤，脈之盛衰，病之新故，乃治之，無後其時。形氣相得，謂之可治，色澤以浮，謂之易已，脈從四時，謂之可治，脈弱以滑，是有胃氣，命曰易治，取之以時。形氣相失，謂之難治，色夭不澤，謂之難已，脈實以堅，謂之益甚，脈逆四時，為不可治。必察四難，而明告之。</p>
<p>脈實以堅，無胃氣也。</p>
<p>所謂逆四時者，春得肺脈，夏得腎脈，秋得心脈，冬得脾脈。其至皆懸絕沉澀者，命曰逆四時。未有臟形，於春夏而脈沉澀，秋冬而脈浮大，名曰逆四時也。</p>
<p>未有臟形，未有真臟之形也。（二段舊誤在「玉機真臟論」）</p>
<p>脈從陰陽，病易已，脈逆陰陽，病難已。脈得四時之順，曰病無他，脈反四時及不間臟，曰難已。</p>
<p>間臟，隔臟相傳也。《難經》：七傳者死，間臟者生。</p>
<p>反四時者，有餘為精，不足為消。應太過，不足為精，應不足，有餘為消。陰陽不相應，病名曰關格。</p>
<p>有餘為精，正氣旺也。不足為消，正氣衰也。應太過而不足為精，邪不勝正也。應不及而有餘為消，正不勝邪也。陰陽不相應，失其常度也。關格，義詳下文。（此段舊誤在「脈要精微論」）</p>
<p>人迎一盛，病在少陽，二盛病在太陽，三盛病在陽明，四盛以上為格陽。寸口一盛，病在厥陰，二盛病在少陰，三盛病在太陰，四盛以上為關陰。人迎與寸口俱盛四倍以上為關格。關格之脈贏，不能極於天地之精氣，則死矣。此段舊誤在「六節臟象論」。</p>
<p>人迎，足陽明之脈動，在喉旁，陽明行氣於三陽，故人迎盛則病在三陽。寸口，手太陰之脈動，在掌後，太陰行氣於三陰，故寸口盛則病在三陰。格陽者，陰盛而不交於陽，故陽為陰格而盛於人迎。關陰者，陽盛而不交於陰，故陰為陽關而盛於寸口。人迎與寸口俱盛四倍以上，為關格（義詳《靈樞》「終始」、「禁服」二篇）。關格之脈，陰陽皆贏（贏，有餘也），此贏則彼絀，不能極於天地之精氣，則死矣，不能盡其所受於天地精氣之數也。極，盡也。</p>
<p>病熱而脈靜，泄而脈大，脫血而脈實，病在中，脈實堅，病在外，脈不實堅者，皆難治。此段舊誤在「玉機真臟論」。</p>
<p>病熱而脈靜，火泄而陽敗也。泄而脈大，血脫而脈實，木陷而土敗也（土濕木陷，疏泄失藏）。病在中，脈實堅，邪盛於裡也。病在外，脈不實堅，正虛於表也。</p>
<p>帝曰：有故病五臟發動，因傷脈色，各何以知其久暴至之病乎？岐伯曰：悉乎哉問也！脈滑浮而疾者，謂之新病，脈小弱以澀，謂之久病。徵其脈小，色不奪者，新病也，徵其脈不奪，其色奪者，此久病也。徵其脈與五色俱不奪者，新病也，徵其脈與五色俱奪者，此久病也。此段舊誤在「脈要精微論」。</p>
<p>有故病五臟發動，因傷脈色，有故病埋根數經，五臟發動，因以傷其色脈也。（此因病之新故一語，而問及之）</p>

<h3>脈要精微論（十四）</h3>
<p>黃帝問曰：診法何如？岐伯對曰：診法常以平旦，陰氣未動，陽氣未散，飲食未進，經脈未盛，絡脈調勻，氣血未亂，故乃可診有過之脈。</p>
<p>平旦經絡調勻，氣血安靜，故可診有過之脈。</p>
<p>切脈動靜，而視精明，察五色，觀五臟有餘不足，六腑強弱，形之盛衰，以此參伍，決死生之分。</p>
<p>視精明，察五色，觀目中五色也。余義詳下文。</p>
<p>夫脈者，血之府也，長則氣治，短則氣病，代則氣衰，細則氣少，上盛則氣高，下盛則氣脹，數則煩心，澀則心痛，大則病進。渾渾革革，至如湧泉，病進而危。弊弊綿綿，其去如弦絕者死。</p>
<p>長者，氣舒暢也。短者，氣迫促也。代者，動而中止也。細者，虛而不充也。上盛則氣高，肺胃之逆。下盛則氣脹，肝脾之下陷也。數則心煩，君火之升炎也。澀則心痛，寒水之上犯也。大則病進，正虛而邪旺也。渾渾，盛也，革革，硬也，渾渾革革，至如湧泉，病進而危，大則病進也。弊弊，虛浮也，綿綿，軟弱也，弊弊綿綿，去如弦絕者，氣不續也。此明切脈動靜之義。</p>
<p>夫精明五色者，氣之華也，赤欲如白裹朱，不欲如赭，白欲如鵝羽，不欲如鹽，青欲如蒼璧之澤，不欲如藍，黃欲如羅裹雄黃，不欲如黃土，黑欲如重漆色，不欲如地蒼。五色精微象見矣，其壽不久也。</p>
<p>精明者，氣之華也，言目乃五氣之光華也（精華髮越，而生光明，故曰精明）。其中五色欲鮮明，不欲晦黯。若五色微見晦黯之象（精微，微也），則光華外減，神氣乃敗，其壽不得久也。</p>
<p>夫精明者，所以視萬物，別黑白，審短長，以長為短，以白為黑，如是則精衰矣。</p>
<p>目所以辨白黑短長，若長短黑白淆亂，則精華已衰，所以年壽不永也。此明視精明、察五色之義。</p>
<p>五臟者，中之守也。中盛臟滿，氣勝傷恐者，聲如從窖中言，是中氣之濕也。言而微，終日乃復言者，此奪氣也。衣被不斂，言語善惡不避親疏者，此神明之亂也。倉廩不藏者，是門戶不要也。水泉不止者，是膀胱不藏也。得守者生，失守者死。</p>
<p>五臟者，中之守也，言五臟主藏精氣，中之守護也。中氣壅滿，語音不徹，聲如從土窖中言，是脾土之濕也。言而微弱，終日乃復言者，此肺氣之奪也。衣被不掩，言語善惡不避親疏者，此心神之亂也。水穀泄利，倉廩不藏者，是門戶失約也。小便遺失，水泉不止者，是膀胱不藏也。如此則失其守矣。得守者生，失守者死。此明觀五臟有餘不足之義。</p>
<p>六腑者，身之強也。頭者，精明之府，頭傾視深，精神將奪矣。背者，胸中之府，背曲肩隨，腑將壞矣。腰者，腎之府，轉搖不能，腎將憊矣。膝者，筋之府，屈伸不能，行則僂俯，筋將憊矣。骨者，髓之府，不能久立，行則振掉，骨將憊矣，得強則生，失強則死。</p>
<p>身之強也，言身之所以為強壯也。頭傾視下，（深，下也。）陽氣陷也。背曲肩垂（隨，垂也），宗氣衰也。頭背腰膝骨髓皆見頹敗，如此則失其強矣。得強則生，失強則死。此明六腑強弱、形之盛衰之義。</p>
<p>帝曰：脈其四時動奈何？知病之所在奈何？知病乍在內奈何？知病乍在外奈何？知病之所變奈何？請問此五者，可得聞乎？</p>
<p>義詳下文。</p>
<p>岐伯曰：請言其與天運轉大也。萬物之外，六合之內，天地之變，陰陽之應，彼春之暖，為夏之暑，彼秋之忿，為冬之怒。四變之動，脈與之上下，以春應中規，夏應中矩，秋應中衡，冬應中權。</p>
<p>與天運轉大，言與天運轉移，同其廣大也。凡萬物之外，六合之內，一切天地之變，莫非陰陽之應，彼春之暖化而為夏之暑，彼秋之忿化而為冬之怒。四變之動，見於天時，脈亦與之上下，以春應中規之圓，夏應中矩之方，秋應中衡之浮，冬應中權之沉，天人合氣也。</p>
<p>持脈有道，虛靜為保。春日浮，如魚之遊在波，夏日在膚，泛泛乎萬物有餘，秋日下膚，蟄蟲將去，冬日在骨，蟄蟲周密，君子居室。</p>
<p>持脈有道，以清虛寧靜為保（保與寶同）。春日浮，如魚之遊在水波之下，半沉半浮也。夏日在膚，泛泛乎（盛也）如萬物之有餘，則全浮矣。秋日下膚，如蟄蟲之將去，半浮半沉也。冬日在骨，如蟄蟲之周密，君子之居室，則全沉矣。</p>
<p>是故冬至四十五日，陽氣微上，陰氣微下，夏至四十五日，陰氣微上，陽氣微下。陰陽有時，與脈為期，期而相失，知脈所分，分之有期，故知死時。</p>
<p>水藏於冬，陽在下而陰在上，及冬至四十五日，則陽氣微上，陰氣微下。火長於夏，陰在下而陽在上，及夏至四十五日，則陰氣微上，陽氣微下。陰陽之上下有時，悉皆與脈為期，期而相失，是何部不應，則知何脈所分，分之有其日期，故知人死之時節也。</p>
<p>微妙在脈，不可不察，察之有紀，從陰陽始，始之有經，從五行生，生之有度，四時為宜。補瀉無失，與天地如一，得一之情，以知死生。是故聲合五音，色合五行，脈合陰陽。</p>
<p>陰陽者，脈之綱紀，故察之有紀，從陰陽始。陰陽分而為五行，故始之有經，從五行生。五行運而為四時，故生之有度，四時為宜。法陰陽五行四時，以治百病，則補瀉無失，與天地如一。得此一之情，以知死生。是故聽五聲合乎五音，察五色合乎五行，診脈合乎陰陽，神聖工巧之妙盡矣。此答帝問脈其四時動之義。</p>
<p>心脈搏堅而長，當病舌卷不能言，其軟而散者，當消環自已。</p>
<p>心竅於舌，其脈搏堅而長，是心火之上炎也，當病舌卷不能言。其軟而散者，則心火退矣，當消環自巳。消，盡也，盡一經之環周，其病自已也。</p>
<p>肺脈搏堅而長，當病唾血，其軟而散者，當病灌汗，至令不復散發也。</p>
<p>肺脈搏堅而長，是肺氣之上逆也，當病唾血。其軟而散者，則肺氣發達，泄於皮毛，當病灌汗（汗如澆灌），至令不復發散而愈也。</p>
<p>肝脈搏堅而長，色不青，當病墜若搏，因血在脅下，令人喘逆，其軟而散，色澤者，當病溢飲。溢飲者，渴暴多飲，而溢入肌皮腸胃之外也。</p>
<p>肝脈搏堅而長，是肝氣之郁陷也，色青者，為肝臟內傷，色不青，當病損墜與搏擊，因而瘀血在脅下，阻甲木下行之路，逆沖胸膈，令人喘逆。其軟而散，色光澤者，是水氣之泛溢，當病溢飲。溢飲者，渴而卒暴多飲，水未及消，而溢入於皮膚腸胃之外也（皮膚之內，腸胃之外）。</p>
<p>脾脈搏堅而長，其色黃，當病少氣，其軟而散，色不澤者，當病足胻腫，若水狀也。</p>
<p>脾脈搏堅而長，是脾氣之郁，其色黃者，濕盛陽虛，脾土困乏，當病少氣。其軟而散，色不澤者，則濕不上侵，而下流膝踝，當病足胻腫，若水狀也。</p>
<p>胃脈搏堅而長，其色赤，當病折髀，其軟而散者，當病食痹。</p>
<p>胃脈搏堅而長，是胃氣之郁，色不赤，為胃腑內傷，色赤者，當病折髀，胃脈從氣衝下髀，抵伏兔，經血瘀阻，故髀骨如折而色赤也。其軟而散者，則胃氣虛弱，當病食痹，食痹者，食下而氣滯如塞也。</p>
<p>腎脈搏堅而長，其色黃而赤者，當病折腰，其軟而散者，當病少血，至令不復也。</p>
<p>腎脈搏堅而長，是腎氣之郁，其色黃而赤者，土邪剋水，濕蒸為熱，當病折腰。腎位於腰。其軟而散者，腎氣微弱，當病少血，至令不能復舊也。</p>
<p>肝與腎脈並至，其色蒼赤，當病毀傷，不見血，已見血，濕若中水也。</p>
<p>肝主筋，其脈弦，腎主骨，其脈沉，肝與腎脈並至，而其色蒼赤，蒼為肝色，赤為心色，心主脈，脈舍血（《靈樞·本神》語），脈色如此，是筋骨血脈皆病，當病形體毀傷。無論不見血與已見血，其身應濕，若中水也。中水者，水入於經，其身必濕。寒水侮土，脾濕內動，外溢經絡，故濕如中水（中水與中風、中濕之中同義）。</p>
<p>帝曰：診得心脈而急，此為何病？病形何如？岐伯曰：病名心疝，少腹當有形也。帝曰：何以言之？岐伯曰：心為牡臟，小腸為之使，故曰少腹當有形也。</p>
<p>心與小腸為表裡，故小腸為心之使道，凡心內瘀濁，必傳小腸。心脈緊急，病名心疝，小腸受之，是以少腹當有形也。</p>
<p>帝曰：診得胃脈，病形何如？岐伯曰：胃脈實則脹，虛則泄。</p>
<p>胃主受盛，實則藏而不泄，故脹，虛則泄而不藏，故泄也。（此皆甲木刑胃之證，非但胃土自病）</p>
<p>欲知寸口太過與不及，寸口之脈中手短者，曰頭痛，寸口脈中手長者，曰足脛痛，寸口脈中手促上擊者，曰肩背痛，寸口脈沉而橫，曰脅下有積，腹中有橫積痛，寸口脈沉而喘，曰寒熱，寸口脈沉而弱，曰寒熱及疝瘕少腹痛。脈急者，曰疝瘕少腹痛。</p>
<p>中手，動應於手也，寸口脈中手而短者，足三陽之不降也，其病在上，曰頭痛（足三陽自頭走足，經氣不降則寸浮，故脈短）。中手而長者，足三陰之不升也，其病在下，曰足脛痛（足三陰自足走胸，經氣不升則尺浮，故脈長）。中手短促而上擊者，手三陽之不升也，病在升路之半，曰肩背痛（手三陽自手走頭，皆由肩升）。脈沉而橫者，足厥陰之不升也，病在升路之半，曰脅下有積，腹中有橫積痛（足厥陰由小腹上行脅肋）。脈沉而喘動應手者，曰寒熱，少陽膽經外閉於風寒也（足少陽化氣相火，風寒外束則生寒，相火內鬱則生熱也）。脈沉而軟弱不達者，曰寒熱及疝瘕少腹痛，厥陰肝經外閉於風寒也（厥陰，陰極陽生，陰極則生寒，陽復則發熱）。木弱由於水寒，水寒木鬱，結而不行，則生疝瘕，衝擊不寧，則少腹疼痛。脈緊急者，曰疝瘕少腹痛，以其水寒之深，而木鬱之極也。</p>
<p>脈滑曰風。脈澀曰痹。緩而滑曰熱中。盛而緊曰脹。尺脈緩澀，謂之解㑊。安臥脈盛，謂之脫血。尺澀脈滑，謂之多汗。尺寒脈細，謂之後泄。尺粗長熱者，謂之熱中。解與懈同，㑊與跡同。</p>
<p>風病脈滑，衛氣閉斂而營血鬱動也。痹病脈澀，營血凝瘀而衛氣阻滯也。緩而滑曰熱中，熱氣之外達也。盛而緊曰脹，寒氣之外束也。尺脈緩澀，謂之解㑊，邪熱消爍，陰精耗損，而形跡懈怠也。安臥脈盛，謂之脫血，身未動搖而脈不寧靜，是血亡而氣不守也。尺膚澀而脈滑，謂之多汗，是營血化汗而外泄也（血亡則皮澀，臟氣不行則脈滑）。尺膚寒而脈細，謂之後泄，是水寒木陷而下衝也。尺膚粗而常熱，謂之熱中，是邪熱爍陰，而皮膚失其潤澤也。（此上二段，舊誤在「平人氣象」中）</p>
<p>粗大者，陰不足，陽有餘，為熱中也。來疾去徐，上實下虛，為厥巔疾。來徐去疾，上虛下實，為惡風也，故中惡風者，陽氣受也。</p>
<p>皮粗而脈大者（統尺寸言），陰不足，陽有餘，此為熱中也（承上尺粗常熱者，謂之熱中，而申明之）。來疾而去徐，是上實而下虛，上實者，此為厥巔之疾（三陽不降，其病在頭）。來徐去疾，是上虛而下實，上虛者，此為惡風也（「仲景脈法」：風則浮虛，惡風，邪風也）。故中惡風者，陽氣受之，陽氣在上，是以上虛也。</p>
<p>有脈俱沉細數者，少陰厥也。沉細數散者，寒熱也。浮而散者，為眴僕。諸浮不躁者，皆在陽，則為熱，其有躁者，在手。諸細而沉者，皆在陰，則為骨痛，其有靜者，在足。數動一代者，病在陽之脈也，泄及便膿也。</p>
<p>有脈俱沉細數者，此少陰之厥也。足少陰自足走胸，上行為順，下行為逆，腎氣虛寒，不能上化木火，故脈沉細數者，乙木沉陷而鬱動於水中也。此緣少陰逆行，肝木失生，故脈象如是。沉細數散者，此為寒熱也，沉細則水旺而生寒，數散則木鬱而生熱。沉細者，少陰之陰勝而陽敗也，數散者，厥陰之陰極而陽復也。浮而散者，此為眴僕，浮則相火上逆，散則甲木拔根，甲木失根，陽氣浮散，旋轉不寧，故頭目眴運而昏迷顛仆也。諸浮而不躁者，皆在陽經，則為熱，其有躁者，則在手三陽，手三陽者，陽中之陽也。諸細而沉者，皆在陰經，則為骨痛，其有靜者，則在足三陰，足三陰者，陰中之陰也（陽性浮，故浮則皆在陽經，浮而躁，則陽盛極矣，是以在手。陰性沉，故沉則皆在陰經，沉而靜，則陰盛極矣，是以在足也）。數動而一代者，此病在陽之脈也，主大便泄利及便膿血。蓋陽明胃腑，主受盛水穀，胃土上逆，壅礙少陽下行之路，甲木不舒，侵逼胃腑，水穀莫容，故生泄利。少陽相火，傳於胃腑，自胃腑而傳大腸，瘀蒸腐爛，故便膿血。其數動而一止者，少陽陽明之經瘀塞而不通暢也。</p>
<p>諸過者，切之澀者，陽氣有餘也，滑者，陰氣有餘也。陽氣有餘，為身熱無汗，陰氣有餘，為多汗身寒，陰陽有餘，則無汗而寒。</p>
<p>衛性收斂，斂則脈澀，營性疏泄，泄則脈滑，諸脈有過者，切之澀者，是陽氣有餘也，滑者，是陰氣有餘也。陽氣有餘，為身熱無汗，清氣之外斂也，陰氣有餘，為多汗身寒，溫氣之外泄也，陰陽俱有餘，則無汗而寒，營衛皆閉，表寒而裡熱也。</p>
<p>臂多青脈曰脫血。頸脈動喘疾咳曰水。目裹微腫，如臥蠶起之狀，曰水。溺黃赤，安臥者，黃疸。目黃者，曰黃疸。已食如飢者，胃疸。面腫曰風。足脛腫曰水。婦人手少陰脈動甚者，妊子也。</p>
<p>肝藏血，其色青，臂多青脈者，風木疏泄而肝血脫亡也。頸脈者，足陽明之大迎（結喉旁之動脈），頸脈動喘疾咳者，水邪上逆而肺胃之氣阻也。目裹者，足陽明之承泣（穴名），目裹微腫．如臥蠶起狀者，水邪侮土，直犯陽位也。溺黃赤者，脾土濕陷，肝木抑遏，郁生下熱，傳於膀胱，膀胱濕熱，故溺黃赤。水道梗澀，風木不能疏泄，濕熱淫蒸，傳於周身，則為黃疸。脾氣困乏，故安臥不欲動轉。目黃者，亦曰黃疸，濕氣浸淫於頭目也。已食如飢者，胃疸，胃腑濕熱，水穀消化之速也（疸與癉同，熱也）。面腫曰風，風動則面浮也。足脛腫曰水，水旺土濕，陽氣不能下達也。婦人手少陰脈動甚者，妊子也，手少陰脈動神門（在掌後下廉高骨內）。胎生土位，礙水火交濟之路，君火上炎，故神門動甚。其於氣口，則應在左寸也（此段舊誤在「平人氣象」中）。此答黃帝問知病所在之義。</p>
<p>寸口脈沉而堅者，曰病在中，寸口脈浮而盛者，曰病在外。脈盛滑堅者，曰病在外，脈小實而堅者，病在內。</p>
<p>沉堅為中，浮盛為外，盛滑為外，小實為內，此表陽里陰之形體也。（此段舊誤在「平人氣象」中）</p>
<p>尺內兩傍，則季脅也，尺外以候腎，尺裡以候腹。中附上，左外以候肝，內以候膈，右外以候胃，內以候脾。上附上，右外以候肺，內以候胸中，左外以候心，內以候膻中。前以候前，後以候後，上竟上者，胸喉中事也，下竟下者，少腹腰股膝脛足中事也。</p>
<p>尺內兩傍，則季脅以下之部也，尺之外側以候腎，尺之內側以候腹，此診下焦之法也。中附上，兩關脈也，左之外以候肝，內以候膈，右之外以候胃，內以候脾，此診中焦之法也。上附上，兩寸部也，右之外以候肺，內以候胸中，左之外以候心，內以候膻中（手心主也）。此診上焦之法也。前部之脈以候前半，後部之脈以候後半，上竟上者（竟，盡也）。胸膈咽喉中事也，下竟下者，少腹腰股膝脛足中事也。</p>
<p>推而外之，內而不外，有心腹積也。推而內之，外而不內，身有熱也。推而上之，上而不下，腰足清也。推而下之，下兩不上，頭項痛也。按之至骨，脈氣少者，腰脊痛而身有痹也。故曰知內者，按而紀之，知外者，終而始之。此六者，持脈之大法。</p>
<p>知內者，按其處而經紀之，言不差也。知外者，終其事而如始之，言不亂也。此六者，持脈之大法，謂兩寸、兩關、兩尺診法之大要也。此答帝問知病乍在內、知病乍在外之義。</p>
<p>帝曰：病成而變何謂？岐伯曰：風成為寒熱，久風為飧泄，脈風成為癘，癉成為消中，厥成為巔疾，病之變化，不可勝數。</p>
<p>病成而變者，病成而變生諸證也，此因上文知病之所變而重問之。風成為寒熱者，風閉皮毛，則生寒熱。久風為飧泄者，風木鬱陷，則生飧泄。脈風成為癘者，風傷衛氣，衛閉而遏營血，血熱不得透發，經脈腐敗，則生疝癩也。癉成為消中者，胃腑濕熱，故善食而善消也。厥成為巔疾者，足之三陽，厥逆不降，故生巔頂之疾也。此皆病成之所變化，諸如此類，不可勝數也。</p>
<p>帝曰：諸癰腫筋攣骨痛，此皆安生？岐伯曰：此寒氣之腫，八風之變也。帝曰：治之奈何？岐伯曰：此四時之病，以其所勝治之則愈也。</p>
<p>癰疽腫硬，筋攣骨痛，此因風寒閉其經脈，營衛阻梗而成，乃八風感襲之所變化也。按其四時之病，以其所勝治之則愈，如以寒治熱、以風治濕之類。</p>
<p>帝曰：人之居處動靜勇怯，脈亦為之變乎？岐伯曰：凡人之驚恐恚勞動靜，皆為變也。是以夜行則喘出於心，淫氣病肺，有所驚恐，喘出於肺，淫氣傷肝，有所墜恐，喘出於肝，淫氣害脾，度水跌僕，喘出於腎與骨，淫氣傷心。當是之時，勇者氣行則已，怯者則著而為病也。故曰診病之道，觀人勇怯骨肉皮膚，能知其情，以為診法也。</p>
<p>夜行勞力汗出，君火失藏，汗為心液。則喘出於心。心火淫泆，而刑肺金，是以病肺。有所驚恐，膽火升炎（膽主驚），肺金受傷，則喘出於肺。肝木被刑，是以傷肝。有所墮恐，風木下陷，則喘出於肝（墮墜亦生驚恐。肝膽皆主驚，膽病則上逆，肝病則下陷，故墮墜驚恐，肝偏受之）。脾土被刑，是以害脾。度水跌僕，而生恐懼，腎水受病（腎屬水而主恐）。心火被刑，是以傷心。勇者氣盛，故流行而不病，怯者氣虛，故留著而為病也。</p>
<p>夫飲食飽甚，汗出於胃，驚而奪精，汗出於心，持重遠行，汗出於腎，疾走恐懼，汗出於肝，搖體勞苦，汗出於脾。故春秋冬夏四時，陰陽生病，起於過用，此為常也。</p>
<p>汗出則氣泄而陽亡，是以病生。故春秋冬夏四時之中，或陰或陽（春夏為陽，秋冬為陰），其一切生病，皆起於過用其精氣而得，此為常事也。（二段舊誤在「經脈別論」）</p>

<h1>卷三</h1>

<h2>脈法</h2>

<h3>玉機真臟論（十五）</h3>
<p>黃帝問曰：春脈如弦，何如而弦？岐伯對曰：春脈者，肝也，東方木也，萬物之所以始生也，故其氣來軟弱輕虛而滑，端直以長，故曰弦。反此者病。帝曰：何如而反？岐伯曰：其氣來實而強，此謂太過，病在外，其氣來不實而微，此謂不及，病在中。帝曰：春脈太過與不及，其病皆何如？岐伯曰：太過則令人善怒，忽忽眩冒而巔疾，其不及則令人胸痛引背，下則兩脅胠滿。</p>
<p>眩冒巔疾，足少陽之上逆也。胸痛引背，膽火之刑肺也。兩脅胠滿，足厥陰之下陷也。</p>
<p>帝曰：善。夏脈如鉤，何如而鉤？岐伯曰：夏脈者，心也，南方火也，萬物之所以盛長也，故其氣來盛去衰，故曰鉤。反此者病。帝曰：何如而反？岐伯曰：其氣來盛去亦盛，此謂太過，病在外，其氣來不盛去反盛，此謂不及，病在中。帝曰：夏脈太過與不及，其病皆何如？岐伯曰：太過則令人身熱而膚痛，為浸淫，其不及則令人煩心，上見咳唾，下為氣泄。</p>
<p>身熱膚痛，君火之上炎也，肺主皮膚，君火刑肺，是以痛生。浸淫者，皮肉生瘡，黃水流溢，到處濕爛，浸淫不已也。煩心咳唾，火逆而克肺金也。下為氣泄，小腸陷也。</p>
<p>帝曰：善。秋脈如浮，何如而浮？岐伯曰：秋脈者，肺也，西方金也，萬物之所以收成也，故其氣來輕虛以浮，來急去散，故曰浮。反此者病。帝曰：何如而反？岐伯曰：其氣來毛而中央堅，兩旁虛，此謂太過，病在外，其氣來毛而微，此謂不及，病在中。帝曰：秋脈太過與不及，其病皆何如？岐伯曰：太過則令人逆氣而背痛，慍慍然，其不及則令人喘，呼吸少氣而咳，上氣見血，下聞病音。</p>
<p>逆氣而背痛，肺氣之上逆也。慍慍，不快也。上氣見血，下聞病音者，氣道壅阻，上行則血見，下行則呻吟也。</p>
<p>帝曰：善。冬脈如營，何如而營？岐伯曰：冬脈者，腎也，北方水也，萬物之所以合藏也，故其氣來沉以搏，故曰營。反此者病。帝曰：何如而反？岐伯曰：其氣來如彈石者，此謂太過，病在外，其去如數者，此謂不及，病在中。帝曰：冬脈太過與不及，其病皆何如？岐伯曰：太過則令人解㑊，脊脈痛而少氣不欲言，其不及則令人心懸如病飢，䏚中清，脊中痛，少腹滿，小便變。</p>
<p>如彈石者，水旺而堅凝也。如數者，火旺而陰消也。解㑊者，水旺火虧，形跡懈怠也。脊脈痛者，水寒而筋急也。少氣不欲言者，陽虛而神憊也。心懸如病飢者，君火失根，心內虛餒也。䏚中清者，季脅以下寒也。少腹滿，小便變，水寒土濕，木鬱不能疏泄也。</p>
<p>帝曰：善。四時之序，逆從之變異也，然脾脈獨何主？岐伯曰：脾脈者，土也，孤臟以灌四傍者也。帝曰：然則脾善惡可得見之乎？岐伯曰：善者不可得見，惡者可見。帝曰：惡者何如可見？岐伯曰：其來如水之流者，此謂太過，病在外，如烏之喙者，此謂不及，病在中。帝曰：夫子言脾為孤臟，中央土以灌四傍，其太過與不及，其病皆何如？岐伯曰：太過則令人四肢不舉，其不及則令人九竅不通，名曰重強。</p>
<p>帝問四時之序，心腎肝肺四臟應之，從則氣和，逆則變生。逆從之變，相異如此，皆四臟之所主者，而脾脈獨何主也？如水之流者，土勝水也。如烏之喙者，木剋土也。四肢不舉者，中氣不得四達也。九竅不通者，胃逆則七竅上塞，脾陷則二竅下閉也。</p>
<p>胃之大絡，名曰虛里，貫膈絡肺，出於左乳下，脈宗氣也。乳之下，其動應衣，宗氣泄也。盛喘數絕者，則病在中，結而橫，有積矣，絕不至曰死。</p>
<p>胃之大絡，名曰虛里（穴名），貫胸膈，絡肺臟，出於左乳下，乃諸脈之宗氣也（諸脈皆稟氣於胃）。乳之下，其動應衣，是宗氣之外泄也。蓋胃以下行為順，下行則濁氣全降，虛里不甚跳動，陽衰濕旺，胃土上逆，濁氣不降，蓄積莫容，故其動應衣。此宗氣升泄，不能下蟄也，虛勞驚悸之家，多有此證。若盛喘數絕者（數絕，數之極也），緣甲木克賊戊土，二氣壅迫之故，則病在中。若氣結而橫阻，是少陽之經痞塞不開，應有積矣，此太過者也。若經脈不至，則胃敗而曰死，此不及者也。（此因脾脈而及胃脈）</p>
<p>人以水穀為本，故人絕水穀則死，脈無胃氣亦死。所謂無胃氣者，但得真臟脈，不得胃氣也。所謂脈不得胃氣者，肝不弦、腎不石也。以上二段，舊誤在「平人氣象」中。</p>
<p>胃氣即水穀之氣也，故人絕水穀則死，脈無胃氣亦死。無胃氣者，但得真臟脈，不得胃氣也。不得胃氣者，太過則肝脈但弦，腎脈但石，不及則肝並不弦，腎並不石，第見勝己之邪，而本氣全無也。</p>
<p>真肝脈至，中外急，如循刀刃責責然，如按琴瑟弦，色青白不澤，毛折，乃死。真心脈至，堅而搏，如循薏苡子累累然，色赤黑不澤，毛折，乃死。真脾脈至，弱而乍數乍疏，色黃青不澤，毛折，乃死。真肺脈至，大而虛，如以毛羽中人膚，色白赤不澤，毛折，乃死。真腎脈至，搏而絕，如指彈石辟辟然，色黑黃不澤，毛折，乃死。諸真臟脈見者，皆死不治也。五臟已敗，其色必夭，夭必死矣。</p>
<p>青白，金剋木也。赤黑，水剋火也。黃青，木剋土也。白赤，火剋金也。黑黃，土剋水也。肺主皮毛，毛折，肺氣敗也。色夭，即不澤也。（五臟已敗三句，舊誤在「三部九候論」中）</p>
<p>大骨枯槁，大肉陷下，肩髓內消，動作並衰，真臟未見，期一歲死，見其真臟，乃與之期日。</p>
<p>真臟見，計其勝克，乃與之期日。</p>
<p>大骨枯槁，大肉陷下，胸中氣滿，喘息不便，其氣動形，期六月死，真臟脈見，乃與之期日。</p>
<p>其氣動形，喘息而身動也。</p>
<p>大骨枯槁，大肉陷下，胸中氣滿，喘息不便，內痛引肩項，期一月死，真臟見，乃與之期日。</p>
<p>內痛，胸腹脅肋諸處痛也。</p>
<p>大骨枯槁，大肉陷下，胸中氣滿，喘息不便，內痛引肩項，身熱，脫肉破䐃，真臟見，十日之內死。</p>
<p>身熱，陽根外脫也。脫肉破泆，脾敗也。</p>
<p>大骨枯槁，大肉陷下，胸中氣滿，心中不便，腹內痛引肩項，身熱，破䐃脫肉，目匡陷，真臟見，目不見人，立死，其見人者，至其所不勝之時則死。</p>
<p>目不見人，神敗也。不勝之時，遇克賊也。</p>
<p>急虛，身中卒至，五臟絕閉，脈道不通，氣不往來，譬於墮溺，不可為期。其脈絕不來，若人一呼五六至，其形肉不脫，真臟雖不見，猶死也。</p>
<p>急虛，極虛。身中卒至，邪中於身，卒然而至也。五臟絕閉，五臟內閉之甚也，脈道不通，經脈外塞也，內外皆阻，故氣不往來，如此則譬於隕墮重淵之內，傾刻死亡，不可為期。如其脈絕不來，與人一呼五六至，則其形肉不脫，真臟雖不見，猶必死也。</p>
<p>帝曰：見真臟曰死，何也？岐伯曰：五臟者，皆稟氣於胃，胃者，五臟之本也。臟氣者，不能自致於手太陰，必因於胃氣，乃致於手太陰也，故五臟各以其時，自胃而致於手太陰。邪氣勝者，精氣衰也，病甚者，胃氣不能與之俱致於手太陰，故真臟之氣獨見，獨見者，病勝臟也，故曰死。</p>
<p>五臟各以其時，自胃而至於手太陰者，故春弦、夏鉤、秋毛、冬石之中，皆有胃氣也。精氣，正氣也。病勝臟者，邪勝正也。</p>
<p>帝瞿然而起，再拜而稽首曰：善。吾得脈之大要，天下至數，五色脈變，揆度奇恆，道在於一，神轉不回，回則不轉，乃失其機，至數之要，迫近以微，著之玉版，藏之臟腑，每旦讀之，名曰玉機。</p>
<p>天下至數至名曰玉機，與「玉版論要」相重。</p>

<h3>通評虛實論（十六）</h3>
<p>黃帝問曰：何謂虛實？岐伯對曰：邪氣盛則實，精氣奪則虛。帝曰：虛實何如？岐伯曰：氣實者，熱也。氣虛者，寒也。氣虛者，肺虛也。氣逆者，足寒也。非其時則生，當其時則死。餘臟皆如此。氣實者熱二語，舊誤在「刺志論」中。</p>
<p>邪氣盛滿則實，精氣劫奪則虛。氣實者，陽鬱而生熱。氣虛者，陰鬱而生寒。所謂氣虛則寒者，肺主氣，氣虛者，肺虛也。肺氣虛則上逆，氣逆者，陽不歸根，腎氣虛，是以足寒也。非其司令之時則生，當其司令之時則死。餘臟皆如此也。（當其時則死，令氣敗故也）</p>
<p>帝曰：何謂重實？岐伯曰：所謂重實者，言熱病，氣熱脈滿，是謂重實。</p>
<p>熱病陽氣實矣，益以氣熱而脈滿，是重實也。</p>
<p>帝曰：何謂重虛？岐伯曰：脈氣上虛尺虛，是謂重虛。帝曰：重虛何如？岐伯曰：所謂氣虛者，言無常也。尺虛者，行步恇然。脈虛者，不象陰也。如此者，滑則生，澀則死也。</p>
<p>上，寸也，脈氣寸虛，是上虛也，益以尺虛，則下亦虛，是重虛也。所謂脈氣上虛者，言無平人之常氣也（「平人氣象論」：胃者，平人之常氣也）。尺虛者，足膝無力，行步恇然（恇，虛怯也）。脈之上下俱虛者，不象太陰之候也（《難經》：寸口者，脈之大會，手太陰之動脈也）。如此者，滑則生，滑為陽也，澀則死，澀為陰也。（「仲景脈法」）</p>
<p>帝曰：絡氣不足，經氣有餘何如？岐伯曰：絡氣不足，經氣有餘者，脈口熱而尺寒也。秋冬為逆，春夏為從。</p>
<p>絡為陽，經為陰，絡氣不足，經氣有餘者，陽升火泄，脈口熱而尺中寒也。秋冬陽氣收藏則為逆，春夏陽氣生長則為從也。</p>
<p>帝曰：經虛絡滿何如？岐伯曰：經虛絡滿者，尺熱滑，脈口寒澀也。此春夏死，秋冬生也。帝曰：治此者奈何？岐伯曰：絡滿經虛，灸陰刺陽，經滿絡虛，刺陰灸陽。</p>
<p>經虛絡滿，則陽乘陰位，陰乘陽位，尺膚熱滑，而脈口寒澀也。春夏陽不生長，故死，秋冬陽氣收藏，故生。絡滿經虛，灸以補陰，刺以瀉陽，經滿絡虛，刺以瀉陰，灸以補陽也。</p>
<p>帝曰：經絡俱實何如？何以治之？岐伯曰：經絡皆實，是寸脈急而尺緩也，皆當治之。滑則從，澀則逆。夫虛實者，皆從其物類始，故五臟骨肉滑利，可以長久也。</p>
<p>絡實則寸急，經實則尺緩，皆當瀉之。治，瀉也。滑則為從，澀則為逆。夫虛實之象，各從其物類始，物生則滑利，死則枯澀，其大凡也，故五臟骨肉之滑利者，可以長久也。</p>
<p>帝曰：寒氣暴上，脈滿而實，何如？岐伯曰：實而滑則生，實而澀則死。帝曰：脈實滿，手足寒，頭熱，何如？岐伯曰：春秋則生，冬夏則死。帝曰：其形盡滿何如？岐伯曰：脈急大堅，尺澀而不應也。如是者，從則生，逆則死。帝曰：何謂從則生，逆則死？岐伯曰：所謂從者，手足溫也，所謂逆者，手足寒也。</p>
<p>寒氣自下焦暴上，陽為陰格，則脈滿而實。實而滑者，生氣猶存，則生，實而澀者，陽根已斷，則死（肝脈滑，肺脈澀，實而滑者，肝木之生氣未亡也，實而澀者，肺金之收氣絕根也）。陽不歸根，則脈實滿，中氣不能四達，則手足寒，陽氣升則頭熱，此水火不交，陽盛於上而陰盛於下者。左右者，陰陽之道路也。陽升於左則為春，升於上則為夏，春陽半升，未至極盛，故生，夏則陽盛之極，故死。其死者，上焦陽亢，而無陰也。陰降於右則為秋，降於下則為冬，秋陰半降，未至極盛，故生，冬則陰盛之極，故死。其死者，下焦陰孤，而無陽也。其形盡滿者，陰內而陽外，陽盛於經而不行也。陽鬱於表，則脈急大堅，陰凝於裡，則尺澀而不應也。四肢稟氣於脾胃，手足溫者，中氣未敗，是謂從，從則生，手足寒者，里陽絕根，是謂逆，逆則死也。</p>
<p>帝曰：乳子而病熱，脈懸小者，何如？岐伯曰：手足溫則生，寒則死。帝曰：乳子中風熱，喘鳴肩息者，脈何如？岐伯曰：喘嗚肩息者，脈實大也。緩則生，急則死。</p>
<p>病熱而脈懸小，陽虛而外浮也，病脈相反，此非嬰兒所宜。手足溫者，中氣未絕，則生，寒則土敗而死也。中風發熱，喘鳴肩息者，脈必實大，表閉而陽郁也。緩則經氣松和，故生，急則經氣束迫，表陽內陷，故死也。</p>
<p>帝曰：腸澼便血何如？岐伯曰：身熱則死，寒則生。帝曰：腸澼下白沫何如？岐伯曰：脈沉則生，脈浮則死。脈浮而澀，而身有熱者死。帝曰：腸澼下膿血何如？岐伯曰：脈懸絕則死，滑大則生。帝曰：腸澼之屬，身不熱，脈不懸絕，何如？岐伯曰：滑大者曰生，懸澀者曰死，以臟期之。</p>
<p>腸澼便血者，泄利之後，繼以下血，血藏於肝，是風木下陷，疏泄而不藏也。身熱者，溫氣陷亡，陽根己斷，浮散而無歸也，故死，寒則陽根未斷，故生。腸澼下白沫者，大腸下陷，而不收也，白為金也，庚金失斂，故下白沫。脈沉者，中氣未敗，陽隨土蟄，故生，脈浮者，中氣敗竭，微陽散越，故死。脈浮而澀，而身有熱者，微陽外郁，升越無歸，必死無疑也。腸澼下膿血者，肝腸俱陷，脂血疑滯，濕氣瘀蒸，故成腐敗。脈懸絕者，金木逼迫，胃氣全無，故死，滑大者，陽氣未亡，結滯將開，故生。腸澼之屬，身不熱，脈不懸絕者，滑大則陽氣未虧，故生，懸澀則陽氣欲絕，故死。其將死也，以臟期之，肝見庚辛，心見壬癸，脾見甲乙，肺見丙丁，腎見戊己，則不可活矣。</p>
<p>帝曰：癲疾何如？岐伯曰：脈搏大滑，久自已，脈小堅急，死不治。帝曰：癲疾之脈，虛實何如？岐伯曰：虛則可治，實則死。帝曰：消癉虛實何如？岐伯曰：脈實大，病久可治，脈懸小堅，病久不可治。</p>
<p>陰盛則癲，癲者，有悲恐而無喜怒，肺腎旺而心肝衰也。脈搏大滑者，陽氣未敗，故久而自已，脈小堅急者，純陰無陽，故死不可治。脈虛者，正氣不足，故可治，實則邪旺正虧，是以死也。消癉者，風木疏泄，相火升炎。脈實大則陽根下盛，故病久可治，脈懸小堅則孤陰下旺，微陽失居，故病久不可治也。</p>
<p>帝曰：余聞虛實以決死生，願聞其情。岐伯曰：五實死，五虛死。帝曰：願聞五實五虛。岐伯曰：脈盛、皮熱、腹脹、前後不通、悶瞀，此謂五實，脈細、皮寒、氣少、泄利前後、飲食不入，此謂五虛。帝曰：其時有生者何也？岐伯曰：漿粥入胃，泄注止，則虛者活，身汗，得後利，則實者活，此其候也。（此段舊誤在「玉機真臟論」）</p>
<p>五實者，所謂邪氣盛則實者也，五虛者，所謂精氣奪則虛者也。實而不虛，虛而不實則死，粥入泄止，是虛不終虛，汗出利下，是實不終實，故生也。</p>
<p>帝曰：願聞虛實之要。岐伯曰：氣實形實，氣虛形虛，此其常也，反此者病。脈實血實，脈虛血虛，此其常也，反此者病。谷盛氣盛，谷虛氣虛，此其常也，反此者病。帝曰：如何而反？岐伯曰：氣盛身寒，此謂反也。氣虛身熱，此謂反也。脈盛血少，此謂反也。脈小血多，此謂反也。谷入多而氣少，此謂反也。谷不入而氣多，此謂反也。</p>
<p>虛實之要，虛實之大要也。</p>
<p>氣盛身寒，得之傷寒。氣虛身熱，得之傷暑。脈小血多者，飲中熱也。脈大血少者，脈有風氣，水漿不入也。谷入多而氣少者，得之有所脫血，濕居下也。谷入少而氣多者，邪在胃，及於肺也。夫實者，氣入也，虛者，氣出也。入實者，右手開針空也，入虛者，左手閉針空也。</p>
<p>氣盛身寒，得之傷寒，寒束而氣閉也。氣虛身熱，得之傷暑，熱爍而氣泄也。脈小血多，飲中熱也，酒入經絡而血沸也。脈大血少，脈有風氣，水漿不入也，風動血耗，水漿不能入經脈，而潤其枯燥也。谷入多而氣少，得之有所脫血，濕居下也，血脫亡其溫氣，陰旺濕生，谷入雖多，溫氣難復，故氣少也。谷入少而氣多，邪在胃，及於肺也，肺胃上逆，濁氣不降，下愈虛而上愈盛也。夫實者，氣入而內閉也，虛者，氣出而外泄也。入實者，右手開其針空，以泄內閉也，入虛者，左手閉其針空，以防外泄也（右手出針，故左手閉針空）。虛實之大要如此。（二段舊誤作「刺志論」，今移正之）</p>

<h3>診要經終論（十七）</h3>
<p>黃帝問曰：診要何如？岐伯對曰：診病之始，五決為紀。欲知其始，先建其母。所謂五決者，五脈也。</p>
<p>診病之始，以決斷五氣之盛衰為綱紀。欲知此氣盛衰之所始，先建其母，知其母氣之虛實，則知子氣盛衰之所始矣。所謂五決者，決斷五脈也。</p>
<p>夫脈之大小滑澀浮沉，可以指別。五臟之象，可以類推。五臟之音，可以意識。五色微診，可以目察。能合脈色，可以萬全。</p>
<p>脈之大小滑澀浮沉，可以指下別之，寸脈大，尺脈小，肝脈滑，肺脈澀，心脈浮，腎脈沉也。五臟之象，可以其類推之，肝脈弦，心脈鉤，脾脈代，肺脈毛，腎脈石也。五臟之音，可以意識，肝音呼，心音笑，脾音歌，肺音哭，腎音呻也。五色微診，可以目察，肝色青，心色赤，脾色黃，肺色白，腎色黑也。</p>
<p>赤脈之至也，喘而堅，診曰有積氣在膈中，時害於食，名曰心痹。得之外積，思慮而心虛，故邪從之。</p>
<p>心屬火，其色赤，赤脈之至，喘而堅（「平人氣象論」：病心脈來，喘喘連屬，其中微曲，曰心病。死心脈來，前曲後居，如操帶鉤，曰心死），是心氣之結滯也。診曰有積氣在膈中，堵塞胃脘，時害於食，名曰心痹。得之思慮勞神，而心氣虛餒，故邪氣從而客之。</p>
<p>白脈之至也，喘而浮，有積氣在胸中，下虛上實，喘而虛，驚，寒熱，名曰肺痹。得之醉而使內也。</p>
<p>肺屬金，其色白，白脈之至，喘而浮，是肺氣之結滯也。診曰有積氣在胸中，下虛而上實（肺氣不降，痞塞胸中故也），喘促而虛乏，心膽驚怯（肺病不能收斂君相二火故也），皮毛寒熱（肺主皮毛，皮毛失斂，感冒風寒，故生寒熱），名曰肺痹。得之醉後入房，縱欲傷精，肺氣不得歸宿也。（肺金生水，而水中之氣，秉之於肺，是為母隱子胎。縱欲傷精，亡泄水中陽氣，肺氣無根，故逆而上結）</p>
<p>青脈之至也，長而左右彈，有積氣在心下，支胠，頭痛腰痛足清，名曰肝痹。得之寒濕。與疝同法。</p>
<p>肝屬木，其色青，青脈之至，長而左右彈（彈，動搖也），此肝氣之結滯也。診曰有積氣在心下，偏支左胠，頭痛腰痛足清（甲木上逆則頭痛，乙木下陷則腰痛，火根於水，火泄水寒，則足清冷），名曰肝痹。得之寒濕傷其脾腎，乙木不能生長也（腎水寒則肝木不生，脾土濕則肝木不長）。此與疝氣同法。</p>
<p>黃脈之至也，大而虛，有積氣在腹中，有厥氣，名曰厥疝。得之疾使四肢，汗出當風。女子同法。</p>
<p>脾屬土，其色黃，黃脈之至，大而虛，此脾氣之結滯也。診曰有積氣在腹中，有厥逆之氣，名曰厥疝（土病則木克之，厥疝者，肝氣之寒濕凝結者也）。得之疾使四肢，汗出當風，風閉皮毛，中氣不得四達也（脾主四肢，疾使四肢，勞傷中氣，汗出當風，又加外感，中氣更病也）。女子亦同此法。</p>
<p>黑脈之至也，上堅而大，有積氣在小腹與陰，名曰腎痹。得之沐浴清水而臥。</p>
<p>腎屬水，其色黑，黑脈之至，上堅而大，此腎氣之結滯也。診曰有積氣在小腹與陰器，名曰腎痹。得之沐浴清水而臥，寒氣入於孔竅，隨衛氣而內沉（人臥則衛氣內沉），傷及腎臟也。</p>
<p>是以頭痛巔疾，下虛上實，過在足少陰巨陽，甚則入腎。</p>
<p>足太陽經上額交巔，下項，行身之後，自頭走足，頭痛巔疾，下虛上實，太陽不降，濁氣上逆也。太陽與少陰為表裡，故過在足少陰巨陽。甚則自少陰之經而入腎臟也。</p>
<p>徇蒙招尤，目瞑耳聾，下實上虛，過在足少陽厥陰，甚則入肝。</p>
<p>徇蒙招尤，昏蒙擾亂之意。招尤，掉搖也（尤與繇同音，繇與搖相似，因作尤，古文多如此）。足少陽經起目銳眥，循耳後，下項，行身之側，自頭走足，徇蒙招尤，目瞑耳聾者，少陽不降，相火上逆也。相火拔根，升浮搖盪，故神氣飛揚，耳目眩暈，此上虛也。少陽與厥陰為表裡，少陽上逆，則厥陰下陷，二竅堵塞（二陰），疏泄不行，此下實也。甚則自厥陰之經而入肝臟也。</p>
<p>腹滿䐜脹，支膈胠脅，下厥止冒，過在足太陰陽明，甚則入脾。</p>
<p>足陽明經下膈抵臍，行身之前，自頭走足，腹滿䐜脹，支膈胠脅者，陽明不降，濁氣上逆也。戊土上逆，礙甲木降路，故胸膈胠脅偏支痞塞。甲木升搖，則神氣昏暈，此上冒也。陽明與太陰為表裡，陽明上逆，則太陰下陷，清氣不升，故骽足厥冷，此下厥也。甚則自太陰之經而入脾臟也。（甚則入脾句，補。下二段亦同）</p>
<p>咳逆上氣，厥在胸中，過在手陽明太陰，甚則入肺。</p>
<p>手太陰經上膈屬肺，自胸走手，咳逆上氣，厥在胸中（厥，氣逆也），此太陰不降，濁氣上逆也。太陰與陽明為表裡，手陽明經自手走頭，下缺盆，絡肺，亦當俱病，故過在兩經。甚則自太陰之經而入肺臟也。</p>
<p>心煩頭痛，病在膈中，過在手巨陽少陰，甚則入心。</p>
<p>手少陰經起於心中，上系目系，自胸走手，心煩頭痛，病在膈中，此少陰不降，君火上逆也。少陰與巨陽為表裡，手太陽經自手走頭，入缺盆，絡心，循頸上頰，至目銳眥，亦當俱病，故過在兩經。甚則自少陰之經，而入心臟也。（以上十二段，舊誤在「五臟生成論」中）</p>
<p>帝曰：願聞十二經脈之終奈何？岐伯曰：太陽之脈，其終也，戴眼反折，瘛瘲，其色白，絕汗乃出，出則死矣。</p>
<p>足太陽經起目內眥，上頭下項，行身之背，經氣絕則筋脈短縮，故戴眼反折。戴眼者，黑珠全上，但見白睛也。瘛，筋急，瘲，筋緩也。色白者，肺氣敗也（肺金為寒水之母，其色白）。寒水主藏，絕汗出者，寒水不藏也。（《難經》：六陽氣俱絕，即腠理泄，絕汗乃出，大如貫珠，轉出不流）</p>
<p>足太陽氣絕者，其足不可屈伸，死必戴眼。瞳子高者，太陽不足，戴眼者，太陽已絕，此決死生之要，不可不察也。此段舊誤在「三部九候論」。</p>
<p>太陽之經，自頭走足，其足不可屈伸者，筋脈之瘛瘲也（急則不可伸，緩則不可屈）。瞳子高者，戴眼之漸也。</p>
<p>少陽終者，耳聾，百節皆縱，目環絕系，絕系一日半死。其死也，色先青白，乃死矣。</p>
<p>足少陽經起目銳眥，循耳後，下項，經氣絕則少陽上逆，濁氣填塞，故耳聾。肝膽主筋（《靈樞·本臟》：肝合膽，膽者筋其應），諸筋者皆會於節，筋敗不能聯屬關節，故百節皆縱。目環絕系，環，驚視也（義見《說文》），膽木拔根，目系又絕，故瞻視驚惶，眴轉不定。木色青，金色白，青白者，金剋木也。</p>
<p>陽明終者，口目動作，善驚妄言，色黃，其上下之經盛而不行則終矣。</p>
<p>足陽明經起於目下，環口入齒，經氣絕則戊土上逆，甲木失根，升浮搖盪，故口目動作，善驚妄言。妄言者，君相皆逆，神明惑亂也。色黃者，土敗也。上下之經盛而不行者，經氣之鬱滿也。</p>
<p>少陰終者，面黑齒長而垢，腹脹閉，上下不通而終矣。</p>
<p>少陰腎水，其色黑，腎主骨，齒者，骨之餘也，經氣絕則面黑齒長而垢，水敗而骨枯也。寒水侮土，土陷木鬱，故腹脹氣閉，上下不通，所謂腎氣實則脹也。（少陰終者，腎氣之敗，非腎水之枯也）</p>
<p>太陰終者，腹脹閉，不得息，善噫善嘔，嘔則逆，逆則面赤，不逆則上下不通，不通則面黑，皮毛焦而終矣。</p>
<p>太陰濕土，其位在腹，經氣絕則濕土鬱滿，故腹脹氣閉。胃逆肺壅，不得喘息。濁氣填塞，胃脘莫容，故善噫善嘔。嘔則氣愈沖逆，逆則收斂失政，二火上炎，故面赤。不逆則中氣脹滿，上下不通，不通則水侮金敗，面黑者，水侮土也，皮毛焦者，肺氣敗也。</p>
<p>厥陰終者，中熱嗌乾，善溺心煩，甚則舌卷卵上縮而終矣。此十二經之所敗也。</p>
<p>厥陰風木，胎君火而主疏泄，經氣絕則火胎升泄，中熱心煩。風木疏泄，則小便頻數，而實梗澀不利。風動津耗，故咽嗌乾燥，而實不能飲。肝主筋，其脈下過陰器，上入頏顙，舌卷卵縮者，筋脈短急也。兩經同氣，故言一經以概兩經，此六者，皆十二經之所敗也。</p>
<p>凡相五色之奇脈，面黃目青，面黃目赤，面黃目白，面黃目黑者，皆不死也。</p>
<p>黃為土色，是有胃氣，故皆不死。</p>
<p>面青目赤，面赤目白，面青目黑，面黑目白，面赤目青，皆死也。二段舊誤在「五臟生成論」。</p>
<p>無黃色則胃氣絕，故皆死。</p>

<h3>玉版論要（十八）</h3>
<p>黃帝間曰：余欲臨病人，觀死生，決嫌疑，欲知其要，如日月光，可得聞乎？願聞要道。岐伯對曰：治之要極，無失色脈，用之不惑，治之大則。色脈者，上帝之所貴也，先師之所傳也。</p>
<p>色脈無失，是治病之極要者。先師，僦貸季也。</p>
<p>上古使僦貸季理色脈而通神明，合之金木水火土、四時、八風、六合，不離其常，變化相移，以觀其妙，以知其要。欲知其要，則色脈是矣。</p>
<p>上古天帝，使僦貸季傳色脈之法，而通神明之德，合之五行、四時、八風、六合，不離其平常一定之理，而於其變化移異之中，以觀其綜錯之妙，以知其診候之要。欲知其要，則所謂色脈是矣。（答欲知其要語）</p>
<p>色以應日，脈以應月，常求其要，則其要也。夫色之變化，以應四時之脈，此上帝之所貴，以合於神明也，所以遠死而近生。生道以常，命曰聖王。</p>
<p>色以應日光之顯晦，脈以應月魄之虧盈，常求其診候之要，則此乃其要也。色之變化，以應四時之脈象，此上帝之所以貴重，上帝，天帝。以合於神明也，此所以遠死而近生。生道以之增長，命曰聖王。</p>
<p>帝曰：余欲聞其要於夫子矣，夫子言不離色脈，此余之所知也。岐伯曰：治之極於一。帝曰：何謂一？岐伯曰：一者，因得之。帝曰：奈何？岐伯曰：凡治病必察其上下，適其脈候，觀其志意，與其病能也。閉戶塞牖，系之病者，數問其情，以從其意，得神者昌，失神者亡。</p>
<p>一者，病之主宰，必有因而後得之。閉戶塞牖，系之病者，數問其情，以順其意。察其志意之間，得神者昌，失神者亡，此得一之因也。（以上四段，舊誤在「移精變氣論」。凡治病四語，舊誤在「五臟別論」）</p>
<p>帝曰：善。余聞揆度奇恆，所指不同，用之奈何？岐伯曰：揆度者，度病之淺深也，奇恆者，言奇病也。請言道之至數，五色脈變，揆度奇恆，道在於一，神轉不回，回則不轉，乃失其機。至數之要，迫近以微，著之玉版，命曰玉機。</p>
<p>恆，常也，揆度奇恆者，於色脈之中，揆度奇病之異於尋常者也。五色脈變者，五色五脈之變化也。道在於一者，道之至數，原不繁亂也。得其一者，察脈望色，全以神運，神明運轉，無所迴繞也。倘有回惑之意，則神不運轉，失其玄機矣。至數之要，迫近而不遠，微渺而不著，著之玉版，命曰玉機，甚為玄妙也。</p>
<p>至道在微，變化無窮，孰知其原！窘乎哉，消者瞿瞿，孰知其要！閔閔之當，孰者為良！恍惚之數，生於毫釐，毫釐之數，起於度量，千之萬之，可以益大，推之大之，其形乃制。</p>
<p>窘，難也，言至道難知也。瞿瞿，勤勤也，「檀弓」：瞿瞿如有求而弗得也。閔閔，深遠也，謂至道深微。往者瞿瞿求之，孰知其要（消者，前人之既往者）！來者閔閔求之，孰者為良（當者，後人之現在者。閔，依《爾雅》作黽、勉訓，亦通）！由恍惚而生毫釐，由毫釐而起度量，以至千之萬之，可以益大，推而大之，至於無外，其義乃備，所謂變化無窮也。（此段舊誤在「十二臟相使論」中）</p>
<p>容色見上下左右，各在其要。上為逆，下為從，女子右為逆，左為從，男子左為逆，右為從。其色見淺者，湯液主治，十日已，其見深者，必齊主治，二十一日已，其見大深者，醪酒主治，百日已。色夭面脫，不治，百日盡已。</p>
<p>容色，面部之色，色見上下左右，各在其要地。自下而上為逆，陰加陽也，自上而下為從，陽加陰也。女子有餘於血，不足於氣，右屬氣分為逆，左屬血分為從。男子有餘於氣，不足於血，左屬血分為逆，右屬氣分為從。其色見淺者，湯液主治，十日已，其見深者，必藥劑主治，二十一日已，其見大深者，醪酒主治，百日已，已者，愈也。色夭面脫者，不治，百日盡已，已者，死也。（此及下文，皆言色脈變化）</p>
<p>陰陽反作，易，重陽死，重陰死。脈短氣絕死。病溫虛甚死。搏脈痹躄，寒熱之交。脈孤為消氣，虛泄為奪血，孤為逆，虛為從。</p>
<p>陰陽反作，互易其位，以陽加陽，重陽則死，以陰加陰，重陰則死。脈短氣絕者，衛陽亡脫則死。病溫虛甚者，壯火食氣則死。鼓搏不寧之脈，經脈閉塞，營衛不通也，其病在骽足痹躄，皮毛寒熱之交。脈孤為消氣，正氣消敗，而邪氣獨見也。虛泄為奪血，營血被奪，而經絡虛脫也。孤者邪旺，為逆，虛者正衰，為從。</p>
<p>治在權衡相奪，奇恆事也，揆度事也。行奇恆之法，以太陰始。行所不勝曰逆，逆則死，行所勝曰從，從則活。八風四時之勝，終而復始，逆行一過，不復可數。論要畢矣。</p>
<p>治法在權衡輕重，以相商奪，權衡相奪，即揆度奇恆是也，奇恆，人事也，揆度，己事也。行奇恆之法，以手太陰寸口為始。太陰之脈，行所不勝曰逆，逆則死，如火剋金是也，行所勝曰從，從則活，如金剋木是也（手太陰肺為辛金）。八風四時之氣，迭相勝克，終而復始，逆行一過，則災變叢生，不復可數。此皆色脈之要，不可不知，論要畢於此矣。</p>

<h3>陰陽別論（十九）</h3>
<p>黃帝問曰：人有四經十二從，何謂？岐伯對曰：四經應四時，十二從應十二月，十二月應十二脈。</p>
<p>四經應四時，肝心肺腎之經分應四時，肝木應春，心火應夏，肺金應秋，腎水應冬。從，順也。十二脈，手足十二經也。</p>
<p>脈有陰陽，知陽者知陰，知陰者知陽。三陽在頭，三陰在手，所謂一也。</p>
<p>脈有陰陽，知陽脈之體象者而後知陰，知陰脈之體象者而後知陽。陽明行氣於三陽，其脈在頭，足陽明之人迎動於結喉之旁，是三陽之長也，故曰三陽在頭。太陰行氣於三陰，其脈在手，手太陰之氣口動於魚際之下，是三陰之長也，故曰三陰在手（太陰行氣於三陰，是脾脈，非肺脈，而脾肺同經，故「經脈別論」：氣口亦太陰也）。陰陽雖自異位，然而彼此相通，所謂一也。</p>
<p>所謂陰陽者，去者為陰，至者為陽，靜者為陰，動者為陽，遲者為陰，數者為陽。鼓一陽曰鈞，鼓一陰曰毛，鼓陽盛極曰弦，鼓陽至而絕曰石，陰陽相過曰溜。</p>
<p>鼓一陽曰鉤，心脈也。鼓一陰曰毛，肺脈也。鼓陽盛極曰弦，肝脈也。鼓陽至而絕曰石，腎脈也。陰陽相過曰溜，脾脈也。「玉機真臟論」：其來如水之流者，此謂太過，病在外，是陰陽相過曰溜之義也。（鼓，有力也。一陽，陽之微也。一陰，陰之微也。鼓陽盛極，直而長也。鼓陽至而絕，沉以搏也）</p>
<p>凡陽有五，五五二十五陽。所謂陽者，胃脘之陽也。所謂陰者，真臟也，見則為敗，敗必死矣。</p>
<p>陽者，陽明胃氣也，五臟之中，皆有胃氣，故凡陽有五，而一臟之中，遇五臟相乘，則兼見五脈，故有五五二十五陽。凡此所謂陽者，即胃脘之陽也。所謂陰者，真臟脈也，見之則為胃陽之敗，敗必死矣。</p>
<p>凡持真臟之脈者，肝至懸絕急，十八日死，肺至懸絕，十二日死，心至懸絕，九日死，腎至懸絕，七日死，脾至懸絕，四日死。</p>
<p>懸絕者，無胃氣也。臟氣五日一周，肝至懸絕急，十八日死，臟氣三周，遇肺而死也。肺至懸絕，十二日死，臟氣二周，遇心而死也。心至懸絕，九日死，臟氣不及二周，遇腎而死也。腎至懸絕，七日死，臟氣一周，遇脾而死也。脾至懸絕，四日死，臟氣不及一周，遇肝而死也。</p>
<p>死陰之屬，不過三日而死，生陽之屬，不過四日而死。所謂生陽死陰者，肝之心，謂之生陽，心之肺，謂之死陰，肺之腎，謂之重陰，腎之脾，謂之闢陰，死不治。</p>
<p>死陰之屬，不過三日而死，遇其所克也。生陽之屬，不過四日而死，遇其所生也。所謂生陽死陰者，肝之心，傳其所生，謂之生陽（自肺之腎、之肝、之心，四日遇勝己之臟，故四日而死），心之肺，傳其所克，謂之死陰（自心之脾、之肺，三日遇勝己之臟，故三日而死），肝心為陽，肺脾腎為陰，肺之腎，以金傳水，謂之重陰，腎之脾，以水值土，謂之闢陰（闢，偏也），皆死不治也。</p>
<p>謹熟陰陽，無與眾謀。別於陽者，知病處也，別於陰者，知死生之期。善診者，察色按脈，先別陰陽，審清濁，而知部分，視喘息，聽音聲，而知所苦，觀權衡規矩，而知病所主，按尺寸，觀浮沉滑澀，而知病所生，以治無過，以診則不失矣。善診者至末，舊誤在「陰陽應象論」中。</p>
<p>別於陽者，知病處也，熟於二十五陽，故知病處。別於陰者，知死生之期，熟於真臟之脈，故知死生之期。善診者，察色按脈，先別陰陽，審顏色之清濁，而知部分，視喘息，聽音聲，而知所苦，觀脈之權衡規矩，而知病之所主，按尺寸，觀浮沉滑澀，而知病之所生，以治則無過，以診則不失矣。</p>
<p>曰：三陽為病，發寒熱，下為癰腫，及為痿厥腨㾓，其傳為索澤，其傳為頹疝。㾓，音淵。</p>
<p>三陽，太陽也，太陽為病，發寒熱（《傷寒》：太陽病，發熱惡寒是也），下則寒水氾濫，而為癰腫，及為痿厥腨㾓。痿厥者，足膝不健，腨㾓者，骽肚作疼也。水寒木枯，其傳為索澤（木主五色，木枯則無光澤。索，盡也），水寒筋縮，其傳為㿗疝（㿗，囊腫而偏墜也）。</p>
<p>曰：二陽之病發心脾，有不得隱曲，女子不月，其傳為風消，其傳為息賁者，死不治。</p>
<p>二陽，陽明也，陽明以燥金主令，胃土從燥金化氣，二陽之病，陽旺土燥，子母相傳，則發於心，表裡相傳，則發於脾。脾藏營，是為生血之原，心藏脈，是為血行之路，心脾枯槁，前後失榮，則不得隱曲（隱曲，不利），經脈閉澀，則女子不月（月事不行）。其下傳肝木而為風消（仲景《傷寒》、《金匱》：厥陰之為病，消渴。肝為厥陰風木，故曰風消），其上傳肺金而為息賁者（息賁，喘息奔沖，義與奔通），金木枯焦，死不治也。</p>
<p>曰：一陽發病，少氣善咳，善泄，其傳為心掣，其傳為膈。</p>
<p>一陽，少陽也，少陽以相火主令，甲木從相火化氣，一陽發病，相火上炎，肺金受刑，則少氣善咳，胃土被逼，水穀莫容，則善泄。君相同氣，則其傳為心掣（膽火衝心，則脅肋牽心而痛。掣，引也）。膽胃俱逆，則其傳為膈（膽胃俱逆，上脘填塞，飲食不下，則為噎膈）。</p>
<p>二陽一陰發病，主驚駭背痛，善噫善欠，名曰風厥。</p>
<p>一陰，厥陰也，陽明厥陰發病，厥陰則主驚駭，肝主驚也，陽明則主背痛，背者胸之府也，胃土上逆，肺金不降，則後沖脊背，而生疼痛。噫者，胃土上逆，而濁氣不下行也。欠者，陰陽之相引也。日暮陽衰，陰引而下，陽引而上則為欠，肺氣欲降而未降也（開口阿氣為欠，義詳《靈樞·口問》）。肺氣降斂，隨陽明而下行，故屬之陽明。名曰風厥，厥陰風木之氣逆也。</p>
<p>二陰一陽發病，善脹，心滿善氣。</p>
<p>二陰，少陰也，少陰少陽發病，少陰水泛而土濕，少陽木鬱而土困，則善作䐜脹。甲木上衝，土敗胃逆，而水勝火負，心君莫降，故心滿而善氣也。（濁氣上填）</p>
<p>三陽三陰發病，為偏枯痿易，四肢不舉。</p>
<p>三陰，太陰也，太陽太陰發病，水旺土濕，則為偏枯痿易，四肢不舉。土濕胃逆，肺金不布，則右半偏枯，土濕脾陷，肝木不達，則左半偏枯。痿易者，濕旺而筋弛，不能聯屬關節也。四肢稟氣脾胃，脾胃寒濕，四肢失稟，故手足不舉也。</p>
<p>三陽結，謂之膈。二陽結，謂之消。三陰結，謂之水。一陰一陽結，謂之喉痹。結陽者，腫四肢。結陰者，便血一升，再結二升，三結三升。陰陽結斜，多陰少陽，曰石水，少腹腫。</p>
<p>三陽結，謂之膈，小腸手太陽結則大便乾，膀胱足太陽結則小便澀，下竅不能出，則上竅不能入。緣陽衰土濕，中脘不運，肝脾下陷，則二便堵塞，糞溺不利，肺胃上逆，則胸膈壅阻，飲食莫下也。二陽結，謂之消，大腸手陽明結則燥金司令，胃足陽明結則戊土化燥，傳於厥陰，血燥風生，則為消渴也。三陰結，謂之水，足太陰結則濕土司令，手太陰結則辛金化濕，土濕不能剋水，癸水氾濫，則為水脹也。一陰一陽結，謂之喉痹，足厥陰結則乙木下陷，足少陽結則甲木上逆，清道堵塞，則為喉痹也。結陽者，腫四肢，四肢稟氣於胃，陽明為三陽之長，陽明鬱結，中氣不達，則四肢臃腫也。結陰者，便血一升，再結二升，三結三升，太陰為三陰之長，太陰滯結，土濕木陷，則血從便下，愈結則愈脫也。陰陽結斜，多陰少陽，曰石水，少腹腫，陽結於上，陰結於下，陰盛陽衰，則為石水，少腹腫脹。石水者，水邪堅凝而不散也。</p>
<p>陽加於陰，謂之汗。陰虛陽搏，謂之崩。陰搏陽別，謂之有子。陰陽虛，腸澼死。三陰俱搏，二十日夜半死。二陰俱搏，十三日夕時死。一陰俱搏，十日平旦死。三陽俱搏且鼓，三日死。二陽俱搏，其病溫，死不治，不過十日死。三陰三陽俱搏，心腹滿，發盡，不得隱曲，五日死。</p>
<p>陽加於陰，謂之汗，陽氣鬱發於陰中，則表開而汗泄也。陰虛陽搏，謂之崩，太陰脾虛，風木下陷，溫氣抑遏，不能升達，則鼓搏弗寧，血海沖決，而為崩證也。陰搏陽別，謂之有子，胎妊凝結，中氣壅阻，陰搏於下而不升，陽別於上而不降，陰陽不交，而人則無病，謂之有子也。陰陽虛，腸澼死，陰陽俱虛，而腸澼不斂，陽氣脫泄，則人死也。三陰俱搏，二十日夜半死，手足太陰俱搏，脾肺陰旺，臟氣四周，死於夜半陰旺之時也。二陰俱搏，十三日夕時死，手足少陰俱搏，水勝火負，臟氣不及三周，夕時火衰而死也。一陰俱搏，十日平旦死，手足厥陰俱搏，臟氣二周，平旦木旺而死也（木賊土敗故）。三陽俱搏且鼓，三日死，手足太陽俱搏且鼓，不及一周，三日而死。二陽俱搏，其病溫，死不治，不過十日死，手足陽明俱搏，其病溫熱，金土枯燥，死不可治，不過臟氣二周，十日而死也。三陰三陽俱搏，心腹滿，發盡，不得隱曲，五日死，太陰太陽俱搏，水寒土濕，心腹滿脹，發作既盡，不得隱曲，臟氣一周，五日而死也（不得隱曲，下部不得屈伸，脹滿之極故也）。</p>

<h3>大奇論（二十）</h3>
<p>肝滿腎滿肺滿皆實，即為腫。肺壅，喘而兩胠滿。肝雍，兩胠滿，臥則驚，不得小便。腎雍，胠下至少腹滿，脛有大小，髀䯒大，跛易偏枯。雍與壅通。胠，音區。</p>
<p>滿，脹滿也，肝滿腎滿肺滿皆實，即為腫脹。實者，臟氣鬱塞而不通也。腫者，經氣阻梗而不行也。肺壅則喘而兩胠滿，肺位於右而脈行兩脅也。肝壅則兩胠滿，肝位於左而脈行兩脅也。臥則肝氣愈壅，膽氣不得下降，是以驚生。風木不升，疏泄莫遂，故不得小便。腎壅，胠下至少腹滿，腎位於腰，壅則肝木失生而下陷也（肝脈自少腹行兩胠）。腎脈出然谷，循內踝，上腨內，出膕中，上股內後廉，貫脊屬腎，經脈鬱塞，故脛有大小，脾䯒腫大，跛易偏枯也。易，變也，變輕捷而為跛蹇，故曰跛易。「陰陽別論」：三陽三陰發病，為偏枯痿易，亦此義也。三臟之滿，皆由壅塞而致，壅者，滿之原也。</p>
<p>心脈滿大，癇瘛筋攣，肝脈小急，癇瘛筋攣。肝脈騖暴，有所驚駭，脈不至，若喑，不治自已。</p>
<p>心脈滿大，君火不降也，主癇瘛筋攣（癇，驚也，瘛，筋急也），肝脈小急，風木不升也，主癇瘛筋攣，緣肝藏魂，其主筋，心藏神，其主脈，木火之升降失政，則神魂不安而病驚癇，筋脈失榮而攣瘛也。肝脈馳騖暴急，則風木疏泄而膽火弗藏，主有所驚駭。肝脈不至，若其喑瘂失聲，此緣經絡之結塞，氣通則愈，不治自已。（肝脈循喉嚨，入頏顙，故脈不至有喑瘂者）</p>
<p>腎脈小急，肝脈小急，心脈小急，不鼓，皆為瘕。腎脈大急沉，肝脈大急沉，皆為疝。心脈搏滑急為心疝，肺脈沉搏為肺疝。三陽急為瘕，三陰急為疝。二陰急為癇厥，二陽急為驚。</p>
<p>腎肝心脈小急而不鼓，皆為瘕聚，陽衰而陰凝也。腎脈大急沉，肝脈大急沉，皆為寒疝，水寒木鬱，欲發而不能也。心脈搏滑急為心疝，肺脈沉搏為肺疝，火冷而金寒也。三陽急為瘕，三陰急為疝，寒水凝冱而瘕生，濕土鬱陷而疝作也（三陽，太陽。三陰，太陰）。水寒土濕，腎肝凝瘀，陰氣摶結，故生瘕疝。二陰急為癇厥，二陽急為驚，癸水寒而戊土濕，胃氣逆而膽火升也（二陰，少陰。二陽，陽明）。水寒土濕，陽明不降，膽木拔根，故生驚癇，驚者，陽神升泄而不根於陰，是以惶駭不安，癇者，陰精沉陷而內無微陽，是以怯懼莫寧，厥者，升降巔倒而氣逆也。</p>
<p>腎肝並沉為石水，並浮為風水，並小弦欲驚，並虛為死。</p>
<p>腎肝並沉為石水，水凝於下而不散也。並浮為風水，水瘀於表而莫泄也（風閉皮毛，水凝於經）。並小弦欲驚，乙木不達而甲木失根也。並虛為死，陽根斷絕而生氣敗亡也。</p>
<p>脾脈外鼓沉為腸澼，久自已。肝脈小緩為腸澼，易治。腎脈小搏沉為腸澼下血，血溫身熱者死。心肝澼，亦下血，其脈小沉澀為腸澼，二臟同病者可治，其身熱者死，熱見七日死。脈至而搏，血衄身熱者死。</p>
<p>脾脈外鼓沉，是脾土濕陷，欲升而不能也（陷而欲升，故外鼓，欲升不能，故內沉）。陷遏肝氣，風木下衝，則為腸澼。久而濕去脾升，其病自已。肝脈小緩，是乙木軟弱而不升也，肝氣下衝．亦為腸澼，而脈見小緩，則肝邪非旺，其病易治。腎脈小搏沉，是癸水寒冱而不能升也。水寒木鬱，陷衝下竅，亦為腸澼。肝藏血，肝木失生（水寒則木不生），風氣疏泄（木鬱不達則風生），腸澼不已，必病下血。血溫而身熱者，溫氣下亡而相火上泄，陽根敗竭，則人死也。心肝合邪而腸澼者，亦主下血，以肝藏血，心藏脈，脈者血之所由行也，木陷風生，則脈不藏血而下流穀道，故病下血。若其小沉澀者，則但為腸澼而已，以澀則氣梗，沉則木陷，小則沉陷未極，故第主腸澼。其心肝二臟同病者可治，以肝病則陷，心病則逆，君火上逆，風木不能全泄，陽根於下竅，是以可治。若其身熱者亦死，溫氣下脫而君火上亡，微陽絕根，是以死也。熱見七日，火之成數既滿，則不可活矣。「通評虛實論」：腸澼下白沫，脈浮而澀，澀而身有熱者死，正此義也。若脈至而鼓搏有力，血衄而身熱者亦死，溫氣上脫而陽根外亡也。</p>
<p>胃脈沉鼓澀，胃外鼓大，心脈小堅急，皆膈偏枯。男子發左，女子發右，不喑舌轉可治，三十日起，其從者喑，三歲起，年不滿二十者，三歲死。</p>
<p>胃脈沉鼓澀（沉取鼓澀），陽明之陽虛而氣滯也。胃外鼓大（浮取鼓大），陽明之濕旺而氣逆也。心脈小堅急，陽明不降，君火升泄而失根也。此皆中脘阻隔（膈與隔通），窒其金木升降之路，必病偏枯。肝藏血而位於左，肺藏氣而位於右，男子有餘於氣，不足於血，病則左為逆，右為從，女子有餘於血，不足於氣，病則右為逆，左為從。偏枯之病，男子發左，女子發右，是逆也，若不喑而舌轉者，則邪在經絡而未入臟腑（仲景《金匱》：邪入於臟，舌即難言），逆而病輕，則猶可治，三十日起。其男子發右，女子發左，是為從者，若聲音喑瘂，則從而病重，亦當三歲乃起。若年不滿二十者，以少壯而得衰老之病，則三歲死，不能起也。蓋水火相交，是為既濟，水交於火，則金清而右降，火交於水，則木溫而左升，而金木升降之機，全在脾胃，脾土不升，則水木下陷而生寒，胃土不降，則火金上逆而生熱，水木陷則左病，火金逆則右病，此偏枯之由來也。胃脈沉鼓澀，胃外鼓大，心脈小堅急，是胃逆而火升也，舉此則脾陷而水沉之義，不言可知矣。</p>
<p>脈來懸鉤浮，為常脈。脈至如喘，名曰暴厥，暴厥者，不知與人言。脈至如數，使人暴驚，三四日自已。</p>
<p>脈來懸鉤浮，是為常脈，以陰主降，陽主升，懸鉤浮者，陽氣之升也。《關尹子》：升陽為貴，降陰為賤，陽氣能升，平人之常，未為病也。若脈至而如喘，則陽升之過，而沖逆無根，名曰暴厥，暴厥者，神迷志亂，不知與人言也。人之經氣，升降迴環，則遲數平均，若脈至如數非數，浮宕無歸，此緣君相二火升泄失藏，法當使人暴驚。三四日後，君相下蟄，則病自已，所以然者，脈非真數，陽根未拔也。</p>
<p>脈至浮合，浮合如數，一息十至以上，是經氣予不足也，微見九十日死。</p>
<p>脈至浮合，浮合者，浮而常合，不分散也，此與數脈無異。若一息十至以上，是經氣予不足也，以其浮數而不沉數，故但責經氣之虛。微見此象者，法主九十日死，九十日者，一歲四分之一，經氣虛敗，不過三月而死也。</p>
<p>脈至如湧泉，浮鼓肌中，是太陽氣予不足也，少氣，韭英而死。</p>
<p>脈至如湧泉，浮鼓肌肉之中，但有出而無入，是太陽寒水之氣不足，無以封藏陽氣也。法主少氣，冬末春初，韭英始發，寒水方衰，則人死矣。</p>
<p>脈至如懸雍，懸雍者，浮揣切之益大，是十二腧之予不足也，水凝而死。懸雍，喉間垂肉，《靈樞·憂恚無言》：懸雍者，聲音之關也。脈至如喉間之懸雍，懸雍者，浮揣切之而益大，是十二腧之不足，臟腑之氣輸泄無餘也，法主水凝而死。六臟六腑之腧，皆在背上太陽寒水之經，是為十二腧，太陽經衰，不能蟄藏陽氣，臟腑之氣泄於背腧，是為十二腧之不足。俟至寒旺水凝，而陽氣升泄，全失蟄藏之政，是以死也。</p>
<p>脈至如頹土之狀，按之不得，是肌氣予不足也，五色先見黑，白壘發死。</p>
<p>脈至如頹土之狀，虛大無力，按之不得，是肌肉之氣不足。五色之中，先見黑色，法主白壘發死，脾主肌肉，土敗而水侮之，故先見黑色。壘與蘽同，即蓬蘽也，白壘發於春中，木勝土敗，是以死也。</p>
<p>脈至如交漆，交漆者，左右旁至，是脾氣予不足也，微見三十日死。</p>
<p>脈至如交漆，交漆者，中流已斷，而左右旁至，點滴不屬，非久欲絕，是脾氣之不足。中氣頹敗，微見三十日，晦朔一更而死矣。「平人氣象論」：如屋之漏，如水之流，曰脾死。水流為大過（玉機真臟論」：其來如水之流者，此謂太過，病在外），屋漏為不及（滴漏不連也）。屋漏，即交漆左右旁至之象也。</p>
<p>脈至如火薪之燃，是心精之予奪也，草乾而死。</p>
<p>脈至如火薪之燃（燃，灼也），但見其上炎而不見其下交，是心精之被奪也（心之精液被奪）。秋暮草乾，寒水方交，微陽愈敗，則死矣。如薪火之燃者，心火虛浮而失根也。</p>
<p>脈至如散葉，是肝氣予虛也，木葉落而死。</p>
<p>脈至如樹葉之散，是肝氣之虛。金旺秋深，木葉脫落，則人死矣，肝木被賊故也。</p>
<p>脈至如省客，省客者，脈塞而鼓，是腎氣予不足也，懸去棗花而死。</p>
<p>脈至如省客，省客者，脈象閉塞而中有鼓動之意，其至無常，譬如省客，去來莫定，是腎氣之不足。水寒木陷，懸去棗花，而人死矣。懸，遠也，棗花開於夏初，至遠不過去棗花之時，木終火代，腎氣絕根，則人死矣。</p>
<p>脈至如偃刀，偃刀者，浮之小急，按之堅大急，五臟鬱熱，寒熱，獨並於腎也，如此其人不得坐，立春而死。</p>
<p>脈至如偃刀，偃刀者，浮之而小急，按之而堅大急，此緣五臟鬱熱，而發為寒熱。陽鬱則先寒，陽發則後熱，熱劇陰亡，病勢獨並於腎。如此陽氣鬱蒸，其人不得安坐，俟至立春，水枯木發，則人死矣。</p>
<p>脈至如丸泥，是胃精予不足也，榆莢落而死。</p>
<p>脈至如丸泥，不能充灌四旁，是胃精之不足，中脘虛敗而四維失養也。榆莢一落，木旺土奔，則人死矣。</p>
<p>脈至如橫格，是膽氣予不足也，禾熟而死。</p>
<p>脈至如橫木之格阻，是膽氣之不足。甲木上逆，秋深禾熟，金勝木敗，則人死矣。膽脈自胃口而行兩脅，膽氣逆升，橫塞心下，痞硬不通，故曰橫格。</p>
<p>脈至如弦縷，是胞精予不足也，病善言，下霜而死，不言可治。</p>
<p>脈至如弦縷，緊急微細，是胞精之不足，寒水失藏而微陽欲敗也。病善言，則君火絕根，霜落陰凝而人死，不可言治。如弦，急也。如縷，細也。胞，膀胱也。心主言，善言者，君火絕根而失藏也。火泄神敗，故死於霜落之時。《易》：初六履霜，陰始凝也。</p>
<p>脈至如丸滑，不直手，不直手者，按之不可得也，是大腸氣予不足也，棗葉生而死。</p>
<p>脈至如丸滑，不直手（直，當也），不直手者，按之則去，不可得也，是大腸之氣不足。庚金失斂，初夏棗葉方生，火令甫交，金氣傷敗，而人死矣。</p>
<p>脈至如華者，令人善恐，行立常聽，不欲坐臥，是小腸氣予不足也，季秋而死。</p>
<p>脈至如草木之華者，虛浮軟弱，令人善恐，行立常聽，不欲坐臥，癲病初發多如此，是小腸之氣不足。丁火衰而癸水旺，是以恐生（腎主恐）。季秋金謝水交，則人死矣。</p>
<p>所謂深之細者，摩之切之，其中手如針也。堅者，聚也，搏者，大也。</p>
<p>凡脈所謂深之而愈細者，摩之切之，其中手如針芒也，此解上文沉小之義。堅者，氣聚而不散，搏者，脈大而不收也，此解上文堅搏之義。（此段舊誤在「病能論」）</p>

<h1>卷四</h1>

<h2>經絡</h2>

<h3>陰陽離合論（二十一）</h3>
<p>黃帝問曰：余聞天為陽，地為陰，日為陽，月為陰，大小月三百六十日成一歲，人亦應之。今三陰三陽不應陰陽，其故何也？岐伯對曰：陰陽者，數之可十，推之可百，數之可千，推之可萬，萬之大，不可勝數，然其要一也。</p>
<p>三陰三陽，手三陰、足三陰、手三陽、足三陽也。陰陽之數，數之則少，推之則多，至於十百千萬，萬之大，不可勝數矣，然其要歸則一也。</p>
<p>天覆地載，萬物方生，未出地者，命曰陰中之陰，則出地者，命曰陰中之陽。陽予之正，陰為之主，故生因春，長因夏，收因秋，藏因冬，失常則天地四塞。陰陽之變，其在人者，亦數之可數。</p>
<p>天覆地載，萬物方生，地下曰陰，地上曰陽，未出地者，命曰陰中之陰，則出地者，命曰陰中之陽。天以陽予之正（天以生為正。正與政同），地以陰為之主（地以成為主），故生因於春，長因於夏，收因於秋，藏因於冬。此天地之常也，失常則天地四塞。天地不失其常，則天地之陰陽可數，人稟天地之氣，陰陽之變，其在人者，亦有數之可數也。</p>
<p>帝曰：願聞三陰三陽之離合也。岐伯曰：聖人南面而立，前曰廣明，後曰太衝，太衝之地，名曰少陰，少陰之上，名曰太陽。太陽根起於至陰，名曰陰中之陽。</p>
<p>聖人南面而立，前向南面，後背北方，前曰廣明（廣大光明），後為太衝，太衝之地，名曰少陰（「水熱穴論」踝上各一行，行六者，此腎脈之下行也，名曰太衝），少陰之上，名曰太陽（少陰自足上行，太陽自頭下行）。太陽根起於至陰（穴名，在足小指），名曰陰中之陽。</p>
<p>中身而上，名曰廣明，廣明之下，名曰太陰，太陰之前，名曰陽明。陽明根起於厲兌，名曰陰中之陽。</p>
<p>中身而上，名曰廣明（陽在上），廣明之下，名曰太陰（陰在下），太陰之前，名曰陽明（前即上也，太陰自足上行，陽明自頭下行）。陽明根起於厲兌（穴名，在足大指之次指），名曰陰中之陽。</p>
<p>厥陰之表，名曰少陽。少陽根起於竅陰，名曰陰中之少陽。</p>
<p>厥陰與少陽表裡，故少陽為厥陰之表。少陽根起於竅陰（穴名，在足小指之次指），名曰陰中之少陽。</p>
<p>是故三陽之離合也，太陽為開，陽明為闔，少陽為樞。三經者，不得相失也，搏而勿浮，命曰一陽。</p>
<p>太陽，陽之將衰，故為開。陽明，陽之盛極，故為闔。少陽，陽之未盛亦未衰，故為樞。三經者，不得參差相失也。陽性浮，搏而勿浮（鼓搏而不至太浮），命曰一陽，一陽者，三陽不失而合為一也。</p>
<p>帝曰：願聞三陰。岐伯曰：外者為陽，內者為陰，然則中為陰，其衝在下。名曰太陰。太陰根起於隱白，名曰陰中之陰。</p>
<p>陽在外，陰在內，是中為陰也。其衝在下，名曰太陰，毛際兩旁，足太陰之衝門也（沖者，經氣之街衢也），太陰根起於隱白（穴名，在足大指），名曰陰中之陰。</p>
<p>太陰之後，名曰少陰。少陰根起於湧泉，名曰陰中之少陰。</p>
<p>太陰在前，少陰在後。少陰根起於湧泉（穴名，在足心），名曰陰中之少陰。</p>
<p>少陰之前，名曰厥陰。厥陰根起於大敦，陰之絕陽，名曰陰中之絕陰。</p>
<p>厥陰行身之側，亦在少陰之前。厥陰根起於大敦（穴名，在足大指），陰之極，陰而絕陽，名曰陰中之絕陰（純陰也）。</p>
<p>是故三陰之離合也，太陰為開，厥陰為闔，少陰為樞。三經者，不得相失也，搏而勿沉，名曰一陰。陰陽沖沖，積傳為一周，氣里形表，而為相成也。</p>
<p>太陰，陰之將衰，為開。厥陰，陰之盛極，為闔。少陰，陰之未盛亦未衰，故為樞。三經者，不得參差相失也，陰性沉，搏而勿沉（鼓搏而不至極沉）命曰一陰，一陰者，三陰不失而合為一也。陰陽運行，沖沖流注，積至傳遍六經，而為一周。一日一夜，周身五十，氣布於里，形固於表，而為相成也。</p>

<h3>血氣形志（二十二）</h3>
<p>夫人之常數，太陽常多血少氣，少陽常少血多氣，陽明常多氣多血，少陰常少血多氣，厥陰常多血少氣，太陰常多氣少血，此天之常數。</p>
<p>六經氣血多少，常數如此。</p>
<p>刺太陽出血惡氣，刺少陽出氣惡血，刺陽明出血氣，刺少陰出氣惡血，刺厥陰出血惡氣，刺太陰出氣惡血也。</p>
<p>六經氣血多少既殊，故刺法不同。</p>
<p>足太陽與少陰為表裡，少陽與厥陰為表裡，陽明與太陰為表裡，是為足之陰陽也。手太陽與少陰為表裡，少陽與心主為表裡，陽明與太陰為表裡，是為手之陰陽也。凡治病，必先去其血，今知手足陰陽所苦，乃去其所苦，伺之所欲，然後瀉有餘，補不足。</p>
<p>手足陰陽有所苦欲，刺者宜順其所苦欲而補瀉之。</p>
<p>形樂志苦，病生於脈，治之以灸刺。形樂志樂，病生於肉，治之以針石。形苦志樂，病生於筋，治之以熨引。形苦志苦，病生於咽嗌，治之以甘藥。形數驚恐，經絡不通，病生於不仁，治之以按摩醪藥。是謂五形志也。</p>
<p>形志苦樂有五等，故有五治。</p>

<h3>太陰陽明論（二十三）</h3>
<p>黃帝問曰：太陰陽明為表裡，脾胃脈也，生病而異者，何也？岐伯對曰：陰陽異位，更虛更實，更逆更從，或從內，或從外，所從不同，故病異名也。</p>
<p>帝問：太陰陽明相為表裡，此脾胃之脈也，生病而異者，何也？蓋脾胃雖皆屬土，而陰陽既異其位，則陽實而陰必虛，陽虛而陰必實，陽從而陰必逆，陽逆而陰必從，更實更虛，更逆更從，是其常也。陽主外，陰主內，其臟腑之虛實逆從，原無一定，則病邪之從外從內，實有不同，所從不同，故病異名也。</p>
<p>帝曰：願聞其異狀也。岐伯曰：陽者，天氣也，主外，陰者，地氣也，主內。陽道實，陰道虛，故犯賊風虛邪者，陽受之，飲食不節，起居不時者，陰受之。陽受之則入六腑，陰受之則入五臟。入六腑則身熱不時臥，上為喘呼，入五臟則䐜滿閉塞，下為飧泄，久為腸澼。</p>
<p>願聞其異狀者，願聞其所以異之狀也。陽為天氣，主外，陰為地氣，主內。陽道實，故能格拒風寒，陰道虛，故能容納水穀，賊風虛邪，外傷其表，故陽受之，飲食起居，內傷其里，故陰受之。陽受之則入六腑，六腑陽也，陰受之則入五臟，五臟陰也。入六腑則胃土上逆，心肺不降，身熱不能時臥，上為喘呼，入五臟則脾土下陷，肝木抑遏，少腹䐜滿閉塞，風木後沖，下為飧泄，久為腸澼不斂也。</p>
<p>喉主天氣，咽主地氣，故陽受風氣，陰受濕氣。傷於風者，上先受之，傷於濕者，下先受之。陰氣從足上行至頭，而下行循臂至指端，陽氣從手上行至頭，而下行至足，故曰陽病者上行極而下，陰病者下行極而上。</p>
<p>喉主天氣而通於五臟，咽主地氣而通於六腑，六氣通於喉而傷在六腑，五味通於咽而傷在五臟者，陰陽各從其類也，故陽受天之風氣，陰受地之濕氣。傷於風者，上先受之，傷於濕者，下先受之，同氣相感也。人之陰氣，從足上行至頭，而下行循臂至指端，足之三陰，自足走胸（足太陰上膈挾咽，連舌本，足少陰上膈循喉嚨，挾舌本，足厥陰上膈循喉嚨，連目系，與督脈會於巔，足三陰皆上行至頭），手之三陰，自胸走手也，陽氣從手上行至頭，而下行至足，手之三陽，自手走頭，足之三陽，自頭走足也。陽病者上行極而下，陽經升於手而降於足也，陰病者下行極而上，陰經降於手而升於足也。</p>
<p>帝曰：脾不主時何也？岐伯曰：脾者，土也，治中央，常以四時長四臟，各十八日寄治，不得獨主於時也。脾臟者，常著於胃土之精也，土者，生萬物而法天地，故上下至頭足，不得主時也。</p>
<p>脾土主治中央，常以四時之季長於四臟，各十八日，寄治於四維，不得獨主於時也。脾胃相為表裡，脾臟者，常附著於胃，是土之精也，土者，生萬物而法天地，頭象天，足象地，故上下至頭足（胃土自頭至足，脾土自足至頭），不得主時也。</p>
<p>帝曰：脾病而四肢不用何也？岐伯曰：四肢皆秉氣於胃，而不得至經，必因於脾，乃得稟也。今脾病不能為胃行其津液，四肢不得稟水穀氣，氣日以衰，脈道不利，筋骨肌肉皆無氣以生，故不用焉。</p>
<p>土無專宮，寄旺於四維，四肢者，脾土之四維也，故脾主四肢。脾病而四肢不用者，以四肢所稟，水穀之氣，胃者水穀之海，是四肢皆稟氣於胃也。而水穀消化，權在脾土，故水穀入胃，脾土消之，化生精氣，注於四肢，然後至手足之經。胃腑但主受盛，不主消化，水穀不消，則泄利而下，不能化生精氣，至於手足經絡，必因脾土之消磨，四肢乃得稟水穀之氣也。今脾病不能消磨水穀，為胃腑行其津液，四肢不得稟水穀之氣，氣日以衰，則脈道不利，筋骨肌肉皆無氣以生之，故手足不用也。</p>
<p>帝曰：脾與胃，以膜相連耳，而能為之行其津液，何也？岐伯曰：足太陰者，三陰也，其脈貫胃屬脾絡嗌，故太陰為之行氣於三陰。陽明者，表也，五臟六腑之海也，亦為之行氣於三陽。臟腑各因其經而受氣於陽明，故為胃行其津液也。</p>
<p>足太陰為三陰，其脈貫胃屬脾絡嗌，是手足三陰之長也，故太陰為之行氣於三陰。行氣於手足三陰。陽明者，太陰之表，五臟六腑之海也，水穀入胃，得脾土之消磨，化生精氣，傳於陽明之經，亦為之行氣於三陽。行氣於手足三陽。臟腑各因其經絡而受氣於陽明，實即太陰之力，故為胃行其津液者，以其善消也。</p>

<h3>脈解（二十四）</h3>
<p>太陽所謂腫腰脽痛者，正月寅，寅太陽也，正月陽氣出在上，而陰氣盛，陽未得自次也，故腫腰脽痛也。所謂病偏虛為跛者，正月陽氣凍解，地氣而出，冬寒，頗有不足者，故偏虛為跛也。所謂強上引背者，陽氣大上而爭，故強上也。所謂甚則狂癲疾者，陽盡在上，而陰氣從下，下虛上實，故狂癲疾也。所謂耳鳴者，陽氣盛上而躍，故耳鳴也。所謂浮為聾者，皆在氣也。所謂入中為喑者，陽盛已衰，故為喑也。內奪而厥，則為喑痱。少陰不至者，厥也。脽，音誰。</p>
<p>此篇解《靈樞·經脈》之義。</p>
<p>《靈樞·經脈》：膀胱足太陽之脈，是動則病脊痛，腰似折，項背腰尻膕踹腳皆痛，是所謂腫腰脽痛也（腫字訛，按「經脈」當作脊。作背。脽，尻骨，《漢書·東方朔傳》：連脽尻，師古曰：臀也）。以正月屬寅，寅為太陽，正月陽氣自地下出在地上，而陰氣猶盛，陽未得遽然自次於地上也，木氣鬱沖，故腫腰脽痛也。「經脈」：髀不可以曲，膕如結，踹如裂，是謂踝厥，是所謂病偏虛為跛也。正月陽氣凍解，地氣而出，而冬寒未盡，閉蟄初開，陽氣頗有生髮不足之處，有所不足之處，故偏虛為跛也。「經脈」：病沖頭痛，項背腰尻皆痛，是所謂強上引背也。以陽氣大上而相爭，故強上引背也。「經脈」：痔虐狂癲疾，是所謂甚則狂癲疾也。以陽盡在上，而陰氣從下，下虛上實，故狂癲疾也。「經脈」：小腸手太陽之脈，耳聾目黃頰腫，是所謂耳鳴，所謂浮為聾也。耳聾即耳鳴之重者，以陽氣盛上而躍動，衝於聽宮之內，鬱勃鼓盪，故耳鳴也，甚則孔竅閉塞，遂成聾病，皆在乎陽氣之上浮也。所謂入中為喑者（「經脈」闕此條），以聲為陽氣所發，太陽入中，而交少陰，則陽盛已衰，少陰之脈貫膈入肺，循喉嚨，挾舌本，陰氣充塞，故為喑瘂也。腎氣內奪而厥逆，下陷則為喑瘂而骽足痿痱，此腎氣之虛也（腎氣，水中之氣）。厥者，陽根微弱，少陰之動氣（腎間動氣）不能上升而下陷也（至者，腎氣上升也）。</p>
<p>少陽所謂心脅痛者，言少陽盛也，盛者心之所表也，九月陽氣盡而陰氣盛，故心脅痛也。所謂不可反側者，陰氣藏物也，物藏則不動，故不可反側也。所謂甚則躍者，九月萬物盡衰，草木畢落而墮，則氣去陽而之陰，氣盛而陽之下長，故為躍。</p>
<p>「經脈」：膽足少陽之脈，是動則病心脅痛，是所謂心脅痛也，此以少陽之逆行而上盛也。足少陽以甲木而化相火，與少陰君火相為表裡，故盛者心之所表也。九月陽衰陰旺，相火不蟄，甲木逆沖，故痛生心脅。緣少陽之脈，自心下而行兩脅，脅痛者，甲木之自傷，心痛者，相火之累君火，君相同氣也（心下，胃之上口，膽木刑胃，上口作痛，心君被逼故也）。「經脈」：不能轉側．是所謂不可反側也。心脅痛甚，不可反側，以陰主蟄藏，物藏則不動，故不可反側也。「經脈」：手少陽三焦之脈，是動則病耳聾，渾渾焞焞，是所謂甚則躍也。以陽氣盛上而踴躍，衝動聽宮，則耳竅喧鳴，聾即濁氣上逆而閉塞者。緣九月萬物皆衰，草木墮落，則二火蟄藏，去陽之陰（之，往也），是其常也，今甲木逆行，氣盛而上，自下長生，躍動不已，收藏失政，故為躍也。</p>
<p>陽明所謂洒洒振寒者，陽明者午也，五月盛陽之陰也，陽盛而陰氣加之，故洒洒振寒也。所謂脛腫而股不收者，是五月盛陽之陰也，陽者衰於五月，而一陰氣上，與陽始爭，故脛腫而股不收也。所謂上喘而為水者，陰氣下而復上，上則邪客於臟腑間，故為水也。所謂胸痛少氣者，水氣在臟腑也，水者陰氣也，陰氣在中，故胸痛少氣也。所謂甚則厥，惡人與火，聞木音則惕然而驚者，陽氣與陰氣相薄，水火相惡，故惕然而驚也。所謂欲獨閉戶牖而處者，陰陽相薄也，陽盡而陰盛，故欲獨閉戶牖而居也。所謂病至則欲乘高而歌，棄衣而走者，陰陽相爭，而外並於陽，故使之棄衣而走也。所謂客孫脈則頭痛鼻鼽腹腫者，陽明並於上，上者則其孫絡太陰也，故頭痛鼻鼽腹腫也。</p>
<p>「經脈」：胃足陽明之脈，是動則病洒洒振寒，是所謂洒洒振寒也。以陽明者午也，午半陰生，是五月陽盛之極，而漸之於陰也（之，往也）。一陰既生，陽盛而陰氣加之，陽郁不達，故洒洒振寒也。「經脈」：大腹水腫，膝臏腫痛，循膺乳氣街股伏兔皆痛，是所謂脛腫而股不收也。以五月陽盛，而生一陰，陽氣衰於五月，而一陰氣上，與陽始爭，衛氣阻格，郁為腫脹，故脛腫而股不收斂也（不收，謂腫脹也）。「經脈」：大腹水腫，是所謂上喘而為水也。以陽明陽體而含陰精，有陰則降，陰降則戊土化燥而不濕，陰氣下降而復上，上則陰邪客居於肺胃之間，故為水也，水阻氣道，是以上喘也。「經脈」：膺乳氣街皆痛，氣不足則身以前皆寒，是所謂胸痛少氣也。以水在肺胃之間，水者陰氣也，陰氣在中，陽氣阻礙，不得下行，故胸痛少氣也。「經脈」：病至則惡人與火，聞木音則惕然而驚，賁響腹脹，是謂骭厥，是所謂甚則厥，惡人與火，聞木音則惕然而驚也。以一陰逆上，與陽氣相薄，水火相惡，而君火居其敗地，故惕然而驚也。「經脈」：心欲動，獨閉戶牖而處，是所謂欲獨閉戶牖而處也。以陰陽相薄，陽敗而陰盛，君相皆怯，故欲獨閉戶牖而居也。甚則欲上高而歌，棄衣而走，是所謂病至則欲乘高而歌，棄衣而走也。以陰陽相薄，始而陽敗陰勝，則驚惕而安靜，繼而陽復，再與陰爭，而一陰外並於二陽，則狂歌而奔走，故使之棄衣而走也。「經脈」：汗出鼽衄，大腹水腫，是所謂客孫脈則頭痛鼻鼽腹腫也。以陽明之氣為太陰所並，濁陰上填，上者太陰之孫絡也，太陰之脈，上膈挾咽，行於頭上，陰氣衝塞，故頭痛鼻鼽，脾郁濕動，故腹腫也。（余義見「陽明脈解」中）</p>
<p>太陰所謂病脹者，太陰子也，十一月萬物氣皆藏於中，故病脹也。所謂上走心為噫者，陽明絡屬心，故曰上走心為噫也。所謂食則嘔者，物盛滿而上溢，故嘔也。所謂得後與氣則快然如衰者，十一月陰氣下衰，而陽氣且出，故曰得後與氣則快然如衰也。</p>
<p>「經脈」：脾足太陰之脈，是動則病腹脹，是所謂病脹也。以太陰子也，十一月三陽蟄閉，萬物之氣皆藏於中，藏而不瀉，故病脹也。「經脈」：腹脹善噫，是所謂上走心為噫也。以陽明之絡屬心，太陰之濕傳之陽明，濕旺胃逆，濁氣不降，鬱塞心宮，則噫而出之，故上走心為噫也。「經脈」：舌本強，食則嘔，是所謂食則嘔也。以濕盛胃逆，水穀不下，胃口盛滿莫容，因而上溢，故嘔也。「經脈」：腹脹善噫，得後與氣則快然如衰，是所謂得後與氣則快然如衰也。以濕旺脾郁，中氣不運，得後泄失氣，則滿脹消減。緣十一月子半陽生，陰氣下衰，而陽氣且出，陽出則滯氣運轉，泄於魄門，故曰得後與氣則快然如衰也。</p>
<p>少陰所謂腰痛者，少陰者腎也，十月萬物陽氣皆傷，故腰痛也。所謂嘔咳上氣喘者，陰氣在下，陽氣在上，諸陽氣浮，無所依從，故嘔咳上氣喘也。所謂邑邑不能久立久坐，起則目䀮䀮無所見者，萬物陰陽不定，未有主也，秋氣始至，微霜始下，而方殺萬物，陰陽內奪，故目䀮䀮無所見也。所謂少氣善怒者，陽氣不治，陽氣不治則陽氣不得出，肝氣當治而未得，故善怒，善怒者，名曰煎厥。所謂恐，如人將捕之者，秋氣萬物未有畢去，陰氣少，陽氣入，陰陽相薄，故恐也。所謂惡聞食臭者，胃無氣，故惡聞食臭也。所謂面黑如地色者，秋氣內奪，故變於色也。所謂咳則有血者，陽脈傷也，陽氣未盛於上而脈滿，滿則咳，故血見於鼻也。</p>
<p>「經脈」：腎足少陰之脈，是動則病脊股內後廉痛，是所謂腰痛也。以少陰者腎也，十月萬物之陽氣皆傷，木枯不能上發，下陷水中，腎水之位在腰，故腰痛也。「經脈」：咳唾則有血，喝喝而喘，咽腫上氣，是所謂嘔咳上氣喘也。以水主蟄藏，陽氣升泄，蟄藏失政，陰氣在下，陽氣在上，諸陽氣浮，不得歸根，逆行而上，無所依然，故嘔咳上氣喘也。「經脈」：喝喝而喘，坐而欲起，目䀮䀮如無所見，是所謂邑邑不能久立久坐，起則目䀮䀮無所見也。以萬物當陰長陽藏之時，而陰陽不定，未有主也。蓋秋氣始至，微霜始下，而方殺萬物，陽降陰升，是其常也，而陰陽內奪，升降反作，陽氣升浮，飄蕩無根，故目䀮䀮無所見也。「經脈」：心如懸，若飢狀，煩心心痛，是所謂少氣善怒也。以少陰水勝火負，陽氣不治，所以不治者，陽氣虛浮，蟄藏失位也。水中之氣，是謂陽根，陽失蟄藏之位，則陽根寒陷，不能溫生乙木，肝氣當代子布治，而生氣虧虛，發達不遂，是以善怒。善怒者，木鬱生熱，陷而不升，名曰煎厥。「經脈」：氣不足則善恐，心惕惕如人將捕之，是所謂恐，如人將捕之也。以秋氣方終，萬物未能遽謝，陰氣猶少，而陽氣已入，陷於重淵之下，陰陽相薄，故恐也。「經脈」：飢不欲食，是所謂惡聞食臭也。以寒水侮土，濕盛胃逆，上脘痞塞，胃無容納之權，故惡聞食臭也。「經脈」：面如漆柴，是所謂面黑如地色也。以木主五色，入腎為黑，秋氣內奪，水寒木枯，故黑變於色也。「經脈」：咳唾則有血，是所謂咳則有血也。以水旺陽蟄之日，而陽泄不藏，則陽脈傷矣，陽氣未應上盛，而蟄藏失政，陽脈鬱滿，滿則氣逆咳生，故血見於鼻也。</p>
<p>厥陰所謂㿗疝，婦人少腹腫者，厥陰者辰也，三月陽中之陰，邪在中，故曰㿗疝少腹腫也。所謂腰脊痛，不可以俯仰者，三月一振，榮華萬物，一俯而不仰也。所謂㿗癃疝膚脹者，曰陰亦盛而脈脹不通，故曰㿗癃疝也。所謂甚則嗌乾熱中者，陰陽相薄而熱，故嗌乾也。</p>
<p>「經脈」：肝足厥陰之脈，是動則病丈夫㿗疝，婦人少腹腫，是所謂㿗疝，婦人少腹腫也。以厥陰者辰也，三月三陽方升，三陰方降，是為陽中之陰，陰邪在中，木鬱不達，故曰丈夫㿗疝，婦人少腹腫也。「經脈」：腰痛不可以俯仰，是所謂腰脊痛，不可以俯仰也。以三月陽氣一振，萬物榮華，乃風木發達之日，而生氣不足，木陷水中，腎水位在腰脊，仰則痛甚，故一俯而不能仰也。「經脈」：胸滿嘔逆飧泄，狐疝遺溺閉癃，是所謂㿗癃疝膚脹也。以陰盛陽微，木氣失榮，疏泄弗遂，脈脹不通，故腎囊㿗腫，小便閉癃，而瘕疝凝結也。「經脈」：甚則嗌乾，是所謂甚則嗌乾熱中也。以厥陰處水火之中，陰陽相薄，彼此交爭，陰勝則寒，陽復則熱，陽復熱多，故嗌乾也。</p>

<h3>陽明脈解（二十五）</h3>
<p>黃帝問曰：足陽明之脈病，惡人與火，聞木音則惕然而驚，鐘鼓不為動，聞木音而驚，何也？願聞其故。岐伯對曰：陽明者，胃脈也，胃者土也，故聞木音而驚者，土惡木也。</p>
<p>此篇解《靈樞·經脈》足陽明脈一段。（「經脈」原文，詳引於「脈解」中）</p>
<p>帝曰：善。其惡火何也？岐伯曰：陽明主肉，其脈血氣盛，邪客之則熱，熱甚則惡火。帝曰：其惡人何也？岐伯曰：陽明厥則喘而惋，惋則惡人。帝曰：或喘而死者，或喘而生者，何也？岐伯曰：厥逆連臟則死，連經則生。</p>
<p>三陽以陽明為長，其血氣最盛，風寒客之，閉其皮毛，則陽鬱而發熱，熱甚則惡火，以其助熱也。陽明以下行為順，陽明厥逆，胃口填塞，肺氣壅阻，則喘促煩亂，是以惡人，以其助煩也（惋，懊憹煩亂也）。厥逆連臟，則氣閉而死，連經則經閉而臟通，是以生也。</p>
<p>帝曰：善。病甚則棄衣而走，登高而歌，或至不食數日，逾垣上屋，所上之處，皆非其素所能也，病反能者，何也？岐伯曰：四肢者，諸陽之本也，陽盛則四肢實，實則能登高也。帝曰：其棄衣而走者何也？岐伯曰：熱盛於身，故棄衣欲走也。</p>
<p>陽升於手而降於足，故四肢為諸陽之本。</p>
<p>帝曰：其妄言罵詈不避親疏而歌者何也？岐伯曰：陽盛則使人妄言罵詈不避親疏而不欲食，不欲食，故妄走也。</p>
<p>少陽膽木，隨陽明胃土下行，陽明不降，則少陽不得下行，陽明與少陽皆逆，則陽盛於上，相火上炎，君火不清，煩怒時作，故使人妄言罵詈，不避親疏。甲木逆沖，胃口填塞，故不欲食。君主煩懣，神宇不寧，是以妄走也。</p>

<h3>皮部論（二十六）</h3>
<p>黃帝問曰：余聞皮有分部，脈有經紀，筋有結絡，骨有度量，其所生病各異。別其分部，左右上下，陰陽所在，病之終始，願聞其道。岐伯對曰：欲知皮部，以經脈為紀，諸經皆然。</p>
<p>分，分地。部，部位。經，大經。紀，小紀。結，摶結。絡，聯絡。度，尺度。量，寸量。皮脈筋骨，處所不同，其所生病各異，總於皮部別之。別其皮之分部，定上下左右之位，以辨陰陽所在，而詳病之終始，所以考究一身之分野，而知百病之起止也。欲知皮部，必以經脈為紀，諸經皆有經紀之方，按經脈分之，則皮部明矣。</p>
<p>陽明之陽，名曰害蜚，上下同法，視其部中有浮絡者，皆陽明之絡也。絡盛則入客於經。陽主外，陰主內。</p>
<p>陽明之陽絡，名曰害蜚。上謂手陽明，下謂足陽明。同法，主病之法皆同也。視其部中有浮絡者，是皆陽明之絡也。絡脈盛滿，則入客於經。陽絡主外，陰絡主內。</p>
<p>少陽之陽，名曰樞持，上下同法，視其部中有浮絡者，皆少陽之絡也。絡盛則入客於經。故在陽者主外，在陰者主出，以滲於內。諸經皆然。</p>
<p>義如上文。在陽絡者主外，在陰經者出於經絡而滲於內，亦主內之變文也。諸經皆同。</p>
<p>太陽之陽，名曰關樞，上下同法，視其部中有浮絡者，皆太陽之絡也。絡盛則入客於經。</p>
<p>義如上文。</p>
<p>少陰之陰，名曰樞儒，上下同法，視其部中有浮絡者，皆少陰之絡也。絡盛則入客於經，其入經也，從陽部入於經，其出者，從陰內注於骨。</p>
<p>少陰之陰絡，名曰樞儒，義如上文。絡盛則入客於經。其入經也，從陽絡之部注於經。在陰經者主出，以滲於內，故從陰經內注於骨也。</p>
<p>心主之陰，名曰害肩，上下同法，視其部中有浮絡者，皆心主之絡也。絡盛則入客於經。</p>
<p>心主，手厥陰。上謂手厥陰，下謂足厥陰。義如上文。</p>
<p>太陰之陰，名曰關蟄，上下同法，視其部中有浮絡者，皆太陰之絡也。絡盛則入客於經。</p>
<p>義如上文。</p>
<p>凡十二經絡脈者，皮之部也。邪客於皮則腠理開，開則邪入客於絡脈，絡脈滿則注於經脈，經脈滿則入舍於腑臟也。故皮有分部，不與而生大病也。與，與豫同。</p>
<p>經脈附骨，絡脈附皮，凡十二經之絡脈，是為皮之部也。邪自皮而入絡脈，自絡脈而入經脈，自經脈而入腑臟，則大病成矣。而其先則自皮始，故皮有分部，不知豫為防護，此大病所由生也。</p>
<p>是故百病之始生也，必先於皮毛，邪中之則腠理開，開則入客於絡脈，留而不去，傳入於經，留而不去，傳入於腑，廩於腸胃。</p>
<p>此言百病始生，由淺入深之原。</p>
<p>帝曰：夫子言皮之十二部，其生病，皆何如？岐伯曰：皮者，脈之部也，邪之始入於皮也，溯然起毫毛，開腠理。其入於絡也，則絡脈盛，色變，其色多青則痛，多黑則痹，黃赤則熱，多白則寒，五色皆見，則寒熱也。其入客於經也，則感虛，乃陷下，其留於筋骨之間，寒多則筋攣骨痛，熱多則筋弛骨消，肉爍䐃破，毛直而敗。</p>
<p>皮之十二部者，十二絡脈之部也。皮者脈之部，即絡脈之部也。邪之始入於皮也，溯然（猶灑然意）起毫毛，開腠理，而入於絡脈。其入於絡也，隧路梗阻，衛氣不行，則絡脈盛滿，色因邪變。多青則痛，多黑則痹，黃赤則熱，多白則寒，五色皆見，則陰陽交爭，寒熱互作也。其入客於經也，則乘虛內入，脈乃陷下。其留於筋骨之間，寒多則筋攣骨痛，熱多則筋弛骨消，肉爍䐃破，毛直而敗。其所生病雖異，其始不過此條，其終乃淫泆傳變耳。</p>
<p>帝曰：善。夫絡脈之見也，其五色各異，青黃赤白黑不同，其故何也？岐伯對曰：經有常色，而絡無常變也。帝曰：經之常色何如？岐伯曰：心赤、肺白、肝青、脾黃、腎黑，皆亦應其經脈之色也，此皆常色，謂之無病。帝曰：絡之陰陽，亦應其經乎？岐伯曰：陰絡之色應其經，陽絡之色變無常，隨四時而行也。寒多則凝泣，凝泣則青黑，熱多則淖澤，淖澤則黃赤，五色俱見者，謂之寒熱。帝曰：善。</p>
<p>隨四時而行者，秋冬寒盛，則營血凝澀，泣與澀通。其色青黑，春夏熱盛，則營血淖澤，其色黃赤也。（此段王冰分之為「經絡論」，今正之）</p>

<h3>經絡論（二十七）</h3>
<p>督脈者，起於少腹以下骨中央，女子入系挺孔，其孔，溺孔之端也。其絡循陰器，合篡間。其男子循莖，下至篡，與女子等，繞篡後，別繞臀，至少陰與巨陽中絡者，合少陰，上股內後廉，貫脊屬腎。</p>
<p>督脈者，起於少腹以下橫骨之中央，女子則入繫於挺孔，其孔當溺孔之端也。其絡循陰器，合於篡間（督脈自尾骶以上，在脊背者，方是經脈，此乃其絡脈也。前後二陰之間，即任脈之會陰也），其男子則循莖，下至篡間，與女子等，繞篡後，別繞臀，至足少陰經與足巨陽之中絡者，合少陰經，上股內後廉，貫脊屬腎（足太陽經挾脊貫臀，入膕中，曰中絡者，是其挾脊之裡行，非外行也。足少陰經上股內後廉，貫脊屬腎，合於太陽少陰，二經並行，自尾骶以上，方是督脈之經），此督脈之下行，前通於任脈者。（橫骨中央，任脈之分也。篡間，會陰，督任沖三脈之所起也）</p>
<p>其少腹直上者，貫臍中央，上貫心，入喉，上頤，環唇，上系兩目之下中央。與太陽起於目內眥，上額，交巔上，入絡腦，還出，別下項，循肩膊內，挾脊，抵腰中，入循膂，絡腎。</p>
<p>督脈起於少腹以下骨中央，繞篡後而後行，其少腹直上者，貫臍中央，上貫於心，入喉，上頤，環唇，上系兩目之中央，是任脈也。任督本一脈，以前後而異名耳。自兩目中央交於督脈，與足太陽經起於目內眥，上額顱，交巔上，入絡於腦，還出腦外，別行下項，循肩膊之內，挾脊骨，抵腰中，入循背膂，絡於腎，此督脈之自頭項而下行者也。</p>
<p>督脈為病，脊強反折。督脈生病治督脈。</p>
<p>督脈行於身後，其為病，脊強而反折。督脈生病治督脈，治其本經二十八穴。法詳「氣府論」。</p>
<p>任脈者，起於中極之下，以上毛際，循腹裡，上關元，至咽喉，上頤，循面，入目。</p>
<p>任脈者，起於中極之下，中極，任脈穴名，在臍下四寸，中極之下，謂會陰也。在前後二陰間。自會陰以上毛際，循腹裡，上關元（任脈穴名，在中極上），至咽喉，上頤，循面，入目，此任脈之經中行而上者也。（即上文之少腹直上者）</p>
<p>脈滿起，斜出尻脈，絡胸脅，支心，貫膈，上肩，加天突，斜下肩，交十椎下。背胸邪系陰陽左右如此。（此段舊誤在「氣穴論」）</p>
<p>任脈之經滿溢而浮起者，是任脈之絡也，斜出尻脈（即督脈），前行而上，旁絡胸脅，支心，心旁偏支。貫膈，上肩，加於天突（任脈穴，在缺盆骨中），斜下肩後，行脊背，交於十椎之下，督脈之中樞也。督為諸陽之綱，行於背後，任為諸陰之長，行於胸前，而任脈之絡，左右上行而絡胸脅，自肩斜下而交脊背，其背胸邪系陰陽左右如此，不但經脈中行自腹上頭而巳，此任脈之絡旁行而上者也。</p>
<p>任脈為病，男子內結七疝，女子帶下瘕聚。此生病，從少腹上衝心而痛，不得前後，為沖疝，其女子不孕，癃痔遺溺嗌乾。其病前後痛澀，胸脅痛而不得息，不得臥，上氣短氣滿痛。其病前後痛澀至未，舊誤在「氣穴論」中。</p>
<p>任為諸陰之長，陰凝氣滯，肝腎寒鬱，其為病，男子內結七疝，女子帶下瘕聚。腎主蟄藏，肝主疏泄，寒水旺則結為疝瘕，風木旺則流為帶下，無二理也。此脈生病，從少腹而上，衝心而痛，不得前後便溺，名曰沖疝，其女子則不孕（女子胎妊，以任脈能孕也），癃痔遺溺嗌乾，木鬱莫泄則為癃，木鬱後陷則為痔，風木陷泄則為遺溺，風木升揚則為嗌乾，總緣任脈之陰盛，水寒而木鬱也。若男若女，其病前後痛澀，胸脅疼痛而不得喘息，不得睡臥，上氣短氣胸滿而痛也。</p>
<p>治在骨上，甚者在臍下營。其上氣有音者，治其喉中央。在缺盆中者，背與心相控而痛，所治天突與十椎及上紀，上紀者，胃脘也，下紀者，關元也。</p>
<p>治在骨上，謂毛際中間，任脈之曲骨穴也。甚者在臍下營，臍下之陰交穴也（任脈穴）。其上氣有音者，治其喉中央，在缺盆骨中者，天突穴也（任脈穴）。背與心相控（牽也）而痛，所治天突與十椎及上紀。十椎，督脈之筋束也（以其脈斜下肩，交十椎下），上紀者，胃脘也，任脈之中脘也，下紀者，任脈之關元也。（背與心相控至末，舊誤在「氣穴論」）</p>
<p>衝脈者，起於氣街，並少陰之經，挾臍上行，至胸中而散。</p>
<p>衝脈者，起於氣街，足陽明之動脈也（在毛際旁）。並足少陰之經，挾臍兩旁上行，至胸中而散。</p>
<p>衝脈為病，逆氣裡急。其病上衝喉者，治其漸，漸者，上挾頤也。</p>
<p>衝脈為病，經氣上衝，逆氣而裡急。其病氣逆之極，上衝咽喉者，則治其漸，漸者，上挾頤也，足陽明之大迎也。（舊本「經絡論」是「皮部論」後文，王冰分為兩篇，此篇誤在「骨空論」中。詳「皮部論」論十二正經，此篇論奇經三脈，徵之「氣府論」，亦前論十二正經，後論奇經三脈，則此是「經絡論」無疑，取此篇以補之）</p>

<h2>孔穴</h2>

<h3>氣穴論（二十八）</h3>
<p>黃帝問曰：余聞上古聖人，論理人形，列別臟腑，端絡經脈，會通六合，各從其經，氣穴所發，各有處名，溪谷屬骨，皆有所起，分部逆從，各有條理，四時陰陽，盡有經紀，內外之應，皆有表裡，其信然乎？氣穴三百六十五，以應一歲，未知其所，願卒聞之。其信然乎以上，舊誤在陰陽應象論。</p>
<p>六合，十二經脈之合，太陰陽明為一合，少陰太陽為一合，厥陰少陽為一合，手足十二經表裡相合，是謂六合。氣穴，脈氣之孔穴。屬骨，骨節之連屬。分部，分野之部位。外內之應，皆有表裡，陽外陰內，表裡相應也。</p>
<p>岐伯稽首再拜對曰：窘乎哉問也！其非聖帝，孰能窮其道焉，因請溢意盡言其處。帝捧手逡巡而卻曰：夫子之開余道也，目未見其處，耳未聞其數，而目以明，耳以聰矣。岐伯曰：此所謂聖人易語，良馬易御也。帝曰：余非聖人之易語也，世言真數開人意，今余所訪問者真數，發蒙解惑，未足以論也。然余願夫子溢志盡言其處，令解其意，請藏之金匱，不敢復出。</p>
<p>真數，至數也。</p>
<p>岐伯再拜而起曰：臣請言之，臟俞五十穴，腑俞七十二穴，水俞五十七穴，熱俞五十九穴。俞與腧同。</p>
<p>臟腧五十穴，五臟之脈，各有井滎輸經合五穴，五五二十五，左右合五十穴，腑腧七十二穴，六腑之脈，各有井滎輸原經合六穴，六六三十六，左右共七十二穴，詳見《靈樞·本輸》。水腧五十七穴，熱腧五十九穴，詳見「水熱穴論」。</p>
<p>項中央一穴，喑門一穴，耳中多所聞二穴，天窗二穴，肩貞二穴，眉本二穴，天柱二穴，大椎上兩旁各一，凡二穴，背俞二穴，中𦛗兩旁各五，凡十穴，委陽二穴。</p>
<p>項中央-—風府，一穴，暗門，即病症門，一穴，皆督脈穴也。耳中多所聞，即聽宮,　左右二穴，天窗左右二穴，肩貞左右二穴，皆手太陽經穴也。眉本——攢竹，左右二穴，天柱左右二穴，大椎上兩旁各一，凡二穴（王冰注：《甲乙經》、《孔穴圖經》並不載，未詳何俞。林億新校正：大椎上旁無穴，大椎下旁穴名大杼），背俞（王冰注：即大杼）左右二穴，中𦛗兩旁各五，肺俞、心俞、肝俞、脾俞、腎俞，左右凡十穴，委陽左右二穴，皆足太陽經穴也。</p>
<p>天突一穴，臍一穴，關元一穴，扶突二穴，下關二穴，曲牙二穴，大迎二穴，犢鼻二穴，巨虛上下廉四穴。</p>
<p>天突一穴，臍中——神闕，一穴，關元一穴，皆任脈穴也。扶突左右二穴，手陽明經穴也。下關左右二穴，曲牙，即頰車，左右二穴，大迎左右二穴，犢鼻左右二穴，巨虛上下廉——上巨虛、下巨虛，左右四穴，皆足陽明經穴也。</p>
<p>天牖二穴，上關二穴，目瞳子、浮白二穴，枕骨二穴，完骨二穴，肩解二穴，兩髀厭分中二穴，分肉二穴。</p>
<p>天牖左右二穴，手少陽經穴也。上關，即客主人，左右二穴，目瞳子髎、浮白，左右四穴，枕骨——上竅陰，左右二穴，完骨左右二穴，肩解，即肩井，左右二穴，兩髀厭分中（髀樞骨分縫中）——環跳，左右二穴，分肉（新校正：按《甲乙經》無分肉穴詳處，所疑是陽輔，在足外踝上），左右二穴，皆足少陽經穴也。</p>
<p>天府二穴，膺俞十二穴，胸俞十二穴，踝上橫二穴，陰陽蹺四穴。</p>
<p>天府左右二穴，手太陰經穴也。膺俞十二穴，雲門、中府，左右四穴，手太陰經穴也，周榮、胸鄉、天溪、食竇，左右八穴，足太陰經穴也。胸俞十二穴，俞府、彧中。神藏、靈墟、神封、步廊，左右十二穴，足少陰經穴也。踝上橫二穴，內踝上——交信，左右二穴，足少陰經穴也，外踝上——跗陽，左右二穴，足太陽經穴也。陰陽蹺四穴，陰蹺，即照海，左右二穴，足少陰經穴也，陽蹺，即申脈，左右二穴，足太陽經穴也。</p>
<p>水俞在諸分，熱俞在氣分，寒熱俞在兩骸厭中二穴，大禁二十五，在天府下五寸。凡三百六十五穴，針之所遊行也。</p>
<p>水俞在諸陰絡，聚水之分（「水熱穴論」：凡五十七穴，皆臟之陰絡，水之所容，外側骨厭中）。陽關，左右二穴，足少陽經穴也。大禁二十五，在天府下五寸一五里，左右二穴，手陽明經穴也。大禁，謂禁刺之穴。《靈樞·玉版篇》：迎之五里，五往而臟之氣盡矣，故五五二十五，而竭其腧矣，傳之後世，以為刺禁，故曰大禁二十五。凡此三百六十五穴，皆針之所遊行也。（舊本：頭上五行，行五，五五二十五穴，即熱俞五十九內之穴，系「水熱穴論」文，誤衍於此。今刪之，止得三百三十九穴。意者，大禁二十五，是五臟禁刺之穴各五，五五二十五穴，非但五里一穴也）</p>
<p>帝曰：余已知氣穴之處，遊針之居，願聞孫絡溪谷亦有所應乎？岐伯曰：孫絡三百六十五穴會，亦以應一歲，以溢奇邪，以通營衛。營衛稽留，氣竭血著，衛散營溢，外為發熱，內為少氣。疾瀉無怠，以通營衛，見而瀉之，無問所會。內解瀉於中者十脈，孫絡之脈別經，其血盛而當瀉者，亦三百六十五脈。並注於絡，傳注十二絡脈，非獨十四絡脈也。</p>
<p>孫絡，絡脈之支分者。孫絡三百六十五穴會（穴與別經會通，故曰穴會，經深絡淺，悉共此穴，非經穴之外又有絡穴也），亦以應一歲，與三百六十五穴之應歲相同，以遊溢外感之奇邪（奇邪自此遊溢傳衍），以通達本經之營衛。若奇邪外感，營衛稽留，氣竭血著，衛散營溢（奇邪外客，營澀衛阻，衛氣不通，則上下斷竭，郁發而散越。營血不流，則經脈痹著，瘀蓄而滿溢），血著營溢，則外為發熱，氣竭衛散，則內為少氣。此宜疾瀉無怠，以通營衛之阻。一見奇邪留著，而即瀉之，無問其穴俞之所會在於何經。奇邪內解，瀉於在中之大經者十脈（五臟之經，左右十脈），而孫絡之脈，別經而行，其血盛而當瀉者，與穴數相同，亦三百六十五脈。孫絡滿則注於大絡，傳注十二絡脈之中。十二經之大絡。絡脈之多，以至三百六十五，非獨奇經之十四絡脈而已也。（奇經八脈，經脈之絡也，任、督各一，沖、帶、陽維、陰維、陽蹺、陰蹺左右各二，合為十四絡脈也）</p>
<p>帝曰：善。願聞溪谷之會也。岐伯曰：溪谷三百六十五穴會，亦以應一歲。肉之大會為谷，肉之小會為溪，肉分之間，溪谷之會，以行營衛，以會大氣。邪溢氣壅，營衛不行，脈熱肉敗，必將為膿，內銷骨髓，外破大䐃。留於節腠，必將為敗，積寒留舍，營衛不居，卷肉縮筋，肋肘不得伸，內為骨痹，外為不仁，命曰不足，大寒留於溪谷也。其小痹淫溢，循脈往來，微針所及，與法相同。</p>
<p>溪谷三百六十五穴會，亦以應一歲，與三百六十五絡之應歲相同。肉之大會為谷，聚會。肉之小會為溪，肉分之間（肉腠分理），溪谷之會，以行營衛，以會大氣。奇邪淫溢，經氣壅阻，以至營衛閉澀不行，蓄積鬱蒸，脈熱肉敗，必將為膿，內銷骨髓，外破大䐃。若留於節腠之間，必將為廢敗之證，以積寒留舍弗去，則營衛格礙不居，久而肉卷筋縮，肋肘不得直伸，內為骨痹，外為不仁（肌肉麻痹），命曰正氣不足，此以大寒留於溪谷也。其小痹淫溢，循脈往來，而不深入者，則微針所及，與大痹之法相同也。</p>
<p>人有大谷十二分，小溪三百五十四名，少十二俞，此皆衛氣之所留止，邪氣之所客也，針石緣而去之。</p>
<p>大谷十二分，四肢之十二節也（此肉之所大會，亦經脈之所大會，故曰大谷）。小溪三百五十四名，十二經之氣穴也。少十二俞者，除十二經之俞穴也。除十二俞外，大谷十二，小溪三百五十四，是溪谷三百六十五穴會，以應一歲也（計三百六十六穴，中多一穴，王冰注：四當作三字之訛也），此皆衛氣之所留止，邪氣之所客也。法用針石因而去之，去其邪而復其正也。（此段舊誤在「五臟生成論」）</p>

<h3>氣府論（二十九）</h3>
<p>足太陽脈氣所發者七十八穴，兩眉頭各一，入發至項三寸半，旁五，相去三寸，其浮氣在皮中者凡五行，行五，五五二十五，項中大筋兩旁各一，風府兩旁各一，挾背以下至尻尾二十一節，十五間各一，五臟之俞各五，六腑之俞各六，委中以下至足小指旁各六俞。</p>
<p>足太陽自頭走足，行身之後，其脈氣所發者七十八穴。兩眉頭——攢竹，左右各一。入發（曲差穴）至項三寸半（三乃五之訛，此其長不止三寸），兩旁五行，相去三寸，其浮氣在皮中者凡五行，每行五穴，其中行為督脈囟會、前頂、百會、後頂、強間五穴，次挾督脈旁行兩行，足太陽經五處、承光、通天、絡卻、玉枕，左右各五穴，次挾太陽兩旁二行，足少陽經臨泣、目窗、正營、承靈、腦空，左右各五穴，五五共二十五（強間、玉枕、腦空穴在項上，新校正疑項為頂字之訛，非）。項中大筋兩旁——天柱，二穴，（風府督脈穴）。兩旁——風池，二穴（足少陽經穴）。挾背以下，自大椎至尻尾二十一節，脊骨十五節間兩旁各一，是太陽之外行也，附分、魄戶、神堂、譩譆、膈關、魂門、陽綱、意舍、胃倉、肓門、志室、胞肓、秩邊十三穴，此《中誥》、《孔穴圖經》所載者，合大椎旁——大杼一穴，近代《銅人圖》膏肓一穴，共十五穴，左右三十穴，其太陽之裡行，五臟之俞各五，肺俞、心俞、肝俞、脾俞、腎俞，左右十穴，六腑之俞各六，膽俞、胃俞、三焦俞、大腸俞、小腸俞、膀胱俞，左右十二穴。委中以下至足小指傍各六俞，委中、崑崙、京骨、束骨、通谷、至陰，左右十二穴。內除督脈五穴、足少陽十二穴，共計七十八穴。其兼督脈、少陽之穴言者，以皆太陽之脈氣所會通也。</p>
<p>足陽明脈氣所發者六十八穴，額顱髮際旁各三，面鼽骨空各一，大迎之骨空各一，人迎各一，缺盆外骨空各一，膺中骨間各一，挾鳩尾之外，當乳下三寸，挾胃脘各五，挾臍廣三寸各三，下臍二寸挾之各三，氣街動脈各一，伏兔上各一，三里以下分之，所在穴空，至中指各八俞。鼽，音求，與頄同。</p>
<p>足陽明自頭走足，行身之前，其脈氣所發者六十八穴。額顱凘際兩旁各三，懸顱、陽白（足少陽經二穴）、頭維，左右六穴。面鼽骨空各一，四白，左右二穴。大迎之骨空各一，左右二穴。人迎各一，左右二穴。缺盆外骨空各一，天髎，左右二穴（手少陽經穴）。膺中骨間各一，氣戶、庫房、屋翳、膺窗、乳中、乳根，左右十二穴。挾鳩尾之外（蔽心骨），當乳下三寸，挾胃脘各五，不容、承滿、梁門、關門、太乙，左右十穴。挾臍旁廣三寸各三，滑肉門、天樞、外陵，左右六穴。下臍二寸兩旁挾之各三，大巨、水道、歸來，左右六穴。氣街動脈各一，左右二穴。伏兔上各一，髀關，左右二穴。三里以下分之，所在穴空，至足中指各八俞，三里、解谿、衝陽、陷谷、內庭、厲兌，此井滎俞原經合六俞，合巨虛上廉、巨虛下廉，左右十六穴（三里以下分之，陽明正脈，自三里下足跗，入中指內間，其支者，自三里下廉三寸而別，入中指外間）。共六十八穴。</p>
<p>足少陽脈氣所發者六十二穴，客主人各一，兩角上各二，耳前角下各一，耳前角上各一，直目上髮際內各五，銳發下各一，耳後陷中各一，下關各一，耳下牙車之後各一，缺盆各一，腋下三寸，脅下至胠八間各一，髀樞中旁各一，膝以下至足小指次指各六腧。</p>
<p>足少陽自頭走足，行身之側，其脈氣所發者六十二穴。客主人各一，左右二穴。兩角上各二，前角上——曲鬢，后角上——天衝，左右四穴。耳前角下各一，懸釐，左右二穴。耳前角上各一，頷厭，左右二穴。直目上髮際內各五，臨泣、目窗、正營、承靈、腦空，左右十穴。銳發下各一，和髎，左右二穴（手少陽經穴，手足少陽之會）。耳後陷中各一，翳風，左右二穴（手少陽經穴，手足少陽之會）。下關各一，左右二穴（足少陽經穴，足少陽陽明之會）。耳下牙車之後各一，頰車，左右二穴（足陽明經穴，足少陽陽明之會）。缺盆各一，左右二穴（足陽明經穴，手足六陽之會）。腋下三寸，脅下至胠八條肋骨之間各一，淵腋、輒筋、天池（三穴在腋下三寸。天池，手厥陰經穴）、日月、章門（章門，足厥陰經穴。天池、章門，皆足少陽厥陰之會）、帶脈、五樞、維道、居髎（六穴在脅下至胠），左右共十八穴。髀樞中旁各一，環跳，左右二穴。膝以下至足小指次指各六俞，陽陵泉、陽輔、丘墟、臨泣、俠谿、竅陰，左右十二穴。共六十二穴。</p>
<p>手太陽脈氣所發者三十六穴，目內眥各一，目外各一，鼽骨下各一，耳中各一，耳郭上各一，上天窗四寸各一，柱骨上陷者各一，巨骨穴各一，肩解各一，肩解下三寸各一，曲掖上骨穴各一，肘以下至手小指本各六俞。</p>
<p>手太陽自手走頭，行於臂外之後，其脈氣所發者三十六穴。目內眥各一，晴明，左右二穴（足太陽經穴，手太陽之會）。目外各一，瞳子髎，左右二穴（足少陽經穴，手太陽之會）。鼽骨下各一，顴髎，左右二穴。耳中各一，聽宮，左右二穴。耳郭上各一，角孫，左右二穴（手少陽經穴，手太陽之會）。上天窗四寸各一，竅陰（足少陽經穴，在天窗上四寸）、天窗，左右四穴。柱骨上陷者各一，肩井，左右二穴（足少陽經穴）。巨骨穴各一，左右二穴（手陽明經穴）。肩解各一，秉風，左右二穴。肩解下三寸各一，天宗，左右二穴。曲掖上骨穴各一，臑俞，左右二穴。肘以下至手小指本各六俞，小海、陽谷、腕骨、後谿、前谷、少澤，左右十二穴。共三十六穴。</p>
<p>手陽明脈氣所發者二十二穴，大迎骨空各一，鼻孔外廉項上各二，柱骨之會各一，髃骨之會各一，肘以下至手大指次指本各六俞。</p>
<p>手陽明自手走頭，行於臂外之前，其脈氣所發者二十二穴。大迎骨空各一，左右二穴（足陽明經穴）。鼻孔外廉項上各二，迎香（在鼻孔外廉）、扶突（在項上），左右四穴。柱骨之會各一，天鼎，左右二穴。髃骨之會各一，肩髃，左右二穴。肘以下至手大指次指本各六俞，三里、陽谿、合谷、三間、二間、商陽，左右十二穴。共二十二穴。</p>
<p>手少陽脈氣所發者三十二穴，鼽骨下各一，眉後各一，角上各一，項中足太陽之前各一，下完骨後各一，挾扶突各一，肩貞各一，肩貞下三寸分間各一，肘以下至手小指次指本各六俞。</p>
<p>手少陽自手走頭，行於臂外之中，其脈氣所發者三十二穴。鼽骨下各一，顴髎，左右二穴（手太陽經穴，手少陽之會）。眉後各一，絲竹空，左右二穴。角上各一，頷厭，左右二穴（足少陽經穴，手少陽之會）。項中足太陽之前各一，風池，左右二穴（足少陽經穴，手少陽之會）。下完骨後各一，天牖，左右二穴（完骨，足少陽經穴）。挾扶突各一，天窗，左右二穴（手太陽經穴）。肩貞各一，左右二穴（手太陽經穴）。肩貞下三寸分間各一，肩髎、臑會、消濼，左右六穴。肘以下至手小指次指本（小指之次指）各六俞，天井、支溝、陽池、中渚、液門、關衝，左右十二穴。共三十二穴。</p>
<p>督脈氣所發者二十八穴，面中三，髮際後中八，項中央二，大椎以下凡二十一節，至尻尾及旁十五穴。脊椎法也。</p>
<p>督脈自頭下脊，行身之後，其脈氣所發者二十八穴。面中三穴，兌端、水溝、素髎。髮際後中八穴，神庭、上星、囟會、前頂、百會、後頂、強間、腦戶。項中央二穴，風府、啞門。大椎以下凡二十一節，至尻尾及兩旁十五穴，陶道、身柱、神道、靈臺、至陽、筋縮、中樞、脊中、懸樞、命門、陽關、腰俞、長強、會陽（會陽，足太陽經穴，在尻尾兩旁，左右二穴，故云尻尾及旁），共二十八穴。此脊椎之法也。</p>
<p>任脈氣所發者二十八穴，目下各一，齦交一，下唇一，喉中央二，膺中骨陷中各一，鳩尾下三寸，胃脘五寸，胃脘以下至橫骨六寸半一，下陰別一。腹脈法也。</p>
<p>任脈自腹上頭，行身之前，其脈氣所發者二十八穴。目下各一，承泣，二穴（足陽明經穴，任脈之會）。齦交一，空穴（督脈穴，任脈之會）。下唇一穴，承漿。喉中央二穴，廉泉、天突。膺中骨陷中各一穴，璇璣、華蓋、紫宮、玉堂、膻中、中庭，共六穴。鳩尾下三寸，胃脘五寸，胃脘以下至橫骨六寸半，共長十四寸半，每寸各一穴，鳩尾（蔽心骨間）、巨闕、上脘、中脘、建里、下脘、水分、神闕、陰交、氣海、石門、關元、中極、曲骨，共十四穴。下陰別一穴，會陰（督任沖三脈，皆起於此穴），共二十七穴（少一穴）。此腹脈之法也。</p>
<p>衝脈氣所發者三十二穴，手少陰各一，足少陰舌下各一，挾鳩尾外各半寸至臍寸一，挾臍下旁各五分至橫骨寸一，厥陰毛中急脈各一，陰陽蹺各一。腹脈法也。</p>
<p>衝脈挾腹直上，行身之前，其脈氣所發者三十二穴。手少陰——陰郄，各一，左右二穴。足少陰舌下——廉泉，各一，左右二穴（廉泉，任脈穴，足少陰之會。衝脈並少陰上行，故廉泉屬衝脈）。挾鳩尾外廣各半寸至臍，每寸一穴，幽門、通谷、陰都、石關、商曲、肓俞，左右十二穴，挾臍下旁廣各五分至橫骨，每寸一穴，中注、四滿、氣穴、大赫、橫骨，左右十穴，皆足少陰經穴也（衝脈並足少陰經上行）。厥陰毛中急脈各一，左右二穴。陰陽蹺各一，陰蹺，足少陰之交信，左右二穴，陽蹺，足太陽之跗陽，左右二穴。共三十二穴（其中手少陰、足厥陰，陰陽蹺諸穴，皆衝脈之所會也）。此腹脈之法也。</p>
<p>手足諸魚際脈氣所發者，凡三百六十五穴也。</p>
<p>魚際，手太陰寸口穴名。手足掌根豐肉皆謂之魚，此統言手足諸經也。</p>

<h3>水熱穴論（三十）</h3>
<p>黃帝問曰：少陰何以主腎？腎何以主水？岐伯對曰：腎者至陰也，至陰者盛水也，肺者太陰也，少陰者冬脈也，故其本在腎，其末在肺，皆積水也。</p>
<p>腎為足少陰，於五行為癸水，少陰何以主腎？腎何以主水？蓋火為陽，水為陰，腎者至陰也，陰旺則水盛，是以至陰者盛水也。肺者手太陰秋脈也，腎者足少陰冬脈也，冬水生於秋金，故其本在腎，其末在肺，皆積水也。緣肺金下降，而生腎水，腎脈貫胸膈，入肺中，腎水氾濫，則自其經脈而浸肺臟，皆為積水之區也。</p>
<p>帝曰：腎何以能聚水而生病？岐伯曰：腎者胃之關也，關門不利，故聚水而從其類也。上下溢於皮膚，故為胕腫。胕腫者，聚水而生病也。</p>
<p>腎所以聚水而生病者，以腎者胃之關也。蓋水穀入胃，脾陽消磨，化為霧氣，上歸於肺（肺主氣）。肺金清降，則化精水，精藏於腎，水滲於膀胱。膀胱通利，川瀆注泄，則胃無積水，而土不傷濕。而水之所以下行者，肝氣泄之也。肝為風木，其性疏泄，水滿膀胱，泄以風木之力，故水道流暢而不癃。而風木之生，全由水中之陽，陽根左旋，溫升而化乙木故也。是胃關之開闔，悉憑腎氣。腎者胃之關也，關門不利，故聚水而從其類，流於肺部，同氣相投也。皮膚者，肺之所司，水自腎臟，以類相從，上下溢於皮膚，經絡壅阻，則為胕腫。胕腫者，聚水氾濫而生病也。</p>
<p>帝曰：諸水皆生於腎乎？岐伯曰：腎者牝臟也，地氣上者屬於腎，而生水液也，故曰至陰。勇而勞甚則腎汗出，腎汗出逢於風，內不得入於臟腑，外不得越於皮膚，客於玄府，行於皮里，傳為胕腫，本之於腎，名曰風水。所謂玄府者，汗空也。</p>
<p>牝，陰也。腎為牝臟，位在上下。土之濕者，水氣之浸潤也，故地氣之上騰而生水液者（如雲升雨降之義），悉屬於腎（《難經》：腎主五液，自入為唾，入肝為淚，入心為汗，入脾為涎，入肺為涕），故曰至陰。勇而勞甚則腎汗出，腎汗出而逢於風，閉其皮毛，內不得入於臟腑，外不得越於皮膚，於是客於玄府，行於皮里，浸淫經絡，傳為胕腫。其原本之於腎，因為風邪所閉，是以名曰風水。所謂玄府者，即汗空也。</p>
<p>故水病下為胕腫大腹，上為喘呼不得臥者，標本俱病。肺為喘呼氣逆不得臥，腎為水腫，分為相輸俱受者，水氣之所留也。</p>
<p>腎水氾濫，則下為胕腫大腹，肺氣衝逆，則上為喘呼不得僵臥，是標本俱病也。喘呼氣逆不得臥者，肺之所為也，水腫者，腎之所為也，分為彼此相輸而上下俱受者，總皆水氣之所留蓄也。</p>
<p>帝曰：水俞五十七處者，是何主也？岐伯曰：腎俞五十七穴，積陰之所聚也，水所從出入也。尻上五行行五者，此腎俞也。伏兔上兩行行五者，此腎之街也。左右各一行行五者，三陰之所交結於腳也。踝上各一行行六者，此腎脈之下行也，名曰太衝。凡五十七穴者，皆臟之陰絡，水之所客也。</p>
<p>水俞五十七處者，是何所主也？腎主水，故水俞謂之腎俞。腎俞五十七穴，乃積陰之所聚，水之所從出入也。尻上（尾骶骨上）五行，每行五穴，中行督脈，長強、腰俞、命門、懸樞、脊中五穴，次挾督脈兩旁，足太陽經之裡行也，白環俞、中膂俞、膀胱俞、小腸俞、大腸俞五穴，左右同，又次挾里行兩旁，足太陽經之外行也，秩邊、胞育、志室、肓門、胃俞五穴，左右同，此二十五穴者，皆腎氣之所輸泄也。伏兔，足陽明經穴，伏兔上兩行，挾臍上行，足少陰經脈也，橫骨、大赫、氣穴、四滿、中注五穴，左右同，此十穴者，腎氣之街衢也。次外左右二行，足陽明經脈也，氣衝、歸來、水道、大巨、外陵五穴，左右同，此十穴者，三陰之所交會而結於腳者也。大鐘、照海、復溜、交信、築賓、陰谷六穴，左右同，此十二穴者，腎脈之下行者也，名曰太衝（以與衝脈同行，是衝脈之原，故曰太衝，非厥陰之太衝也）。凡此五十七穴者，皆臟脈之陰絡所通，水之所客也。</p>
<p>帝曰：夫子言治熱病五十九俞，餘論其意，未能領別其處，願聞其處，因聞其意。岐伯曰：頭上五行行五者，以越諸陽之熱逆也。大杼、膺俞、缺盆、背俞，此八者，以瀉胸中之熱也。氣街、三里、巨虛上下廉，此八者，以瀉胃中之熱也。雲門、髃骨、委中、髓空，此八者，以瀉四肢之熱也。五臟俞旁五，此十者，以瀉五臟之熱也。凡此五十九穴，皆熱之左右也。</p>
<p>領別，領會而分別也。頭上五行，每行五穴，中行督脈，上星、囟會、前頂、百會、後頂五穴，次挾督脈兩旁，足太陽經脈也，五處、承光、通天、絡卻、玉枕五穴，左右同，次挾太陽兩旁，足少陽經脈也，臨泣、目窗、正營、承靈、腦空五穴，左右同，此二十五穴者，以散越諸陽熱氣之上逆也（足之三陽，自頭走足，熱病表閉經郁，則三陽上逆，頭上發熱）。大杼，足太陽經穴，膺俞，手太陰經穴（王冰注：名中府），缺盆，足陽明經穴，背俞，足太陽經穴（王冰注：即風門熱府俞。《孔穴圖經》雖不名之，既曰風門熱府，即治熱之背俞也。按：王冰「刺瘧」及「氣穴論」注，並以背俞為大杼，此云即風門熱府，其說殊無定準），左右各一，此八穴者，以瀉胸中之熱也（八穴皆在胸背之間）。氣街、三里、巨虛上下廉，皆足陽明經穴，左右各一，此八穴者，以瀉胃中之熱也。雲門，手太陰經穴，髃骨，手陽明經穴（即肩髃），委中，足太陽經穴，髓空，督脈穴（即腰俞），左右各一，此八穴者，以瀉四肢之熱也（王冰注引《中誥孔穴圖經》云：腰俞，一名髓空。按：腰俞是中行督脈內之一穴，不在左右，如此止有七穴，其說似未確也）。五臟俞旁五，足太陽經穴，臟俞在挾脊第一行，臟俞旁五穴在挾脊第二行，魄戶、神堂、魂門、意舍、志室五穴，左右同，此十穴者，以瀉五臟之熱也，凡此五十九穴者，皆熱病左右所輸泄之處也。（此謂熱病五十九刺）</p>
<p>所謂三里者，下膝三寸也。巨虛者，蹺足䯒獨陷者。下廉者，陷下者也。所謂跗上者，舉膝分易見也。此段舊誤在「針解篇」。</p>
<p>三里者，下膝三寸，是其穴也。三里之下，是謂巨虛，巨虛者，蹺上（陽蹺發於太陽之申脈，循外踝上行）足䯒獨陷者，䯒外兩筋之間也，此巨虛之上廉，是謂上巨虛。巨虛下廉，為下巨虛，下廉者，上巨虛之下為條口，條口之下陷下者也（以上皆足陽明經穴）。所謂跗上者（「長刺節論」：足陽明跗上動脈，灸之），舉膝分以下鼓動應手，甚易見也（即足陽明之衝陽穴）。</p>

<h3>骨空論（三十一）</h3>
<p>黃帝問曰：余聞風者百病之始也，以針治之奈何？岐伯對曰：風從外入，令人振寒，汗出頭痛，身重惡寒，治在風府。調其陰陽，不足則補，有餘則瀉。</p>
<p>風性疏泄，皮毛不斂，是以汗出。汗出則表疏而惡寒也。</p>
<p>大風，頸項痛，刺風府，風府在上椎。</p>
<p>風府，督脈穴，在項後大椎上，入髮際一寸。上椎者，大椎上，項骨三節也。</p>
<p>大風汗出，灸譩譆，譩譆在背下挾脊傍三寸所，厭之令病者呼譩譆，譩譆應手。厭與壓同。</p>
<p>譩譆，足太陽經穴，挾脊傍橫廣三寸所，神堂之下。以手厭之，今病者自呼譩譆，則譩譆之穴應手而動也。</p>
<p>從風憎風，刺眉頭。失枕，在肩上橫骨間，折使揄臂齊肘正，灸脊中。</p>
<p>從風憎風，病從風起，是以憎風。眉頭，足太陽攢竹穴也。肩上橫骨，足陽明缺盆穴也，橫骨與頸骨相連，故刺缺盆。項骨與脊骨相連，又折使舒臂（折，折衷也。揄，舒也），齊其肘所正，灸脊中，其處當十六椎下，督脈之陽關也。</p>
<p>䏚絡季脅引少腹而痛脹，刺譩譆。腰痛，不可以轉搖，急引陰卵，刺八髎與痛上，八髎在腰骨分間。䏚，音秒。</p>
<p>軟肋骨下曰䏚中（䏚，末也，脅骨盡處也），肝脈循脅䏚，絡季脅，引少腹而痛脹，風木鬱陷也。八髎，上髎、次髎、中髎、下髎，足太陽左右八穴，在腰下尻上，骨肉分際之間。肝木生於腎水，脈循陰器而入少腹，上行兩脅，腰痛不可以轉搖，急引陰卵者，木陷於水（腎主水，位在腰），筋急而囊縮也。刺八髎與痛上，泄寒水以達風木也。</p>
<p>鼠瘻寒熱，還刺寒府，寒府在附膝外解營。取膝上外者使之拜，取足心者使之跪。</p>
<p>寒府，寒氣聚會之所。膝解（見下文），骨節斷解之處也。營，窟也，其地當足少陽之陽關。足少陽之脈，自頭走足，下頸，入缺盆，由胸脅而行膝外，膝膕者，機關之室，寒濕流注之壑，寒阻經絡，少陽上逆，頭脈臃腫，結為瘰癧，瘰癧潰爛，經脈穿漏，是謂鼠瘻。少陽甲木，化氣相火，外為風寒閉束，內絕下行之道，經脈郁遏，故生寒熱（陰閉則寒，陽發則熱）。刺膝外寒府，內泄寒邪，外散風淫，少陽下達，則鼠瘻平矣。凡取膝上以外諸穴，則使之拜，拜即穴開也，取足心以內諸穴，則使之跪，跪即穴露也。</p>
<p>蹇膝伸不屈，治其楗。坐而膝痛，治其機。坐而膝痛，如物隱者，治其關。立而膝解，治其骸關。膝痛，痛及拇指，治其膕。膝痛不可屈伸，治其背內。連䯒若折，治陽明中俞髎，若別，治巨陽少陰滎。淫濼脛痠，不能久立，治少陽之維，在外踝上五寸。濼，音鹿。</p>
<p>蹇膝伸不屈，膝痛屈伸蹇難也。楗，關鍵也，穴當足陽明髀關諸穴。坐而膝痛，筋脈短也。機，機關也，穴當少陽之環跳。坐而膝痛，如物隱者，如有物隱於其中也。關，機關也，穴當膝外骨解之間。立而膝解，關節斷解也。骸關，穴當足少陽之陽關。膝痛，痛及拇指，筋脈縮急而相引也。拇指，大指。膕，膝後也，穴當足太陰之委中（足太陰厥陰皆起大指，刺委中以泄肝脾之寒濕也）。膝痛不可屈伸，治其背內，穴當足太陽之大杼（膝痛緣寒濕下傷，刺大杼者，泄寒水以去寒濕也）。膝痛連䯒骨（脛骨）。若折，治陽明中俞髎，足陽明之三里也，若別，治則針巨陽少陰之滎穴，巨陽之滎，通谷也，少陰之滎，然谷也。淫濼，精溺淫溢也，脛痠，脛骨痠軟也，淫濼脛痠，不能久立，《靈樞·本神》所謂精傷則骨痠痿軟厥，精時自下也，治少陽之維，在外踝上五寸，足少陽之光明也（《靈樞·經脈》：足少陽之別，名曰光明，下絡足跗，是少陽之絡脈也）。</p>
<p>頭橫骨為枕。軟骨上橫骨下為楗。挾髖為機。膝解為骸關。挾膝之骨為連骸。骸下為輔。輔上為膕。膕上為關。</p>
<p>頭後橫骨為枕骨。輔膝骨之上，毛際橫骨之下，股中大骨為楗，骽上之關楗也。尻臀大骨曰髖，挾髖骨兩旁，下接楗骨之骨為機，骽足運轉之樞機也。膝骨節解之處為骸關，骸骨之關節也。挾膝之骨為連骸，連接骸關之骨也。骸下為輔，輔膝骨也。輔上為膕，膝後曲折之中也。膕上為關，股脛之關節也。</p>
<p>髓空在腦後五分顱際銳骨之下，一在齦基下，一在項後中復骨下。數髓空在面挾鼻，或骨空在口下，當兩肩。兩膊骨空在膊中之陽。臂骨空在臂陽，去踝四寸，兩骨空之間。脊骨上空在風府上。脊骨下空在尻骨下。尻骨空在髀骨之後，相去四寸。股際骨空在毛中動下。股骨上空在股陽，出上膝四寸。䯒骨空在輔骨之上端。扁骨有滲理湊，無髓空，易髓無孔。</p>
<p>髓空，骨髓之空穴也，腦後五分，顱際銳骨之下，督脈之風府也，齦基下，《中誥圖經》名下頤，任督交會之所也，項後中復（伏同）。骨下，督脈之啞門也。數髓空在面挾鼻，骨空數處，手陽明之迎香，足陽明之承泣，手太陽之顴髎，其穴不一，皆在面上而挾鼻旁也，在口下，當兩肩，足陽明之大迎也。膊，肩膊，膊中之陽，手陽明之肩髃也。臂陽，臂外去踝四寸，兩骨空之間，手少陽之三陽絡也。風府上，督脈之腦戶也。尻骨下，督脈之長強也。髀骨之後，相去四寸，尻骨兩旁，足太陽之八髎也。毛中動下，足太陰之衝門也。股陽，股外，出上膝四寸，足陽明之伏兔也。輔骨之上端，足陽明之犢鼻也。扁骨，骨之扁者，如肋骨之類，有津液滲灌之湊理也，而無髓空，以其內無髓也，易其骨髓，易，變也，言易有為無。是以無孔也。</p>

<h1>卷五</h1>

<h2>病論</h2>

<h3>風論（三十二）</h3>
<p>黃帝問曰：風之傷人也，或為寒熱，或為熱中，或為寒中，或為癘風，或為偏枯，或為風也，其病各異，其名不同，或內至五臟六腑，不知其解，願聞其說。</p>
<p>問義詳下文。</p>
<p>岐伯對曰：風氣藏於皮膚之間，內不得通，外不得泄，風者善行而數變，腠理開則灑然寒，閉則熱而悶，其寒也則衰飲食，其熱也則消肌肉，使人怢慄而不能食，名曰寒熱。</p>
<p>風氣藏於皮膚之間，泄其衛氣，衛氣愈泄而愈斂，故內不得通，外不得泄。風以疏泄為性，善行而數變，有時風強而衛不能斂，腠理開則灑然寒，有時衛強而風不能泄，皮毛閉則熱而悶。其寒也則飲食衰減，其熱也則肌肉消爍，使人怢慄戰搖而不能食，名曰寒熱。此或為寒熱之義也。</p>
<p>風氣與陽明入胃，循脈而上至目內眥，其人肥則風氣不得外泄，為熱中而目黃，人瘦則外泄而寒，為寒中而泣出。</p>
<p>陽明行身之前，起於承泣，（穴在目下。）風氣與陽明之經俱入，循脈而上至目內眥（陽明，胃脈，入胃者，入胃之經，非入胃腑，故循脈上行），其人肥則腠理致密，風氣不得外泄，郁其經腑之陽，為熱中而目黃（木主五色，入土為黃，陽明戊土為風邪所閉，風木鬱遏於濕土之中，肝竅於目，是以目黃）。人瘦則皮毛疏豁，風氣外泄，亡其經腑之陽，為寒中而泣出（腎主五液，入肝為淚，風木升泄，是以泣出），此或為熱中、或為寒中之義也。</p>
<p>風氣與太陽俱入，行諸脈腧，散於分肉之間，與衛氣相干，其道不利，故使肌肉膹䐜而有瘍，衛氣有所凝而不行，故其肉有不仁也。風寒客於脈而不去，名曰癘風，或名曰寒熱。癘者，由營氣熱胕，其氣不清，故使其鼻柱壞而色敗，皮膚瘍潰。胕與腐同。</p>
<p>太陽行身之後，起於睛明，（穴在目內眥。）風氣與太陽俱入，行諸脈腧（臟腑諸腧），散於周身分肉之間，與衛氣干礙，其道路不通利，衛氣梗阻，故使肌肉膹郁䐜脹而發瘡瘍，衛氣有所凝滯而不行，無以充養肌肉，故其肉有不仁也（麻木不知痛癢）。風寒客於經脈而不去，瘡癘叢生，名曰癘風，或名曰寒熱。癘者，由衛氣壅阻，營血熱腐，其脈氣不清，故使其鼻柱壞而顏色敗，皮膚瘍潰（肺主衛氣，開竅於鼻，衛阻肺病，故鼻柱壞。血主華色，營血熱腐，故色敗也）。「仲景脈法」：風氣相摶，必成隱疹，身體為癢，癢者名泄風，久久為痂癩，即此理。此或為癘風之義也。</p>
<p>風中五臟六腑之腧，亦為臟腑之風。各入其門戶，所中則為偏風。</p>
<p>五臟六腑之腧，皆在太陽之經，風與太陽俱入，中於五臟六腑之腧，隨腧穴而入臟腑，亦為臟腑之風，此或內至五臟六腑之義也。不入臟腑，隨穴腧而各入其左右經脈之門戶，所中則筋膜捲縮，而為偏風，此或為偏枯之義也。</p>
<p>風氣循風府而上，則為腦風。風入系頭，則為目風，眼寒。新沐中風，則為首風。入房汗出中風，則為內風。飲酒中風，則為漏風。久風入中，則為腸風飧泄。外在腠理，則為泄風。</p>
<p>風府，督脈之穴，在項後，風氣隨風府而上，入於腦內，則為腦風。風入繫戀頭目，則為目風，眼寒（眼流冷淚）。新沐（沐發）中風，則為首風。入房汗出中風，裡氣方虛，則為內風。飲酒中風，汗液漏泄，則為漏風。久風入中，耗其肝血，風木陷沖，則為腸風飧泄。若不入中，而外在腠理，肌表疏泄，則為泄風。此或為風也之義也。（或為風也，為諸風也，指腦風以下言）</p>
<p>首風之狀，頭面多汗惡風，當先風一日則病甚，頭痛不可以出內，至其風日，則病少愈。</p>
<p>首風之狀，風泄於上，頭面多汗惡風。風在頭上，遏其陽氣，當先其風發之一日則病甚，頭痛不可以出內室，至其風發之日，表氣疏泄，則病少愈也。</p>
<p>漏風之狀，或多汗，常不可單衣，食則汗出，甚則身汗喘息，惡風，衣常濡，口乾善渴，不能勞事。</p>
<p>漏風之狀，皮毛蒸泄，常不可單衣，（身體煩熱故也。）食則汗出，甚則身汗喘息，表泄惡風，衣服常濡，口乾善渴，不能勞事也。</p>
<p>泄風之狀，上漬多汗，汗出泄衣上，口中乾，身體盡痛則寒，其風不能勞事。</p>
<p>泄風之狀，上焦漬濕多汗，汗出泄於衣上，口中乾燥，身體盡痛，汗多陽亡則寒，其風不能勞事也。</p>
<p>故風者，百病之長也，至其變化，乃為他病也，無常方，然致有風氣也。</p>
<p>內外感傷，皆由風閉皮毛，郁其裡氣而成，故風者百病之長也。其先不過感冒，而人之本氣，百變不同，至其變化，乃各因人之本氣損傷，而為他病也。無有常方，然致有諸色風氣也。</p>
<p>帝曰：五臟風之形狀不同者何？願聞其診，及其病能。岐伯曰：以春甲乙傷於風者為肝風，以夏丙丁傷於風者為心風，以季夏戊己傷於邪者為脾風，以秋庚辛中於邪者為肺風，以冬壬癸中於邪者為腎風。</p>
<p>五臟各以自王之日傷於風邪者，臟氣虛而皮毛疏也。</p>
<p>肝風之狀，多汗惡風，善悲，色微蒼，嗌乾，善怒，時憎女子，診在目下，其色青。</p>
<p>肝以風木而主疏泄，故多汗惡風。肺主悲，木病而金刑之，肺氣旺，故善悲。蒼，木色也。肝脈循喉嚨，入頏顙，風動津耗，故嗌乾。肝氣不舒則善怒。肝主筋，宗筋痿廢，故時憎女子。肝竅於目，故診在目下，肝病者眥青（《靈樞·五閱五使》語），故其色青也。</p>
<p>心風之狀，多汗惡風，焦絕善怒嚇，赤色，病甚則言不可快，診在口，其色赤。</p>
<p>心為君火，性亦疏泄，故多汗惡風。心主喜，病則心神不暢，故焦絕而善怒嚇。赤，火色也。《難經》：心色赤，其聲言，故病甚則言不可快。心竅於舌，故診在口，其色赤也。</p>
<p>脾風之狀，多汗惡風，身體怠墮，四肢不欲動，色薄微黃，不嗜食，診在鼻上，其色黃。</p>
<p>脾為濕土，濕蒸竅泄，故多汗惡風。土氣困乏，故身體怠墮。脾主四肢，故四肢不欲動。黃，土色也。脾主五味，故病則不嗜食。鼻在面部之中，其位應土，故診在鼻上，其色黃也。</p>
<p>肺風之狀，多汗惡風，色皏然白，短氣時咳，晝日則差，暮則甚，診在眉上，其色白。</p>
<p>肺主收斂，收斂失政，故多汗惡風。白，金色也（皏，白色）。肺氣上逆，故短氣時咳。日暮肺金不降，氣道愈阻，故晝差暮甚。眉上，闕庭之部，外司肺候，故診在眉上，其色白也。</p>
<p>腎風之狀，多汗惡風，面痝然浮腫，脊痛不能正立，其色炲，隱曲不利，診在肌上，其色黑。</p>
<p>腎主蟄藏，蟄藏失政，故多汗惡風。水浸頭面，故痝然浮腫（「腹中論」：病腎風者，面胕然）。腎脈貫脊，經郁，故脊痛不能正立。炲，水色也。腎開竅於二陰，隱曲，前陰也，不利，不通利也。脾主肌肉，水邪侮土，故診在肌上，其色黑也。</p>
<p>胃風之狀，頸多汗惡風，膈塞不通，食飲不下，腹善滿，失衣則䐜脹，食寒則泄，診形瘦而腹大。</p>
<p>胃脈下人迎，入缺盆，胃氣上逆，濕熱鬱蒸，故頸上多汗惡風。臟腑諸風，皆多汗惡風者，風性疏泄，竅開而表虛也。胃土上逆，濁氣升填，故胸膈閉塞，飲食不下也。胃腑瘀濁，故善脹滿。失衣則風乘表虛侵襲皮毛，郁其腑氣，故作䐜脹。食寒不消．故生泄利。胃主肌肉，濁氣堙塞，飲食不化，莫能生長肌肉，故其診形瘦而腹大也。</p>
<p>帝曰：勞風為病何如？岐伯曰：勞風法在肺下，其為病也，使人強上冥視，唾出若涕，惡風而振寒，此為勞風之病。帝曰：治之奈何？岐伯曰：以救俯仰。巨陽引精者三日，中年者五日，不精者七日，咳出青黃涕，其狀如膿，大如彈丸，從口中若鼻中出。不出則傷肺，肺傷則死也。帝曰：善。此段舊誤在「評熱病論」。</p>
<p>勞風者，勞傷而感風邪者也。勞風法在肺下，肺主皮毛，感則皮毛閉束，郁其肺氣，肺氣壅阻，故生嚏噴嗽喘之證，而勞風之原，則法在肺下，肺下者，胃也。緣勞傷中氣，胃土上逆，肺無降路，而再感風邪，閉其皮毛，又復不得外泄，郁遏沖逆，是以病也。其為病也，使人項背強上，雙目冥視，唾出於口，膠黏若涕，惡風而振寒，此為勞風之病。治法以救其俯仰為主，以其氣逆而不降，則其身仰而莫俯，調其氣道，升降復舊，則俯仰如常矣。蓋肺金清降，霧氣化水，注於膀胱，水道通利，則肺氣不郁，法在膀胱通利，巨陽引精而已。而巨陽引精之權，全在陽明胃土下行，肺有降路，則氣化水生，下注水府，而川瀆流通，肺郁清徹矣。陽明右降，巨陽引精者，三日而病已，中年胃弱，降令稍遲者五日，末年胃衰，降令再遲者七日，肺郁悉下，氣道清通，咳出青黃濁涕，其狀如膿，大如彈丸，從口中若鼻中出．則升降復而俯仰平，其病全瘳。不出則肺郁不下，痞塞蒸腐，而傷肺臟，肺傷則死也。（化生肺癰之類）</p>

<h3>痹論（三十三）</h3>
<p>黃帝問曰：痹之安生？岐伯對曰：風寒濕三氣雜至，合而為痹也。其風氣勝者為行痹，寒氣勝者為痛痹，濕氣勝者為著痹也。</p>
<p>風寒濕三氣雜至，合為痹證，痹者，閉塞不通也。風性動宕，故風氣勝者為行痹。寒性凝澀，故寒氣勝者為痛痹。濕性黏滯，故濕氣勝者為著痹，著者，留而不去也。</p>
<p>帝曰：其有五者何也？岐伯曰：以春遇此者為筋痹，以夏遇此者為脈痹，以至陰遇此者為肌痹，以秋遇此者為皮痹，以冬遇此者為骨痹。</p>
<p>長夏為至陰。此五痹之由來也。</p>
<p>帝曰：內舍五臟六腑，何氣使然？岐伯曰：五臟各有合，病久而不去者，內舍於其合也。故筋痹不已，復感於邪，內舍於肝，脈痹不已，復感於邪，內舍於心，肌痹不已，復感於邪，內舍於脾，皮痹不已，復感於邪，內舍於肺，骨痹不已，復感於邪，內舍於腎。所謂痹者，各以其時重感於風寒濕之氣也。</p>
<p>五臟各有所合，肝合筋，心合脈，脾合肉，肺合皮，腎合骨。病久而不去者，重感於邪，郁其臟氣，則內舍於其所合，而入五臟也。</p>
<p>陰氣者，靜則神藏，躁則消亡。淫氣乏竭，痹聚在肝，淫氣憂思，痹聚在心，淫氣肌絕，痹聚在脾，淫氣喘息，痹聚在肺，淫氣遺溺，痹聚在腎。諸痹不已，亦益內也。</p>
<p>五臟陰也，陰氣者，靜則五神內藏，躁則消亡而不藏。痹在皮脈肉筋骨，久而不去，復感於邪，郁其臟氣，則從其所合，而入五臟。而邪之所湊，其氣必虛，非內傷五臟，裡氣虛損，先有受邪之隙，邪不遽入也。是以淫氣乏竭，筋力疲極，則痹聚在肝，淫氣憂思，神明勞悴，則痹聚在心，淫氣肌絕，肌肉消減，則痹聚在脾，淫氣喘息，宗氣虧損，則痹聚在肺，淫氣遺溺，腎精亡泄，則痹聚在腎。諸痹之在皮脈肉筋骨者，久而不已，乘其淫氣內傷，亦益內入五臟也。淫氣者，氣之過用而至淫泆者也。</p>
<p>凡痹之客五臟者，肝痹者，夜臥則驚，多飲，數小便，上為引如懷。</p>
<p>肝主筋，夜臥則血歸於肝，血舍魂，肝病而魂不守舍，故夜臥則驚。肝為風木，風動津耗，則為消渴（仲景《傷寒》、《金匱》：厥陰之為病，消渴），是以多飲。木主疏泄水道，故數小便。肝脈抵小腹，挾胃，上貫膈，布脅肋，肝病克脾，脾氣脹滿，上引脅肋，如懷胎妊也。</p>
<p>心痹者，脈不通，煩則心下鼓，暴上氣而喘，嗌乾，善噫，厥氣上則恐。</p>
<p>心主脈，心痹，故脈不通。心氣不降則煩生，煩則濁氣上逆，心下鼓郁。火炎金傷，肺失收降之令，暴上氣而喘。火炎津枯則嗌乾。濁氣不降則善噫。火上熱而水下寒，腎主恐，寒水上凌，火負水勝，則恐生也。</p>
<p>脾痹者，四肢解墮，發咳嘔汁，上為大塞。</p>
<p>脾主四肢，脾痹則土氣困乏，四肢解墮。脾為濕土，濕旺胃逆，肺氣不降，故發咳嘔汁，上為大塞也。</p>
<p>肺痹者，煩滿喘而嘔。</p>
<p>肺主宗氣，而性降斂，冒逆肺阻，故胸膈煩滿，喘促而嘔吐也。</p>
<p>腎痹者，善脹，尻以代踵，脊以代頭。尻，丘刀切，考，平聲。</p>
<p>水寒土濕，木氣不達，則生脹滿，故腎痹者善脹。腎脈入跟中，上踹內，貫脊入肺，腎痹則筋脈攣縮，足卷而不伸，故尻以代踵（尻，尾骶骨），身僂而不仰，故脊以代頭也。</p>
<p>腸痹者，數飲而出不得，中氣喘爭，時發飧泄。</p>
<p>大腸為燥金，小腸為丙火，二腸痹塞，燥熱鬱發，故數飲而不得下行。積水阻礙，中氣脹滿，鳴喘鬥爭，莫有去路，鬱極而發，下衝魄門，則時為飧泄也。</p>
<p>胞痹者，少腹膀胱按之內痛，若沃以湯，澀於小便，上為清涕。</p>
<p>胞即膀胱也，胞痹則膀胱不通，乙木失其疏泄之令，郁陷而生下熱，故按之內痛，若沃以熱湯，澀於小便。水道不通，則肺氣莫降，淫泆而化清涕，逆流鼻竅也。</p>
<p>帝曰：其客於六腑者何也？岐伯曰：此亦其飲食居處，為其病本也。飲食自倍，腸胃乃傷。六腑亦各有腧，風寒濕氣中其腧，而食飲應之，循腧而入，各舍其腑也。</p>
<p>腸痹、胞痹，是六腑之痹也。其舍於六腑者，此亦其食飲居處調攝不謹，為其病本也。飲食自倍，不能消腐，脹滿泄利，腸胃乃傷。六腑亦各有腧穴，風寒濕氣，中其腧穴，而飲食所傷，應之於內，則風寒濕循腧而入，各舍其腑也。</p>
<p>帝曰：以針治之奈何？岐伯曰：五臟有俞，六腑有合，循脈之分，各有所發，各隨其過，則病瘳也。</p>
<p>手足經脈所起，五臟有腧，六腑有合（五臟之脈五俞，井滎俞經合也，六腑之脈六俞，井滎俞原經合也），循脈之分部，各有氣穴所發，各隨其過而刺之，泄其經邪，則病瘳矣。</p>
<p>帝曰：營衛之氣，亦令人痹乎？岐伯曰：營者，水穀之精氣也，和調於五臟，灑陳於六腑，乃能入於脈也，故循脈上下，貫五臟，絡六腑也。</p>
<p>營者，水穀之精氣所化也，精氣遊溢，和調於五臟之中，灑陳於六腑之內，乃能入於經脈，而化營血也。營行脈中，故循脈上下，貫五臟而絡六腑也。</p>
<p>故人臥血歸於肝，肝受血而能視，足受血而能步，掌受血而能握，指受血而能攝。臥出而風吹之，血凝於膚者為痹，凝於脈者為泣，凝於足者為厥。此三者，血行而不得反其空，故為痹厥也。此段舊誤在「五臟生成論」。</p>
<p>營行於脈而統於肝，故人臥血歸於肝。肝藏血，血舍魂，魂化神，魂神者，陽氣之虛靈者也，而總皆血中溫氣所化。魂神發露，則生光明，是以肝受血而能視。推之足行手持，悉由神氣所發，故使足受血而能步履，掌受血而能卷握，指受血而能攝取。人於夜臥，衣被溫暖，營血淖澤，出於臥內，而清風吹之，則營血凝瘀。血凝於膚者為痹，凝於脈者為泣（泣與澀通，此即脈痹也），凝於足者為厥。此三者，營血正行，為風所閉，堙阻結滯，而不得反其經絡（空，脈道也），故為痹厥也。</p>
<p>衛者，水穀之悍氣也，其氣慓疾滑利，不能入於脈也，故循皮膚之中，分肉之間，熏於肓膜，散於胸腹。逆其氣則病，從其氣則愈，不與風寒濕氣合，故不為痹。</p>
<p>衛者，水穀之悍氣所化也，其氣慓疾滑利，不能入於經脈之中也，故行於脈外，循乎皮膚之中，分肉之間，熏於肓膜（肓者，腠理空隙之處也。「刺禁論」：膈肓之上，中有父母，是膈上之肓也。「病能論」：其氣溢於大腸而著於肓，肓之原在臍下，是膈下之肓也。《靈樞·脹論》：陷於肉肓，而中氣穴，是諸經隧之肓也。膜者，肓以外之筋膜也），散於胸腹（肺主衛，宗氣在胸，衛之根本。胸腹者，宗氣之所降，即衛氣偏盛之所也）。逆其氣則病生，從其氣則人愈，不與風寒濕氣相合，故不為痹也。</p>
<p>帝曰：痹，其時有死者，或疼久者，或易已者，其故何也？岐伯曰：其入臟者死，其留連筋骨間者疼久，其留皮膚間者易已，其風氣勝者，其人易已也。</p>
<p>入臟者，神氣消亡，故死。留連筋骨間者，氣血凝澀，故疼久。留於皮膚間者，經臟無傷，故易已。風氣勝者，行而不著，驅之則去，故其人易已也。</p>
<p>帝曰：善。痹，或痛、或不痛、或不仁、或寒、或熱、或燥、或濕，其故何也？岐伯曰：痛者，寒氣多也，有寒故痛也。其不痛不仁者，病久入深，營衛之行澀，經絡時疏，故不痛，皮膚不營，故為不仁。其寒者，陽氣少，陰氣多，與病相益，故寒也。其熱者，陽氣多，陰氣少，病氣勝，陽遭陰，故為熱。其多汗而濡者，此其逢濕甚也，陽氣少，陰氣盛，兩氣相感，故汗出而濡也。</p>
<p>痛者，寒氣偏多，血脈凝澀，故衛阻而痛生也。其不痛不仁者，病久入深，經脈不利，營衛之行澀，經絡時常空疏，故不痛，皮膚不得營養，故不仁。其寒者，素稟陽氣少，陰氣多，陰氣與病邪相益，故寒也。其熱者，素稟陽氣多，陰氣少，而病氣外勝，陽遭陰束，愈郁愈旺，故熱也。其多汗而濡者，此其逢外濕偏甚也，素稟陽氣少，陰氣盛，原有內濕，而再逢外濕，兩氣相感，故汗出而濡也。</p>
<p>帝曰：夫痹之為病，不痛何也？岐伯曰：痹在於骨則重，在於筋則屈不伸，在於脈則血凝而不流，在於肉則不仁，在於皮則寒，故具此五者，則不痛也。凡痹之類，逢寒則急，逢熱則縱。帝曰：善。</p>
<p>痹之為病，應當痛也，而不痛者，以其在於骨則骨重，在於筋則筋屈，在於脈則血凝，在於肉則肉苛，在於皮則皮寒，具此五者，故不痛也。凡痹之類，逢寒則急，急則痛，逢熱則縱，縱則不痛，其不痛者，筋脈松和而舒緩也。</p>

<h3>痿論（三十四）</h3>
<p>黃帝問曰：五臟使人痿何也？岐伯對曰：肺主身之皮毛，心主身之血脈，肝主身之筋膜，脾主身之肌肉，腎主身之骨髓，故肺熱葉焦，則皮毛虛弱急薄，著則生痿躄也。</p>
<p>肺主氣而化津，皮毛、血脈、筋膜、肌肉、骨髓分主於五臟，而皆肺氣肺津之所充灌也。故肺熱葉焦，不能滋潤皮毛，則皮毛虛弱急薄，由皮毛而內，推之筋脈骨肉，皆失榮養，著於何處，則生痿躄之疾也。</p>
<p>心氣熱則下脈厥而上，上則下脈虛，虛則生脈痿，樞折，脛縱而不任地也。</p>
<p>心氣熱則君火上炎，下脈厥逆而上，上則下脈陽虛，虛則生脈痿之疾。脈痿則樞紐斷折，足脛縱緩，而不能任地也。</p>
<p>肝氣熱則膽泄口苦，筋膜乾，筋膜乾則筋急而攣，發為筋痿。</p>
<p>肝膽表裡，肝氣熱則相火上炎，膽泄口苦，筋膜枯乾，干則筋膜急攣，發為筋痿也。</p>
<p>脾氣熱則胃干而渴，肌肉不仁，發為肉痿。</p>
<p>脾胃表裡，脾氣熱則金土枯燥，胃干而渴（胃從陽明燥金化氣），肌肉不仁，發為肉痿也。</p>
<p>腎氣熱則腰脊不舉，骨枯而髓減，發為骨痿。</p>
<p>腎脈貫脊，腰者，腎之府也，腎氣熱則腰脊不舉，骨枯而髓減，發為骨痿。</p>
<p>帝曰：何以得之？岐伯曰：肺者，臟之長也、心之蓋也，有所失亡，所求不得，則發肺鳴，鳴則肺熱葉焦，故曰五臟因肺熱葉焦，發為痿躄，此之謂也。</p>
<p>五臟皆受氣於肺，肺者，五臟之長，心之華蓋也。有所失亡而不存，或有所營求而不得，則心急火炎，氣喘而肺鳴，鳴則肺熱葉焦，故曰五臟因肺熱葉焦，發為痿躄，此之謂也。緣肺金枯燥，不能化氣生津，灌溉五臟，是以成痿耳。</p>
<p>悲哀太甚則胞絡絕，胞絡絕則陽氣內動，發則心下崩，數溲血也。故《本病》曰：大經空虛，發為肌痹，傳為脈痿。</p>
<p>心為丁火，膀胱為壬水，本相合也，合則膀胱之胞爰有絡脈，通於心中，是謂胞絡。心主喜，悲哀太甚，傷其心神，丁壬不交，則胞絡絕矣。心主脈，脈舍血，血藏於肝，火之熱者，木之溫氣所化，故心火生於肝木。而肝木實生於壬水，水生而化木，是陰升而化陽也。陰升而化陽，故血隨木升，行於脈中，而不下泄。胞絡既絕，丁壬不交，則木鬱而陽陷，故陽氣內動。郁動不已，陷沖前竅，在女子則為血崩，在男子則為溺血，是以病發則心下崩決，數溲血也。蓋脈者，血之堤防，木陷血積，泄於溺孔，是即河水沖決，堤防崩潰之義也。而崩潰之原，則在心下，以心主脈也，故謂之心下崩。《本病》（古書），營血陷亡，故大經空虛，血亡則肌肉失養，麻痹不仁，經絡堙阻，傳為脈痿也。</p>
<p>思想無窮，所願不得，意淫於外，入房太甚，宗筋弛縱，發為筋痿，及為白淫。故《下經》曰：筋痿者，生於肝使內也。</p>
<p>思想無窮，而所願不得，意思淫泆於外，則相火升泄，陽根不密，加以入房太甚，泄其腎氣，水寒木萎，宗筋弛縱，發為筋痿，及為白淫。白淫者，白物淫衍，流溢而下，即男女帶濁之疾也。《下經》（古書），肝使內者，色過而肝傷也。</p>
<p>有漸於濕，以水為事，若有所留，居處相濕，肌肉濡漬，痹而不仁，發為肉痿。故《下經》曰：肉痿者，得之濕地也。</p>
<p>漸，習染也，有漸於濕，以水為事，若水有所留，居處濕潤，人感其氣，傳染於身，則肌肉濡漬，痹而不仁，發為肉痿。肉痿者，得之濕地之外淫也。</p>
<p>有所遠行勞倦，逢大熱而渴，渴則陽氣內伐，內伐則熱舍於腎，腎者水臟也，今水不勝火，則骨枯而髓虛，故足不任身，發為骨痿。故《下經》曰：骨痿者，生於大熱也。</p>
<p>有所遠行勞倦，逢大熱而燥渴，渴則陽氣燔蒸而內伐，內伐則熱氣舍於腎部，腎者水臟也，其主骨髓，今水不勝火，則骨枯而髓虛，故足軟不能任身，發為骨痿。骨痿者，生於大熱之內爍也。</p>
<p>帝曰：何以別之？岐伯曰：肺熱者，色白而毛敗。心熱者，色赤而絡脈溢。肝熱者，色蒼而爪枯。脾熱者，色黃而肉蠕動。腎熱者，色黑而齒槁。</p>
<p>肺主皮毛，其色白，肺熱者，色白而毛敗。心主脈，其色赤，心熱者，色赤而絡脈溢，絡脈，經脈之浮者也。肝主筋，其色蒼，肝熱者，色蒼而爪枯，爪者，筋之餘也。脾主肉，其色黃，脾熱者，色黃而肉蠕動，蠕動，蟲動貌也。腎主骨，其色黑，腎熱者，色黑而齒槁，齒者，骨之餘也。</p>
<p>帝曰：如夫子言可矣，論言治痿者獨取陽明，何也？岐伯曰：陽明者，五臟六腑之海，主潤宗筋，宗筋主束骨而利機關也。衝脈者，經脈之海也，主滲灌溪谷，與陽明合於宗筋。陰陽總宗筋之會，會於氣街，而陽明為之長，皆屬於帶脈，而絡於督脈，陽明虛則宗筋縱，帶脈不引，故足痿不用也。</p>
<p>陽明者，臟腑之海，主滋潤宗筋，宗筋，諸筋之總也。諸筋者，皆屬於節，「五臟生成論」語。骨節聯屬，則機關便捷，故宗筋主束骨而利機關也。衝脈者，經脈之海，主滲灌溪谷（「氣穴論」：肉之大會為谷，肉之小會為溪），與陽明合於宗筋。陰陽之脈，總宗筋之會（足陽明、少陽、太陰、少陰、厥陰、沖、任、督、蹺九脈，皆會於前陰），會於陽明之氣街（陽明動脈，在骽腹之交），而陽明為之長，皆屬於帶脈（帶脈環腰如帶，總束諸脈者），而絡於督脈（督脈在背，諸脈之綱），陽明虛則宗筋縱緩，帶脈不能收引，諸筋鬆懈，故足痿不用也。</p>
<p>帝曰：治之奈何？岐伯曰：各補其滎而通其俞，調其虛實，和其逆順，筋脈骨肉各以其時受氣，則病已矣。帝曰：善。</p>
<p>五臟之脈五俞，曰井滎俞經合，六腑之脈六俞，曰井滎俞原經合。諸經之所溜為滎，所注為俞。治痿雖獨取陽明，而脈肉筋骨，各有所主，如脈痿則兼治手少陰，肉痿則兼治足太陰，筋痿則兼治足厥陰，骨痿則兼治足少陰，各補其滎穴，以滋經陰，通其俞穴，以泄經熱，調其虛實，使陽不偏實，陰不偏虛，和其逆順，使陽氣順降，陰氣逆升，筋脈骨肉各以其自王之時受氣，則病已矣。</p>

<h3>厥論（三十五）</h3>
<p>黃帝問曰：厥之寒熱者何也？岐伯對曰：陽氣衰於下，則為寒厥，陰氣衰於下，則為熱厥。</p>
<p>陽氣衰於下，則陰盛而生寒，故為寒厥。陰氣衰於下，則陽盛而生熱，故為熱厥。</p>
<p>帝曰：熱厥之為熱也，必起於足下者何也？岐伯曰：陽氣起於足五指之表，陰脈者集於足下而聚於足心，故陽氣勝則足下熱也。</p>
<p>陽氣起於足五指之表，陰脈集於足下而聚於足心，陰敗陽勝，則陽侵陰位，而足下熱也。</p>
<p>帝曰：寒厥之為寒也，必從五指而上於膝者何也？岐伯曰：陰氣起於足五指之裡，陽脈者集於膝下而聚於膝上，故陰氣勝則從五指至膝上寒。其寒也，不從外，皆從內也。</p>
<p>陰氣起於足五指之裡，陽脈集於膝下而聚於膝上，陽敗陰勝，則陰奪陽位，從五指而至膝上寒也。其寒也，不從外來，皆從內生也。</p>
<p>帝曰：寒厥何失而然也？岐伯曰：前陰者，宗筋之所聚，太陰陽明之所合也。春夏則陽氣多而陰氣少，秋冬則陰氣盛而陽氣衰，此人者質壯，以秋冬奪於所用，精氣溢下，下氣上爭，不能復，邪氣因從之而上也。氣因於中，陽氣衰，不能滲營其經絡，陽氣日報，陰氣獨在，故手足為之寒也。</p>
<p>太陰陽明同主四肢，前陰者，宗筋之所聚，太陰陽明之所會合也。春夏則陽氣多而陰氣少，太陰不及陽明之多者，陽升而陰降也。秋冬則陰氣盛而陽氣衰，陽明不及太陰之盛者，陰長而陽藏也。寒厥之原，以此人者氣質盛壯，當秋冬陽藏之時，而入房不節，奪於所用，精氣溢下，泄其陽根，下焦腎氣，紛爭於上，不能歸復，寒水之邪氣，因從之而上。寒氣在中，水邪侮土，太陰濕盛，陽明氣衰，不能充養四肢而滲淫其經絡，久而陽氣日損，陰氣獨在，四肢稟之，故手足為之寒也。</p>
<p>帝曰：熱厥何如而然也？岐伯曰：酒入於胃，則絡脈滿而經脈虛，陰氣虛則陽氣入，陽氣入則胃不和。脾主為胃行其津液者也，胃不和則精氣竭，精氣竭則不營其四肢也。此人必數醉若飽以入房，氣聚於脾中不得散，酒氣與穀氣相薄，熱盛於中，故內熱而溺赤也。夫酒氣盛而慓悍，腎氣日衰，陽氣獨勝，熱遍於身，故手足為之熱也。</p>
<p>酒性辛熱升散，酒入於胃，外走絡脈，則絡脈滿而經脈虛。絡脈為陽，經脈為陰，陰氣虛則陽氣入，陽氣入則同氣相投，傳於陽明之腑，胃土燥熱而不和。脾主為胃行其津液者也，胃腑燥熱不和則精氣竭，精氣竭則脾無津液可行，不能營滲其四肢，故成熱厥。此人必數醉若飽以入房，酒食未化，中氣壅阻，此正水火分離、精神不交之會（中氣不運，則水火不交），而腎精溢澀，陽根愈騰，相火上至中宮，堙阻土位，熱氣聚於脾中，不得散布，加之酒氣與穀氣相薄（迫也），熱盛於中，故內熱而溺赤也。夫酒氣既盛，而慓悍之性，煎熬腎陰，腎氣日衰，陽氣獨勝，腑臟肢節，一派邪熱熏蒸，熱遍於身，故手足為之熱也。</p>
<p>帝曰：厥或令人䐜滿，或令人暴不知人，或至半日遠至一日乃知人者何也？岐伯曰：陽氣盛於上則下虛，下虛則腹脹滿。陽氣盛於上則下氣重上而邪氣逆，逆則陽氣亂，陽氣亂則不知人也。</p>
<p>陽降陰升，是其常也，陽氣盛於上，是陽氣之上逆，則陽不歸根而下虛，陽氣下虛，寒濕必動，肝脾郁陷，則腹脹滿。陽氣上升，則下焦陰氣重上，而邪氣於是上逆，逆則升逼清道，而陽氣散亂，陽氣散亂，神明紛擾，則不知人也。</p>
<p>帝曰：善。願聞六經之厥狀病能也。岐伯曰：巨陽之厥，則首腫頭重，足不能行，發為眴僕。</p>
<p>足太陽經行身之背，起目內眥，自頭走足，巨陽之厥，經氣上逆，則首腫頭重，足不能行。上實下虛，發為眩暈，而顛仆也。</p>
<p>陽明之厥，則腹滿不得臥，面赤而熱，癲疾欲走呼，妄見而妄言。</p>
<p>足陽明經行身之前，起鼻交頞，自頭走足，陽明之厥，經氣上逆，則腹滿不得臥，面赤而熱，癲疾欲走呼，妄見而妄言，「陽明脈解」所謂病甚則棄衣而走，登高而歌，妄言罵詈，不避親疏是也。</p>
<p>少陽之厥，則暴聾，頰腫而熱，脅痛，䯒不可以運。</p>
<p>足少陽經行身之側，起目銳眥，自頭走足，少陽之厥，經氣上逆，則暴聾，頰腫而熱（脈循耳後，下加頰車，下行而化相火故也），脅痛，䯒痠不可以運動也（脈循脅裡，下輔骨也）。</p>
<p>太陰之厥，則腹滿腹脹，後不利，不欲食，食則嘔，不得臥。</p>
<p>足太陰經行身之前，自足走胸，太陰之厥，則經氣下陷，脾陷肝遏，腹滿䐜脹。疏泄失政，後竅不利。脾濕傳胃，胃氣上逆，則不欲食，食則嘔，不得臥也。</p>
<p>少陰之厥，則口乾溺赤，腹滿心痛。</p>
<p>足少陰經行身之後，自足走胸，少陰之厥，則經氣下陷，唇舌失滋，是以口於。風木遏郁，是以溺赤（濕鬱為熱）。水泛土濕，是以腹滿。寒水凌火，是以心痛也。</p>
<p>厥陰之厥，則少腹腫痛腹脹，涇溲不利，陰縮腫，䯒內熱，好臥屈膝。</p>
<p>足厥陰經行身之側，自足走胸，厥陰之厥，則經氣下陷，少腹痛脹，涇溲不利（風木鬱陷，而賊脾土，不能疏泄水道也），陰器縮腫，䯒骨內熱（脈循䯒骨，過陰器也），好臥而屈膝也（肝木剋土，土困則好臥。肝主筋，肝陷筋縮，則屈膝也）。</p>
<p>盛則瀉之，虛則補之，不盛不虛，以經取之。</p>
<p>不盛不虛，則以尋常疏通經絡之法取之，此總言諸厥之治法也。</p>
<p>太陽厥逆，僵仆，嘔血善衄，治主病者。</p>
<p>太陽厥逆，頭重足輕，故僵仆。寒水上行，藏氣失政，故嘔血善衄。治主病者，治其主病之經穴也。下同。</p>
<p>陽明厥逆，喘咳身熱，善驚，衄嘔血，治主病者。</p>
<p>陽明厥逆，胃氣上壅，肺金莫降，故發喘咳。膽木拔根，故生驚怯。陽明不降，收斂失政，故作嘔衄也。</p>
<p>少陽厥逆，機關不利，機關不利者，腰不可以行，項不可以顧，發腸癰，不可治，驚者死。</p>
<p>少陽厥逆，筋膜攣縮，機關不利，行則腰痛，故不可行，顧則項痛，故不可顧。相火內郁，而發腸癰，則不可治。膽木拔根，而生驚者，戊土被賊，是以死也。</p>
<p>太陰厥逆，䯒急攣，心痛引腹，治主病者。</p>
<p>太陰厥逆，土陷木遏，筋膜短縮，故䯒骨急攣。肝木陷而膽木逆，上衝胃口，故心痛引腹也。</p>
<p>少陰厥逆，虛滿嘔變，下泄清水，治主病者。</p>
<p>少陰厥逆，水旺土濕，胃逆脾陷，故上為虛滿嘔變（變，災也），下為泄利清水也。</p>
<p>厥陰厥逆，足攣腰痛，虛滿，前閉，譫言，治主病者。</p>
<p>厥陰厥逆，肝陷筋縮，故足攣腰痛。乙木賊土，故腹脅虛滿。木鬱不能疏泄水道，故前竅閉澀。風動血撓，神魂不謐，是以譫言也。</p>
<p>三陰俱逆，不得前後，使人手足寒，三日死。</p>
<p>三陰俱逆，濕土風木癸水齊陷，下竅堵塞，不得前後（二便不通）。中脘陽虛，四肢失稟，使人手足寒冷。不過三日則死，陽氣全敗也。</p>
<p>手太陽厥逆，耳聾泣出，項不可以顧，腰不可以俯仰，治主病者。</p>
<p>手太陽厥逆，其脈自目銳眥入耳中，故耳聾泣出，循頭上項，故項不可以顧，脈連足太陽，足太陽挾脊抵腰，故腰不可以俯仰也。</p>
<p>手陽明少陽厥逆，發喉痹嗌腫，痙，治主病者。</p>
<p>手陽明少陽厥逆，其脈皆循喉嚨，入缺盆，故發喉痹嗌腫，頭項強直，而為痙也。</p>
<p>手太陰厥逆，虛滿而咳，善嘔沫，治主病者。</p>
<p>手太陰厥逆，肺氣上衝，故虛滿而咳，善嘔涎沫也。</p>
<p>手少陰心主厥逆，心痛引喉，身熱，死不可治。</p>
<p>手少陰心主厥逆，其脈皆上挾咽喉，故心痛引喉。君相二火上炎，故身熱（心主為相火）。火泄神亡，故死也。</p>

<h3>咳論（三十六）</h3>
<p>黃帝問曰：肺之令人咳何也？岐伯對曰：五臟六腑皆令人咳，非獨肺也。帝曰：願聞其狀。岐伯曰：皮毛者，肺之合也，皮毛先受邪氣，邪氣以從其合也，其寒飲食入胃，從肺脈上至於肺則肺寒，肺寒則外內合邪，因而客之，則為肺咳。</p>
<p>肺主氣，肺氣清降，呼吸靜順，故不咳嗽，肺金不降，胸膈壅阻，逆氣衝激，則咳嗽生焉。咳生於肺，而其原不一，五臟六腑之病，傳之於肺，皆令人咳，非獨肺臟之自病也。且以肺咳言之，肺主皮毛，皮毛者，肺之合也，皮毛被感，先受風寒之邪氣，邪氣在表，外束皮毛，皮毛閉斂，則肺氣壅阻，緣肺合皮毛，表裡同氣，從其合也，其再加以寒飲食入胃，寒氣從肺脈上至於肺則肺寒，肺寒則飲食之寒與風露之寒外內合邪，因而客居肺部不散，寒閉氣阻，則為肺咳，是肺咳之故也。</p>
<p>五臟各以其時受病，非其時，各傳以與之，乘秋則肺先受邪，乘春則肝先受之，乘冬則腎先受之，乘夏則心先受之，乘至陰則脾先受之。人與天地相參，故五臟各以治時，感於寒則受病，微則為咳，甚則為泄為痛。</p>
<p>咳生於肺，而受病之原，則傳自五臟，不可第責之肺也。五臟各以其主治之時受病，非其主治之時，各於其所勝之臟傳以與之。肺應秋，乘秋則肺先受邪，肝應春，乘春則肝先受之，腎應冬，乘冬則腎先受之，心應夏，乘夏則心先受之，脾應至陰（長夏），乘至陰則脾先受之。蓋人與天地相參，故五臟各以治其司令之時，當其主治之時感於寒，則主治之臟受其病。微則傳之肺，肺氣上逆而為咳，甚則傳之大腸，大腸下陷，為泄為痛也。</p>
<p>帝曰：何以異之？岐伯曰：肺咳之狀，咳而喘息有音，甚則唾血。</p>
<p>肺咳之狀，咳而喘息有音，肺氣上逆也，甚則唾血，肺金失斂也。</p>
<p>心咳之狀，咳則心痛，喉中介介如梗狀，甚則咽腫喉痹。</p>
<p>心咳者，火剋金也。咳則心痛者，君火逆沖也。心脈上挾咽，心氣衝塞，故喉中介介如梗狀。甚則君火升炎，故咽腫喉痹也。</p>
<p>腎咳之狀，咳則腰脊相引而痛，甚則咳涎。</p>
<p>腎咳者，水乘金也。水漬肺臟，則氣阻為咳。腎脈貫脊，故腰背相引而痛。腎主五液，入脾為涎，脾濕胃逆，則涎出於口，故甚則咳涎。</p>
<p>脾咳之狀，咳則右脅下痛，陰陰引肩背，甚則不可以動，動則咳劇。</p>
<p>脾咳者，土累金也。脾以濕土主令，肺從脾土化濕，濕旺胃逆，肺金不降，清氣鬱阻，則生痰嗽。脾從左升，左升則右降，右脅下痛，陰陰引肩背者，肺氣不能右降也。甚則身動而氣愈逆，是以咳劇也。</p>
<p>肝咳之狀，咳則兩脅下痛，甚則不可以轉，轉則兩胠下滿。</p>
<p>肝咳者，木侮金也。肝為風木，內胎君火，衰則肺金固克風木，盛則風木亦侮肺金，火胎郁發，肺金受傷，則生咳嗽。肝脈行於兩脅，故脅痛不可以轉。轉則肝氣鬱遏，兩0H胠下滿，胠即脅也。</p>
<p>帝曰：六腑之咳奈何？安所受病？岐伯曰：五臟之久咳，乃移於六腑。</p>
<p>臟病移腑，表裡相傳也。</p>
<p>脾咳不已，則胃受之，胃咳之狀，咳而嘔，嘔甚則長蟲出。</p>
<p>脾咳不已，傳之於胃，胃逆則嘔，嘔甚則吐蛔蟲。蓋脾為太陰濕土，肺以手太陰不司令氣，從土化濕，燥被濕奪，則陽明戊土不化庚金之燥，而化己土之濕，濕盛則脾陷而胃逆，胃逆則肺無降路，濕氣堙塞，而生痰嗽。故肺咳之原，雖緣五臟六腑之相傳，而胃土上逆，則為咳嗽之根。甚則為泄為痛，由於脾陷，微則為咳，由於胃逆。胃咳者，戊土之阻辛金也。</p>
<p>肝咳不已，則膽受之，膽咳之狀，咳嘔膽汁。</p>
<p>肝咳不已，傳之於膽，膽木上逆，而克胃土，則咳嘔膽汁，膽汁色黃而味苦。膽咳者，甲木之傷辛金也（甲木化氣相火，能刑辛金）。</p>
<p>肺咳不已，則大腸受之，大腸咳狀，咳而遺矢。</p>
<p>肺咳不已，傳之大腸，大腸下陷，魄門不收，故咳而遺矢。大腸咳者，庚金之干辛金也。</p>
<p>心咳不已，則小腸受之，小腸咳狀，咳而失氣，氣與咳俱失。</p>
<p>心咳不已，傳之小腸，小腸下陷，故咳而肛門失氣，氣與咳俱失。小腸咳者，丙火之克辛金也。</p>
<p>腎咳不已，則膀胱受之，膀胱咳狀，咳而遺溺。</p>
<p>腎咳不已，傳之膀胱，膀胱失藏，故咳而遺溺。膀胱咳者，壬水之乘辛金也。</p>
<p>久咳不已，則三焦受之，三焦咳狀，咳而腹滿，不欲飲食。</p>
<p>久咳不已，上中下三焦俱病，則傳之三焦，三焦火陷，不能生土，故咳而腹滿，不欲飲食。三焦咳者，相火之刑辛金也。</p>
<p>此皆聚於胃，關於肺，使人久涕唾而面浮腫，氣逆也。</p>
<p>聚於胃者，胃土上逆，濁氣填塞，聚於胃口也，關於肺者，胃逆則肺阻也。肺逆則多涕，胃逆則多唾，濁氣鬱塞，是以淫泆而化涕唾。肺胃郁升，則面浮腫。總因濁氣之上逆也。</p>
<p>帝曰：治之奈何？岐伯曰：治臟者治其俞，治腑者治其合，浮腫者治其經。</p>
<p>臟之俞，在脈之所起第三穴。腑之合，在脈之所起第六穴。臟之經，在脈之所起第四穴。腑之經，在脈之所起第五穴。五臟五俞，日井滎俞經合，六腑六俞，曰井滎俞原經合，詳見《靈樞·本輸》。（俞與腧、輸俱通）</p>

<h3>瘧論（三十七）</h3>
<p>黃帝問曰：夫痎瘧皆生於風，其蓄作有時者何也？岐伯對曰：瘧之始發也，先起於毫毛，伸欠乃作，寒慄鼓頷，腰脊俱痛，寒去則內外皆熱，頭痛如破，渴欲冷飲。</p>
<p>痎與該通，瘧病不一，該而言之，故曰痎瘧，其類雖多，總之皆生於風也。伸者，舒臂折腰，欠者，開口呵氣，陰氣下旺，召引陽氣，陽氣欲陷而未陷，故伸欠乃作，此瘧邪將發之象也。發則寒慄鼓頷，腰脊俱痛。寒去則內外皆熱，頭痛如破，渴欲冷飲。（痎，音皆）</p>
<p>帝曰：何氣使然？願聞其道。岐伯曰：陰陽上下交爭，虛實更作，陰陽相移也。陽並於陰，則陰實而陽虛，陽明虛則寒慄鼓頷也，巨陽虛則腰背頭項痛，三陽俱虛則陰氣勝，陰氣勝則骨寒而痛，寒生於內，故中外皆寒。陽盛則外熱，陰虛則內熱，外內皆熱，則喘而渴，故欲冷飲也。</p>
<p>瘧之寒往而熱來者，此陰陽之上下交爭，虛實更作，陰陽相移也。以陰氣發作，裹束陽氣，陽為陰並，則陰實而陽虛。陽明行身之前，陽明虛則寒慄鼓頷。太陽行身之後，巨陽虛則腰背頭項痛。三陽俱虛則陰氣全勝，陰氣勝則骨寒而痛。寒生於內，直達皮毛，故中外皆寒。及其陽氣來復，蓄極而發，則陽實而陰虛。陽盛而透出重圍則外熱，陰虛而涸及窮泉則內熱，外內皆熱，則喘促而渴燥，故欲冷飲也。</p>
<p>此皆得之夏傷於暑，熱氣盛，藏於皮膚之內，腸胃之外，營氣之所舍也。此令人汗孔疏，腠理開，及得之以浴，因得秋氣，汗出遇風，水氣舍於皮膚之內，與衛氣並居。衛氣者，晝行於陽，夜行於陰，此氣得陽而外出，得陰而內薄，內外相薄，是以日作。</p>
<p>痎瘧寒熱之由，此皆得之夏傷於暑，熱氣隆盛，藏於皮膚之內，腸胃之外，是營氣之所舍也。此熱內蒸，令人汗孔疏而腠理開，暑盛竅泄，沐浴寒水，因得涼秋之氣，正當汗出，而遇清風，水隨竅入，皮毛外斂，於是水氣淫泆，舍於皮膚之內，與衛氣並居。衛氣晝行於陽經，夜行於陰臟，此氣（水氣）晝得陽氣而外出，夜得陰氣而內入，舍深則暮與衛遇而夜作，舍淺則旦與衛遇而晝作，晝夜出入，內外相薄，是以日作，此蓄作有時之原也。</p>
<p>帝曰：善。夫風之與瘧也，相似同類，而風獨常在，瘧得有時而休者何也？岐伯曰：風氣留其處，故常在，瘧氣隨經絡，沉以內薄，故衛氣應乃作。</p>
<p>痎瘧皆生於風，是風之與瘧相似同類。而風獨常在，瘧得有時而休者，以風氣留其所客之處，故邪常在，瘧氣隨經絡，沉以內薄，故與衛氣相應乃作，衛氣不應，則有時而休也。</p>
<p>帝曰：其間日而作者何也？岐伯曰：其氣之舍深，內薄於陰，陽氣獨發，陰邪向著，陰與陽爭不得出，是以間日而作也。</p>
<p>間日而作者，以其氣（水氣。）之舍深，內薄於陰分之中，衛氣獨發，不與邪遇，陰邪內著，不與衛交，陰與陽爭而不得出，是以間日而作也。蓋瘧邪之發，邪與衛遇，裹束衛陽，衛陽內陷，鬱勃振動，極力外發，而陰邪外閉，不得突圍而出，是以寒慄戰搖，及其蓄積盛大，陰不能閉，則透出重圍，熱來寒往，水邪深入，不得日與衛會，故間日乃作也。</p>
<p>帝曰：時有間二日或至數日發，或渴或不渴，其故何也？岐伯曰：其間日發者，由邪氣內薄於五臟，橫連募原也。其道遠，其氣深，其行遲，不能與衛氣俱行，不得皆出，故間日乃作也。其間日者，邪氣與衛氣客於六腑，而有時相失，不能相得，故休數日乃作也。瘧者，陰陽更勝也，或甚或不甚，故或渴或不渴。</p>
<p>其間日發者，由邪氣內薄於五臟，橫連於募原也（募謂臟腑之募，原謂膈肓之原）。其道遠，其氣深，其行遲，不能與氣俱行，不得與衛氣皆出，故間日乃作也。其間日作者，邪氣與衛氣客於六腑，道遠而氣深，而又有時相失，不能相得，間日而不會，故休數日乃作也。瘧之寒熱互作者，陰陽之更勝也，其陽氣之盛，或甚或不甚，故或渴或不渴也。</p>
<p>衛氣一日一夜周身五十度，晝行六經二十五周，夜行五臟二十五周，邪在六經，則晝與衛遇，邪在五臟，則夜與衛遇，無與衛氣相失之時，本當一日一作，其間日至數日者，陽氣之衰也。蓋衛與邪遇，不得逕行，極力相爭，陷堅而入。衛氣內郁，寒邪外束，鼓動振搖，重陰莫透。蓄極而發，熱蒸寒散，陽氣透泄，寒邪退除。非陽氣極盛，不能日日如是。陽虛者，熱退力衰，未即遽振，衛與邪遇，遂陷重陰，陽弱不能外發，則寒熱不作。間日之後，蓄積盛大，然後鼓發，而生寒熱。再虛則數日乃發。陽虛之分量不一，故有間日、數日之差也。</p>
<p>帝曰：其作日晏與其日早者，何氣使然？岐伯曰：邪氣客於風府，循膂而下，衛氣一日一夜大會於風府，其明日日下一節，故其作也晏，此先客干脊背也。每至於風府則腠理開，腠理開則邪氣入，邪氣入則病作，其出於風府，日下一節，二十五日下至骶骨，以此日作稍益晏也，二十六日入於脊內，注於伏膂之脈，其氣上行，九日出於缺盆之中，其氣日高，故作日益早也。</p>
<p>其作日晏與日早者，邪氣客於風府，循背膂而下（脊骨兩旁曰督），衛氣一日一夜周身五十度，大會於風府，而與邪遇，遇則瘧發。其至明日，邪氣日下一節，與衛氣之相遇漸晚，故其作也晏，此緣邪氣先客於脊背也。衛氣每至於邪客之風府，阻而不行，則鼓動郁發，開其腠理，腠理開則邪氣入，邪氣入則裹束衛氣而病作。其出於風府，日下一節，二十五日下至骶骨，（尾骶骨。）以此日作稍益晏也。二十六日入於脊內，注於伏膂之脈（伏膂之脈，即衝脈之後行於脊背者），前入衝任，其氣上行，九日出於缺盆之中，其氣日高，故作日益早也。</p>
<p>瘧發之早晏，雖由邪氣之上下，實因陽氣之虛盛。陽虛者，閉於重陰之中，不能遽發，故其作日晏，陽盛者，遏於重陰之內，一郁即發，故其作日早。陽盛於上而虛於下，自背而下，陽氣漸虛，是以作晏，自腹而上，陽氣漸盛，是以發早也。</p>
<p>帝曰：夫子言衛氣每至於風府腠理乃發，發則邪氣入，入則病作，今衛氣日下一節，其氣之發也不當風府，其日作者奈何？岐伯曰：此邪氣客於頭項，循膂而下者也。虛實不同，邪中異所，則不得當其風府也，故邪中於頭項者氣至頭項而病，中於背者氣至背而病，中於腰脊者氣至腰脊而病，中於手足者氣至手足而病。衛氣之所在，與邪氣相合則病作，故風無常府。衛氣之所發，必開其腠理，邪氣之所合，則其府也。</p>
<p>邪氣客於風府，衛氣每至於風府，與邪氣相遇，腠理開發，則邪入而病作。今衛氣日下一節，而與邪遇，其氣之發也，不當風府（風府，督脈之穴，在項後），其日作者何也？此蓋邪氣客於頭項，循膂而下者也，故恰當督脈之風府。人之虛實不同，邪中異所，則不得盡當其風府也，故邪中於頭項者衛氣至頭項而病，中於背膂者衛氣至背膂而病，中於腰脊者衛氣至腰脊而病，中於手足者衛氣至手足而病。衛氣之所在，與邪氣相合則病作，故風無常府。衛氣之所郁發，開其腠理，而與邪氣之所合，則其府也。</p>
<p>帝曰：瘧先寒而後熱者何也？岐伯曰：夏傷於大暑，其汗大出，腠理開發，因遇夏氣淒滄之水寒，藏於腠理皮膚之中，秋傷於風，則病成矣。夫寒者陰氣也，風者陽氣也，先傷於寒而後傷於風，故先寒而後熱也。病以時作，名曰寒瘧。</p>
<p>先寒而後熱者，夏傷大暑，其汗大出，腠理開發，因夏氣炎熱，浴於寒水，一遇淒滄之水寒入於汗孔，藏於腠理皮膚之中，忽而秋傷於風，閉其皮毛，寒氣在經，不得出路，則病成矣。夫寒者陰氣也，內傷營血，風者陽氣也，外傷衛氣，營為寒傷，則裹束衛外而生表寒，衛為風傷，則鼓發營中而生裡熱，先傷於寒而後傷於風，則營氣先閉而衛氣後發，故先寒而後熱也。病以時作，名曰寒瘧。</p>
<p>帝曰：先熱而後寒者何也？岐伯曰：此先傷於風而後傷於寒，故先熱而後寒也。亦以時作，名曰溫瘧。其但熱而不寒者，陰氣先絕，陽氣獨發，則少氣煩冤，手足熱而欲嘔，名曰癉瘧。</p>
<p>先熱而後寒者，此先傷於風而後傷於寒，故先熱而後寒也。以風性疏泄，寒性閉藏，先傷於風，開其皮毛，後傷於寒，入於汗孔。衛以收斂為性，風氣泄之，而衛愈欲斂，其性然也。始而風力疏泄，衛未遽斂，故寒隨竅入，繼而衛斂表固，風不能泄，衛鬱熱發，是以先熱。陽衰陰復，裡寒內作，是以後寒。亦以時作，名曰溫瘧。其但熱而不寒者，二火上炎，陽氣素旺，外為風邪所閉，郁其內熱，陰氣先絕，陽氣獨發，則少氣煩冤，手足熱盛，而欲作嘔吐，名曰癉瘧（癉，熱也）。</p>
<p>帝曰：夫病溫瘧與癉瘧而皆安舍，舍於何臟？岐伯曰：溫瘧者，得之冬中於風，寒氣藏於骨髓之中。至春則陽氣大發，邪氣不能自出。因遇大暑，腦髓爍，肌肉消，腠理發泄，或有所用力，邪氣與汗皆出。此病藏於腎，其氣先從內出之於外也，如是者，陰虛而陽盛，陽盛則熱矣，衰則氣復反入，入則陽虛，陽虛則寒矣，故先熱而後寒，名曰溫瘧。</p>
<p>溫瘧者，得之冬中於風，閉其皮毛，寒氣內入，藏於骨髓之中，阻格二火，不得下蟄，蘊隆經絡，鬱熱常生。至春則陽氣大發，邪應出矣，而皮毛斂閉，不能自出。因遇大暑炎蒸，腦髓熏爍，肌肉消減，腠理發泄，汗孔大開，邪應出矣，即不必大暑，或有所用力煩勞，毛理蒸泄，邪亦出矣，邪氣與汗皆出。此病邪藏於腎臟，腎主骨髓。先從重陰之內出之於外也。寒邪外出，逼其經絡之陽，鬱蒸鼓發，如中者，陰虛而陽盛，陽盛則熱矣。盛極而衰，則氣復反入，入則陽虛，陽虛則寒矣。蓋陰陽之理，有勝必復，陰旺而逼陽氣。則陽鬱而為熱，熱勝而陰衰，陽旺而逼陰邪，則陰鬱而為寒，寒勝而陽衰，故先熱而後寒，名曰溫瘧。</p>
<p>帝曰：癉瘧何如？岐伯曰：癉瘧者，肺素有熱，氣盛於身，厥逆上衝，中氣實而不外泄。因有所用力，腠理開，風寒舍於皮膚之內，分肉之間而發，發則陽氣盛，陽氣盛而不衰則病矣。其氣不及於陰，故但熱而不寒。氣內藏於心而外舍於分肉之間，令人消爍肌肉，命曰癉瘧。</p>
<p>癉瘧者，二火刑金，肺素有熱。肺主宗氣，而司皮毛，金被火刑，失其降下之令，氣盛於身。厥逆上衝，而皮毛閉斂，中氣盛實，而不外泄。因有所用力煩勞，腠理開泄，風寒舍於皮膚之內，分肉之間，郁其陽氣而發，發則陽盛而內熱作，陽氣盛而不衰則病矣。其氣不及於陰，故但熱而不寒。陽氣內藏於心而外舍於分肉之間，壯火燔蒸，令人消爍肌肉，命曰癉瘧。</p>
<p>帝曰：善。論言夏傷於暑，秋必病瘧，今瘧不必應者何也？岐伯曰：此應四時者也。其病異形者，反四時也，其以春病者惡風，以夏病者多汗，以秋病者寒甚，以冬病者寒不甚。</p>
<p>論言夏傷於暑，秋必病瘧（「生氣通天」論），今溫瘧因冬中於風，是瘧不必應此言也。蓋夏傷於暑，秋必病瘧，先寒後熱，萬人皆同，此應四時者也。其病不必先寒後熱，而別有異形者，反四時也。其以春病者風泄表疏而惡風，以夏病者濕蒸竅開而汗出，以秋病者陰氣收斂而寒甚，以冬病者陽氣格鬱而寒不甚（溫瘧因冬中於風，寒藏骨髓，格礙陽氣，不得蟄藏，故寒不甚），此其大較也。</p>
<p>帝曰：經言有餘者瀉之，不足者補之，今熱為有餘，寒為不足。夫瘧者之寒，湯火不能溫也，及其熱，冰水不能寒也，此皆有餘不足之類。當此之時，良工不能止，必須其自衰乃刺之，其故何也？願聞其說。</p>
<p>熱為有餘，陽有餘也。寒為不足，陽下足也。</p>
<p>岐伯曰：經言無刺熇熇之熱，無刺渾渾之脈，無刺漉漉之汗，故為其病逆，未可治也。夫瘧之始發也，陽氣並於陰，當是之時，陽虛而陰盛，外無氣，故先寒慄也。陰氣逆極，則復出之陽，陽與陰復並於外，則陰虛而陽實，故發熱而渴。夫瘧氣者，並於陰則陰勝，並於陽則陽勝，陰勝則寒，陽勝則熱。瘧者，風寒之氣不常也，病極則復，至病之發也，如火之熱，如風雨不可當也，故經言曰方其盛時必毀，因其衰也，事必大昌，此之謂也。夫瘧之未發也，陰未並陽，陽未並陰，因而調之，真氣得安，邪氣乃亡，故工不能治其已發，為其氣逆也。</p>
<p>經言，《靈樞·逆順篇》。熇熇，熱盛也。渾渾，脈大也。漉漉，汗多也。無刺者，為其病氣方逆，未可治也。夫瘧之始發也，陽氣吞併於陰中，當是之時，陽虛而陰盛，外無陽氣，故先寒慄也。陰氣極盛，陽氣來復，發於重陰之內，則復出之陽，陰復為陽吞併於外，則陰虛而陽實，故發熱而渴。夫瘧氣者，陽並於陰則陰勝，陰並於陽則陽勝，陰勝則寒，陽勝則熱，陰勝者，寒氣所翕聚，陽勝者，風氣所閉束。瘧者，風寒之氣不常勝也，病極則復，陽氣來復，至其病之發也，如火之熱，如風雨飄驟，不可當也，陽盛極矣，何可刺乎，然盛極必衰，故經言曰方其盛時，必將毀傷，因其衰也，事必大昌，此之謂也，是以須其自衰乃刺之耳。夫瘧之未發也，陰未並於陽，陽未並於陰，因而調之，真氣乃安，邪氣乃亡，故工不能治其已發，為其病氣方逆也。</p>
<p>帝曰：瘧不發，其應何如？岐伯曰：瘧氣者，必更盛更虛，當氣之所在也。病在陰則寒而脈靜，在陽則熱而脈躁，極則陰陽俱衰，衛氣相離，故病得休，衛氣集，則復病也。</p>
<p>瘧不發者，瘧之未發也。瘧氣者，發必更盛而更虛，當其邪氣之所在也。病在陰則身寒而脈靜，病在陽則身熱而脈躁，盛之極則陰陽俱衰，衛氣相離，故病得休，衛氣再集（與邪相集），則復病也。瘧邪不發之應，當在邪衰正復，衛離病休之時，身無寒熱，而脈無靜躁也。</p>
<p>帝曰：善。攻之奈何？早晏何如？岐伯曰：瘧之且發也，陰陽之且移也，必從四末始也。陽已傷，陰從之，故先其時堅束其處，令邪氣不得入，陰氣不得出，審候見之在孫絡盛堅而血者皆取之，此真往而未得並者也。</p>
<p>瘧之且發也，必將陰陽相移，更盛更虛。陰陽相移者，陰乘陽位，陽乘陰位，彼此交易也。陽受氣於四末，陰陽之且移也，必從四末始也。陰勝而陽已傷，陽復則陰亦從之，報施不偏也。故先其未發之時，堅束其四末相移之處，令邪氣不得入於陽分，陰氣不得出於陽位，以致束閉其衛陽，審候而察之，見其孫絡盛堅而血鬱者皆取之，此真氣之方往而未得兼併者也。</p>

<h3>熱論（三十八）</h3>
<p>黃帝問曰：今夫熱病者，皆傷寒之類也，或愈或死，其死皆以六七日之間，其愈皆以十日以上者何也？不知其解，願聞其故。</p>
<p>熱病者，春夏之月感冒風邪之病也。風秉木氣，其性疏泄，衛秉金氣，其氣收斂，春夏中風，開其皮毛，衛氣愈泄而愈斂，皮毛斂閉，營鬱熱發，是為熱病。其營熱之所以盛發者，以其冬水蟄封之日，相火失藏，升揚渫越，蘊隆於經脈之中，營熱蓄積，已成素秉。而冬時不病者，寒水司令，木火未交也。一交春氣，寒去溫來，經陽郁發，營熱漸劇，襲以風露，表閉熱隆，則成溫病，所謂冬傷於寒，春必溫病也（「生氣通天論」語）。發於春，則為溫病，發於夏，則為暑病，因時而異名，總皆熱病也。熱病感春夏之風，非傷冬令之寒，故曰傷寒之類，實非傷寒也。</p>
<p>岐伯對曰：人之傷於寒也，則為病熱，熱雖甚不死，其兩感於寒而病者，必不免於死。</p>
<p>外感之病，統曰傷寒，《難經》：傷寒有五，有中風、有傷寒、有濕溫、有熱病、有溫病是也。溫熱之病，本非傷寒，日傷寒者，感病之總名如是。人之春夏感傷，風泄其衛，衛閉而遏營血，則為病熱，熱雖至甚，而經盡熱泄，不至於死。其陽盛陰微，外被邪束，而表裡雙傳，一日兩經，是謂兩感，陰精枯槁，必不免於死也。</p>
<p>帝曰：願聞其狀。岐伯曰：傷寒一日，巨陽受之，巨陽者，諸陽之屬也，故為諸陽主氣也，其脈連於風府，故頭項痛，腰脊強。二日陽明受之，陽明主肉，其脈挾鼻絡於目，故身熱目痛而鼻乾，不得臥也。三日少陽受之，少陽主膽，其脈循脅絡於耳，故胸脅痛而耳聾。三陽經絡皆受其病，而未入於臟者，故可汗而已。</p>
<p>傷寒一日，巨陽受之，巨陽者，經居三陽之表，最先受邪，是諸陽之所屬也，故為諸陽之主氣也。病傳三陽之經，總以太陽為主，以其為諸陽之主氣故也。督居脊背，總督諸陽，太陽行身之後，其脈連於督脈之風府（穴在頭後）。風府者，招風之府，其竅常開，風襲此穴，傳之太陽。太陽之脈，自頭下項，挾脊抵腰，風閉皮毛，郁其經脈，經氣不舒，故頭項痛，腰脊強。陽明居太陽之次，行身之前，風邪在表，日傳一經，二日則陽明受之。陽明主肉，其脈挾鼻絡於目，陽莫盛於陽明，陽明不降，胃氣上逆，肌肉熏蒸，燥火升逼，故身熱目痛而鼻乾，不得臥也。少陽居陽明之次，行身之側，三日少陽受之。少陽主膽，膽木化氣相火，其脈循耳下頸，貫膈而循脅裡，膽火逆升，經氣痞塞，故胸脅痛而耳聾。三陽經絡皆受其病，而未入於三陰之臟，經鬱熱發，汗之泄其經熱，則病已矣。</p>
<p>四日太陰受之，太陽脈布胃中，絡於嗌，故腹滿而嗌乾。五日少陰受之，少陰脈貫腎絡於肺，系舌本，故口燥舌乾而渴。六日厥陰受之，厥陰脈循陰器而絡於肝，故煩滿而囊縮。</p>
<p>太陰居少陽之次，行身之前，四日太陰受之。其脈入腹絡胃，上膈挾咽，脾精枯燥，故腹滿而嗌乾。少陰居太陰之次，行身之後，五日少陰受之。其脈貫脊屬腎，入肺而挾舌本，腎水焦涸，故口燥舌乾而渴。厥陰居少陰之次，行身之側，六日厥陰受之。其脈過陰器，抵小腹，屬肝絡膽，肝血消爍，故煩滿而囊縮。太陰曰脈布胃中，少陰曰脈貫腎，厥陰曰脈絡於肝，是則三陰之病，皆入於臟也。</p>
<p>其不兩感於寒者，七日巨陽病衰，頭痛少愈，八日陽明病衰，身熱少愈，九日少陽病衰，耳聾微聞，十日太陰病衰，腹減如故，則思飲食，十一日少陰病衰，渴止不滿，舌乾已而嚏，十二日厥陰病衰，囊縱，少腹微下，大氣皆去，病日已矣。</p>
<p>六日而六經俱盡，臟陰弗衰，邪熱不能內傳，則經陽外發，汗出邪退。六日而六經俱解，共十二日而病全瘳，所謂其愈皆以十日以上也。</p>
<p>帝曰：治之奈何？岐伯曰：治之各通其臟脈，病日衰已矣。其未滿三日者，可汗而已，其滿三日者，可瀉而已。</p>
<p>腑亦稱臟，「十二臟相使論」：十二臟之貴賤相使是也。各通其臟脈，是何臟之經病，即針通其何臟之經脈也。其未滿三日者，所謂三陽經絡皆受其病，而未入於臟者，故可汗而已，其已滿三日者，已入於臟，故可瀉而已。</p>
<p>熱病一傳三陰之經，即入於臟，經傳三陰，營熱深劇，則臟熱鬱發故也。汗瀉俱是刺法，詳見「刺熱」篇。《靈樞·熱病》：熱病三日，而氣口靜，人迎躁者，取之諸陽，五十九刺，以瀉其熱而出其汗。瀉之則熱去，補之則汗出，熱病陽有餘而陰不足，故瀉其陽而補其陰。其在三陽之經，而未入於臟者，熱邪尚淺，補其經中之陰，則汗自出，其在三陰之經，而已入於臟者，熱邪已深，非瀉其臟中之陽，則熱不去。溫熱之病，所以不能死者，臟陰之未亡也。已入於臟而不瀉，則臟陰亡矣，故用瀉法。</p>
<p>帝曰：其病兩感於寒者，其脈應與其病形何如？岐伯曰：兩感於寒者，病一日巨陽與少陰俱病，則頭痛口乾而煩滿，二日陽明與太陰俱病，則腹滿身熱不欲食，譫言，三日少陽與厥陰俱病，則耳聾囊縮而厥不知人，不知人，六日死。三陰三陽、五臟六腑皆受病，營衛不行，五臟不通，則死矣。</p>
<p>兩感者，陽亢陰枯，其太陽之寒，隨少陰而化熱，太陰之濕，隨陽明而化燥，厥陰之風，隨少陽而化火。表裡同氣，故一日之內，兩經俱病，三日六經俱遍，精液消亡，是以死也。</p>
<p>帝曰：五臟已傷，六腑不通，營衛不行，如是之，後三日乃死何也？岐伯曰：陽明者，十二經脈之長也，其血氣盛，故不知人。三日其氣乃盡，故死矣。</p>
<p>陽明多氣多血，三日之後，經絡臟腑俱病，又復不知人。三日陽明之氣血全消，然後死也。</p>

<h3>評熱病論（三十九）</h3>
<p>黃帝問曰：人傷於寒而傳為熱何也？岐伯對曰：夫寒盛則生熱也。此段舊誤在「水熱穴論」。</p>
<p>寒盛於外，束閉皮毛，營血鬱遏，則生內熱也。</p>
<p>帝曰：病熱而有所痛者何也？岐伯曰：病熱者，陽脈也，以三陽之動也。人迎一盛少陽，二盛太陽，三盛陽明，入陰也。夫陽入於陰，故病在頭與腹，乃䐜脹而頭痛也。此段舊誤在「腹中論」內。</p>
<p>病熱者，風邪在表，郁其陽脈也。病熱而有所痛者，以三陽之郁動而衝突也。太陰行氣於三陰，脈動寸口，陽明行氣於三陽，脈動人迎，人迎一盛，是少陽之郁發，二盛（二倍）。是太陽之郁發，三盛（三倍）。是陽明之郁發。三陽以陽明為長，病及陽明，陽旺極矣，由是自陽分而入陰分也。夫陽入於陰，則經氣盛滿，脈絡弗容，故在上之經逆沖頭上，在下之經陷遏腹裡，乃腹脹而頭痛也。</p>
<p>帝曰：善。熱病已愈，時有所遺者何也？岐伯曰：諸遺者，熱甚而強食之，故有所遺也。若此者，皆病已衰而熱有所藏，因其穀氣相薄，兩熱相合，故有所遺也。帝曰：病熱當何禁之？岐伯曰：病熱少愈，食肉則復，多食則遺，此其禁也，帝曰：善。治遺奈何？岐伯曰：視其虛實，調其逆從，可使必已矣。</p>
<p>熱病已愈，時有所遺者，餘熱遺留，纏綿未去也。諸遺者，以其熱邪猶甚，而遽強食之，脾土虛弱，未能消克，水穀不消，中氣脹滿，熱邪郁發，故有所遺也。若此者，皆病勢已衰，而餘熱有所伏藏，因其飲食新下，與穀氣相薄，兩熱相合（內熱與飲食之熱相合），故有所遺也。大凡病熱少愈，而餘熱未清，食肉而不消則病復，多食而難化則病遺，此其禁也。治遺之法，視其臟腑之虛實，補瀉無差，調其經絡之逆從，升降如故，可使其病必已矣。</p>
<p>凡病傷寒而成溫者，先夏至日為病溫，後夏至日為病暑，暑當與汗皆出，勿止。二段舊誤在「熱論」中。</p>
<p>凡病傷寒而成溫者，夏至以前謂之病溫，夏至以後謂之病暑，以其時令而異名也。溫暑之病，皆由風閉皮毛，郁其內熱而成，當泄其皮毛，令經熱與汗皆出，勿止也。熱病之遺者，熱未透泄耳，汗之既徹，經熱全清，則無所遺留矣。</p>
<p>帝曰：有病溫者，汗出輒復熱，而脈躁疾，不為汗衰，狂言不能食，病名為何？岐伯曰：病名陰陽交，交者，死也。</p>
<p>陰陽交者，陰陽交併，獨陽無陰也。</p>
<p>帝曰：願聞其說。岐伯曰：人所以汗出者，皆生於穀，穀生於精。汗者，精氣也，今邪氣交爭於骨肉而得汗者，是邪卻而精勝也，精勝則當能食而不復熱。復熱者，邪氣也，汗出而輒復熱者，是邪勝也。不能食者，精無俾也。病而留者，其壽可立而傾也。且夫「熱論」曰汗出而脈尚躁盛者死，今脈不與汗相應，此不勝其病也，其死明矣。狂言者，是失志，失志者死。今見三死，不見一生，雖愈，必死也。</p>
<p>人所以汗出者，皆生於穀氣，穀氣即胃氣也（衛氣之本）。穀氣蒸發，泄而為汗，而氣化之原，實生於精。水穀消磨，脾氣散精，上歸於肺，而後氣化也，是汗乃精氣相合而醞釀者。今病溫熱發，邪氣不致內蒸臟腑，爍其陰精，乃致交蒸於骨肉而得汗者，是邪熱外卻，而陰精里勝也。精勝邪負，則當能食，而不復熱。復熱者，邪氣所為也。汗出而輒復熱者，是邪勝而精負也。邪勝而不能食者，精無餘也（無俾，猶言無噍類也）。病勢如此，而人尚存留者，其壽可立待而傾殞也。且夫「熱論」曰汗出而脈尚躁盛者死（《靈樞·熱病》語），汗後脈宜安靜，今脈不與汗後相應，此正氣不勝其病邪也，其死明矣。狂言者，是失志，失志者死，緣腎藏精，精舍志（《靈樞·本神》語），精亡則志亂也。今見三死（脈躁疾一，狂言二，不能食三），不見一生，雖汗出暫愈，亦必死也。</p>

<h1>卷六</h1>

<h2>病論</h2>

<h3>舉痛論（四十）統舉諸痛而言，故曰舉痛。</h3>
<p>黃帝問曰：余聞善言天者，必有驗於人，善言古者，必有合於今，善言人者，必有厭於已，如此則道不惑而要數極，所謂明也。今余問於夫子，令言而可知，視而可見，捫而可得，令驗於已而發蒙解惑，可得而聞乎？岐伯再拜稽首對曰：何道之問也？帝曰：願聞人之五臟卒痛，何氣使然？岐伯對曰：經脈流行不止，環周不休，寒氣入經而稽遲，泣而不行，客於脈外則血少，客於脈中則氣不通，故卒然而痛。泣與澀通。</p>
<p>要數，至數也。極，盡也。發蒙，發其矇蔽也。解惑，解其疑惑也。經脈一日一夜五十周，原自流行不止，環周不休也。皮毛偶泄，寒氣入經，經脈稽遲，泣而不行，客於脈外則血少而不流（衛行脈外，氣阻而血凝也），客於脈中則氣閉而不通（營行脈中，血凝而氣阻也），營衛壅迫，故卒然而痛也。</p>
<p>帝曰：其痛或卒然而止者，或痛甚不休者，或痛甚不可按者，或按之而痛止者，或按之無益者，或喘動應手者，或心與背相引而痛者，或脅肋與少腹相引而痛者，或腹痛引陰股者，或痛宿昔而成積者，或卒然痛，死不知人，少間復生者，或痛而嘔者，或腹痛而後泄者，或痛而閉不通者。凡此諸痛，各不同形，別之奈何？</p>
<p>義詳下文。</p>
<p>岐伯曰：寒氣客於脈外則脈寒，脈寒則縮蜷，縮蜷則脈細急，細急則外引小絡，故卒然而痛。得炅則痛立止。因重中於寒，則痛久矣。</p>
<p>寒氣容於脈外，阻其衛氣，營血失其呴養則脈寒，脈寒則縮蜷不舒，縮蜷則絀急不伸，絀急則外引小絡，牽掣短促，故卒然而痛。得熱氣溫之（炅，熱也），寒消脈暢，則痛立止，此所以卒然而止也。因重中於寒，寒深脈閉，則痛久矣，此所以痛甚不休也。</p>
<p>寒氣客於經脈之中，與炅氣相薄則脈滿，滿則痛而不可按也。寒氣稽留，炅氣從上，則脈充大而血氣亂，故痛甚不可按也。</p>
<p>寒氣客於經脈之中，與血中溫氣相薄，迫也。營血堙阻則脈滿，滿則痛而不可按也。緣寒氣積留，阻其營血，營血欲行而不能，因度越寒邪而出其上，溫氣從寒上而行，離其本位（營行脈中，是其本位），而浸及衛分，則脈充大而氣亂（營衛易位），按之則益痛，故痛甚不可按也。</p>
<p>寒氣客於腸胃之間，膜原之下，血不得散，小絡急引，故痛，按之則血氣散，故按之痛止。寒氣客於挾脊之脈則深，按之不能及，故按之無益也。膜與募通。</p>
<p>寒氣客於腸胃之間，膜原之下，膜，腸胃之募，原，肓之原也（「病能論」：其氣溢於大腸而著於肓，肓之原在臍下）。遏其經血，血不得散，經脈蜷縮，小絡急引，故痛。而膜原空虛，非如經脈充盈，按之則血氣散於空虛之處，隧路通暢，故按之痛止。寒氣客於挾脊之脈，太陽之經，入於伏膂之中（伏膂，衝脈之伏行於膂者，即伏沖也，「瘧論」作伏督，《靈樞·歲露論》亦載此段，作伏沖），則其地深，按之不能及，故按之無益也。</p>
<p>寒氣客於衝脈，衝脈起於關元，隨腹直上，寒氣客則脈不通，脈不通則氣因之，故喘動應手矣。</p>
<p>寒氣客於衝脈，衝脈起於關元（任脈穴名，在臍下），隨腹直上（挾臍上行，至胸中而散），寒氣客之，則脈道不通，脈道不通則經氣因之而生阻格，故其痛處喘動應手矣。</p>
<p>寒氣客於背俞之脈，則血脈澀，脈澀則血虛，血虛則痛，其俞注於心，故相引而痛，按之則熱氣至，熱氣至則痛止矣。</p>
<p>寒氣客於背俞之脈（足太陽經行身之背，臟腑腧穴，皆出於此，是謂背俞之脈），入於心俞，則血脈凝澀，脈澀則血不流行而營氣虛，血虛則痛（經氣壅阻故也）。其俞內注於心，故背心相引而痛。按之則君火鬱閉而熱氣至，熱氣至則痛止矣。</p>
<p>寒氣客於厥陰之脈，厥陰之脈者，絡陰器，繫於肝，寒氣客於脈中，則血澀脈急，故脅肋與少腹相引痛矣。</p>
<p>寒氣客於厥陰之脈，厥陰之脈絡陰器，抵小腹，屬肝，布脅肋，寒氣客於脈中，則血澀脈急，故脅肋與少腹相引痛矣。</p>
<p>寒氣客於陰股，厥氣上及少腹，血澀在下相引，故腹痛引陰股矣。</p>
<p>寒氣客於陰股，傷及厥陰太陰之經，二經皆自少腹而上，胸膈寒閉，血澀在下相引，筋脈短急，故腹痛引陰股矣。</p>
<p>寒氣客於小腸膜原之間，絡血之中，血澀不得注於大經，血氣稽留不行，故宿昔而成積矣。</p>
<p>寒氣客於小腸膜原之間，絡血之中，絡血凝澀，不得流注於大經，血氣稽留於膜原空虛之處，結而不行，故宿昔而成積聚矣。</p>
<p>寒氣客於五臟，厥逆上泄，陰氣竭，陽氣未入，故卒然痛，死不知人，氣復反則生矣。</p>
<p>寒氣客於五臟，五臟陰也，而內藏陽氣，是謂陽根，臟寒則陽不藏，厥逆而上泄，臟中全是陰氣，陰氣已勢極而力竭，陽氣猶升泄而未歸，故卒然痛，死不知人。以陽主生，陰主死，人之所以生而有覺者，陽氣之虛靈也，陽氣升泄，故人死無知。此氣復反，陽根下蟄，則生矣。（陰氣竭者，陰氣盛極而將衰也）</p>
<p>寒氣客於腸胃，厥逆上出，故痛而嘔也。寒氣客於小腸，小腸不得成聚，故後泄腹痛矣。</p>
<p>寒氣客於腸胃，腸陷則泄，胃逆則嘔。胃氣壅迫，水穀莫容，大腸以燥金之腑，魄門斂固，下竅不開，中氣盛滿，逆衝上竅，故腹痛嘔吐也。寒氣客於小腸，小腸者，傳化物而不藏，不得成聚，腸寒脾濕，風木陷沖，故後泄而腹痛矣。</p>
<p>熱氣留於小腸，腸中癉熱焦渴，則堅幹不得出，故痛而閉不通矣。</p>
<p>熱氣留於小腸，小腸以丙火之腑，其中癉熱焦渴，則糞粒堅干而不得出，故痛而閉塞不通矣。</p>
<p>帝曰：所謂言而可知者也，視而可見奈何？岐伯曰：五臟六腑固盡有部，視其五色，黃赤為熱，青黑為痛，白為寒，此所謂視而可見者也。帝曰：捫而可得奈何？岐伯曰：視其主病之脈，堅而血及陷下者，皆可捫而得也。帝曰：善。</p>
<p>五臟六腑之經，行於周身，固盡有其部，視其各部絡脈之五色，黃赤則為熱，青黑則為痛，白則為寒，此所謂視而可見者也。視其主病之脈，堅牢而血聚，及邪深而陷下者，皆捫而可得也。</p>

<h3>氣厥論（四十一）</h3>
<p>黃帝問曰：余知百病生於氣也，怒則氣上，喜則氣緩，思則氣結，悲則氣消，恐則氣下，驚則氣亂，勞則氣耗，寒則氣收，炅則氣泄。九氣不同，何病之生？</p>
<p>義詳下文。</p>
<p>岐伯對曰：怒則氣逆，甚則嘔血及飧泄，故氣上矣。</p>
<p>肝膽主怒，怒則肝氣下陷，膽氣上逆，甚則肝木賊脾而為泄利，膽木刑胃而為嘔吐。血藏於肝，其上行而不吐衄者，肺金斂之也，大怒傷肝，不能藏血，而甲木上衝，雙刑肺胃（甲木化氣相火，甲木刑胃，相火刑金），肺胃上逆，收斂失政，是以嘔血。膽木逆升，故氣上矣。</p>
<p>喜則氣和志達，營衛通利，故氣緩矣。</p>
<p>心主脈，其志為喜，喜則心氣和調，志意暢達，經脈流行，營衛通利，故氣緩矣。</p>
<p>思則心有所存，神有所歸，正氣留而不行，故氣結矣。</p>
<p>脾主思，思則心有存注，神有所歸著，正氣停留而不行，故氣結矣。</p>
<p>悲則心系急，肺布葉舉，上焦不通，營衛不散，熱氣在中，故氣消矣。</p>
<p>肺主悲，悲則心系迫急，肺布葉舉，氣道壅阻，上焦不通，營衛不散，熱氣在中，故氣消矣。以胸中宗氣，衛氣之本，所以布呼吸而行營血者也。肺布葉舉，上焦不通，宗氣壅遏，不能四達，則營衛不散，熱氣在中，是以肺氣消爍也。</p>
<p>恐則精卻，卻則上焦閉，閉則氣還，還則下焦脹，故氣不行矣。</p>
<p>腎主恐，恐則精不交神，後卻而陷流，卻則神氣離根，奔逆阻格，而上焦不通，上焦閉塞，則下無升路，而氣還於下，還則下焦脹滿，故氣不行矣。</p>
<p>驚則心無所依，神無所歸，慮無所定，故氣亂矣。</p>
<p>膽主驚，驚則膽木上逆，累及心君（膽為相火，心為君火，君相同氣）。心無所依，神無所歸，慮無所定，故氣亂矣。</p>
<p>勞則喘息汗出，外內皆越，故氣耗矣。</p>
<p>勞傷氣血，則喘息汗出，皮毛洞開，外內皆越，故氣耗矣。</p>
<p>寒則腠理閉，氣不行，故氣收矣。</p>
<p>寒束皮毛，則腠理閉斂，衛氣不行，故氣收矣。</p>
<p>炅則腠理開，營衛通，汗大泄，故氣泄矣。</p>
<p>炅則腠理豁開（炅，熱也），營衛通達，汗液大泄，故氣泄矣。（以上十段，舊誤在「舉痛論」）</p>
<p>帝曰：五臟六腑寒熱相移者何？岐伯曰：腎移寒於脾，臃腫少氣。</p>
<p>腎移寒於脾，則濕土不運，肌肉凝滯，臃腫而少氣也。</p>
<p>脾移寒於肝，臃腫筋攣。</p>
<p>脾移寒於肝，土陷木鬱，脾被肝刑，則肌肉臃腫，肝被脾遏，則筋膜攣縮也。</p>
<p>肝移寒於心，狂，隔中。</p>
<p>肝移寒於心，木不生火，喜怒乖常，則為狂易（肝主怒，心主喜。狂易，《西漢書》語）。寒阻君火，則為隔中（寒濕在中，陰陽阻隔）。</p>
<p>心移寒於肺，肺消，肺消者，飲一溲二，死不治。</p>
<p>心移寒於肺，火不溫金，則為肺消。肺消者，收斂失政，精溺溢泄，飲一溲二，死不可治也。</p>
<p>肺移寒於腎，則為湧水，湧水者，按腹不堅，水氣客於大腸，疾行則鳴濯濯溜溜，如囊裹漿水之狀也。</p>
<p>肺移寒於腎，金冷水聚，則為湧水。湧水者，按其腹不堅硬，水氣客於大腸（大腸與肺表裡），疾行則其鳴濯濯，如囊裹漿水之狀，動即有聲也。</p>
<p>脾移熱於肝，則為驚衄。</p>
<p>脾移熱於肝，肝藏血，血舍魂，魂不寧謐則為驚，血失斂藏則為衄。肝膽同氣，此膽木上逆之證也。</p>
<p>肝移熱於心，則死。</p>
<p>肝移熱於心，陽根全泄，則死也。（肝木生於水中之陽，風木疏泄，腎氣無餘，則死）</p>
<p>心移熱於肺，傳為膈消。</p>
<p>心移熱於肺，君火刑金，傳為膈消。膈消者，膈上燥熱，水至膈間，而已消也。</p>
<p>肺移熱於腎，傳為柔痓。痓與痙同。</p>
<p>肺移熱於腎，金燥水枯，傳為柔痓。柔痓者，筋骨痿軟而蜷縮也。</p>
<p>腎移熱於脾，傳為虛，腸澼，死不可治。</p>
<p>腎移熱於脾，濕土鬱蒸，遏抑風木，中氣被賊，虛敗難復，風木陷沖，腸澼不斂，陽根脫泄，死不可治也。</p>
<p>脾移熱於膀胱，則癃，溺血。</p>
<p>脾移熱於膀胱，濕土賊水，水府濕熱，前竅閉癃，風木陷沖，肝血失藏，泄於溺孔也。</p>
<p>膀胱移熱於小腸，膈腸不便，上為口糜。</p>
<p>膀胱移熱於小腸，小腸與心為表裡，其脈絡心，下胭而屬小腸，故膈腸不便，而心火上炎，則口舌糜爛也。</p>
<p>小腸移熱於大腸，為虙瘕，為沉痔。虙與伏通。</p>
<p>小腸移熱於大腸，以丙火而刑庚金，大腸下陷，為伏結而生瘕聚，為沉瘀而生痔瘡也。</p>
<p>大腸移熱於胃，善食而瘦，又謂之食亦。</p>
<p>大腸移熱於胃，以庚金而傳戊土，濕化為燥，善食而瘦，水穀消磨，而肌肉不生，此燥氣大旺，而濕氣全虧也。又謂之食亦，食亦者，食而亦若不食也。（大腸以陽明燥金主令，胃以戊土而化氣於燥金，故大腸移熱，善食而瘦也）</p>
<p>胃移熱於膽，亦曰食亦。</p>
<p>胃移熱於膽，以燥土而傳相火，燥熱隆盛，故善食而瘦，亦曰食亦也。</p>
<p>膽移熱於腦，則辛頞鼻淵，鼻淵者，濁涕下不止也，傳為衄蔑瞑目。皆得之氣厥也。</p>
<p>膽熱移於腦，以相火逆沖，腦髓蒸淫，液流鼻竅，則辛頞（鼻痠）鼻淵，鼻淵者，濁涕下流不止也。熱邪淫泆，傳為衄（鼻孔流血）蔑（汗孔流血）、瞑目（目光昏黯）之證也。</p>
<p>此上諸條，皆得之氣厥也。（厥逆反常，升降失職）</p>

<h3>逆調論（四十二）</h3>
<p>黃帝問曰：有病身熱汗出煩滿，煩滿不為汗解，此為何病？岐伯曰：汗出而身熱者，風也，汗出而煩滿不解者，厥也，病名曰風厥。</p>
<p>汗出而身熱者，風氣之疏泄也，汗出而煩滿不解者，陽氣之厥逆也，故其病名曰風厥。</p>
<p>帝曰：願卒聞之。岐伯曰：巨陽主氣，故先受邪，少陰與其為表裡也，得熱則上從之，從之則厥也。帝曰：治之奈何？岐伯曰：表裡刺之，飲之服湯。</p>
<p>巨陽為三陽之綱領，總統營衛，是為主氣（「熱論」：巨陽者，諸陽之屬也，故為諸陽主氣也）。經在皮毛，故先受邪，邪閉皮毛，則陽鬱而熱發。少陰與巨陽為表裡，得熱則上從之，從之則陽氣厥逆而不降也。蓋足太陽以寒水主令，手太陽以丙火而化寒水，丙火之不上逆者，寒水降之也，陽盛陰虛之人，丙火不化寒水，多生上熱，而經居三陽之表，一感風寒，則先受其邪，邪束表閉，是以發熱。少陰君火與手太陽相為表裡，本以下行為順，而同氣相感，得手太陽之熱則上從之，從之則二火上炎，厥逆不降，是陽氣逆上之原也。厥陰風木，君火之母，火炎血熱，木燥風生，開其皮毛，泄而為汗，而經熱鬱隆，不為汗解，是以煩滿莫除也。治法，表裡刺之，雙瀉太陽少陰之熱，飲以涼營清熱之湯，則火退煩消矣。（二段舊誤在「評熱病論」）</p>
<p>帝曰：人身非常溫也，非常熱也，為之熱而煩滿者，何也？岐伯曰：陰氣少而陽氣盛，故熱而煩滿也。</p>
<p>陰氣少而陽氣盛者，水不足而火有餘也。汗亡津液，煩熱彌增，故不為汗解。</p>
<p>帝曰：善。有病身熱解墮，汗出如浴，惡風少氣，此為何病？岐伯曰：病名曰酒風。帝曰：治之奈何？岐伯曰：以澤瀉、術各十分，麋銜五分，合以三指撮，為後飯。</p>
<p>飲酒中風，謂之酒風。風性疏泄，而酒家濕熱鬱蒸，皮毛不斂，益以風力疏泄，孔竅常開，故身熱而汗出。「風論」：飲酒中風，則為漏風，以其汗孔漏泄也。熱爍汗泄，肺氣耗傷，故解墮而少氣。表疏衛弱，不能防護皮毛，是以惡風。以澤瀉、朮、麋銜，燥脾土而泄濕熱，則汗收而氣復矣。三指撮者，撮以寬長三指之器也。為後飯者，先藥而後飯也。（此段舊誤在「病能論」中）</p>
<p>帝曰：人有四肢熱，逢風寒如炙如火者，何也？岐伯曰：是人者陰氣虛，陽氣盛。四肢者，陽也，兩陽相得，而陰氣虛少，少水不能滅盛火，而陽獨治，獨治者，不能生長也，獨勝而止耳。逢風而如炙如火者，是人當肉爍也。</p>
<p>四肢者，諸陽之本也（「陽明脈解」語）。陰虛陽盛之人，四肢處陽旺之所，是兩陽相得也，而陰氣虛少，少水不能滅盛火，則陽氣獨治，故四肢常熱。孤陽獨治者，不能生長也，不過獨勝而止耳。陽氣愈勝則陰氣愈消，逢風而如炙如火者，風寒閉其經熱，是人當肌肉消爍也。（所謂不能生長也）</p>
<p>帝曰：人有身寒，湯火不能熱，厚衣不能溫，然不凍慄，是為何病？岐伯曰：是人者素腎氣盛，以水為事，太陽氣衰，腎脂枯不長。腎者水也，而生於骨，腎不生則髓不能滿，故寒甚至骨也。所以不能凍慄者，膽一陽也，心二陽也，腎孤臟也，一水不能勝二火，故不能凍慄。病名曰骨痹，是人當攣節也。</p>
<p>以水為事者，腎水用事也。腎為癸水，水中之氣，是為陽根，生木化火，全賴乎此。陽根者，手足少陽之相火蟄藏於癸水也，相火下秘，故水溫而髓滿。而相火蟄藏，太陽寒水之力也，太陽氣衰，不能蟄藏相火，腎水失溫，則脂枯不長。緣腎者水也，而生於骨，骨髓者，腎精之所凝結也，腎氣不生，則髓不能滿，骨髓虛寒，故寒甚至骨也。所以不能凍慄者，水寒於下，火泄於上。膽為相火，是一陽也，心為君火，是二陽也，一水雖是下寒，不能勝二火之上熱，故不能凍慄。寒水下凝，其病在骨，病名曰骨痹，是人當關節拘攣也。</p>
<p>帝曰：人身非衣寒也，中非有寒氣也，寒從中生者何？岐伯曰：是人多痹氣也，陽氣少，陰氣多，故身寒如從水中出。</p>
<p>陽氣少，陰氣多，陰氣痹塞，不能溫養皮肉，故身寒如從水中出也。</p>
<p>帝曰：人之肉苛者，雖近衣絮，猶尚苛也，是為何疾？岐伯曰：營氣虛，衛氣實也。營氣虛則不仁，衛氣虛則不用，營衛俱虛則不仁且不用，肉如故也。人身與志不相有，曰死。</p>
<p>肉苛，頑木無覺也。營行脈中，衛行脈外，氣以呴之，血以濡之（《難經》語），故肌肉靈覺，痛癢皆知。營氣虛則痛癢無覺而不仁，衛氣虛則動轉莫遂而不用，營衛俱虛則不仁而且不用，肌肉如故，與人之神志了不相關也。人身與人志兩不相有，曰死，是其枯槁無知，與死者無異也。（衛氣實者，痞塞不行，亦是虛也）</p>

<h3>腹中論（四十三）</h3>
<p>黃帝問曰：人有重身，九月而喑，此為何也？岐伯對曰：胞之絡絕也。帝曰：何以言之？岐伯曰：胞絡者繫於腎，少陰之脈貫腎系舌本，故不能言。</p>
<p>重身，懷子也。胞之絡脈繫於腎，足少陰之脈貫腎而系舌本，胎在胞中，壓其絡脈，絡脈不通，連及少陰之脈，牽引舌本，舌本強直，故不能言。</p>
<p>帝曰：治之奈何？岐伯曰：無治也，當十月復。《刺法》曰：無損不足，益有餘，以成其疹，然後調之。所謂無損不足者，身羸瘦，無用鑱石也，無益有餘者，腹中有形而瀉之，瀉之則精出而病獨擅中，故曰疹成也。</p>
<p>當十月復，十月胎生，則胞絡鬆緩，而言語復舊矣。疹，病也。腹中有胎而瀉之，欲以去其痼病，瀉之徒傷正氣，而痼病獨留，其勢彌大。本以瀉之，適以益其有餘，反成大病，故曰疹成也。（二段舊誤在「奇病論」中。篇名「腹中論」，義取腹中有形語也）</p>
<p>帝曰：善。何以知懷子之且生也？岐伯曰：身有病而無邪脈也。</p>
<p>懷子將生，則身有病而脈無邪，是以知之。</p>
<p>帝曰：人生而有病癲疾者，病名曰何？安所得之？岐伯曰：病名為胎病，此得之在母腹中時，其母有所大驚，氣上而不下，精氣並居，故令子發為癲疾也。</p>
<p>在母腹中時，其母有所大驚，膽氣上逆而不下，精氣離根，並居上位，神氣迷亂，故令子感之，發為癲疾也。（此段舊誤在「奇病論」）</p>
<p>帝曰：有病胸脅支滿者，妨於食，病至則先聞腥臊臭，出清液，先唾血，四肢清，目眩，時時前後血，病名為何？何以得之？岐伯曰：病名血枯，此得之年少時有所大脫血，若醉入房中，氣竭肝傷，故月事衰少不來也。</p>
<p>胸脅支滿，膽胃之上逆也。腥，肺氣。臊，肝氣。臭，腎氣。年少時有所大脫血，血枯則肝燥，若夫醉入房中，恣淫縱欲，泄其腎氣，以致氣竭而肝傷，風動血耗，肝木亦燥，故月事衰少不來。木以升達為性，腎氣亡泄，則水寒脾濕，己土陷遏，乙木不達。既不上達，則必下衝，風木沖決，疏泄失藏，故前後血下。肝脾既陷，膽胃必逆，中氣不治，則升降皆反，相因之事也。胃位於中，膽位於左，胃逆則胸滿，膽逆則胃口及左脅支滿（膽脈自胃口行兩脅），上脘填塞，故妨於食。足少陽之脈起目銳眥，經陽升浮，故目眩轉。膽胃逆則肺金亦升，故腥氣先聞。臊臭者，肝腎下郁，氣隨心膽而上發（心腎表裡，肝膽表裡，故肝腎之氣隨心膽上發）。出清液者，胃逆而涎湧也。唾血者，肺氣逆沖也。四肢清者，水寒土濕，胃逆脾陷，不能行氣於四肢也。此病清濁易位，升降反常，而發由中氣，中氣一郁，則諸病至矣。</p>
<p>帝曰：治之奈何？復以何術？岐伯曰：以四烏鰂骨、一藘茹，二物併合之，丸以雀卵，大如小豆，以五丸為後飯，飲以鮑魚汁，利腸中及傷肝也。</p>
<p>烏鰂骨消磨固澀，行經血枯閉，止經脈崩漏，藘茹行血通經，止崩收漏，雀卵溫精暖血，補腎益肝，鮑魚汁通利腸胃，行血疏肝，皆血枯肝燥之良藥也。</p>
<p>帝曰：有病痝然如有水狀，切其脈大緊，身無痛，形不瘦，不能食，食少，名為何病？岐伯曰：病生在腎，名為腎風。腎風而不能食，善驚。驚已心氣痿者，死。</p>
<p>腎風者，風傷腎臟，水泛土濕，膽胃逆升，故善驚而不食。驚已而心氣痿者，膽木拔根，心火傷敗，水邪橫逆，是以死也。（此段舊誤在「奇病論」）</p>
<p>帝曰：病腎風者，面胕痝然，壅害於言，可刺不？岐伯曰：虛不當刺，不當刺而刺，後五日其氣必至。帝曰：其至何如？岐伯曰：至必少氣時熱，時熱從胸背上至頭，汗出手熱，口乾苦渴，目下腫，小便黃，腹中鳴，身重難以行，月事不來，煩而不能食，不能正愜，正偃則咳，病名曰風水。論在《刺法》中。</p>
<p>面胕痝然，面貌腫脹，痝然浮大也。腎脈循喉嚨，挾舌本，腎病則脈絡壅阻，害於言語也。《刺法》，古書。</p>
<p>帝曰：願聞其說。岐伯曰：邪之所湊，其氣必虛，陰虛者，陽必湊之，故少氣時熱而汗出也。小便黃者，少腹中有熱也。諸有水者，微腫先見於目下也。帝曰：何以言之？岐伯曰：水者，陰也，目下者，亦陰也，腹者，至陰之所居，故水在腹者，必使目下腫也。真氣上逆，故口苦舌乾，臥不得正偃，正偃則咳出清水。不能正偃者，胃中不和，正偃則咳甚，上迫肺也。諸水病者，故不得臥，臥則驚，驚則咳甚也。腹中鳴者，病本於胃也。薄脾，則煩不能食。食不下者，胃脘隔也。身重難以行者，胃脈在足也。月事不來者，胞脈閉也。胞脈者，屬心而絡於胞中，今氣上迫肺，心氣不得下通，故月事不來也。</p>
<p>邪之所湊，其正氣必虛，陰盛於裡則虛於表，陽弱不能與里陰相抗，則外乘陰虛之所，而浮散於表，陰虛者，陽必湊之，故少氣時熱而汗出也。小便黃者，脾濕肝陷，溫氣下郁，少腹中有熱也。目下腫者，諸有水人，微腫先見於目下也。以水者，陰物也，目下亦陰地也，腹者，至陰之所居，同氣相感，故水在腹者，必使目下腫也。水旺土濕，胃氣不降，則二火失根，真氣上逆，故口苦舌乾，臥不得正偃，正偃則咳出清水。所以不能正偃者，因胃中不和，正偃則氣阻咳甚，上迫於肺也。諸水病者，水泛氣阻，故不得臥，臥則中氣壅塞，膽逆驚生，驚則膽火上炎，而刑肺金，於是咳甚也。腹中鳴者，病本於胃土之濕，木鬱而不暢也。氣薄於脾，則煩不能食，以脾主消化，胃主受盛，飲食不化，則中脘脹滿，胃失受盛之職，不能再納新谷，濁氣上填，君火莫降，故心煩不能食。食不下者，胃脘阻隔不開也。身重難以行者，水泛胃土，胃脈在足，濕勝陽虧，筋骨不健也。月事不來者，胞脈閉塞，阻其經血下行之路也。心主脈，胞脈者，屬心而絡於胞中，血溫則行，寒則凝。血溫之行，心火之力，今逆氣上迫肺部，心氣不得下通，血脈凝澀，故月事不來也。（二段舊誤在評「熱病論」）</p>
<p>帝曰：人之不得偃臥者何也？岐伯曰：肺者，臟之蓋也，肺氣盛則脈大，脈大則不得偃臥。論在《奇恆陰陽》中。</p>
<p>肺者，五臟之華蓋也，肺氣盛者，胃土上逆，肺金莫降，壅滿於胸中也。肺氣上盛，則脈浮大，脈浮大者，肺胃上逆，故不得偃臥。《奇恆陰陽》，古書。</p>
<p>帝曰：人臥而有所不安者何也？岐伯曰：臟有所傷及精有所寄，則臥不安，故人不能懸其病也。</p>
<p>臟有所偏傷及精有所偏寄，則臥不安，故人不能懸度其病也。（二段舊誤在「病能論」）</p>
<p>帝曰：人有逆氣不得臥而息有音者，有不得臥而息無音者，有起居如故而息有音者，有得臥行而喘者，有不得臥不能行而喘者，有不得臥臥而喘者，皆何臟使然？願聞其故。</p>
<p>息有音，喘息有聲音也。得臥行而喘者，能臥能行而喘也。</p>
<p>岐伯曰：不得臥而息有音者，是陽明之逆也。足三陽者下行，今逆而上行，故息有音也。陽明者，胃脈也，胃者六腑之海，其氣亦下行，陽明逆，不得從其道，故不得臥也。《下經》曰：胃不和則臥不安，此之謂也。夫起居如故而息有音者，此肺之絡脈逆也。絡脈不得隨經上下，故留經而不行，絡脈之病人也微，故起居如故而息有音也。夫不得臥臥則喘者，是水氣之客也。夫水者，循津液而流也，腎者水臟，主津液，主臥與喘也。帝曰：善。</p>
<p>不得臥而息有音者，是足陽明之上逆也。足之三陽，自頭走足，氣本下行，今逆而上行，故息有音也。以陽明者，胃之脈也，胃者六腑之長，其氣亦下行，經腑相同，下行則濁氣降攝，倉廩開而水穀入，胃氣不降，則經氣上逆，不得從其故道而下，經腑皆逆，濁氣上填，故不得臥也。《下經》曰（古書）：胃腑不和，則臥寐不安，正此謂也。夫起居如故而息有音者，此肺之絡脈逆也。絡脈塞礙，不得隨經脈上下，則留滯而不行，絡脈之病人也微，非如經脈之病，能改起居之常，故起居如故而息有音也。夫不得臥臥則喘者，是水氣之上客也。水者，隨津液而流行也，腎者水臟，職主津液，水位在下，而循津液逆行，客居肺部，氣被水阻，故不得偃臥，臥則氣閉而喘作也。（二段舊誤在「逆調論」）</p>

<h3>病能論（四十四）</h3>
<p>黃帝問曰：有病心腹滿，旦食則不能暮食，此為何病？岐伯對曰：名為鼓脹。帝曰：治之奈何？岐伯曰：治之以雞矢醴，一劑知，二劑已。帝曰：其時有復發者何也？岐伯曰：此飲食不節，故時有病也。雖然其病且已時，固當病氣聚於腹也。此段舊誤在「腹中論」。</p>
<p>心腹痞滿，旦食則不能暮食，此水旺土濕，中氣不運，脾陷不能消，胃逆不能納也，病名鼓脹。雞矢醴（仲景雞矢白散，即此），利水泄濕，疏通小便，濕去則滿消食下，鼓消脹平，故一劑其效可知，二劑其病全已。病已而時有復發者，此愈後飲食不節，傷其脾胃，故有時病發也。雖緣愈後調攝不善，而其先病且已時，固當病氣聚於腹中，舊根未絕，是以一傷即發也。</p>
<p>帝曰：有病脅下滿氣逆，二三歲不已，是為何病？岐伯曰：病名曰息積，此不妨干食，不可灸刺，積為導引服藥，藥不能獨治也。此段舊誤在奇病論。</p>
<p>肺主氣，自右脅下行，脅下滿，氣上逆，此肺金不降。呼吸為息，息積者，肺氣之結積也（《難經》：肺之積，名曰急賁，即此）。積在右脅，不礙胃口，故不妨於食。此不可灸刺，宜積為導引行氣之法，兼以服藥，藥不能獨治也。</p>
<p>帝曰：人有身體髀股䯒皆腫，環臍而痛，是為何病？岐伯曰：病名伏梁，此風根也。其氣溢於大腸而著於肓，肓之原在臍下，故環臍而痛也。不可動之，動之為水溺澀之病也。</p>
<p>《難經》：心之積，名曰伏梁，起臍上，大如臂，上至心下，身體髀股䯒皆腫，環臍而痛，病名伏梁。緣肝木克賊脾土，中氣痞塞，心火莫降，故成伏梁積聚。此風木不能上達，根蟠於土位故也。其積聚之位，在於臍上心下之間，而其氣則溢於大腸而著於肓，心下膈上日肓（足少陰之肓俞也），肓之原在臍下，一氣相通，故環臍而痛也。此不可動之，若輕施攻下，而妄動之，則脾愈傷而肝愈陷，不能疏泄水道，必為水溺淋澀之病也。</p>
<p>帝曰：病有少腹盛，上下左右皆有根，此為何病？可治不？岐伯曰：病名曰伏梁。帝曰：伏梁何因而得之？岐伯曰：裹大膿血，居腸胃之外。不可治，治之每切，按之致死。帝曰：何以然？岐伯曰：此下則因陰，必下膿血，上則迫胃脘，生隔，挾胃脘內癰。此久病也，難治。居臍上為逆，居臍下為從，勿動亟奪。論在《刺法》中。</p>
<p>少腹盛滿，上下左右皆有根，此亦脾陷肝遏，風木賊土之病，病亦名伏梁。肝脾郁迫，濕熱蒸腐，化生膿血，居於腸胃之外。不可治之，治之則愈劇（切，甚也），按之則致死。此其下則連於後門，必下膿血，上則迫於胃脘，生隔，挾胃脘之內癰。此非旦夕所成，乃久病也，最為難治。其居臍上，在心脾之間為逆，恐其腐敗熏心也，其居臍下，在肝脾之間為從。不可輕易動之，使其正氣亟奪也。《刺法》，古書。（二段舊誤在「腹中論」）</p>
<p>帝曰：人病胃脘癰者，診當何如？岐伯曰：診此者當候胃脈，其脈當沉細。沉細者氣逆，逆者人迎甚盛，甚盛則熱。人迎者，胃脈也，逆而盛則熱聚於胃口，而不行，故胃脘為癰也。</p>
<p>診胃脘癰者，當候胃脈。癰疽之病，緣風寒閉其經脈，營衛壅阻而成。風寒閉束，其在下之脈，如衝陽、氣街，必當沉細，以其經脈不得下達也。沉細者必氣逆，以其不得下達，必上衝也。逆者，其在上之脈，如人迎，必甚盛，甚盛則陽鬱而發熱。人迎者，胃脈也，上逆而甚盛，則熱聚於胃口，而不下行，濕熱蒸腐，故胃脘為癰也。</p>
<p>帝曰：善。有病頸癰者，或石治之，或針灸治之，而皆已，其真安在？岐伯曰：此同名異等者也。夫癰氣之息者，宜以針開除去之，氣盛而血聚者，宜石而瀉之，此所謂同病異治也。</p>
<p>石，砭石也。癰氣之息者，癰之氣平而生蹠肉者也（蹠，死肉也），故宜以針開除去之，去其死肉與膿血也。氣盛血聚者，癰之氣盛血聚而未成膿者也，故宜以石瀉之，瀉其聚血，以散其積氣也。同病而異治者，名同而等異也。</p>
<p>帝曰：人有尺脈數甚，筋急而見，此為何病？岐伯曰：此所謂疹筋，是人腹必急，白色黑色見則病甚。</p>
<p>尺脈數甚者，木陷於水也。肝木生於腎水，水寒土濕，乙木不能升達，陷於水中，郁動不已，故尺脈數甚。肝主筋，肝陷則筋不榮舒，故筋急而見（青筋外露），此所謂疹筋。疹筋者，病在筋也。肝木下陷，是人少腹必當拘急。若白色黑色見則病甚，黑為痛，白為寒也（《靈樞·五色》語。「皮部論」：多黑則痹，多白則寒）。《難經》：肝主色，自入為青，入心為赤，入脾為黃，入肺為白，入腎為黑，凡五色外見者，皆肝病也。（此段舊誤在「奇病論」中）</p>

<h3>奇病論（四十五）</h3>
<p>黃帝問曰：人有病頭痛，以數歲不已，此安得之？名為何病？岐伯曰：當有所犯大寒，內至骨髓，髓者以腦為主，腦逆故令頭痛，齒亦痛，病名曰厥逆。</p>
<p>腎主骨髓，骨髓者，水之精液也。水位於下，而其源在上，腦者，髓之海也（《靈樞·海論》語），故骨髓以腦為主。衝犯大寒，內至骨髓，骨髓之寒，上通於腦，則腦為之逆，腦逆則濁氣莫降，郁沖頭上，是以頭痛。齒者，骨之餘也，濁氣填塞，故齒牙亦痛。其病名曰厥逆，厥逆者，濁氣之上逆也。（足之三陽，自頭走足，厥逆者，寒邪升發，足三陽之上逆也）</p>
<p>帝曰：有病厥者，診右脈沉而緊，左脈浮而遲，不知病主安在？岐伯曰：冬診之，右脈固當沉緊，此應四時，左脈浮而遲，此逆四時。在左當主病在腎，頗關在肺，當腰痛也。帝曰：何以言之？岐伯曰：少陰脈貫腎絡肺，今得肺脈，腎為之病，故腰痛也。</p>
<p>冬月陽氣右降，右脈沉緊者，陽氣之右降也，此為應四時。氣宜右降，不宜左降，冬月陽氣在右，固當降也，而其在左則未嘗降，以左非降位也。蓋左脈浮而遲，是乙木順陷矣，此為逆四時。其在右者，不病也，其在左者，當主病在腎，頗關通在肺家，是當腰痛也。以足少陰脈貫腎而絡肺，腎宜溫升，肺宜清降，今右脈沉緊，是得肺家之平脈，左脈浮遲，是不得腎家之平脈，則癸水沉寒，腎為之病矣。水寒不能生木，風木下陷於腎水，腎位在腰，木氣鬱沖，故腰痛也。厥，逆也，凡宜降而反升者謂之逆，宜升而反降者亦謂之逆，厥逆者，反順為逆也。（此段舊誤在「病能論」中）</p>
<p>帝曰：善。有病膺腫頸痛，胸滿腹脹，此為何病？何以得之？岐伯曰：名厥逆。帝曰：治之奈何？岐伯曰：灸之則喑，石之則狂，須其氣並，乃可治也。帝曰：何以然？岐伯曰：陽氣重上，有餘於上，灸之則陽氣入陰，入則喑，石之則陽氣虛，虛則狂，須其氣並而治之，可使全也。</p>
<p>足之三陽，自頭走足，以下行為順，足陽明行身之前，由缺盆下胸膈而走腹，足少陽行身之側，由缺盆貫胸膈而循脅，膺腫頸痛，胸滿腹脹者，陽明少陽之上逆也，名為厥逆。灸之則喑啞不言，石之則清狂不慧（《漢書》語），須其陰陽之氣兩相交併，乃可治也。以其陽氣重，有餘於上，灸之則助其上焦之陽，陽盛而侵佔陰位，筋脈焦縮，故舌強而言拙，石之則瀉其下焦之陽，陽虛而逆升陰位，膽火沸騰，故心迷而神亂，須其陽降陰升，氣並而治之，可使全也。（此段舊誤在「腹中論」）</p>
<p>帝曰：有病怒狂者，此病安生？岐伯曰：生於陽也。帝曰：陽何以使人狂？岐伯曰：陽氣者，因暴折而難決，故善怒也，病名曰陽厥。帝曰：何以知之？岐伯曰，陽明者常動，巨陽少陽不動，不動而動，大疾，此其候也。帝曰：治之奈何？岐伯曰：奪其食即已。夫食入於陰，長氣於陽，故奪其食即已。使之服以生鐵落為飲，夫生鐵落者，下氣疾也。</p>
<p>陽氣發生，因暴被摧折，郁其肝膽之氣，不得暢達，是以善怒。難決者，鬱氣莫泄，未經斷決也。怒狂者，怒不中節，性情狂悖也。其病名曰陽厥，陽厥者，足少陽之上逆也。以足之三陽，惟陽明者常動，頸脈之人迎是也（地倉、大迎皆動，不及人迎之大），巨陽少陽則不動，不動，其常也，而動忽大疾，此其候也。巨陽之動，應在天柱（項旁），少陽之動，應在聽會，（耳上。）而肝膽主怒，則動在少陽之聽會。然足三陽自頭走足，降則皆降，未有少陽上逆而巨陽獨降者，皆逆則皆動，故連巨陽言之。飲食入腹，脾氣散精，上歸於肺，以穀精而化穀氣，藏於胃腑，以養五臟（「經脈別論」語），是為胃氣。脾為太陰，胃為陽明，是食入於陰而長氣於陽也。「陽明脈解」所謂病甚則棄衣而走，登高而歌，妄言罵詈不避親疏者，乃陽明胃氣之盛滿而不降也。胃土不降，則膽無下行之路，膽鬱怒發，故病怒狂。奪其食則胃氣衰減，陽明清降，是以病已。使之服餌，但以生鐵落為飲。生鐵落重墜之性，下氣最疾，以金制木，甲木下行，則怒狂止矣。（此段舊誤在「病能論」中）</p>
<p>帝曰：有病口苦，取陽陵泉，口苦者，病名為何？何以得之？岐伯曰：病名曰膽癉。夫肝者，中之將也，取決於膽，咽為之使，此人者數謀慮不決，故膽氣上溢而口為之苦。治之以膽募俞。論在「十二官相使」中。</p>
<p>陽陵泉，足少陽之經穴（穴在膝外），《難經》筋會陽陵泉是也。火曰炎上，炎上作苦，足少陽以甲木而化相火，膽火上逆，是以口苦。取陽陵泉者，通足少陽之經脈，降逆氣而泄相火也。其病名曰膽癉，癉，熱也。「十二臟相使論」：肝者，將軍之官，謀慮出焉，膽者，中正之官，決斷出焉，故肝者，中之將軍也，雖謀慮出焉，而實取決於膽（「六節臟象論」：凡十一臟，皆取決於膽也）。肝脈循喉嚨入頏顙，肝膽表裡，是咽者肝膽之使道也。此人者數謀慮而不決，是肝能謀慮而膽不決斷，則膽氣虛矣，膽虛根拔，火氣上溢，故口為之苦。治之以膽經之募俞，膽募在脅，少陽之日月也，膽俞在背，太陽之膽俞也，與陽陵泉穴皆可治也。「十二官相使」，即「十二臟相使論」也。</p>
<p>帝曰：有病口甘者，病名為何？何以得之？岐伯曰：此五氣之溢也，名曰脾癉，夫五味入口，藏於胃，脾為之行其精氣，津液在脾，故令人口甘也。此肥美之所發也，此人必數食甘美而多肥也。肥者令人內熱，甘者令人中滿，故其氣上溢，轉為消渴。治之以蘭，除陳氣也。</p>
<p>五味入口，藏於胃腑，脾為之行其精氣，故五氣散歸於五臟，今津液在脾，不歸五臟，則五氣上溢，令人口甘。此飲食肥美之所發也，此人必數食甘美而多肥者。肥者令人氣滯而生內熱，甘者令人氣阻而生中滿，中氣鬱滿，內熱熏蒸，故其氣上溢，久而轉為消渴，消渴者，膽火上逆，而爍肺津也。治之以蘭，辛香開散之力，除其鬱陳之氣，郁消熱退，則上溢者順行而下矣。（津液在脾，則治以蘭，及成熱中消中，則蘭為芳草，不可用矣）</p>
<p>帝曰：夫子數言熱中消中不可服高粱芳草石藥，石藥發癲，芳草發狂。夫熱中消中者，皆富貴人也，今禁高粱，是不合其心，禁芳草石藥，是病不愈，願聞其說。岐伯曰，夫芳草之氣美，石藥之氣悍，二者其氣急疾堅勁，故非緩心和人，不可以服此二者。帝曰：不可以服此二者何以然？岐伯曰，夫熱氣慓悍，藥氣亦然，二者相遇，恐內傷脾。脾者土也而惡木，服此藥者，至甲乙日更論。</p>
<p>肥者令人內熱，甘者令人中滿，其氣上溢，轉為消渴，是熱中消中乃高粱所生，而石藥燥烈發癲，芳草香竄發狂，故皆不可服。以久食高粱，致成熱中消中之病，而芳草之氣美，石藥之氣悍，二者之氣急疾堅勁，更益其疾，故非緩心和氣之人，不可服也。蓋熱中消中之家，熱氣剽悍，原不和平，而芳草石藥之氣，與之正同，二者相遇，燥熱倍增，恐內傷脾中衝和之氣。脾者土也，而惡風木之相賊，脾精枯槁，不敵風木，一當木旺之時，脾病必劇。服此慓悍之藥者，脾精消爍，至甲乙日木旺之期，當更論之。甲乙不困，乃可治也，不然則木賊土敗，不可救挽，未可與常日並言也。（此段舊誤在「腹中論」）</p>
<p>帝曰：有癃者，一日數十溲，此不足也，身熱如炭，勁膺如格，人迎躁盛，喘息氣逆，此有餘也，太陰脈微細如髮，此不足也，其病安在？名為何病？岐伯曰：病在太陰，其盛在胃，頗在肺，病名曰厥，死不治，此所謂得五有餘二不足也。帝曰：何謂五有餘二不足？岐伯曰：所謂五有餘者，五病之氣有餘也，二不足者，亦病氣之不足也。今外得五有餘，內得二不足，此其身不表不里，亦正死明矣。</p>
<p>頸膺如格，如有物阻格不通也。人迎，陽明胃之動脈，在結喉兩旁。太陰脈，太陰肺之寸口也。此病在太陰脾土，其盛在於胃，次則頗在於肺。以陽衰濕旺，脾陷肝鬱，不能疏泄水道，故小便閉癃，此脾氣之不足也。濕旺胃逆，濁氣上填，故頸膺阻格，人迎躁盛，胃逆則膽肺莫降，膽火升泄，故身熱如炭，肺金上壅，故喘息氣逆，此胃家之有餘也。肺氣壅阻，不得暢達，故太陰脈細如髮，此肺氣之不足也。本以太陰濕土之旺，是病在太陰。因濕旺而胃逆，是其盛在胃。因胃逆而肺壅，是亦頗在肺。陽氣拔根，升浮渫越，陰氣失位，沉陷郁遏，升降倒置，皆緣中氣虧敗，病名曰厥，死不可治（升降倒行，皆曰厥逆），此所謂得五有餘二不足也。五有餘者，陽明之外盛，如身熱如炭，頸膺如格，人迎躁盛，喘息氣逆是也，二不足者，太陰之裡虛，如小便閉癃，寸口脈細是也。外得五有餘，內得二不足，則表非真盛，是陽氣之外脫也，里非真虛，是陰氣之內凝也，此其身不表不里，亦正死明矣。</p>
<p>凡消癉痿厥，僕擊偏枯，氣逆發滿，肥貴人高粱之疾也。隔塞閉絕，上下不通，暴憂之病也。暴厥而聾，偏塞閉不通，內氣暴薄也。不從內外中風之病，故疾留著也。蹠破，寒風濕之病也。黃癉暴痛，癲疾厥狂，久逆之所生也。五臟不平，六腑閉塞，脾肺之所生也。頭痛耳鳴，九竅不利，腸胃之所生也。（此段舊誤在「通評虛實論」）</p>
<p>凡消癉痿厥，僕擊偏枯，氣逆胸滿，是肥腴貴人，高粱厚味，濕熱鬱生之疾也。胸腹隔塞閉絕，上下不通，是暴憂傷脾，濕旺土鬱之病也。暴厥而聾，兩耳偏有閉塞不通，是少陽甲木之氣逆從內升，暴相薄迫也。不從內外中風之病（木鬱風動，是內中風，八風感襲，是外中風），而肢節捲縮，是故疾留著（痼疾留聚痹著），阻其經脈也。骽足蹠跛，是寒風濕之邪，傷其關節經絡之病也。黃癉暴痛，癲疾厥狂，是膽胃不降，久逆之所生也。五臟不平，六腑閉塞，是脾肺濕旺，升降倒置之所生也。頭痛耳鳴，九竅不利，是胃逆腸陷，濁氣堵塞之所生也。</p>

<h3>標本病傳論（四十六）</h3>
<p>黃帝問曰：病有標本，刺有逆從奈何？岐伯對曰：凡刺之方，必別陰陽，前後相應，標本相移，逆從得施。故曰有其在標而求之於標，有其在本而求之於本，有其在本而求之於標，有其在標而求之於本。故治有取標而得者，有取本而得者，有逆取而得者，有從取而得者。</p>
<p>凡刺之法，必別陰陽，陰陽之氣，前後相應，標本相移，審其針刺之宜忌，而後逆從得施而無誤（下文逆取、從取是也）。病有標本，求而取之，各有所得，是分逆從。逆取者，取之於標也，從取者，取之於本也。</p>
<p>知逆與從，正行無問，知標與本，萬舉萬當，不知標本，是謂妄行。夫陰陽逆從標本之為道也，少而多，淺而博，小而大，可以言一而知百病之害。以淺而知深，察近而知遠，言標與本，易而勿損。</p>
<p>言標本逆從之道，不可不知也。</p>
<p>治反為逆，治得為從。先病而後逆者治其本，先逆而後病者治其本，先寒而後生病者治其本，先病而後生寒者治其本，先病而後泄者治其本，先泄而後生他病者治其本，必且調之，乃治其他病。先熱而後生病者治其本，先熱而後生中滿者治其標，先中滿而後生煩心者治其本，先病而後生中滿者治其標，小大利治其本，小大不利治其標，先小大不利而後生病者治其本。</p>
<p>治與病反為逆，治與病得為從。先病而後逆者，逆由病生，則治其本。先逆而後病者，病由逆生，則治其本。先寒而後生病者，寒為本也，則治其本。先病而後生寒者，病為本也，則治其本。先病而後泄者，病為本也，則治其本。先泄而後生他病者，泄為本也，則治其本。凡此必且調之，令其本愈，乃治其他病。若先熱而後生病者，熱為重，則治其本。先熱而後生中滿者，中滿為重，則治其標。先中滿而後生煩心者，中滿為重，仍治其本。先病而後生中滿者，中滿為重，則治其標。小大利（小便、大便），則他病為重，但治其本。小大不利，則他病為輕，必治其標，以小大不利，諸病之標，而所關甚巨，不得不先也。小大不利而後生他病者，則小大為重，必治其本，以小大不利，諸病之本，雖雜證叢生，皆在所緩也。</p>
<p>人有客氣有主氣，病發而有餘，本而標之，先治其本，後治其標，病發而不足，標而本之，先治其標，後治其本。謹察間甚，以意調之，間者並行，甚者獨行。</p>
<p>人有客氣有主氣，主為本，客為標，本宜急而標宜緩也，但有虛實之分，不可拘也。病發而有餘，則先本而後標，病發而不足，則先標而後本。謹察間甚，以意調之，間者標本並行，以其病輕也，甚者標本單行，以其病重也。</p>
<p>夫病傳者，心病先心痛，一日而咳，三日脅支滿痛，五日閉塞不通，身痛體重，三日不已死，冬夜半，夏日中。</p>
<p>凡病必傳其所勝，心病先心痛，腎水克心火也。一日而咳，心火克肺金也。三日脅支滿痛，肺金克肝木也（肝位在脅，偏支滿痛）。五日閉塞不通，身痛體重，肝木克脾土也（膽木克胃，則上竅不通，肝木克脾，則下竅不通）。三日不已死，冬夜半，水滅火也，夏日中，火太亢也。</p>
<p>肺病喘咳，三日脅支滿痛，一日身重體痛，五日而脹，十日不已死，冬日入，夏日出。</p>
<p>肺病喘咳，心火克肺金也。三日脅支滿痛，肺金克肝木也。一日身重體痛，肝木克脾土也。五日而脹，膽木克胃土也。十日不已死，冬日入，金既衰也，夏日出，木將旺也。</p>
<p>肝病頭目眩脅支滿，三日體重身痛，五日而脹，三日腰脊少腹痛脛痠，三日不已死，冬日入，夏早食。</p>
<p>肝病頭目眩脅支滿，肺金克肝木也。三日體重身痛，肝木克脾土也。五日而脹，膽木克胃土也。三日腰脊少腹痛脛痠，脾土克腎水也。三日不已死，冬日入，金已衰也（木無制故），夏早食，木將敗也。</p>
<p>脾病身痛體重，一日而脹，二日少腹腰脊痛脛痠，三日背𦛗筋痛小便閉，十日不已死，冬人定，夏晏食。</p>
<p>脾病身痛體重，肝木克脾土也。一日而脹，膽木克胃土也。二日少腹腰脊痛脛痠，脾土克腎水也。三日背𦛗筋痛小便閉，胃土克膀胱也。十日不已死，冬人定，水將旺也（水旺則滅火而侮土），夏晏食，土已衰也。</p>
<p>腎病少腹腰脊痛脛痠，三日背𦛗筋痛小便閉，三日腹脹，三日脅支滿痛，三日不已死，冬大晨，夏晏晡。</p>
<p>腎病少腹腰脊痛脛痠，脾土克腎水也（濕土鬱陷，肝木不升，淪於腎水，則腰腹痛，膝脛痠）。三日背𦛗筋痛小便閉，胃土克膀胱也。三日腹脹，膀胱侮胃土也。三日脅支滿痛，胃土侮膽木也。三日不已死，冬大晨，水已衰也，夏晏晡，土正旺也。</p>
<p>胃病脹滿，五日少腹腰脊痛脛痠，三日背𦛗筋痛小便閉，五日身痛體重，六日不已死，冬夜半後，夏日昳。</p>
<p>胃病脹滿，膽木克胃土也。五日少腹腰脊痛脛痠，脾土克腎水也。三日背𦛗筋痛小便閉，胃土克膀胱也。五日身痛體重，腎水侮脾土也。六日不已死，冬夜半後，木將旺也，夏日昳，土正盛也（日昳，午後日昃，土盛之時）。</p>
<p>膀胱病小便閉，五日少腹脹腰脊痛䯒痠，一日腹脹，一日身重體痛，二日不已死，冬雞鳴，夏下晡。</p>
<p>膀胱病小便閉，胃土克膀胱也。五日少腹脹腰脊痛䯒痠，脾土克腎水也。一日腹脹，膀胱侮胃土也。一日身重體痛，腎水侮脾土也。二日不已死，冬雞鳴，水已衰也，夏下晡，土正旺也。（病傳之義，與《靈樞·病傳》相同）</p>
<p>諸病以次是相傳，如是者，皆有死期，不可刺。間一臟止，及至三四臟者，乃可刺也。</p>
<p>間一臟止，隔臟相傳而止也。及至三四臟者，隔臟相傳，至三四臟而止也。《難經》：七傳者死，間臟者生。七傳者，傳其所勝也，間臟者，傳其所生也。一臟不再傷，故言七傳者死也，子母相傳，故言生也。</p>

<h3>本病論（四十七）</h3>
<p>黃帝曰：五臟相通，移皆有次，五臟有病，則各傳其所勝。不治，法三月若六月，若三日若六日，傳五臟而當死，是順傳所勝之次。</p>
<p>五臟相通，其彼此移轉，皆有次第，緣五臟有病，則各傳其所勝。不治，法三月若六月，若三日若六日，傳遍五臟而當死，遞相剋賊，以至殞命，是順傳所勝之次第也。</p>
<p>五臟受氣於其所生，傳之於其所勝，氣舍於其所生，死於其所不勝。病之且死，必先傳行，至其所不勝病乃死，此言氣之逆行也，故死。</p>
<p>五臟受氣於其所生，己所生也。傳之於其所勝，己所克也。氣舍於其所生，生己者也。死於其所不勝，克己者也。病之且死，必先傳行，至其所不勝病乃死，遇克賊也。此言氣之逆行也，故死，在五臟相移為順傳，在此臟被克者，為逆行也。</p>
<p>肝受氣於心，傳之於脾，氣舍於腎，至肺而死，心受氣於脾，傳之於肺，氣舍於肝，至腎而死，脾受氣於肺，傳之於腎，氣舍於心，至肝而死，肺受氣於腎，傳之於肝，氣舍於脾，至心而死，腎受氣於肝，傳之於心，氣舍於肺，至脾而死，此皆逆死也。一日一夜五分之，此所以占死生之早暮也。故曰別於陽者，知病從來，別於陰者，知死生之期，言知至其所困而死。</p>
<p>此詳次上文之義。一日一夜五分之，以配五臟，寅卯為木，巳午為火，申酉為金，亥子為水，辰戌丑未為土，此所以占死生之早暮也。言知至其所困而死，知其死於所不勝也。（別於陽者四語，與「陰陽別論」重）</p>
<p>是故風者，百病之長也，今風寒客於人，使人毫毛畢直，皮膚閉而為熱，當是之時，可汗而發也。或痹不仁腫痛，當是之時，可湯熨及火灸刺而去之。弗治，病入舍於肺，名曰肺痹，發咳上氣。</p>
<p>百病皆緣風閉皮毛，郁其裡氣而成，是故風者，百病之長也。今風寒初客於人，使人灑然振悚，毫毛畢直，孔竅收斂，皮膚閉而為熱，當是之時，風則傷其衛氣，寒則傷其營血，病在營衛，可汗而發也（仲景《傷寒》，傷寒用麻黃湯，中風用桂枝湯，義本諸此）。或皮膚𤺽痹不仁，則成風痹之證，肌肉臃腫作痛，則成瘡瘍之證，所謂病成而變也（「脈要精微論」語），當是之時，可以湯熨（藥湯熏洗，藥袋熏烙），及火灸刺而去之（燔針、灸艾）。皮毛者，肺之合也（肺主皮毛），弗治，則病自皮毛入舍於肺，名曰肺痹。（肺氣閉塞），肺金壅阻，發咳上氣，此表邪內傳，侵傷五臟之始也。（皮毛外閉，裡氣郁遏，則臟病發作，非風寒之內入五臟也）</p>
<p>弗治，肺即傳而行之肝，病名曰肝痹，一名曰厥，脅痛出食，當是之時，可按若刺耳。</p>
<p>五臟有病，則各傳其所勝，在肺弗治，肺即傳而行之於肝，金剋木也，病名曰肝痹（肝氣閉塞），一名曰厥，脅痛出食。以肝膽同氣，脈行脅肋，肝氣痹著，經脈不行，故氣阻而脅痛。肝病則陷，膽病則逆，膽木上逆，而刑胃土，容納失職，故嘔吐出食。升降倒行，是以名曰厥逆也。當是之時，可按摩針刺而愈之耳，猶未為晚也。</p>
<p>弗治，肝傳之脾，病名曰脾風，發癉，腹中熱，煩心，出黃，當此之時，可按可藥可浴。</p>
<p>在肝弗治，肝傳之脾，木剋土也，病名曰脾風（脾為風木所傷），發癉，腹中熱，煩心，出黃。以脾為濕土，濕傳於胃，戊土上逆，君相二火，不得下根，火鬱熱發，故腹中癉熱，心內郁煩。風木隨脾土左升，脾土濕陷，風木抑遏，故發黃色，緣木主五色，入土化黃也。當此之時，可按可藥可浴而已，猶未為晚也。</p>
<p>弗治，脾傳之腎，病名曰疝瘕，少腹冤熱而痛，出白，一名曰蠱，當此之時，可按可藥。</p>
<p>在脾弗治，脾傳之腎，土剋水也，病名曰疝瘕，少腹冤熱而痛，出白，一名曰蠱。以濕土剋水，寒凝氣聚，則成疝瘕。風木不達，溫氣鬱遏，故少腹冤熱而痛（冤，郁也）。木鬱下泄，腎水失職，故白液淫泆，出於溺孔。一名曰蠱，蠱者，物腐蟲生，日見剝蝕也。當此之時，可按可藥，猶未為晚也。</p>
<p>弗治，腎傳之心，筋脈相引而急，病名曰瘛，當此之時，可灸可藥。弗治，滿十日，法當死。瘛，音熾。</p>
<p>在腎弗治，腎傳之心，水剋火也，筋脈相引而急，病名曰瘛，以心主脈，火被水賊，筋脈不暢也。當此之時，可灸可藥，猶未為晚也。此而弗治，滿十日，法當死，緣臟氣再周，不過十日之內，五臟氣盡，不可活矣。</p>
<p>腎因傳之心，心即復反傳而行之肺，發寒熱，法當三日死。此病之次也。故病久則傳化，上下不並，良醫弗為。病久則傳化三句，舊誤在「生氣通天論」。</p>
<p>腎因傳之於心，心即復反傳而行之肺，火剋金也，肺氣鬱蒸，外發寒熱，一臟再傷，法當三日死矣（《難經》：一臟不再傷，七傳者死）。此五臟相傳之次也。故病久則必相傳化，及其五臟皆敗，上下不並（並，交也），則精神離散，氣血崩亡，良醫於此，弗能為也。</p>
<p>然其卒發者，不必治於傳，或其傳化有不以次。不以次入者，憂恐悲喜怒，令不得以其次，故令人有大病矣。因而喜，大虛則腎氣乘矣，怒則肺氣乘矣，恐則脾氣乘矣，悲則心氣乘矣，憂則肝氣乘矣。此其道也。故病有五，五五二十五變，及其傳化，傳乘之名也。卒，音猝。</p>
<p>五臟各傳其所勝，故治於其所傳，然其卒發者，則不必治於其所傳，以其卒發，未及內傳，或其傳化有不以次者也。不以次入者，五情內傷，憂恐悲喜怒，令不得以其次也。傳不以次，必緣傷深，故令人有大病矣。蓋病本以次傳也，因而喜傷心火，心火大虛，則腎氣乘之矣，怒傷肝木，則肺氣乘之矣，恐傷腎水，則脾氣乘之矣，悲傷肺氣，則心氣乘之矣，憂傷脾土，則肝氣乘之矣，此其相乘之道也。故五臟相乘，每臟有五病，五五二十五病（《難經》：一脈十變，義與此同）。及其傳化，遷變無常，總皆傳其所乘之謂也。（舊本此篇誤在「玉機真臟論」。詳其文理，與「標本病傳論」義同，而非一篇。「本病論」原亡，取此篇補之）</p>
<p>故地之濕氣，感則害皮肉筋脈，水穀之寒熱，感則害於六腑，天之邪氣，感則害人五臟。邪風之至，疾如風雨，善治者治皮毛，其次治肌膚，其次治筋脈，其次治六腑，其次治五臟，治五臟者，半死半生也。此段舊誤在「陰陽應象論」。</p>
<p>地之濕氣，感則害於皮肉筋脈而已，水穀之寒熱，感則害於六腑而已，天之邪氣，感則自皮毛而內傳，害人五臟，由表達里，凡肌膚筋脈六腑之屬，無所遺漏也。邪風之至，疾如風雨，內傳至速也。善治者治皮毛，不俟其入肌膚也，其次治肌膚，不俟其入筋脈也，其次治筋脈，不俟其入六腑也，其次治六腑，不俟其入五臟也，其次治五臟，則根本損傷，已太晚矣。治五臟者，難保十全，半死半生也。</p>

<h2>治論</h2>

<h3>湯液醪醴論（四十八）</h3>
<p>黃帝問曰：為五穀湯液及醪醴奈何？岐伯對曰：必以稻米，炊以稻薪，稻米者完，稻薪者堅。帝曰：何以然？岐伯曰：此得天地之和，高下之宜，故能至完，伐取得時，故能至堅也。</p>
<p>稻米得天地之和，高下之宜，故氣味完足。稻薪至草木蒼干之候，伐取得時，故莖葉堅實。</p>
<p>帝曰：上古聖人作湯液醪醴，為而不用何也？岐伯曰：自古聖人之作湯液醪醴者，以為備耳，故為而弗服也。中古之世，道德稍衰，邪氣時至，服之萬全。</p>
<p>湯液醪醴，行經發表之物，上古之人，道德純備，邪氣不傷，故為而弗服。中古之世，道德稍衰，邪氣有時而至，故服之萬全。</p>
<p>帝曰：今之世不必已何也？岐伯曰：當今之世，必齊毒藥攻其中，鑱石針艾治其外也。</p>
<p>服湯液醪醴而病不必已者，以風氣不古，道德全衰，里邪傷其臟腑，必齊（齊與劑同。）毒藥攻其中，表邪傷其經絡，必用鑱石針艾治其外也。</p>
<p>帝曰：形弊血盡而功不立者何也？岐伯曰：神不使也。帝曰：何謂神不使？岐伯曰：針石，道也，精神不進，志意不治，故病不可愈。今精壞神去，營衛不可復收，何者？嗜欲無窮，而憂患不止，精氣弛壞，營泣衛除，故神去之，而病不愈也。</p>
<p>形弊者，毒藥所傷，血盡者，針石所瀉也。神不使者，神不為之用也。蓋營衛氣血之行，神使之也，針石之道，疏通營衛，而氣血之行，全憑神運，若精神不進，志意不治，雖用針石，而病不可愈。今其精壞神去，營衛不可復收，是何故也？以其嗜欲無窮，憂患不止，經絡臟腑，損傷虧敗，以致精氣弛壞，營泣（泣與澀同）。衛除，故神去之，而病不愈也。</p>
<p>帝曰：夫病之始生也，極微極精，必先入結於皮膚，今良工皆稱曰病成，名曰逆，則針石不能治，良藥不能及也。今良工皆得其法，守其數，親戚兄弟，遠近音聲日聞於耳，五色日見於目，而病不愈者，亦何謂不早乎？</p>
<p>神不使者，病久邪深，而正氣已敗也。若夫病之始生，極微極精（精微，言其小也），必先入結於皮膚，未及經絡臟腑也。今之良工，見此新病，皆稱之曰病成，名之曰證逆，則針石不能治，良藥不能及也。病之不愈，無足為怪，以其為病久而治晚也，如此則其法數皆誤矣。今良工皆得其法，守其數，而且親戚兄弟之屬，地親而情切，論其處所遠近，則音聲日聞於耳，五色日見於目，是其證之新久逆順知之甚悉，而病不愈者，亦何得謂病期久遠，治之不早乎？此又何說也？</p>
<p>岐伯曰：病為本，工為標，標本不得，邪氣不服，此之謂也。</p>
<p>此非關病久而治晚也，病為本，工為標，標本不得，邪氣不服，正此謂也。</p>
<p>中古之治病，至而治之，湯液十日，以去八風五痹之病。十日不已，治以草蘇草荄之枝，本末為助，標本已得，邪氣乃服。</p>
<p>中古治病，未能先事預防，病至而後治之，用湯液十日，以去八風五痹之病（八風，義見《靈樞·九宮八風》。五痹，義見「痹論」），服之可以萬全矣。若十日不愈，是病深也，乃治以草蘇草荄之劑（蘇，葉也。荄，根也），本標彼此為助，標本已得，邪氣乃服也。（本末即本標，標本已得，醫病相投也）</p>
<p>暮世之治病也則不然，治不本四時，不知日月，不審逆從，病形已成，乃欲微針治其外，湯液治其內，逆從倒行，標本不得，邪氣淫泆，亡神失國。粗工凶凶，以為可攻，故病未已，新病復起。去故就新，乃得真人。帝曰：善。二段舊誤在「移精變氣論」。</p>
<p>色以應日，脈以應月，色之變化，以應四時之脈（「玉版論要」語），不知色脈，是不本四時，不知日月也。容色見上下左右，上為逆，下為從，女子右為逆，左為從，男子左為逆，右為從（「玉版論要」語），不知容色，是不審逆從也。病形已成，是當針石治其外，毒藥治其內，乃欲以微針治其外，湯液治其內，逆從倒行，則標本不得，邪氣不服，淫泆而害正氣，以至亡神而失國（《呂氏春秋》以氣為民，以身為國）。粗工凶凶，見微針湯液不能勝任，以為邪旺可攻，正氣愈敗，於是故病未已，新病復起，則事愈壞矣。是必去其故而復其新，乃得成其為真人，不然則竟登鬼籙矣。</p>

<h3>移精變氣論（四十九）</h3>
<p>黃帝問曰：余聞古之治病，惟其移精變氣，可祝由而已。今世治病，毒藥治其內，針石治其外，或愈或不愈，何也？</p>
<p>移精變氣，可祝由而已，謂移變其精氣，可祝告病由，以符咒療之而已也。</p>
<p>岐伯對曰：往古人居禽獸之間，動作以避寒，陰居以避暑，內無眷慕之累，外無伸宦之形，此恬H憺之世，邪不能深入也。毒藥不能治其內，針石不能治其外，故可移精變氣，祝由而已。</p>
<p>伸宦，求伸於宦場也。</p>
<p>當今之世不然，憂患緣其內，苦形傷其外，又失四時之從，逆寒暑之宜，賊風數至，虛邪朝夕，外傷空竅肌膚，內至五臟骨髓，小病必甚，大病必死，故祝由不能已也。</p>
<p>虛邪，即賊風也。</p>
<p>拘於鬼神者，不可與言至德，惡於針石者，不可與言至巧，病不許治者，治之無功矣。帝曰：善。</p>
<p>今世之病，宜針石不宜祝由，若欲以上古之祝由而治今世之大病，是拘於鬼神而惡於針石也，不可與言至德之大，至巧之微矣。惡於針石，是病不許治也，既不許治，則病必不治，雖強治之，亦無功矣。（此段舊誤在「五臟別論」）</p>

<h3>異法方宜論（五十）</h3>
<p>黃帝問曰：醫之治病也，一病而治各不同，皆愈何也？岐伯曰：地勢使然也。東方者，天地之所始生也，魚鹽之地，海濱傍水，其民食魚而嗜咸，黑色而疏理，皆安其處，美其食。魚者使人熱中，咸者勝血，其病皆為癰瘍，其治宜貶石，故砭石者，亦從東方來。砭，音邊。</p>
<p>血熱蒸發，汗孔常開，故其理疏。感冒風寒，閉其營衛，格阻不行，則生臃腫，瘀熱蒸腐，則成癰瘍。砭石，石針也。（《山海經》：高氏之山，有石如玉，可以為針）</p>
<p>西方者，金玉之域，沙石之處，天地之所收引也，陵居而多風，水土剛強，其民不衣而褐薦，華食而脂肥，邪不能傷其形體。其病生於內，其治宜毒藥，故毒藥者，亦從西方來。</p>
<p>風氣清涼，皮毛斂閉，不病外感而病內傷，故宜毒藥。</p>
<p>北方者，天地所閉藏之域也，其地高陵居，風寒冰冽，其民樂野處而乳食。臟寒生滿病，其治宜灸焫，故灸焫者，亦從北方來。</p>
<p>乳酪寒滑助濕，易生脹滿之病，經絡凝澀，故宜灸焫。</p>
<p>南方者，天地所長養，陽之所盛處也，其地下，水土弱，霧露之所聚也，其民嗜酸而食胕，致理而赤色。其病攣痹，其治宜微針，故九針者，亦從南方來。</p>
<p>濕熱熏蒸，多病骽足攣痹之證，故宜微針通其經絡，以泄濕熱。</p>
<p>中央者，其地平以濕，天地所以生萬物也眾，其民食雜而不勞。其病多痿厥寒熱，其治宜導引按蹺，故導引按蹺者，亦從中央出也。</p>
<p>濕傷經絡，營衛不運，易生痿厥寒熱之證，故宜導引按摩，以通氣血。</p>
<p>聖人雜合以治，各得其所宜，故治所以異而病皆愈者，得病之情，知治之大體也。</p>
<p>聖人雜合諸法以治萬民，各得其方土之所宜。治之所以不同而病皆愈者，得病情而知治要也。</p>

<h1>卷七</h1>

<h2>刺法</h2>

<h3>寶命全形論（五十一）</h3>
<p>黃帝問曰：天覆地載，萬物悉備，莫貴於人。人以天地之氣生，四時之法成，君王眾庶，盡欲全形。形之疾病，莫知其情，留淫日深，著於骨髓，心私慮之。余欲針除其疾病，為之奈何？</p>
<p>四時之法，生長收藏之令也。</p>
<p>岐伯對曰：夫人生於地，懸命於天，天地合氣，命之曰人。天有陰陽，人有十二節，天有寒暑，人有虛實。能經天地陰陽之化者，不失四時。人能應四時者，天地為之父母。知萬物者，謂之天子。能存八動之變者，五勝更立。能達虛實之數者，獨出獨入。知十二節之理者，聖智不能欺也，呿吟至微，秋毫在目。</p>
<p>人之形生於地而命懸於天，天地合氣，命之曰人。天有陰陽，陰陽推遷，四時變化，爰有十二節氣，人有十二支節以應之，天有寒暑，寒暑往來，五行消長，爰有衰旺，人有虛實以應之，天地與人同氣，貴能崇效卑法耳。能經緯天地陰陽之化者，順生長收藏之令，自不失四時之序。人能上應四時者，行與天地無違，天地為之父母。能應四時，則知萬物，知萬物者，代天宣化，謂之天子。能應四時，則順八風，能存八方風動之變者，五行之勝，相代更立，不為一邪所中。風在八方，有虛有實，自正面來者為實風，自沖後來者為虛風，人之令氣有衰旺，臟腑有虛實，兩實相逢，則人不傷，兩虛相逢。則人傷焉，能存八風之變，是達虛實之數也，能達虛實之數者，獨出獨入，不與眾人同。中於虛邪，達虛實之數，是知十二節之理也，知十二節之理者，隱顯悉照，聖智不能欺也。是則呿去吟至微（呿，開口出氣。吟，閉口吸氣），亦當秋毫在目，況於形之疾病，色脈顯然，何為不知其情，則以微針除之，非難事矣。</p>
<p>帝曰：人生有形，不離陰陽，天地合氣，別為九野，分為四時，月有大小，日有短長，萬物並至，不可勝量，虛實呿吟，敢問其方？</p>
<p>人生有形，不離陰陽，陰陽者，天地之氣也。天地合氣，地則別為九野，天則分為四時，四時之中，月有大小之殊，日有短長之差，不相同也。則夫萬物並至，不可勝量，盈虧消長，紛紜錯出，虛實呿吟之數，何以辨之？敢問其方也。</p>
<p>岐伯曰：夫鹽之味鹹者，其氣令器津泄，弦絕者，其音嘶敗，木敷者，其葉發，病深者，其聲噦。人有此三者，是謂壞府，此皆絕皮傷肉，氣爭血黑，毒藥無治，短針無取。</p>
<p>虛實呿吟之數，不難辨也，凡有諸內，必形諸外。夫鹽之味鹹者，滷氣浸淫，令器津泄，是以弦急而欲絕者，其音嘶敗，木鬱而欲敷者，其葉反側（木欲敷舒而不能，故葉發動而反側），病深而氣敗者，其聲噦噫。人有三等之象者，是謂毀壞之宮府，此皆絕皮傷肉，氣爭血黑，形體頹敗，殞亡非久，毒藥無治，短針無取也。</p>
<p>帝曰：余念其痛，心為之亂惑，反甚其病，不可更代，百姓聞之，以為殘賊，為之奈何？岐伯曰：木得金而伐，火得水而滅，土得木而達，金得火而缺，水得土而絕，萬物盡然，不可勝竭。故針有懸布天下者五，黔首共飲食，莫知之也。一曰治神，二曰知養身，三曰知毒藥為真，四曰制砭石小大，五曰知腑臟血氣之診，五法俱立，各有所先。</p>
<p>五行之理，克其所勝，萬物盡然，不勝其數。故針法五行，有懸布天下者五，黔首（黔，黑也，秦謂百姓為黔首，言其黑頭無知也，其語始此）共飲食，而已莫知之也。一曰治神，治其神明，以存針也（義見下文）。二曰知養身，知去邪扶正，以養人身也。三曰知毒藥為真，知毒藥攻邪，以為真也。四曰知制砭石小大，制砭石小大之度，以適病也。五曰知腑臟血氣之診，知腑臟血氣陰陽虛實之分，補瀉無差也。五者之法俱立，因病制宜，各有所先也。</p>
<p>今末世之刺也，虛則實之，滿者瀉之，此皆眾工所共知也。若夫法天則地，隨應而動，和之者若響，隨之者若影，道無鬼神，獨來獨往。</p>
<p>末世之刺，虛補實瀉，眾工皆知，非其至也。若夫法天則地，隨應而動（隨宜而動），氣血之變，若影響之逐形聲，道無鬼神，而獨來獨往，此則眾工所不解矣。</p>
<p>帝曰：願聞其道。岐伯曰：凡刺之真，必先治神，五臟已定，九候已備，後乃存針。眾脈不見，眾凶弗聞，外內相得，無以形先，可玩往來，乃施於人。人有虛實，五虛勿近，五實勿遠。至其當發，間不容瞚，伏如橫弩，起如發機，手動若務，針耀而勻，靜意視義，觀適之變，是謂冥冥，莫知其形，見其烏烏，見其稷稷，從見其飛，不知其誰。</p>
<p>凡刺之真，必先治神，我以神往，人之五臟已定，九候已備，後乃存意於針。針貴得要，眾脈不必盡見，眾凶弗容盡聞，法在外內相得，無以形先，待其可玩往來（可以玩索而得獨往獨來之意），乃施於人。人有虛實，五虛勿近，不可補也，五實勿遠，易於瀉也。至其當發之時，間不容瞚，轉瞬而已晚也（瞚，轉瞬也）。伏如橫弩不動，起如發機之速，手動若務（務與鶩同）。勢至捷也。針耀而勻（耀與躍同），力至均也。靜意視義，觀其虛實所適之變，是謂冥冥無象，莫知其形。見其烏烏，見其稷稷（烏烏，烏鳥鳴聲。《漢明帝起居注》：帝東巡過亭障，有烏飛鳴聖輿上，亭長祝曰：烏烏啞啞。又歌聲。《史·李斯傳》：歌呼烏烏。稷稷，疾也。《詩。小雅》：既齊既稷。《注》：齊，整。稷，疾。烏烏稷稷，喻針之妙捷，若飛鳥也），從見其飛行絕跡而已，不知其誰所使之也。</p>
<p>帝曰：何如而虛？何如而實？岐伯曰：刺虛者須其實，刺實者須其虛。經氣已至，慎守勿失，深淺在志，遠近若一，如臨深淵，手如握虎，神無營於眾物，義無邪下，必正其神。</p>
<p>此因上文五虛勿近，五實勿遠，問實者何如而使之虛？虛者何如而使之實？刺虛者須其實，俟其陽氣已至而後去針也，刺實者須其虛，俟其陰氣已至而後去針也。經氣已至，是虛者變實、實者變虛之候，慎守之而無失（義詳「針解」），深淺之間在志，遠近之際若一，如臨深淵，恐其將墮，手如握虎，欲其力壯，寧神靜志，眾物皆損，義無邪下，必正其神（義詳「針解」。後二語，依「針解」補）。此刺法之真訣也。</p>

<h3>針解（五十二）</h3>
<p>黃帝問曰：願聞九針之解，虛實之道。岐伯對曰：刺虛則實之者，針下熱也，氣實乃熱也。滿而瀉之者，針下寒也，氣虛乃寒也。菀陳則除之者，出惡血也。邪勝則虛之者，出針勿按。徐而疾則實者，徐出針而疾按之。疾而徐則虛者，疾出針而徐按之。言實與虛者，寒溫氣多少也。若無若有者，疾不可知也。察後與先者，知病先後也。為虛與實者，工勿失其法。若得若失者，離其法也。虛實之要，九針最妙者，為其各有所宜也。補瀉之時者，與氣開闔相合也。九針之名，各不同形者，針窮其所當補瀉也。</p>
<p>此解《靈樞·九針十二原》：凡用針者，虛則實之，滿則瀉之，菀（苑同郁）陳則除之，邪勝則虛之。徐而疾則實，疾而徐則虛。言實與虛，若有若無，察後與前，若存若亡，為虛與實，若得若失。虛實之要，九針最妙，補瀉之時，以針為之。九針之名，各不同形。（「九針十二原」文）</p>
<p>刺法：虛則實之者，針下熱至則實，氣實乃熱也。滿而瀉之者，針下寒則虛，氣虛乃寒也。菀陳則除之者，出其惡血也。邪勝則虛之者，出針勿按，使其邪去而經虛也。徐而疾則實者，徐出針而疾按之，令裡氣之莫瀉也。疾而徐則虛者，疾出針而徐按之，令裡氣之得出也。言實與虛者，寒溫二氣之多少也。若無若有者，疾之有無虛實，不可知也。察後與先者，察知病氣之先後也。為虛與實者，工於補瀉，勿失其法也。若得若失者，似若離其法也。虛實之要，九針最妙者，為其或補或瀉，各有所宜也。補瀉之時者，與經氣開闔之宜，適相合也。九針之名，各不同形者，針之長短大小各異其制，窮盡其所當補瀉之法也。（針形，詳見《靈樞》）</p>
<p>刺實須其虛者，留針，陰氣隆至，針下寒，乃去針也。刺虛須其實者，陽氣隆至，針下熱，乃去針也。經氣已至，慎守勿失者，勿變更也。深淺在志者，知病之內外也。近遠如一者，深淺其候等也。如臨深淵者，不敢墮也。手如握虎者，欲其壯也。神無營於眾物者，靜志觀病人，無左右視也。義無邪下者，欲端以正也。必正其神者，欲瞻病人目，制其神，令氣易行也。</p>
<p>此解「寶命全形論」：刺虛者須其實，刺實者須其虛。經氣已至，慎守勿失，深淺在志，遠近如一，如臨深淵，手如握虎，神無營於眾物，義無邪下，必正其神（「寶命全形論」文）。刺實須其虛者，留針，候之陰氣隆至，盛至也。針下寒生，乃去針也。刺虛須其實者，留針，候之陽氣隆至，針下熱生，乃去針也。經氣已至，慎守勿失者，勿變更而失守也。深淺在志者，知病之內外，針之淺深皆宜也。近遠如一者，病之深淺不同，而測候之法，皆以氣至為準，適相等也。如臨深淵者，不敢怠墮也。手如握虎者，欲其力壯也。神無營於眾物者，靜志而觀病人，無左右旁視也。義無邪下者，針入孔穴，欲其端以正也。必正其神者，欲瞻病人之目，以制其神，令其氣之易行也。</p>
<p>帝曰：余聞九針上應天地四時陰陽，願聞其方，令可傳於後世，以為常也。岐伯曰：夫一天、二地、三人、四時、五音、六律、七星、八風、九野，身形亦應之，針各有所宜，故曰九針。</p>
<p>義詳下文。</p>
<p>人皮應天，人肉應地，人脈應人，人筋應時，人聲應音，人陰陽合氣應律，人口齒面目應星，人出入氣應風，人九竅三百六十五絡應野。故一針皮，二針肉，三針脈，四針筋，五針骨，六針調陰陽，七針益精，八針除風，九針通九竅，除三百六十五節氣，此之謂各有所主也。</p>
<p>人皮在外，應天，人肉在內，應地，人脈在皮肉之中，應人，筋聚四肢，（諸筋皆屬於節。）應四時，聲發五臟，應五音，陰陽合為六氣，應六律，口齒面目七竅，應七星，出入之氣，周於四正四維，以應八風，上下九竅，通於三百六十五絡，以應九野。人有九應，故刺備九針，其用不同，此之謂各有所主也。（此下經文一百二十三字，文義殘缺錯訛，今不具載）</p>

<h3>八正神明論（五十三）</h3>
<p>黃帝問曰：用針之服，必有法則焉，今何法何則？岐伯對曰：法天則地，合以天光。帝曰：願卒聞之。岐伯曰：凡刺之法，必候日月星辰，四時八正之氣，氣定乃刺之。</p>
<p>天光，日月星辰也。</p>
<p>天溫日明，則人血淖液而衛氣浮，故血易瀉，氣易行，天寒日陰，則人血凝泣而衛氣沉。月始生，則血氣始精，衛氣始行，月郭滿，則血氣實，肌肉堅，月郭空，則肌肉減，經絡虛，衛氣去，形獨居。是以因天時而調血氣也。</p>
<p>人之血氣，隨日浮沉，與月消長，故因天時而調血氣。</p>
<p>天寒無刺，天溫無疑，月生無瀉，月滿無補，月郭空無治。盛虛之時，因天之序，移光定位，正立而待之，是謂得時而調之。</p>
<p>移光定位，俟日月之光移，以定歲時之位。天氣環周，正立而待之，順天序以施補瀉，是謂得時而調之也。</p>
<p>故月生而瀉，是謂臟虛。月滿而補，血氣揚溢，絡有留血，命曰重實。月郭空而治，陰陽相錯，真邪不別，沉以留止，是謂亂經。外虛內亂，淫邪乃起。</p>
<p>月生始生。而瀉，血氣未盛而遽加伐削，是謂臟虛，臟虛者，虛其臟氣也。月滿而補，值血氣揚溢而益以充盈，絡有留血，命曰重實，重實者，以實益實也。月郭空而治，瀉也。氣血正虛而加之疏泄，陰陽相錯，真邪不別，邪氣沉留，是謂亂經。外因正瀉而虛，內以邪留致亂，邪氣淫溢，於是大病起矣。</p>
<p>帝曰：星辰八正何候？岐伯曰：星辰者，所以制日月之行也。八正者，所以候八風之虛邪以時至者也。四時者，所以分春秋冬夏之氣所在，以時調之，八正之虛邪，而避之勿犯也。以身之虛而逢天之虛，兩虛相感，其氣至骨，入則傷五臟。工候救之，弗能傷也。故曰天忌不可不知也。</p>
<p>星辰者，所以制日月之行也，陰陽消長，觀乎日月，日月盈虧，察之星辰，知星辰之宿度，則知日月之盈虧矣。八正者，所以候八風之虛邪以時至者也，太乙隨八節，居八方，自正面來者為正風，自對面來者為虛邪，知八風之正對，則知八風之虛實矣。四時者，所以分春秋冬夏之氣所在，以時調之，八正之虛邪，而避之勿犯也，春氣在經，夏氣在絡，秋氣在皮，冬氣在骨，順乎氣候，以時調之，知四時之正氣，則能避八方之虛邪矣。若不知避，以人身之虛而逢天氣之虛，兩虛相感，其氣至骨，入於腹裡，則傷五臟。上工候而救之，去其虛邪，弗能傷也。故曰天忌不可不知也。（《靈樞·官針》：必知天忌，乃言針意）</p>
<p>帝曰：善。其法星辰者，余聞之矣，願聞法往古者。岐伯曰：法乎往古者，先知《針經》也。驗乎來今者，先知日之寒溫，月之虛盛，以候氣之浮沉，而調之於身，觀其立有驗也。觀其冥冥者，言形氣營衛之不形於外，而工獨知之，以日之寒溫，月之虛盛，四時氣之浮沉，參伍相合而調之，然而不行於外，俱不能見也，工常先見之，故曰觀於冥冥焉。通於無窮者，可以傳於後世也。</p>
<p>《靈樞·官針》：法於往古，驗於來今，觀於冥冥，通於無窮。此下俱解「官針」之義。《針經》即《靈樞·九針十二原》，先立《針經》是也。</p>
<p>是故工之所以異也，視之無形，嘗之無味，若神彷彿，故謂冥冥。虛邪者，八正之虛邪氣也。正邪者，身形若用力汗出，腠理開，逢虛風，其中人也微，故莫知其情，莫見其形。上工救其萌芽，必先見三部九候之氣，盡調不敗而救之，故曰上工，下工救其已成，救其已敗，救其已成者，言不知三部九候之相失，因病而敗之也。知其所在者，知診三部九候病脈之處而治之，故曰守其門戶焉。三部九候為之原，九針之論不必存也。</p>
<p>「官針」：粗工所不見，良工之所貴，莫知其形，若神彷彿。虛邪之中人也，灑淅動形。正邪之中人也微，先見於色，不知於其身，若有若無，若亡若存，有形無形，莫知其情。是故上工之取氣，乃救其萌芽，下工守其已成，因敗其形。故工之用針也，知氣之所在，而守其門戶。上工之所以異於粗工者，能於正邪初傷，有形無形之際，先見三部九候之氣，救之於早，不事病成而事敗，以能知其氣之所在，是以守其門戶而無失也。（此即觀於冥冥之義）</p>
<p>帝曰：余聞補瀉，未得其意。岐伯曰：瀉必用方，方者，以氣方盛也，以月方滿也，以日方溫也，以身方定也，以息方吸而內針，乃復候其方吸而轉針，乃復候其方呼而徐引針，故曰瀉必用方，其氣易行焉。補必用員，員者行也，行者移也，刺必中其營，復以吸排針也。員與方，非針也。故養神者，必知形之肥瘦，營衛血氣之盛衰。血氣者，人之神，不可不謹養。</p>
<p>「官針」：瀉必用員，補必用方，此曰瀉必用方，補必用員，文異而義通也。瀉者，以吸內針，以呼出針，針出而氣瀉矣。員與方，乃針法耳，非針也。在臟腑曰血氣，在經絡曰營衛。肝藏血，血舍魂，肺藏氣，氣舍魄，魂升而神化，神降而魄生。神居血氣之中，形包血氣之外，養其血氣，即所以養其神，而養其神，即所以養其形也，故養神者，必知形體之肥瘦，養形者，必知氣血之盛衰。血氣者，即人之神所攸賴而弗離者，不可不謹養也。</p>
<p>帝曰：妙乎哉論也！合人形於陰陽四時，虛實之應，冥冥之期，其非夫子，孰能通之！然夫子數言形與神，何謂形？何謂神？原卒聞之。岐伯曰：請言形，形乎形，目冥冥，問其所病，索之於經，慧然在前，按之不得，不知其情，故曰形。帝曰：何謂神？岐伯曰：請言神，神乎神，耳不聞，目明心開而志先，慧然獨悟，口弗能言，俱視獨見，適若昏，昭然獨明，若風吹雲，故曰神。</p>
<p>索之於經，索之於經絡也。慧，明也，慧然在前，似有形矣，乃按之不得，實不知其情，終無形之可索也。目明心開而志先，心目瞭然，志先覺之，慧然獨悟矣，而口弗能言，實俱視而獨見，適若昏蒙，又復昭然獨明，若風吹雲，聚散無定，言神之所在，可以意悟，而不可以言傳也。</p>

<h3>離合真邪論（五十四）</h3>
<p>黃帝問曰：余聞九針九篇，夫子乃因而九之，九九八十一篇，余盡通其意矣。經言氣之盛衰，左右傾移，以上調下，以左調右，有餘不足，補瀉於滎輸，余知之矣。此皆營衛之傾移，虛實之所生，非邪氣從外入於經也。余願聞邪氣之在經也，其病人如何？取之奈何？</p>
<p>九針九篇，因而九之，九九八十一篇，《靈樞經》也。滎，脈之滎穴。輸，俞穴也（輸與俞同）。</p>
<p>岐伯曰：夫聖人之起度數，必應於天地，故天有宿度，地有經水，人有經脈。天地溫和，則經水安靜，天寒地凍，則經水凝泣，天暑地熱，則經水沸溢，卒風暴起，則經水波湧而隴起。夫邪之入於脈也，寒則血凝泣，暑則血淖澤，虛邪因而入客，亦如經水之得風也。經之動脈，其至也，亦時隴起，其行於脈中循循然，其至寸口中手也，時大時小，大則邪至，小則平，其行無常處，在陰與陽，不可為度。從而察之三部九候，卒然逢之，早遏其路。泣與澀同。</p>
<p>聖人之起度數，必應於天地，故天有宿度（宿，二十八宿，度，三百六十五度），分於十二辰次，地有十二經水（清、渭、海、湖、汝、澠、淮、漯、江、河、濟、漳），以應十二辰次，人有十二經脈，（手三陽、足三陽、手三陰。足三陰。）以應十二經水。天地溫和，則經水安靜，天寒地凍，則經水凝泣，天暑地熱，則經水沸溢，卒風暴至，則經水波湧而隴起。隴，高也。水性如此，人脈亦然，夫邪之入於脈也，寒則血凝泣，暑則血淖澤，熱蒸表泄，虛邪因而入客，亦如經水之得風也。經中之動脈，其至也，亦時隴起，其行於脈中循循然，往來不住，其至寸口而中於手也，時大時小，大則邪至，小則氣平，其行無常處，在陰與陽，難為豫度。從而察之於三部九候之中，卒然逢之，早遏其路，不使之他往也。</p>
<p>帝曰：候氣奈何？岐伯曰：夫邪去絡入於經也，舍於血脈之中，其寒溫未相得，如湧波之起也，時來時去，故不常在。方其來也，必按而止之，止而取之，無逢其沖而瀉之，故曰其來不可逢，此之謂也。候邪不審，大氣已過，瀉之則真氣脫，真氣者，經氣也，脫則不復，經氣太虛，邪氣復至，而病益蓄，故曰其往不可追，此之謂也。</p>
<p>邪之去絡而入於經也，舍於血脈之中，與經氣相薄，寒溫異性，營衛郁阻，如湧波之起也。邪氣時來時去，故不常在一方。方其來也，必手按而止之，遏其他往之路，止而不動，而後取之，無逢其沖氣方來而遽瀉之，以致邪盛難伏，故曰其來不可逢（《靈樞·九針十二原》語），此之謂也。若候邪不審，令其大氣已過，瀉之則真氣亡脫，真氣者，經氣也，脫則不能復舊，經氣太虛，邪氣復至，而病益蓄積，故曰其往不可追（《靈樞·九針十二原》語），此之謂也。</p>
<p>知其可取如發機，不知其取如扣椎，故曰知機道者，不可掛以發，不知機者，扣之不發，此之謂也。不可掛以發者，待邪之至時而髮針瀉矣。扣之不發者，血氣已盡，其病不可下也。</p>
<p>邪之方來，止而取之，遲疾之間，非上工不知。知其可取，如發弩機，不知其取，如扣鐵椎，故曰知機道者，不可掛以發，不知機者，扣之不發（九針十二原語），此之謂也。所謂不可掛以發者，言邪方來時，其去甚速，待邪之至時而即髮針瀉之，無絲髮之遲延也。所謂扣之不發者，言邪氣已去，而脫其真氣，血氣已盡，則邪復來，而病益蓄，其病不可下也。（《靈樞·小針解》：不可掛以發者，言氣易失也。扣之不發者，言不知補瀉之意，血氣已盡，而氣不下也）</p>
<p>帝曰：善。然真邪，以合，波隴不起，候之奈何？岐伯曰：審捫循三部九候之盛衰而調之，察其左右上下相失及相減者，審其病臟以期之。地以候地，天以候天，人以候人，調之中腑，以定三部。不知三部者，陰陽不別，天地不分，故曰刺不知三部九候病脈之處，雖有大過且至，工不能禁也。</p>
<p>地以候地，天以候天，人以候人，義見「三部九候論」。中腑，中脘也，調之胃腑中脘之氣，以定上中下三部，則九候皆得矣。大過，大病也，刺不知三部九候病脈之處，釋邪攻正，泄其真氣，雖有大病且至，工亦不能禁止也。</p>
<p>用針無義，反為氣賊。誅罰無過，命曰大惑。奪人正氣，以從為逆，反亂大經，真不可復。用實為虛，以邪為真，營衛散亂，真氣已失，邪獨內著，絕人長命，予人夭殃。不知三部九候，故不能久長。</p>
<p>三部九候，所以候真邪以施補瀉也，不知三部九候，釋邪攻正，則人死矣。真亡邪盛，不可長久也。</p>
<p>帝曰：補瀉奈何？岐伯曰：此邪新客，溶溶未有定處也，推之則前，引之則止，逆而刺之，此攻邪也。疾出以去盛血，而復其真氣，刺出其血，其病立已。</p>
<p>邪之新客，去來溶溶（水流貌），未有定處，推之則前，引之則止，當是時也，迎而刺之，此攻其邪．非瀉其真也。疾出其針，以去盛血，而復其真氣，刺出其血，其病立已，邪去而真復故也。</p>
<p>吸則內針，無令氣忤，靜以久留，無令邪布，吸則轉針，以得氣為故，候呼引針，呼盡乃去，大氣皆出，故命曰瀉。</p>
<p>吸則內針，無令經氣之外忤，靜以久留，無令邪氣之散布，吸則轉針，以必得邪氣為故，候呼引針，呼盡乃去，邪之大氣皆出，故命曰瀉。上曰疾出，已得氣也，此曰久留，未得氣也，針法原以得氣為故。吸則轉針，必得其氣，氣得則針隨呼出，不可留矣。</p>
<p>帝曰：不足者補之奈何？岐伯曰：必先捫而循之，切而散之，推而按之，彈而怒之，抓而下之，通而取之，外引其門，以閉其神，呼盡內針，靜以久留，以氣至為故，如待所貴，不知日暮，其氣已至，適而自護，候吸引針，氣不得出，各在其處，推闔其門，令神氣存，大氣留止，故命曰補。</p>
<p>經氣虛弱，則瘀塞不行，必先捫而循之，以行其經，切而散之，以開其滯，推而按之，以蓄其力，彈而怒之，以致其氣，抓而下之，以決其瘀，俟其既通，而後取之，以復其虛。經氣已通，乃外引其門，以閉其神。待其呼盡，而後內針，靜以久留，以氣至為故。經氣未至，停針候之，如待所尊貴之人，不知日暮，其氣已至，（以與已通。）調適而保護之。候其吸而引針，則氣不得出，各在其原舊之處。針出則推闔其門，令神氣內存，大氣留止而不泄，故命曰補。瀉曰得氣，邪氣得也，補曰氣至，真氣至也。</p>

<h3>四時刺逆從論（五十五）</h3>
<p>厥陰有餘病陰痹，不足病熱痹，滑則病狐風疝，澀則病少腹積氣。</p>
<p>厥陰，心主，有餘病陰痹，陰盛而火衰也。不足病熱痹，陰衰而火盛也。滑則病狐風疝，手足厥陰同經，風木鬱遏而衝突也（狐風疝，如狐之出沒無常）。澀則病少腹積氣，肝氣槃結而不舒也。</p>
<p>少陽有餘病筋痹脅滿，不足病肝痹，滑則病肝風疝，澀則病積，時筋急目痛。</p>
<p>肝主筋，脈行脅肋，與少陽膽為表裡，少陽有餘病筋痹脅滿，經絡瘀遏而不行也。不足病肝痹，臟氣阻滯而不達也。滑則病肝風疝，風木之郁動也。澀則病積，肝氣之痞塞也。時筋急目痛者，乙木下陷則筋急，甲木上逆則目痛。肝竅於目，而目痛之原，則由於膽，相火上炎，是以熱作也，甲木鬱沖，是以痛生也。</p>
<p>少陰有餘病脈痹身時熱，不足病心痹，滑則病心風疝，澀則病積，時善驚。</p>
<p>心屬火，其主脈，少陰有餘病脈痹身時熱，脈阻而火旺也。不足病心痹，火衰而氣痞也。滑則病心風疝，心氣鬱塞而振動也。澀則病積，心氣閉結而不通也。時善驚者，神不根精也。</p>
<p>太陰有餘病肉痹寒中，不足病脾痹，滑則病脾風疝，澀則病積，心腹時滿。</p>
<p>脾主肉，太陰有餘病肉痹寒中，寒水上泛而侮土也。不足病脾痹，濕土中鬱而不運也。滑則病脾風疝，脾氣鬱遏而鼓動也。澀則病積，脾氣堙塞而不行也。心腹時滿，濕旺胃逆，濁氣不降也。</p>
<p>陽明有餘病皮痹隱疹，不足病肺痹，滑則病肺風疝，澀則病積，時溲血。</p>
<p>肺主皮，與陽明大腸為表裡，陽明有餘病皮痹隱疹，表閉而邪郁也（疹見皮里，不能透發，謂之隱疹），不足病肺痹，氣梗而不降也。滑則病肺風疝，肺氣壅阻而激宕也。澀則病積，肺氣凝滯而不通也。時溲血者，肺失收斂之政也。</p>
<p>太陽有餘病骨痹身重，不足病腎痹，滑則病腎風疝，澀則病積，時善巔疾。</p>
<p>腎主骨，與太陽膀胱為表裡，太陽有餘病骨痹身重，水冷髓寒而土濕也。不足病腎痹，腎氣寒冱而凝瘀也。滑則病腎風疝，腎氣結滯而鬱沖也。澀則病積，腎氣堅凝而不散也。時善巔疾者，太陽之脈，上額交巔而後行也。</p>
<p>是故春氣在經脈，夏氣在孫絡，長夏氣在肌肉，秋氣在皮膚，冬氣在骨髓中。帝曰：余願聞其故。岐伯曰，春者天氣始開，地氣始泄，凍解冰釋，水行經通，故人氣在經脈。夏者經滿氣溢，入孫絡，受血，皮膚充實，故人氣在孫絡。長夏者經絡皆盛，內溢肌中，故人氣在肌肉。秋者天氣始收，腠理閉塞，皮膚引急，故人氣在皮膚。冬者蓋藏，血氣在中，內著骨髓，通於五臟，故人氣在骨髓。是故邪氣者，常隨四時之氣血而入客也，至其變化，不可為度，必從其經氣，闢除其邪，除其邪則亂氣不生。</p>
<p>皮膚引急，收斂而不發也。</p>
<p>帝曰：逆四時而生亂氣奈何？岐伯曰：春刺絡脈，血氣外溢，令人少氣。春刺肌肉，血氣環逆，令人上氣。春刺筋骨，血氣內著，令人腹脹。</p>
<p>春刺絡脈，則瀉心氣，血氣外溢，令人少氣。春刺肌肉，則瀉脾氣，血氣環逆（環逆，四維俱逆。土居五行之中，土病則四旁俱逆也），令人上氣，胃逆而肺阻也。春刺筋骨，則瀉腎氣，血氣內著，令人腹脹，水寒而土濕也。</p>
<p>夏刺經脈，血氣乃竭，令人解㑊。夏刺肌肉，血氣內卻，令人善恐。夏刺筋骨，血氣上逆，令人善怒。</p>
<p>夏刺經脈，則瀉肝氣，血氣衰竭，令人解㑊（㑊與跡同，形跡懈怠也）。夏刺肌肉，則瀉脾氣，血氣內卻，令人善恐，土陷而水侮也（腎主恐故）。夏刺筋骨，則瀉腎氣，血氣上逆，令人善怒，水不能生木，甲木逆而乙木陷，肝陷則怒生，升氣不遂也。</p>
<p>秋刺經脈，血氣上逆，令人善忘。秋刺絡脈，氣不外行，令人臥不欲動。秋刺筋骨，血氣內散，令人寒慄。</p>
<p>秋刺經脈，則瀉肝氣，血氣上逆，令人善忘，甲木逆而乙木陷，木鬱風生，疏泄太過，不能藏往也。秋刺絡脈，則瀉心氣，氣不外行，令人臥不欲動，火敗而陽虛也。秋刺筋骨，則瀉腎氣，血氣內散，令人寒慄，陽根失藏而寒水下動也。</p>
<p>冬刺經脈，血氣皆脫，令人目不明。冬刺絡脈，內氣外泄，留為大痹。冬刺肌肉，陽氣竭絕，令人善忘。</p>
<p>冬刺經脈，則瀉肝氣，血氣皆脫，令人目不明，魂傷而神敗，不能外光也。冬刺絡脈，則瀉心氣，內氣外瀉，留為大痹，火瀉而陰凝也。冬刺肌肉，則瀉脾氣，陽氣竭絕，令人善忘，脾陷胃逆，戊土不能降蟄，陽氣升泄而失藏也。（四段與「刺法論」略同）</p>
<p>凡此四時刺者，六經之病不可不從也，反之則生亂氣相淫病焉。故刺不知四時之經，病之所生，以從為逆，正氣內亂，與精相薄。必審九候，正氣不亂，精氣不轉。</p>
<p>相淫病者，亂氣相淫而生病也。正氣內亂，與精相薄，正氣亂常，與未亂之精氣彼此薄迫也。正氣不亂，精氣不轉，正氣不至內亂，則精氣自不迴轉而為邪淫也。正氣，經氣也。精氣，臟氣也。</p>
<p>刺五臟，中心一日死，其動為噫，中肝五日死，其動為語，中腎六日死，其動為嚏欠，中肺三日死，其動為咳，中脾十日死，其動為吞。刺傷人五臟必死，其動則依其臟之所變候知其死也。</p>
<p>刺五臟中心至其動為吞一段，與「刺禁論」同。動即變也，五臟之變動有近遠，依其臟之所變而候其動，則知其死期矣。</p>

<h3>刺法論（五十六　此篇舊誤在「診要經終論」。）</h3>
<p>正月二月，天氣始方，地氣始發，人氣在肝。三月四月，天氣正方，地氣定發，人氣在心。五月六月，天氣盛，地氣高，人氣在脾。七月八月，陰氣始殺，人氣在胃。九月十月，陰氣始冰，地氣始閉，人氣在肺。十一月十二月，冰覆，地氣合，人氣在腎。</p>
<p>「刺禁論」：臟有要害，不可不察。肝生於左，肺藏於右，心部於表，腎治於裡，脾為之使，胃為之市。正月二月，風木發生，故人氣在肝。三月四月，君火長育，故人氣在心。土居五行之中，五月六月，已土濕動，故人氣在脾，脾土左升，則地氣乃高也。七月八月，戊土燥動，故人氣在胃，胃土右降，則陰氣始殺也。九月十月，燥金收斂，故人氣在肺。十一月十二月，寒水封藏，故人氣在腎。此皆刺禁之所也。（舊本：三月四月，人氣在脾，五月六月，人氣在頭，七月八月，人氣在肺，九月十月，人氣在心，與「臟氣法時」全乖，今正之）</p>
<p>故春刺散腧，及於分理，血出而止，甚者傳氣，間者環也。夏刺絡腧，見血而止，盡氣閉環，痛病必下。秋刺皮膚，循理，神變而止，上下同法。冬刺腧竅，及於分理，甚者直下，間者散下。春夏秋冬，各有所刺，法其所在。</p>
<p>「四時刺逆從論」：春氣在經脈，夏氣在孫絡，長夏氣在肌肉，秋氣在皮膚，冬氣在骨髓。春刺散腧，經脈之腧也。及於分理，及於經脈之分理，不可過也。血出而止，宜出針也。甚者傳氣，病甚者停針，以待氣之流傳也。間者環也，病輕者針出而氣環周，不必停針也。夏刺絡腧，孫絡之腧也。盡氣，盡去其邪氣也。閉環，出針閉穴，令其氣之環周也。痛病必下，氣周則痛止也。秋刺皮膚，循其分理而止，不可過也。神變而止，宜出針也。上謂手經，下謂足經。冬刺腧竅，骨髓之腧竅也。甚者直下，泄其邪也。間者散下，通其閉也。春夏秋冬，各有所刺，法其所在，不可違四時之宜也。</p>
<p>春刺夏分，脈亂氣微，入淫骨髓，病不能愈，令人不嗜食，又且少氣。春刺秋分，筋攣氣逆，環為咳嗽，病不愈，令人時驚，又且哭。春刺冬分，邪氣著臟，病不愈，令人脹，又且欲言語。</p>
<p>春刺夏分（夏之分部），瀉其心火，心主脈，故脈亂氣微。君火上逆，則相火下陷，入淫骨髓。火瀉土敗，故令人不嗜飲食，又且少氣。春則秋分，瀉其肺金，金刑木敗，則筋膜攣縮（燥氣盛也）。肺氣上逆，故環為咳嗽（環，旋也）。肺金失斂，膽木升泄，故令人時驚（膽木失根故也），又且善哭（肺燥則欲哭也）。春刺冬分，瀉其腎水，則水邪氾濫，著於脾臟，令人脹滿。肺主聲，入心為言（《難維》語），中焦脹滿，肺氣莫降，鬱於心宮，故時欲言語也。</p>
<p>夏刺春分，病不愈，令人解墮。夏刺秋分，病不愈，令人心中欲無言，惕惕如人將捕之。夏刺冬分，病不愈，令人少氣，時欲怒。</p>
<p>夏刺春分，瀉其肝木，筋力衰減，故令人解墮。夏刺秋分，瀉其肺金，肺氣耗傷，故令人心中欲無言。肺金不能收斂膽火，膽怯驚生，腎寒恐作，故惕惕如人將捕之。夏刺冬分，瀉其腎水，陽根虧乏，不能生木，故令人少氣，時欲怒發。</p>
<p>秋刺春分，病不已，令人惕然，欲有所為，起而忘之。秋刺夏分，病不已，令人益嗜臥，又且善夢。秋刺冬分，病不已，令人洒洒時寒。</p>
<p>秋刺春分，瀉其肝木，肝氣虛怯，而疏泄太過，不能藏往（肝主魂，肺主魄，魂知來，魄藏往），故令人惕然，欲有所為，起而忘之。秋刺夏分，瀉其心火，相火應之，甲木刑剋戊土，土氣困乏，故令人嗜臥。神魂飛揚，是以善夢。秋刺冬分，瀉其腎水，寒水外溢，故令人洒洒時寒。</p>
<p>冬刺春分，病不已，令人慾臥不能眠，眠而有見。冬刺夏分，病不愈，令人氣上，發為諸痹。冬刺秋分，病不已，令人善渴。</p>
<p>冬刺春分，瀉其肝木，風木疏泄，蟄藏失政，故令人慾臥不能眠。肝竅於目，肝氣失守，故眠而有所妄見。冬刺夏分，瀉其心火，火敗氣阻，故令人氣上，發為諸痹。冬刺秋分，瀉其肺金，津亡燥動，故令人善渴。</p>
<p>凡刺胸腹者，必避五臟，中心者環死，中肝者五日死，中腎者六日死，中肺者三日死，中脾者十日死。</p>
<p>刺中五臟死期，並見於「刺禁論」、「四時刺逆從論」中。</p>
<p>刺胸腹者，必以布㹠著之，乃從單布上刺。刺之不愈，復刺。刺避五臟者，知逆從也。所謂從者，膈與脾腎之處，不知者反之。中膈者，皆為傷中，其病雖愈，不過一歲必死。刺針必肅，刺腫搖針，經刺勿搖，此刺之道也。</p>
<p>㹠，布幔也，刺胸腹者，必以布㹠著之，乃從單布上刺，恐針孔開露而感風邪也。刺避五臟者，知刺法之逆從也。所謂宜從而不宜逆者，膈與脾腎之處，膈居上焦，脾居中焦，腎居下焦，是皆五臟之位，不可忽也。不知者反之，則五臟傷矣。而膈居心肺之下，三處之中，尤為至要，中膈者，瀉其神氣，其病雖愈，不過一歲必死，切宜慎之。凡刺針一下，神氣必肅，刺腫則搖針，以瀉滯氣，經刺勿搖，恐瀉正氣，此針刺之道也。（舊本「刺法」篇亡，實誤載於「診要經中論」內，未嘗亡也，今取彼文，以補此篇）</p>

<h3>刺志論（五十七）</h3>
<p>黃帝問曰：春取絡脈分肉何也？岐伯曰：春者木始治，肝氣始生，肝氣急，其風疾，經脈常深，其氣少，不能深入，故取絡脈分肉間。</p>
<p>春取絡脈分肉者，以春者木始治事，肝氣始生，肝氣迫急，其風疾速，宜為虛邪所傷，而經脈常深，其邪氣常少，不能深入，所傷甚淺，故取絡脈分肉間也。</p>
<p>帝曰：夏取盛經分腠何也？岐伯曰：夏者火始治，心氣始長，脈瘦氣弱，陽氣流溢，熱熏分腠，內至於經，故取盛經分腠。所謂盛經者，陽脈也。絕膚而病去者，邪居淺也。</p>
<p>夏取盛經分腠者，以夏者火始治事，心氣始長，脈瘦氣弱，不勝暑邪之侵，而夏令方旺，陽氣流溢，熱熏分腠，內至於經，所傷極深，故取盛經分腠。所謂盛經者，手足六陽之脈也。其有針方絕膚而病已去者，暑邪之所居淺也。</p>
<p>帝曰：秋取經俞何也？岐伯曰：秋者金始治，肺氣收殺，金將勝火，陽氣在合，溫氣及體，陰氣初盛，未能深入，故取俞以瀉陰邪，取合以虛陽邪。陽氣始衰，故取於合。</p>
<p>秋取經俞者，以秋者金始治事，肺氣收斂肅殺，金將勝火，邪宜深入矣，而陽氣在合，溫氣猶及在體，陰氣初盛，未能深入，其傷頗淺，故取俞穴以寫陰邪，取合穴以瀉陽邪。陽氣始衰，故取於合穴也。</p>
<p>帝曰：冬取井滎何也？岐伯曰：冬者水始治，腎方閉，陽氣衰少，陰氣堅盛，巨陽伏沉，陽脈乃去，故取井以下陰逆，取滎以實陽氣。故曰冬取井滎，春不鼽衄，此之謂也。</p>
<p>冬取井滎者，以冬者水始治事，腎方閉蟄，陽氣衰少，陰氣堅盛，巨陽沉伏，陽脈乃去，其傷最淺，故取井穴以下陰逆，取滎穴以實陽氣。故曰冬取井滎，春不鼽衄，正是此義。鼽衄者（鼽，鼻塞也），表邪外束，肺氣衝逆也，冬刺井滎，表寒解散，來春風木發達，皮毛通暢，肺金無沖逆之證，故不病鼽衄。</p>
<p>五臟之經五腧穴也，井滎俞經合也，六腑之經六腧，井滎俞原經合也，其穴皆在手足。此與「刺法論」、「四時刺逆從論」四時所刺不同，別是一法也。（四段舊誤在「水熱穴論」）</p>
<p>黃帝曰：春亟治經絡，夏亟治經腧，秋亟治六腑，冬則閉塞。閉塞者，用藥而少針石也。</p>
<p>冬令閉塞，宜用藥不宜用針，故少針石。</p>
<p>所謂少針石者，非癰疽之謂也，癰疽不得頃時回。癰不知所，按之不應手，乍來乍已，刺手太陰旁三痏與纓脈各二。</p>
<p>所謂冬月少針石者，非癰疽之謂也，癰疽膿成不瀉，腐骨爛筋，敗經傷臟，性命攸關，急當瀉之，不得頃時迴護。若癰生不知其所，按之腫痛不應於手，其痛乍來乍已而無定候，刺手太陰中府之旁，足陽明氣戶、庫房之所三痏（痏，刺瘢也），與結纓兩傍之脈（纓，冠帶也），足陽明水突、氣舍之穴各二痏。</p>
<p>掖癰大熱，刺足少陽五。刺而熱不止，刺手心主三，刺手太陰經絡者大骨之會各三。</p>
<p>掖下生癰，大熱，地迎，足少陽經（足少陽脈下胸貫膈循脅），刺足少陽淵腋、輒筋之穴五，瀉其相火。刺而熱不止，刺手太陰經絡與手太陽者大骨之會一肩貞之穴各三。</p>
<p>胞氣不足，魄汗不盡，暴癰筋軟，隨分而痛，治在經腧。</p>
<p>太陽寒水之氣，主封閉皮毛，膀胱之胞氣不足，皮毛弗固，熱蒸竅泄，魄汗不盡。感冒風寒，以致營衛郁阻，暴發癰腫，筋脈軟短，隨其本經部分而生疼痛，治在本經腧穴，瀉其壅閉也。</p>
<p>凡諸瘡疿癰疽，皆緣風寒感襲，中其孔竅，營衛阻梗，郁發於穴腧之內，故作腫痛。熱蒸肌腠，肉腐膿化，膿泄經通，而後病愈。當其腫痛之時，可刺而平，可汗而消也。</p>
<p>腹暴滿，按之不下，取手太陽經絡者，胃之募也，刺少陰俞，去脊椎三寸旁五，用員利針。霍亂，刺俞旁五，足陽明及上旁三。</p>
<p>腹暴脹滿，按之不下，土鬱而胃逆也。取手太陽經之所絡者一任脈之中脘，胃之募也，少陰腎者，胃之關也，刺少陰腎俞，去脊椎三寸，兩旁各五，用員利針（第六針，見《靈樞》）。霍亂，腹滿之甚而吐泄者也，刺少陰俞旁五，足陽明之胃俞及胃俞上之脾俞旁三，所以泄其寒濕也。</p>
<p>刺癇驚脈五，針手太陰各五，刺手少陰經絡旁者一，手指及手外踝上五指，留針，刺足太陽五，足陽明一，上踝五寸，刺三針。手指及手外踝句，舊誤在「三部九候論」中。</p>
<p>刺癇驚之脈五處，針手太陰之魚際各五，刺少陰經之所絡旁者一手太陽之支正一，其穴在手小指及手外踝後五指，同身寸之五寸也（中指中節，為同身寸之一寸），留針以致其氣，刺足太陽之承山五，足陽明之解谿一，上外踝五寸，足少陽之光明，刺三針。此癇驚所刺之五脈也。（六段舊誤在「通評虛實論」，與前四段乃一篇。「刺志論」系「通評虛實論」後文，簡錯傳誤，今移正之）</p>

<h3>刺禁論（五十八）</h3>
<p>黃帝問曰：願聞禁數。岐伯對曰：臟有要害，不可不察。肝生於左，肺藏於右，心部於表，腎治於裡，脾為之使，胃為之市，膈肓之上，中有父母，七節之旁，中有小心。從之有福，逆之有咎。</p>
<p>五臟之位，肝在於左，肺在於右，心處於表，腎處於里，脾散精氣，以灌四旁，是為之使也，胃受水穀，以養五臟，是為之市也（市，肆）。心下膈上曰肓，膈肓之上，中有父母，肺為父，心為母也。腎居脊骨七節之旁，七節之旁，中有小心，腎間動氣，心火之根也（自尾骶骨以上，七節兩旁為腎俞穴，其中則命門外俞，是腎之位也）。此皆五臟之要害，從之則有福，逆之則有咎也。</p>
<p>刺中心，一日死，其動為噫。刺中肝，五日死，其動為語。刺中腎，六日死，其動為嚏。刺中肺，三日死，其動為咳。刺中脾，十日死，其動為吞。刺中胃，一日半死，其動為嘔。</p>
<p>脾陷則為吞，胃逆則為嘔，升降反也。</p>
<p>刺頭中腦戶，入腦立死。刺臂太陰脈，出血多立死。刺陰股中大脈，血出不止死。刺跗上中大脈，血出不止死。</p>
<p>腦戶，督脈之穴，在枕骨上。臂，太陰肺脈也。陰股大脈，足太陰之箕門、血海也。跗上大脈，足陽明之衝陽也。</p>
<p>刺面中溜脈，不幸為盲。刺匡上陷骨中脈，為漏為盲。刺客主人內陷中脈，為內漏為聾。刺舌下，中脈太過，血出不止，為喑。刺足少陰脈，重虛出血，為舌難以言。刺缺盆中內陷，氣泄，令人喘咳逆。刺膺中陷中脈，為喘逆仰息。刺腋下脅間內陷，令人咳。刺脊間，中髓，為傴。刺乳上，中乳房，為腫根蝕。刺少腹，中膀胱，溺出，令人少腹滿。刺氣街中脈，血不出，為腫鼠僕。刺陰股下三寸內陷，令人遺溺。刺肘中內陷，氣歸之，為不屈伸。刺關節中液出，不得屈伸。刺膝髕出液，為跛。刺郄中大脈，令人僕脫色。刺腨腸內陷，為腫。刺足下布絡中脈，血不出，為腫。刺手魚腹內陷，為腫。</p>
<p>目者，宗脈之所聚也（《靈樞·口問》語），五臟六腑之精氣，皆上注於目而為之精（《靈樞·大惑論》語），溜，注也，面中溜脈者，臟腑精氣所溜注也，刺之瀉其精氣，故不幸為盲。匡，目匡也，刺匡上陷骨中脈，宗脈穿漏，故流淚不止，精氣脫瀉，故失明不見。客主人，足少陽經穴，刺其內陷中脈，經氣損傷，故膿水流溢，閉塞不聞。舌下脈者，任脈之廉泉，足少陰之標也，中脈太過，血出不止，傷其腎氣，故令人喑。足少陰上繫於舌，絡於橫骨，終於會厭（《靈樞·憂恚無言》語），「脈解」內奪而厥，則為喑痱，此腎虛也，正是此義。刺足少陰脈，重虛出血，為舌難以言，亦緣此故（足少陰脈循喉嚨，系舌本）。缺盆中內陷，大腸手陽明、胃足陽明之脈也，手足陽明，皆入缺盆，下胸膈，刺傷陽明之氣，胃氣上逆，則肺金莫降，故喘促咳逆。膺中陷中脈，肺脈也。腋下脅間內陷，亦肺脈也。刺脊間，中，髓，髓傷骨敗，屈而不伸，故為傴僂。乳上，足陽明之脈也，乳房，陽明氣血所聚，中之傷其經氣，故臃腫腐敗，連根俱蝕也。刺少腹，誤中膀胱，溺出針孔，而下竅閉癃，故少腹脹滿。氣街，足陽明之動脈，刺之血不出，阻礙氣道，則鼠鼷作腫（鼠僕亦作鼠鼷，在氣街下一寸。王冰注「氣府」、「熱穴」、「刺禁」、「骨空」，兩用其名）。陰股下三寸內陷，足厥陰之五里也，木主疏泄水道，刺之太深，疏泄失藏，故遺溺也。肘中內陷，手太陰之尺澤、手厥陰之曲澤也，泄其節中津液，邪氣歸之，故筋骨枯槁，不能屈伸。刺關節中液出，不得屈伸，刺膝髕出液，為跛，皆此義也。郄中大脈，足太陽之委中也（穴在膝後外側）。腨腸內陷，足太陰之經也（陽明在骽外之前行，太陰在骽內之前行，內陷在脛骨腨腸之交）。足下布絡，當內踝前散布之絡，足少陰然谷之間。手魚腹內陷，手太陰經也。</p>
<p>無刺大醉，令人氣散。無刺大怒，令人氣逆。無刺新飽人。無刺大飢人。無刺大渴人。無刺大驚人。無刺大勞人。</p>
<p>皆刺禁也。</p>

<h3>刺要論（五十九）</h3>
<p>黃帝問曰：願聞刺要。岐伯對曰：病有浮沉，刺有淺深，各至其理，無過其道。過之則內傷，不及則生外壅，壅則邪從之。淺深不得，反為大賊，內動五臟，後生大病。</p>
<p>病有浮沉之別，刺有淺深之異，各至其一定之理，無過其自然之道。過之則內傷正氣，不及則里郁未泄，反生外壅，氣血壅阻，則同氣感召，邪俱從之。淺深不得，反為大害，內動五臟，以致後生太病也。</p>
<p>故曰病有在毫毛腠理者，有在皮膚者，有在肌肉者，有在脈者，有在筋者，有在骨者，有在髓者。</p>
<p>此病有浮沉也。</p>
<p>是故刺毫毛腠理無傷皮，皮傷則內動肺，肺動則秋病溫瘧，溯溯然寒慄。</p>
<p>肺主皮，皮傷則肺動，肺動則孔竅閉斂，秋病溫瘧，灑然寒慄。</p>
<p>刺皮無傷肉，肉傷則內動脾，脾動則四季之月七十二日病腹脹滿煩，不嗜食。</p>
<p>脾主肉，肉傷則脾動，脾動則消化失職，四季之月七十二日（土寄旺於四季之月，各十八日，共計七十二日），病腹脹心煩，不嗜飲食。</p>
<p>刺肉無傷脈，脈傷則內動心，心動則夏病心痛。</p>
<p>心主脈，脈傷則心動，心動則君火衰微，夏為寒變（「四氣調神論」語），而病心痛。</p>
<p>刺脈無傷筋，筋傷則內動肝，肝動則春病熱而筋弛。</p>
<p>肝主筋，筋傷則肝動，肝動則溫氣鬱遏，春病熱發，而筋膜弛張。</p>
<p>刺筋無傷骨，骨傷則內動腎，腎動則冬病脹腰痛。</p>
<p>腎主骨，骨傷則腎動，腎動則寒水氾濫，土濕木遏，冬病腹脹腰痛。</p>
<p>以上所謂內動五臟，後生大病也。</p>
<p>刺骨無傷髓，髓傷則消爍䯒酸，體解㑊然不去矣。</p>
<p>髓者腎之精，所以養骨，髓傷則精液消爍，䯒骨（脛骨）痠軟（酸者，水衰而木陷也），身體懈墮，不欲動轉也。（㑊與跡通。解㑊，形跡懈怠也）</p>

<h3>刺齊論（六十）</h3>
<p>黃帝問曰：願聞刺淺深之分。岐伯對曰：刺骨者無傷筋，刺筋者無傷肉，刺肉者無傷脈，刺脈者無傷皮，刺皮者無傷脈，刺脈者無傷肉，刺肉者無傷筋，刺筋者無傷骨。</p>
<p>此「刺要論」刺有淺深之法。刺骨者無傷筋四語，謂宜深者不可淺，淺則不及，刺皮者無傷脈四語，謂宜淺者不可深，深則太過也。</p>
<p>帝曰：余未知其所謂，願聞其解。岐伯曰：刺骨無傷筋者，針至筋而去，不及骨也。刺筋無傷肉者，至肉而去，不及筋也。刺肉無傷脈者，至脈而去，不及肉也。刺脈無傷皮者，至皮而去，不及脈也。</p>
<p>刺骨無傷筋者，謂刺骨不宜刺筋，若針至筋而去，不及於骨，是刺骨而傷筋也。刺筋無傷肉者，謂刺筋不宜刺肉，若至肉而去，不及於筋，是刺筋而傷肉也。刺肉無傷脈者，謂刺肉不宜刺脈，若至脈而去，不及於肉，是刺肉而傷脈也。刺脈無傷皮者，謂刺脈不宜傷皮，若至皮而去，不及於脈，是刺脈而傷皮也。宜深而淺，此謂不及。</p>
<p>所謂刺皮無傷脈者，病在皮中，針入皮中，無傷脈也。刺脈無傷肉者，過脈中肉也。刺肉無傷筋者，過肉中筋也。刺筋無傷骨者，過筋中骨也。此之謂反也。</p>
<p>宜淺而深，此謂太過。</p>

<h3>長刺節論（六十一）</h3>
<p>刺家不診，聽病者言，在頭，頭疾痛，為針之，刺至骨，病已止，無傷骨肉及皮。皮者，道也。</p>
<p>刺家不診，聽病者言而用針，在頭，頭疾痛，為針之，刺至骨，病已止，無傷骨肉及於皮毛。皮毛者，營衛輸泄之道也。</p>
<p>揚刺入一，旁四處，治寒熱。深專者，刺大臟，迫臟刺背，背腧也，迫臟刺之臟會，與刺之要，髮針而淺出血，腹中寒熱去而止。</p>
<p>《靈樞·官針）：五日揚刺，揚刺者，正內一，旁內四，而浮之，以治寒氣之博大者也。陽刺入一，正內一也，旁四處，傍內四也，正入一針，旁內四針，以治寒熱也。寒熱之深專者，刺其大臟所通之處（大臟，脾臟也）。寒熱深專，迫近五臟，則刺背腧。寒熱迫臟，又或刺之臟會，臟會季脅（《難經》語），脾之募在季脅之端，是厥陰之章門也。五臟之腧在背，募在腹，獨刺脾募者，脾為五臟之長，所謂大臟也。與刺募腧之要，髮針而淺出其血，令其腹中寒熱去而止也。</p>
<p>治腐腫者刺腐上，視癰小大深淺刺，刺大者多血，小者淺之，必端內針為故止。</p>
<p>治癰瘍腐腫者刺其腐上，視癰之小大淺深刺之。刺大者深之，多出其血，小者淺之，少出其血。必端正內針，以中病為故而止。</p>
<p>病在少腹，有積，刺皮𩩻以下，至少腹而止，刺挾脊兩旁四椎間，刺兩髂髎季脅肋間，導腹中氣熱下已。</p>
<p>病在少腹，有積聚，刺皮𩩻以下，至少腹而止，字書無𩩻字，新校正謂為䯏字之訛，䯏，骨端也，皮䯏以下，至於少腹，謂自肋骨之端，下當少腹，正直足厥陰之急脈也。刺挾脊兩旁四椎間，足太陽之厥陰俞，「脈要精微論」：心為牡臟，小腸為之使，故曰少腹當有形，心主與心同氣，是以少腹有積，厥陰俞亦主之也。刺兩髂髎季脅肋間，腰骨曰骼，兩骼髎謂足少陽之居髎，季脅肋間謂足少陽之京門，並刺二穴，導引腹中熱氣下行而已。</p>
<p>病在少腹，腹痛，不得大小便，病名曰疝，得之寒，刺少腹、兩股間，刺腰髁骨間，刺而多之，盡炅病已。</p>
<p>病在少腹，腹痛，不得大小便，病名曰疝。得之水寒而木鬱，木鬱賊土，不能疏泄水道，故腹痛，不得大小便。刺少腹，瀉少陰厥陰之寒，刺兩股間，瀉太陰陽明之濕，刺腰踝骨間，瀉太陽寒水之寒。刺而多之，令其少腹盡炅，而病已也。</p>
<p>病在肌膚，肌膚盡痛，名曰肌痹，傷於寒濕，刺大分小分，多髮針而深之，以熱為故，諸分盡熱病已止。無傷筋骨，傷筋骨癰發，若變。</p>
<p>病在肌膚，肌膚盡痛，名曰肌痹。此緣傷於寒濕，刺肉之大分小分，多髮針而深刺之，以熱至為故，俟其諸分盡熱則病已止。無傷其筋骨，傷筋骨則癰瘍發作，或若變生他病也。</p>
<p>病在筋，筋攣節痛，不可以行，名曰筋痹，刺分肉間筋上為故，不可中骨也。病起筋炅，病已止。</p>
<p>病在筋，筋攣節痛，不可以行，名曰筋痹。刺分肉之間筋上受痹之處為故，不可中骨也。病起則筋炅，病已則止針。</p>
<p>病在骨，骨重不可舉，骨髓痠痛，寒氣至，名曰骨痹，其道大分小分，深者刺無傷脈肉為故，骨熱病已止。</p>
<p>病在骨，骨重不可舉，骨髓痠痛，寒氣常至，名曰骨痹。其內針之道，在肉之大分小分，深者刺無傷脈肉為故，骨熱病已而止。</p>
<p>病在諸陽脈，且寒且熱，諸分且寒且熱，名曰狂，刺之虛脈，視諸分盡熱病已止。</p>
<p>病在諸陽脈，表閉陽郁，令人且寒且熱，諸分（分部。）且寒且熱，名曰狂。刺之陽虛之脈，以致其氣，視諸分盡熱，陽氣外達而病已乃止。</p>
<p>病初歲一發，不治月一發，不治月四五發，名曰癲病，刺諸分諸脈，其無寒者，以針調之，病已止。</p>
<p>病初歲一發，不治月一發，不治月四五發，名曰癲病。刺諸分部諸脈，以瀉其寒（癲病因於水寒）。其無寒者，以刺調之，病已而止。</p>
<p>病風且寒且熱，炅汗出，一日數過，先刺諸分理絡脈，三日一刺，汗出且寒且熱，百日而已。</p>
<p>病風且寒且熱，炅汗常出，一日數過，先刺諸分理之絡脈，三日一刺，其汗出且寒且熱，百日而已。</p>
<p>病大風，骨節重，鬚眉墮，名曰大風，刺肌肉為故，汗出百日，刺骨髓，汗出百日，凡二百日，鬚眉生而止針。</p>
<p>病大風，骨節重，鬚眉墮，名曰大風（即癩風）。刺其肌肉，汗出百日，刺其骨髓，汗出百日，凡二百日，鬚眉已生而止針。</p>
<p>風傷衛氣，閉其營血，郁生內熱。營熱外發，則為疹點。營熱不達，隱見皮里，乃生癩風。汗出熱泄，則病愈矣。</p>
<p>灸寒熱之法，先灸項大椎，以年為壯數，次灸橛骨，以年為壯數，巔上一灸之，視背腧陷者灸之，舉臂肩上陷者灸之，兩季脅之間灸之，腨下陷脈灸之，外踝上絕骨之端灸之，外踝後灸之，足小指次指間灸之。</p>
<p>大椎，督脈穴，在項後。以年為壯數，年幾歲則用幾壯。橛骨，尾骶骨也。巔上一，督脈之百會也。背腧陷者，足太陽之背腧下陷者也。舉臂肩上陷者，手陽明之肩髃也。兩季脅之間，足少陽之京門也。腨下陷脈，足太陽之承筋也。外踝上絕骨之端，足少陽之陽輔也。外踝後，足太陽之崑崙也。足小指次指問，足少陽之俠谿也。</p>
<p>缺盆骨上切之堅痛如筋者灸之，膺中陷骨間灸之，掌束骨下灸之，臍下三寸關元灸之，毛際動脈灸之，膝下三寸分間灸之，足陽明跗上動脈灸之，犬所齧之處，即以犬傷法灸之，灸之三壯，傷食灸之。凡當灸二十九處。不已，必視其經之過於陽者，數刺其腧而藥之。</p>
<p>缺盆骨上切之堅痛如筋者，此足少陽之上逆，欲作瘰癧，故生寒熱，灸之經瘀散布，則寒熱去矣。膺中陷骨間，任脈之天突也。掌束骨下，手少陽之陽池也。臍下三寸關元，任脈穴也。毛際動脈，足陽明之氣街也。膝下三寸分間，足陽明之三里也。足陽明跗上動脈，衝陽穴也。犬齧傷食，皆發寒熱，是以灸之。犬傷即灸犬傷之處，傷食則灸陽明之經穴。凡當灸者，二十九處。不已，必視其經之過於陽盛者，數刺其腧，隨其所宜而藥之也。（此二段舊誤在「骨空論」）</p>
<p>故曰：病之始起也，可刺而已，其盛，可待衰而已。故因其輕而揚之，因其重而減之，因其衰而彰之，其高者因而越之，其下者引而竭之，其慓悍者按而收之，其實者散而瀉之，中滿者瀉之於內，其有邪者漬形以為汗，其在皮者汗而發之，血實宜決之，氣虛宜𤙲引之。陽病治陰，陰病治陽，審其陰陽，以別柔剛，定其血氣，各守其鄉。此段舊誤在「陰陽應象論」中。</p>
<p>因其輕而揚之，瀉之於表也。因其重而減之，瀉之於里也。因其衰而彰之，補其虛也。高者因而越之，散之於上也。下者引而竭之，驅之於下也。慓悍者按而收之，使之內斂也。實者散而瀉之，使之外瀉也。中滿者瀉之於內，去其鬱也。其有外邪者漬其形以為汗，通其經也。其在皮者汗而發之，瀉其表也。血實宜疏決之，行其瘀也。氣虛宜𤙲引之，致其氣也。陽病治陰，陰病治陽，繆刺也。審其陰陽，以別柔剛，定其血氣，各守其鄉，則刺有紀度，而不亂矣。</p>

<h1>卷八</h1>

<h2>刺法</h2>

<h3>調經論（六十二）</h3>
<p>黃帝問曰：余聞刺法言，有餘瀉之，不足補之，何謂有餘？何謂不足？岐伯對曰：有餘有五，不足亦有五，帝欲何問？帝曰：願盡聞之。岐伯曰：神有餘有不足，氣有餘有不足，血有餘有不足，形有餘有不足，志有餘有不足。凡此十者，其氣不等也。</p>
<p>神屬心，氣屬肺，血屬肝，形屬脾，志屬腎。</p>
<p>帝曰：人有四肢九竅，五臟十六部，三百六十五節，乃生百病。百病之生，精氣津液，皆有虛實，今夫子乃言有餘有五，不足亦有五，何以生之乎？</p>
<p>十六部謂手足十二經、督任兩蹺四奇經，皆營氣之所行也。人有四肢九竅，五臟十六部，三百六十五節之數，乃生百病。百病之生，若精若氣，若津若液，皆有虛實，今言有餘不足各五，何以生此百病之多乎？</p>
<p>岐伯曰：皆生於五臟也。夫心藏神，肺藏氣，肝藏血，脾藏肉，腎藏志。志意通，內連骨髓，而成身形。五臟之道，皆出於經隧，以行血氣，血氣不和，百病乃變化而生，是故守經隧焉。</p>
<p>百病雖多，皆生於五臟也。夫心臟神，肺藏氣，肝藏血，脾藏肉，腎藏志，此五神之生於五臟也。五神既具，則化五形，故志意一通，則外自皮肉筋脈，內連骨髓，而成身形，此五神之化五形也。既結此形，五臟之道，皆出於經隧之中，以行血氣，血氣不和，百病乃變化而生，是故百病之多，但守五臟之經隧焉。</p>
<p>帝曰：神有餘不足何如？岐伯曰：神有餘則笑不休，神不足則悲。血氣未並，五臟安定，邪客於形，灑淅起於毫毛，未入於經絡也，故命曰神之微病。帝曰：補瀉奈何？岐伯曰：神有餘則瀉其小絡出血，勿之深斥，無中其大經，神氣乃平，神不足者，視其虛絡，按而致之，刺而利之，無出其血，無瀉其氣，以通其經，神氣乃平。帝曰：刺微奈何？岐伯曰：按摩勿釋，著針勿斥，移氣於不足，神氣乃得復。</p>
<p>心主喜，肺主悲，神有餘則笑不休，神不足則悲，火衰而金無制也。血氣未至相併，五臟尚在安定，邪客於形，灑淅振悚，起於毫毛，未入於經絡也，命曰神之微病。神有餘則瀉其小絡出血，勿之深斥，無中其大經，神氣乃平，神不足則視其虛絡，按而致之，使其氣致，刺而利之，使其氣通，無出其血，無瀉其氣，以通其經，神氣乃平。若刺神之微病，則按摩勿釋，著針勿斥，移氣於不足之處，神氣乃得平復也。</p>
<p>帝曰：善。氣有餘不足奈何？岐伯曰：氣有餘則喘咳上氣，不足則短息少氣。血氣未並，五臟安定，皮膚微病，命曰白氣微瀉。帝曰：補瀉奈何？岐伯曰：氣有餘則瀉其經隧，無出其血，無瀉其氣，不足則補其經隧，無傷其經，無出其氣。帝曰：刺微奈何？岐伯曰：按摩勿釋，出針視之曰我將深之，適人必革，精氣自伏，邪氣散亂，無所休息，氣瀉腠理，真氣乃相得。</p>
<p>肺藏氣，氣有餘則肺部壅塞，喘咳上氣，不足則肺氣虛乏，息短少氣。肺主皮毛，其色白，血氣未並，五臟安定，皮膚微病，命曰白氣微瀉。氣有餘則瀉其經隧，無出其血，無瀉其氣，不足則補其經隧，無傷其經，無出其氣。刺皮膚之微病，按摩勿釋，出針視之（視，示也），曰我將深之，及其針之，適人必革而勿深（革，改也），精氣自伏藏莫瀉，邪氣自散亂而無所休息，邪氣瀉於腠理，真氣乃相得也。</p>
<p>帝曰：善。血有餘不足奈何？岐伯曰：血有餘則怒，不足則恐。血氣未並，五臟安定，孫絡水溢，則經有留血。帝曰：補瀉奈何？岐伯曰：血有餘則瀉其盛經出血，不足則視其虛經，內針其脈中，久留而視，脈大，疾出其針，無令血瀉。帝曰：刺留血奈何？岐伯曰：視其血絡，刺出其血，無令惡血得入於經，以成其疾。</p>
<p>肝主怒，腎主恐，血有餘則怒，不足則恐，寒水旺而風木衰也。血氣未並，五臟安定，孫絡如水之溢，則經中必有留血。血有餘則瀉其盛經出血，不足則視其血虛之經，內針於其脈中，久留而視之，俟其脈大，疾出其針，無令血瀉。刺經之留血，視其留血之絡，刺出其血，無令絡之惡血得入於經，以成其疾也。</p>
<p>帝曰：善。形有餘不足奈何？岐伯曰：形有餘則腹脹涇溲不利，不足則四肢不用。血氣未並，五臟安定，肌肉蠕動，命曰微風。帝曰：補瀉奈何？岐伯曰：形有餘則瀉其陽經，不足則補其陽絡。帝曰：刺微奈何？岐伯曰：取分肉間，無中其經，無傷其絡，衛氣得復，邪氣乃索。</p>
<p>脾主肉，形有餘則脾濕肝鬱，腹脹涇溲不利，脾主四肢，不足則四肢不用。血氣未並，五臟安定，肌肉蠕動（蠕，蟲動貌，音淵），命曰形受微風。形有餘則瀉其陽明之經，不足則補其陽明之絡。刺形之微風，但取分肉之間，無中其經，無傷其絡，衛氣得復，邪氣索然而盡也。</p>
<p>帝曰：善。志有餘不足奈何？岐伯曰：志有餘則腹脹飧泄，不足則厥。血氣未並，五臟安定，骨節有動。帝曰：補瀉奈何？岐伯曰：志有餘則瀉然谷血者，不足則補其復溜。帝曰：刺未並奈何？岐伯曰：即取之，無中其經，邪所乃能立虛。</p>
<p>腎藏志，志有餘則水寒土濕，風木陷沖，腹脹飧泄，不足則厥逆而下陷。《靈樞·本神》：腎藏精，精舍志，腎氣虛則厥，實則脹。「解精微論」：厥則陽氣並於上，陰氣並於下，陽並於上則火獨光也，陰並於下則足寒。所謂有餘者，腎水有餘，不足者，腎氣不足，陽根下虧，故水陷而足寒也。腎主骨，血氣未並，五臟安定，骨節有變動之意，是為腎之微邪。志有餘則瀉然谷之血，足少陰之滎穴也，不足則補復溜，足少陰之經穴也。刺血氣之未並，宜乘其邪微而即取之，無中其經，邪所乃能立虛也。</p>
<p>帝曰：善。余已聞虛實之形，不知其何以生？岐伯曰：氣血以並，陰陽相傾，氣亂於衛，血逆於經，血氣離居，一實一虛。血並於陰，氣並於陽，故為驚狂。血並於陽，氣並於陰，乃為炅中。血並於上，氣並於下，心煩惋善怒。血並於下，氣並於上，亂而喜忘。</p>
<p>氣血以並，陰陽相傾，於是氣亂於衛，血逆於經。氣血本相交也，若血氣離居，氣與氣並，不交於血，兩相傾奪，必將一實一虛，物莫能兩大，自然之理也。如血並於陰，氣並於陽，陽不根陰，故為驚狂。如血並於陽，氣並於陰，血鬱熱發，乃為炅中。如血並於上，氣並於下，溫氣逆升，清氣順陷，則心煩惋而善怒。如血並於下，氣並於上，陽氣逆升，陰氣順陷，則神亂而喜忘也。</p>
<p>帝曰：血並於陰，氣並於陽，如是血氣離居，何者為實？何者為虛？岐伯曰：血氣者，喜溫而惡寒，寒則泣不能流，溫則消而去之，是故氣之所併為血虛，血之所併為氣虛。</p>
<p>血並於陰，氣並於陽，如是則血氣離居，必有一虛一實者矣，何者為實？何者為虛？血氣者，喜溫而惡寒，寒則澀不能流，血氣梗阻，因而成實，溫則消而去之，血氣渙散，因而成虛。氣血相併，其理亦然。是故氣之所並則為血虛，血之所並則為氣虛也。</p>
<p>帝曰：人之所有者，血與氣耳，今夫子乃言血併為虛，氣併為虛，是無實乎？岐伯曰：有者為實，無者為虛，故氣並則無血，血並則無氣，今血與氣相失，故為虛焉。絡之與孫脈俱輸於經，血與氣並，則為實焉。血之與氣，並走於上，則為大厥，厥則暴死，氣復反則生，不反則死。</p>
<p>有者為實，無者為虛，故氣並則其中無血，血並則其中無氣，今血與氣相失，不得並居，故以其無者為虛焉。凡絡脈之與孫脈俱輸於經，大經之內，血與氣一有相併，則為實焉。血之與氣，凡其並走於上，不拘氣並血並，則為大厥，厥則暴死。氣反則生，逆而不反，則真死矣。</p>
<p>帝曰：實者何道從來？虛者何道從去？虛實之要，願聞其故。岐伯曰：夫陰與陽，皆有腧會，陽注於陰，陰滿之外，陰陽勻平，以充其形，九候若一，命曰平人。夫邪之生也，或生於陰，或生於陽，其生於陽者，得之風雨寒暑，其生於陰者，得之飲食居處，陰陽喜怒。帝曰：風雨之傷人奈何？岐伯曰：風雨之傷人也，先客於皮膚，傳入子孫脈，孫脈滿則傳入於絡脈，絡脈滿則輸於大經脈，血氣與邪並客於分腠之間，其脈堅大，故曰實。實者外堅充滿，不可按之，按之則痛。帝曰：寒濕之傷人奈何？岐伯曰：寒濕之中人也，皮膚不收，肌肉堅緊，營血泣，衛氣去，故曰虛。虛者聶闢氣不足，按之則氣足以溫之，故快然而不痛。</p>
<p>陰與陽，皆有穴腧相會，陽注於陰，陰滿之外，陰陽勻平，以充其形，九候若一，命曰平人，以其陰陽灌注，彼此無偏也。夫邪之生也，或生於陰分（臟腑），或生於陽分（經絡）。其生於陽者，得之風雨寒暑，其生於陰者，得之飲食居處，陰陽喜怒。風雨之傷人也，先客於皮膚，傳入於孫脈，孫脈滿則傳入於絡脈，絡脈滿則輸之於經脈，血氣與邪並客於分腠之間，郁其經脈，而見堅大，故曰實。實者外實大而內充滿，不可按之，按之則痛。寒濕之中人也，緣其皮膚不收，外淫內傳，肌肉堅緊，營澀衛去，故曰虛。虛者聶闢氣不足（聶闢，虛損之象），按之則氣足以溫之，故快然而不痛也。</p>
<p>帝曰：善。陰之生實奈何？岐伯曰：喜怒不節，則陰氣上逆，上逆則下虛，下虛則陽氣走之，故曰實矣。帝曰：陰之生虛奈何？岐伯曰：喜則氣下，悲則氣消，消則脈虛空，因寒飲食，寒氣熏滿，則血泣氣去，故曰虛矣。</p>
<p>生於陰者，得之飲食居處，陰陽喜怒，其中亦有虛實也。陰之生實，因於喜怒不節，則陰氣上逆（少陰心氣厥陰肝氣上逆），上逆則下虛，陰氣下虛則陽氣走之，故曰實矣。陰之生虛，因於悲哀則氣消乏，氣消則脈道虛空，因寒飲食入胃，寒氣熏滿於經之中，則血澀氣去，故曰虛也。</p>
<p>帝曰：經言陽虛則外寒，陰虛則內熱，陽盛則外熱，陰盛則內寒，余已聞之矣，不知其所由然也？岐伯曰：陽受氣於上焦，以溫皮膚分肉之間，今寒氣在外則上焦不通，上焦不通則寒氣獨留於外，故寒慄。帝曰：陰虛生內熱奈何？岐伯曰：有所勞倦，形氣衰少，穀氣不盛，上焦不行，下脘不通，胃氣熱，熱氣熏胸中，故內熱。帝曰：陽盛生外熱奈何？岐伯曰：上焦不通利則皮膚緻密，腠理閉塞，玄府不通，衛氣不得泄越，故外熱。帝曰：陰盛生內寒奈何？岐伯曰：厥氣上逆，寒氣積於胸中而不瀉，不瀉則溫氣去寒獨留，則血凝泣，凝則脈不通，其脈盛大以澀，故中寒。</p>
<p>陽虛生外寒者，陽受氣於上焦，以溫於皮膚分肉之間，今陽虛於表，寒氣客之，寒氣在外，閉其皮毛，則上焦衛氣不得外通，寒氣獨留於外，故生寒慄。陰虛生內熱者，因有所勞倦，形氣消乏，以致穀氣不盛，不盛則上下皆郁，上焦不行，下焦不通，胃氣瘀遏而為熱，熱氣熏於胸中，故生內熱。陽盛生外熱者，因寒氣在表，上焦不得通利，則皮膚緻密，腠理閉塞，玄府不通（玄府，汗孔），衛氣不得泄越，故生外熱。陰盛生內寒者，因下焦厥氣上逆，寒侵陽位，寒氣積於胸中而不瀉，則溫氣去而寒獨留，血凝澀而脈不通，經絡堙塞，其脈盛大以澀，故生中寒。</p>
<p>帝曰：陰與陽並，血氣以並，病形以成，刺之奈何？岐伯曰：刺此者，取之經隧，取血於營，取氣於衛，用形哉，因四時，多少高下。</p>
<p>陰與陽並，氣血以並，病形以成，刺此者，取之於經隧之中，取血於營分，取氣於衛分，用人之形度其豐減，因天之時酌其寒溫，以定針刺多少之數，高下之宜也。</p>
<p>帝曰：血氣以並，病形以成，陰陽相傾，補瀉奈何？岐伯曰：瀉實者，氣盛乃內針，針與氣俱內，以開其門，如利其戶，搖大其道，如利其路，針與氣俱出，精氣不傷，邪氣乃下，外門不閉，以出其疾，必切而出，大氣乃屈，是謂大瀉。</p>
<p>瀉實者，乘其氣實內針，針與氣俱內，以開其門，如利其戶，搖大其道，如利其路，門路通利，針與邪氣俱出，精氣不傷，邪氣乃下，外門不閉，以出其疾。必切循而出之，邪之大氣乃屈，是謂大瀉。</p>
<p>帝曰：補虛奈何？岐伯曰：持針勿置，以定其意，候呼內針，氣出針入，針空四塞，精無從去，方實而疾出針，熱不得還，氣入針出，閉塞其門，邪氣布散，精氣乃得存，近氣不失，遠氣乃來，動氣候時，是謂追之。</p>
<p>補虛者，持針勿置，以定其意，候呼以內針，氣出而針入，使針空四塞，而精無從去，氣方實而疾出針，則針下之熱不得還於別處，氣入而針出，閉塞其外門，邪氣皆布散，真氣乃得存。近氣既不失，遠氣乃當來，動氣候時而不失，是謂追之，《靈樞·九針十二原》：追而濟之，惡得無實是也。</p>
<p>帝曰：夫子言虛實者有十，生於五臟。夫十二經脈皆生其病，今夫子獨言五臟，五臟五脈耳。夫十二經脈者，皆絡三百六十五節，節有病必被經脈，經脈之病皆有虛實，何以合之？岐伯曰：五臟者，固得六腑與為表裡，經絡肢節，各生虛實，其病所居，隨而調之。病在血，調之絡，病在氣，調之衛，病在肉，調之分肉，病在筋，調之筋，病在脈，調之血，病在骨，調之骨。病在筋，燔針劫刺其下及於急者，病在骨，淬針藥熨，病不知所痛，兩蹺為上，身形有痛，九候莫病，則繆刺之，痛在於左，而右脈病者，則巨刺之。必謹察其九候，針道備矣。</p>
<p>前言不足有五，有餘有五，虛實有十，生於五臟。夫十二經脈皆能生病，今獨言五臟，五臟止五脈耳。夫十二經脈者，皆絡於三百六十五節，每節有病，必被之經脈，經脈之病，又皆有虛實，其為虛實如是之多，而於五臟五脈何以合之？蓋五臟者，固得六腑與為表裡，爰有十二經脈，絡於四肢諸節，經絡肢節，各生虛實，虛實雖多，總屬五臟，審其病之所居，隨而調之。如心主脈，病在脈則調之血。肝主血，病在血則調之絡。肺主氣，病在氣則調之衛。脾主肉，病在肉則調之分肉。肝主筋，病在筋則調之筋。腎主骨，病在骨則調之骨。病在筋，燔針（燒針）劫刺其下及於急縮不伸者。病在骨，淬針（即燔針也）藥熨（藥囊溫熨），溫其內寒。病不知所痛，針其兩蹺為上，陽蹺出於足太陽之申脈，陰蹺出於足少陰之照海。身形有痛，九候莫病，則繆刺之，繆刺者，左取右，右取左，刺其絡脈也。痛在於左，而右脈病者，則巨刺之，巨刺者，亦左取右，右取左，刺其經脈也（義詳「繆刺論」）。必謹察其九候而調之，針道備矣。</p>
<p>帝曰：其有不從毫毛而生，五臟陽已竭也，精孤於內，氣耗於外，津液充郭，其魄獨居，形不可與衣相保，此四極急而動中，是氣拒於內而形弛於外，治之奈何？岐伯曰：平治於權衡，溫衣，繆刺其處，開魄門，潔淨府，去苑莝陳，疏滌五臟，微動四極。五陽已布，精以時服，以復其形，故精自生，形自盛，骨肉相保，巨氣乃平。</p>
<p>其有不自毫毛而生（言非外感），而五臟內傷，陽已竭也，陰精孤於內，陽氣耗於外，津液充郭（氾濫充周），唯其陰魄獨居，形體衰羸，不可與衣相保（不勝衣也），此其四極（四肢）脹急而致動中氣，壅閉喘促（中氣不達於四肢也），是氣拒於內而形弛於外，水脹之病也。法宜平治於權衡，均調其偏，溫衣厚覆，繆刺其處，開其魄門（汗孔），使汗液外流，潔其淨府（膀胱），使溲溺下泄，去菀濁而莝陳宿（「針解」：菀陳則除之者，去惡血也），疏滌五臟之垢汙，微搖動四極。俟五陽已布（五臟之陽），精以時服（反其初服），以復其形。故精自能生（精，正氣也），形自然盛，骨肉均平而相保，邪之巨氣乃自平也。（此段舊誤「在湯液醪醴論」中）</p>

<h3>繆刺論（六十三）</h3>
<p>黃帝問曰：余聞繆刺，未得其意，何謂繆刺？岐伯對曰：夫邪之客於形也，必先舍於皮毛，留而不去，入舍於孫脈，留而不去，入舍於絡脈，留而不去，入舍於經脈，內連五臟，散於腸胃，陰陽俱感，五臟乃傷。此邪之從皮毛而入，極於五臟之次也，如此則治其經焉。</p>
<p>邪客於形，先舍皮毛，留而不去，自皮毛而入孫脈，自孫脈而入絡脈，自絡脈而入經脈，自經脈而內連五臟，散於腸胃，表為陽，里為陰，陰陽俱感，五臟乃傷。此邪之自皮毛而入經隧，極於五臟之次第也，如此則治其經脈焉，是巨刺之法也。</p>
<p>今邪客於皮毛，入舍於孫絡，留而不去，閉塞不通，流溢於大絡，而生奇病。夫邪客大絡者，左注右，右注左，上下左右與經相干，不入於經腧，而布於四末，其氣無常處，命曰繆刺。</p>
<p>邪客皮毛，入舍孫絡，留而不去，皮毛閉塞不通，流溢於大絡，而生奇病。夫邪客大絡者，左注於右，右注於左，上下左右與經相干，不入於經脈腧穴，而散布於四末（四肢），其氣無有常處，是以命曰繆刺。</p>
<p>帝曰：願聞繆刺，以左取右，以右取左，奈何？其與巨刺何以別之？岐伯曰：邪客於經，左盛則右病，右盛則左病。亦有移易者，左痛未已而右脈先病。如此者，必巨刺之，以中其經，非絡脈也。絡病者，其痛與經脈繆處，故命曰繆刺。</p>
<p>邪客於經脈，左盛則右病，右盛則左病，左病刺左，右病刺右，是其常也。亦有移易而不拘者，左痛未已而右脈先病，右脈既病，則右半亦將痛矣。如此者，必巨刺之，以中其經脈，非絡脈也。若絡病者，其痛與經脈繆處，故命曰繆刺，繆刺即巨刺之淺者也。</p>
<p>帝曰：願聞繆刺奈何？取之何如？岐伯曰：邪客於足太陽之絡，令人拘攣背急，引脅而痛，刺之從項始，數脊椎挾脊，疾按之應手如痛，刺之旁三痏，立已，左取右，右取左。</p>
<p>足太陽經自頭下項，挾脊抵腰，邪客於足太陽之絡，令人拘攣背急，引脅而痛，肝主筋，脈行脅肋，水寒而筋急也。刺之從項始，數其脊椎挾脊兩傍，疾按之應手如痛，是即邪客之處，刺之旁其處三痏，立已，左取右，右取左。</p>
<p>邪客於足陽明之絡，令人鼽衄，上齒寒，刺足中指爪甲上與肉交者各一痏，左取右，右取左。</p>
<p>足陽明經循鼻外，入上齒，下足跗，入中指，邪客其絡，令人鼻鼽衄血，上齒寒生，陽明上逆，濁氣不降也。刺足中指爪甲上與肉交者各一痏，厲兌穴也。</p>
<p>邪客於足少陽之絡，令人留於樞中痛，髀不可舉，刺樞中，以毫針，寒則久留針，以月死生為數，立已，左取右，右取左。</p>
<p>足少陽經出氣街，繞毛際，橫入髀厭中，邪客其絡，令人邪氣留於髀樞之中，痛不可舉。刺樞中，以毫針，寒則多留其針以致氣，使針下熱生，以月死生為痏數（法詳後文），立已。</p>
<p>邪客於足太陰之絡，令人腰痛引少腹，控䏚，不可以仰息，刺腰尻之解，兩胂之上，是腰俞，以月死生為痏數，髮針立已，左取右，右取左。</p>
<p>足太陰經入腹屬脾，邪客其絡，令人腰痛引少腹，控牽䏚肋（季脅），不可以仰息，以脾土濕陷，肝木抑遏，淪於腎水之中，升氣不遂故也（腎位在腰，肝木生於腎水，脈自少腹行於脅肋，木陷於水，衝擊不寧，故腰痛引少腹，控䏚，不可以仰息也）。刺腰尻之解，兩胂之上，足太陽之下髎穴也。解，骨解（骨縫）。胂，腰下堅肉。刺「腰痛論」與此段同義，詳彼篇。</p>
<p>邪客於足少陰之絡，令人卒心痛，暴脹，胸脅支滿，無積者，刺然骨之前出血，如食頃而已。不已，左取右，右取左。病新發者，取五日已。</p>
<p>足少陰經上股屬腎，貫胸膈，入肺中，從肺出絡心，邪客其絡，令人卒心痛，暴發䐜脹，胸脅偏支作滿，寒水凌心，火敗而木鬱也（肝木位於左脅）。無積者；刺然骨之前出血，然谷穴也。</p>
<p>邪客於足厥陰之絡，令人卒疝暴痛，刺足大指爪甲上與肉交者各一痏，男子立已，女子有頃已，左取右，右取左。</p>
<p>足厥陰經起於大指，循股陰，入毛中，過陰器，抵小腹，邪客其絡，令人卒疝暴痛，水寒而木鬱也。刺足大指爪甲上與肉交者各一痏，大敦穴也。女子有頃已，血盛而邪旺也。</p>
<p>邪客於手太陽之絡，令人頭項肩痛，刺手小指爪甲上與肉交者各一痏，立已。不已，刺外踝下三痏，左取右，右取左，如食頃已。</p>
<p>手太陽經起於小指，循臑外，交肩上，循頸上頰，邪客其絡，令人頭項肩痛。刺小指爪甲上與肉交者各一痏，少澤穴也。</p>
<p>邪客於手陽明之絡，令人喉痹舌卷，口乾心煩，臂外廉痛，手不及頭，刺手大指次指爪甲上去端如韭葉各一痏，壯者立已，老者有頃已，左取右，右取左。新病，數日已。</p>
<p>手陽明經起於大指之次指，上肩，入缺盆，絡肺，上頸貫頰，邪客其絡，令人喉痹舌卷，口乾心煩，臂外廉痛，手不及頭，燥旺而筋縮也（手陽明為燥金）。刺手大指次指爪甲上去端如韭葉各一痏，商陽穴也。</p>
<p>邪客於手少陽之絡，令人耳聾，時不聞音，刺手小指次指爪甲上去端如韭葉各一痏，立聞。不已，刺中指爪甲上與肉交者，立聞。其不時聞者，不可刺也。耳中生風者，亦刺之如此數，左取右，右取左。</p>
<p>手少陽經起於小指之次指，上項，系耳後，入耳中，邪客其絡，令人耳聾，時不聞音。刺手小指次指爪甲上去端如韭葉各一痏，關衝穴也。刺手中指爪甲上與肉交者，手厥陰之中衝也，手少陽與手厥陰為表裡，故並刺之。其不時聞者，經閉竅塞，故不可刺。耳中生風者，聾之漸也，經阻氣滯，故風動耳鳴。</p>
<p>邪客於手太陰之絡，令人氣滿胸中，喘息而支胠，胸中熱，刺手大指爪甲上去端如韭葉各一痏，如食頃已，左取右，右取左。</p>
<p>手太陰經起於中焦，上膈屬肺，循臂內，入寸口，出大指，邪客其絡，令人氣滿胸中，喘息支胠（胠脅偏支壅滿），胸中熱發。刺手大指爪甲上去端如韭葉各一痏，少商穴也。</p>
<p>邪客於手少陰之絡，令人嗌痛不可納食，無故善怒，氣上走賁上，刺足中央之脈各三痏，凡六刺，立已，左刺右，右刺左。嗌中痛，不能內唾，時不能出唾者，刺然骨之前出血，立已。</p>
<p>手少陰經起於心中，上挾咽，系目系，邪客其絡，令人嗌痛不可內食，無故善怒，氣上走賁上。心主喜，肝主怒，無故生怒者，心火抑鬱而不暢也。《難經》：胃為賁門，氣上走賁門者，氣逆於上脘之上也。刺足下中央之脈各三痏，足少陰之湧泉也，手足少陰同經，刺湧泉以泄心火之上炎也。刺然骨之前出血，即足少陰之然谷也。</p>
<p>邪客於手厥陰之絡，令人脅痛不得息，咳而汗出，刺手小指次指爪甲上與肉交者各一痏，不得息立已，汗出立止，咳者溫衣飲食，一日已，左取右，右取左。不已，復如法。</p>
<p>手厥陰經起於胸中．循胸出脅下腋，出中指，其支者，出小指之次指，邪客其絡，令人脅痛不得喘息，咳而汗出，相火之刑肺金也。刺手小指次指爪甲上與肉交者，手少陽之關衝也，手厥陰與手少陽為表裡，故刺之。</p>
<p>邪客於手足少陰太陰足陽明之絡，此五絡皆會於耳中，上絡左角，五絡俱竭，令人身脈皆動而形無知也，其狀若屍，或曰屍厥，刺其足大指內側爪甲上去端如韭葉，後刺足心，後刺足中指爪甲上，後刺手大指內側去端如韭葉，後刺手心主，後刺少陰銳骨之端各一痏，立已。不已，以竹管吹其兩耳，鬄其左角之發方一寸，燔治，飲以美酒一杯，不能飲者灌之，立已。</p>
<p>邪客於手少陰、足少陰、手太陰、足太陰、足陽明之絡，此五絡皆會於耳中，上絡於左角，五絡之氣俱竭（邪束而經閉也），令人一身之脈俱動而形體無知覺也，其狀如屍，或曰屍厥，《史·扁鵲傳）：虢太子病屍厥，即此。刺其足大指內側爪甲上去端如韭葉，足太陰之隱白也，後刺足心，足少陰之湧泉也，後刺足中指爪甲上，足陽明之厲兌也，後刺手大指內側去端如韭葉，手太陰之少商也，後刺手心主，手厥陰之中衝也，後刺少陰銳骨之端，手少陰之神門也。以竹管吹其兩耳，令五絡之氣通也。鬄其左角之發方一寸，治以燔針，飲以美酒，以五絡上絡左角，所以溫行五絡之寒澀也（鬄與剃同）。</p>
<p>耳聾，刺手少陽，不已，刺其通脈出耳前者。齒齲，刺手陽明，不已，刺其脈入齒中者，立已。繆傳引上齒，齒唇寒痛，視其手背脈血者去之，手大指次指爪甲上各一痏，足陽明中指爪甲上各一痏，立已，左取右，右取左。</p>
<p>手少陽從耳後入耳中，出走耳前，通於足少陽之聽宮，耳聾，刺手少陽之關衝。不已，刺其通脈出耳前者，足少陽之聽宮也。《靈樞·經脈》：三焦手少陽之脈，是動則病耳聾是也。手陽明脈貫頰入下齒，齒齲，刺手陽明之商陽。不已，刺其脈之入下齒中者。足陽明循鼻外入上齒，若繆傳足陽明而引上齒，齒唇寒痛，視其手背手陽明之脈有瘀血者去之。手大指次指爪甲上各一痏，手陽明之商陽也。足陽明中指爪甲上各一痏，足陽明之厲兌也。</p>
<p>邪客於足陽蹺之脈，令人目痛從內眥始，刺外踝之下半寸所各二痏，左取右，右取左，如行十里頃而已。</p>
<p>陽蹺之脈，足太陽之別，起於太陽之申脈，止於太陽之睛明，邪客其脈，令人目痛從內眥始，睛明在目內眥也。刺外踝之下半寸所各二痏，申脈穴也。</p>
<p>邪客於臂掌之間，不可得屈，刺其踝後，先以指按之痛，乃刺之，以月死生為數，月生一日一痏，二日二痏，十五日十五痏，十六日十四痏。凡痹往來，行無常處者，在分肉間痛而刺之，以月死生為數，一日一痏，二日二痏，漸多之，十五日十五痏，十六日十四痏，漸少之。用針者，隨氣盛衰以為痏數，針過其日數則脫氣，不及日數則氣不瀉，左刺右，右刺左，病已止。不已，復刺之如法。</p>
<p>邪客臂掌之間，不可得屈，即痹邪也。刺其踝後，內踝之後，手太陰之經渠也，外踝之後，手少陰之通里也。凡痹之往來，行無常處，在分肉間痛者，刺之亦如此法。</p>
<p>人有所墮墜，惡血留內，腹中滿脹，不得前後，此上傷厥陰之脈，下傷少陰之絡，先飲利藥，刺足內踝之下然骨之前血脈出血，刺足跗上動脈，不已，刺三毛上各一痏，見血立已，左刺右，右刺左。善悲驚不樂，刺如上法。</p>
<p>有所墮墜，惡血留結，以致中氣壅阻，腹中滿脹，不得前後，此上傷厥陰之脈，肝主筋，其志驚也，下傷少陰之絡，腎主骨，其志恐也。先飲通利惡血之藥，後刺足內踝之下然骨之前血脈出血，足少陰之然谷也，刺足跗上之動脈，足厥陰之太衝也，不已，刺三毛上各一痏，足厥陰之大敦也。善悲驚不樂，手少陰足厥陰之病，故刺如前法。</p>
<p>邪客於五臟之間，其病也，脈引而痛，時來時止，視其病，繆刺之於手足爪甲上，視其脈，出其血，間日一刺，一刺不已，五刺已。。</p>
<p>手足爪甲，統言臟脈之井穴也。</p>
<p>凡刺之數，先視其經脈，切而從之，審其虛實而調之。不調者經刺之，有痛而經不病者繆刺之，因視其皮部有血絡者盡取之，此繆刺之數也。</p>
<p>經刺，刺其經脈，即巨刺也。</p>
<p>故善用針者，從陰引陽，從陽引陰，以右治左，以左治右，以我知彼，以表知里，以觀過與不及之理，見微得過，用之不殆。此段舊誤在陰陽應象論。</p>
<p>見微得過，見於隱微，而得其過差也。</p>

<h3>刺瘧（六十四）</h3>
<p>足太陽之瘧，令人腰痛頭重，寒從背起，先寒後熱，熇熇暍暍然，熱止汗出，其病難已，刺足太陽郄中出血。</p>
<p>足太陽寒水之經自頭下項，行身之背，故腰痛頭重，寒從背起。熇熇暍暍，熱盛也。熱止則汗出，其病難已。郄中即太陽之委中，在膕外廉，微動應手。</p>
<p>足陽明之瘧，令人先寒灑淅，灑淅寒甚，久乃熱，熱去汗出，喜見日月光火氣，乃快然，刺足陽明跗上。</p>
<p>灑淅，寒慄之貌，足陽明以戊土而化氣於燥金，金氣收斂，故寒慄極甚，久之乃熱。熱去汗出，表泄陽虛，故喜見日月光火氣，乃快然。刺足陽明跗上，衝陽穴也。（動脈應手）</p>
<p>足少陽之瘧，令人身體解㑊，寒不甚，熱不甚，惡見人，見人心惕惕然，熱多汗出甚，刺足少陽。㑊與跡同。</p>
<p>解㑊，形跡懈怠也，足少陽甲木化氣相火，相火上炎，故身體解㑊。寒不甚，陰邪輕也。熱不甚，相火虛也。惡見人，見人惕惕恐懼，甲木拔根而膽怯也（此相火之虛者）。熱多汗出甚，相火鬱重而透發也（此相火之旺者）。刺足少陽，俠谿也。</p>
<p>足太陰之瘧，令人不樂，好太息，不嗜食，病至則善嘔，嘔已乃衰，多寒熱汗出，刺足太陰，即取之。</p>
<p>脾主憂，故令人不樂，好太息。脾病傳胃，故不嗜飲食，而善嘔吐。脾為太陰濕土，水泛土濕則多寒，濕鬱熱發則多熱。刺足太陰，公孫也。即取之，急瀉其濕熱也。</p>
<p>足少陰之瘧，令人嘔吐甚，多寒熱，熱多寒少，欲閉戶牖而處，其病難已，刺足少陰。</p>
<p>嘔吐甚，水泛土濕而胃逆也。熱多寒少，足少陰癸水化氣於君火也。欲閉戶牖而處，水性幽靜也。太陽少陰病俱難已，水主蟄藏，熱發火升，陽根上泄，寒水下旺，陰陽不交，是以難已。刺足少陰，太谿也。</p>
<p>足厥陰之瘧，令人腰痛，少腹滿，小便不利，數便如癃狀，非癃也，意恐懼，氣不足，腹中悒悒，刺足厥陰。</p>
<p>腎為水，位在腰，木陷於水，故腰痛。木主疏泄，陷而不達，不能疏泄水道，故少腹脹滿，小便不利，數數便溲而短赤如癃狀，實非癃也。腎主恐，木陷於水，則意常恐懼，是其肝氣不足（《靈樞·本神）：肝氣虛則恐，實則怒也）。鬱而賊脾，憂思內動，腹中悒悒不樂。刺足厥陰，太衝也。（以上六經之瘧）</p>
<p>肝瘧者，令人色蒼蒼然，善太息，其狀若死者，刺足厥陰見血。</p>
<p>蒼蒼，木色。肝主怒，脾主憂，脾陷肝鬱，憂愁不樂，則善太息。肝木主生，生氣不遂，故其狀若死。刺足厥陰，中封也。</p>
<p>心瘧者，令人煩心甚，欲得清水，反寒多，不甚熱，刺手少陰。</p>
<p>煩心甚，欲得清水者，君火上炎也。反寒多，不甚熱者，手足少陰同經，癸水上升而化丁火，心病則丁火不敵癸水也。刺手少陰，神門也。</p>
<p>脾瘧者，令人寒，腹中痛，熱則腸中鳴，鳴已汗出。刺足太陰。</p>
<p>寒邪閉束，郁其脾氣，脾陷木遏，怒而賊土，故腹中痛。熱則脾郁發達，木氣通暢，疏泄之令行，故腸鳴而汗出。刺足太陰，商丘也。</p>
<p>肺瘧者，令人心寒，寒甚則熱，熱間，善驚，如有所見者，刺手太陰。</p>
<p>肺金不生腎水，寒來水旺，直凌心火，故令人心寒。寒甚則火復而熱作。肺病不能收斂膽火下歸癸水，膽木拔根，故上熱稍間，善生驚怯。神魂失斂，故如有所見。刺手太陰，列缺也。</p>
<p>腎瘧者，令人洒洒然手足寒，腰脊痛，宛轉大便難，目眴眴然，刺足少陰。</p>
<p>脾主四肢，水泛土濕，四肢失稟，故手足寒。腎位於腰，水寒木陷，郁沖不已，故腰脊痛。腎主二陰，水寒木陷，不能疏泄穀道，故大便難。肝竅於目，木陷風生，故目眴眴。刺足少陰，大鐘也。（以上五臟之瘧）。</p>
<p>胃瘧者，令人善飢而不能食，食而支滿腹大，刺足陽明太陰橫脈出血。</p>
<p>胃土上逆，故善飢而不能食。食則中脘壅塞，甲木莫降則左脅支滿，辛金莫降則右脅支滿。腹大者，胃氣脹滿也。刺足陽明，解谿也，足太陰橫脈，商丘也。（王冰注：足陽明厲兌、解谿、三里三穴主之。以上胃腑之瘧）</p>
<p>十二瘧者，其發各不同時，察其病形，以知其何脈之病也。先其發時如食頃而刺之，一刺則衰，二刺則知，三刺則已。不已，刺舌下兩脈出血，舌下兩脈者，廉泉也。不已，刺郄中盛經出血，又刺項以下挾脊者，必已。</p>
<p>十二瘧者，總上六經五臟及胃瘧而言，其發各不同時，察其病形，以知其何脈之病。先其發時如食頃而刺之，一刺則病衰，二刺則效覺，三刺則病己。不已，刺舌下兩脈出血，舌下兩脈者，任脈之廉泉也。不已，刺足太陽之郄中盛經出血（郄中即委中），又刺項以下足太陽之挾脊者，大杼、風門，必已也。</p>
<p>刺瘧者，必先問其病之所先發者，先刺之。先頭痛及重者，先刺頭上及兩額兩眉間，出血。先項背痛者，先刺之。先腰脊痛者，先刺郄中出血。先手臂痛者，先刺手少陰陽明十指間出血。先足脛痠痛者，先刺足陽明十指間出血。</p>
<p>刺瘧者，先問其病所先發之處，先刺之，而後刺其本經。先頭痛及頭重者，先刺頭上督脈之上星、百會及兩額，取足少陽之懸顱，兩眉間，取足太陽之攢竹，出血。先項背痛者，先刺項後督脈之風府、足少陽之風池，背後督脈之神道、足太陽之大杼，出血。先腰脊痛者，先刺足太陽之郄中，出血。先手臂痛者，先刺手少陰陽明經手十指間，出血。先足脛痠痛者，先刺足陽明於十指間，出血也。</p>
<p>䯒痠痛甚，按之不可，名曰胕髓病，以鑱針針絕骨，出血立已。身體小痛，刺至陰。諸陰之井無出血，間日一刺。</p>
<p>䯒骨痠痛甚（即脛骨），按之不可（痛不可按），名曰胕髓病（胕，腫也，謂腫及骨髓），以鑱針（九針之第一針）。針足少陽之絕骨，出血立已，絕骨本名懸鐘，《難經》：髓會絕骨，故出其血則立已，髓中之瘀泄也。身體小痛，則刺足太陽之至陰，至陰，太陽之井也。諸陰經之井，則無出血，但可間日一刺而已。</p>
<p>瘧不渴，間日而作，刺足太陽。渴而間日作，刺足少陽。溫瘧汗不出，為五十九刺。風瘧則汗出惡風，刺三陽經背俞之血者。（俞與腧同，音輸。）</p>
<p>瘧不渴，寒水旺也，故刺足太陽，瀉其寒水。渴者，相火旺也，故刺足少陽，瀉其相火。溫瘧汗不出，鬱熱內蒸，當按熱病五十九俞，用五十九刺之法，使之汗泄而熱退（詳見「水熱穴論」）。風性疏泄，風瘧發則汗出惡風，刺三陽經背俞之血，謂足太陽之膽俞、胃俞、膀胱俞、三焦俞、大腸俞、小腸俞也。（六腑之俞，是手足三陽經之氣通於背而出於足太陽之經者，故曰三陽經背俞之血也）</p>
<p>瘧脈滿大急，刺背俞，用中針，傍五胠俞各一，適肥瘦，出其血也。瘧脈小實急，灸足少陰，刺指井。諸瘧而脈不見，刺十指間出血，血去必已。先視身之赤如小豆者盡取之。</p>
<p>瘧脈滿大急，陽盛而表閉也，宜刺足太陽之背俞，以泄其陽。用中針，取其傍五胠之俞各一，謂肺俞、心俞、肝俞、脾俞、腎俞五穴。「水熱穴論」：五臟俞，旁五，以泄五臟之熱，即謂此也。胠，脅也，其俞旁通脅肋，故曰旁五胠俞，即旁胠五俞也。適肥瘦，出其血，肥者多出，瘦者少出也。瘧脈小實急，陰旺而表閉也，灸足少陰之復溜以溫腎氣，刺足太陽之指井（至陰）。以瀉寒水也。諸瘧而脈不見，寒邪外束而陽陷也，刺十指間出血，瀉其寒邪，血去必已。先視身之赤如小豆者盡取之，然後刺其本經也。</p>
<p>欲知背俞，先度其兩乳間，中折之，更以他草度去半已，即以兩隅相拄也，乃舉以度其背，令其一隅居上，齊脊大椎，兩隅在下。當其下隅者，肺之俞也，復下一度，心之俞也，復下一度，左角肝之俞也，右角脾之俞也，復下一度，腎之俞也。是為五臟之俞，灸刺之度也。</p>
<p>欲知背俞，先以物度其兩乳而中折之，更以他草度如其中折之半，即以中折之兩隅支柱於此草之兩端，令其三角均平，乃舉以度其背俞，一隅居上，齊脊骨之大椎（第一節），兩隅在下。當其下一隅者，肺之俞也，遞下而取之，則背俞皆得矣。（此段舊誤在「血氣形志」中）</p>
<p>凡治瘧，先發如食頃，乃可以治，過之則失時也。瘧方欲寒，刺手陽明太陰、足陽明太陰，瘧發身方熱，刺跗上動脈，開其孔，出其血，立寒。瘧脈緩大虛，便宜用藥，不宜用針。</p>
<p>先其發，如食頃，病邪未作，乃可以治，過之則邪旺難伏，失其時也。如先寒而後熱者，瘧方欲寒，刺手陽明太陰、足陽明太陰四經之井俞，刺手足陽明者，泄其陽氣之內陷，刺手足太陰者，泄其陰邪之外束也，如先熱而後寒者，瘧發身方熱，刺足陽明跗上之動脈（衝陽），開其孔，出其血，泄其經熱，立刻身寒，此先發而早治也。若瘧脈緩大虛，則正氣虧敗，便宜用藥，不宜用針，《靈樞·邪氣臟腑病形》所謂陰陽形氣俱不足，勿取以針，而調以甘藥也。</p>

<h3>刺熱（六十五）</h3>
<p>肝熱病者，小便先黃，腹痛多臥身熱，熱爭則狂言及驚，脅滿痛，手足躁，不得安臥，其逆則頭痛員員，脈引沖頭也，庚辛甚，甲乙大汗，氣逆則庚辛死，刺足厥陰少陽，出血如大豆，立已。</p>
<p>肝木主疏泄水道，肝熱病者，郁陷而生下熱，故小便先黃。木鬱賊土則腹痛。土氣困乏則多臥。溫氣化火則身熱。熱入血室，邪正相爭，則狂言及驚（血舍魂，魂化神，血室神魂之宅，故熱爭則狂言及驚，肝膽主驚也）。肝脈行於兩脅，經氣鬱沖，故脅肋滿痛。脾主四肢，四肢諸陽之本，肝熱傳脾，四肢煩亂，故手足躁擾，不得安臥。肝脈與督脈會於巔，病則下陷，肝木陷則膽木逆，其膽木逆升，則頭痛員員（員員，頭目旋運之貌），脈引沖頭也。庚辛甚，金剋木也。甲乙大汗，木旺而邪退也。氣逆則庚辛死，木敗而金賊也。刺足厥陰少陽，出血如豆大，以瀉其熱，故病立已也。（肝膽同氣相應，其逆則頭痛員員者，甲木之逆，故並刺足少陽，瀉其相火）</p>
<p>心熱病者，先不樂，數日乃熱，熱爭則卒心痛，煩悶善嘔，頭痛面赤無汗，壬癸甚，丙丁大汗，氣逆則壬癸死，刺手少陰太陽。</p>
<p>心主喜，心熱病者神傷，故先不樂。心腎同經，病則水動火鬱，鬱極乃發，故數日乃熱。熱傷心液，正與邪爭，則卒然心痛。君火鬱蒸，故生煩悶。君相同氣，甲木刑胃，胃土上逆，是以善嘔。君相逆沖，故頭痛面赤。表閉火鬱，是以無汗，壬癸甚，水剋火也。丙丁大汗，火旺而邪退也。氣逆則壬癸死，火敗而水賊也。刺手少陰太陽，以瀉其熱，則病立已也。</p>
<p>脾熱病者，先頭重頰痛，顏青身熱，煩心欲嘔，熱爭則腰痛不可以俯仰，腹滿泄，兩頷痛，甲乙甚，戊己大汗，氣逆則甲乙死，刺足太陰陽明。</p>
<p>脾陷則胃逆，胃脈從鼻外循頰車，上耳前，脾熱病者，胃經上逆，故先頭重頰痛。土困木賊，故顏青。濕土鬱蒸，故身熱。濕熱傳胃，胃氣上逆，故煩心欲嘔。熱爍脾陰，正與邪爭，土鬱木陷，衝動於腎水之內，則腰痛不可以俯仰。風木賊土，氣痞脹生。肝氣鬱遏，下決魄門，則腹脹而泄。兩頷痛者，陽明之逆也。甲乙甚，木剋土也。戊己大汗，土旺而邪退也。氣逆則甲乙死，土敗而木賊也。刺足太陰陽明，以瀉其熱，則病立已也。</p>
<p>肺熱病者。先淅然厥起毫毛，惡風寒，舌上黃，身熱，熱爭則喘咳，痛走胸膺背，不得太息，頭痛不堪，汗出而寒，丙丁甚，庚辛大汗，氣逆則丙丁死，刺手太陰陽明。</p>
<p>肺主皮毛，肺熱病者，皮毛乍斂，故先淅然厥起毫毛而惡風寒。心竅於舌，心火刑金，肺從己土化濕，濕熱淫蒸，故舌上發黃而身熱。熱燔肺津，正與邪爭，則喘促咳嗽。肺氣上逆，故痛走胸膺脊背，不得太息。肺氣逆沖，故頭痛不堪。熱蒸竅泄，故汗出而寒。丙丁甚，火剋金也。庚辛大汗，金旺而邪退也。氣逆則丙丁死，金敗而火賊也。刺手太陰陽明，以瀉其熱，則病立已也。</p>
<p>腎熱病者，先腰痛䯒痠，苦渴數飲身熱，熱爭則頭痛而強，淅寒且痠，足下熱，不欲言，其逆則項痛員員，澹澹然，戊己甚，壬癸大汗，氣逆則戊己死，刺足少陰太陽。諸汗者，至其所勝日汗出也。</p>
<p>腎脈上踹內，出膕中，貫脊屬腎，腎熱病者，經氣鬱陷，故先腰痛䯒痠（䯒，脛骨）。腎水從君火化氣，火旺水衰，故苦渴數飲身熱。熱耗肺津，正與邪爭，熱隨足太陽逆升，則頭痛而強。火泄髓寒，肝木下陷，則䯒寒且痠，足下發熱，不欲言語。太陽之經，自頭下項，癸水陷則壬水逆，其太陽上逆，則項痛員員，澹澹然不定。戊己甚，土剋水也。壬癸大汗，水旺而邪退也。氣逆則戊己死，水敗而土賊也。刺足少陰太陽，以瀉其熱，其病立已也。諸所謂大汗者，皆至其所勝之日則汗出也。</p>
<p>肝熱病者，左頰先赤，心熱病者，顏先赤，脾熱病者，鼻先赤，肺熱病者，右頰先赤，腎熱病者，頤先赤。病雖未發，見赤色者刺之，名曰治未病。熱病從部所起者，至期而已，其刺之反者，三周而已，重逆則死。</p>
<p>五臟現於面部，肝在左頰，肺在右頰，心在顏（額上），腎在頤，脾在鼻，熱病欲發，赤色先見。病雖未發，見赤色者刺之，名曰治未病。熱病從其面之部所起者，至其當汗之期而已，刺法不失也。其刺之反者，其期三周而已。重逆則死矣。</p>
<p>太陽之脈色榮顴，骨熱病也，榮未交，曰今且得汗，待時而已，與厥陰脈爭見者死，期不過三日，其熱病內連腎。</p>
<p>太陽之脈色榮顴，太陽之筋結於頄也（頰前筋）。腎主骨，與太陽表裡，是骨熱病也。榮幹部所而未交他部，此當至期而瘳，曰今且得汗，待時而已（自王之時）。與厥陰脈爭見者死，榮交他部也，期不過三日，風木盜泄，癸水消亡，其熱病當內連腎臟，不可醫矣。</p>
<p>少陽之脈色榮頰，筋熱病也，榮未交，曰今且得汗，待時而已，與少陰脈爭見者死。</p>
<p>少陽之脈色榮頰，少陽之脈下加頰車也。肝主筋，與少陽表裡，是筋熱病也。榮於部所而未交他部，此當至期而瘳，曰今且得汗，待時而已。與少陰脈爭見者死，榮交他部也，緣與足少陰爭見，相火旺而癸水枯也。</p>
<p>熱病先胸脅痛，手足躁，刺足少陽，補足太陰，病甚者為五十九刺。熱病先眩冒而熱，胸脅滿，刺足少陰少陽。熱病先身重骨痛，耳聾好瞑，刺足少陰，病甚者為五十九刺。</p>
<p>熱病先胸脅痛，手足躁者，甲木之克戊土也。以少陽膽脈自胸下脅，化氣於相火，甲木逆行，而克戊土，故胸脅痛。四肢秉氣脾胃，膽以相火傳之胃腑，胃熱故手足煩躁。刺足少陽，瀉其相火，補足太陰，滋其脾精，脾陰旺則胃熱消。病甚者，按熱病五十九腧，為五十九刺，詳見「水熱穴論」。熱病先眩冒而熱，胸脅滿者，膽木刑胃而相火上逆也。相火上逆，升浮旋轉，故先眩冒而熱。膽木逆沖，與胃土相逼，濁氣不降，故胸脅滿也。此緣火旺而水虧，刺足少陰，以瀉癸水之熱，刺足少陽，以瀉甲木之火也。熱病先見身重骨痛，耳聾好瞑，癸水枯而膽火旺也。太陰主肉，少陰主骨，己土剋水，濕熱鬱蒸，故先身重骨痛。腎竅於耳，癸水枯而甲木逆，堵塞聽宮，故耳聾。甲木刑胃，土困則多眠（仲景《傷寒》：少陰病，但欲寐，是腎水之旺者，三陽合病，但欲眠睡，是膽火之旺者，此之好瞑，緣膽火之旺也）。此亦緣火旺而水虧，刺足少陰，瀉腎熱以救癸水也。</p>
<p>熱病始於頭首者，刺足太陽而汗出止。熱病始於手臂者，刺手陽明太陰而汗出止。熱病始於足脛者，刺足陽明而汗出止。</p>
<p>始於頭首者，刺足太陽之天柱（穴在項後）。始於手臂者，刺手陽明之商陽（穴在食指）、手太陰之列缺（穴在寸口下）。始於足脛者，刺足陽明之衝陽（穴在足跗）。</p>
<p>熱病氣穴，項上三椎陷者中也。三椎下間主胸中熱，四椎下間主膈中熱，五椎下間主肝熱，六椎下間主脾熱，七椎下間主腎熱，榮在骶也。</p>
<p>項上三椎之下陷者之中，當督脈之大椎，是脊骨之第一節也，熱病氣穴，自大椎數起。足太陽經在督之兩旁，挾脊下行，三椎下間主胸中熱，指太陽之肺俞也，肺俞在三椎下間第四椎（連項上三椎，為第七椎），而曰三椎下間，是皆肺俞所主之地也。下皆仿此。四椎下間主膈中熱，指太陽之心俞也。五椎下間主肝熱．指太陽之肝俞也。六椎下間主脾熱，指太陽之脾俞也。七椎下間主腎熱，指太陽之腎俞也。骶，尾骶，脊骨之末節，榮在骶者，言自腎俞以下，以至尾骶，皆腎氣之所榮也。此即背腧之法也。</p>
<p>頰下逆顴為大瘕，下牙車為腹滿，顴後為脅痛，頰上者，膈上也。</p>
<p>此由椎骨而及面部，以候腹中之病。瘕，聚也。</p>
<p>治諸熱病，以飲之寒水乃刺之，必寒衣之，居止寒處，身寒而止也。</p>
<p>以寒勝其熱也。</p>

<h3>刺腰痛（六十六）</h3>
<p>足太陽脈令人腰痛，引項脊尻背如重狀，刺足太陽正經於郄中出血，春無見血。</p>
<p>足太陽脈自頭下項，挾脊抵腰貫臀，過髀樞，下合膕中，故令人腰痛，引項脊尻背如重狀。刺太陽正經於郄中出血，即委中也。春無見血，水衰於春也。</p>
<p>少陽令人腰痛，如以針刺其皮中循循然，不可以俯仰，不可以顧，刺少陽成骨之端出血，成骨在膝外廉之骨獨起者，夏無見血。</p>
<p>足少陽脈自頭下頸，由胸膈循脅裡，下髀厭，出膝外廉，下抵絕骨之端，故令人腰痛，不可以俯仰，不可以顧。如針刺皮中循循然者，經氣之郁沖也。刺少陽成骨之端出血，陽關穴也。成骨在膝外廉之骨獨起者，即䯒骨之上節，別名成骨。夏無見血，木衰於夏也。</p>
<p>陽明令人腰痛，不可以顧，顧如有見者，善悲，刺陽明於䯒前三痏，上下和之出血，秋無見血。</p>
<p>足陽明脈循喉嚨，入缺盆，下膈挾臍，下氣街，循脛外廉，下足跗，故令人腰痛，不可以顧。顧則如有所見者，陽敗而神虛也。善悲者，戊土衰而庚金旺也（金燥則善悲）。刺陽明於䯒骨之前三痏，三里穴也。上下和之而出其血，謂上下巨虛也。秋無見血，土衰於秋也。</p>
<p>少陰令人腰痛，痛引脊內廉，刺少陰於內踝上二痏，春無見血。出血太多，不可復也。</p>
<p>足少陰脈循內踝之後，上股內後廉，貫脊屬腎，故令人腰痛，痛引脊內廉。刺少陰於內踝上二痏，復溜穴也。春無見血，水衰於春也。</p>
<p>厥陰令人腰痛，腰中如張弓彎弦，其病令人言默默然不慧，刺厥陰在腨踵魚腹之外三痏，循之累累然，乃刺之。</p>
<p>足厥陰脈循足跗，上膕內廉，過陰器，抵小腹，貫膈，布脅肋，故令人腰痛。腰中如張弓弩弦，肝主筋，筋急而腰直也。其病令人言默默然不慧，肝藏魂，魂神惑亂而不明也。刺厥陰在腨踵魚腹之外三痏，蠡溝穴也。（腨，足肚也。腨下踵上，魚腹之外，足肚之形如魚腹也。循之累累然，經脈行動之象也）</p>
<p>同陰之脈令人腰痛，痛如小錘居其中，怫然腫，刺同陰之脈，在外踝上絕骨之端，為三痏。</p>
<p>同陰之脈，足少陽之別絡也，並少陽上行足外踝上，別走厥陰，並經，下絡足跗，故曰同陰，王冰注。此脈令人腰痛，如有小錘居其腰中，怫然腫起（怫然，腫貌）。刺同陰之脈，在外踝上絕骨之端，為三痏，足少陽之陽輔穴也。</p>
<p>陽維之脈令人腰痛，痛上怫然腫，刺陽維之脈，脈與太陽合腨下間，去地一尺所。</p>
<p>陽維之脈，八奇經之一也，發於足太陽之金門穴，循外踝而上行，其脈令人腰痛，痛上怫然作腫。刺陽維之脈，脈與太陽合凘下間，去地一尺所，足太陽之承山穴也。陽維脈別於金門上行，與足太陽合於腨腸下間，正當承山之穴也。</p>
<p>衡絡之脈令人腰痛，不可以俯仰，仰則恐僕，得之舉重傷腰，衡絡絕，惡血歸之，刺之在郄陽筋之間，上郄數寸衡居，為二痏，出血。</p>
<p>衡絡之脈，足太陽之外絡也，衡，橫也，自腰中橫入髀外後廉而下合於膕中，此脈令人腰痛，不可以俯仰，仰則恐僕。得之舉重傷腰，衡絡斷絕，惡血歸之。刺之在郄陽兩筋之間，上郄數寸衡居，為二痏，出血，足太陽之委陽、殷門也。（郄陽即委陽，與殷門相併，故曰衡居）</p>
<p>會陰之脈令人腰痛，痛上漯漯然汗出，汗乾令人慾飲，飲已欲走，刺直陽之脈上三痏，在蹺上郄下五寸橫居，視其盛者出血。</p>
<p>會陰之脈，督任沖三脈之會，故曰會陰（穴名，在大小二便中）。督脈行脊背而會此穴。其脈令人腰痛，痛上漯漯然汗出，陽鬱而表泄也（督為諸陽之綱）。汗乾令人慾飲，津亡而肺燥也。飲已欲走，濕旺而脾郁也。刺直陽之脈上三痏，足太陽之承筋也。太陽之脈挾脊貫臀，下至膕中，循腨腸而入外踝，其脈直行，故曰直陽。（王冰注。）蹺，陽蹺，即申脈也，郄，委中也，在蹺之上，郄之下，相去五寸，橫居其間。正承筋所在。視其經脈之盛者，出其血也。</p>
<p>飛陽之脈令人腰痛，痛上怫怫然，甚則悲以恐，刺飛陽之脈，在內踝上五寸，少陰之前，與陰維之會。</p>
<p>飛陽之脈，足太陽之別絡也（穴名。《靈樞·經別》：足太陽之別，名曰飛陽，去踝七寸，別走少陰）。其脈令人腰痛，痛上怫怫然，氣鬱而不行也。甚則悲以恐，氣連於肺腎也（其脈別走少陰，恐者，少陰腎之志也，腎脈貫膈入肺，悲者，太陰肺之志也）。刺飛陽之脈，在內踝上五寸，少陰之前，與陰維之會，足少陰之築賓穴也。</p>
<p>昌陽之脈令人腰痛，痛引膺，甚則反折，目䀮䀮然，舌卷不能言，刺內筋為二痏，在內踝上，大筋前，太陰後，上踝二寸所。</p>
<p>昌陽之脈，足少陰之別絡，即陰蹺之脈也，起於然谷之後，上內踝之上，循股陰而行腹，上胸膈而入缺盆。此脈令人腰痛，痛引胸膺，甚則脊背反折，目䀮䀮然，舌卷不能言，火虛而光散，水寒而筋急也。刺內筋為二痏，即陰蹺之郄，足少陰之交信穴也。在內踝之上，大筋之前，太陰之後，上踝二寸所，即其處也。</p>
<p>肉裡之脈令人腰痛，不可以咳，咳則筋縮急，刺肉裡之脈為二痏，在太陽之外，少陽絕骨之後。</p>
<p>肉裡之脈，即足少陽之陽輔，穴名。陽維之所發也，此脈令人腰痛，不可以咳，咳則筋縮急，少陽膽木主筋，筋脈攣拘，咳則氣升而筋急也。刺肉裡之脈為二痏，足少陽之分肉穴也（即陽輔）。在太陽之外，少陽絕骨之後，即其處也。</p>
<p>散脈令人腰痛而熱，熱甚生煩，腰下如有橫木居其中，甚則遺溲，刺散脈，在膝前骨肉分間，絡外廉，束脈，為三痏。</p>
<p>散脈，足太陰之別，散行而上，故名，循股內，入腹中，與少陰少陽結於腰下骨空中，王冰注。其脈令人腰痛而熱，熱甚生煩，少陽相火之郁也。腰下如有橫木居其中，少陽甲木之郁也。甚則遺溺，甲木逆而乙木陷也。刺散脈，在膝前內側，輔骨之下，腨肉之上，骨肉分間，太陰之絡，色青而見，其絡之外廉，有大筋擷束膝䯒之骨，令其連屬，取此大筋系束之脈，為三痏，即是太陰之地機穴也。（王冰注）</p>
<p>解脈令人腰痛，痛而引肩，目䀮䀮然，時遺溲，刺解脈，在膝筋肉分間郄外廉之橫脈出血，血變而止。</p>
<p>解脈，足太陽之別，散行而下，故名，循肩膊而下脊背，下屬膀胱，從髀後而合膕中，其脈令人腰痛，痛而引肩，目䀮䀮然，時遺溲溺，筋脈緊急而膀胱不藏也。刺解脈，在膝後筋分肉間，胭中橫文胬肉高起之處，是太陽之郄也（即委中）。於郄之外廉，血絡橫見紫黑而盛滿者刺出其血，候其血已黑變而赤，然後止針也。（王冰注）</p>
<p>解脈令人腰痛，痛如引帶，常如折腰狀，善恐，刺解脈，在郄中結絡如黍米，刺之血射以黑，見赤血而已。</p>
<p>解脈之病，其狀不同．故復述此證。其脈令人腰痛，痛如引帶束腰，其身常如折腰之狀，善生恐懼，水寒而筋急也。刺解脈。在郄中（即委中）。結絡大如黍米者，刺之黑血遠射而出，黑血盡去，候見赤血而已。</p>
<p>腰痛，挾脊而痛，至頭𠘧𠘧然，目䀮䀮欲僵仆，刺足太陽郄中出血。</p>
<p>䀮䀮，強直之意，足太陽自頭走足，挾脊下行，經氣不舒，故挾脊而痛，至於頭上，𠘧𠘧不柔。脈起目內眥，故目視䀮䀮，身欲僵仆。</p>
<p>腰痛上寒，刺足太陽陽明，上寒不可顧，刺足陽明。上熱，刺足太陰厥陰，不可以俯仰，刺足少陽。中熱而喘，刺足少陰郄中出血。大便難，刺足少陰。少腹滿，刺足厥陰。</p>
<p>腰痛上寒，此足太陽寒水之上逆，陽明胃土之不降，刺足太陽之郄中、足陽明之陰市。上寒而不可回顧，此陽明上逆，經脈壅塞，頸項失柔也，刺足陽明之三里。上熱，此脾土濕而胃土逆，肝木陷而膽火升也，刺足太陰之地機、足厥陰之太衝。若不可以俯仰，此相火升炎而筋膜強直也，刺足少陽之陽關。中熱而喘，此心火之刑肺金也，刺手少陰之郄中出血，手足少陰同經，刺足少陰之湧泉、太谿，以泄心火之上炎也。若大便難，此火旺而水衰也，刺足少陰。若少腹滿，此土鬱而木陷也，刺足厥陰。（如上法）</p>
<p>腰痛如折，不可以俯仰，不可以舉，刺足太陽，引脊內廉，刺足少陰。腰痛引少腹，控䏚，不可以俯仰，刺腰股交者，兩髁胂上，左取右，右取左，以月死生為痏數，髮針立已。</p>
<p>腰痛如折，不可以俯仰，不可以舉，太陽之筋急而不舒也，如折，刺足太陽之束骨，不可以俯仰，刺足太陽之京骨、崑崙，不可以舉，刺足太陽之申脈、僕參。腰痛引少腹，控䏚，不可以俯仰，此邪客於足太陰之絡也。，「繆刺論」：邪客於足太陰之絡，令人腰痛引少腹，控䏚，不可以仰息，即此義也，以厥陰肝脈自少腹而行脅肋，土陷木鬱，故腰痛前引少腹而旁控䏚肋也（控，牽也。䏚肋，季脅也。䏚與杪同。脅，盡度也）。刺腰股交者，兩髁胂上，足太陽之下髎穴也。腰股相交之處，乃足太陰厥陰少陽三脈左右之所交結，兩髁胂上，謂腰髁骨下堅肉也。髁骨，即腰脊兩旁起骨，挾脊兩旁，腰髁之下，各有腫肉隴起，斜趨髁後，故曰兩髁胂上，非胂之上巔也。腰髁胂下，尻骨兩旁，各有四骨空，曰上髎、次髎、中髎、下髎，左右八穴，謂之八髎。八穴悉主腰痛，惟下髎一穴，正當太陰厥陰少陽三脈交結之所，故但刺此穴。左取右，右取左，繆刺之法也。以月死生為痏數，繆刺論：月生一日一痏，二日二痏，漸多之，十五日十五痏，十六日十四痏，漸少之，是其法也。（王冰注）</p>

<h1>卷九</h1>

<h2>雷公問</h2>

<h3>陰陽類論（六十七）</h3>
<p>孟春始至，黃帝燕坐，臨觀八極，正八風之氣，而問雷公曰：陰陽之類，經脈之道，五中所主，何臟最貴？雷公對曰：春甲乙，青中主肝，治七十二日，是脈之主時，臣以其臟最貴。帝曰：卻念《上下經》、《陰陽》、《從容），子所言貴，最其下也。</p>
<p>孟春始至，立春之日也。八極，八方。五中、五臟。肝屬木，其日甲乙，其色青，其主春，春甲乙木王，青色之中，是肝氣主事，司令七十二日（治，司令也），此是肝脈所主之時也。《上經》、《下經》、《陰陽》、《從容》，皆古書也。</p>
<p>雷公致齋七日，旦復侍坐，帝曰：三陽為經，二陽為維，一陽為遊部，三陰為表，二陰為里，一陰至絕作晦朔。卻具合以正其理，此知五臟終始。</p>
<p>三陽，太陽，二陽，陽明，一陽，少陽，三陰，太陰，二陰，少陰，一陰，厥陰。太陽在後，為經，陽明在前，為維，少陽在側，為遊部，所謂少陽為樞也，太陰在前，為表，少陰在後，為里，厥陰在側，為晦朔，月終為晦，月初為朔，厥陰陰極陽生，譬如月之晦朔，至絕者，極盡之意，「至真要論」所謂兩陰交盡曰厥陰也。三陽三陰，是謂六經，卻具合之，以正其理，則知五臟之終始，知其終始，則知其貴賤矣。</p>
<p>雷公曰：受業未能明。帝曰：所謂三陽者，太陽也，三陽脈至手太陰，弦浮而不沉。所謂二陽者，陽明也，至手太陰，弦而沉急不鼓，炅至以病皆死。一陽者，少陽也，至手太陰，上連人迎，弦急懸不絕，此少陽之病也，專陰則死。三陰者，六經之所主也，交於太陰，伏鼓不浮，上空志心。二陰至，其氣歸膀胱，外連脾胃。一陰獨至，經絕氣浮，不鼓鉤而滑。此六脈者，乍陰乍陽，交屬相併，繆通五臟，先至為主，後至為客，決以度，察以心，合之陰陽之論。</p>
<p>太陽為三陽，三陽脈至手太陰，弦浮而不沉，太陽主身之皮毛也。陽明為二陽，陽明脈至手太陰，弦而沉急不鼓，陽明主身之肌肉也。陽莫盛於陽明，陽鬱熱至，因而致病，火土合邪，燥熱亡陰則死（仲景《傷寒》陽明大承氣證急下諸條是也。炅，熱也）。少陽為一陽，少陽脈至手太陰，上連陽明之人迎（脈動喉旁），弦而急懸不絕，不止。此少陽上逆之病也。緣少陽膽木自頭走足，隨陽明胃土而下行，胃土不降，則膽木必逆，故脈至於手太陰之寸口，而氣連於足陽明之人迎。若使專見於太陰，而不連於陽明，則火敗陽絕，而人死矣（足少陽化氣於相火）。太陰為三陰，三陰者，六經之所主也，以太陰脾脈，脾者土也，孤臟以灌四旁（「玉機真臟論」語），故為六經之主。三陰至，交於手太陰，伏鼓而不浮，則脾陽不升，法主上空志心，「四氣調神論」所謂心氣內洞也。以木火之化神魂，由於己土左旋，脾陽不升，火虛神敗，而脾陷胃逆，君火失根，故懸虛空洞而無著也。少陰為二陰，二陰脈至，其氣歸於膀胱，外連脾胃，以少陰與太陽膀胱為表裡，故氣歸於膀胱（「仲景脈法」：沉為在臟，浮為在腑。氣歸膀胱者，相火泄於膀胱，脈浮而不沉也），土勝則剋水，土敗則水侮之，故外連於脾胃也。厥陰為一陰，一陰獨至，經絕氣浮，不鼓鉤而滑，以厥陰之經，兩陰交盡，是為經絕，風木發生，以此氣浮，未能茂長，故不鼓鉤（鉤，心脈也。心火主長），生氣鬱動，是以脈滑也。此六脈者，乍陰乍陽，其至無常，彼此交屬而相併合，左右繆注而通五臟（繆通者，左注右，右注左也，義如「繆刺論」）。先至者為主，後至者為客，於其至也，決以度，察以心，合之陰陽之論，審其先後，以定主客，則貴賤明矣。</p>
<p>雷公曰：臣悉盡意，受傳經脈，頌得從容之道，以合《從容》，不知陰陽，不知雌雄。帝曰：三陽為父，二陽為衛，一陽為紀，三陰為母，二陰為雌，一陰為獨使。</p>
<p>三陽為父，陽之綱也。二陽為衛，父之佐也。一陽為紀，佐之次也。三陰為母，陰之主也。二陰為雌，母之副也。一陰為獨使，雌之次也。六經之陰陽雌雄如此。</p>
<p>二陽一陰，陽明主病，不勝一陰，脈軟而動，九候皆沉。</p>
<p>二陽一陰失調，則陽明主病，以陽明戊土不勝厥陰風木也。法當脈軟而動，九候皆沉，以其木賊而脾陷也。</p>
<p>三陽一陰，太陽脈勝，一陰不能止，內亂五臟，外為驚駭。</p>
<p>三陽一陰失調，則太陽脈勝，以水為木母，寒水氾濫，一陰不能止。肝陷膽逆，則內亂五臟，而外為驚駭也。</p>
<p>二陰二陽，病在肺，少陰脈沉，勝肺傷脾，外傷四肢。</p>
<p>二陰二陽失調，則病在肺，以少陰脈沉則腎水寒陷而腎水氾濫，大腸燥金之腑不至受害，肺以辛金而化氣於濕土，是以病也。脾肺同經（俱為太陰），肺病則脾傷，脾主四肢，法當外傷於四肢也。</p>
<p>二陰二陽皆交至，病在腎，罵詈妄行，癲疾為狂。</p>
<p>二陰二陽皆交至，則病在腎，以金為水母，母病則傳子也。水鬱則癲，火鬱則狂，腎水寒陷，必生癲疾，而足陽明化氣於燥金，燥金上逆，君火不降，則罵詈妄行，癲疾變為狂病也。</p>
<p>二陰一陽，病出於腎，陰氣客遊於心，下脘空竅閉塞不通，四肢別離。</p>
<p>二陰一陽失調，則病出於腎，以火不勝水，水旺則腎病也。腎水凌火，故陰氣客遊於心下。水泛土濕，脾陷肝遏，下脘空竅閉塞不通，脾敗則四肢失稟，如與身體別離而不用也。</p>
<p>一陰一陽代絕，此陰氣至心，上下無常，出入不知，咽喉乾燥，病在脾土。</p>
<p>一陰一陽代絕不屬（代絕，歇止、斷絕），此當陰氣至心，以心主脈，脈之代絕，陽敗而火衰也。少陽以下行為順，病則上逆，厥陰以上行為順，病則下陷，上逆則為出，下陷則為入，陰陽有勝復，則肝膽有衰旺，其上下本無常，其出入則不知。而厥陰以風木主令，少陽從相火化氣（足少陽），風火一動，則咽喉乾燥。病在脾土，太陰濕土之精液不勝風火之消亡故也。</p>
<p>二陽三陰，至陰皆在，陰不過陽，陽氣不能止陰，陰陽並絕，浮為血瘕，沉為膿胕，陰陽皆壯，下至陰陽。上合昭昭，下合冥冥，決死生之期，遂合歲首。</p>
<p>二陽三陰失調，則至陰皆在，以足太陰主令於濕土，足陽明化氣於燥金，胃土不司氣化，陽旺則從庚金而化燥，陽衰則從己土而化濕，脾土獨主令氣，故至陰皆在，脾為至陰，燥易衰而濕易盛也。二土不交，太陰不能過陽明之燥，陽明不能止太陰之濕，陰陽並盛，俱臻其絕（絕，盛），則經絡壅塞，氣滯而凝。脈浮者，陽明燥旺而為血瘕，脈沉者，太陰濕旺而為膿胕（胕與腐通）。若陰陽皆壯，則下至陰陽二器之所，皆當病矣，得此法以候六脈，則上合昭昭，下合冥冥，幽顯皆徹，舉無遁形。決死生之期，遂合歲首，以歷推之，自正月一日為始，排次一年節氣，預刻修短之數也。</p>
<p>雷公曰：請問短期。帝曰：冬三月之病，病舍於陽者，至春正月，脈有死徵，皆歸出春，在理已盡，草與柳葉皆殺，陰陽皆絕，期在孟春。</p>
<p>冬三月之病，病舍於陽經者，陽氣失藏，至春正月風木發泄之時，其脈當有死徵，而其期則皆歸出春，在理推其已盡之日，應至秋深草與柳葉皆殺而死，不及冬也。若陰陽皆絕，則期孟春而已。</p>
<p>春三月之病，曰陽殺，陰陽皆絕，期在草乾。</p>
<p>春三月之病，風木發生，陽氣疏泄，是曰陽殺，「陰陽應象論」陽殺陰藏是也。若陰陽皆絕，則期在草乾，秋金肅殺，春木刑傷故也。</p>
<p>夏三月之病，至陰不過十日，陰陽交，期在溓水。溓　，音廉。</p>
<p>夏三月之病，火土司氣，脾為至陰，位居五臟之中，不過十日，則五臟再周。若陰陽交者，期在七月溓水，「評熱病論」：病溫汗出輒復熱而脈躁疾，狂言不能食，病名陰陽交。交者，死也。溓水，七月水初清也。</p>
<p>秋三月之病，三陽俱起，不治自已。陰陽交合者，立不能坐，坐不能起。三陽獨至，期在石水。二陰獨至，期在盛水。</p>
<p>秋三月之病，陰氣始凝，而三陽俱起，則不治自己，陽脈不衰也。其陰陽交合者，陽氣上逆，當立不能坐，陰氣下陷，當坐不能起。所謂三陽俱起者，起於三陰之中也。若三陽獨至而三陰不至者，則期在石水之時，寒水當治而不治，則人亡矣。石水者，水冰如石也，水結冰凘而三陰不至，有陽而無陰也。「著至教論」：三陽獨至者，是三陽並至，非太陽獨至之謂也。若二陰獨至者，則期在盛水，以少陰腎水獨旺，而三陽不至，亥子水盛之月，則人亡矣，有陰而無陽也。</p>

<h3>著至教論（六十八）</h3>
<p>黃帝坐明堂，召雷公而問之曰：子知醫之道乎？雷公對曰：誦而頗能解，解而未能別，別而未能明，明而未能彰，足以治群僚，不足治侯王。願得受天之度，四時陰陽，合之星辰與日月光，以彰經術，後世益明，上通神農，著至教，擬於二皇。</p>
<p>四時陰陽，星辰日月，天地之度也。雷公願受天之度，法其四時陰陽，合之星辰日月，以彰經術，使後世益明，上通神農，著為至教，擬於二皇之法也（二皇：羲、農）。</p>
<p>帝曰：子不聞《陰陽傳》乎？曰：不知。曰：三陽為業，上下無常，合而並至，偏害陰陽。雷公曰：三陽莫當，請聞其解。帝曰：三陽獨至者，是三陽並至，太陽脈至，洪大以長，陽明脈至，浮大而短，少陽脈至，乍數乍疏，乍短乍長，並至如風雨，上為巔疾，下為漏病。而陽氣當隔，隔者當瀉，不亟正治，粗乃敗之，故陽蓄積病死。太陽脈至乍短乍長七句，舊誤在「平人氣象論」。陽氣當隔至蓄積病死五句，舊誤在「生氣通天論」。《陰陽傳》，古書。</p>
<p>三陽為性（業，性也，《南史》：慧業文人，言慧性也），上下無常，手之三陽，自手走頭，平則上升，病則下陷，足之三陽，自頭走足，平則下降，病則上逆，三氣相合而並至，勢必偏害陰陽，上逆則害陽，下陷則害陰也。三陽莫當，升降倒置，不當其位也。「陰陽類論」：三陽獨至，期在石水，三陽獨至者，是三陽並至也（但有三陽而無三陰，是謂獨至）。太陽脈至，洪大以長，陽之終氣也。陽明脈至，浮大而短，陽之中氣也。少陽脈至，乍數乍疏，乍短乍長，陽之初氣也。三陽並至，勢如風雨，上逆則為巔頂之疾，下陷則為漏泄之病，是陽氣之上下阻隔而不旋轉也。而陽氣當阻隔之時，其隔礙不通者當瀉而通之，不亟按法正治，粗工乃反扶邪助虐而益敗之，故陽氣蓄積而病死也。</p>
<p>雷公曰：請受道，諷誦用解。帝曰：三陽者，至陽也，上下無常，病起疾風，至如霹靂，並於陽則為驚，陽氣滂溢，嗌乾喉塞，並於陰則薄為腸澼，此謂三陽直心，坐不得起臥者，便身全三陽之病。病傷五臟，筋骨以消，腎且絕，惋惋日暮。從容不出，人事不殷，外無期，內無正，不中經紀，診無上下，以書別，何以別陰陽，應四時，合之五行！不知合之四時五行，因加相勝，釋邪攻正，絕人長命。不知合之四時五行至末，舊誤在「離合真邪論」。</p>
<p>三陽者，至陽也（至，極也），上下無常，病起捷若疾風，病至勢如霹靂，所謂並至如風雨也。並於陽分，則魂神失根，而為驚悸，陽氣滂溢，嗌乾喉塞，是上為巔疾之由也。並於陰分，則薄迫沖決而為腸澼，是下為漏病之原也。此謂三陽之直心（直心，猶言真性），以至但能危坐而不能起臥者（上逆則不得臥，下陷則不得起），便身全三陽之病。病傷五臟陰精，筋骨以之消爍，腎陰且絕，惋惋日暮，勢不久存。而從容既不出（脈法不精），人事又不殷（殷，篤至也），外無刻期，內無證據（正與證通），其法不中經紀，則診無上下，以志分別（三陽之上下不能診別之），何以別其陰陽，應乎四時，合之五行！不知合之四時五行，因加相勝，以伐正氣，釋邪攻正，適以絕人長命耳。</p>
<p>雷公曰：臣治疏愚，說意而已。陽言不別，陰言不理，請起受解，以為至道。帝曰：善。無失之，此皆陰陽表裡上下雌雄相輸應也。子言不明不別，不知合至道以惑師教，是世之學盡矣。夫道，上知天文，下知地理，中知人事，語子至道之要，子若受傳，且以知天下，以教眾庶，亦不疑殆。醫道論篇，可以為寶，可傳後世，可以長久。</p>
<p>陽言不別，陰言不理，陰陽之微言不能辨別而分理也。至道之要，陰陽分表裡，配上下，殊雌雄，別彼此，相輸應也。子言不明不別（解而未能別，別而未能明），不知合至道以惑師教，是妙理不傳，世之醫學自此盡矣。夫道，上知天文，下知地理，中知人事，語子至道之要，子若受傳，且以遍知天下之奧，何止醫也，醫理既精，以教眾庶，亦不疑殆。醫道之論篇，可以為寶，並可傳之後世，長久不泯也。</p>

<h3>示從容論（六十九）</h3>
<p>黃帝燕坐，召雷公而問之曰：汝受術誦書，若能覽觀雜學，及於比類，通合道理，為余言子所長。五臟六腑，膽胃大腸小腸脾胞膀胱，此皆人之所生，治之過失，子務明之，可以十全，即不能知，為世所怨。</p>
<p>及於比類，通合道理，援引比類而通合於道理也。五臟六腑之中，膽胃大腸小腸脾胞（女子胞）膀胱，此皆人之所生，治之多致過失。唯務明之，可以十全，即不能知，必將為世所怨也。</p>
<p>雷公曰：臣請誦《脈經》、《上下篇》，甚眾多矣，別異比類，猶未能以十全，又安足以明之？帝曰：子別試通五臟之過，六腑之所不和，針石之敗，毒藥所宜，湯液滋味，具言其狀，悉意以對，請問不知。</p>
<p>別異，別其異也。比類，比其類也。通，窮究也。</p>
<p>雷公曰：肝虛腎虛脾虛，皆令人體重煩冤，當投毒藥刺灸砭石湯液，或已或不已，願聞其解。帝曰：公何年之長而問之少？余真問以自繆也。吾問子窈冥，子言《上下篇》以對，何也？夫脾虛浮似肺，腎小浮似脾，肝急沉散似腎，此皆工之所時亂也，然從容得之。若夫三髒土木水參居，此童子之所知，問之何也？</p>
<p>肺脈浮，而脾之虛浮似肺，脾脈亦浮，而腎之小浮似脾，腎脈已沉，而肝之急沉散似腎，此皆工之所時淆亂也，然從容之法得之，從容，脈法也。</p>
<p>雷公曰：於此有人，頭痛筋攣骨重，怯然少氣，噦噫腹滿，時驚不嗜臥，此何臟之發也？脈浮而弦，切之石堅，不知其解，復問所以三臟者，以知其比類也。帝曰：夫年長則求之於腑，年少則求之於經，年壯則求之於臟，夫從容之謂也。今子所言皆失，八風菀熱，五臟消爍，傳邪相受。夫浮而弦者，是腎不足也。沉而石者，是腎氣內著也。怯然少氣者，是水道不行，形氣消索也。咳嗽煩冤者，是腎氣之逆也。一人之氣，病在一臟也，若言三臟俱行，不在法也</p>
<p>年長者，腸胃日弱，容納少而傳化遲，腑病為多，故求之於腑。年少者，起居不謹，風寒襲而營衛閉，經病為多，故求之於經。年壯者，情欲不節，勞傷積而氣血敗，臟病為多，故求之於臟。此之求法，夫乃從容之謂也。雷公所言頭痛筋攣諸證，皆失之。八風侵凌，經絡菀（菀與郁同）熱，以致津液枯乾，五臟消爍，是由外邪內傳，裡氣受傷而成，則年少求之於經者也。夫所謂浮之而弦者，是腎精不足，風木失滋也（水枯木槁，郁動不已，故脈弦浮）。沉之而石者（切之石堅，沉取也），是腎氣內著，陽根失居也（火升陽泄，孤陰下陷）。怯然少氣者，是水道不行，形氣消索也（火炎水敗，形消氣乏）。咳嗽煩冤者，是腎氣之逆，相火上泄也（膽火升泄，不根腎水）。蓋腎者主水，受五臟六腑之精而藏之（「上古天真論」語），熱盛陰亡，雖五臟皆傷，而腎居其重，故病歸腎家。由此言之，是一人之氣（年少之人），病在一臟也（腎臟），若言三臟俱行（肝腎脾三臟俱虛），不在診法也。</p>
<p>雷公曰：於此有人，四肢懈惰，喘咳血泄，而愚診之，以為傷肺，切脈浮大而緊，愚不敢治，粗工下砭石，多出血，血止身輕病愈，此何物也？帝曰：子所能知，治亦眾多，與此病失矣，譬以鴻飛，亦衝於天。夫聖人之治病，循法守度，援物比類，化之冥冥，循上及下，何必守經。今夫脈浮大虛者，是脾氣之外絕，去胃外歸陽明也。夫二火不勝三水，是以脈絕亂而無常也。四肢懈惰，此脾精之不行也。喘咳者，是氣並陽明也。血泄者，脈急血無所行也。若夫以為傷肺者，由失以狂也。不引比類，是知不明也。</p>
<p>子所能知，治亦眾多，獨與此病失矣，譬以鴻飛，亦衝於天，何其遠也，是緣守經而不化耳。夫聖人之治病，循法守度，援物比類，雖順其常，不遺其變，及其化之冥冥，則循上及下，因時制宜，何必守經，拘而不化也。今夫脈浮大而虛者，是脾氣之外絕，去離胃腑而外歸陽明之經也。蓋陽衰濕旺，脾氣不能上達，去胃腑而病下陷，故外絕本經，而見虛象。脾陷則胃逆，陽明之經不降，故見浮大。其浮大而上逆者，太陰之濕歸於陽明也。陽明上逆，則君相二火不歸，以其三水在裡也。水起於腎，泛於胃，溢於肺，是謂三水。夫二火不勝三水，則陽不根陰，而浮蕩無歸．是以脈亂而無常也。四肢秉氣脾胃，四肢懈惰，此水泛土濕，脾精之不行也。肺隨胃土右降，喘咳者，是水氣並於陽明，胃土上逆，而肺無降路也。心主脈，脈藏血，血泄者，是心火上炎，經脈緊而血無所行也（火炎脈緊，血不得從容流布，故從便泄。以水寒土濕，風木鬱陷故也）。若夫以為傷肺者，由失以狂惑也。不引比類以考證之，是知不精明也。</p>
<p>夫傷肺者，脾氣不守，胃氣不清，經氣不為使，真臟壞決，經脈旁絕，五臟漏泄，不衄則嘔，此二者不相類也。譬如天之無形，地之無理，白與黑相去遠矣。</p>
<p>夫傷肺者，脾氣陷而不守，胃氣逆而不清，臟腑倒置，則經氣不為所使，真臟壞決於內，經脈旁絕於外，五臟漏泄，不衄則嘔，由肺金失斂，是以上溢，此二者一為上逆，一為下陷，不相類也。天有文，地有理，以不類為類，譬如上窮九天，以至無形，下窮九地，以至無理，幽明異象，白與黑相去遠矣。</p>

<h3>疏五過論（七十）</h3>
<p>黃帝曰：嗚呼遠哉！閔閔乎若視深淵，若迎浮雲，視深淵，尚可測，迎浮雲，莫知其際。聖人之術，為萬民式，論裁志意，必有法則，循經守數，按循醫事，為萬民副，故事有五過四德，汝知之乎？雷公避席再拜曰：臣年幼小，蒙愚以惑，不聞五過與四德，比類形名，虛引其經，心無所對。</p>
<p>比類形名，以求其義，虛引經文，絕無此說，故無所對。（若視深淵六語，與「六微旨論」重）</p>
<p>帝曰：凡未診病者，必問嘗貴後賤，名曰脫營，雖不中邪，病從內生，嘗富後貧，名曰失精，五氣留連，病有所並。醫工診之，不在臟腑，不變軀形，診之而疑，不知病名。身體日減，氣虛無精，病深無氣，洒洒然時驚。病深者，以其外耗於衛，內奪於營。良工所失，不知病情，此亦治之一過也。</p>
<p>嘗貴後賤，抑鬱傷心，火動血耗，名曰脫營，雖不中於虛邪，而病從內生。嘗富後貧，憂悴傷脾，燥動精亡，名曰失精，五臟之氣留連，而病有所並。醫工診之，不在臟腑，不變軀形，診之而疑，不知病名。身體日減，氣虛無精，病深而無氣，洒洒然驚。病之深者，以其外耗於衛，內奪於營。良工之所失，不知其病情，此亦治之一過也。</p>
<p>凡欲診病者，必問飲食居處，暴樂暴苦，始樂後苦，皆傷精氣，精氣竭絕，形體毀沮，暴怒傷陰，暴喜傷陽，厥氣上行，滿脈去形。愚醫治之，不知補瀉，不知病情，精華日脫，邪氣乃並，此亦治之二過也。</p>
<p>苦樂縈心，皆傷精氣，精氣竭絕，則形體毀沮。暴怒則傷陰，木鬱風動，故精耗也。暴喜則傷陽，火泄根拔，故神散也。木火升逆，則厥氣上行，氣滿於經脈，而神去於形骸（肝膽皆主怒，怒則肝陷而膽逆，厥氣上行者，膽木也）。愚醫治之，不知補瀉，不知病情，久而精華日脫，邪氣乃並，此亦治之二過也。</p>
<p>診有三常，必問貴賤，封君敗傷，乃欲侯王，故貴脫勢，雖不中邪，精神內傷，身必敗亡，始富後貧，雖不傷邪，皮焦筋屈，痿躄為攣。醫不能嚴，不能動神，外為柔弱，亂至失常，病不能移，則醫事不行，此治之三過也。</p>
<p>診有三常（經常之法），必問貴賤之等差，或是昔日之封君而至敗傷，或是今日之朝官而欲侯王。其故貴而脫勢者，雖不中邪，而精神內傷，身必敗亡。其始富而後貧者，雖不傷邪，而皮焦筋屈，痿躄為攣。醫不能嚴詞危論以開導之，則不能動其神思以致改悔，外為柔弱以事將順，久而血氣撓亂至於失常，其病不能移，則醫事不行，此治之三過也。</p>
<p>凡診者，必知終始，又知餘緒，切脈問名，當合男女，離絕菀結，憂恐喜怒，血氣離守，五臟空虛，工不能知，何術之語，嘗富大傷，斬筋絕脈，身體復行，令澤不息，故傷敗結，留薄歸陽，膿積寒炅。粗工治之，亟刺陰陽，身體解散，四肢轉筋，死日有期。醫不能明，不問所發，唯言死日，亦為粗工，此治之四過也。</p>
<p>診病必知其終始，又知其餘緒，切脈問名，當合男女（《難經》：男脈在關上，女脈在關下），其或情意離絕，以致心緒菀結（菀與郁同），久而血氣離守，五臟空虛，工於此不能知，何醫術之足語！或嘗富而大傷，至斬筋而絕脈，身體雖復行走，而令膏澤不得滋息，故傷敗結，留連薄迫，而歸陽經，陽氣鬱蒸，血肉腐爛，膿積而生寒熱。粗工治之，亟刺其陰陽之脈，漸而身體解散，四肢轉筋，死有日期，不可挽矣。醫不能明，不問所發，唯言死日，亦為粗工，此治之四過也。</p>
<p>善為脈者，必以比類奇恆從容知之，明引比類從容，是以名曰診經，是謂至道也。為工而不知道，此診之不足貴，此治之五過也。明引比類三句，舊誤在「示從容論」。</p>
<p>善為脈者，必以比類奇恆（奇，異也，恆，常也）。從容，審度而知之。明引比類，出以《從容》，是以名曰診經，是謂至道也。為工而不知道，則診不足貴，此治之五過也。</p>
<p>凡此五者，皆受術不通，人事不明也。故曰聖人之治病也，必知天地陰陽，四時經紀，五臟六腑，雌雄表裡，刺灸砭石毒藥所主，從容人事，以明經道，貴賤貧富，各異品理，問年少長，勇怯之理，審乎分部，知病本始，八正九候，診必副矣。</p>
<p>八正，八方之正風。九候，三部九候。副，符也。</p>
<p>治病之道，氣內為寶，循求其理，求之不得，過在表裡。守數據治，無失腧理，能行此術，終身不殆。不知腧理，五臟鬱熱，癰發六腑。</p>
<p>腧，穴；腧理，腠理。不知腧理，以瀉經邪，經邪內逼，故五臟鬱熱，而癰發於六腑也。</p>
<p>診病不審，是謂失常，謹守此治，與經相明。《上經》、《下經》：揆度陰陽奇恆五中，決以明堂，審於終始，可以橫行。</p>
<p>五中，五臟，「方盛衰論」章五中之情是也。《靈樞·五色》：五色獨決於明堂，明堂者鼻也，故既察五中之情，又複決以明堂。</p>
<p>《上經》者，言氣之通天也。《下經》者，言病之變化也。《金匱》者，決死生也。揆度者，切度之也，所謂揆者，切求之也，言切求其脈理也，度者，得其病處，以四時度之也。奇恆者，言奇病也，所謂奇者，使奇病不得以四時死也，恆者，得以四時死也。此段舊誤在病能論。</p>
<p>《上經》《下經》《金匱》，皆古書也。</p>

<h3>徵四失論（七十一）</h3>
<p>黃帝坐明堂，雷公侍坐，黃帝曰：夫子所通書受事眾多矣，試言得失之意，所以得之？所以失之？雷公對曰：循經受業，皆言十全，其時有過失者，願聞其事解也。帝曰：子年少智未及耶？將言以雜合耶？夫經脈十二，絡脈三百六十五，此皆人之所明知，工之所循用也，所以不十全者，精神不專，志意不理，外內相失，故時疑殆，診不知陰陽逆從之理，此治之一失矣。</p>
<p>言以雜合，言以雜合而淆亂也。</p>
<p>受師不卒，妄作雜術，繆言為道，更名自功，妄用砭石，後遺身咎，此治之二失也。</p>
<p>受師不卒，受於師者，不能卒業也（卒，終也）。</p>
<p>不適貧富貴賤之居，坐之薄厚，形之寒溫，不適飲食之宜，不別人之勇怯，不知比類，足以自亂，不足以自明，此治之三失也。</p>
<p>適，合也。</p>
<p>診病不問其始，憂患飲食之失節，起居之過度，或傷干毒，不先言此，卒持寸口，病何能中，妄言作名，為粗所窮，此治之四失也。卒，音猝。</p>
<p>毒，毒藥。妄言作名，妄立名目。粗，粗工也。</p>
<p>是以世人之語者，馳千里之外，不明尺寸之論，診無人事，治數之道，從容之葆。妄治時愈，愚心自得，坐持寸口，診不中五脈，百病所起，始以自怨，遺師其咎。是故治不能循理，棄術於市。</p>
<p>世人之語者，論醫者也。診無人事，治數之道，從容之葆，「著至教論」所謂從容不出，人事不殷也（「疏五過論」：從容人事，以明經道）。葆，珍藏也。</p>
<p>嗚呼！窈窈冥冥，敦知其道！道之大者，擬於天地，配於四海。汝不知道之諭，受以明為晦，是失吾過矣。以子知之，故不告子。是失吾過三句，舊誤在「示從容論」。</p>
<p>諭，誨諭；受，受業。汝不知道之諭，受以明為晦，是其失（四失）由吾之過矣。平日以子知之，故不告子也。</p>

<h3>方盛衰論（七十二）</h3>
<p>雷公請問：氣之多少，何者為逆？何者為從？黃帝答曰：陽從左，陰從右，老從上，少從下，是以陽歸春夏為生，歸秋冬為死，反之則歸秋冬為生。氣有多少，逆皆為厥。</p>
<p>陽從左升，春夏之令也，陰從右降，秋冬之令也，老者如秋冬，則陰從上降，少者如春夏，則陽從下升，是以陽歸春夏為生，歸秋冬為死，陽生於春夏而死於秋冬，少者之氣候也，若反之，則歸秋冬為生，陰生於秋冬而死於春夏，老者之氣候也。老者陰氣多而陽氣少，少者陽氣多而陰氣少，氣有多少，逆皆為厥，厥者，升降倒行而手足寒冷也。</p>
<p>間曰：有餘者厥耶？答曰：一上不下，寒厥到膝，少者秋冬死，老者秋冬生。氣上不下，頭痛巔疾，求陽不得，求陰不審，五部隔無徵，若居曠野，若伏空室，綿綿乎屬不滿日。三陽絕，三陰微，是為少氣。</p>
<p>有餘，氣多者也。陰氣降斂，陽蟄九地則下暖，厥家陽氣一上不下，寒厥到膝。少者秋冬則死，年少而陽下衰，是為逆也。老者秋冬則生，年老而陽下衰，是為順也。方其氣上不下，頭痛巔疾（巔，頂也），以為陽多而求陽不得，其下無陽也，以為陰多而求陰不審，其上無陰也。五臟之部，懸隔無徵，不知是陽是陰，若居曠野之中，若伏空室之內，綿綿乎氣息僅屬，似不滿日（似不終日）。此其陰陽離絕，氣血紛亂，莫可名言其證狀也（若居曠野，若伏空室，言其神魂飛蕩，無依著也）。夫求陽不得，是三陽絕也，求陰不審，是三陰微也，陽絕陰微，是為少氣，何謂有餘耶！</p>
<p>是以少氣之厥，令人妄夢，其極至迷。肺氣虛則使人夢見白物，見人斬血籍籍，得其時則夢見兵戰。腎氣虛則使人夢見舟船溺人，得其時則夢伏水中，若有畏恐。肝氣虛則夢見菌香生草，得其時則夢伏樹下不敢起。心氣虛則夢救火陽物，得其時則夢燔灼。脾氣虛則夢飲食不足，得其時則夢築垣蓋屋。是知陰盛則夢涉大水恐懼，陽盛則夢大火燔灼，陰陽俱盛則夢相殺。上盛則夢飛，下盛則夢墮。甚飽則夢予，甚飢則夢取。肝盛則夢怒，肺盛則夢哭。短蟲多則夢聚眾，長蟲多則夢相擊毀傷。此皆五臟氣虛，陽氣有餘，陰氣不足。是知陰盛至相擊毀傷一段，舊誤在「脈要精微論」。</p>
<p>少氣者，陰陽俱虧，二氣不交，最易發厥。少氣之厥，微者神魂飛蕩，令人妄夢，其極則陰陽逆亂，至於昏迷，厥逆無知者，氣亂而神迷也。</p>
<p>蓋精魄陰也，其性斂藏，神魂陽也，其性發越，神魂發越則人寤，精魄斂藏則人寐。平人寐後，神魂斂藏於精魄之中，動變為靜，是以夢少。少氣之家，陰虛不能抱陽，陽弱不能根陰，身雖臥寐而神魂失藏，浮蕩無歸，是以多夢。人之陰陽水火，雖虛實不同，而醒時不覺，氣血動而精神擾也。寐後血氣寧靜，獨能覺之，於是心隨氣變，想逐心移，境自心生，形從想化，隨其臟腑虛實，結為夢幻。喜怒悲懼，生殺予奪，飛沉榮悴，聲色飲食，萬狀紛紜，不可殫述，皆其臟氣使之也。</p>
<p>人身有寐，人心常醒，醒則思，思則夢，夢者，身寐而心不寐也。思有繁簡，夢有少多，雖緣心君之靜躁不一，而實關中氣。中氣者，陰陽升降之原，精神交濟之樞也。中氣虛敗，水火失交，土鬱思動（脾主思），多夢所由來也。此皆五臟氣虛，陽氣有餘，陰氣不足之故。</p>
<p>五臟氣虛者，水虛則不上濟，火虛則不下根，金虛則不左交，木虛則不右並，土虛則不能媒合四象，攢聚五行也。陽氣有餘者，陽泄而不歸也，陰氣不足者，陰馳而不守也。陽有餘於上而下則不足，陰不足於上而下則有餘，總之，陰陽離決，均是虛也。</p>
<p>起所有餘，知所不足，度事上下，脈事因格。是以形弱氣虛死，形氣有餘脈氣不足死，脈氣有餘形氣不足生。</p>
<p>起於其所有餘，而知其所不足，合其上下而揆度之，脈事乃至（格，至也）。蓋上有餘者，下必不足，下有餘者，上必不足，人之常也。上下皆有餘、皆不足者，十中之一耳，未可概論也。於其有餘之中，而得不足之象，是謂上工。是以形弱氣虛死，內外皆不足也。形氣有餘脈氣不足死，外有餘而內不足也。脈氣有餘形氣不足生，內有餘而外不足也。</p>
<p>診有五度，度人，脈度、臟度、肉度、筋度、腧度。合之五診，調之陰陽，以在經脈。陰陽氣盡，人病自具。至陰虛，天氣絕，至陽盛，地氣不足。陰陽並交，至人之所行。陰陽並交者，陽氣先至，陰氣後至。</p>
<p>診有五度，以度人身，脈度診其脈象也，臟度候其臟腑也，肉度相其肌肉也，筋度量其筋膜也，腧度測其腧穴也，是為五診。合之五診，調之陰陽，則以在經脈，經脈者，臟腑筋肉之所會通，陰陽盛衰悉現於此，則脈度其最要者也。陰陽氣盡，人病自具，形影相應，無所逃也。人之陰陽，上下相交，陽降而化濁陰，是為地氣，陰升而化清陽，是為天氣，至陰虛則陽根下敗，天氣絕，至陽盛則陰根上亡，地氣不足。偏盛偏虛而不交，皆非平氣也，惟陰陽並交，則上下調和，乃是至人之所行。陰陽並交者，陽氣先至，陰氣後至，陽倡陰隨，治安之象也。</p>
<p>是以聖人持診之道，先後陰陽而持之，奇恆之勢，乃六十首，診合微之事，追陰陽之變，章五中之情，取虛實之要，定五度之事，知此其中之論，乃足以診。是以切陰不得陽，診消亡，得陽不得陰，守學不湛，知右不知左，知左不知右，知上不知下，知先不知後，故治不久。知病知不病，知醜知善，知高知下，知坐知起，知行知止，用之有紀，診道乃具，萬世不殆。湛，音沉。</p>
<p>陰陽之至，有先有後，是以聖人持診之道，先後陰陽而持之，奇恆之勢（奇，異也，恆，常也，上古診法），乃六十首（首，篇也），診合微之事（合於微妙），追陰陽之變（陰陽變化），章五中之情（五臟性情），取虛實之要（虛實節要），定五度之事（五度，度人）。五者，六十首中之大綱也，必能知此其中之論，乃足以診也。是以切陰不得其陽，則診法消亡，得陽不得乎陰，是守學不湛（湛，深也），知右不知左，知左不知右，知上不知下，知先不知後，得半而止，故治不久。知病知不病，知醜知善，知高知下，知坐知起，知行知止，用之有紀（紀，律），診道乃具（全備），傳之將來，萬世不殆。</p>
<p>診有大方，坐起有常，出入有行，以轉神明。診必上下，度民君卿。脈動無常，散陰頗陽，脈脫不具，診無常行。受師不卒，使術不明，不察逆從，是為妄行。妄行無徵，示畏侯王。持雌失雄，棄陰附陽，不知併合，診故不明，傳之後世，反亂自章。妄行無徵，示畏侯王二句，舊誤在「氣交變論」。</p>
<p>診有大法（方法也），坐起有常，出入有行，節度。動止不亂，所以轉運一身之神明，使之察微而通幽也。診必上下審諦，度其為民為君為卿，居養不同，治療亦異也。人之脈動無常，有散陰頗陽之殊（散陰，陰氣耗散也，頗陽，陽氣偏頗也），脈法脫不全具（脫，或也），則無常行也（行，法度也）。受業於師，不能卒業，使術不明，不察逆從，是為妄行。妄行而無徵驗，將示畏於王侯（王侯畏懼不用）。緣其持雌而失雄，棄陰而附陽，不知併合而參觀，診故不明，傳之後世，反亂自章也。</p>
<p>必清必靜，上觀下觀，司八正邪，別五中部，按脈動靜，循尺滑澀寒溫之意，視其大小，合之病能，逆從以得，復知病名，診可十全，不失人情。故診之或視息視意，不失條理，道甚明察，故能長久。不知此道，失經絕理，此謂失道，妄言無期。</p>
<p>必清必靜，上觀下觀，司察八正之邪（八方虛邪），辨別五中之部，按脈動靜，循尺膚滑澀寒溫之意，視其脈之大小，合之病之形能，逆從以得，復知病名，診可十全，不失人情。故診之或視其息，或視其意，不失條理，道甚明察，故能長久。不知此道，失經而絕理，此謂失道，妄言而無期也（無驗期也）。</p>

<h3>解精微論（七十三）</h3>
<p>黃帝坐明堂，雷公請曰：臣受業傳之行教，以經論從容，形法陰陽，刺灸湯藥，所茲行治。人之形體，有賢不肖，所從群下，通使臨事，以適道術，未必能十全。若先言悲哀喜怒，燥濕寒暑，陰陽婦女，卑賤富貴，謹聞命矣，請問其所以然者。有毚愚樸陋之間，不在經者，欲聞其狀。</p>
<p>臣受業傳之行教於世，以經論從容，形法陰陽，刺灸湯藥之屬，所茲行治。但以人之形體秉賦不同，有賢與不肖之分，若以所從群下諸輩，通使臨事，以適道術，恐未必能十全，緣天資不肖，不解其所以然也。若先時所言悲哀喜怒，燥濕寒暑，陰陽婦女，卑賤富貴，如「疏五過」、「徵四失」諸篇之論，謹聞命矣，請問其所以然者。有毚愚樸陋之問，不在經者，欲聞其狀。</p>
<p>帝曰：大矣。公請問：哭泣而淚不出者，若出而少涕，其故何也？帝曰：在經有也。復問：不知水所從生？涕所從出也？帝曰：若問此者，無益於治也，工之所知，道之所生也。</p>
<p>大矣，大其問也。在經有者，《靈樞·口問》也。</p>
<p>夫心者，五臟之專精也，目者，其竅也，華色者，其榮也，是以人有得也，則氣和於目，有亡，憂知於色。悲哀則泣下，泣下水所由生。水宗者，積水也，積水者，至陰也，至陰者，腎之精也。水之所以不出者，是精持之也，輔之裹之，故水不行也。</p>
<p>心者，君主之官，是五臟之專精也。心神升露，上開孔竅，以為出入遊行之門，目者，是其竅也，目中之華色者，是其榮光也。蓋心屬火，火清則上光，竅開而光露，故無幽不照。肝竅於目者，肝木乃心火之母。肝藏魂，心藏神，魂猶半暗，神則全明。魂者，神之初氣，明之根原，而非光所發露也。神通於目，光華為色，是以人有所得，其和氣達於目，有所亡，其憂象知於色。心動而神移，神移而色變，心藏之而目泄焉，此非人力所掩飾也。人之悲哀則泣從目下，泣下是水所由生。水有宗原，水之宗者，積水也，積水者，至陰也，至陰者，腎之精也。精主蟄藏，水之所以不出者，是精持之也，輔之裹之，藏而不泄，故水不行也。</p>
<p>夫水之精為志，火之精為神，水火相感，神志俱悲，是以目之水生也，故諺言曰心悲名曰志悲，志與心共湊於目也。是以俱悲則神氣傳於心而志獨悲，故泣出也。</p>
<p>水之精為志，火之精為神，腎藏志，心藏神，神以至陽而根發於腎，志者，陽神之祖氣也。神與志，本是一氣，水火相感，神志俱悲，是以目之水生也，故諺云心悲名曰志悲，以志與心共湊於目也。是心志俱悲則神氣傳於心，精上傳於志，志與心共湊於目，故泣出也。蓋腎主五液，入肝為淚，肝木上生心火，開竅於目，腎液之得至於目者，由肝木而上達也。</p>
<p>涕者，腦也，腦者，陰也，髓者，骨之充也，腦髓涕唾，哭泣悲哀，水所由行，故腦滲為涕。志者，骨之主也，水流而涕從之者，其行類也。夫涕之與泣者，譬如人之兄弟，急則俱死，生則俱生，其志以神悲，是以涕泣俱出而橫行也。夫人涕泣俱出而相從者，所屬之類也。</p>
<p>涕者，肺氣熏蒸，腦液之所流溢也，腦者，腎陰所凝，髓之海也，腎主骨髓，髓者，骨之充也，腦髓為涕唾之源，哭泣悲哀，是水所由行，故腦滲為涕，自鼻而下。志者，骨之主也（主宰），志悲水流而涕從之者，其行類也。夫涕之與泣者，同屬於腎，譬如人之兄弟，急則俱死，生則俱生，其志以神悲（為神所使），是以涕泣俱出而橫行也。夫人涕泣俱出而相從者，所屬之類同故也。（腦髓涕唾三句，舊誤在「示從容論」）</p>
<p>雷公曰：大矣。請問人哭泣而淚不出者，若出而少，涕不從之，何也？帝曰：夫泣不出者，哭不悲也，不泣者，神不慈也，神不慈則志不悲，陰陽相持，泣安能獨來！夫志悲者惋，惋則沖陰，沖陰則志去目，志去則神不守精，精神去目，涕泣出也。且子獨不念夫經言乎，厥則目無所見。夫人厥則陽氣並於上，陰氣並於下，陽並於上，則火獨光也，陰並於下，則足寒，足寒則脹也，夫一水不勝五火，故目視盲。是以衝風泣下而不止，夫風之中目也，陽氣內守於精，是火氣燔目，故見風則泣下也。有以比之，夫疾風生，乃能雨，此之類也。</p>
<p>泣不出者，是其哭不悲也，其不泣者，是其神不慈也，神不慈則志不悲，神志無慈悲之意，則陰陽相持，水液不得上溢，泣安能獨來！夫志者，痛切哀惋，哀惋之極，則沖其陰液，泛衍而上，沖陰則志去於目，失其封藏之令，志去則神不守精，亦去於目，精神皆去於目，陰陽不復相持，液道開張，於是涕泣出也。且子獨不念夫經言乎，經言有曰厥則目無所見（「生氣通天論」：大怒則形氣絕而血菀於上，使人薄厥，目盲不可以視，耳閉不可以聽）。夫人厥則陽氣並於上，陰氣並於下，陽並於上，則無微陰以濟之，而火獨光也，陰並於下，則無微陽以濟之，而足寒，足寒則水泛土濕，乙木鬱遏，而生脹滿也，夫一水不勝五火，五火上炎，而無水精之內凝，則光散而明失矣，故目視盲，人之傷心痛哭而昏迷厥冷者，正此義也。是以衝風泣下而不止者，以夫風之中於目也，皮毛斂閉，郁其經陽，陽氣內守於精，而生裡熱，是火氣內燔於目中，亦陽並於上，五火獨光之例也，熱蒸淚流，故見風則泣下也。有以比之，夫疾風先生，乃能雨下，此之類也。</p>

<h1>卷十</h1>

<h2>運氣</h2>

<h3>六節臟象論（七十四）</h3>
<p>黃帝問曰：余聞天以六六之節，以成一歲，人以九九制會，計人亦有三百六十五節，以為天地久矣，不知其所謂也？</p>
<p>問義詳下文。</p>
<p>岐伯對曰：昭乎哉問也！請遂言之。夫六六之節，九九制會者，所以正天之度，氣之數也。</p>
<p>周天三百六十五度四分度之一，一歲六六三百六十日，是為六六之節。其法原於黃鐘之管，黃鐘之管九寸，一寸九分，九九八十一分，三分損益，上下相生，律度衡量，莫不由之，是為九九制會。以九九之數，推六六之節，所以正周天之度，測四季之數也。</p>
<p>天度者，所以制日月之行也。氣數者，所以紀化生之用也。</p>
<p>日月運行，不離宿度，故以天度制日月之行。陰陽化生，不離氣數，故以氣數紀化生之用。</p>
<p>天為陽，地為陰，日為陽，月為陰，行有分紀，周有道理。</p>
<p>天圓在外，動而不息，是為陽，地方居中，靜而不遷，是為陰。陽氣外光則為日，陰精內明則為月。日月旋運，循環不息，其行則有分紀，其周則有道理。</p>
<p>蓋地居天中，天象渾圓，圍包地外，半在地上，半在地下。周迴三百六十五度四分度之一，子午為經，卯酉為緯，朝則東昇，暮則西降，日一小周，歲一大周，遍歷十二辰次，終而復始。</p>
<p>天象杳茫，無跡可尋，而鬥綱所指，每月一辰，是即天氣之所在也。正月指寅（北極七星，其一曰魁，其五曰衡，其七曰杓，三星謂之鬥綱。正月建寅，黃昏杓指寅，夜半衡指寅，平旦魁指寅。余月皆如此），二月指卯，三月指辰，四月指已，五月指午，六月指未，七月指申，八月指酉，九月指戌，十月指亥，十一月指子，十二月指醜。天氣在卯則為春，在午則為夏，在酉則為秋，在子則為冬，四時八節，於此分焉。</p>
<p>日月隨天升降，亦是同行。但天行速，日一周天而過日一度，日行遲，日一周天而少天一度，則天日益進，日日益退。自冬至子半，積三百六十五日四分日之一（二十五刻），日退三百六十五度四分度之一，而與天會於子位。月行尤遲，日一周而少天十三度有奇，少日十二度有奇，則日日益進，月日益退。自上月所會辰次，積二十九日有奇，月退一周天，而與日會於下月辰次。故仲冬鬥建在子，日月會於星紀（鬥宿醜宮），季冬鬥建在醜，日月會於玄枵（女宿子宮），孟春鬥建在寅，日月會於娵訾（室宿亥宮），仲春鬥建在卯，日月會於降婁（奎宿戌宮），季春鬥建在辰，日月會於大梁（胃宿酉宮），孟夏鬥建在巳，日月會於實沉（畢宿申宮），仲夏鬥建在午，日月會於鶉首（井宿未宮），季夏鬥建在未，日月會於鶉火（柳宿午宮），孟秋鬥建在申，日月會於鶉尾（翼宿巳宮），仲秋鬥建在酉，日月會於壽星（角宿辰宮），季秋鬥建在戌，日月會於大火（房宿卯宮），孟冬鬥建在亥，日月會於析木（尾宿寅宮），仲冬鬥建又臨子位，復交冬至，是一年周天之度也。</p>
<p>冬至以後，天氣自北而東會，夏至以後，天氣自南而西行。日月自南而東會，是以星家以天為順行，日月為逆行，不知乃進退遲速之不同，非有逆順之殊也。</p>
<p>周天二十八宿，宿三十六分，共計一千零八分。房至畢，十四宿，為陽，昴至心，十四宿，為陰，陽主晝，陰主夜。一日十二時，漏水下百刻，以分晝夜。春秋二分，日晝行地上五十刻，計五百零四分，夜行地下五十刻，計五百零四分。自春分以後，晝漸長，夜漸短，至夏至午半，晝五十九刻，計五百九十四分有奇，夜四十一刻，計四百一十三分有奇。自秋分以後，晝漸短，夜漸長，至冬至子半，晝四十一刻，計四百一十三分有奇，夜五十九刻，計五百九十四分有奇。是行有分紀也。</p>
<p>天周一百八萬里，人一息天行八十里，晝夜百刻，一萬三千五百息，日行一千零八分，天周一百八萬里。日行不及天，歲退一周，月行不及日，月退一周。是周有道理也。</p>
<p>日行一度，月行十三度而有奇焉，故大小月三百六十五日而成歲，積氣余而盈閏矣。</p>
<p>周天三百六十五度四分度之一，日行不及天，日退一度，積三百六十五日二十五刻，乃退一周，而與天會。一歲三百六十日，天氣常盈五日二十五刻之度。月行又不及日，一日較天退十三度有奇，較日退十二度有奇，積二十九日五十三刻零，乃退一周，而與日會。一歲三百六十日，月行又縮五日六十三刻之度，則一歲止得三百五十四日三十七刻。一歲十二月，一月三十日，分之不足，是六大六小。天氣所盈，一年十日零八十八刻，是以三年一閏。以三歲計之，合得三十二日六十四刻，一閏而不盡。以五歲計之，合得五十四日四十刻，再閏而未足。積十九年，合得二百六日又七十二刻，二十九日五十三刻為一月，共計七月，七閏時刻不差，是謂一章也。</p>
<p>立端於始，表正於中，推余於終，而天度畢矣。</p>
<p>天氣始於甲，地氣始於子，自上古甲子推至本年冬至子半，一歲節氣，皆自此始，立端於此，以次推之，是曆法之原也。</p>
<p>《周禮》：大司空之職，立土圭，正日景，以求地中。日南則景短多暑，日北則景長多寒，日東則景夕多風，日西則景朝多陰。周公營洛，置五表，潁川陽城置中表，中表東西南北各千里置四表，即其法也。</p>
<p>蓋子午卯酉，為天地四方，南北二極，正當子午之線，是謂天樞。北極出天三十六度，南極入地三十六度，兩極相去一百八十二度半有奇。赤道居其中，去兩極各九十一度有奇。冬至日行赤道之南二十四度，去北極一百一十五度有奇，其景最長，其時晝行地上一百四十六度余，夜行地下二百一十九度余，故夜長而晝短。夏至日行赤道之北二十四度，去北極六十七度余有奇，其景最短，其時晝行地上二百一十九度余，夜行地下一百四十六度余，故夜短而晝長。春秋二分，日行於赤道之中，度在兩極遠近之介，景居二至長短之交，故晝夜平。</p>
<p>土圭測景之法，表長八尺，圭長一尺五寸，立表於四方之中，冬至之日，表景長一丈三尺，夏至之日，表景長一尺五寸。夏至為一年之中，嵩山為四方之中，立表於此，以土圭量其日景，正長一尺五寸，與度相合，所以准四時之節序，正八方之氣候也。自此以南，則景短而多暑（南方去日近，故景短而偏熱），自此以北，則景長而多寒（北方去日遠，故景長而偏寒），自此以東，則景夕而多風（東方日在其西，故雖午中而景如日夕之東傾），自此以西，則景朝而多陰（西方日在其東，故雖午中而景如日朝之西斜），皆非中也，惟表正於中，則節序均而氣候得矣。一歲之內，天氣盈餘，推之於終，以置閏月，即上文氣余盈閏之法也。始、中、終皆得其法，則歷數明而天度畢矣。</p>
<p>帝曰：余已聞天度矣，願聞氣數何以合之？岐伯曰：天以六六為節，地以九九制會，天有十日，日六竟而周甲，甲六復而終歲，三百六十日法也。</p>
<p>天有十日，謂天干也，天干紀日，甲乙丙丁戊己庚辛壬癸，凡十日。干支相錯，凡六十日，天干六竟，正六十日，而六甲之數周。六甲六復，正六六三百六十日，而一歲之數終，是一歲之日法也。</p>
<p>夫自古通天者，生之本，本於陰陽，其在九州九竅，皆通乎天氣。其生五，其氣三，三而成天，三而成地，三而成人。</p>
<p>自古人物之生，悉通於天，以其生之本，本於陰陽。陰陽者，天氣也，其在地則有九州，在人則有九竅，皆本此陰陽，則皆通乎天氣。陰陽以升降而化五行，以太少而化三氣（太陽陽明少陽為三陽，太陰少陰厥陰為三陰），是其生以五，其氣為三。以此三氣而成天，三氣而成地，三氣而成人，天地人雖殊，不過此三陰三陽而已。</p>
<p>三而三之，合則為九，九分為九野，九野為九臟，故形臟四，神臟五，合為九臟以應之也。</p>
<p>三三為九，地以此分而為九野即九州也。人以此分為九臟。故人有形臟四，腦髓骨脈膽（義詳「五臟別論」），神臟五，肝心脾肺腎（肝藏魂，心藏神，脾藏意，肺藏魄，腎藏精，是謂五神），合為九臟以應之，是天地人氣數相合之妙也。（上文帝問氣數何以合之？此答其義）</p>
<p>帝曰：余已聞六六九九之會也，夫子言積氣盈閏，願聞何謂氣？請夫子發蒙解惑焉。岐伯曰：此上帝所秘，先師傳之也。帝曰：請遂聞之。</p>
<p>上帝，天帝。先師，僦貸季。</p>
<p>岐伯曰：五日謂之候，三候謂之氣。六氣謂之時。四時謂之歲，而各從其主治焉。</p>
<p>一年節序，五日而候變，故五日謂之候。三候而氣改，故三候謂之氣，六氣而時更，故六氣謂之時，四時而歲成，故四時謂之歲。五行相代，各從其主治之時以為氣令，寒暑溫涼所以殊也。（春夏秋冬，五氣主治，義詳「臟氣法時論」中）</p>
<p>五運相襲，而皆治之，終期之日，周而復始。時立氣布，如環無端，候亦同法。</p>
<p>春為木，夏為火，長夏為土，秋為金，冬為水，五運迭相承襲，而皆治其主令之時，終其期歲之日，周而復始。四時既立，則二十四氣流布於中，如環無端，而七十二候亦旋運於內，同此法度也。</p>
<p>故曰不知年之所加，氣之盛衰，虛實之所起，不可以為工矣。</p>
<p>年歲有陰陽，氣運有盛衰，此虛實所由起也。醫家推步一年氣候，欲知天人虛實之原耳，不知此則不足為工矣。</p>
<p>帝曰：有不襲乎？岐伯曰：蒼天之氣，不得無常也，氣之不襲，是謂非常，非常則變矣。</p>
<p>五運相襲，天氣之常，蒼天之氣，不得無常。若其不襲，木已去而火未來，金既退而水不進，是謂非常，非常則為變矣。</p>
<p>帝曰：非常而變奈何？岐伯曰：變至則病，所勝則微，所不勝則甚，因而重感於邪則死矣。故非其時則微，當其時則甚也。</p>
<p>變至則人物感之而為病，是其所勝之邪則病微，其所不勝之邪則病甚，若因而重感於邪，正氣再傷，不止甚也，則人死矣。故感非其時，是為所勝，則病微（如春受土邪，夏受金邪，秋受木邪，冬受火邪），感當其時，是所不勝，則病甚矣。</p>
<p>帝曰：何謂所勝？岐伯曰：春勝長夏，長夏勝冬，冬勝夏，夏勝秋，秋勝春，所謂得四時　舊誤作五行時，今依「金匱真言論」改正。之勝，各以其氣命其臟。</p>
<p>春木勝長夏土，土勝冬水，水勝夏火，火勝秋金，金勝春木，是謂得四時之勝者，各以五行之氣命其五臟。如春得風邪則傷在脾，夏得火邪則傷在肺，長夏得濕邪則傷在腎，秋得燥邪則傷在肝，冬得寒邪則傷在心，得一時之勝氣，其所被克之臟必當受病，知其何氣為邪，則知何臟受病矣。</p>
<p>帝曰：何以知其勝？岐伯曰：求其至也，皆歸始春。未至而至，此為太過，則薄所不勝，而乘所勝也，命曰氣淫。至而不至，此謂不及，則所勝妄行，而所生受病，所不勝薄之也，命曰氣迫。</p>
<p>一年氣候，始於立春，欲知何氣之勝，先於立春候之。未應至而至，此謂太過；則薄所不勝，木反侮金，乘其所勝，木邪賊土，命曰木氣過盛而為淫也。已應至而不至，此謂不及，則所勝妄行，土邪無畏，所生受病，火敗莫炎，所不勝薄之，金邪肆虐，命曰他氣乘虛而相迫也。得一氣則餘氣可知矣。</p>
<p>所謂求其至者，氣至之時也，謹候其時，氣可與期，失時反候，五治不分，邪僻內生，工不能禁也。</p>
<p>求其至者，必於此氣應至之時，謹候其時，則氣可與之相期，失其時而反其候，則五邪相感，五治不分，邪僻內生，傳變諸病，工亦不能禁之也。</p>
<p>帝曰：其有至而至，有至而不至，有至而太過何也？岐伯曰：至而至者和，至而不至，來氣不及也，未至而至，來氣有餘也。</p>
<p>應至而至，是為來氣平和。應至而不至，是為來氣不及。未應至而至，是為來氣有餘。</p>
<p>帝曰：至而不至，未至而至如何？岐伯曰：應則順，否則逆，逆則變生，變生則病。帝曰：善。請言其應。岐伯曰：物生其應也，氣脈其應也。以上二段，舊誤在「六微旨論」中，今移正也。</p>
<p>來氣愆時，人物必應之，應之則為順，不應則為逆，逆則變生而病作矣。天地人物，同氣相應，欲知其應，觀之萬物之發生，人身之氣脈，則知之矣。</p>
<p>帝曰：五運之始，如環無端，其太過不及何如？岐伯曰：五氣更立，各有所勝，盛虛之變，此其常也。</p>
<p>五運循環，氣化更改，何忽有此太過不及？緣五氣更立，各有所勝，勝者為盛，不勝者為虛，盛虛之變，此其常理，盛則太過，虛則不及，無足為怪也。</p>
<p>帝曰：大過不及奈何？岐伯曰：在經有也。帝曰：平氣何如？岐伯曰：無過者也。</p>
<p>太過不及之法，詳見「氣交變」、「五常政」論中，故曰在經有也。平氣無過，即至而至者和也。</p>
<p>帝曰：臟象何如？岐伯曰：肝者，罷極之本，魂之居也，其華在爪，其充在筋，此為陽中之少陽，通於春氣。罷，音疲。</p>
<p>肝藏魂而主筋，罷極則傷筋力，故肝為罷極之本，魂之居也。爪者筋之餘，故其華在爪，其充在筋。肝為乙木，木旺於春，春時三陰方降，三陽方升，故為陽中之少陽，通於春氣。</p>
<p>心者，生之本，神之處也，其華在面，其充在血脈，為陽中之太陽，通於夏氣。</p>
<p>心藏神而主脈，其德生長，故心為生之本，神之處也。面者宗脈所聚，故其華在面，其充在血脈。心為丁火，火旺於夏，夏時六陰全降，六陽全升，故為陽中之太陽，通於夏氣。</p>
<p>肺者，氣之本，魄之處也，其華在毛，其充在皮，為陰中之少陰，通於秋氣。</p>
<p>肺藏魄而統氣，故肺為氣之本，魄之處也。肺主皮而榮毛，故其華在毛，其充在皮。肺為辛金，金旺於秋，秋時三陽方降，三陰方升，故為陰中之少陰，通於秋氣。</p>
<p>腎者主蟄，封藏之本，精之處也，其華在發，其充在骨，為陰中之太陰，通於冬氣。</p>
<p>腎藏精而主藏，故腎者主蟄，為封藏之本，精之處也。腎主骨而榮發，故其華在發，其充在骨。腎為癸水，水旺於冬，冬時六陽全降，六陰全升，故為陰中之太陰，通於冬氣。</p>
<p>脾胃大腸小腸三焦膀胱者，倉廩之本，營之居也，名曰器，能化糟粕，轉味而入出者也，其華在唇四白，其充在肌，此至陰之類，通於土氣。凡十一臟，取決於膽也。</p>
<p>脾藏營而主消磨水穀，故脾為倉廩之本，營之居也。胃者脾之腑，主盛受水穀，水穀消化，谷滓由大腸小腸而下，水滓由三焦膀胱而下，是皆名曰器，能消化水穀糟粕，運轉五味，入於上口而出於下竅者也。脾主肌肉，開竅於口，口唇者，肌肉之本，故其華在唇四白，其充在肌。脾為己土，土無專位，故不主時，其寄宮在長夏而旺於四季之月，各十八日，此與胃腸三焦膀胱諸腑，同為至陰之類，通於土氣，一歲土旺之時，則應之也。精神魂魄意，是為五神，上文所謂神臟五者即此，此言營不言意者，《靈樞·本神》脾藏營，營舍意，營者，意之所在也。上文春勝長夏，長夏勝冬，冬勝夏，夏勝秋，秋勝春，各以其氣命其臟，是人之五臟本應四時，故帝問五臟應四時之象，岐伯以五臟之通於四時者答之。膽主決斷，諸臟腑所取決，言十一臟者，連膽言也。</p>

<h3>天元紀大論（七十五）</h3>
<p>黃帝問曰：天有五行御五位，以生寒暑燥濕風，人有五臟化五氣，以生喜怒悲憂恐。論言五運相襲，而皆治之，終期之日，周而復始，余已知之矣，願聞其與三陰三陽之候奈何合之？</p>
<p>天有五行，御南北東西中之五位，以生寒暑燥濕風，人有五臟，化寒暑燥濕風之五氣，以生喜怒悲憂恐。寒為太陽，北方水也，在人為腎，其志恐，暑為少陰，南方火也，在人為心，其誌喜，燥為陽明，西方金也，在人為肺，其志悲，濕為太陰，中央土也，在人為脾，其志憂，風為厥陰，東方木也，在人為肝，其志怒，人之五氣，悉本天之三陰三陽也。論言五運相襲，而皆治之，終期之日，周而復始（「六節藏象論」語）。五運承襲，分治一年，其與天三陰三陽之候何以合之耶？</p>
<p>鬼臾區稽首再拜對曰：昭乎哉問也！夫五運陰陽者，天地之道也，萬物之綱紀，變化之父母，生殺之本始，神明之府也，可不通乎！</p>
<p>五運之與三陰三陽，乃天地之道也，萬物之主，變化之原，生殺之根，神明之府，不可不通也。</p>
<p>故物生謂之化，物極謂之變，陰陽不測謂之神，神用無方謂之聖。</p>
<p>物之始生謂之化，物之終極謂之變。陰陽在天，變化不測謂之神，神用在人，變化無方謂之聖。</p>
<p>夫變化之為用也，在天為玄，在人為道，在地為化，化生五味，道生智，玄生神。</p>
<p>變化為用，在天則為玄，在人則為道，在地則為化。地有此化則生五味，人懷此道則生智慧，天具此玄則生神靈。</p>
<p>神在天為風，在地為木，在天為熱，在地為火，在天為濕，在地為土，在天為燥，在地為金，在天為寒，在地為水。故在天為氣，在地成形，形氣相感，而化生萬物矣。</p>
<p>神之在天為風，在地為木，東方之氣化也，在天為熱，在地為火，南方之氣化也，在天為濕，在地為土，中央之氣化也，在天為燥，在地為金，西方之氣化也，在天為寒，在地為水，北方之氣化也。以天之五氣而化地之五行，行者形也，故在天只為氣，在地乃成形。天地交合，形氣相感，而萬物化生矣。</p>
<p>五運即五行，五行即五氣，五氣即三陰三陽也。以春應木而合於風，以夏應火而合於熱，以長夏應土而合於濕，以秋應金而合於燥，以冬應水而合於寒，五運之與三陰三陽，無有不合者也。</p>
<p>天地者，萬物之上下也。左右者，陰陽之道路也。水火者，陰陽之徵兆也。金木者，生成之終始也。氣有多少，形有盛衰，上下相召，而損益彰矣。</p>
<p>天地者，萬物覆載之上下也。左右者，陰陽升降之道路也。水火者，陰陽發現之徵兆也。金木者，萬物生成之終始也。在天之氣有多少，在地之形有盛衰，上下形氣兩相感召，而為損為益，於是彰矣。</p>
<p>帝曰：善。何謂氣有多少？形有盛衰？鬼臾區曰：陰陽之氣，各有多少，故曰三陰三陽也。形有盛衰，謂五行之治，各有太過不及也。</p>
<p>陰陽之氣，各有多少，如厥陰為一陰，少陰為二陰，太陰為三陰，少陽為一陽，陽明為二陽，太陽為三陽，以其多少不齊，故曰三陰三陽。五行之治，各有太過不及，如木有太角、少角，火有太徵、少徵，土有太宮、少宮，金有太商、少商，水有太羽、少羽，以其太少不同，故形有盛衰。</p>
<p>故其始也，有餘而往，不足隨之，不足而往，有餘從之，知迎知隨，氣可與期。</p>
<p>五運相襲，以甲之有餘而往，則乙之不足隨之，以乙之不足而往，則丙之有餘從之。知迎其未來而察之，隨其已去而驗之，則氣可與期矣。</p>
<p>帝曰：上下相召奈何？鬼臾區曰：寒暑燥濕風火，天之陰陽也，三陰三陽上奉之。木火土金水，地之陰陽也，生長化收藏下應之。</p>
<p>寒暑燥濕風火，天之六氣，為三陰三陽之本，故三陰三陽上奉之，謂厥陰奉其風氣，少陰奉其火氣，太陰奉其濕氣，少陽奉其暑氣，陽明奉其燥氣，太陽奉其寒氣也。木火土金水，地之五行，為生長化收藏之原，故生長化收藏下應之，謂春應木為生，夏應火為長，長夏應土為化，秋應金為收，冬應水為藏也。天之五氣，熱分暑火則為六，地之五行，火分君相亦為六，文異而理同也。</p>
<p>天以陽生陰長，地以陽殺陰藏。天有陰陽，地亦有陰陽，故陽中有陰，陰中有陽，君火以明，相火以位。</p>
<p>歲半以前，天氣主之，陽升陰降，故能生能長，歲半以後，地氣主之，陽降陰升，故能殺能藏。天有陰陽，地亦有陰陽，故天為陽，而陽中有陰，有陰則降，地為陰，而陰中有陽，有陽則升。升則上天，降則下地，君火以此而明，相火以此而位。蓋君火在天，而居離宮，離卦之偶爻，陽中之陰也，相火在地，而居坎府，坎卦之奇爻，陰中之陽也。坎陽昇天，而化木火，則能生長，離陰降地，而化金水，則能收藏，陰陽本自互根，君相原為同氣也。</p>
<p>所以欲知天地之陰陽者，應天之氣，動而不息，故五歲而右遷，應地之氣，靜而守位，故六期而環會。動靜相召，上下相臨，陰陽相錯，而變由生也。</p>
<p>所以欲知天地之陰陽者，天干為陽，主動，五運應天，動而不息，故五歲而右遷，以五運隨干轉，甲己之年為土運，甲己遷而交乙庚，乙庚之年交金運，乙庚遷而交丙辛，丙辛之年為水運，丙辛遷而交丁壬，丁壬之年為木運，丁壬遷而交戊癸，戊癸之年為火運，戊癸遷而交甲己也。地支為陰，主靜，六氣應地，靜而守位，故六期而環會，以六氣隨支旋，子午之年，上見少陰，少陰去而太陰會，丑未之年，上見太陰，太陰去而少陽會，寅申之年，上見少陽，少陽去而陽明會，卯酉之年，上見陽明，陽明去而太陽會，辰戌之年，上見太陽，太陽去而厥陰會，巳亥之年，上見厥陰，厥陰去而少陰會也。陽動而上，陰靜而下，動靜相召，上下相臨，天之陰陽與地之陰陽往來錯綜，而變由此生矣。</p>
<p>帝曰：上下周紀，其有數乎？鬼臾區曰：天以六為節，地以五為制。周天氣者，六期為一備，終地紀者，五歲為一周。</p>
<p>天數五，地數六，天以地之六為節，故有六氣，地以天之五為制，故有五行。周天氣者，六期為一備，從地節也，終地紀者，五歲為一周，從天制也，上下周流之紀，其數如此。（天數五，故有十干，地數六，故有十二支。五運隨干轉，六氣隨支旋，故天氣六期一備，地紀五歲一周也）</p>
<p>五六相合，而七百二十氣，為一紀，凡三十歲，千四百四十氣，凡六十歲，而為一周，不及太過，斯皆見矣。</p>
<p>五六相合，其數三十，凡三十歲，七百二十氣，為一紀。三十重之，則為六十，凡六十歲，千四百四十氣，為一周。合一紀一周而觀之，其不及太過之數，皆見之矣。</p>
<p>帝曰：願聞五運之主時也何如？鬼臾區曰：五氣運行，各終期日，非獨主時也。</p>
<p>五氣運行，各主一年，非獨主一時，主一時者，一年之小運，主一年者，五年之大運也。</p>
<p>帝曰：願聞其所謂也。鬼臾區曰：臣積考《太始天元冊文》曰：太虛廖廓，肇基化元，萬物資始，五運終天，布氣真靈，總統乾元，九星懸朗，七曜周旋，曰陰曰陽，曰柔曰剛，幽顯既位，寒暑弛張，生生化化，品物咸彰。臣斯十世，此之謂也。</p>
<p>《太始天元冊文》，上古之書。太虛之中，廖廓無際，而萬化之元，於此肇基。萬物資始發育，攸賴五運終天，循環不窮。布氣真靈，實眾妙之門。總統乾元，乃大地之主。九星懸朗於上（九星：蓬、苪、衡、輔、禽、心、任、柱、英），七曜周旋其間（七曜：日、月、五星），日陰曰陽，天道也，曰柔曰剛，地道也（《易》：立天之道，曰陰與陽，立地之道，　曰柔與剛）。陰陽分布，幽顯以此異象。水火殊宮，寒暑以此迭遷。生生化化不息，百品庶物咸彰。臣斯十世守之，即此五運終期之謂也。</p>
<p>帝曰：夫子之言，上終天氣，下畢地紀，可謂悉矣。余願聞而藏之，上以治民，下以治身，使百姓昭著；上下和親，德澤下流，子孫無憂，傳之後世，無有終時，可得聞乎？</p>
<p>帝欲明運氣之理，傳之天下後世。</p>
<p>鬼臾區曰：至數之極，迫迮以微，其來可見，其往可追，敬之者昌，慢之者亡，無道行私，必得夭殃。謹奉天道，請言真要。迮，音嫡。</p>
<p>迫迮以微，切近而幽微也。真要，至真之要也。</p>
<p>帝曰：善言始者，必會於終，善言近者，必知其遠，是則至數極而道不惑，所謂明矣。願夫子推而次之，令有條理，簡而不匱，久而不絕，易用難忘，為之綱紀，至數之要，願盡聞之。</p>
<p>帝欲運氣之理昭明無惑，令鬼臾區推次其義，盡聞至數之要。</p>
<p>鬼臾區曰：昭乎哉問！明乎哉道！如鼓之應桴，響之應聲也。臣聞之，甲己之歲，土運統之，乙庚之歲，金運統之，丙辛之歲，水運統之，丁壬之歲，木運統之，戊癸之歲，火運統之。</p>
<p>帝問五運主時，鬼臾區言五運終期之義，究竟未明，此方明言之。</p>
<p>帝曰：其於三陰三陽合之奈何？鬼臾區曰：子午之歲，上見少陰，丑未之歲，上見太陰，寅申之歲，上見少陽，卯酉之歲，上見陽明，辰戌之歲，上見太陽，巳亥之歲，上見厥陰。少陰所謂標也，厥陰所謂終也。</p>
<p>甲丙戊庚壬為陽干，乙丁己辛癸為陰乾，陽干遇子午則上見少陰，遇寅申則上見少陽，遇辰戌則上見太陽，陰乾遇丑未則上見太陰，遇卯酉則上見陽明，遇巳亥則上見厥陰，此五運之合於三陰三陽者也。帝首問此義，鬼臾區究未明言，此方明言之。六氣以少陰為首，厥陰為終，標即首也。（六十花甲，起於子午，終於巳亥，故少陰為標，厥陰為終）</p>
<p>厥陰之上，風氣主之，少陰之上，熱氣主之，太陰之上，濕氣主之，少陽之上，相火主之，陽明之上，燥氣主之，太陽之上，寒氣主之，所謂本也，是謂六元。</p>
<p>六氣為三陰三陽之本，是謂六元，元即本也。</p>
<p>帝曰：光乎哉道！明乎哉論！請著之玉版，藏之金匱，署曰《天元紀》。</p>

<h3>五運行大論（七十六）</h3>
<p>黃帝坐明堂，始正天綱，臨觀八極，考建五常，請天師而問之曰：論言天地之動靜，神明為之紀，陰陽之升降，寒暑彰其兆。</p>
<p>明堂，王者布政之堂。天綱，北斗，正鬥綱所建，以占天時也。八極即八方，觀八方分野，以察地理也。五常，五行之常，考五行常道，以測氣運也。論言，「氣交變論」之言。天地之動靜，以神明為之紀綱，陰陽之升降，以寒暑彰其徵兆，神明者，天地之妙用，如九星懸朗，七曜周旋是也，寒暑者，陰陽之氣候，所以生長收藏，全在乎此。</p>
<p>余聞五運之數於夫子，夫子之所言，正五氣之各主歲爾，首甲定運，余因論之。鬼臾區曰：土主甲己，金主乙庚，水主丙辛，木主丁壬，火主戊癸。</p>
<p>此述「天元紀」甲己之歲，土運統之一段。</p>
<p>子午之上，少陰主之，丑未之上，太陰主之，寅申之上，少陽主之，卯酉之上，陽明主之，辰戌之上，太陽主之，巳亥之上，厥陰主之，不合陰陽，其故何也？</p>
<p>此述「天元紀」子午之歲，上見少陰一段。帝問五運之合於三陰三陽如何，而鬼臾區答以子午之歲、上見少陰等語，究竟五運不合三陰三陽，故復問之。</p>
<p>岐伯曰：是明道也，此天地之陰陽也。夫數之可數者，人中之陰陽也，其所合，數之可得者也。夫陰陽者，數之可十，推之可百，數之可千，推之可萬。天地陰陽者，不以數推，以象之謂也。</p>
<p>天地陰陽，變化無窮，可以象取，不可以數推，非如人中之陰陽，可以數盡，何詎不合於五運耶！</p>
<p>帝曰：願聞其所始也。岐伯曰：昭乎哉問也！臣覽《太始天元冊文》：丹天之氣，經於牛女戊分，黅天之氣，經於心尾己分，蒼天之氣，經於危室柳鬼，素天之氣，經於亢氐昴畢，玄天之氣，經於張翼婁胃。所謂戊己分者，奎壁角軫，則天地之門戶也。夫候之所始，道之所生，不可不通也。黅，音今。</p>
<p>牛女在癸分，戊在乾分，丹氣經此，故戊癸化火。心尾在甲分，己在巽分，黅氣經此，故甲己化土。危室在壬分，柳鬼在丁分，蒼氣經此，故丁壬化木。亢氐在乙分，昴畢在庚分，素氣經此，故乙庚化金。張翼在丙分，婁胃在辛分，玄氣經此，故丙辛化水。此緣上古乾坤初闢，五氣經此，故《太始天元冊文》據之以立十干化氣之論，此五運之所始也。天不足西北，西北戊分，正當奎壁之宿，是謂天門，地不滿東南，東南己分，正當角軫之宿，是謂地戶。天地有門戶，則氣候有終始，夫候之所始，即道之所生，於此而測運氣之原，不可不通也。</p>
<p>帝曰：善。論言天地者，萬物之上下，左右者，陰陽之道路，未知其所謂也？</p>
<p>論言，「天元紀論」之言。</p>
<p>岐伯曰：所謂上下者，歲上下見陰陽之所在也。左右者，諸上見厥陰，左少陰，右太陽，見少陰，左太陰，右厥陰，見太陰，左少陽，右少陰，見少陽，左陽明，右太陰，見陽明，左太陽，右少陽，見太陽，左厥陰，右陽明，所謂面北而命其位，言其見也。</p>
<p>歲上下見陰陽所在，謂子午之歲，上見少陰，六氣隨地支迭遷，挨年上見。上謂司天，下謂在泉，下見之法詳下文。左右謂司天左右，面北而命其位，則左在西，右在東。六氣之序，厥陰、少陰、太陰、少陽、陽明、太陽，厥陰司天，則左少陰，右太陽，少陰司天，則太陰升於左，厥陰降於右，以次轉輪，遞為左右也。</p>
<p>帝曰：何謂下？岐伯曰：厥陰在上，則少陽在下，左陽明，右太陰，少陰在上，則陽明在下，左太陽，右少陽，太陰在上，則太陽在下，左厥陰，右陽明，少陽在上，則厥陰在下，左少陰，右太陽，陽明在上，則少陰在下，左太陰，右厥陰，太陽在上，則太陰在下，左少陽，右少陰，所謂面南而命其位，言其見也。</p>
<p>岐伯已答左右上見之義，帝復問左右下見之法。厥陰司天，則少陽在泉，左陽明，右太陰，少陰司天，則陽明在泉，太陽降於左，少陽升於右，亦以次輪轉，遞為左右也。面南而命其位，則左在東，右在西。</p>
<p>上下相遘，寒暑相臨，氣相得則和，不相得則病。帝曰：氣相得而病者何也？岐伯曰：以下臨上，不當位也。</p>
<p>司天在上，在泉在下，上下相遇，寒暑相臨，生則相得而氣和，克則不相得而人病。氣雖相得，而以下臨上，不當其位，亦不免於病。所謂君位臣則順，臣位君則逆（六「微旨論」語），以下臨上者，臣位君也（火有君火、相火）。</p>
<p>帝曰：動靜何如？岐伯曰：上者右行，下者左行，左右周天，余而復會也。</p>
<p>司天者右行，在泉者左行，左右周天，余而復會，所謂六期而環會也。（「天元紀論」語）</p>
<p>帝曰：余聞鬼臾區曰應地者靜，今夫子乃言下者左行，不知其所謂也？願聞何以生之乎？岐伯曰：天地動靜，五行遷復，雖鬼臾區，其上侯而已，猶不能遍明。</p>
<p>「天元紀論」：應地之氣，靜而守位，是應地者靜也，岐伯言應下者左行，是言地者亦不靜，故帝問之。然鬼臾區謂應天者動，應地者靜，言干動而支靜，非謂在泉者不行也，此不過藉以生論耳。天地之動靜，五行之遷復，其理微妙，雖鬼臾區，其位止上侯而已，猶不能遍明，古者官人以德，德大者其官尊，上侯非極位，故不能盡知也。</p>
<p>夫變化之用，天垂象，地成形，七曜緯虛，五行麗地。地者，所以載生成之形類也，虛者，所以列應天之精氣也，形精之動，猶根本之與枝葉也，仰觀其象，雖遠可知也。</p>
<p>天垂象，故七曜緯虛，虛者，所以列地下應天之精氣也，地成形，故五行麗地，地者，所以載天上生成之形類也。形為根之枝葉，精為形之根本，一氣相連，動則俱動。仰觀其象，雖遠可知，言天之七曜，乃五行之精，地之五形，乃七曜之形，七曜固動於上，五行亦動於下，無有不動者也。</p>
<p>帝曰：地之為下否乎？岐伯曰：地為人之下，太虛之中者也。帝曰：憑乎？岐伯曰：大氣舉之也。</p>
<p>下者左行，以地為下也，上動下靜，此為常理，地既為下，則理應靜矣，不知地為人之下耳，其實乃在太虛之中者也。蓋地為天之中氣，天包其外，地上地下皆天也，此非有所憑倚，乃天以大氣包舉其間，是以不至淪墜也。</p>
<p>燥以干之，暑以蒸之，風以動之，濕以潤之，寒以堅之，火以溫之。風寒在下，燥熱在上，濕氣在中，火遊行其間，寒暑六入，故令虛而化生也。</p>
<p>寒水在北，風木在東，自下而上，故曰風寒在下，是即下者左行也。熱火在南，燥金在西，自上而下，故曰燥熱在上，是即上者右行也。上熱下寒，兩氣逼蒸，則生濕氣，故土之化濕，其位在中。五行各一，惟火有君相之分，天上之熱，君火也，地下之溫，相火也。君火為相火之標，相火為君火之本，相火升則君火顯明於天上，君火降則相火封藏於地下。君相二火遊行於上下之間，寒來暑往，四時更代，則六氣迭入，地道周備，故萬物化生。地體雖實，而六氣內化，則沖虛而通暢也。</p>
<p>燥勝則地干，暑勝則地熱，風勝則地動，濕勝則地泥，寒勝則地裂，火勝則地固矣。</p>
<p>地在天中，六氣迭入，其體不動，而氣則無時不動矣。</p>
<p>帝曰：寒暑燥濕風火，在人合之奈何？其於萬物，何以生化？</p>
<p>天有六氣，人秉天氣而生，亦當有此六氣，何以合之？而六氣之於萬物，其初生化之理又如何？</p>
<p>岐伯曰：在天為玄，在人為道，在地為化，化生五味，道生智，玄生神。</p>
<p>此段與「天元紀論」同，言地之五行，即天之五神所化也。</p>
<p>東方生風，風生木，木生酸，酸生肝，肝生筋，筋生心。神在天為風，在地為木，在體為筋，在臟為肝，在氣為柔。其性為暄，其德為和，其用為動，其化為榮，其政為散，其令宣發，其變摧拉，其眚為隕，其蟲毛，其色為蒼，其味為酸，其志為怒。怒傷肝，悲勝怒，風傷肝，燥勝風，酸傷筋，辛勝酸。</p>
<p>在天為風，玄生神也。在地為木，其味為酸，化生五味也。在臟為肝，人之合於風木也。風生木，木生酸，酸生肝，肝生筋，筋生心，是其於萬物之生化也。悲者肺之志，燥者肺之氣，辛者肺之味，悲勝怒，燥勝風，辛勝酸，肺金克肝木也。</p>
<p>南方生熱，熱生火，火生苦，苦生心，心生血，血生脾。其在天為熱，在地為火，在體為脈，在臟為心，在氣為息。其性為暑，其德為顯，其用為躁，其化為茂，其政為明，其令鬱蒸，其變炎爍，其音燔焫，其蟲羽，其色為赤，其味為苦，其志為喜。喜傷心，恐勝喜，熱傷氣，寒勝熱，苦傷氣，咸勝苦。</p>
<p>人之合於熱火，熱火之生化如此。余同上文類推之。</p>
<p>中央生濕，濕生土，土生甘，甘生脾，脾生肉，肉生肺。其在天為濕，在地為土，在體為肉，在臟為脾，在氣為充。其性靜兼，其德為濡，其用為化，其化為盈，其政為謐，其令雲雨，其變動注，其眚淫潰，其蟲倮，其色為黃，其味為甘，其志為思。思傷脾，怒勝思，濕傷肉，風勝濕，甘傷脾，酸勝甘。</p>
<p>人之合於濕土，濕土之生化如此。余同上文類推之。</p>
<p>西方生燥，燥生金，金生辛，辛生肺，肺生皮毛，皮毛生腎。其在天為燥，在地為金，在體為皮毛，在臟為肺，在氣為成。其性為涼，其德為清，其用為固，其化為斂，其政為勁，其令霧露，其變肅殺，其眚蒼落，其蟲介，其色為白，其味為辛，其志為憂。憂傷肺，喜勝憂，熱傷皮毛，寒勝熱，辛傷皮毛，苦勝辛。</p>
<p>人之合於燥金，燥金之生化如此。余同上文類推之。</p>
<p>北方生寒，寒生水，水生咸，咸生腎，腎生骨髓，髓生肝。其在天為寒，在地為水，在體為骨，在臟為腎，在氣為堅。其性為凜，其德為寒，其用為藏，其化為肅，其政為靜，其令閉塞，其變凝冽，其眚冰雹，其蟲鱗，其色為黑，其味為咸，其志為恐。恐傷腎，思勝恐，寒傷血，燥勝寒，咸傷血，甘勝咸。</p>
<p>人之合於寒水，寒水之生化如此。余同上文類推之。</p>
<p>五氣更立，各有所先，非其位則邪，當其位則正。帝曰：病之生變何如？岐伯曰：氣相得則微，不相得則甚。</p>
<p>五氣更立，各有政令所先，非位則邪，如春行金令，當位則正，如春行木令也。相得謂生，不相得謂克也。</p>
<p>帝曰：主歲何如？岐伯曰：氣有餘則制己所勝而侮所不勝，其不及則己所不勝侮而乘之，己所勝輕而侮之。侮反受邪，侮而受邪，寡於畏也。</p>
<p>五氣各有所主之歲，氣有餘則制己所勝而侮己所不勝，如木製土而侮金也，氣不及則己所不勝侮而乘之，己所勝輕而侮之，如木被金克而土亦侮木也。五行之理，有勝有復，侮人者己反受邪，侮人而受邪者，以其肆無忌畏，為人所復也。</p>
<p>帝曰：天地之氣，何以候之？岐伯曰：天地之氣，勝復之作，不形於診也。《脈法》曰，天地之變，無以脈診，此之謂也。</p>
<p>天人同氣，脈本相應，但應常不應卒，勝復者，天地之變，故不形於脈。</p>
<p>帝曰：間氣何如？岐伯曰：隨氣所在，期於左右。帝曰：期之奈何？岐伯曰：從其氣則和，違其氣則病，不當其位者病，迭移其位者病，失守其位者危，尺寸反者死，陰陽交者死。先立其年，以知其氣，左右應見，然後乃可以言死生之逆順。</p>
<p>間氣，謂司天在泉左右之間氣。隨其氣之左右所在，而期於人脈之左右，以天地人同氣相應也。從其氣者，脈與氣應。不從其氣者，則謂之違也。不當其位，謂位不相得，左右錯亂。迭移其位，謂左右更換。失守其位，謂本部衰弱，反見克賊。尺寸反，謂上下倒置。陰陽交，謂左右貿遷（子午之年，少陰司天，卯酉之年，少陰在泉，則有尺寸反脈，寅申巳亥辰戌丑未之年，少陰在上下之左右，則有陰陽交脈，義詳「至真要論」）。先立其年之南政北政，知其氣之左右應見，然後可以言其死生之逆順也。</p>

<h3>六微旨大論（七十七）</h3>
<p>黃帝問曰：嗚呼遠哉！天之道也，如迎浮雲，若視深淵，視深淵尚可測，迎浮雲莫知其極。夫子數言謹奉天道，余聞而藏之，心私異之，不知其所謂也，願夫子溢志盡言其事，令終不滅，久而不絕，天之道，可得聞乎？</p>
<p>帝欲盡聞運氣之理，以垂久遠。</p>
<p>岐伯稽首再拜對曰：明乎哉問！天之道也，此因天之序，盛衰之時也。</p>
<p>因天運自然之序，而推其盛衰之時，以測常變也。</p>
<p>帝曰：願聞天道六六之節盛衰何也？岐伯曰：上下有位，左右有紀。少陽之右，陽明治之，陽明之右，太陽治之，太陽之右，厥陰治之，厥陰之右，少陰治之，少陰之右，太陰治之，太陰之右，少陽治之，此所謂氣之標，蓋南面而待之也。故曰因天之序，盛衰之時，移光定位，正立而待之，此之謂也。</p>
<p>三陰三陽，六氣之標，南面觀之，其序如此。六氣迭運，天序代更，盛衰之時自見。將來者進，成功者退，以時光遷移，定其位次，南面正立而待之，天氣循環，瞭然在目也。</p>
<p>少陽之上，火氣治之，中見厥陰，陽明之上，燥氣治之，中見太陰，太陽之上，寒氣治之，中見少陰，厥陰之上，風氣治之，中見少陽，少陰之上，熱氣治之，中見太陽，太陰之上，濕氣治之，中見陽明，所謂本也。本之下，中之見也，見之下，氣之標也，本標不同，氣應異象。</p>
<p>寒暑燥濕風火六氣，三陰三陽之本，故三陰三陽之上，六氣治之。少陽與厥陰為表裡，陽明與太陰為表裡，太陽與少陰為表裡，三陰三陽之上，六氣之下，各見其所相表裡之氣，是謂中氣。中氣之上，六氣為本，中氣之下，三陰三陽為標，本標不同，故人氣之應，其象亦異也。</p>
<p>帝曰：六氣標本，所從不同奈何？岐伯曰：氣有從本者，有從標本者，有不從標本者也。帝曰：願卒聞之。岐伯曰：少陽太陰從本，少陰太陽從本從標，陽明厥陰不從標本，從乎中也。</p>
<p>少陽之本火，太陰之本濕，本末同，故從本。少陰之本熱，其標陰，太陽之本寒，其標陽，本末異，故從本從標。陽明之中太陰，厥陰之中少陽，本末與中不同，故不從標本，從中。（王冰舊注）</p>
<p>故從本者化生於本，從標本者有標本之化，從中者以中氣為化也。</p>
<p>從本者氣化生於本，從標從本者標本皆司氣化，從中者以中氣為化，標本皆不用事也。</p>
<p>帝曰：善。病生於本，余知之矣，生於標者，治之奈何？岐伯曰：病反其本，得標之病，治反其本，得標之方。</p>
<p>病與本反，故得標病，治與本反，故得標方。</p>
<p>是故百病之起，有生於本者，有生於標者，有生於中氣者。有取本而得者，有取標而得者，有取中氣而得者，有取標本而得者，有逆取而得者，有從取而得者。逆正，順也，若順，逆也。以上四段，舊誤在「至真要論」中，今移正也。</p>
<p>病生不同，從其所生而取之者則病得，故取有逆從之殊。善取者，雖逆乎正，其實順也，不善取者，若順乎正，其實逆也。</p>
<p>帝曰：善。願聞地理之應六節氣位何如？岐伯曰：顯明之右，君火之位也，君火之右，退行一步，相火治之，復行一步，土氣治之，復行一步，金氣治之，復行一步，水氣治之，復行一步，木氣治之，復行一步，君火治之。</p>
<p>地理應六節，靜而守位，各有專宮，君火位於東南，治在春分後六十日，相火位於正南，治在小滿後六十日，濕土位於西南，治在大暑後六十日，燥金位於西北，治在秋分後六十日，寒水位於正北，治在小雪後六十日，風木位於東北，治在大寒後六十日，一年六氣之在位如此。</p>
<p>相火之下，水氣承之，水位之下，土氣承之，土位之下，風氣承之，風位之下，金氣承之，金位之下，火氣承之，君火之下，陰精承之。</p>
<p>承者，承其太過而克之也（仲景承氣湯義取於此）。陰精，水也。</p>
<p>帝曰：何也？岐伯曰：亢則害，承乃制，制則生化，外列盛衰，害則敗亂，生化大病。</p>
<p>五行之理，亢則害生，以勝之者承而克之，其氣乃制，制者，有所節制，而得其平也。制則六氣生化，循其盛衰之常，不至於過，害則六氣敗亂，生化之機大病，失其常矣。</p>
<p>帝曰：盛衰何如？岐伯曰：非其位則邪，當其位則正，邪則變甚，正則微。帝曰：何謂當位？岐伯曰：木運臨卯，火運臨午，土運臨四季，金運臨酉，水運臨子，所謂歲會，氣之平也。帝曰：非位何如？岐伯曰：歲不與會也。</p>
<p>天氣為客，地氣為主，主氣之盛衰，值歲會之年，是為當位，當位則為正，不當位則為邪，邪則其變甚，正則其變微。歲會者，木運臨卯（丁卯歲），火運臨午（戊午歲），土運臨四季（甲辰、甲戌、己丑、己未），金運臨酉（乙酉歲），水運臨子（丙子歲），干支同氣，氣之平也。</p>
<p>帝曰：土運之歲，上見太陰，火運之歲，上見少陽少陰，金運之歲，上見陽明，木運之歲，上見厥陰，水運之歲，上見太陽奈何？岐伯曰：天之與會也，故《天元冊》曰天符。天符歲會何如？岐伯曰：太乙天符之會也。應天為天符，承歲為歲直，三合為治。應天為天符三句，舊誤在「天元紀論」中，今正之。</p>
<p>運與司天合氣曰天符，天符而兼歲會曰太乙天符，此以應天而為天符，又以承歲而為歲直，是司天與中運年支三氣相合而為治也。</p>
<p>帝曰：其貴賤何如？岐伯曰：天符為執法，歲會為行令，太乙天符為貴人。帝曰：邪之中也奈何？岐伯曰：中執法者其病速而危，中行令者其病徐而持，中貴人其病暴而死。</p>
<p>位愈貴，則禍人愈劇。</p>
<p>帝曰：位之易也何如？岐伯曰：君位臣則順，臣位君則逆，逆則其病進其害速，順則其病遠其害微，所謂二火也。</p>
<p>客氣加於主氣，遷易無定，君上臣下則順，臣上君下則逆，逆則病進而害速，順則病遠而害微。所謂君臣之順逆者，君相二火也。</p>
<p>帝曰：五運行同天化者命曰天符，余知之矣，願聞同地化者何謂也？岐伯曰：太過而同天化者三，不及而同天化者亦三，太過而同地化者三，不及而同地化者亦三，此凡二十四歲也。</p>
<p>甲丙戊庚壬五陽年為太過，乙丁己辛癸五陰年為不及。</p>
<p>帝曰：願聞其所謂也？岐伯曰：甲辰甲戌太宮下加太陰，壬寅壬申太角下加厥陰，庚子庚午太商下加陽明，如是者三，癸巳癸亥少徵下加少陽，辛丑辛未少羽下加太陽，癸卯癸酉少徵下加少陰，如是者三。</p>
<p>太過而同地化者三，不及而同地化者亦三。</p>
<p>戊子戊午太徵上臨少陰，戊寅戊申太徵上臨少陽，丙辰丙戌太羽上臨太陽，如是者三，丁巳丁亥少角上臨厥陰，乙卯乙酉少商上臨陽明，己丑己未少宮上臨太陰，如是者三。除此二十四歲，則不加不臨也。</p>
<p>太過而同天化者三，不及而同天化者亦三。</p>
<p>帝曰：加者何謂？岐伯曰：大過而加同天符，不及而加同歲會也。帝曰：臨者何謂？岐伯曰：太過不及，皆曰天符，而變行有多少，病形有微甚，生死有早晏耳。</p>
<p>太過而加在泉為同天符，不及而加在泉為同歲會。太過不及而臨司天，皆曰天符，其變行有多少，則中之者病形有微甚，死生有早晏也。（以上四段，舊誤在「六元正紀」中，今移正之）</p>
<p>帝曰：善。願聞其步何如？岐伯曰：所謂步者，六十度而有奇，故二十四步積盈百刻，而成日也。</p>
<p>上文復行一步，所謂步者，六十度而有奇分。天行一日一度，六十度者，六十日也。一歲六步，三百六十日也。四年二十四步，積盈百刻，而成一日，蓋一歲三百六十五日二十五刻，故四年之內積盈百刻。</p>
<p>帝曰：六氣應五行之變何如？岐伯曰：位有終始，氣有初中，上下不同，求之亦異也。</p>
<p>天之六氣與地之五行，其相應有常有變。以地之六位有終始，天之六氣有初中，主客加臨，錯綜變化，其上下之動靜不同，則人之求之其法亦異也。</p>
<p>帝曰：求之奈何？岐伯曰：天氣始於甲，地氣始於子，子甲相合，命曰歲立。謹候其時，氣可與期。</p>
<p>甲為天干之首，故天氣始於甲，子為地支之首，故地支始於子，子甲相合，以紀年歲，六十年之歲氣於此立焉。於年歲之中，謹候其時節之代更，則天地之氣皆可與期，蓋氣隨時交，候其時至，而氣之太過不及俱見矣。</p>
<p>帝曰：願聞其歲六氣始終早晏何如？岐伯曰：明乎哉問也！甲子之歲，初之氣，天數始於水下一刻，終於八十七刻半。二之氣，始於八十七刻六分，終於七十五刻。三之氣，始於七十六刻，終於六十二刻半。四之氣，始於六十二刻六分，終於五十刻。五之氣，始於五十一刻，終於三十七刻半。六之氣，始於三十七刻六分，終於二十五刻。所謂初六，天之數也。</p>
<p>甲子歲，六十年之始，天氣始於甲，地氣始於子，故推衍六十年。歲氣以甲子為始，一年六步，一步六十日零八十七刻半，是謂一氣。初之一氣，始於漏水下一刻（大寒寅初初刻），終於六十日零八十七刻半。二之氣，始於八十七刻六分（春分子正初刻），終於七十五刻（亦六十日零八十七刻半。以後六氣俱同）。三之氣，始於七十六刻（小滿亥初初刻），終於六十二刻半。四之氣，始於六十二刻六分（大暑酉正初刻），終於五十刻。五之氣，始於五十一刻（秋分申初初刻），終於三十七刻半。六之氣，始於三十七刻六分（小雪午正初刻），終於二十五刻。一歲六氣，始終早晏如此，所謂初年之六氣，天數然也。</p>
<p>乙丑歲，初之氣，天數始於二十六刻，終於一十二刻半。二之氣，始於一十二刻六分，終於水下百刻。三之氣，始於一刻，終於八十七刻半。四之氣，始於八十七刻六分，終於七十五刻。五之氣，始於七十六刻，終於六十二刻半。六之氣，始於六十二刻六分，終於五十刻。所謂六二，天之數也。</p>
<p>乙丑歲，初之氣，天數始於二十六刻（大寒巳初初刻），終於一十二刻半。二之氣，始於一十二刻六分（春分卯正初刻），終於水下百刻。三之氣，始於一刻（小滿寅初初刻），終於八十七刻半。四之氣，始於八十七刻六分（大暑子初初刻），終於七十五刻。五之氣，始於七十六刻（秋分亥初初刻），終於六十二刻半。六之氣，始於六十二刻六分（小雪酉正初刻），終於五十刻。一歲六氣，始終早晏又如此，所謂二年之六氣，天數然也。</p>
<p>丙寅歲，初之氣，天數始於五十一刻，終於三十七刻半。二之氣，始於三十七刻六分，終於二十五刻。三之氣，始於二十七刻，終於一十二刻半。四之氣，始於一十二刻六分，終於水下百刻。五之氣，始於一刻，終於八十七刻半。六之氣，始於八十七刻六分，終於七十五刻。所謂六三，天之數也。</p>
<p>丙寅歲，初之氣，天數始於五十一刻（大寒申初初刻），終於三十七刻半。二之氣，始於三十七刻六分（春分午正初刻），終於二十五刻。三之氣，始於二十七刻（小滿巳初初刻），終於一十二刻半。四之氣，始於一十二刻六分（大暑子正初刻），終於水下百刻。五之氣，始於一刻（秋分寅初初刻），終於八十七刻半。六之氣，始於八十七刻六分（小雪子正初刻），終於七十五刻。一歲六氣，始終早晏又如此，所謂三年之六氣，天數然也。</p>
<p>丁卯歲，初之氣，天數始於七十六刻，終於六十二刻半。二之氣，始於六十二刻六分，終於五十刻。三之氣，始於五十一刻，終於三十七刻半。四之氣，始於三十七刻六分，終於二十五刻。五之氣，始於二十六刻，終於一十二刻半。六之氣，始於一十二刻六分，終於水下百刻。所謂六四，天之數也。次戊辰歲，初之氣，復始於一刻。常如是無已，周而復始。</p>
<p>丁卯歲，初之氣，天數始於七十六刻（大寒亥初初刻），終於六十二刻半。二之氣，始於六十二刻六分（春分酉正初刻），終於五十刻。三之氣，始於五十一刻（小滿申初初刻），終於三十七刻半。四之氣，始於三十七刻六分（大暑午正初刻），終於二十五刻。五之氣，始於二十六刻（秋分巳初初刻），終於一十二刻半。六之氣，始於一十二刻六分（小雪卯正初刻），終於水下百刻。一歲六氣，始終早晏又如此，所謂四年之六氣，天數然也（六二、六三、六四，猶言六氣二周、六氣三周、六氣四周）。次戊辰歲，初之氣，復始於一刻，與甲子年同。常如是循環無已，四年一周，周而復始。</p>
<p>帝曰：願聞其歲候何如？岐伯曰：悉乎哉問也！日行一周，天氣始於一刻，日行再周，天氣始於二十六刻，日行三周，天氣始於五十一刻，日行四周，天氣始於七十六刻，日行五周，天氣復始於一刻，所謂一紀也。是故寅午戌歲氣會同，卯未亥歲氣會同，辰申子歲氣會同，巳酉醜歲氣會同。終而復始。</p>
<p>歲候，一歲之大候。日行一周，謂一年也。甲子年，日行一周，天氣始於一刻，終於二十五刻，乙丑年，日行再周，天氣始於二十六刻，終於五十刻，丙寅年，日行三周，天氣始於五十一刻，終於七十五刻，丁卯年，日行四周，天氣始於七十六刻，終於百刻，戊辰年，日行五周，天氣復始於一刻，天數四年一周，所謂一紀也。四年之後，又復會同始初，是故寅午戌三年歲氣會同，卯未亥三年歲氣會同，辰申子三年歲氣會同，巳酉丑三年歲氣會同（會同者，六氣始終、刻數皆同也）。終而復始（子醜寅卯一終，辰巳午未一終，申酉戌亥一終），如環無端。（陰陽家以此為三合，因其會同故也）</p>
<p>帝曰：何謂初中？岐伯曰：初凡三十度而有奇，中氣同法。帝曰：初中何也？岐伯曰：所以分天地也。帝曰：願卒聞之。岐伯曰：初者地氣也，中者天氣也。</p>
<p>上文氣有初中，此復問初中之義。一日一度，一步六十度有奇，計六十日零八十七刻半。初凡三十度有奇，謂前半步，計三十日零四十三刻四分刻之三，中氣謂後半步，亦與此同法。初者地氣，地主升，升則化陽，故謂升者為地，中者天氣，天主降，降則化陰，故謂降者為天，曰初中者，所以分天地之氣也。</p>
<p>帝曰：其升降何如？岐伯曰：氣之升降，天地之更用也。帝曰：願聞其用也。岐伯曰：言天者求之本，言地者求之位，言人者求之氣交。</p>
<p>地氣上升，天氣下降，氣之升降，天地之更相為用也。天之六氣，為三陰三陽之本，六氣之降，天之用也，故言天者求之本。地之六步，為五行之位，六步之升，地之用也，故言地者求之位。天地以升降為用，則二氣之升降上下相交，人在其間，故言人者求之氣交，以氣交則變生，人受何氣之交則生何病，是以求之於此。</p>
<p>帝曰：何謂氣交？岐伯曰：上下之位，氣交之中，人之居也。故曰天樞之上，天氣主之，天樞之下，地氣主之，氣交之分，人氣從之，萬物由之，此之謂也。</p>
<p>氣交者，上下之位，二氣相交之中，人之居也。氣交之分，是謂天樞，故曰天樞之上，天氣主之，天樞之下，地氣主之，氣交之分，人氣從之，萬物由之，以為生化，正此謂也。（「至真要論」：身半以上，天之分也，天氣主之，身半以下，地之分也，地氣主之。半，所謂天樞也，臍為天樞，居人上下之中，一身氣交之分，此藉以喻天地氣交之中也）</p>
<p>帝曰：善。寒濕相遘，燥熱相臨，風火相值，其有間乎？岐伯曰：氣有勝復，勝復之作，有德有化，有用有變，變則邪氣居之。</p>
<p>寒濕燥熱風火六氣相交，正淫不同，以氣交不無勝復，有勝則必有復，勝復一作，則有德有化，有用有變，變則邪氣居之。人居氣交之中，受其邪氣，所以病也。</p>
<p>帝曰：願聞其用何如？岐伯曰：升已而降，降者謂天，降已而升，升者謂地。天氣下降，氣流於地，地氣上升，氣騰於天。故高下相召，升降相因，而變作矣。</p>
<p>所謂有用有變，升降者，天地之用也，地主升，升已而降，自上降者謂天，天主降，降已而升，自下升者謂地。天氣下降，則氣流於地，地氣上升，則氣騰於天。上下相召，升降相因，錯綜加臨，而變由此作，是有用有變之義。</p>
<p>帝曰：何謂邪乎？岐伯曰：夫物之生，從於化，物之極，由乎變，變化之相薄，成敗之所由也，故氣有往復，用有遲速。四者之有，而化而變，風之來也。</p>
<p>物之初生從於化，物之終極由乎變（「天元紀論」：物生謂之化，物極謂之變），變化之相薄迫，成敗之所由也，故氣有往復之殊，用有遲速之差。有此四者，錯綜相臨，變化不已，一遇勝復乖常，厲氣淫生，此風邪所從來也，是變則邪氣居之之義也。</p>
<p>帝曰：遲速往復，風所由生，而化而變，故因盛衰之變耳，成敗倚伏遊乎中何也？岐伯曰：成敗倚伏生乎動，動而不已，則變作矣。</p>
<p>遲速往復，風所由生，是固然矣，而變化之相薄，不過因其盛衰之異耳（變，異也。物生而化，是其盛時也，物極而變，是其衰期也，變化不同，故盛衰亦異），此何關於成敗之數？而成敗倚伏，遂遊乎中，是何故也？蓋成敗倚伏生乎動，變化相薄，益以遲速往復，錯綜加臨，是動也，動而不巳則變作，變作則成敗倚伏於其中矣。（變微則不失為成，變甚則必至於敗，一有變作，則成敗之機倚伏於此，《老子》禍兮福之所倚，福兮禍之所伏是也）</p>
<p>帝曰：有期乎？岐伯曰：不生不化，靜之期也。帝曰：不生化乎？岐伯曰：出入廢則神機化滅，升降息則氣立孤危，故非出入則無以生長壯老已，非升降則無以生長化收藏。</p>
<p>帝問變作於動，亦有靜期乎？生化則動，不生不化則靜，唯至不生不化，乃是靜之期也。帝問亦能不生化乎？此何能不生化也，天地人物，不外神氣，人物之神機化滅，天地之氣立，賴陰陽之升降，升降息則氣立孤危（「五常政論」：根於中者，命曰神機，神去則機息，根於外者，命曰氣立，氣止則化絕，亦同此義也），故人物非出入則無以生長壯老已，天地非升降則無以生長化收藏。天地無不升降之時，是無不生化之時，人物無不出入之時，亦無不生化之期矣。</p>
<p>是以升降出入，無器不有。器者，生化之宇，器散則分之，生化息矣，故無不出入，無不升降。化有小大，期有近遠，四者之有，而貴常守，反常則災害至矣。故曰無形無患，此之謂也。</p>
<p>天地不能無升降，人物不能無出入，是以升降出入，無器不有（器即物也，天地人物，皆物也，即皆器也）。既有升降出入，則必有生化，是器者，生化之宇也，除是器散，則升降出入分離，生化之機乃息矣（散者，敝壞而破散也。散則升者不降，降者不升，出者不入，入者不出，故曰分），故非器散，則無不升降，無不出入。無不升降出入，是無不生化也，有此生化之日，則有此極變之時，變化相薄，則有此成敗倚伏之期，但其生化有大小，則此期有近遠耳。小大近遠四者之有，不能無也，而貴守其常，不逐其變（靜則常，動則變），反常則災害至而禍敗作矣。然則物生而化，以至物極而變，天地人物所不能免也，變化相薄，則成敗倚伏於此生焉，以其有形也，故曰無形無患，此之謂也。（《老子》：吾所以有大患者，為吾有身，及吾無身，吾有何患，即此義）</p>
<p>帝曰：善。有不生不化乎？岐伯曰：悉乎哉問也！與道合同，惟真人也。帝曰：善。</p>
<p>帝問人不能無形也，亦有有形而不生不化者乎？有形而不生不化者，虛無清靜，與道合同，此惟真人乃能也。</p>

<h1>卷十一</h1>

<h2>運氣</h2>

<h3>氣交變大論</h3>
<p>（七十八　「六微旨論」：言人者，求之氣交，氣有勝復，勝復之作，有用有變。此論專言氣交之變，故取名如此。）</p>
<p>黃帝問曰：五運更治，上應天期，陰陽往復，寒暑迎隨，真邪相薄，內外分離，六經波盪，五氣傾移，太過不及，專勝兼併，願言其始，而有常名，可得聞乎？</p>
<p>五運代治，上應天干，逐年輪轉，各終期日。其間陰陽往復，寒暑迎隨，變化相乘，愆伏失正，因而真邪薄迫，內外相離，六經波盪，五氣傾移，則人受其災矣。而其氣運循環，盛衰不同，太過則專勝乎己，不及則兼併於人。願言其乖違之始，而令有一定之名，使天道昭著，人得遵守也。</p>
<p>岐伯稽首再拜對曰：昭乎哉問也！是明道也。此上帝所貴，先師傳之，臣雖不敏，往聞其旨。</p>
<p>上帝，天帝。先師，僦貸季也。</p>
<p>帝曰：余聞得其人不教，是謂失道，傳非其人，慢泄天寶，余誠菲德，未足以受至道，然而眾子哀其不終，願夫子保於無窮，流於無極，余司其事，則而行之奈何？</p>
<p>眾子，百姓也。不終，不得終其天年也。帝欲岐伯傳運氣之法，保赤子於無窮，流恩澤於無極，帝主司其事，則而行之，以惠萬民也。</p>
<p>岐伯曰：請遂言之也。《上經》曰：夫道者，上知天文，下知地理，中知人事，可以長久，此之謂也。</p>
<p>道者，有道者也。</p>
<p>帝曰：何謂也？岐伯曰：本氣位也。位天者，天文也，位地者，地理也，通乎人氣之變化者，人事也。故太過者先天，不及者後天，所謂治化，而人應之也。</p>
<p>位於天者，謂之天文，位於地者，謂之地理，天降地升，人在其中，通於人氣之變化者，人事也。五運之治化，居天地上下之間，與人同位，故其太過者先天，不及者後天，而人應之也。（運氣即人氣也）</p>
<p>帝曰：五運之化，太過何如？岐伯曰：歲木太過，風氣流行，脾土受邪，民病飧泄食減，體重煩冤，腸鳴腹支滿，上應歲星，甚則忽忽善怒，眩冒巔疾，衝陽絕者死不治。化氣不政，生氣獨治，雲物飛動，草木不寧，甚而搖落，反脅痛而吐甚，上應太白星。</p>
<p>風木太過，則克脾土，脾敗不能消化水穀，故飧泄腸鳴。肝位在左，土被木賊，脾氣不運，故左脅支滿。歲星，木星也。肝主怒，故忽忽善怒。厥陰之脈會於巔，故眩冒巔疾。衝陽，足陽明胃經動脈（在足跗上，仲景謂之趺陽），木賊土敗，故死不治。土主化，木主生，化氣失政，生氣獨治，雲物飛動，草木不寧。風木太過，濕土被賊，則燥金來復，故草木搖落。反脅痛而吐甚，肝脈循脅肋上行，脅痛者，肺金克肝木也。太白，金星也。</p>
<p>歲火太過，炎暑流行，肺金受邪，民病虐，少氣咳喘血溢，血泄注下，嗌燥耳聾，中熱肩背熱，上應熒惑星，甚則胸中痛，脅支滿脅痛，膺背肩胛間痛，兩臂內痛，身熱骨痛而為浸淫，太淵絕者死不治。收氣不行，長氣獨明，雨水霜寒，病反譫妄狂越，咳喘息鳴，下甚血溢泄不已，上應辰星。</p>
<p>熱火太過，則克肺金，肺病不能下降，收斂失政，故少氣咳喘血溢。大腸不斂，故血泄注下。足少陽從相火化氣，其脈下耳循頸，入缺盆，相火上炎，故嗌燥耳聾。肺氣逆行，上衝肩背，故肩背熱。熒惑，火星也。肺居胸中，自右脅下行，故胸中痛，右脅支滿而痛。胸前曰膺，肩後曰腫，肺脈從臂內下行，肺經逆沖，故膺背肩胛臂內皆痛。熱淫瘡生，皮內濕爛，黃水流溢，隨處浸潰，則曰浸淫。太淵，手太陰肺經動脈，即寸口之關部也。金主收，火主長，收氣不行，長氣獨明，熱火太過，燥金被賊，則寒水來復，故雨水霜寒。水勝火奔，拔根上炎，故譫妄狂越，咳喘息鳴。水旺土敗，升降倒行，金逆則血溢於上，木陷則血泄於下。辰星，水星也。</p>
<p>歲土太過，雨濕流行，腎水受邪，民病腹痛清厥，意不樂，體重煩冤，上應鎮里，甚則肌肉萎，足痿不收，行善瘛，腳下痛，飲發中滿食減，四肢不舉，太谿絕者死不治。變生得位，藏氣伏，化氣獨治，泉湧河衍，涸澤生魚，鱗見於陸，風雨大至，土崩潰，病腹滿溏泄腸鳴，反下甚，上應歲星。</p>
<p>濕土太過，則克腎水，土鬱脾滯，故腹痛。脾主四肢，四肢諸陽之本，脾氣四達，故手足溫，脾病不能行氣於四肢，故手足清厥。脾主憂，故不樂。鎮星，土星也。脾主肌肉，濕旺脾郁，故肉萎。瘛，筋脈急縮也。濕盛則水停氣阻，故飲發中滿。太谿，足少陰腎經動脈（在內踝後陷中）。土無專宮，寄旺四季之月，各十八日，是即其位也，土主化，水主藏，變生而得土旺之位，藏氣伏，化氣獨治，泉湧河衍，涸澤生魚，鱗見於陸。濕土太過，寒水被賊，則風木來復，故風雨至，土崩潰。肝木克脾土，故腹滿溏泄腸鳴，反下甚也。</p>
<p>歲金太過，燥氣流行，肝木受邪，民病胸痛引背，兩脅下滿，痛引少腹，目赤眥瘍，耳無所聞，上應太白星，甚則喘咳逆氣，肩背痛，尻陰股膝髀腨䯒足皆痛，太衝絕者死不治。收氣峻，生氣下，草木斂，蒼干凋隕，病反胠脅暴痛，不可反側，咳逆甚而血溢，上應熒惑星。</p>
<p>燥氣太過，則克肝木，胸痛引背，肺自病也，兩脅下滿，痛引少腹，木受金刑，肝木鬱陷也。肝竅於目，肝病則火胎抑鬱，溫化為熱，故目赤眥瘍。膽脈循耳，與肝為表裡，肝陷膽逆，濁氣升塞，故耳聾。喘咳逆氣，肩背痛，肺金上逆也。尻，尾骶骨，髀，股骨，䯒，足脛骨，尻陰股膝髀腨胻足皆痛，肝氣下陷也。太衝，足厥陰肝經動脈（在足跗上，大指後高骨）。收氣峻，生氣下，草木斂，蒼干凋隕，燥金太過。風木被賊，則熱火來復，故胠脅（脈行右脅）暴痛，不可反側。金受火刑，故咳逆。甚則收氣全失，故血上溢，而為衄也。</p>
<p>歲水太過寒氣流行心火受邪，民病身熱煩心躁悸，陰厥上下中寒，譫妄心痛，寒氣早至，上應辰星，甚則腹大脛腫，喘咳寢汗出憎風，神門絕者死不治。大雨至，埃霧朦郁，濕氣變物，病反腹滿腸鳴，溏泄食不化，渴而妄冒，上應鎮星。</p>
<p>寒水太過，則克心火，水旺火奔，故身熱煩心躁悸。水寒陰盛，故上下厥冷。上謂手，下謂足。水泛土濕，故腹大脛腫。土濕胃逆，肺失降斂，故喘咳盜汗。汗泄表疏，故憎風。神門，手少陰心經動脈（在掌後銳骨之端）。寒水太過，熱火被賊，則濕土來復，故大雨至，埃霧朦郁，濕氣變物。水受土刑，濕旺脾郁，故腹滿腸鳴，溏泄而食不化也。濕勝水敗，藏氣失政，心火上炎則渴，神不根精，故譫妄昏冒也。</p>
<p>帝曰：善。其不及何如？岐伯曰：悉乎哉問也！歲木不及，燥乃大行，生氣失應，涼雨時至，草木晚榮，肅殺而甚，則剛木闢著，柔萎蒼干，上應太白星，民病中清，胠脅痛，少腹痛，腸鳴溏泄，上臨陽明，生氣失政，化氣乃急，白露早降，收殺氣行，寒雨害物，其谷白堅，其主蒼早。復則炎暑流行，柔脆草木焦槁，下體再生，華實齊化，病寒熱瘡瘍痱疹癰痤，心氣晚治，上勝肺金，咳而鼽，白氣乃屈，素谷不成，上應熒惑、太白星。</p>
<p>風木不及，則燥金乘之，故生氣失應，草木晚榮。金刑木敗，故剛木難凋，則闢著而枯槁，柔木易萎，故蒼干而隕落。金氣清涼，故病中清。肝經被傷，故胠脅痛。肝氣下陷，郁沖脾土，故少腹痛生，腸鳴溏泄。上臨陽明，燥金司天，合邪刑木，故生氣失政，化氣乃急（金性收斂勁急，故土從金化也）。金色白而性堅，故其谷白堅。木色蒼，木敗故蒼谷早凋。金勝木賊，則熱火來復，草木焦槁，下體再生，根萌重發也。火勝金負，則熒惑光芒，太白喑淡，後文仿此。</p>
<p>歲火不及，寒乃大行，長政不用，物榮而下，凝慘而甚，則陽氣不化，乃折榮美，上應辰星，民病寒中，胸中痛，脅支滿，兩脅痛，膺背肩胛間及兩臂內痛，鬱冒朦昧，心痛暴暗，胸腹大，脅下與腰背相引而痛，屈不能伸，髖髀如裂，上臨太陽，則雨雪冰霜不時降，大寒數舉，蟄蟲早藏，地積堅冰，則陽光不治，其谷秬。復則埃郁，大雨且至，病鶩溏腹滿，飲食不下，寒中腸鳴，注泄腹痛，暴攣痿痹，足不任身，黑氣乃辱，玄谷不成，上應鎮星、辰星。</p>
<p>熱火不及，則寒水乘之，故長政不用，物榮而下（下謂零落），水刑火敗，故陽光不治，乃折榮美。寒水凌心，心臟受傷，上衝胸背，故胸背肩胛皆痛。心脈從臂內後廉走手小指，故臂內痛。足少陽化氣相火，其經循脅下行，故兩脅滿痛。足太陽寒水之經行身之背，挾脊抵腰，寒水勝火，故脅下與腰背相引而痛。足太陽經貫臀，循髀外，入膕中，足少陽經循髀外，出膝外廉，故髖髀如裂。上臨太陽，寒水司天，合邪刑火，故雨雪冰霜時降，大寒數舉，蟄蟲早藏。水色黑，秬，黑谷也。水勝火賊，則濕土來復，埃郁昏朦，大雨且至。鶩溏，大便泄利，溏如鴨糞也。</p>
<p>歲土不及，風乃大行，化氣不令，草木茂榮，飄揚而甚，則秀而不實，上應歲星，蟲食甘黃，脾土受邪，民病食少失味，飧泄霍亂，體重腹痛，筋骨繇復，肌肉瞤酸，上臨厥陰，流水不冰，蟄蟲來見，草木再榮，藏氣不用，其谷蒼。復則收政嚴峻，名木蒼調，病胸脅暴痛，下引少腹，善太息，蒼谷乃隕，上應太白、歲星。</p>
<p>濕土不及，則風木乘之，故化氣失令，草木茂榮。木刑土敗，故秀而不實。蟲因木化，甘為土味，黃為土色，風木賊土，故蟲食甘黃。土病不能消納水穀，故食少失味（脾主五味），飧泄霍亂。脾土濕陷，不能升運，故體重。下遏肝氣，為乙木衝擊，故腹痛。風木飄揚，故筋骨繇復，肌肉瞤酸（繇與搖同，復者，動搖不已也。瞤，動也。肝主筋，脾主肉，風木剋土，故筋搖肉動。木鬱於土，故作酸）。上臨厥陰，風木司天，合邪刑土，故流水不冰，蟄蟲來見，春木發生，則冰泮蟄啟故也。木勝土賊，則燥金來復，收政嚴峻，名木蒼調也。</p>
<p>歲金不及，炎火乃行，生氣乃用，長氣專勝，庶物以茂，燥爍以行，上應熒惑星，民病肩背瞀重，鼽嚏，便血注下，上臨少陰少陽，火燔焫，水泉涸，物焦槁，收氣乃後，其谷丹。復則寒雨暴至，乃零冰雹霜雪殺物，藏氣舉事，蟄蟲早附，陰厥且格，陽反上行，病寒中口瘡，甚則心痛，頭腦戶痛，延及腦頂，發熱，赤氣後化，丹谷不成，上應熒惑、辰星。</p>
<p>歲金不及，則熱火乘之，故生氣乃用，長氣專勝。火刑金敗，故庶物以茂，燥爍以行。肺氣上逆，故肩背督重（瞀，悶也）。肺氣鬱遏，上出鼻竅，故鼽嚏作（鼽，鼻塞流涕也，嚏，鼻鳴涕噴也）。肺與大腸表裡，大腸失斂，故便血注下。上臨少陰君火、少陽相火司天，合邪刑金，故火燔水涸，草木焦槁。火勝金賊，則寒水來復，寒雨暴至，冰雪飄零。寒水下凝，陽格火升，故生口瘡頭痛上熱之證也。</p>
<p>歲水不及，濕乃大行，長氣反用，化氣乃速，暑雨數至，上應鎮星，民病腹滿身重濡泄，寒瘍流水，腰股痛發，膕腨股膝不便，煩冤，足痿清厥，腳下痛，甚則跗腫，上臨太陰，藏氣不政，腎氣不衡，其谷黅。復則大風暴發，草偃木零，生長不鮮，面色時變，筋骨並闢，肉瞤瘛，目視䀮䀮，物疏璺，肌肉胗發，氣並膈中，痛於心腹，黃氣乃損，黅谷不登，上應歲星、鎮星。（瞤，如雲切。瘛，音熾。䀮，音荒。璺，音問）</p>
<p>歲水不及，則濕土乘之，故長氣反用，化氣乃速。土刑水敗，故暑雨數至。濕旺脾郁，故腹滿身重濡泄。濕瘀肌膚，皮肉潰爛，故寒瘍流水。濕流關節，故腰膝膕腨足跗痛痿臃腫。上臨太陰，濕土司天，合邪刑水，故藏氣失政，腎氣不平。土勝水賊，則風木來復，飄風暴發，草偃木零。肝主五色，故面色時變。風動燥發，故筋骨並闢（並，攣縮也。闢，偏斜也）。肝竅於目，故目視䀮䀮（䀮䀮，目不明也）。風木催裂，故物疏璺（璺，裂也）。風傷衛氣，衛閉營郁，故肌肉生胗（胗與疹同，營熱泄於汗孔，則發疹點也）。肝膽雙刑脾胃，故心腹俱痛。黅，黃色也。</p>
<p>帝曰：善。願聞其時也。岐伯曰：悉乎哉問也！木不及，春有鳴條暢律之化，則秋有霧露清涼之政，春有慘淒殘賊之勝，則夏有炎暑燔爍之復，其眚東，其臟肝，其病內舍胠脅，外在關節。胠，音區。</p>
<p>帝問五行不及，各有勝復，願聞其勝復之時。木旺於春，木不及，春有鳴條暢律之化；是金不刑木而木得其政也，則秋有霧露清涼之政，是火不刑金而金得其政也，春有慘淒殘賊之勝，是金勝木也，則夏有炎暑燔爍之復，是火勝金也。五行之理，不勝則不復，有勝則有復，自然之數如是（下文仿此）。木位於東，故其眚東。在臟為肝，故其臟肝。肝脈上循脅肋，故其病內舍胠脅（腋下脅上為胠）。肝主筋，諸筋者皆屬於節（「五臟生成論」語），故外在關節。</p>
<p>火不及，夏有炳明光顯之化，則冬有嚴肅霜寒之政，夏有慘淒凝裂之勝，則不時有埃昏大雨之復，其眚南，其髒心，其病內舍膺脅，外在經絡。</p>
<p>火旺於夏，火不及，夏無水勝，則冬無土復，夏有水勝，則不時有土復。土不主時，寄旺四季，故復無定時。火位於南，在臟為心。心脈從心系上肺，下出腋下，故其病內舍膺脅。心主脈，故外在經絡。</p>
<p>土不及，四維有埃塵潤澤之化，則春有鳴條鼓拆之政，四維發振拉飄騰之變，則秋有肅殺霖霪之復，其眚四維，其臟脾，其病內舍心腹，外在肌肉四肢。</p>
<p>土寄旺於四季，土不及，四維無木勝，則春無金復，四維有木勝，則秋有金復。土位於四維，在臟為脾。脾脈入腹上膈，注胸中，故其病內舍心腹。脾主肌肉，行氣於四肢，故外在肌肉四肢。</p>
<p>金不及，夏有光顯鬱蒸之令，則冬有嚴凝整肅之應，夏有炎爍燔燎之變，則秋有冰雹霜雪之復，其眚西，其臟肺，其病內舍膺脅肩背，外在皮毛。</p>
<p>金旺於秋，金不及，夏無火勝，則冬無水復，夏有火勝，則秋有水復。金位於西，在臟為肺。肺脈上膈，橫出腋下，故其病內舍膺脅肩背（肺位在胸，「脈要精微論」：背者胸中之府，背曲肩隨，府將壞矣，故其病內舍膺脅肩背）。肺主皮毛，故外在皮毛。</p>
<p>水不及，四維有湍潤埃云之化，則不時有和風生髮之應，四維發埃昏驟注之變，則不時有飄蕩振拉之復，其眚北，其臟腎，其病內舍腰脊骨髓，外在溪谷踹膝。（湍，通官切，踹與腨同，音篆）</p>
<p>水旺於冬，水不及，四維無土勝，則不時無木復，四維有土勝，則不時有木復。水位於北，在臟為腎。腎脈上髎內（髎，脮肚也），出膕中（膝後為膕），上股貫脊，腎主骨髓，故其病內舍腰脊骨髓，外在溪谷踹膝（溪谷者，膝踝關節之處，腎水所注也）。</p>
<p>夫五運之政，猶權衡也，高者抑之，下者舉之，化者應之，變者復之。此生長化成收藏之理，氣之常也，失常則天地四塞矣。</p>
<p>權，稱錘也，衡，稱杆也，衡以稱物，物有輕重，則衡有高低，權得其宜，則衡平矣。五運之政，猶權衡之平，高者抑之使低，下者舉之使上（抑其太過，扶其不及），化者應之以祥和，變者復之以刑威。此生長化成收藏之理，氣之常也，失常則天地四塞，造化不靈矣。</p>
<p>故曰天地之動靜，神明為之紀，陰陽之往復，寒暑彰其兆，此之謂也。</p>
<p>四句是「五運行論」。</p>
<p>帝曰：夫子之言五氣之變，四時之應，可謂悉矣。夫氣之動亂，觸遇而作，發無常會，卒然災合，何以期之？岐伯曰：夫氣之動變，固不常在，而德化政令災變，不同其候也。</p>
<p>五氣之變，謂歲木太過以下十段。四時之應，謂木不及，春有鳴條暢律之化以下五段。帝問五氣之動，亂其常理，隨遇而作，發無定時，卒然災合，何以期之？夫氣之動作變亂，固不常在，但雖卒然而合，而其為德為化為政為令為災為變，亦自不同其候，未始難期也。</p>
<p>帝曰：何謂也？岐伯曰：東方生風，風生木，其德敷和，其化生榮，其政舒啟，其令風，其變振發，其災散落。</p>
<p>木氣之德化政令災變不同，其候如此。</p>
<p>南方生熱，熱生火，其德彰顯，其化蕃茂，其政明曜，其令熱，其變銷爍，其災燔焫。</p>
<p>火氣之德化政令災變不同，其候如此。</p>
<p>中央生濕，濕生土，其德辱蒸，其化豐備，其政安靜，其令濕，其變驟注，其災霖潰。</p>
<p>土氣之德化政令災變不同，其候如此。</p>
<p>西方生燥，燥生金，其德清潔，其化緊斂，其政勁切，其令燥，其變肅殺，其災蒼隕。</p>
<p>金氣之德化政令災變不同，其候如此。</p>
<p>北方生寒，寒生水，其德淒滄，其化清謐，其政凝肅，其令寒，其變凜冽，其災冰雪霜雹。</p>
<p>水氣之德化政令災變不同，其候如此。</p>
<p>是以察其動也，有德有化，有政有令，有變有災，而物由之，而人應之也。</p>
<p>察五氣之動，既有德化政令災變之不同，則物必由之，人必應之，雖卒然災合，發無常會，無不可期也。</p>
<p>帝曰：夫子之言歲候不及太過上應五里，今夫德化政令災眚變易非常而有也，卒然而動，其亦為之變乎？岐伯曰：承天而行之，故無妄動，無不應也，卒然而動者，氣之交變也，其不應焉，故曰應常不應卒，此之謂也。</p>
<p>帝問歲候之太過不及上應五星（謂歲木太過、歲木不及十段），而德化政令災變不常有也，卒然而動，五星亦為之變乎？蓋五運承天而行之，故無妄動，五星無不應也，至於卒然而動者，是乃二氣相交，偶然之變也，則五星不應焉。故曰應常不應卒，此之謂也。</p>
<p>帝曰：其應奈何？岐伯曰：各從其氣化也。帝曰：其行之疾徐逆順何如？岐伯曰：以道留久，逆守而小，是謂省下。以道而去，去而速來，曲而過之，是謂省遺過也。久留而環，或離或附，是謂議災與其德也。</p>
<p>各從其氣化者，五行之星，各從五行之氣化也。五星之行，有疾徐逆順之異，以其所行之道，遲留延久，逆守本度，而光芒甚小，是謂省其下之分野君臣有過與有德也。以道而去，去而速來，委曲而過之，是謂省察其所遺漏之過失也。久留而環繞，或違離，或附合，迴旋不去，是謂議其災殃與其福德也。</p>
<p>應近則小，應遠則大，芒而大倍常之一其化甚，大常之二其眚即也，小常之一其化減，小常之二是謂臨視，省下之過與其德也，德者福之，過者伐之。是以象之見也，高而遠則小，下而近則大，大則喜怒邇，小則禍福遠。</p>
<p>應近則星小（近謂微也），應遠則星大（遠謂甚也），光芒而大倍常之一，則其化甚，大常之二，則其眚即（其眚在即）。小常之一，則其化減，小常之二，則其眚遙，是謂臨視分野，省下之過與其德也，有德者福之，有過者伐之。是以星象之見，高而遠則小，下而近則大，大則天之喜怒邇，小則天之禍福遠也。</p>
<p>歲運大過，則運星北越，運氣相得，則各行以道。故歲運太過，畏星失色而兼其母，不及則色兼其所不勝。</p>
<p>運星，主運之星，歲運太過，則運星不守本度而北犯紫微、太乙之座，運氣相得，則運星各行以道，不越位也。運星盛衰，視乎歲運，故歲運大過，則畏星失其本色而兼其母色（畏星，所畏之星，如運星屬木，則土為畏星，失其黃色而兼母之赤色也），歲運不及，則運星之色兼其所不勝（如木不及則兼金色）。</p>
<p>帝曰：其災應何如？岐伯曰：亦各從其化也，故時至有盛衰，凌犯有逆順，留守有多少，形見有善惡，宿屬有勝負，徵應有吉凶矣。</p>
<p>其災變之應，亦各從其五行之化。其時至則有盛衰（當時則盛，非時則衰），凌犯則有逆順（金凌木為順，金犯火為逆），留守則有多少（久留為多，暫守為少），形見有善惡（喜澤為善，怒燥為惡），宿屬有勝負（二十八宿分屬十二辰次，五星所臨，有勝地有敗地），合而論之，徵應乃有吉凶之殊矣。</p>
<p>帝曰：其善惡何謂也？岐伯曰：有善有怒，有憂有喪，有澤有燥。此象之常也，必謹察之。</p>
<p>星有喜怒憂喪燥澤之異，喜澤為善，憂喪怒燥為惡。此星象形見之常，宜謹察之也。</p>
<p>帝曰：六者高下異乎？岐伯曰：象見高下，其應一也，故人亦應之。</p>
<p>帝問：喜怒憂喪燥澤六者，設星之高下不同，其應亦當異乎？蓋星象雖見高下，其應則一也，故人亦應之，無有殊也。</p>
<p>帝曰：善。其德化政令之動靜損益皆何如？岐伯曰：夫德化政令災變，不能相加也，勝復盛衰，不能相多也，往來大小，不能相過也，用之升降，不能相無也，各從其動而復之耳。</p>
<p>德化政令災變，視乎五氣之動靜，既有動靜不同，自應有損益輕重之差，似乎不得一例而不然也。德化政令災變，報施均平，一毫不能相加也。勝復盛衰之數，循環有宅，一毫不能相多也。往來大小之分，（往來，進退消長也）張弛有常，一毫不能相過也。上下升降之用，氣化有準，一毫不能相無也。各從其動之微甚而報復之耳。</p>
<p>帝曰：其病生何如？岐伯曰：德化者氣之祥，政令者氣之彰，變易者復之紀，災眚者傷之始，氣相勝者和，不相勝者病，重感於邪，則甚也。</p>
<p>德化者氣之祥和，政令者氣之彰顯，變易者招復之紀，災眚者感傷之始。勝復之氣，勢力均平，足以相敵者和，不相敵者病，重感於邪則病甚也。</p>
<p>帝曰：善。所謂精光之論，大聖之業，宣明大道，通於無窮，究於無極也。余聞之，善言天者，必應於人，善言古者，必驗於今，善言氣者，必彰於物，善言應者，同天地之化，善言化言變者，通神明之理，非夫子孰能言至道歟！乃擇吉日良兆而藏之靈蘭之室，每旦讀之，命曰氣交變，非齋戒不敢發，慎傳也。</p>

<h3>五常政大論（七十九）</h3>
<p>黃帝問曰：太虛寥廓，五運回薄，衰盛不同，損益相從，願聞平氣何如而名？何如而紀也？岐伯對曰：昭乎哉問也！木曰敷和，火曰升明，土曰備化，金曰審平，水曰靜順。</p>
<p>回薄者，迴旋而薄迫也。以其衰盛不同，故有損益相殊。衰則不及，盛則太過，其非盛非衰，是謂平氣平氣者，木曰敷和（敷宣和氣，木之德也），火曰升明（升達明顯，火之德也），土曰備化（化成豐備，土之德也），金曰審平（刑殺平審，金之德也），水曰靜順（安靜柔順，水之德也）。</p>
<p>帝曰：其不及奈何？岐伯曰：木曰委和，火曰伏明，土曰卑監，金曰從革，水曰涸流。</p>
<p>陽和委廢，故曰委和。光明曲伏，故曰伏明。卑微監製，故曰卑監（土氣遏陷，下為木氣所刑，是謂卑監。如唐人命將，以閹官監軍，動則牽制，將卑權輕也）。從順變革，是曰從革（金性順降，革而不降，是謂從革）。源流涸竭，是曰涸流。</p>
<p>帝曰：太過何謂？岐伯曰：木曰發生，火曰赫曦，土曰敦阜，金曰堅成，水曰流衍。</p>
<p>生氣暢茂，是曰發生。陽光炎烈，是曰赫曦。氣化豐厚，是曰敦阜。收成堅實，是曰堅成。源流浩衍，是曰流衍。</p>
<p>帝曰：三氣之紀，願聞其候。岐伯曰：悉乎哉問也！敷和之紀，木德周行，陽舒陰布，五化宣平，其氣端，其性隨，其應春，其類木，其用曲直，其化生榮，其候溫和，其政發散，其令風，其臟肝，肝其畏清，其主目，其養筋，其病裡急支滿，其蟲毛，其畜犬，其谷麻，其果李，其實核，其物中堅，其色蒼，其味酸，其音角，其數八。</p>
<p>肝其畏清，木不勝金也。裡急者，肝氣不行，支滿者，肝脈循脅也。八者，木之成效也（《河圖》數，天三生木，地八成之）。</p>
<p>升明之紀，正陽而治，德施周布，五化均衡，其氣高，其性達，其應夏，其類火，其用燔灼，其化蕃茂，其候炎暑，其政明曜，其令熱，其髒心，心其畏寒，其主舌，其養血，其病瞤瘛，其蟲羽，其畜馬，其穀麥，其果杏，其實絡，其物脈，其色赤，其味苦，其音徵，其數七。</p>
<p>心其畏寒，火不勝水也。瞤者，肌肉動惕，瘛者，筋脈急攣。七者，火之成數。地二生火，天七成之。</p>
<p>備化之紀，氣協天休，德流四政，五化齊修，其氣平，其性順，其應長夏，其類土，其用高下，其化豐滿，其候溽蒸，其政安靜，其令濕，其臟脾，脾其畏風，其主口，其養肉，其病痞，其蟲倮，其畜牛，其谷稷，其果棗，其實肉，其物膚，其色黃，其味甘，其音宮，其數五。</p>
<p>土為四象之母，故德流四政（四政，金木水火）。脾其畏風，土不勝木也。痞者，脾氣不運，則病痞塞。五者，土之生數也。（天五生土，地十成之）</p>
<p>審平之紀，收而無爭，殺而無犯，五化宣明，其氣潔，其性剛，其應秋，其類金，其用散落，其化堅斂，其候清切，其政勁肅，其令燥，其臟肺，肺其畏熱，其主鼻，其養皮毛，其病咳，其蟲介，其畜雞，其谷稻，其果桃，其實殼，其物外堅，其色白，其味辛，其音商，其數九。</p>
<p>肺其畏熱，金不勝火也。九者，金之成數（地四生金，天九成之）。</p>
<p>靜順之紀，藏而勿害，治而善下，五化咸整，其氣明，其性下，其應冬，其類水，其用沃衍，其化凝堅，其候凝肅，其政流衍，其令寒，其臟腎，腎其畏濕，其主二陰，其養骨髓，其病厥，其蟲鱗，其畜彘，其谷豆，其果慄，其實濡，其物濡，其色黑，其味鹹，其音羽，其數六。</p>
<p>腎其畏濕，水不勝土也。其主二陰，當云其主耳（腎開竅於二陰，但他臟皆上主五官，此獨云主陰，於例不倫）。濡，物之津液也。六者，水之成數（天一生水，地六成之）。</p>
<p>故生而勿殺，長而勿罰，化而勿制，收而勿害，藏而勿抑，是謂平氣。</p>
<p>制，即監也，有制曰卑監，無制曰備化。</p>
<p>委和之紀，是謂勝生，生氣不政，化氣乃揚，長氣自平，收令乃早，涼雨時降，風雲並興，草木晚榮，蒼干凋落，物秀而實，膚肉內充，其氣斂，其用聚，其主霧露悽愴，其臟肝，其發驚駭，其動軟戾拘緩，其病搖動注恐，其蟲毛介，其畜雞犬，其谷稷稻，其果棗李，其實核殼，其色白蒼，其味酸辛，其聲角商，從金化也。少角與判商同，上角與正角同，上商與正商同，上宮與正宮同，其病肢廢癰腫瘡瘍，邪傷肝也。蕭鐶肅殺，則炎赫沸騰，眚於三，所謂復也，其主飛蠹蛆雉，乃為雷霆。</p>
<p>勝生，金刑木也（木主生）。木衰不能制土，故生氣不政，化氣乃揚（土主化）。木衰不能生火刑金，故長氣自平（火主長），收令乃早（金主收）。燥金司權，則涼雨時降。濕土無制，則風雲並興。肅殺兼化，則草木晚榮，蒼干凋落。金主收成，故物秀而實。膚肉內充，土氣旺也。軟戾拘緩，筋病也（肝主筋。軟，弱。戾，強。拘，攣。緩，松也）。搖動注恐，風飄而神怯也（肝病則風生而動搖。肝主怒，腎主恐，肝氣盛則怒，虛則下陷於水而恐生。注者，木鬱賊土，而為泄利也）。木不及，則曰少角，金氣乘之，判與金化相同（判，半也），故少角與判商同（化同少商）。厥陰司天，則曰上角（丁巳、丁亥年），木不及而得司天同氣之助，則以上角而同正角，故曰上角與正角同。陽明司天，則曰上商（丁卯、丁酉年），木不及而遇司天勝己之克，則以上商而同正商，故曰上商與正商同。太陰司天，則曰上宮（丁丑、丁未年），木不制土而值濕土司天之時，則以上宮而同正宮，故曰上宮與正官同。凡此或燥或濕，皆傷肝氣，其病肢節殘廢，癰腫瘡瘍（筋攣則肢廢，關節壅阻，則生癰腫瘡瘍）。金勝之極，蕭瑟肅殺，則火來復之，炎赫沸騰。眚於三者，金火勝復，皆緣木弱，故災歸震宮。飛蠹蛆雉，悉秉火氣而生。雷霆者，陽氣之郁發，亦伏火之鼓宕也（春陽升動，為重陰所閉，沖激而出，則為雷霆。雷生於震木者，以中有火胎故也）。</p>
<p>伏明之紀，是謂勝長，長氣不宣，藏氣反布，收氣自政，化令乃衡，寒清數舉，暑令乃薄，承化物生，生而不長，成實而稚，遇化已老，陽氣屈伏，蟄蟲早藏，其氣鬱，其用暴，其至冰雪霜寒，其髒心，其發痛，其動彰伏變易，其病昏惑悲忘，其蟲羽鱗，其畜馬彘，其谷豆稻，其果慄桃，其實絡濡，其色玄丹，其味苦鹹，其聲徵羽，從水化也。少徵與少羽同，上商與正商同，邪傷心也。凝慘慄冽，則暴雨霖霪，眚於九，其主驟注，雷霆震驚，沉霒淫雨。</p>
<p>勝長，水刑火也。（火主長。）火敗水勝，故長氣不宣，藏氣反布。火敗不能制金生土，故收氣自政，化令乃平（衡，平也）。火不敵水，故寒清數舉，暑令乃薄。火衰土弱，則承化物生，生而不長（物承土化而生者，雖生不長）。長氣失政，則成實而稚，遇化已老（金能成而火不能長，故成實而稚。土欲化之，而其氣非旺，易就衰竭，是遇化已老也）。其發痛者，寒水凌火，則痛作矣。顯明為彰，屈抑為伏，變易者，火衰不能顯達，明暗無常也。昏惑者，火虛而神迷也。火衰金旺則悲生（金主悲），神不蟄藏則善忘也。火不及，則曰少徵，水氣乘之，則與少羽同化，故少徵與少羽同。火不制金，而值燥金司天之時（癸卯、癸酉年），則以上商而同正商，故曰上商與正商同。水勝之極，凝慘慄冽，則土來復之，暴雨霖霪。眚於九者，災歸離宮也。驟注沉霒淫雨者，土濕旺也。雷霆震驚者，雷伏於土中也。</p>
<p>卑監之紀，是謂減化，化氣不令，生政獨彰，長氣整，雨乃愆，收氣平，風寒並興，草木榮美，秀而不實，成而秕也，其氣散，其用靜定，其主飄怒振發，其臟脾，其發濡滯，其動瘍湧分潰癰腫，其病留滿痞塞，其蟲倮毛，其畜牛犬，其谷豆麻，其果李慄，其實濡核，其色蒼黃，其味酸甘，其聲宮角，從木化也。少宮與少角同，上宮與正宮同，上角與正角同，其病飧泄，邪傷脾也。振拉飄揚，則蒼干散落，其眚四維，其主敗折，虎狼清氣乃用，生政乃辱。秕，音比。</p>
<p>減化，木勝土也。（土主化。）土敗木勝，故化氣不令，生政獨彰。木能生火，故長氣整。土衰，故雨愆。土不生金，故收氣平。土受木製，不能剋水，故風寒並興。草木榮美，土主成實，土虛，故秀而不實，成而秕也（秕，糠秕也。谷得秋金收成，堅老而其顆粒豐滿，全由於土）。土主肌肉，肌肉臃腫，則生瘍癰潰湧。脾土不運，為木所迫，則病留滯脹滿，痞塞不通。土不及，則曰少宮，木氣乘之，則與少角同化，故少宮與少角同。土不敵木，兩遇濕土司天之助（乙丑、乙未年），則以上宮而同正官，故曰上宮與正宮同。若值風木司天之克（己巳、己亥年），則以上角而同正角，故曰上角與正角同。脾土刑于肝木，水穀不消，故病飧泄。木勝之極，振拉飄揚，則金來復之，蒼干散落。眚於四維者，災歸土位也。敗折者，燥金之刑殺。虎狼，秉金氣而生者也。</p>
<p>從革之紀，是謂折收，收氣乃後，生氣乃揚，長化合德，火政乃宣，庶類以蕃，其氣揚，其用躁切，其主明曜炎爍，其臟肺，其發咳喘，其動鏗禁瞀厥，其病嚏咳衄，其蟲介羽，其畜雞羊，其谷麻麥，其果李杏，其實殼絡，其色白丹，其味苦辛，其聲商徵，從火化也。少商與少徵同，上商與正商同，上角與正角同，邪傷肺也。炎光赫烈，則冰雪霜雹，眚於七，其主鱗伏彘鼠，歲氣早至，乃生大寒。鏗，音坑。瞀，音茂。</p>
<p>折收，火刑金也。火能刑金，金不制木，故收氣乃後，生氣乃揚。火旺土生，故長化合德，火政乃宣，庶類以蕃。肺主聲，鏗者，其聲鏗然。禁者，禁慄寒戰。肺主氣，瞀厥者，氣逆而昏冒也。金不及，則曰少商，火氣乘之，則與少徵同化，故少商與少徵同。金不敵火，而遇燥金司天之助（乙卯、乙酉年），則以上商而同正商，故曰上商與正商同。金不制木，而值厥陰風木司天之時（乙巳、乙亥年），則以上角而同正角，故曰上角與正角同。火勝之極，炎光赫烈，則水來復之，冰雪霜雹。眚於七者，災歸兌宮也。鱗伏彘鼠，皆秉水氣而生者也。</p>
<p>涸流之紀，是謂反陽，藏令不舉，化氣乃昌，長氣宣布，蟄蟲不藏，土潤水泉減，草木條茂，榮秀滿盛，其氣滯，其用滲泄，其主埃郁昏翳，其臟腎，其發燥槁，其動堅止，其病痿厥注下，其蟲鱗倮，其畜彘牛，其谷黍稷，其果棗杏，其實濡肉，其色黅玄，其味甘鹹，其聲羽宮，從土化也。少羽與少宮同，上宮與正宮同，其病癃悶，邪傷腎也。埃昏驟雨，則振拉摧拔，眚於一，其主毛顯狐貉，變化不藏。</p>
<p>反陽，土刑水也（水為陰，水敗則陰反為陽）。水敗土勝，故藏令不舉，化氣乃昌。水敗不能制火，故長氣宣布，蟄蟲不藏。土邪賊水，故土潤水減。藏氣失職，冬行夏令，故草木條茂，榮秀滿盛。堅止者，土氣痞塞而堅硬也。痿厥者，濕傷筋骨，骽足不用也。注下者，濕盛而濡泄也。水不及，則曰少羽，土氣乘之，則與少宮同化，故少羽與少宮同。水不敵土，而遇濕土司天之時（辛丑、辛未年），則以上宮而同正宮，故曰上宮與正宮同。濕旺木鬱，疏泄不行，則便癃閟（小便不通），上濕之極，埃昏驟雨，則木來復之，振拉摧拔。眚於一者，災歸坎宮也。木盛則毛蟲顯著，狐貉變化不藏，狐貉秉木氣而生者也。</p>
<p>故乘危而行，不速而至，暴虛無德，災反及之。微者復微，甚者復甚，氣之常也。</p>
<p>五運不及，相勝者乘其孤危而行，不待召延而至，暴虐無德，至於其子來復，災反及之。勝微者復微，勝甚者復甚，氣化循環之常也。</p>
<p>發生之紀，是謂啟敕𢽬，土疏泄，蒼氣達，陽和布化，陰氣乃隨，生氣淳化，萬物以榮，其化生，其象春，其氣美，其政散，其令條舒，其德鳴靡啟坼，其變振拉摧拔，其臟肝脾，其經足厥陰少陽，其動掉眩巔疾，其病怒，其蟲毛介，其畜雞犬，其谷麻稻，其果李桃，其物中堅外堅，其色青黃白，其味酸甘辛。上徵則其氣逆，其病吐利。不務其德，則收氣復，秋氣勁切，甚則肅殺，清氣大至，草木凋零，邪傷肝也。𢽬，古陳字。</p>
<p>啟𢽬，啟發陳布也（「四氣調神論」：春三月，此謂發陳，與此同義）。土疏泄，蒼氣達者，木氣升達，則土氣疏泄也。陽和布化，則陰氣消退，故後隨也。生氣之化淳，故萬物以榮。其物中堅者，木也，外堅者，金也（木之心堅，金之殼堅，木齊金化，則中外皆堅也）。少陰君火少陽相火司天，是謂上徵。火為木子，子居母上，則其氣逆，其病為吐利（壬子、壬午、壬寅、壬申）。木不務德而剋土，則金來復之，故勁切肅殺，草木凋零，清邪傷肝也。</p>
<p>赫曦之紀，是謂蕃茂，陰氣內化，陽氣外榮，炎暑施化，物得以昌，其化長，其象夏，其氣高，其政動，其令鳴顯，其德喧暑鬱蒸，其變炎烈沸騰，其髒心肺，其經手少陰太陽、手厥陰少陽，其動炎灼妄擾，其病笑瘧瘡瘍血流狂妄目赤，其蟲羽鱗，其畜羊彘，其穀麥豆，其果杏慄，其物脈濡，其色赤白玄，其味苦辛鹹。上羽與正徵同，其收齊，其病痓，上徵而收氣後也。暴烈其政，藏氣乃復，時見凝慘，甚則雨水霜雹切寒，邪傷心也。</p>
<p>陰氣內化，陰退於內，陽氣外榮者，陽暢於外也。鳴顯者，陽氣之外光也（鳴顯，當作明顯）。炎灼妄擾者，火炎熱盛，譫妄擾亂也。心主笑，笑瘧瘡瘍血流狂妄目赤，皆火證也。火運太過，得寒水司天以制之，則與正徵同化，故上羽與正徵同（戊辰、戊戌）。火既有制，則金不受刑，收令自齊（齊，備也）。若感冒風寒，郁其火令，則為痓病（痓，音熾，義與痙同）。痓者，頭搖口噤，脊背反折之病也。若遇二火司天，運臨上徵，火旺金衰，則收氣乃後。火政暴烈而剋金，則水來復之，故凝慘寒冱，雨水霜雹，寒邪傷心也。</p>
<p>敦阜之紀，是謂廣化，厚德清靜，順長以盈，至陰內實，物化充成，堙埃朦郁，見於厚土，大雨時行，濕氣乃用，燥政乃闢，其化圓，其象長夏，其氣豐，其政靜，其令周備，其德柔潤重淖，其變震驚飄驟崩潰，其臟脾腎，其經足太陰陽明，其動濡積並稸，其病腹滿四肢不舉，其蟲倮毛，其畜牛犬，其谷稷麻，其果棗李，其物肌核，其色黅玄蒼，其味甘鹹酸。此下闕數語。大風迅至，邪傷脾也。</p>
<p>廣化，土化廣大也。土旺故厚德清靜，順長氣而豐盈。土為至陰（「六節藏象論」：此至陰之類，通於土氣），至陰內實，故物化充滿而成就。土氣蒸騰，則化雲霧，故堙埃朦郁，見於厚土（厚土，高山也）。燥氣乃闢者，濕勝燥也。震驚飄驟者，濕勝木鬱，烈風雷雨並作也。崩潰者，堤崩水決，濕勝則土自傷也。濡積並稸者，濕旺脾瘀，蓄積壅塞也。腹滿四肢不舉，土濕脾傷，中氣不運，臍腹脹滿，四肢失秉也。土不務德而剋水，則木來復之，故大風迅至，風邪傷脾也。</p>
<p>堅成之紀，是謂收引，天氣潔，地氣明，陽氣隨，陰治化，燥行其政，物以司成，收氣繁布，化洽不終，其化成，其象秋，其氣削，其政肅，其令銳切，其德雰露蕭飋，其變肅殺凋零，其臟肺肝，其經手太陰陽明，其動暴折瘍疰，其病喘喝胸憑仰息，其蟲介羽，其畜雞馬，其谷稻麥，其果桃杏，其物殼絡，其色白青丹，其味辛酸苦。上徵與正商同，其生齊，其病咳。政暴變則名木不榮，柔脆焦首，長氣斯救，大火流炎，爍且至，蔓將槁，邪傷肺也。</p>
<p>收引者，金氣收斂，引陽氣於地下也。陰氣司權，而主治化，則陽氣隨之，歸於水中，燥行其政，故萬物告成。收氣既盛，故土之化洽不終。其氣削者，收斂而隕落也。暴折者，金之刑傷。瘍疰者，皮膚之疾也。喘喝者，肺氣之逆。胸憑仰息者，胸膈壅滿，憑物仰身而布息也。金運太過，得二火司天以制之，則與正商同化，故上徵與正商同（庚子、庚午、庚寅、庚申）。金既有制，則木不受刑，生政自齊。若感冒風寒，郁其金氣，則病咳嗽（肺金制於二火，故病咳嗽也）。金政暴變而剋木，則火來復之，故火流蔓槁，熱邪傷肺也。</p>
<p>流衍之紀，是謂封藏，寒司物化，天地嚴凝，藏政以布，長令不揚，其化凜，其氣堅，其政謐，其象冬，其令流注，其德凝慘寒雰，其變冰雪霜雹，其臟腎心，其經足少陰太陽，其動漂泄沃湧，其病脹，其蟲鱗倮，其畜彘牛，其谷豆稷，其果慄棗，其物濡肉，其色黑丹黅，其味鹹甘苦。上羽而長氣不化也。政過則化氣大舉，而埃昏氣交，大雨時降，邪傷腎也。</p>
<p>水勝火敗，故藏政以布，長令不揚。謐，靜也。霧雨飛雪，飛揚之象。漂泄沃湧，下泄利而上湧吐也。脹者，水旺土濕，脾氣不運也。水運太過，若遇寒水司天，運臨上羽，水旺火衰，則長氣不化。水政過暴而剋火，則土來復之，故埃昏大雨，濕邪傷腎也。</p>
<p>故曰不恆其德，則所勝來復，政恆其理，則所勝同化，此之謂也。</p>
<p>恆，常也，太過之運，暴虐失常，則勝己者必來復之，政不失常，則勝己者亦同其化，不相剋也。</p>
<p>帝曰：善。其歲有不病，而臟氣不應者何也？岐伯曰：天氣制之，氣有所從也。</p>
<p>歲運當病而不病，臟氣當應而不應者，司天之氣制之，則從乎天氣，而不從乎歲氣也。</p>
<p>帝曰：願卒聞之。岐伯曰：少陽司天，火氣下臨，肺氣上從，白起，金用革，木乃眚，火見燔焫，大暑以行，咳嚏鼽衄鼻窒，口瘍寒熱胕腫。風行於地，塵沙飛揚，心痛胃脘痛，厥逆膈不通，其主暴速。</p>
<p>少陽相火司天，火氣下臨，而克肺金，肺氣上從，白色應之，金用變革。金敗於火，則克其所勝，木乃被眚。火見燔焫，大暑以行，肺金受傷，則咳嚏鼽衄鼻窒，瘡瘍寒熱胕腫（肺竅於鼻而外司皮毛，故為病如是）。少陽司天，則厥陰在泉，風行於地，塵沙飛揚。足少陽與足厥陰為表裡，足厥陰下陷，則足少陽上逆，以甲木而克戊土，故胃脘當心而痛（心下者，胃之上脘，戊土刑于甲木，胃氣逆沖，心下逼迫，故心與胃脘皆痛也）。胃氣上逆，土木填塞，故胸膈不通。少陽相火與厥陰風木，其性皆迅速，故二氣司天在泉，皆主速也。</p>
<p>陽明司天，燥氣下臨，肝氣上從，蒼起，木用革，土乃眚，淒滄數至，木伐草萎，脅痛目赤，掉振鼓慄，筋痿不能久立。火行於地，暴熱至，土乃暑，流水不冰，蟄蟲乃見，陽氣鬱發，小便變，寒熱如瘧，甚則心痛。</p>
<p>陽明燥金司天，燥氣下臨，而克肝木，肝氣上從，蒼色應之，木用廢革。木敗於金，則克其所勝，土乃被眚。燥金得政，淒滄數至，木伐草萎。肝氣受傷，則脅痛目赤，掉振鼓慄，筋脈痿軟，不能久立（掉振鼓慄，風木戰搖之象）。陽明司天，則少陰在泉，火行於地，則暴熱忽至，土氣乃暑，流水不冰，蟄蟲乃見。陽氣鬱發於濕土之中，小便變常，黃赤不利。陽郁不達，寒熱如瘧，甚則心痛也。</p>
<p>太陽司天，寒氣下臨，心氣上從，丹起，火用革，金乃眚，寒清時舉，勝則水冰，火氣高明，心熱煩，嗌乾善渴，鼽嚏，喜悲，數欠，熱氣妄行，寒乃復，霜不時降，善忘，甚則心痛。土乃潤，水豐衍，寒客至，沉陰化，濕氣變物，水飲內稸，中滿不食，皮𤸷肉苛，筋脈不利，甚則胕腫身後癰。</p>
<p>太陽寒水司天，寒氣下臨，而克心火，心氣上從，丹色應之，火用斥革。火敗於水，則克其所勝，金乃被眚。水旺，故寒清時舉。寒甚，則水為之冰。火為水刑，逆而上炎，心熱煩生，嗌乾善渴。火逆肺傷，則鼽嚏喜悲。肺主悲。陰盛於下，召引陽氣，則數為呵欠（義詳《靈樞·口問》）。熱氣妄行，克傷肺臟，寒水乃復，霜不時降。寒水凌火，神失蟄藏，故心痛而善忘也。太陽司天，則太陰在泉，濕旺土潤，水氣豐衍。客寒至此（司天為客，在泉為主，太陽司天，故寒為客氣），為沉陰所化（沉陰，濕土也），不能司令，則太陰當權，濕氣變物，水飲內稸，中滿不食（水停則土濕脾郁，故中滿不食）。濕氣鬱阻，皮𤸷肉苛，筋脈不利，甚則皮膚浮腫，身後癰生也。（水性流濕，身後，太陽寒水之經，寒水得濕，則生癰疽）</p>
<p>厥陰司天，風氣下臨，脾氣上從，黃起，土用革，水乃眚，風行太虛，雲物搖動，目轉耳鳴，體重肌肉萎，食減口爽。火縱其暴，地乃暑，蟄蟲數見，流水不冰，大熱消爍，赤沃下，其發機速。</p>
<p>厥陰風木司天，風氣下臨，而克脾土，脾氣上從，黃色應之，土用改革。土敗於木，則克其所勝，水乃被眚。木旺則風行太虛，雲物搖動，目轉耳鳴。土為木刑，則體重肉萎，食減口爽（口不知味曰爽）。厥陰司天，則少陽在泉，相火縱暴，地氣乃暑，蟄蟲數見，流水不冰。人感其氣，大熱消爍，赤沃泄下（赤沃者，濕熱所瘀蒸也）。其病機發作甚速也。</p>
<p>少陰司天，熱氣下臨，肺氣上從，白起，金用革，木乃眚，大暑流行，金爍石流，喘嘔寒熱，嚏鼽衄鼻窒，甚則瘡瘍燔灼。地乃燥，淒滄數至，肅殺行，草木變，脅痛，善太息。</p>
<p>少陰君火司天，熱氣下臨，而克肺金，肺氣上從，白色應之，金用更革。金敗於火，則克其所勝，木乃被眚。火旺則大暑流行，金爍石流。肺氣受傷，喘嘔寒熱，嚏噴鼽衄鼻窒。甚則皮膚被災，瘡瘍燔灼。少陰司天，則陽明在泉，金旺地燥，淒滄數至，肅殺以行，草木胥變。木為金刑，肝氣受害，脅肋疼痛而善太息（肺主悲，脾主憂，悲憂鬱結，中氣不舒，故太息以出之），太息者，金旺而木衰也。</p>
<p>太陰司天，濕氣下臨，腎氣上從，黑起，水變革，火乃眚，埃昏雲雨，胸中不利，陰痿氣大衰而不起不用，當其時反腰脽痛，厥逆，動轉不便也。地乃藏陰，大寒且至，蟄蟲早附，地裂冰堅，心下痞痛，少腹痛，時害於食，乘金則止水增，味乃咸，行水減也。</p>
<p>太陰濕土司天，濕氣下臨，而克腎水，腎氣上從，黑色應之，水用變革。水敗於土，則克其所勝，火乃被眚。土旺濕蒸，則埃昏雲雨。濕盛胃逆，胸中不利。土濕木鬱，陰痿氣衰，不起不用。若當土旺之時（長夏、四季），腎水受傷，風木下陷，反腰脽疼痛，手足厥逆，動轉不便。太陰司天，則太陽在泉，寒水封蟄，地乃藏陰，大寒且至，蟄蟲早附，地裂冰堅。寒水凌心，則心下痞滿。水寒木陷，則少腹疼痛。寒水侮土，則時害於食。若乘金運相生（乙丑、乙未），寒水有助，則止水增加，味乃作咸（止水，海水，海水味鹹），行水消減也（行水，百川也。水曰潤下，潤下作咸，潤下之水，莫過於海，故海水作咸。此以太陽在泉，應在潤下之水，故止水獨增，味乃作咸也）。</p>
<p>帝曰：善。氣始而生化，氣散而有形，氣布而蕃育，氣終而象變，其致一也。然而五味所資，生化有薄厚，成熟有多少，始終不同，其故何也？岐伯曰：地氣制之也，非天不生而地不長也。</p>
<p>萬物枯榮，皆由於氣，氣始而有生化，氣散而有形質（散謂發散），氣布而物蕃育（布謂舒布），氣終而象變易（終謂氣盡），萬物秉賦，其致一也。然而五行滋息，而生五味（百族之繁，五味盡之），五味所資，生化則有薄厚，成熟則有多少，散布非一，始終不同，其故何也？此緣在泉之氣制之，非天之不生而地之不長也（天地之生長，一也，而在泉之氣，六者不同，故物有薄厚多少之殊也）。</p>
<p>帝曰：願聞其道。岐伯曰：寒熱燥濕，不同其化也。</p>
<p>在泉之氣，寒熱燥濕，其化不同，故生化成熟亦殊。</p>
<p>故少陽在泉，寒毒不生，其味辛，其治苦酸，其谷蒼丹。</p>
<p>少陽相火在泉，熱甚，故寒毒不生（性之極寒者，則有毒。下文仿此）。金受火刑，則作辛味，故其味辛。少陽在下，則厥陰在上，相火味苦而色丹，風木味酸而色蒼，故其治苦酸（治者，乘權而主治也）。其谷蒼丹（與木火同氣，是以獨旺也）。</p>
<p>陽明在泉，濕毒不生，其味酸，其治辛苦甘，其谷丹素。</p>
<p>陽明燥金在泉，燥盛，故濕毒不生。木受金刑，則作酸味，故其味酸。陽明在下，則少陰在上，燥金味辛而色素，君火味苦而色丹，故其治辛苦，其谷丹素。土味甘，土者，火之子，金之母，位居火金之間，故兼甘味。</p>
<p>太陽在泉，熱毒不生，其味苦，其治淡咸，其谷黅秬。</p>
<p>太陽寒水在泉，寒盛，故熱毒不生。火受水刑，則作苦味，故其味苦。太陽在下，則太陰在上，寒水味鹹而色秬（秬，黑黍也）。濕土味淡而色黅，故其治淡酸，其谷黅秬。</p>
<p>厥陰在泉，清毒不生，其味甘，其治酸苦，其谷蒼赤。</p>
<p>厥陰風木在泉，風盛，故清毒不生。土受木刑，則作甘味，故其味甘。厥陰在下，則少陽在上，故其治鹹苦，其谷蒼赤。</p>
<p>少陰在泉，寒毒不生，其味辛，其治辛苦甘，其谷白丹。</p>
<p>少陰君火在泉，熱盛，故寒毒不生。金受火刑，則作辛味，故其味辛。少陰在下，則陽明在上，故其治辛苦（其義見前），其谷白丹。</p>
<p>太陰在泉，燥毒不生，其味鹹，其治甘鹹，其谷黅秬。</p>
<p>太陰濕土在泉，濕盛，故燥毒不生。水受土刑，則作鹹味，故其味成。太陰在下，則太陽在上，故其治甘鹹，其谷黅秬。</p>
<p>其氣專，其味正，化淳則咸守，氣專則辛化而俱治。</p>
<p>六氣惟太陰濕土在泉，則為得位（以土歸土故也），其氣最專，其味最正（土主五味，其味為甘，甘得五味之中）。土主化，化生五味，自得為甘，化淳則水不侮土，鹹得其守，氣專則金有所生，與辛化俱治也。</p>
<p>帝曰：歲有胎孕不育，治之不全，何氣使然？岐伯曰：六氣五類，有相勝制也，同者盛之，異者衰之，此天地之道，生化之常也。</p>
<p>六氣化生動物有五，毛蟲之類，麟為之長，羽蟲之類，鳳為之長，倮蟲之類，人為之長，介蟲之類，龜為之長，鱗蟲之類，龍為之長。毛蟲屬木，羽蟲屬火，倮蟲屬土，介蟲屬金，鱗蟲屬水。其於六氣，各有勝制生化之殊，同其氣則盛，異其氣則衰，此天地之道，生化之常也。</p>
<p>故厥陰司天，毛蟲靜，羽蟲育，介蟲不成，在泉，毛蟲育，倮蟲不育。</p>
<p>風木司天，與毛蟲同氣，故靜。相火在下，與羽蟲同氣，故育。金受火刑，故介蟲不成。風木在泉，故毛蟲育。土受木刑，故倮蟲不育。</p>
<p>歲半之前，天氣主之，歲半之後，地氣主之，司天主上半年，在泉主下半年。</p>
<p>少陰司天，羽蟲靜，介蟲育，毛蟲不成，在泉，羽蟲育，介蟲不育。</p>
<p>君火司天，故羽蟲靜。燥金在下，故介蟲育。木受金刑，故毛蟲不成。君火在泉，故羽蟲育。金受火刑，故介蟲不育。</p>
<p>太陰司天，倮蟲靜，鱗蟲育，羽蟲不成，在泉，倮蟲育，鱗蟲不成。</p>
<p>濕土司天，故倮蟲靜。寒水在下，故鱗蟲育。火受水刑，故羽蟲不成。濕土在泉，故倮蟲育。水受土刑，故鱗蟲不成。</p>
<p>少陽司天，羽蟲靜，毛蟲育，倮蟲不成，在泉，羽蟲育，介蟲不育。</p>
<p>相火司天，故羽蟲靜。風木在下，故毛蟲育。土受木刑，故倮蟲不成。相火在泉，故羽蟲育。金受火刑，故介蟲不育。</p>
<p>陽明司天，介蟲靜，羽蟲育，在泉，介蟲育，毛蟲不成。</p>
<p>燥金司天，故介蟲靜。君火在下，故羽蟲育。燥金在泉，故介蟲育。木受金刑，故毛蟲不成。</p>
<p>太陽司天，鱗蟲靜，倮蟲育，在泉，鱗蟲育，羽蟲不育。</p>
<p>寒水司天，故鱗蟲靜。濕土在下，故倮蟲育。寒水在泉，故鱗蟲育。火受水刑，故羽蟲不育。</p>
<p>諸乘所不成之運則甚也。故氣主有所制，歲立有所生，地氣制已勝，天氣制勝己，天制色，地制形。各有制，各有勝，各有主，各有成，五類盛衰，各隨其氣之所宜也。</p>
<p>五類為天地之氣所制，再乘所不成之運，則更甚也，如風木主令，司天、在泉。再乘木運，則倮蟲不成，二火主令，再乘火運，則介蟲不成，濕土主令，再乘土運，則鱗蟲不成，燥金主令，再乘金運，則毛蟲不成，寒水主令，再乘水運，則羽蟲不成。以六氣而合五運，其制勝尤甚也。六氣分主有所制，歲運中立有所生（歲立，「六微旨論」：子甲相合，命曰歲立是也），地氣制乎己勝，天氣制乎勝己（六氣司天，乘權秉令，故不但制己勝，兼制勝己）。在天成象，故天制五色（色印象也），在地成形，故地制五形。有生則盛，有制則衰，五類之盛衰，各隨其氣之所宜也（五類與六氣相宜則盛，如青色毛蟲與木氣相宜是也）。五臟之從革，天氣制之，五味之始終，地氣制之，五類之盛衰，天氣地氣皆制之也。</p>
<p>故有胎孕不育，治之不全，此氣之常也，所謂中根也。根於外者亦五。故生化之別，有五氣、五味、五色、五類、五宜也。</p>
<p>六氣有制勝，五類有同異，氣同則盛，氣異則衰，故有胎孕不育，緣為天地所制，治化不全，此六氣之常也，所謂根於中也（動物根於中，以神機為主）。根於外者，亦有五等（植物根於外，以氣立為主），故生化之殊別，有五氣（臊、焦、香、腥、腐）、五味（酸、苦、甘、辛、咸）、五色（青、赤、黃、白、黑）、五類、五宜之不同，與六氣錯綜，必有盛衰也。</p>
<p>帝曰：何謂也？岐伯曰：根於中者，命曰神機，神去則機息，根於外者，命曰氣立，氣止則化絕。故曰不知年之所加，氣之同異，不足以言生化，此之謂也。</p>
<p>根於中者，以神為機，故有知覺，神去則機息，根於外者，由氣而化，故有枝幹，氣止則化絕。所以然者，以年運有加臨．六氣有同異，則萬物有盛衰也。若不知年之加臨，氣之同異，則不足以言生化之妙也。</p>
<p>帝曰：天不足西北，左寒而右涼，地不滿東南，右熱而左溫，其故何也？岐伯曰：陰陽之氣，高下之理，太少之異也。</p>
<p>天不足西北，故乾為天門，此天氣之所缺也，地不滿東南，故巽為地戶，此地氣之所缺也，背乾面巽而觀之，北在左，西在右，是左寒而右涼也，南在右，東在左，是右熱而左溫也。此以陰陽之氣各有分位（東南為陽，西北為陰），高下之理（西北高，東南下），太少之異也（南為太陽，東為少陽，北為太陰，西為少陰）。</p>
<p>東南方陽也，陽者其精降於下，故右熱而左溫，西北方陰也，陰者其精奉於上，故左寒而右涼，是以地有高下，氣有溫涼，高者氣寒，下者氣熱。</p>
<p>陽自上而下降，東南方下，故右熱而左溫，陰自下而上奉，西北方高，故左寒而右涼。以地有高下，氣有溫涼，高者氣寒，下者氣熱，一定之數也。</p>
<p>故適寒涼者脹滿，溫熱者瘡，下之則脹已，汗之則瘡已。此腠理開閉之常，太少之異耳。</p>
<p>感冒寒涼，則腠理閉而內生脹滿，感傷溫熱，則腠理開而外生瘡瘍，下之則脹內已，汗之則瘡外已。此腠理開閉隨乎地勢之常，陰陽太少之異耳（陰主閉，陽主開）。</p>
<p>帝曰：其於壽夭何如？岐伯曰：陰精所奉其人壽，陽精所降其人夭。</p>
<p>陰精所奉，表固陽密，故其人壽，陽精所降，表疏陽泄，故其人禾。</p>
<p>帝曰：善。一州之氣，生化壽夭不同，其故何也？岐伯曰：高下之理，地勢使然也。崇高則陰氣治之，汙下則陽氣治之，陽盛者先天，陰盛者後天，此地理之常，生化之道也。</p>
<p>一州地勢，亦有高下，其生化壽夭之不同者，此方域高下之理，地勢使之然也。蓋崇高之處常寒，則陰氣治之，汙下之處常熱，則陽氣治之，陽盛者氣化先天而至，陰盛者氣化後天而至，此地理之常，生化之道也。</p>
<p>帝曰：其有壽夭乎？岐伯曰：高者其氣壽，下者其氣夭，地之小大異也。小者小異，大者大異。</p>
<p>大凡高者則其氣壽，下者則其氣夭，一州與天下皆然，但地之小大異也。小如一州，則壽夭小異，大如天下，則壽夭大異。</p>
<p>帝曰：善。其病也，治之奈何？岐伯曰：西北之氣，散而寒之，東南之氣，收而溫之，所謂同病異治也。</p>
<p>西北氣寒，表閉而內熱，治宜發散而寒中，東南氣熱，表泄而內寒，治宜斂表而溫里，所謂同病而異治也。</p>
<p>氣寒氣涼，治以寒涼，行水漬之，氣溫氣熱，治以溫熱，強其內守，必同其氣，可使平也。假者反之。</p>
<p>地氣寒涼，人多內熱，治以寒涼，行水漬之（熱湯熏漬取汗），以泄其表，地氣溫熱，人多內寒，治以溫熱，強其內守（使其氣不外走），以固其里，必同其地氣之寒熱，乃可使平也。若東南而有假熱，西北而有假寒，則宜反之，不拘此例也。</p>
<p>治熱以寒，溫而行之，治寒以熱，涼而行之，治溫以清，冷而行之，治清以溫，熱而行之，故消之削之，吐之下之，補之瀉之，久新同法。氣反者，病在上，取之下，病在下，取之上，病在中，傍取之。</p>
<p>以寒治熱，溫而行之，同其內熱也。以熱治寒，涼而行之，同其內寒也。以清治溫，冷而行之，異其里溫也。以溫治清，熱而行之，異其里清也。滿者消之，堅者削之，高者吐之，低者下之，虛者補之，實者瀉之，病有新久，其法則同也。氣之反者，病在上而取之下，病在下而取之上，病在中而傍取之，所謂假者反之也。</p>
<p>故曰補上下者從之，治上下者異之，以所在寒熱盛衰而調之。上取下取，內取外取，以求其過。能毒者以厚藥，不勝毒者以薄藥，此之謂也。能，音耐。</p>
<p>虛則宜補，補上下者從之，順其外之寒溫，以熱療寒，以寒療熱也（寒藥溫行，熱藥涼行，亦從治之法也），實則宜攻，攻上下者異之（治即攻也）。反其外之寒溫，以熱治寒，以寒治熱也（清藥冷行，溫藥熱行，亦反治之法也），以其所在之寒熱盛衰而調之（因地制宜）。上取下取（或取之上，或取之下，或病在上，取之下，或病在下，取之上），內取外取（或病在表，固其里，或病在裡，泄其表，或病在中，旁取之，或病在旁，中取之），以求其過（求其有過之處）。能毒者，治之以氣厚之藥（西北人多能毒），不勝毒者，治以氣薄之藥（東南人多不勝毒，此其大概也），隨其腸胃之堅脆不同也。</p>
<p>故治病者，必明天道地理，陰陽更勝，氣之先後，人之壽夭，生化之期，乃可以知人之形氣矣。</p>
<p>治病者，必明天地之道理，陰陽之更勝（西北陰盛，東南陽盛），氣化之先後（陽盛者先天，陰盛者後天），人命之壽夭（高者其氣壽，下者其氣夭），生化之期候（土地有寒溫，生化有遲早），乃可以知人氣之虛實矣（東南之形氣虛，西北之形氣實）。</p>
<p>帝曰：病在中而不實不堅，且聚且散，奈何？岐伯曰：悉乎哉問也！無積者求其臟，虛則補之，藥以法之，食以隨之，行水漬之，和其中外，可使畢已。</p>
<p>病在中，不堅不實，且聚且散，未成積聚也。無積者求其臟，氣虛則補之（無積則非實證，不可瀉也），用藥以祛之，用食以隨之，行水以漬之，表裡兼醫，令其中外調和，可使盡愈也。（承病在中，旁取之二句）</p>
<p>帝曰：有毒無毒，服有約乎？岐伯曰：病有新久，方有大小，有毒無毒，固有常制矣。大毒治病，十去其六，常毒治病，十去其七，小毒治病，十去其八，無毒治病，十去其九，穀肉果菜食養盡之，無使過之，傷其正也。不盡，行復如法。</p>
<p>約，制也，病有新久不同，方有大小不一，有毒無毒之藥，服之固有常制。大毒治病，十去其六而止，常毒治病，十去其七而止，小毒治病，十去其八而止，無毒治病，十去其九而止，其未去者，以穀肉果菜飲食調養盡之，無使毒藥過劑，傷其正氣也。若其不盡，則行復如法，用藥以祛之，用食以隨之。（承能毒者以厚藥，不勝毒者以薄藥二句）</p>
<p>必先歲氣，無伐天和，無盛盛，無虛虛，而遺人夭殃，無致邪，無失政，絕人長命。</p>
<p>用藥之法，必以歲氣為先（法運氣之盈虛，順陰陽之消長），無伐天和（天和者，天運自然之氣數也，逆歲氣則伐傷天和矣），無盛其所盛，無虛其所虛，而遺人夭殃，無助其邪，無損其正，而絕人長命。盛盛虛虛，助邪損正，所謂逆歲氣而伐天和者也。</p>
<p>帝曰：婦人重身，毒之何如？岐伯曰：有故無殞，亦無殞也。帝曰：願聞其故何謂也？岐伯曰：大積大聚，其可犯也，衰其大半而止，過者死。此段舊誤在「六元正紀大論」。</p>
<p>婦人重身（懷子也），病宜毒藥，毒之恐其胎殞，若有病則病受之，不至殞傷，有故而胎不殞（故即病也），則用藥而胎亦不殞也。蓋大積大聚，雖在重身之人，亦可犯也，但須衰其大半而止，過者則死耳。</p>
<p>帝曰：其久病者，其氣從不康，病去而瘠奈何？岐伯曰：昭乎哉聖人之問也！化不可代，時不可違。夫經絡以通，血氣以從，復其不足，與眾齊同，養之和之，靜以待時，謹守其氣，無使傾移，其形乃彰，生氣以長，命曰聖王。故《大要》曰：無代化，無違時，必養必和，待其來復，此之謂也。帝曰：善。</p>
<p>久病傷損，氣從不康，病去而形體羸瘦，此非醫藥所能遽復也。蓋造化之理，盈虛消長，自有定時，化不可代，時不可違。夫經絡既通，血氣既順，復其不足，與眾相同，此須養之和之，靜以待時，謹守其氣，無使傾移，其形體已彰，其生化自長，如此命曰聖王之定法。故《大要》曰（《大要》：古書）：無代化，無違時，必養必和，待其精神血肉之來復，正此義也。（承病有久新句推之）</p>

<h1>卷十二</h1>

<h2>運氣</h2>

<h3>至真要大論（八十）</h3>
<p>黃帝問曰：五氣交合，盈虛更作，余知之矣。六氣分治，司天地者，其化何如？願聞上合昭昭，下合冥冥奈何？岐伯再拜對曰：明乎哉問也！此天地之大紀，人神之通應，道之所生，工之所疑也。</p>
<p>上合昭昭謂司天，下合冥冥謂在泉。</p>
<p>帝曰：願聞其道也。岐伯曰：厥陰司天，其化以風，少陰司天，其化以熱，太陰司天，其化以濕，少陽司天，其化以火，陽明司天，其化以燥，太陽司天，其化以寒。</p>
<p>六氣司天之化。</p>
<p>帝曰：地化奈何？岐伯曰：司天同候，間氣皆然。帝曰：間氣何謂？岐伯曰：司左右者，是謂間氣也。帝曰：何以異之？岐伯曰：主歲者紀歲，間氣者紀步也。</p>
<p>司地之化，與司天同候。在司天司地之左右者，謂之間氣。地之間氣，亦與天之間氣相同。間氣之異於司天司地者，司天司地是主步者，統紀一歲，間氣是主歲者，但紀一步也。（司天主前半歲，司地主後半歲，是謂主歲者紀歲。間氣主步，一步六十日，是謂間氣者紀步）</p>
<p>帝曰：主歲奈何？岐伯曰：厥陰司天為風化，在泉為酸化，司氣為蒼化，間氣為動化。少陰司天為熱化，在泉為苦化，不司氣化，居氣為灼化。太陰司天為濕化，在泉為甘化，司氣為黅化，間氣為柔化。少陽司天為火化，在泉為苦化，司氣為丹化，間氣為明化。陽明司天為燥化，在泉為辛化，司氣為素化，間氣為清化。太陽司天為寒化，在泉為咸化，司氣為玄化，間氣為藏化。</p>
<p>司天主前半歲，在泉主後半歲，所謂主歲也。而一歲六氣，司天主三之氣，在泉主終之氣，所謂司氣也。其主初氣、二氣、四氣、五氣者，是間氣也。少陰君火，六氣之主，君主無為，宰相代行其令，故少陰不司氣化。如北政之歲，少陰在泉，則寸口不應，南政之歲，少陰司天，則寸口不應，是不司氣化之證據也。（舊注：氣有六，運有五，不司氣化者，不主運也。夫主運者五行，非六氣也，六氣皆不主運，何但少陰耶）</p>
<p>故治病者，必明六化分治，五味五色所生，五臟所宜，乃可以言盈虛之作，病生之緒也。</p>
<p>治病者，必明六化之分治，五味五色之所由生，五臟之所宜，乃可以言六氣盈虛之更作，病生衰旺之條緒也。（相生者氣盈，被克者氣虛，感而生病，盛衰不同，此條緒所由分也）</p>
<p>帝曰：厥陰在泉而酸化先，余知之矣，風化之行也何如？岐伯曰：風行於地，所謂本也。餘氣同法。本乎天者，天之氣也，本乎地者，地之氣也，天地合氣，六節分而萬物化生矣。</p>
<p>天之六氣，化生地之五行，如厥陰之風行於地而化木，所謂木之本也。餘氣與此同法。五行本乎天，本乎天者，天之氣也，六氣本乎地，本乎地者，地之氣也（天數五，地數六，天之六氣應乎十二支，原為地數也）。天地合氣，則六節分，五行列，而萬物由此化生矣。</p>
<p>帝曰：主歲害臟何謂？岐伯曰：以所不勝命之，則其要也。帝曰：其主病何如？岐伯曰：以所臨臟位命其病者也，故曰謹候氣宜，無失病機，此之謂也。司歲備物，則無遺主矣。</p>
<p>人之臟氣，與天地相通，臟氣不勝主歲之氣，則臟氣受害，所謂主歲害臟也。觀其主歲之氣，以所不勝之歲命之，則知主歲之所害為何臟矣。百病之生，悉由於此，欲知所主何病，但以主歲所臨之臟位命之，何臟不勝，則何病生焉，故曰謹候氣宜（六氣之宜），無失病機，此之謂也（病機解在篇末）。治法備諸司歲之物，則主歲所主之病，無有所遺矣。</p>
<p>帝曰：先歲物何也？岐伯曰：天地之專精也。帝曰：非司歲物何謂也？岐伯曰：散也，故質同而異等也。</p>
<p>主歲所生者，謂之歲物，所以先用之者，以其得天地之專精也。非司歲所生之物，則氣散矣，故物質雖同，而其等則異也。</p>
<p>帝曰：司氣者何也？岐伯曰：司氣者主歲同，然有餘不足也。故氣味有厚薄，性用有躁靜，治保有多少，力化有淺深，此之謂也。</p>
<p>司天主前半歲，在泉主後半歲，所謂主歲也，而司天又司三氣，在泉又司終氣，所謂司氣也。司氣者即主歲之氣，故其生物皆同，然但秉一氣之力，不得主歲全氣，故大同之中，則有有餘不足之殊（主歲者有餘，司氣者不足）。其間氣味有厚薄，性用有躁靜，治保有多少，力化有淺深，其品不齊也。（舊注以司氣為主運，運有太過有不及，何得較之歲物概屬不足，此最不通之論也）</p>
<p>帝曰：善。天氣之變何如？岐伯曰：厥陰司天，風淫所勝，則太虛埃昏，雲物以擾，寒消春氣，流水不冰，蟄蟲不去，民病胃脘當心而痛，上支兩脅，膈咽不通，飲食不下，舌本強，食則嘔，腹脹水閉，冷瘕溏泄。病本於脾，衝陽絕，死不治。</p>
<p>厥陰司天，風淫所勝，則濕土受害，故民生木刑土敗之病。心痛支脅，膈咽不通，飲食不下，舌強食嘔者，膽胃之上逆。腹脹水閉，冷瘕溏泄者，肝脾之下陷。衝陽，足陽明胃脈，在足跗上，其動應手，絕則胃氣敗竭，故死也。</p>
<p>少陰司天，熱淫所勝，怫熱至，火行其政，民病胸中煩熱，嗌乾，右胠滿，皮膚痛，寒熱咳喘，鼽衄嚏嘔，唾血泄血，溺色變，甚則瘡瘍胕腫，肩背臂臑及缺盆中痛，心痛，肺䐜腹大滿，膨膨而喘咳。病本於肺，尺澤絕，死不治。</p>
<p>少陰司天，熱淫所勝，則燥金受害，故民生火刑金敗之病。肺行右脅，司皮毛，故右胠滿，皮膚痛。溺色變者，肺熱則溺黃赤也。肩背臂臑缺盆者，肺經所行也。手足太陰，兩經同氣，肺脾氣鬱，故肺䐜腹滿大也。尺澤，手太陰肺脈，在肘內廉橫文中，其動應手。</p>
<p>太陰司天，濕淫所勝，則沉陰旦布，雨變枯槁，胕腫骨痛，陰痹，陰痹者，按之不得，腰脊頭項痛，大便難，陰器不用，飢不欲食，咳唾則有血，心如懸，時眩。病本於腎，太谿絕，死不治。</p>
<p>太陰司天，濕淫所勝，則寒水受害，故民生土刑水敗之病。時雨沾潤，故枯槁變易。腰脊頭項痛者，腎主骨也。大便難，陰器不用者，腎竅於二陰也（土濕木鬱，不能疏泄穀道，故大便難。肝主筋，木鬱筋痿，故陰器不用）。飢不欲食，咳唾則有血者，土濕胃逆，肺金不降也。肺胃上逆，則收斂失政，君相浮升，故心懸頭眩。太谿，少陰腎脈，在足內踝後陷中，其動應手。</p>
<p>少陽司天，火淫所勝，則溫氣流行，金政不平，民病頭痛，發熱惡寒而瘧，皮膚痛，色變黃赤，傳而為水，身面胕腫，腹滿仰息，泄注赤白，瘡瘍，咳唾血，煩心，胸中熱，甚則鼽衄。病本於肺，天府絕，死不治。</p>
<p>少陽司天，火淫所勝，則燥金受害，故民生火刑金敗之病。天府，太陰肺脈，在臂臑內廉腋下三寸，其動應手。</p>
<p>陽明司天，燥淫所勝，則大涼革候，木乃晚榮，草乃晚生，生菀於下，名木斂，草焦上首，蟄蟲來見，民病寒清於中，筋骨內變，左胠脅痛，腰痛，心脅暴痛，不可反側，腹中鳴，注泄鶩溏，丈夫㿗疝，婦人少腹痛，感而瘧，咳，嗌乾面塵，目眛眥瘍，瘡痤癰腫。病本於肝，太衝絕，死不治。</p>
<p>陽明司天，燥淫所勝，則風木受害，故民生金刑木敗之病。肝主筋，行於左脅，故筋骨變，左脅痛。木陷於水，故腰痛（腎位在腰）。君火失生，故心痛。木陷而風生，下泄後竅，故腹鳴注泄。肝氣寒凝，故成㿗疝。木主色，故面塵。肝竅於目，故目眛眥瘍。太衝，厥陰肝脈，在足大指本節後二寸，其動應手。</p>
<p>太陽司天，寒淫所勝，則寒氣反至，水且冰，運火炎烈，雨暴乃雹，民病厥心痛，心澹澹大動，胸腹滿，胸脅胃脘不安，鼽衄善悲，時眩僕，嘔血泄血，血變於中，發為癰瘍，手熱肘攣腋腫，面赤目黃，甚則色炲，嗌乾善噫，渴而欲飲。病本於心，神門絕，死不治。所謂動氣，知其臟也。</p>
<p>太陽司天，寒淫所勝，則君火受害，故民生水刑火敗之病。火不勝水，若遇運火炎烈，而為寒氣所迫，則化為冰雹。火被水克，故心痛不寧。火衰水旺，寒濕壅阻，濁陰上填，故胸腹脹滿。甲木鬱沖，故胸脅胃脘不安。肺無降路，堙塞失斂，故鼽衄善悲。君相失根，神氣飄搖，故時眩僕。濕盛土瘀，胃逆脾陷，故嘔血泄血。不經嘔泄，則積血腐敗，發為癰瘍。手熱肘攣腋腫者，心脈所經，壅遏不運也。面赤者，火上炎也。目黃者，土濕旺也。色炲者，黑黯如煤，水勝火也。火上炎，故嗌乾善渴。胸腹滿，故噫氣不除。神門，少陰心脈，在掌後銳骨之端，其動應手。以上諸脈，所謂經絡動氣，切其動氣有無，則知臟氣存亡矣。</p>
<p>帝曰：善。治之奈何？岐伯曰：司天之氣，風淫所勝，平以辛涼，佐以苦甘，以甘緩之，以酸瀉之。熱淫所勝，平以鹹寒，佐以苦甘，以酸收之。濕淫所勝，平以苦熱，佐以酸辛，以苦燥之，以淡泄之。濕上甚而熱，治以苦溫，佐以甘辛，以汗為故而止。火淫所勝，平以酸冷，佐以苦甘，以酸收之，以苦發之，以酸復之。熱淫同。燥淫所勝，平以苦濕，佐以酸辛，以苦下之。寒淫所勝，平以辛熱，佐以苦甘，以咸瀉之。</p>
<p>濕淫所勝，以淡滲濕。濕氣上逆，侵犯陽位，得君相二火，蒸而為熱，以表藥發之，泄其濕熱。火淫所勝，解表泄熱，恐脫經陽，故以酸收之（仲景桂枝湯之芍藥是也）。熱去營泄，故以酸復之（仲景新加湯之芍藥是也）。</p>
<p>帝曰：善。司地之氣，內淫而病何如？岐伯曰：歲厥陰在泉，風淫所勝，則地氣不明，平野昧，草乃早秀，民病洒洒惡寒，善伸數欠，身體皆重，心痛支滿，兩脅裡急，膈咽不通，飲食不下，食則嘔，腹脹善噫，得後與氣則快然如衰。</p>
<p>厥陰在泉，風淫所勝，則脾土被克，故民生土敗之病。伸謂舉手撮空。欠謂開口呵氣。後謂大便。氣謂肛門泄氣。</p>
<p>歲少陰在泉，熱淫所勝，則焰浮川澤，蟄蟲不藏，陰處反明，民病少腹痛，腹大，腹中常鳴，氣上衝胸，喘不能久立，惡寒發熱如瘧，皮膚痛，䪼腫目瞑齒痛。</p>
<p>少陰在泉，熱淫所勝，則肺金被克，故民生金敗之病。脾肺同氣，濕盛脾郁，木氣不達，故腹大常鳴。木氣遏陷，衝擊脾土，故少腹痛。目下曰䪼，足陽明脈起承泣（穴在目下，即䪼也），入上齒，手陽明脈起迎香（在鼻旁），入下齒，陽明燥金受刑，故䪼腫目瞑齒痛也。</p>
<p>歲太陰在泉，濕淫所勝，則埃昏岩谷，黃反見黑，至陰之交，民病飲積，陰病血見，少腹痛腫，不得小便，病沖頭痛，心痛，渾渾焞焞耳聾，嗌腫喉痹，目似脫，項似拔，腰似折，髀不可以回，膕如結，腨如裂。焞，音屯。</p>
<p>太陰在泉，濕淫所勝，則腎水被克，故民生水敗之病。腎開竅於二陰，土濕脾陷，肝血不升，故二陰下血。頭痛心痛，耳聾，嗌腫喉痹，目脫項拔，皆甲木上衝之證。腰折髀強，膕結腨裂，皆太陽經脈所行，濕土剋水之證。</p>
<p>歲少陽在泉，火淫所勝，則焰明郊野，寒熱更至，民病少腹痛，注泄赤白，溺赤，甚則便血。少陰同候。</p>
<p>少陽在泉，火淫所勝，則肺金被克，故民生金敗之病。少腹痛，注泄赤白，溺赤便血，皆相火刑金，陽明大腸失斂之證也。</p>
<p>歲陽明在泉，燥淫所勝，則霿霧清瞑，民病喜嘔，嘔有苦，善太息，心脅痛，不能反側，甚則嗌乾面塵，身無膏澤，足外反熱。</p>
<p>陽明在泉，燥淫所勝，則肝木被克，故民生木敗之病。嘔苦，太息，心脅痛，皆甲木受刑之證。嗌乾面塵，身無膏澤，皆乙木受刑之證。足外反熱者，膽脈行於足外也。</p>
<p>歲太陽在泉，寒淫所勝，則凝肅慘慄，民病少腹控睪，引腰脊，上衝心痛，血見，嗌痛頷腫。</p>
<p>太陽在泉，寒淫所勝，則心火受克，故民生火敗之病。少腹控牽睪丸（陰囊也），後引腰脊，此腎與膀胱經證。上衝心痛，咳唾血見，嗌痛頷腫，此心與小腸經證。膀胱脈從腰挾脊貫臀，腎脈貫脊絡心，心脈挾咽系目，小腸脈循咽上頰，水勝火負，則病如此。</p>
<p>帝曰：善。治之奈何？岐伯曰：諸氣在泉，風淫於內，治以辛涼，佐以苦甘，以苦緩之，以辛散之。熱淫於內，治以鹹寒，佐以苦甘，以酸收之，以苦發之。濕淫於內，治以苦熱，佐以酸淡，以苦燥之，以淡泄之。火淫於內，治以鹹冷，佐以苦辛，以酸收之，以苦發之。燥淫於內，治以苦溫，佐以甘辛，以苦下之，以辛潤之。寒淫於內，治以甘熱，佐以苦辛，以咸瀉之，以苦堅之。</p>
<p>司地之氣，淫勝而病，治法如此。</p>
<p>帝曰：其司天邪勝何如？岐伯曰：風化於天，清反勝之，治以酸溫，佐以苦甘。熱化於天，寒反勝之，治以甘溫，佐以苦辛。濕化於天，風反勝之，治以苦甘，佐以辛酸。火化於天，寒反勝之，治以甘熱，佐以苦辛，燥化於天，熱反勝之，治以辛寒，佐以苦甘。寒化於天，濕反勝之，治以苦熱，佐以酸淡。</p>
<p>司天之氣，為邪所勝，治法如此。</p>
<p>帝曰：善。司地邪氣反勝，治之奈何？岐伯曰：風司於地，清反勝之，治以酸溫，佐以苦甘，以辛平之。熱司於地，寒反勝之，治以甘熱，佐以苦辛，以鹹平之。濕司於地，風反勝之，治以苦寒，佐以鹹甘，以酸平之。火司於地，寒反勝之，治以甘熱，佐以苦辛，以鹹平之。燥司於地，熱反勝之，治以鹹寒，佐以酸甘，以苦平之。寒司於地，濕反勝之，治以苦熱，佐以甘辛，以苦平之。以和為利。</p>
<p>司地之氣，為邪所勝，治法如此。總以和調為利也。</p>
<p>帝曰：善。六氣相勝奈何？岐伯曰：厥陰之勝，大風數舉，倮蟲不滋，少腹痛，腸鳴飧泄，注下赤白，小便黃赤，胃脘當心而痛，上支兩脅，胠脅氣並，化而為熱，胃脘如塞，膈咽不通，耳鳴頭眩，憒憒欲吐，甚則嘔吐。</p>
<p>厥陰木勝則土敗，腹痛腸鳴，泄注赤白，小便黃赤者，肝脾下陷之病，心痛支脅，膈咽不通，耳鳴頭眩，嘔吐者，膽胃上逆之病也。</p>
<p>少陰之勝，炎暑至，木乃津，草乃萎，介蟲乃屈，心下熱，善飢，嘔逆躁煩，氣遊三焦，臍下反痛，腹滿溏泄，傳為赤沃。</p>
<p>少陰火勝則金敗，心下發熱，嘔逆躁煩者，君相上逆，肺金被克之病，臍痛腹滿，溏泄赤沃者，相火下陷，大腸被克之病（手少陽三焦以相火主令，病則下陷，足少陽膽從相火化氣，病則上逆）。赤沃，紅痢也。</p>
<p>太陰之勝，雨數至，鱗蟲乃屈，火氣內郁，病在胠脅，瘡瘍於中，流散於外，甚則心痛熱格喉痹，項強頭痛，痛留巔頂，互引眉間，獨勝則濕氣內郁，胃滿，飲發於中，胻腫於上，寒迫下焦，腰脽重強，少腹滿，內不便，善注泄。</p>
<p>太陰濕勝則水敗，濕盛胃逆，則火氣內郁。病在胠脅者，膽木化為相火，君相合邪，病在左脅，肺金刑于二火，君相交侵，病在右脅。濕熱鬱蒸，肌肉腐爛，故中外瘡瘍。甚則君火不降，心痛熱格，咽喉腫痹。項強頭痛，留連巔頂，牽引眉間者，太陽膀胱經絡上逆也（足太陽脈起目內眥，上額交巔下項，行身之背）。此陽旺火盛者。若陽虛火衰，太陰獨勝，則但有濕氣內郁，胃腑脹滿，痰飲內發，胕腫外生。寒水下凝，腰脽重強，少腹䐜滿。肝木抑遏，下衝後竅，注泄必生也。</p>
<p>少陽之勝，暴熱消爍，草萎水涸，介蟲乃屈，熱客於胃，譫妄善驚，煩心欲嘔，嘔酸善飢，目赤耳痛，心痛，少腹痛，溺赤，下沃赤白。</p>
<p>少陽火勝則金敗，足少陽化氣相火，相火上逆，熱客於胃，神擾膽怯，故譫妄善驚。甲木刑胃，故煩心欲嘔。木鬱土歉，故嘔酸善飢。足少陽起目銳眥，循耳後下行，故目赤耳痛。膽木乘胃，上脘填塞，君火不降，故心痛。肝木下陷，郁遏不達，故腹痛溺赤，下沃赤白（木鬱膀胱，溫化為熱，則溺赤，木鬱於大小二腸，脂血陷泄，則便赤白）。驚煩嘔飢，目赤心痛，皆膽經上逆，肺胃受刑之證，腹痛溺赤，下沃赤白，皆三焦下陷，大腸受刑之證也。</p>
<p>陽明之勝，大涼肅殺，華英改容，毛蟲乃殃，清發於中，左胠脅痛，胸中不便，嗌塞而咳，內為溏泄，外發㿗疝。</p>
<p>陽明金勝則木敗，左胠脅痛，胸悶嗌塞，咳嗽者，肺胃上逆，甲木被克之證，溏泄㿗疝者，大腸下陷，乙木受刑之證也。（肝腎寒濕，內結少腹，堅硬不消則為疝，外發腎囊，臃腫不收則為㿗）</p>
<p>太陽之勝，凝凓且至，非時水冰，羽乃後化，寒厥入胃，則內生心痛，腹滿食減，血脈凝泣，絡滿色變，皮膚痞腫，筋肉拘苛，熱反上行，胸項頭頂腦戶中痛，目如脫，瘧發，寒入下焦，傳為濡瀉，或為血泄，痔，陰中乃瘍，隱曲不利，互引陰股。泣與澀同。</p>
<p>太陽水勝則火敗，寒入上焦，侵凌君火，則內生心痛。水泛土濕，腹滿食減。血脈凝澀，心主脈。絡滿色變（「經絡論」：寒多則凝泣，凝泣則青黑），皮膚痞腫，筋肉拘苛（皮膚筋肉，寒濕凝結，故硬腫拘攣）。火被水逼，熱反上行，胸項頭腦皆痛，目脹如脫，痎瘧發動（甲木上衝則目脹。足少陽為寒水所閉，則痎瘧發作也）。此皆寒水上逆，心膽受刑之證（君相二火被克）。寒入下焦，侵凌相火（三焦），則土陷木鬱，傳為濡泄，或為血泄，肛門生痔，陰中乃瘍，隱曲不利（二陰不便）。互引陰股。此皆寒水下流，三焦受刑之證也。</p>
<p>帝曰：治之奈何？岐伯曰：厥陰之勝，治以甘清，佐以苦辛，以酸瀉之。少陰之勝，治以辛寒，佐以苦鹹，以甘瀉之。太陰之勝，治以咸熱，佐以辛甘，以苦瀉之。少陽之勝，治以辛寒，佐以甘鹹，以甘瀉之。陽明之勝，治以酸溫，佐以辛甘，以苦瀉之。太陽之勝，治以甘熱，佐以辛酸，以咸瀉之。</p>
<p>六氣相勝，治法如此。</p>
<p>帝曰：六氣之復何如？岐伯曰：悉乎哉問也！厥陰之復，偃木飛砂，倮蟲不榮，少腹堅滿，裡急暴痛，厥心痛，飲食不入，入而復出，筋骨掉眩，清厥，汗發，甚則入脾，食痹而吐，衝陽絕，死不治。</p>
<p>厥陰復則木刑土敗，肝木賊脾，故少腹堅滿，裡急暴痛。肝氣衝心，故厥心痛。脾陷胃逆，故飲食不入，入而復出。風木動搖，故筋骨掉眩。陰勝則四肢清厥（土敗陽虛，不能行氣四肢）。陽復則皮毛汗發（汗為心液，肝木生心火，風氣疏泄則汗發）。甚則土敗脾傷，食道痹塞，而作嘔吐也。</p>
<p>少陰之復，火見燔焫，熱氣大行，赤氣後化，流水不冰，介蟲不復，懊熱內作，煩躁噦噫，心痛嗌燥，膈腸不便，少腹絞痛，分注時止，氣動於左，上行於右，咳鼽嚏，暴喑，鬱冒不知人，乃洒洒惡寒，振慄譫妄，寒已而熱，渴而欲飲，少氣骨痿，外為浮腫，皮膚痛，病疿疹瘡瘍，癰疽痤痔，甚則入肺，咳而鼻淵，天府絕，死不治。</p>
<p>少陰復則火刑金敗，膈腸不便，少腹絞痛者，肺與大腸俱傷也。二便分注，時而俱止，氣動於左，上行於右者，君火生於風木，自東而升，自西而降，相火不陷下而刑大腸，故分注時止，君火必逆上而刑肺金，故咳嗽鼽嚏，忽而喑啞，鬱冒昏憒無知，徐而洒洒惡寒，振慄譫妄。寒退熱作，渴而欲飲。肺腎消爍，少氣骨痿，外則皮膚腫痛，疿疹瘡瘍，癰疽痤痔俱發。甚則熱蒸肺敗，咳而鼻淵，鼻淵者，肺氣熏蒸，濁涕淫泆不止也。</p>
<p>太陰之復，濕變乃舉，大雨時行，鱗見於陸，體重中滿，食飲不化，陰氣上厥，胸中不便，飲發於中，咳喘有聲，嘔而密默，唾吐清液，頭項痛重，掉瘛尤甚，甚則入腎，竅瀉無度，太谿絕，死不治。</p>
<p>太陰復則土刑水敗，濕盛飲發，中氣脹滿。肺胃上逆，故咳喘嘔吐。濁氣衝突，上凌清道，故頭項痛重。陽氣阻格，不得下降，升浮旋轉，故掉眩瘛瘲。甚則水傷腎敗，封藏失職，後竅泄利，前竅遺精不止也。（土為水火中氣，升降陰陽，全賴乎此，濕旺氣阻，中脘不運，故腎氣陷泄也）</p>
<p>少陽之復，大熱將至，枯燥燔熱，介蟲乃耗，火氣內發，心熱煩躁，驚瘛咳衄，上為口糜，嘔逆血溢，厥氣上行，面如浮埃，目乃瞤瘛，發而為瘧，惡寒鼓慄，寒極反熱，嗌絡焦槁，渴飲水漿，少氣脈萎，色變黃赤，化而為水，傳為胕腫，便數憎風，甚則入肺，咳而泄血，尺澤絕，死不治。</p>
<p>少陽復則火刑金敗，足少陽化氣相火，逆而上行，膽木拔根，則生驚恐。相火刑肺，金不降斂，則生咳衄。甲木刑胃，容納失職，則生嘔逆。木主五色，甲木上逆，濁氣摶結，則面如浮埃。甲木飄揚，則目乃瞤瘛（瞤，動也，瘛，急也）。相火上逆，癸水失溫，而生下寒，寒邪上凌，束閉少陽，相火鬱勃振盪，不得透越，則發為痎瘧，寒戰鼓慄。及其陽氣蓄積，透出重圍，寒退熱來，壯火熏蒸，則嗌絡焦槁，渴引水漿。盛熱消爍，氣耗血敗，則少氣脈萎，色變黃赤（「皮部論」：陰絡之色應其經，陽絡之色變無常，熱多則淖澤，淖澤則黃赤）。血少脈空，則水漿氾濫，流溢經絡，傳為胕腫。水泛土濕，木鬱不能疏泄，則小便頻數不利。水溢經絡，不得化汗外泄者，風客皮毛，閉其孔竅也，是以憎風。甚則熱蒸肺敗，咳而泄血，泄血者，大腸不斂也。</p>
<p>陽明之復，清氣大舉，森木蒼干，毛蟲乃厲，病生胠脅，氣歸於左，病在膈中，心痛痞滿，嘔吐咳噦，煩心頭痛，善太息，腹脹而泄，甚則入肝，驚駭筋攣，太衝絕，死不治。</p>
<p>陽明覆則金刑木敗，肺位於右，肝位於左，金承木負，故病生右脅，而氣歸左脅。肝膽同氣，肝氣下陷，則膽氣上逆，膽木刑胃，濁氣上填，則胸膈壅塞。膽胃交迫，摶結心下，則心痛痞滿。肺胃沖逆，則嘔吐咳噦，頭痛心煩。金盛木衰，則善太息。肝木鬱陷，衝突排決，下開後竅，則腹脹而泄。甚則木枯肝敗，驚駭筋攣，驚者肝氣之怯，攣者筋膜之燥也。</p>
<p>太陽之復，水凝而冰，陽光不治，地裂冰堅，羽蟲乃死，心胃生寒，腰脽反痛，屈伸不便，少腹控睪，引腰脊，上衝心，厥氣上行，心痛痞滿，胸膈不利，吐出清水，及為噦噫，食減頭痛，時眩僕，甚則入心，善忘善悲，神門絕，死不治。</p>
<p>太陽復則水刑火敗，足太陽之脈挾脊抵腰，足少陰之脈貫脊上膈，腎位於腰，睪丸者，腎氣所結，水邪上泛，則自少腹而起，前控睪丸，後引腰脊，上衝心中。厥氣上行，凌犯君火，則心痛痞滿，胸膈不利。火澌土敗，胃氣上逆，則唾出清水，及為噦噫。濁氣上填，故食減頭痛。陽氣浮越，故時時眩僕。甚則火寒心敗，善忘善悲，善忘者心神之失藏，善悲者肺氣之無制也（肺主悲）。</p>
<p>帝曰：善。治之奈何？岐伯曰：厥陰之復，治以酸寒，佐以甘辛，以甘緩之，以酸瀉之。少陰之復，治以鹹寒，佐以苦辛，以甘瀉之，以咸軟之，以酸收之，辛苦發之。太陰之復，治以苦熱，佐以酸辛，以辛燥之，以苦瀉之。少陽之復，治以鹹冷，佐以苦辛，以咸軟之，以酸收之，辛苦發之，發不遠熱，無犯溫涼。少陰同法。陽明之復，治以辛溫，佐以苦甘，以酸補之，以辛瀉之。太陽之復，治以咸熱，佐以甘辛，以苦堅之，以咸瀉之。</p>
<p>六氣之復，治法如此。</p>
<p>帝曰：善。客主之勝復奈何？岐伯曰：客主之氣，勝而無復也。帝曰：其逆從何如？岐伯曰：主勝逆，客勝從，天之道也。</p>
<p>天為客，地為主，客主之氣，有勝無復。主勝客為逆，客勝主為從，此天之道也。</p>
<p>帝曰：其生病何如？岐伯曰：厥陰司天，客勝則耳鳴掉眩，甚則咳，主勝則胸脅痛，舌難以言。</p>
<p>厥陰司天則風木旺，耳鳴掉眩者，肝木升揚也。咳者，膽火刑肺也。胸脅痛者，甲木刑胃也。舌難言者，風燥筋攣也。甲乙同氣，故病如此。</p>
<p>少陰司天，客勝則發熱頭痛少氣，頸項強，肩背瞀熱，耳鳴目瞑，鼽嚏咳喘，甚則胕腫瘡瘍，血溢，主勝則心熱煩躁，甚則脅痛支滿。</p>
<p>少陰司天則君火旺，鼽嚏咳喘者，火刑金也。脅痛支滿者，肺行於右脅也。</p>
<p>太陰司天，客勝則首面胕腫，呼吸氣喘，主勝則胸腹滿，食已而瞀。</p>
<p>太陰司天則濕土旺，首面胕腫，呼吸氣喘者，肺胃上逆，濁氣不降也。胸腹脹滿，食已而瞀者，脾胃壅阻，水穀不化也。</p>
<p>少陽司天，客勝則頭痛耳聾，嗌腫喉痹，嘔逆血溢，內為瘛瘲，外發丹疹及為丹熛瘡瘍，主勝則胸滿仰息，咳甚而有血，手熱。</p>
<p>少陽司天則相火旺，頭痛耳聾，嗌腫喉痹，嘔逆血溢，膽火上逆，雙刑肺胃也（胃為甲木所克，肺為相火所刑，逆而不降，則嘔逆血溢）。瘛瘲者，血爍筋燥也。丹疹丹熛瘡瘍者，肺主皮毛也。胸滿仰息，咳而有血者，肺熱而氣逆也。手熱者，肺脈自胸走手也。</p>
<p>陽明司天，清復內余，則心膈中熱，嗌塞咳衄，咳不止，而白血出者死。</p>
<p>陽明司天則燥金旺，司天主三之氣，三之主氣為相火，以燥金而加相火之上，客不勝主，故客主之氣有勝無復。惟陽明有復無勝，清燥來復，而終居敗地，則火邪內余，克傷肺金，故心膈中熱，嗌塞咳衄，咳逆不止。白血出者必死，白血者，熱蒸肺敗，血腐如膿也。</p>
<p>太陽司天，客勝則胸中不利，感寒則咳，出清涕，主勝則喉嗌中鳴。</p>
<p>太陽司天則寒水旺，胸中不利者，水寒土濕，胃逆肺壅也。感寒則皮毛斂閉，肺氣愈阻，逆行上竅，沖激而生咳嗽，熏蒸而化清涕也。喉嗌中鳴者，氣阻而喉閉也。</p>
<p>厥陰在泉，客勝則大關節不利，內為痙強拘瘛，外為不便，主勝則筋骨繇並，腰腹時痛。</p>
<p>厥陰在泉則風木旺，肝主筋，諸筋者皆會於節，風動血耗，筋膜攣縮，故關節不利，痙強拘急。風木振撼，則筋骨繇並。木陷於水則腰痛，木鬱剋土則腹痛也。（關節拘急者，肝木之陷，筋骨繇並者，膽木之逆）</p>
<p>少陰在泉，客勝則腰痛，尻股膝髀腨䯒足病，胕腫不能久立，瞀熱以酸，溲便變，主勝則厥氣上行，心痛發熱，膈中，眾痹皆作，發於胠脅，魄汗不藏，四逆而起。</p>
<p>少陰在泉則君火旺，火鬱於下，則腰尻骽足腫痛，酸熱不能久立，溲便黃赤。火逆於上，則心痛發熱，胸痹氣阻。肺金受克，發於右脅。肺主氣而藏魄，魄者，腎精之初凝者也，火炎肺熱，收斂不行，精魄鬱蒸，化為汗液，四面升騰，泄而不藏也。（火鬱於下者，相火之陷，火氣上行者，君火之逆）</p>
<p>太陰在泉，客勝則濕客下焦，足痿下重，便溲不時，發而濡泄及為胕腫隱曲之疾，主勝則寒氣逆滿，食飲不下，甚則為疝。</p>
<p>太陰在泉則濕土旺，濕氣下侵，故足痞下重，溲便不時，儒泄胕腫，隱曲不利（隱曲謂下部幽隱曲折之處，不利者，濕傷關節也）。濕邪上逆，故寒水之氣侮土凌心，胸膈壅滿，飲食不下。疝者，腎肝寒濕之所結也。（濕氣下浸者，脾土之陷，濕邪上行者，胃土之逆）</p>
<p>少陽在泉，客勝則腰腹痛而反惡寒，甚則下白溺白，主勝則熱反上行而客於心，心痛發熱，格中而嘔。少陰同候。</p>
<p>少陽在泉則相火旺，火氣下侵，陷於重陰之內，故腰腹痛而反惡寒。甚則熱傷大腸而下白物，熱傷腎臟而溺白濁。熱氣上行，客於宮城之中，故心痛發熱。濁氣阻格，而生嘔吐也。（火氣下侵者，三焦之陷，熱氣上行者，甲木之逆）</p>
<p>陽明在泉，客勝則清氣動下，少腹堅滿而數便瀉，主勝則少腹生寒，腰重腹痛，下為鶩溏，寒厥於腸，上衝胸中，甚則喘，不能久立。</p>
<p>陽明在泉則燥金旺，清氣下侵，乙木被克，肝氣鬱沖，少腹堅滿，而數便泄。金旺水生，則少腹生寒。肝氣鬱陷，上下衝決，故腰重腹痛，而為騖情。寒在大腸，上衝胸中，肺氣阻逆，故生喘促也。（清氣下侵，大腸之陷，寒氣上衝，肺氣之逆）</p>
<p>太陽在泉，寒復內余，則腰尻痛，屈伸不利，股脛足膝中痛。</p>
<p>太陽在泉則寒水旺，在泉主終之氣，終之主氣亦為寒水，以寒水而加寒水，二氣相合，客主皆無勝復。太陽在泉，則太陰司天，雖處克賊之地，而寒水既旺，力能報復，故太陽在泉，無勝而有復。復後余寒在內，筋骨被傷，則腰尻骽足疼痛拘強，屈伸不利也。</p>
<p>身半以上，天氣主之，身半以下，地氣主之。諸氣司天，皆病在身半以上，諸氣在泉，皆病在身半以下。而司天客氣，病又居上半之上，司天主氣，病又居上半之下，在泉客氣，病又自上而下，在泉主氣，病又自下而上，其大凡也。</p>
<p>帝曰：善。治之奈何？岐伯曰：高者抑之，下者舉之，有餘折之，不足補之，佐以所利，和以所宜，必安其主客，適其寒溫，同者逆之，異者從之。</p>
<p>高者抑之，上逆者使其降也。下者舉之，下陷者使其升也。同者逆之，客主同氣者逆其氣而治之，治寒以熱治熱以寒也。異者從之，客主異氣者從其氣而治之，客異而勝主則從其主氣，主異而勝客則從其客氣也。</p>
<p>帝曰：善。氣之上下何謂也？岐伯曰：身半以上，其氣三矣，天之分也，天氣主之，身半以下，其氣三矣，地之分也，地氣主之。以名命氣，以氣命處，而言其病。半，所謂天樞也。</p>
<p>帝問：客主之氣，所以或上或下者，何故（承客主之勝復一段）？蓋身半以上，其氣有三，是天之分也，天氣主之，三陽是也，身半以下，其氣有三，是地之分也，地氣主之，三陰是也。以名命氣，則曰厥陰、少陰、太陰、少陽、陽明、太陽。以氣命處，則三陽升於手而降於足，三陰升於足而降於手。處所既明，而後上下攸分，病有定位可言矣。身半者，所謂天樞也，天之極樞曰斗極，臍居身半，亦人之天樞也（臍名天樞）。</p>
<p>故上勝而下俱病者，以地名之，下勝而上俱病者，以天名之。所謂勝至，報氣屈伏而未發也，復至則不以天地異名，皆如復氣為法也。</p>
<p>天降地升，自然之性，降則在下，升則在上，故上勝則天氣下降，克所不勝，其下必病，此則以地名之，緣地氣之不足也，下勝則地氣上升，克所不勝，其上必病，此則以天名之，緣天氣之不足也。「六元正紀」：天氣不足，地氣隨之，地氣不足，天氣從之，正是此義。所以客主勝復之病，有在上在下之別。所謂勝至者，報復之氣屈伏而未發也，若其復至，則不以天地而異其名，皆如復氣為法也，以勝居其常，復居其變，變則不可以天地之常理論矣。</p>
<p>帝曰：勝復之動，時有常乎？氣有必乎？岐伯曰：時有常位，而氣無必也。帝曰：願聞其道也。岐伯曰：初氣終三氣，天氣主之，勝之常也，四氣盡終氣，地氣主之，復之常也，有勝則復，無勝則否。</p>
<p>時有常者，謂常在何時，氣有必者，謂必屬何氣。蓋勝復之氣，時有常位，而氣無必至。大概初氣至三氣，天氣主之，勝之常也，四氣至終氣，地氣主之，復之常也，此時有常位也，有何氣之勝，則有何氣之復，無勝則無復，勝復之氣無定，難可豫指此氣無必至也。</p>
<p>帝曰：善，復已而勝何如？岐伯曰：勝至則復，無常數也，衰乃止耳。復已而勝，不復則害，此傷生也。</p>
<p>勝至而復來，復已而勝又至，勝又至則又復，無有常數也。蓋複方己而勝又至，若不又復之，則有勝無復，必成大害，此傷生殞命之由也。</p>
<p>帝曰：復而反病者何也？岐伯曰：居非其位，不相得也。大復其勝，則主勝之，故反病也，所謂火燥熱也。</p>
<p>勝則病，復則差，此其常也，復而反病者，居非其位，不相得也。居非其位而大復，其勝己之氣則力衰，之後主氣必勝之，故反病也。如此者，所謂火燥熱之三氣也，火謂相火，燥謂燥金，熱謂君火。蓋以熱火之客氣而居寒水之主位（少陽少陰在泉則有之），以燥金之客氣而居二火之主位（陽明太陽司天則有之），身臨敗地，客主不合，客氣乘虛而肆凌虐，勢所不免也。人以神氣為主，君火相火燥金三氣，神氣所在，敗則病生，與餘氣不同也。</p>
<p>帝曰：治之何如？岐伯曰：治諸勝復，寒者熱之，熱者寒之，溫者清之，清者溫之，散者抑之，抑者散之，燥者潤之，急者緩之，堅者軟之，脆者堅之，衰者補之，強者瀉之，各安其氣，必清必靜，則病氣衰去，歸其所宗，此治之大體也。</p>
<p>各安其氣，必清必靜者，安其勝復之氣，平而無偏，必使之復其清和寧靜之常也。歸其所宗者，還其本原也。</p>
<p>夫氣之勝也，微者隨之，甚者制之，氣之復也，和者平之，暴者奪之，皆隨勝氣，安其屈伏，無問其數，以平為期，此其道也。</p>
<p>治勝復之法，扶其不足，抑其太過，皆隨其勝氣而治之，安其屈伏而不勝，無問其數，總之以平為期，此其道也。</p>
<p>帝曰：勝復之變，早晏何如？岐伯曰：夫所勝者，勝至已病，病已慍慍，而復已萌也，夫所復者，勝盡而起，得位而甚，勝有微甚，復有少多，勝和而和，勝虛而虛，天之常也。</p>
<p>此因上文。歲半以前，勝之常也，歲半以後，復之常也。而問勝復之早晏？夫所勝者，勝至而病，病已慍慍不快，而復已萌也。夫所復者，勝方盡而復即起，得其位而氣愈甚，勝有微甚之不同，則復有少多之不同，勝和而復亦和，勝虛而復亦虛。此天道之常，似無有早晏也。</p>
<p>帝曰：勝復之作，動不當位，或後時而至，其故何也？岐伯曰：夫氣之生，與其化，衰盛異也。寒暑溫涼盛衰之用，其在四維，故陽之動，始於溫，盛於暑，陰之動，始於清，盛於寒，春夏秋冬，各差其分四，故《大要》曰彼春之暖，為夏之暑，彼秋之忿，為冬之怒。謹按四維，斥候皆歸，其終可見，其始可知，此之謂也。帝曰：差有數乎？岐伯曰：凡三十度也。</p>
<p>勝復之作，有動不當位，非時而來，來又後時而至者，是至之晏也，此為何故？此因氣之生化衰盛不同也。蓋寒暑溫涼盛衰之用，全在四季（四季為土，四氣盛衰之原也），故陽之動，始於春之溫，盛於夏之暑，陰之動，始於秋之清，盛於冬之寒，春夏秋冬四氣之交，早晏不同，各差其分。《大要》有言（古書），彼春之暖，蓄而積之，為夏之暑，彼秋之忿，蓄而積之，為冬之怒。謹按四維之月，察四氣之交，一年斥候皆可歸准於此（《漢書·李廣傳》：遠斥候。《注》：斥，度也，候，望也），其終氣之盈縮無不可見，其始氣之盛衰無不可知，其言正是此義。盛則至早，衰則至晏，至有早晏，則有差分，差分有數，不過三十度也（一度一日，節氣早不過十五日，晚不過十五日，合為三十度也）。</p>
<p>帝曰：其脈應皆何如？岐伯曰：差正同法，待時而去也。《脈要》曰：春不沉，夏不弦，秋不數，冬不澀，是謂四塞。沉甚曰病，弦甚曰病，數甚曰病，澀甚曰病，參見曰病，復見曰病，未去而去曰病，去而不去曰病，反者死。故曰氣之相守司也，如權衡之不得相失也。夫陰陽之氣，清靜則生化治，動則苛疾起，此之謂也。</p>
<p>氣至有差分，則脈應亦有差分，差與正同法，正者去來無差，差則未來者待時且來，未去者待時而去也。《脈要》（古書）：春脈弦，夏脈數，秋脈澀，冬脈沉，氣之常也。而春自冬來，必帶沉意，夏自春來，必帶弦意，秋自夏來，必帶數意，冬自秋來，必帶澀意。若春不沉，夏不弦，秋不數，冬不澀，則退氣既絕，根本已傷，是謂四塞（四季不相通也）。若春見冬脈，沉甚，曰病，夏見春脈，弦甚，曰病，秋見夏脈，數甚，曰病，冬見秋脈，澀甚，曰病，諸脈參見曰病，氣退復見曰病，未應去而遽去曰病，已應去而不去曰病，脈與時反者死，此皆脈應之差分者。故六氣之守位而司權也，隨時代更，如權衡之不得相失，乃能輕重合宜也。夫陰陽之氣，清靜順適，進退無差，則生化平治，盛衰不作，動而偏盛偏衰，則氣差脈亂，苛疾乃起也。</p>
<p>帝曰：善。火熱復，惡寒發熱，有如瘧狀，或一日發，或間數日發，其故何也？岐伯曰：勝復之氣，會遇之時，有多少也。陰氣多而陽氣少，則其發日遠，陽氣多而陰氣少，則其發日近，此勝復相薄，盛衰之節，瘧亦同法。</p>
<p>寒熱之證，陰勝而外閉則惡寒，陽復而內發則發熱，其發之早晏者，勝復相薄，盛衰不同，瘧亦然也。</p>
<p>帝曰：善。願聞陰陽之三也何謂？岐伯曰：氣有多少，異用也。帝曰：陽明何謂也？岐伯曰：兩陽合明也。帝曰：厥陰何也？岐伯曰：兩陰交盡也。</p>
<p>此因上文身半以上，其氣三矣，身半以下，其氣三矣，而問陰陽何以有三等之殊？此緣氣有多少，故有太少之異也。陽盛於陽明，故曰兩陽合明（手足陽明）。陰盡於厥陰，故曰兩陰交盡（手足厥陰）。</p>
<p>帝曰：幽明何如？岐伯曰：兩陰交盡故曰幽，兩陽合明故曰明，幽明之配，寒暑之異也。</p>
<p>陰盛而寒，是天地之幽，陽盛而暑，是天地之明，幽明之配合，即天地寒暑之異也。</p>
<p>帝曰：分至何如？岐伯曰：氣至之謂至，氣分之謂分，至則氣同，分則氣異，所謂天地之正紀也。</p>
<p>分謂春分、秋分，至謂夏至、冬至。至者，陰陽二氣之極至，分者，陰陽二氣之平分。夏至則三陽在上，三陰在下，冬至則三陰在上，三陽在下，多少俱同，春分則三陽半升，三陰半降，秋分則三陰半升，三陽半降，多少俱異（異者，二氣平分也），此所謂天地之正紀也。分至者，四時之大節，寒暑氣至之差正全准於此。</p>
<p>帝曰：善。六氣之勝，何以候之？岐伯曰：乘其至也。清風大來，燥之勝也，風木受邪，肝病生焉，寒氣大來，水之勝也，熱火受邪，心病生焉，風氣大來，木之勝也，濕土受邪，脾病生焉，熱氣大來，火之勝也，燥金受邪，肺病生焉，濕氣大來，土之勝也，寒水受邪，腎病生焉，所謂感邪而生病也。乘年之虛，則邪甚也，失時之和，亦邪甚也，遇月之空，亦邪甚也，重感於邪，則病危矣。有勝之氣，其必來復也。</p>
<p>六氣之勝，候之有法，乘其至也。是何氣之來，則知何氣之勝，其所受克之臟必病，所謂感於六氣之淫邪而生病也。遇歲運不及，是乘年之虛，則邪甚也，值客主不諧，是失時之和，亦邪甚也，當晦朔之際，是遇月之空，亦邪甚也，此謂三虛，於此三虛被感之後，又復重感於邪，則病危矣。六氣相勝之病如此。有勝之氣，則必有復之氣，候復氣之法，可類推也。</p>
<p>帝曰：其脈至何如？岐伯曰：厥陰之至其脈弦，少陰之至其脈鉤，太陰之至其脈沉，少陽之至大而浮，陽明之至短而澀，太陽之至大而長。至而和則平，至而甚則病，至而不至者病，未至而至者病，至而反者病，陰陽易者危。</p>
<p>至而反者，脈與時反。陰陽易者，時陰而脈陽，時陽而脈陰也。</p>
<p>帝曰：脈從而病反者，其診何如？岐伯曰：脈至而從，按之不鼓，諸陽皆然。帝曰：諸陰之反，其脈何如？岐伯曰：脈至而從，按之鼓甚而盛也。</p>
<p>脈從而病反者，如春夏而得陽脈，是脈從四時，而人得陰病，是病反也。其脈雖從，當按之不鼓，諸陽脈之反病而從時者皆然。諸陰脈之反者，如秋冬而得陰脈，是脈從四時，而人得陽病，是病反也。其脈雖從，當按之鼓甚而盛也。</p>
<p>帝曰：治之奈何？岐伯曰：上淫於下，所勝平之，外淫於內，所勝治之，謹察陰陽所在而調之，以平為期。正者正治，反者反治。</p>
<p>上下內外之淫，皆以所勝制之，謹察六氣陰陽所在而調之（所在謂在寸在尺），以平為期。正者正治（正謂至而甚者），反者反治（反謂至而反者），此大法也。</p>
<p>帝曰：夫子言察陰陽所在而調之，論言人迎與寸口相應，若引繩，小大齊等，命曰平，陰之所在寸口何如？岐伯曰：視歲南北，可知之矣。帝曰：願卒聞之。岐伯曰：北政之歲，少陰在泉，則寸口不應，厥陰在泉，則右不應，太陰在泉，則左不應。南政之歲，少陰司天，則寸口不應，厥陰司天，則右不應，太陰司天，則左不應。諸不應者，反其診則見矣。</p>
<p>人迎在頸，足陽明胃脈，主候三陽，寸口在手，手太陰肺脈，主候三陰，論言人迎與寸口相應，若引繩，小大齊等，命曰平（《靈樞·禁服》語），是平人陰陽之均齊也，岐伯言謹察陰陽所在而調之，則陰陽之所在不同，人氣之盈虛不一矣，故帝問陰之所在寸口（少陰）之脈應何如？此視歲之南政北政，可知之矣。北政之歲，天氣上行，尺應在泉，寸應司天，六氣以少陰為君，少陰在泉，則寸口不應（兩手寸口），厥陰在泉，則右寸不應（少陰在右），太陰在泉，則左寸不應（少陰在左）。南政之歲，天氣下行，寸應在泉，尺應司天，少陰司天，則寸口不應，厥陰司天，則右寸不應，太陰司天，則左寸不應。諸不應者，反其診而察之則見矣，寸應在尺，尺應在寸也。</p>
<p>南政北政，經無明訓，舊注荒唐，以甲己為南政，其餘八干為北政。天地之氣，南北平分，何其北政之多而南政之少也，此真無稽之談矣。以理推之，一日之中，天氣晝南而夜北，是一日之南北政也，一歲之中，天氣夏南而冬北，是一歲之南北政也。天氣十二年一周，則三年在北（亥、子、醜），三年在東（寅、卯、辰），三年在南（巳、午、未），三年在西（申、酉、戌）。在北則南面而布北方之政，是謂北政，天氣自北而南升，故尺主在泉而寸主司天，在南則北面而布南方之政，是謂南政，天氣自南而北降，故寸主在泉而尺主司天。六氣以少陰為君，尺主在泉，故少陰在泉則寸不應，寸主司天，故少陰司天則尺不應，寸主在泉，故少陰司天則寸不應，尺主司天，故少陰在泉則尺不應。此南政北政之義也。天氣在東，亦自東而西行，天氣在西，亦自西而東行，不曰東西政者，以純陰在九泉之下，其位為北，純陽在九天之上，其位為南，故六氣司天則在南，六氣在泉則居北，司天在泉，可以言政，東西者，南北之間氣，非天地之正位，不可以言政也。則自卯而後，天氣漸南，總以南政統之，自酉而後，天氣漸北，總以北政統之矣。</p>
<p>帝曰：尺候何如？岐伯曰：北政之歲，三陰在下，則寸不應，三陰在上，則尺不應。南政之歲，三陰在天，則寸不應，三陰在泉，則尺不應。左右同。故曰知其要者，一言而終，不知其要，流散無窮，此之謂也。</p>
<p>尺候與寸候同法，均之反診則見矣。反其診者，與正者相反，所謂反而正也。尺寸反者，與反者相反，所謂正而反也。</p>
<p>帝曰：夫子言春秋氣始於前，冬夏氣始於後，余已知之矣。然六氣往復，主歲不常也，其補瀉奈何？岐伯曰：上下所主，隨其攸利，正其五味，則其要也。左右同法。《大要》曰：厥陰之主，先酸后辛，少陰之主，先甘後咸，太陰之主，先苦後甘，少陽之主，先甘後咸，陽明之主，先辛後酸，太陽之主，先咸後苦。佐以所利，資以所生，是謂得氣。</p>
<p>春在夏前，秋在冬前，故曰春秋氣始於前，夏在春後，冬在秋後，故曰冬夏氣始於後（承上文陽之動，始於溫，盛於暑，陰之動，始於清，盛於寒，彼春之暖，為夏之暑，彼秋之忿，為冬之怒一段來），六氣往復，主歲不常，補瀉之法，隨其上下所主之攸利者，而正其五味之所宜，則其要也。其主左右四間，與主上下二政同法。佐以所利，資以所生，補瀉當可，是謂得氣。（司天主前半歲，在泉主後半歲，是謂主歲）</p>
<p>帝曰：善。五味陰陽之用何如？岐伯曰：辛甘發散為陽，酸苦湧泄為陰，鹹味湧泄為陰，淡味滲泄為陽。六者或收或散，或緩或急，或燥或潤，或軟或堅，以所利而行之，調其氣，使其平也。</p>
<p>利用何味，則行何味以調之，使其平也。</p>
<p>帝曰：非調氣而得者，治之奈何？有毒無毒，何先何後？願聞其道。岐伯曰：有毒無毒，所治為主，適大小，為制也。</p>
<p>非調氣而得者，氣不調而得者也。有毒無毒，以所治之病為主，隨病所宜，適其大小，以為制也。</p>
<p>帝曰：請言其制。岐伯曰：君一臣二，制之小也，君一臣三佐五，制之中也，君一臣三佐九，制之大也。寒者熱之，熱者寒之，微者逆之，甚者從之，堅者削之，留者攻之，結者散之，散者收之，燥者濡之，急者緩之，勞者溫之，逸者行之，損者益之，驚者平之，客者除之，上之下之，摩之浴之，薄之劫之，開之發之，適事為故。</p>
<p>邪微者，逆而治之，藥能勝邪，無有不受。邪甚者，藥不勝邪，必不受也，故從治之。勞者溫之，勞傷虛寒，故用溫補。逸者行之，要道凝塞，故用行散。客者除之，謂非本有，或風寒外感，或飲食內傷，故除之也。摩謂按摩。浴謂洗浴。薄之，逼迫之也。劫之，劫奪之也。開之，瀉其表也。發之，發其汗也。要以適事為故，不可太過不及也。</p>
<p>帝曰：何謂逆從？岐伯曰：逆者正治，從者反治，從少從多，觀其事也。帝曰：反治何謂？岐伯曰：熱因寒用，寒因熱用，塞因塞用，通因通用。必伏其所主，而先其所因，其始則同，其終則異，可使破積，可使潰堅，可使氣和，可使必己。</p>
<p>逆者，逆其病氣，卻是正治，從者，從其病氣，實是反治。正治者，以熱治寒，以寒治熱，反治者，寒不受熱，則熱因寒用，熱不受寒，則寒因熱用，塞不受通，則塞因塞用，通不受塞，則通因通用。必伏其所主之品，而先其所因之味，所因在前，其始則同，同則病無不受也，所主在後，其終則異，異則病無不瘳也，如此則無積不破，無堅不潰，可使正氣和平，而邪氣必消也。</p>
<p>帝曰：善。氣調而得者何如？岐伯曰：逆之從之，逆而從之，從而逆之，疏氣令調，則其道也。</p>
<p>其有氣調而得者，則全是六氣之外淫，亦用逆治從治之法，疏通其氣，令之調和也。</p>
<p>帝曰：善。病之中外何如？岐伯曰：從內之外者，調其內，從外之內者，治其外，從內之外而盛於外者，先調其內而復治其外，從外之內而盛於內者，先治其外而復調其內，中外不相及，則治主病。</p>
<p>病中外不相及者，以其在外而不由內來，在內而不由外來，故但治主病，不復兼治別處也。</p>
<p>調氣之方，必別陰陽，定其中外，各守其鄉。內者內治，外者外治，微者調之，其次平之，盛者奪之，汗者發之。寒熱溫涼，衰之以屬，隨其攸利，謹道如法，萬舉萬全，氣血正平，長有天命。</p>
<p>衰之以屬，衰之以其屬也。</p>
<p>帝曰：論言治寒以熱，治熱以寒，而方士不能廢繩墨而更其道也。有病熱者寒之而熱，有病寒者熱之而寒，二者皆在，新病復起，奈何治？岐伯曰：諸寒之而熱者取之陰，熱之而寒者取之陽，所謂求其屬也。</p>
<p>寒之而愈熱者，陰根上虛也，當取之陰，熱之而愈寒者，陽根下虛也，當取之陽，所謂求其屬也。求其屬者，審屬何病，則用何藥以治之也。</p>
<p>帝曰：善。服寒而反熱，服熱而反寒，其故何也？岐伯曰：治其王氣，是以反也。帝曰：不治王而然者何也？岐伯曰：悉乎哉問也！不治五味屬也。夫五味入胃，各歸所喜，故酸先入肝，苦先入心，甘先入脾，辛先入肺，咸先入腎，久而增氣，物化之常也。氣增而久，夭之由也。</p>
<p>不治其本，而治其標，愈治愈盛，是謂治其王氣。不治五味屬者，不審五味的屬何證之所宜也。五味入胃，各歸所喜，不審其宜，偏服此味，久而此氣偏增，物化之常也。此氣偏增，而久之不巳，是年壽夭折所由來也。</p>
<p>帝曰：治寒以熱，治熱以寒，氣相得者逆之，不相得者從之，余已知之矣，其於正味何如？岐伯曰：木位之主，其瀉以酸，其補以辛，火位之主，其瀉以甘，其補以咸，土位之主，其瀉以苦，其補以甘，金位之主，其瀉以辛，其補以酸，水位之主，其瀉以咸，其補以苦。</p>
<p>氣相得者逆之，不相得者從之，即微者逆之，甚者從之也。微者得藥而安，則逆治之，甚者得藥而劇，故從治之。正味，上文所謂正其五味也，此因不治五味屬而詳求之。</p>
<p>厥陰之客，以辛補之，以酸瀉之，以甘緩之，少陰之客，以咸補之，以甘瀉之，以酸收之，太陰之客，以甘補之，以苦瀉之，以甘緩之，少陽之客，以咸補之，以甘瀉之，以咸軟之，陽明之客，以酸補之，以辛瀉之，以苦泄之，太陽之客，以苦補之，以咸瀉之，以苦堅之，以辛潤之，開發腠理，致津液，通氣也。</p>
<p>以苦瀉之，即以苦下之也。六氣病人，皆外感皮毛，郁其裡氣而成，悉宜發表出汗，以通里氣之郁，開發腠理謂發表，致津液謂出汗也。</p>
<p>帝曰：氣有多少，病有盛衰，治有緩急，方有大小，願聞其約奈何？岐伯曰：氣有高下，病有遠近，證有中外，治有輕重，適其至所為故也。《大要》曰：君一臣二，奇之制也，君二臣四，偶之制也，君二臣三，奇之制也，君二臣六，偶之制也。</p>
<p>約即制也。適其至所為故，謂節適其宜，取其至於病所而止也。</p>
<p>故曰近者奇之，遠者偶之，汗者不以偶，下者不以奇。補上治上制以緩，補下治下制以急，急則氣味厚，緩則氣味薄。適其至所，此之謂也。</p>
<p>近者易至故用奇，遠者難至故用偶。</p>
<p>病所遠而中道氣味乏者，食而過之，無越其制度也。是故平氣之道，近而奇偶，制小其服也，遠而奇偶，制大其服也。大則數少，小則數多，多則九之，少則二之。奇之不去則偶之，是謂重方，偶之不去則反佐以取之，所謂寒熱溫涼，反從其病也。</p>
<p>病所甚遠，藥至中道而氣味消乏者，空腹餌之，催之以食，令其速過中焦也。反佐以取之者，以寒治熱，以熱治寒，恐病藥捍格，不得下達，故用反佐之法，寒熱溫涼，反從其病，使之同類相投，而易下也。</p>
<p>帝曰：善。方制君臣何謂也？岐伯曰：主病之謂君，佐君之謂臣，應臣之謂使，非上下三品之謂也。帝曰：三品何謂？岐伯曰：所以明善惡之殊貫也。</p>
<p>應臣，謂與臣藥相應者。</p>
<p>帝曰：善。夫百病之始生也，皆生於風寒暑濕燥火，以六化六變也。經言盛者瀉之，虛者補之，余錫以方士，而方士用之，尚未能十全。余欲令要道必行，桴鼓相應，猶拔刺雪汙，工巧神聖，可得聞乎？</p>
<p>桴，鼓槌也。拔刺雪汙，謂拔針刺、洗汙染，至易之事也。</p>
<p>岐伯曰：審察病機，無失氣宜，此之謂也。帝曰：願聞病機何如？岐伯曰：諸風掉眩，皆屬於肝。諸痛癢瘡，皆屬於心。諸濕腫滿，皆屬於脾。諸熱瞀瘛，皆屬於火。諸氣膹郁，皆屬於肺。諸寒收引，皆屬於腎。諸暴強直，皆屬於風。諸脹腹大，皆屬於熱。諸病有聲，鼓之如鼓，皆屬於熱。諸嘔吐酸，暴注下迫，皆屬於熱。諸轉反戾，水液渾濁，皆屬於熱。諸痙項強，皆屬於濕。諸躁狂越，皆屬於火。諸逆衝上，皆屬於火。諸病胕腫，疼酸驚駭，皆屬於火。諸禁鼓慄，如喪神守，皆屬於火。諸痿喘嘔，皆屬於上。諸厥固泄，皆屬於下。諸病水液，澄澈清冷，皆屬於寒。故《大要》曰：謹守病機，各司其屬，有者求之，無者求之，盛者責之，虛者責之，必先五勝，疏其地氣，令其調達，而致和平，此之謂也。帝曰：善。</p>
<p>肝為風木，故諸風掉眩，皆屬於肝。心為君火，其主脈，諸痛癢瘡瘍，皆經絡營衛之郁，故屬於心。脾為濕土，故諸濕腫滿，皆屬於脾。三焦為相火，膽與三焦同經，化氣相火，膽火上逆，則神氣昏瞀，故諸熱督瘛，皆屬於火。大腸為燥金，肺與大腸表裡，其主氣，故諸氣膹郁，皆屬於肺。膀胱為寒水，腎與膀胱表裡，故諸寒收引，皆屬於腎。肝主筋，諸暴強直，筋脈不柔，皆厥陰風木之證也。濕土生於君火，火敗濕滋，臍腹脹大，皆少陰君火之證也。腹脹氣阻，捫之如鼓，亦少陰君火之證也。陽虛陰旺，土濕木鬱，上為吐酸，下為注泄，亦少陰君火之證也。寒侵骽足，轉側反戾（謂轉筋病），濕入膀胱，水液渾濁，亦少陰君火之證也（以上皆君火之虛者）。筋脈寒濕，身痙項強，皆太陰濕土之證也。甲木化氣相火，諸煩躁狂越，皆少陽相火之證也。甲木隨胃土下降，諸逆氣上衝，皆少陽相火之證也。土濕胃逆，甲木不降，濁氣壅阻，肌肉胕腫，經絡郁礙，而生疼酸，膽木拔根，而生驚駭，皆少陽相火之證也。甲木為陰邪所閉，陽氣振動，不得透發，則生寒戰，諸寒禁鼓慄，如喪神守，皆少陽相火之證也。肺隨胃土下降，肺逆則喘，胃逆則嘔，諸痿廢喘嘔，皆屬於上，上者，肺胃之證也。脾主四肢，大腸主收斂魄門，諸四肢厥冷，瘕塊堅固，而生溏泄，皆屬於下，下者，脾與大腸之證也，是皆陽明燥金之病也。諸病二便水液，澄澈清冷，皆太陽寒水之證也。大凡病機之分屬六氣者如此。《大要》（古書）：各司其屬，謂六氣各主司其所屬之病。有者求之，即上文所謂求其屬也。必先五勝，所以制伏五邪也。疏其地氣，疏通脾胃之郁也。</p>
<p>病機分屬六氣，而其寒熱燥濕，則視乎六氣之虛實。所謂熱者，少陰君火，所謂火者，少陽相火，言其屬二氣所生之病，非言此病之是熱是火，是二火有虛實也。諸氣皆然。後世庸愚，乃引此以定百病之寒熱。無知妄作，遂開殺運，最可痛恨也！（劉河間病機十九條）</p>

<h1>卷十三</h1>

<h2>運氣</h2>

<h3>六元正紀大論（八十一）</h3>
<p>黃帝問曰：六化六變，勝復淫治，甘苦辛鹹酸淡先後，余知之矣。夫五運之化，或從天氣，或逆天氣，或從天氣而逆地氣，或從地氣而逆天氣，或相得，或不相得，余未能明其事。欲通天之紀，從地之理，和其運，調其化，使上下合德，無相奪倫，天地升降，不失其宜，五運宣行，勿乖其政，調之正味從逆奈何？</p>
<p>六化，六氣之正化，六變，六氣之災變，勝復淫治，五味補瀉先後之宜，詳「至真要論」中。五運之化，或從司天之氣，或逆司天之氣，或從司天之氣而逆司地之氣，或從司地之氣而逆司天之氣，或與六氣相得，或不相得，言運氣之錯綜不一也。通天之紀，從地之理（「陰陽應象論」：天有八紀，地有五理，治不法天之紀，不用地之理，則災害至矣），明天紀而順地理也。調之正味，適其從逆，即下文所謂藥食之宜也。</p>
<p>岐伯稽首再拜對曰：昭乎哉問也！此天地之綱紀，變化之淵源，非聖帝孰能窮其至理歟！臣雖不敏，請陳其道，令終不滅，久而不易。</p>
<p>六氣升降，五運往來，此天地之綱紀，變化之淵源，德化政令，勝復淫治，所由生也。</p>
<p>帝曰：願夫子推而次之，從其類序，分其部主，別其宗司，昭其氣數，明其正化，可得聞乎？</p>
<p>類序者，六氣以類相序，如辰戌之年，上見太陽是也。部主者，六氣上下，各有分部，以主時令也。宗司者，總統為宗，分主為司也。氣數者，六氣迭遷，各有其數也。正化者，非位為邪氣，當位為正化也。</p>
<p>岐伯曰：先立其年，以明其氣，金木水火士運行之數，寒暑燥濕風火臨御之化，則天道可見，民氣可調，陰陽卷舒，近而無惑，數之可數者，請遂言之。</p>
<p>先立其年者，先立其年歲之干支也，干支立則知五運運行之數，六氣臨御之化，天道可見，民氣可調，陰陽之卷舒，近在目前而無惑，此數之可數者也。</p>
<p>帝曰：太陽之政奈何？岐伯曰：辰戌之紀也。</p>
<p>太陽　太角　太陰</p>
<p>壬辰　壬戌</p>
<p>其運風，其化鳴條啟坼，其變振拉摧拔，其病眩掉目瞑。</p>
<p>太角（初正）少徽　太宮　少商　太羽（終）</p>
<p>壬為陽木，故曰太角，壬辰、壬戌，太陽寒水司天，太陰濕土在泉，中為太角木運。後文仿此。中運統主一歲，一歲之中，又分五運。應地者靜，是為主運，主運則初運起角（陽年為太，陰年為少），二運為徵，三運為宮，四運為商，五運為羽，歲歲相同。應天者動，是為客運，客運則壬年陽木起太角，丁年陰木起少角，戊年陽火起太微，癸年陰火起少徵，歲歲不同。注初終者，記主運也。丁壬木運之年，主客皆起於角，氣得四時之正，故曰初正也。</p>
<p>太陽　太徵　太陰</p>
<p>戊辰　戊戌　同正徵（「五常政大論」：赫曦之紀，上羽與正徵同）</p>
<p>其運熱，其化暄暑郁懊，其變炎烈沸騰，其病熱鬱。</p>
<p>太徽　少宮　太商　少羽（終）少角（初）</p>
<p>太陽　太宮　太陰</p>
<p>甲辰（歲會）同天符</p>
<p>甲戌（歲會）同天符</p>
<p>其運陰埃，其化柔潤重澤，其變振驚飄驟，其病濕下重。</p>
<p>太宮　少商　太羽（終）　太角（初）少徵</p>
<p>太陽　太商　太陰</p>
<p>庚辰　庚戌</p>
<p>其運涼，其化霧露蕭飋，其變肅殺凋零，其病燥，背瞀胸滿。</p>
<p>太商　少羽（終）　少角（初）　太徵　少宮</p>
<p>太陽　太羽　太陰</p>
<p>丙辰天符　丙戌天符</p>
<p>其運寒，其化凝慘凜冽，其變冰雪霜雹，其病大寒流於溪谷。</p>
<p>太羽（終）　太角（初）　少徵　太宮　少商</p>
<p>凡此太陽司天之政，氣化運行先天，天氣肅，地氣靜，寒臨太虛，陽氣不令，寒政大舉，澤無陽焰，則火發待時，少陽中治，時雨乃涯，止極雨散，還於太陰，云朝北極，澤流萬物，濕化乃布，水土合德，上應辰星、鎮星，其政肅，其令徐，其谷玄黅，寒敷於上，雷動於下，寒濕之氣，持於氣交，民病寒濕，發肌肉萎，足痿不收，濡泄血溢。</p>
<p>太陽寒水司天，故天氣肅。太陰濕土在泉，故地氣靜。寒水勝火，故火發待時。至三之主氣相火當令，故時雨乃涯（涯，盡也，水岸曰涯），止極雨散。四氣以後，太陰濕土司權，故云朝北極，澤流萬物，濕化乃布。其谷玄黅，玄水色，黅土色也。雷動者，陽鬱於濕土也。</p>
<p>初之氣，地氣遷，氣乃大溫，草乃早榮，民乃厲，溫病乃作，身熱頭痛，嘔吐，肌腠瘡瘍。</p>
<p>初之氣，少陽相火司令，上年在泉之地氣至此而遷，氣大溫，草早榮，民生溫熱之病。</p>
<p>二之氣，大涼反至，寒乃始，火氣遂抑，草乃遇寒，民乃慘，民病氣鬱中滿。</p>
<p>二之氣，陽明燥金司令，寒水將生，故寒始火抑。</p>
<p>三之氣，天政布，寒氣行，雨乃降，民病寒，反熱中，心熱瞀悶，癰疽注下，不治者死。</p>
<p>三之氣司天，太陽寒水用事，故天政布，寒氣行。寒閉皮毛，郁其內熱，反生熱中之病。</p>
<p>四之氣，風濕交爭，風化為雨，乃長乃化乃成，民病大熱少氣，肌肉萎，足痿，注下赤白。</p>
<p>四之氣，厥陰風木司令，不勝主氣之太陰濕土，故病如此。</p>
<p>五之氣，陽復化，草乃長乃化乃成，民乃舒。</p>
<p>五之氣，少陰君火司令，故草長民舒。</p>
<p>終之氣，地氣正，濕令行，陰凝太虛，埃昏郊野，民乃慘淒，寒風以至，反者孕乃死。</p>
<p>終之氣，太陰濕土司令，故濕令行。反者土被木賊，故孕死。（民慘淒，寒風至者，終之主氣也）</p>
<p>故歲宜苦以燥之溫之，必折其鬱氣，先資其化源，抑其運氣，扶其不勝，無使暴過而生其疾，適氣同異，多少制之，同寒濕者燥熱化，異寒濕者燥濕化，故同者多之，異者少之，用寒遠寒，用涼遠涼，用溫遠溫，用熱遠熱，食宜同法，食歲谷以全其真，避虛邪以安其正，有假者反常，反是者病，所謂時也。</p>
<p>太陽寒水司天，寒則宜溫。太陰濕土在泉，濕則宜燥。折其鬱氣，抑寒水之太過也（折其鬱氣，解見篇末）。資其化源，扶二火之不及也（木為火之化源）。適其司天在泉之氣同異，多少而節制之，運同天地之寒濕者（如太角、太徵、太商），則酌其燥濕所宜而用之，同者多用以勝之，異者少用以調之。有假者則反其常用之法，若反是者則益其病，所謂因時而制宜也。</p>
<p>帝曰：善。陽明之政奈何？岐伯曰：卯酉之紀也。</p>
<p>陽明　少角　少陰</p>
<p>丁卯（歲會）丁酉　同正商（委和之紀，上商與正商同）</p>
<p>其運風清熱。</p>
<p>少角（初正）　太徵少宮　太商　少羽（終）</p>
<p>丁年歲木不及，為司天燥金所勝，則金兼木化，以少角而同正商，所謂委和之紀，上商與正商同也。凡不及之年，皆兼勝復之氣，風者運氣也，清者勝氣也，熱者復氣也。余少運仿此。</p>
<p>陽明　少徵　少陰</p>
<p>癸卯（同歲會）癸酉（同歲會）同正商（伏明之紀，上商與正商同）</p>
<p>其運熱寒雨。</p>
<p>少徵　太宮　少商　太羽（終）　太角（初）</p>
<p>陽明　少宮　少陰</p>
<p>己卯　己酉</p>
<p>其運雨風涼。</p>
<p>少宮　太商　少羽（終）　少角（初）　太徵</p>
<p>陽明少商少陰</p>
<p>乙卯（天符）乙酉（歲會太一天符）</p>
<p>同正商（從革之紀，上商與正商同）</p>
<p>其運涼熱寒。</p>
<p>少商　太羽（終）　太角（初）少徵　太宮</p>
<p>陽明　少羽　少陰</p>
<p>辛卯　辛酉</p>
<p>其運寒雨風。</p>
<p>少羽（終）少角（初）　太徵　少宮　太商</p>
<p>凡此陽明司天之政，氣化運行後天，天氣急，地氣明，陽專其令，炎暑大行，物燥以堅，淳風乃治，風燥橫逆，流於氣交，多陽少陰，燥極而澤，云趨雨府，濕化乃敷，金火合德，上應太白、熒惑，其政切，其令暴，其發躁，其谷白丹，間谷命太者，其耗白甲品羽，清先而勁，毛蟲乃死，熱後而暴，介蟲乃殃，勝復之作，擾而大亂，清熱之氣，持於氣交，蟄蟲乃見，流水不冰，民病咳嗌塞，癃悶，寒熱發暴振慄。</p>
<p>陽明燥金司天，故天氣急。少陰君火在泉，故地氣明。燥金為君火所制，故陽專其令，炎暑大行。金為火制，故物燥以堅。木無所畏，故淳風乃治。金木兼見，故風燥橫逆，流於氣交。陽多陰少，火旺濕生，故燥極而澤，濕化乃敷。雨府，濕盛之所，故云趨之。其谷白丹者，白為金色，丹為火色，化於天地之正氣，所謂歲谷也。問谷命太者，左右四間之氣，太者氣厚，故能生成也。白甲屬金，金為火勝，故色白而有甲者耗減。品羽屬火，火勝水復，故上品之羽亦耗。歲半以前，天氣主之，燥金在前，故清先而勁。木受金刑，毛蟲乃死。歲半以後，地氣主之，君火在後，故熱後而暴。金受火刑，介蟲乃殃。火既勝金，水又復火，故勝復之作，擾而大亂，清熱之氣，持於氣交。君火司地，故蟄蟲乃見，流水不冰。金被火刑，故咳逆嗌塞。君火在泉，故癃閟。火被金斂，故寒熱振慄。</p>
<p>初之氣，地氣遷，陰始凝，氣始肅，水乃冰，寒雨化，其病中熱脹嘔，鼽衄嚏欠，面目浮腫，善眠，小便黃赤，甚則淋。</p>
<p>初之氣，太陰濕土司令，濕旺木鬱，生氣不達，故陰凝氣肅，水冰雨寒不改。去冬寒水之化，濕盛胃逆，甲木不降，戊土被克，故中熱而生脹嘔。相火刑金，故鼽衄嚏欠（甲木化氣相火）。肺金上逆，故面目浮腫。膽熱，故善眠。土濕木鬱，不能泄水，故小便黃赤淋澀也。</p>
<p>二之氣，陽乃布，物乃生榮，民乃舒，厲大至，民善暴死。</p>
<p>二之氣，少陽相火司令，故陽布物榮，民舒厲至。</p>
<p>三之氣，天政布，涼乃行，燥熱交合，燥極而澤，民病寒熱。</p>
<p>三之氣司天，陽明燥金主令，故涼乃行。三氣以後，在泉之君火司氣，故燥熱交合。四之客氣為太陽寒水，主氣為太陰濕土，故燥極而澤。三之主氣以相火當令，為三之客氣清涼所閉，故民病寒熱。</p>
<p>四之氣，寒雨降，病暴僕，振慄譫妄，少氣嗌乾引飲，骨痿便血，癰腫瘡瘍，及為心痛瘧寒之疾。</p>
<p>四之氣，太陽寒水司令，四氣以後，在泉之君火司氣，寒閉皮毛，郁其內熱，故為病如此。</p>
<p>五之氣，春令反行，草乃生榮，民氣和。</p>
<p>五之氣，厥陰風木司令，合在泉君火之化，勝主氣之燥金，故草榮民和，秋行春令。</p>
<p>終之氣，陽氣布，候反溫，蟄蟲來見，流水不冰，民乃康平，其病溫。</p>
<p>終之氣，少陰君火司令，又合君火在泉之化，主不勝客（終之主氣，太陽寒水），故氣候如此。</p>
<p>歲宜以咸以苦以辛，汗之清之散之，折其鬱氣，資其化源，安其運氣，無使受邪，以寒熱輕重少多其制，同熱者多天化，同清者多地化，用涼遠涼，用熱遠熱，用寒遠寒，用溫遠溫，食宜同法，食歲谷以安其氣，食間谷以去其邪，有假者反之，此其道也，反是者，亂天地之經，擾陰陽之紀也。</p>
<p>陽明燥金司天，天氣收斂，故宜辛苦汗散。少陰君火在泉，地氣溫熱，故宜鹹苦清瀉。歲運不及，故安其運氣，無使受邪。是年上清下溫，以寒熱之輕重而少多其制，寒重則多用溫熱，熱重則多用清涼，輕者則少之。運同在泉之熱者，則多用司天清涼之化（如少徵），運同司天之清者，則多用在泉溫熱之化（如少商）。有假者，則反其法也。</p>
<p>帝曰：善。少陽之政奈何？岐伯曰：寅申之紀也。</p>
<p>少陽　太角　厥陰</p>
<p>壬寅（同天符）壬申（同天符）</p>
<p>其運風鼓，其化鳴條啟坼，其變振拉摧拔，其病掉眩支脅驚駭。</p>
<p>太角（初正）少徵　太宮　少商　太羽（終）</p>
<p>少陽　太徵　厥陰</p>
<p>戊寅（天符）戊申（天符）</p>
<p>其運暑，其化暄囂鬱燠，其變炎烈沸騰，其病上，熱鬱，血溢血泄心痛。</p>
<p>太徵　少宮　太商　少羽（終）少角（初）</p>
<p>少陽　太宮　厥陰</p>
<p>甲寅甲申</p>
<p>其運陰雨，其化柔潤重澤，其變振驚飄驟，其病體重胕腫痞飲。</p>
<p>太宮　少商　太羽（終）　太角（初）　少徵</p>
<p>少陽　太商　厥陰</p>
<p>庚寅　庚申　同正商（堅成之紀，上徵與正商同）</p>
<p>其運涼，其化霧露清涼，其變肅殺凋零，其病肩背胸中。</p>
<p>太商　少羽（終）　少角（初）太徵　少宮</p>
<p>少陽　太羽　厥陰</p>
<p>丙寅　丙申</p>
<p>其運寒肅，其化凝慘凜冽，其變冰雪霜雹，其病寒，浮腫。</p>
<p>太羽（終）　太角（初）　少徵　太宮　少商</p>
<p>凡此少陽司天之政，氣化運行先天，天氣正，地氣擾，炎火乃流，陰行陽化，太陰橫流，雨乃時應，風乃暴舉，木偃沙飛，木火同德，上應熒惑、歲星，其政嚴，其令擾，其谷丹蒼，風熱參布，雲物沸騰，寒乃時至，涼雨並起，往復之作，民病寒熱瘧泄，聾瞑嘔吐，上怫腫色變，外發瘡瘍，內為泄滿，故聖人遇之，和而不爭。</p>
<p>少陽相火司天，故天氣正。厥陰風木在泉，故地氣擾。少陽當令，故炎火乃流，陰行陽化。二之客氣與四之主氣為太陰濕土，火旺土生，熱蒸濕作，故太陰橫流，雨乃時應（以太陰而得相火，濕熱鬱蒸，降為雨水，是謂陰行陽化也）。四氣以後，厥陰司權，故風乃暴舉，木偃沙飛。其谷丹蒼，丹，火色，蒼，木色也。上下相交，木火同德，風熱參布，雲物沸騰。火騰則水復，故寒乃時至。木勝則金復，故涼雨並起。勝復不已，風閉皮毛，相火內郁，則病寒熱。甲木鬱發，則病痎瘧。乙木鬱沖，則病泄利。甲木上逆，則病聾瞑。甲木刑胃，則病嘔吐（足少陽化氣相火，其經起目銳眥，循耳後，下頸項。甲木上逆，相火不降，濁氣衝塞，則耳聾目瞑。甲木刑胃，胃氣鬱遏，不能容納水穀，故作嘔吐）。皮毛閉斂，鬱熱在經，則外發瘡瘍。肝膽俱病，脾胃被刑，則內生脹滿也。</p>
<p>初之氣，地氣遷，風勝乃搖，寒乃去，候乃大溫，草木早榮，寒來不殺，溫病乃起，其病氣怫於上，血溢目赤，咳逆頭痛，血崩脅滿，膚腠中瘡。</p>
<p>初之氣，少陰君火司令，故寒去溫來，草木早榮，溫病乃起。金受火刑，故血溢目赤，咳嗽頭痛。木火合邪，疏泄失職，故血崩。乙木鬱塞，故脅滿。火炎血熱，皮毛蒸腐，故膚腠生瘡。</p>
<p>二之氣，火反郁，白埃四起，云趨雨府，風不勝濕，雨乃零，民乃康，其病熱鬱於上，咳逆嘔吐，瘡發於中，胸嗌不利，頭痛身熱，昏憒膿瘡。</p>
<p>二之氣，太陰濕土司令，故白埃四起，云趨雨府。風木不勝濕土，雨乃下零。濕盛胃逆，甲木不降，甲木化氣相火，逆而上炎，故上病熱鬱。相火刑肺，則生咳逆。甲木刑胃，則生嘔吐。濕熱蒸腐，故瘡發於中，胸嗌不利，頭痛身熱，昏憒膿瘡。</p>
<p>三之氣，天政布，炎暑至，少陽臨上，雨乃涯，民病熱中聾瞑，血溢膿瘡，咳嘔鼽衄，渴嚏欠，喉痹目赤，善暴死。</p>
<p>三之氣司天，少陽相火主令，故天政布，炎暑至。少陽司氣，又復上司天政，濕氣消，故雨乃涯（涯，止也）。足少陽甲木化氣相火，逆而上行，雙克肺胃，故熱中聾瞑、血溢膿瘡。咳嘔鼽衄、燥渴嚏欠、喉痹目赤諸病生焉。相火性烈，故主暴死。</p>
<p>四之氣，涼乃至，炎暑間化，白露降，民氣和平，其病腹滿身重。</p>
<p>四之氣，陽明燥金司令，故涼乃至。炎暑間化，言相火之化，得金氣之清涼而少間也。太陰濕土為四之主氣，以燥金客氣而當濕旺之時，客不勝主，故腹滿身重。</p>
<p>五之氣，陽乃去，寒乃來，雨乃降，氣門乃閉，剛木早凋，民避寒邪，君子周密。</p>
<p>五之氣，太陽寒水司令，故寒來雨降，氣門（汗孔）閉，剛木調，民避寒邪，君子周密不出也。</p>
<p>終之氣，地氣正，風乃至，萬物反生，霿霧以行，其病關閉不禁，心痛，陽氣不藏而咳。霿，音蒙、茂。</p>
<p>終之氣在泉，厥陰風木司令，故地氣正，風乃至，萬物反生。風木鼓動，地氣升發，故霿霧以行（霿，晦也）。風木疏泄，下竅失斂，故病關閉不禁。風木衝擊，故心痛。肝膽同氣，乙木疏泄，則甲木動搖，相火失藏，上刑肺金，是以咳也。</p>
<p>歲宜咸宜辛宜酸，滲之瀉之，漬之發之，折其鬱氣，先取化源，抑其運氣，贊所不勝，暴過不生，苛疾不起，觀氣寒溫，以調其過，同風熱者多寒化，異風熱者少寒化，用熱遠熱，用溫遠溫，用寒遠寒，用涼遠涼，食宜同法，此其道也，有假者反之，反是者，病之階也。</p>
<p>抑其運氣者，損其太過。贊所不勝者，助其被克者也。暴過不生，故苛疾不起。觀運氣之寒溫，以調其過，運同天地之風熱者，多用寒化之品（如太徵、太角），運異天地之風熱者，少用寒化之品（如太商、太羽）。余義如前。</p>
<p>帝曰：善。太陰之政奈何？岐伯曰：丑未之紀也。</p>
<p>太陰　少角　太陽</p>
<p>丁丑　丁未　同正宮（委和之紀，上宮與正宮同）</p>
<p>其運風清熱。</p>
<p>少角（初正）　太徵　少宮　太商　少羽（終）</p>
<p>太陰　少徵　太陽</p>
<p>癸丑　癸未</p>
<p>其運熱寒雨。</p>
<p>少徵　太宮　少商　太羽（終）　太角（初）</p>
<p>太陰　少宮　太陽</p>
<p>己丑（太一天符）己未（太一天符）同正宮（卑監之紀，上宮與正宮同）</p>
<p>其運雨風清。</p>
<p>少宮　太商　少羽（終）　少角（初）　太徵</p>
<p>太陰　少商　太陽</p>
<p>乙丑　乙未</p>
<p>其運涼熱寒。</p>
<p>少商太羽（終）　太角（初）少徵　太宮</p>
<p>太陰　少羽　太陽</p>
<p>辛丑（同歲會）　辛未（同歲會）</p>
<p>其運寒雨風。</p>
<p>少羽（終）　少角（初）　太徵　少宮　太商</p>
<p>凡此太陰司天之政，氣化運行後天，陰專其政，陽氣退闢，大風時起，天氣下降，地氣上騰，原野昏霿，白埃四起，云奔南極，寒雨數至，上應鎮星、辰星，其政肅，其令寂，其谷黅玄，間谷命其太也，陰凝於上，寒積於下，寒水勝火，則為冰雹，陽光不治，殺氣乃行，有餘宜高，不及宜下，有餘宜晚，不及宜早，土之利，氣之化也，濕寒合德，黃黑埃昏，流行氣交，物成於差夏，民氣亦從之，民病寒濕，腹滿身䐜憤胕腫，痞逆，寒厥拘急。</p>
<p>太陰濕土司天，太陽寒水在泉，故陰專其政，陽氣退闢。土不及則木勝，故大風時起。天之濕氣下降，地之寒氣上騰，故原野昏霿，白埃四起。云奔南極者，司天之化。寒雨數至者，在泉之令也。太陰之陰凝於下，太陽之寒積於上，寒水勝火，則為冰雹。火敗而陽光不治，水勝則殺氣乃行，故谷之有餘者宜高，不及者宜下，高涼而下熱也。有餘者宜晚，不及者宜早，晚寒而早暖也，此雖地利不同，而實氣化使之然也。差夏謂夏盡秋初之候，正濕寒交會之間（濕盛於夏，寒盛於冬，秋在濕寒之間），人物同在氣交之中，故物成於此，民亦從之，而生濕寒之病也。</p>
<p>初之氣，地氣遷，寒乃去，春氣至，風乃來，生氣布，萬物以榮，民氣條舒，風濕相薄，雨乃後，民病血溢，經絡拘強，關節不利，身重筋痿。</p>
<p>初之氣，客主皆厥陰風木司令，故風來而物榮。初氣之風與司天之濕二氣相薄，濕不勝風，故雨乃後。風木疏泄，故民病血溢。風燥筋攣，故拘強不利。土病濕作，故身重筋痿。</p>
<p>二之氣，大火正，物承化，民乃和，其病溫厲大行，遠近咸若，濕蒸相薄，雨乃時降。</p>
<p>二之氣，客主皆少陰君火司令，故大火正，物承火化，民乃和舒。火烈災生，故民病溫厲大行，遠近咸若（遠近皆然）。二氣之火與司天之濕兩氣相薄，濕熱鬱蒸，雨乃時降也。</p>
<p>三之氣，天政布，濕氣降，地氣騰，雨乃時降，寒乃隨之，感於寒濕，則民病身重胕腫，胸腹滿。</p>
<p>三之氣，太陰濕土司令，天之濕氣下降，地之火氣上騰，故雨乃時降。三氣之後，太陽在泉，故寒乃隨之。感於天地之寒濕，則民病身重胕腫，胸腹脹滿也。</p>
<p>四之氣，畏火臨，溽蒸化，地氣騰，天氣否隔，寒風曉暮，蒸熱相薄，草木凝煙，濕化不流，則白露陰布，以成秋令，民病腠理熱，血暴溢，瘧，心腹滿熱，臚脹，甚則胕腫。</p>
<p>四之氣，少陽相火司令，其氣暴烈，故曰畏火。客氣之相火主氣之濕土兩氣相薄，故溽蒸化。太陽在泉，地氣上騰。寒水勝火，故天氣否隔，寒風曉暮。而其濕熱相臨，火旺濕消，故草木凝煙，濕化不流，白露夜降，以成秋令。民感濕熱之氣，故腠理鬱熱。火旺金燔，收氣失政，故血病暴溢。外為寒氣所束，故發為痎瘧，心腹滿熱，臚脹（臚，皮也），甚則胕腫也。</p>
<p>五之氣，慘令已行，寒露下，霜乃早降，草木黃落，寒氣及體，君子周密，民病皮腠。</p>
<p>五之氣，客主皆陽明燥金司令，合於在泉之寒，故慘令已行，寒露下，霜早降，草木黃落，寒氣及體，君子周密不出，民病寒傷皮腠也。</p>
<p>終之氣，寒大舉，濕大化，霜乃積，陰乃凝，水堅冰，陽光不治，感於寒，則病人關節禁固，腰脽痛，寒濕持於氣交，而為疾也。</p>
<p>終之氣，客主皆太陽寒水司令，故寒大舉。上合司天之氣，故濕大化。寒甚，故霜冰堅。陰凝陽退，感於寒，則關節禁固，腰脽腫痛。寒濕之氣持於氣交，故為病如是。</p>
<p>歲宜以苦燥之溫之，甚者發之泄之，下發不泄，則濕氣外溢，肉潰皮拆，而水血交流，必贊其陽火，令御甚寒，折其鬱氣，而取化源，益其歲氣，無使邪勝，從氣異同少多其制，同濕者以燥化，同寒者以熱化，異者少之，同者多之，用涼遠涼，用寒遠寒，用溫遠溫，用熱遠熱，食宜同法，食歲谷以全其真，食間谷以保其精，假者反之，此其道也，反是者病也。</p>
<p>太陰濕土司天，故宜苦燥，太陽寒水在泉，故宜苦溫。濕甚者，發之泄之，以去其濕。不發不泄，則濕氣外溢，皮肉潰爛，水血交流。寒甚者，助其陽火，以御其寒。歲運不及，故益其歲氣，無使邪勝。從運氣之異同少多其制，運同司天之濕者，則以燥化之物治之（如少宮歲），運同在泉之寒者，則以熱化之物治之（如少羽歲）。</p>
<p>帝曰：善。少陰之政奈何？岐伯曰：子午之紀也。</p>
<p>少陰　太角　陽明</p>
<p>壬子　壬午</p>
<p>其運風鼓，其化鳴條啟坼，其變振拉摧拔，其病支滿。</p>
<p>太角（初正）少徵　太宮　少商　太羽（終）</p>
<p>少陰　太徵　陽明</p>
<p>戊子（天符）　戊午（太一天符）</p>
<p>其運炎暑，其化暄曜郁懊，其變炎烈沸騰，其病上熱血溢。</p>
<p>太徵　少宮　太商　少羽（終）　少角（初）</p>
<p>少陰　太宮　陽明</p>
<p>甲子　甲午</p>
<p>其運陰雨，其化柔潤時雨，其變振驚飄驟，其病中滿身重。</p>
<p>太宮　少商　太羽（終）　太角（初）　少徵</p>
<p>少陰　太商　陽明</p>
<p>庚子（同天符）　庚午（同天符）</p>
<p>同正商（堅成之紀，上徵與正商同）</p>
<p>其運涼勁，其化霧露蕭飋，其變肅殺凋零，其病下清。</p>
<p>太商少羽（終）　少角（初）太徵　少宮</p>
<p>少陰　太羽　陽明</p>
<p>丙子（歲會）　丙午</p>
<p>其運寒，其化凝慘凜冽，其變冰雪霜雹，其病寒下。</p>
<p>太羽（終）　太角（初）　少徵　太宮　少商</p>
<p>凡此少陰司天之政，氣化運行先天，地氣肅，天氣明，寒交暑，熱加燥，云馳雨府，濕化乃行，時雨乃降，金火合德，上應熒惑、太白，其政明，其令切，其谷丹白，水火寒熱持於氣交，而為病始也，熱病生於上，清病生於下，寒熱凌犯而爭於中，民病咳喘鼽嚏，血溢血泄，目赤眥瘍，寒厥入胃，心痛，腰痛腹大，嗌乾腫上。</p>
<p>少陰君火司天，故天氣明。陽明燥金在泉，故地氣肅。寒交暑者，以地氣而交天氣，熱加燥者，以天氣而加地氣也。土生於火，金生於土，土者火金之中氣，故濕化行而云雨作也。金之氣涼，涼者寒之初氣，燥金在泉，寒水必旺，故水火寒熱持於氣交，而為諸病之始也。君火在天，故熱病生於上。燥金在泉，故清病生於下。水火寒熱持於氣交，故寒熱凌犯而爭於中。心火刑傷肺金，故病咳喘鼽嚏，血溢血泄，目赤眥瘍。寒厥入胃者，火勝而水復也。水刑火傷，故心痛。水鬱土濕，木陷而賊脾，故腰痛腹大。君火不降，故嗌乾上腫。</p>
<p>初之氣，地氣遷，熱將去，寒乃始，蟄復藏，水乃冰，霜復降，風乃至，陽氣鬱，民反周密，關節禁固，腰脽痛，炎暑將起，中外瘡瘍。</p>
<p>初之氣，太陽寒水司令，上年己亥終氣之少陽已盡，故熱去寒來，蟄藏水冰，霜降風至。寒閉於外，故陽郁不達。民當春令而反周密，關節禁固，腰脽疼痛。時臨二氣，君火當權，二之主氣。上合司天之氣，盛熱將作，而為寒氣所束，瘀蒸腐爛，故中外發為瘡瘍也。</p>
<p>二之氣，陽氣布，風乃行，民乃和，春氣以正，萬物應榮，寒氣時至，其病淋，目瞑目赤，氣鬱於上而熱。</p>
<p>二之氣，厥陰風木司令，陽布風行，民和物榮。二之主氣君火當權，上合司天之政，雖三氣未交，而火令已旺。若寒氣時至，束閉皮毛，風木遏陷，不能疏泄水道，則生淋澀之病。君火漸逆，刑傷肺金，則目瞑目赤，氣鬱於上，而為熱也。</p>
<p>三之氣，天政布，大火行，庶類蕃鮮，寒氣時至，民病氣厥心痛，寒熱更作，咳喘目赤。</p>
<p>三之氣司天，少陰君火司令，故天政布，大火行，庶類蕃鮮。若寒氣時至，束閉君火，不得外達，則氣厥心痛，寒熱更作。火逆傷肺，故咳喘目赤。</p>
<p>四之氣，溽暑至，大雨時行，寒熱互至，民病寒熱嗌乾，黃癉，鼽衄飲發。</p>
<p>四之氣，客主皆太陰濕土司令，故溽暑至，大雨零。若熱氣盛作，而寒氣忽至，熱蒸竅泄，而寒來襲之，濕熱鬱發，則民病寒熱嗌乾，鼻塞血衄，黃癉飲發也。</p>
<p>五之氣，畏火臨，暑反至，陽乃化，萬物乃生乃長乃榮，民乃康，其病溫。</p>
<p>五之氣，少陽相火司令，故火臨暑至，物榮民康，其病溫熱。</p>
<p>終之氣，燥令行，寒氣數舉，則霿霧昏翳，病生皮腠，餘火內格，腫於上，咳喘，甚則血溢，內舍於脅，下連少腹，而作寒中，地將易也。</p>
<p>終之氣，陽明燥金司令，故燥令行。主令為太陽寒水，故寒氣數舉，霿霧昏翳。寒閉竅合，故病生皮腠。寒氣外束，君相之餘火內格，臃腫於上。火鬱金刑。咳喘並作，甚則血溢，而生吐衄。金火上逆而生熱，則水木下陷而生寒，其病內舍於脅，下連少腹，而作寒中（肝脈自少腹行脅肋）。時臨終氣，故在泉之氣將易也。</p>
<p>歲宜以咸軟之而調其上，甚則以苦發之，以酸收之而安其下，甚則以苦瀉之，折其鬱氣，先取化源，抑其運氣，資其歲勝，無使暴過而生其病也，適氣同異，而多少之，同天氣者以寒清化，同地氣者以溫熱化，用熱遠熱，用涼遠涼，用溫遠溫，用寒遠寒，食宜同法，食歲谷以全真氣，食間谷以闢虛邪，有假則反，此其道也，反是者，病作矣。</p>
<p>少陰君火司天，故宜以咸軟之而調其上，甚則以苦發之，陽明燥金在泉，故宜以酸收之而安其下，甚則以苦瀉之。資其歲勝者，助其歲運之所克也。（少陰司天，皆太過之運也）</p>
<p>帝曰：善。厥陰之政奈何？岐伯曰：己亥之紀也。</p>
<p>厥陰　少角　少陽</p>
<p>丁巳（天符）丁亥（天符）　同正角（委和之紀，上角與正角同）</p>
<p>其運風清熱。</p>
<p>少角（初正）太徵　少宮　太商　少羽（終）</p>
<p>厥陰　少徵　少陽</p>
<p>癸巳（同歲會）癸亥（同歲會）</p>
<p>其運熱寒雨。</p>
<p>少徵　太宮　少商　太羽（終）　太角（初）</p>
<p>厥陰　少宮　少陽</p>
<p>己巳己亥同正角（卑監之紀，上角與正角同）</p>
<p>其運雨風清。</p>
<p>少宮　太商　少羽（終）　少角（初）　太徵</p>
<p>厥陰　少商　少陽</p>
<p>乙巳　乙亥　同正角（從革之紀，上角與正角同）</p>
<p>其運涼熱寒。</p>
<p>少商　太羽（終）　太角（初）少徵　太宮</p>
<p>厥陰　少羽　少陽</p>
<p>辛巳　辛亥</p>
<p>其運寒雨風。</p>
<p>少羽（終）　少角（初）太徵　少宮　太商</p>
<p>凡此厥陰司天之政，氣化運行後天，諸同正歲，氣化運行同天，天氣擾，地氣正，風生高遠，炎熱從之，云趨雨府，濕化乃行，風火同德，上應歲星、熒惑，其政撓，其令速，其谷蒼丹，間谷言太者，其耗文角品羽，風燥火熱，勝復更作，蟄蟲來見，流水不冰，熱病行於下，風病行於上，風熱勝復行於中。</p>
<p>諸同正歲，氣化運行同天，如委和之紀、卑監之紀、從革之紀，皆上角與正角同是也。此雖丁巳、丁亥、己巳、己亥、乙巳、乙亥六年如此，而六十歲中，莫不皆然。厥陰風木司天，故天氣擾。少陽相火在泉，故地氣正（土得火生故也）。風生高遠者，司天之氣也。炎熱從之者，司地之氣也。熱則化濕，所謂火生土也，少陽司地，水土溫暖，故云趨雨府，濕化乃行。風飄於上，故其政撓。火炎於下，故其令速。肝主筋而屬木，角者肝之所結，木主五色，故曰文角，品羽者，羽毛之美麗者也（其品貴重，故曰品羽），羽蟲屬火，厥陰司天少陽在泉之政，氣化運行後天（歲運皆不及也），木火不及，故文角品羽屬火屬木之美者，悉為耗減也。風木剋土則燥勝之，燥勝則火復而生熱，寒水凌火則濕勝之，濕勝則風復而生燥，故風燥火熱，勝復更作，其應為蟄蟲來見，流水不冰。相火在地，故熱病行於下。風木在天，故風病行於上。風火之氣持於氣交，故風熱勝復行於中也。</p>
<p>初之氣，寒始肅，殺氣方至，民病寒於右之下。</p>
<p>初之氣，陽明燥金司令，故肅殺之政行。金位西方，自右下降，故民病寒於右之下。</p>
<p>二之氣，寒不去，殺氣施化，霜乃降，名草上焦，寒雨數至，華雪水冰，陽復化，民病熱於中。</p>
<p>二之氣，太陽寒水司令，當君火主氣之時而寒不去，殺氣施化，霜降草焦，雨雪飄零。客寒外襲，閉其君火主氣，故陽氣復化，病熱於中，陽復化者，陽化在內，不得外達也。</p>
<p>三之氣，天政布，風乃時舉，民病泣出耳鳴掉眩。</p>
<p>三之氣司天，厥陰風木司令，故天政布，風乃時舉。腎主五液，入肝為淚，泣出耳鳴掉眩者，皆風木之病也。</p>
<p>四之氣，溽暑至，濕熱相薄，爭於左之上，民病黃癉而為胕腫。</p>
<p>四之氣，少陰君火司令，四之主氣為太陰濕土，故溽暑至。火位南方，自左上升，故濕熱相薄，爭於左之上（濕土亦自左升）。濕熱鬱蒸，故病黃癉胕腫。</p>
<p>五之氣，燥濕更勝，沉陰乃布，寒氣及體，風雨乃行。</p>
<p>五之氣，太陰濕土司令，五之主氣為陽明燥金，故燥濕更勝（客主更相勝也），濕勝則沉陰乃布，燥勝則寒氣及體（金旺則生水也）。風雨乃行者，濕旺而木復也。</p>
<p>終之氣，畏火司令，陽乃大化，蟄蟲出見，流水不冰，地氣大發，草乃生，人乃舒，其病溫厲。</p>
<p>終之氣，少陽相火司令，故蟲見水流，草生人舒，其病溫厲。</p>
<p>歲宜以辛調上，以咸調下，畏火之氣，無妄犯之，折其鬱氣，資其化源，贊其運氣，無使邪勝，用溫遠溫，用熱遠熱，用涼遠涼，用寒遠寒，食宜同法，有假反常，此其道也，反是者病。</p>
<p>帝曰：善。五運氣行主歲之紀，其有常數乎？岐伯曰：臣請次之。</p>
<p>甲子　甲午歲</p>
<p>上少陰火　中太宮土運　下陽明金</p>
<p>熱化二，少陰君火司天。雨化五，中運太宮濕土。燥化四，陽明燥金在泉。所謂正化日也。正氣所化也。其化上鹹寒，治君火司天。中苦熱，治中運濕土。下酸熱，治燥金在泉。所謂藥食宜也。藥食補泄之宜。</p>
<p>乙丑　乙未歲</p>
<p>上太陰土　中少商金運　下太陽水</p>
<p>熱化寒化勝復同，所謂邪氣化日也。乙年少商金運不及，故有火勝之熱化，火勝則有水復之寒化，此非本年正化，故曰邪氣化日。同謂丑未二年相同。陰年不及，乃有勝復邪化，陽年則無。後皆仿此。災七宮。兌金數七，金運不及，故熱勝而災及之。濕化五，司天。清化四，中運。寒化六，在泉。所謂正化日也。《河圖》數：天一生水，地六成之，地二生火，天七成之，天三生木，地八成之，地四生金，天九成之，天五生土，地十成之。後文太過者其數成，不及者其數生，土常以生也。生數少，成數多，太過故其數多，不及故其數少。濕化五，清化四，是土金生數，寒化六，是水之成數。以水得金生，土不能克，則寒水必勝，故言成數，此亦太過之例也。其化上苦熱，治司天。中酸和，治中運。下甘熱，治在泉。所謂藥食宜也。藥食之宜，義詳「至真要論」。</p>
<p>丙寅　丙申歲</p>
<p>上少陽火　中太羽水運　下厥陰木</p>
<p>火化二，水勝火，故熱化減。寒化六，風化三，寒水勝火，陽根亦敗，木失所生，故風化亦減。所謂正化日也。其化上鹹寒，中鹹溫，下辛溫，所謂藥食宜也。</p>
<p>丁卯（歲會）　丁酉歲</p>
<p>上陽明金　中少角木運　下少陰火</p>
<p>清化熱化勝復同，所謂邪氣化日也。災三宮。震木數三。燥化九，木不及則金勝，故燥化多。風化三，熱化七，火得木生，故熱化多。所謂正化日也。其化上苦溫，中辛和，下鹹寒，所謂藥食宜也。</p>
<p>戊辰　戊戌歲</p>
<p>上太陽水　中太徵火運　下太陰土</p>
<p>寒化六，熱化七，濕化五，所謂正化日也。其化上苦溫，中甘寒，下甘溫，所謂藥食宜也。</p>
<p>己巳　己亥歲</p>
<p>上厥陰木　中少宮土運　下少陽火</p>
<p>風化清化勝復同，所謂邪氣化日也。災五宮。土數五。風化三，濕化五，火化七，火得木生，故熱化多。所謂正化日也。其化上辛涼，中甘和，下鹹寒，所謂藥食宜也。</p>
<p>庚午（同天符）　庚子歲（同天符）</p>
<p>上少陰火　中太商金運　下陽明金</p>
<p>熱化七，清化九，燥化九，所謂正化日也。其化上鹹寒，中辛溫，下酸溫，所謂藥食宜也。</p>
<p>辛未（同歲會）　辛丑歲（同歲會）</p>
<p>上太陰土　中少羽水運　下太陽水</p>
<p>雨化風化勝復同，所謂邪氣化日也。災一宮。坎水數一。雨化五，寒化一，所謂正化日也。其化上苦熱，中苦和，下苦熱，所謂藥食宜也。</p>
<p>壬申（同天符）　壬寅歲（同天符）</p>
<p>上少陽火　中太角木運　下厥陰木</p>
<p>火化二，風化八，中運在泉，二木相合，故風化多。所謂正化日也。其化上鹹寒，中酸和，下辛涼，所謂藥食宜也。</p>
<p>癸酉（同歲會）　癸卯歲（同歲會）</p>
<p>上陽明金　中少徵火運　下少陰火</p>
<p>寒化雨化勝復同，所謂邪氣化日也。災九宮。離火數九。燥化九，火不及則金無制，故燥化多。熱化二，所謂正化日也。其化上苦溫，中鹹溫，下鹹寒，所謂藥食宜也。</p>
<p>甲戊（歲會同天符）　甲辰歲（歲會同天符）</p>
<p>上太陽水　中太宮土運　下太陰土</p>
<p>寒化六，濕化五，正化日也。其化上苦熱，中苦溫，下苦溫，藥食宜也。</p>
<p>乙亥　乙巳歲</p>
<p>上厥陰木　中少商金運　下少陽火</p>
<p>熱化寒化勝復同，邪氣化日也。災七宮。風化八，金運不及，又被火克，風木無制，故風化多。清化四，火化二，正化度也。度即日也。其化上辛涼，中酸和，下鹹寒，藥食宜也。</p>
<p>丙子（歲會）　丙午歲</p>
<p>上少陰火　中太羽水運　下陽明金</p>
<p>熱化二，火被水克，故熱火減。寒化六，清化四，金被火克，故清化減。正化度也。其化上鹹寒，中咸熱，下酸溫，藥食宜也。</p>
<p>丁丑　丁未歲</p>
<p>上太陰土　中少角木運　下太陽水</p>
<p>清化熱化勝復同，邪氣化度也。災三宮。雨化五，風化三，寒化一，正化度也。其化上苦溫，中辛溫，下甘熱，藥食宜也。</p>
<p>戊寅　戊申歲（天符）</p>
<p>上少陽火　中大徵火運　下厥陰木</p>
<p>火化七，風化三，子氣盛則母氣衰，故風化減。正化度也。其化上鹹寒，中甘和，下辛涼，藥食宜也。</p>
<p>己卯己酉歲</p>
<p>上陽明金　中少宮土運　下少陰火</p>
<p>風化清化勝復同，邪氣化度也。災五宮。清化九，金得土生，故清化多。雨化五，熱化七，土能勝水，火無剋制，故熱化多。正化度也。其化上苦溫，中甘和，下鹹寒，藥食宜也。</p>
<p>庚辰　庚戌歲</p>
<p>上太陽水　中太商金運　下太陰土</p>
<p>寒化一，水被土刑，故寒化減。清化九，雨化五，正化度也。其化上苦熱，中辛溫，下甘熱，藥食宜也。</p>
<p>辛巳　辛亥歲</p>
<p>上厥陰木　中少羽水運　下少陽火</p>
<p>雨化風化勝復同，邪氣化度也。災一宮。風化三，寒化一，火化七，火得木生，水又不及，故火化多。正化度也。其化上辛涼，中苦和，下鹹寒，藥食宜也。</p>
<p>壬午　壬子歲</p>
<p>上少陰火中　太角木運　下陽明金</p>
<p>熱化二，風化八，清化四，中運盛，則司天在泉之氣皆減。正化度也。其化上鹹寒，中酸涼，下酸溫，藥食宜也。</p>
<p>癸未　癸丑歲</p>
<p>上太陰土中　少徵火運　下太陽水</p>
<p>寒化雨化勝復同，邪氣化度也。災九宮。雨化五，火化二，寒化一，正化度也。其化上苦溫，中鹹溫，下甘熱，藥食宜也。</p>
<p>甲申　甲寅歲</p>
<p>上少陽火中　太宮土運　下厥陰木</p>
<p>火化二，雨化五，風化八，土為火子，木為火母，子母俱盛，故火化減。正化度也。其化上鹹寒，中咸和，下辛涼，藥食宜也。</p>
<p>乙酉（太一天符）　乙卯歲（天符）</p>
<p>上陽明金中　少商金運　下少陰火</p>
<p>熱化寒化勝復同，邪氣化度也。災七宮。燥化四，清化四，熱化二，正化度也。其化上苦溫，中苦和，下鹹寒，藥食宜也。</p>
<p>丙戌（天符）　丙辰歲（天符）</p>
<p>上太陽水中　太羽水運　下太陰土</p>
<p>寒化六，雨化五，正化度也。其化上苦熱，中鹹溫，下甘熱，藥食宜也。</p>
<p>丁亥（天符）　了巳歲（天符）</p>
<p>上厥陰木中　少角木運　下少陽火</p>
<p>清化熱化勝復同，邪氣化度也。災三宮。風化三，火化七，火得乙木相生，火旺則木虛，故風化少，火化多。正化度也。其化上辛涼，中辛和，下鹹寒，藥食宜也。</p>
<p>戊子（天符）戊午歲（太一天）符</p>
<p>上少陰火中　太徵火運　下陽明金</p>
<p>熱化七，清化九，正化度也。其化上鹹寒，中甘寒，下酸溫，藥食宜也。</p>
<p>己丑（太一天符）己未歲（太一天符）</p>
<p>上太陰土　中少宮土運　下太陽水</p>
<p>風化清化勝復同，邪氣化度也。災五宮。雨化五，寒化一，正化度也。其化上苦熱，中甘和，下甘熱，藥食宜也。</p>
<p>庚寅　庚申歲</p>
<p>上少陽火　中太商金運　下厥陰木</p>
<p>火化七，清化九，風化三，木被金刑，故風化減。正化度也。其化上鹹寒，中辛溫，下辛涼，藥食宜也。</p>
<p>辛卯　辛酉歲</p>
<p>上陽明金　中少羽水運　下少陰火</p>
<p>雨化風化勝復同，邪氣化度也。災一宮。清化九，寒化一，熱化七，水運不及，故熱化多。金得水救，則火不能克，故清化亦多。正化度也。其化上苦溫，中苦和，下鹹寒，藥食宜也。</p>
<p>壬辰　壬戌歲</p>
<p>上太陽水　中太角木運　下太陰土</p>
<p>寒化六，風化八，雨化五，正化度也。其化上苦溫，中酸和，下甘溫，藥食宜也。</p>
<p>癸巳（同歲會）癸亥歲（同歲會）</p>
<p>上厥陰木　中少徵火運　下少陽火</p>
<p>寒化雨化勝復同，邪氣化度也。災九宮。風化八，火化二，火運不及，木氣未泄，故風化多。正化度也。其化上辛涼，中咸和，下鹹寒，藥食宜也。</p>
<p>凡此定期之紀，勝復正化，皆有常數，不可不察。故知其要者，一言而終，不知其要，流散無窮，此之謂也。</p>
<p>五運不及，則有勝復，是謂邪化，五運太過，則無勝復邪化，但有正化，是皆有一定之常數也。</p>
<p>黃帝問曰：六氣之應見，六化之正，六變之紀何如？岐伯對曰：夫六氣正紀，有化有變，有勝有復，有用有病，不同其候，帝欲何問乎？帝曰：願盡聞之。岐伯曰：請遂言之。</p>
<p>化謂正化，變謂變異。</p>
<p>夫氣之所至也，厥陰所至為和平，少陰所至為暄，太陰所至為埃溽，少陽所至為炎暑，陽明所至為清勁，太陽所至為寒霧，時化之常也。</p>
<p>此六氣分主四時之正化。</p>
<p>厥陰所至為風府為璺啟，少陰所至為火府為舒榮，太陰所至為雨府為員盈，少陽所至為熱府為行出，陽明所至為司殺府為庚蒼，太陽所至為寒府為歸藏，司化之常也。璺，音問。</p>
<p>璺，裂也，啟，開也。員與圓同，員盈者，土化豐備也。行出，火力長育而物形充足也（行當作形）。庚，更也（庚與更同。「檀弓」：季子皋葬妻，犯人之禾，申詳以告曰：請庚之）。蒼，老也，金氣肅殺，萬物更變而蒼老也。歸藏，歸宿而蟄藏也。</p>
<p>厥陰所至為生為風搖，少陰所至為榮為形見，太陰所至為化為雲雨，少陽所至為長為蕃鮮，陽明所至為收為霧露，太陽所至為藏為周密，氣化之常也。</p>
<p>形見，即形出之變文也。周密，蟄封而不泄也。</p>
<p>厥陰所至為風生，終為肅，少陰所至為熱生，中為寒，太陰所至為濕生，終為注雨，少陽所至為火生，終為蒸溽，陽明所至為燥生，終為涼，太陽所至為寒生，中為溫，德化之常也。</p>
<p>「六微旨論」：風位之下，金氣承之，故厥陰風生，終為肅。土位之下，風氣承之，故太陰濕生，終為注雨（注雨，雨之得風而飄驟者）。相火生濕土，故少陽火生，終為蒸溽。燥金生寒水，故陽明燥生，終為涼。水火同宮，丁火癸水統於少陰，丙火壬水統於太陽，「六微旨論」：少陰之上，熱氣治之，中見太陽，太陽之上，寒氣治之，中見少陰，故少陰熱生，中為寒，太陽寒生，中為溫也。</p>
<p>厥陰所至為毛化，少陰所至為羽化，太陰所至為倮化，少陽所至為羽化，陽明所至為介化，太陽所至為鱗化，德化之常也。</p>
<p>五蟲秉六氣而化也。</p>
<p>厥陰所至為生化，少陰所至為榮化，太陰所至為濡化，少陽所至為茂化，陽明所至為堅化，太陽所至為藏化，布政之常也。</p>
<p>六氣司令，五化行焉，是謂之政。</p>
<p>厥陰所至為飄怒大涼，少陰所至為大暄寒，太陰所至為雷霆驟注烈風，少陽所至為飄風燔燎霜凝，陽明所至為散落溫，太陽所至為寒雪冰雹白埃，氣變之常也。</p>
<p>勝極則復，木勝而飄怒，則金復而為涼，火勝而大暄，則水復而為寒，土勝而驟注，則木復而為風，火勝而燔燎，則水復而為霜，金勝而散落，則火復而為溫，水勝而冰雪，則土復而為濕，此氣變之常也。</p>
<p>厥陰所至為撓動為迎隨，少陰所至為高明焰為曛，太陰所至為沉陰為白埃為晦暝，少陽所至為光顯為彤雲為曛，陽明所至為煙埃為霜為勁切為淒鳴，太陽所至為剛固為堅芒為立，令行之常也。</p>
<p>氣至而物從之，是謂之令。</p>
<p>厥陰所至為裡急，少陰所至為瘍疹身熱，太陽所至為積飲痞隔，少陽所至為嚏嘔為瘡瘍，陽明所至為浮虛，太陽所至為屈伸不利，病之常也。</p>
<p>裡急，風盛之病。瘍疹身熱，熱盛之病。積飲痞隔，濕盛之病。嚏嘔瘡瘍，火盛之病。浮虛，燥盛之病（肺主皮毛，肺氣外郁，則皮毛浮虛）。屈伸不利，寒盛之病。</p>
<p>厥陰所至為支痛，少陰所至為驚惑譫妄戰慄惡寒，太陰所至為稸滿，少陽所至為驚躁瞀昧暴病，陽明所至為鼽尻陰股膝髀腨䯒足病，太陽所至為腰痛，病之常也。瞀，音茂。</p>
<p>肝脈行於兩脅，故為支痛。心藏神，其屬火，驚惑譫妄者，神明亂也，戰慄惡寒者，水勝火也。脾為濕土，濕勝氣阻，故稸積壅滿。膽主驚，膽木上逆，相火失根，故驚躁瞀昧，而生暴病（膽木化氣相火，此言足少陽病）。陽明大腸與肺為表裡，鼽者，手陽明之病，陽明胃自頭走足，尻陰股膝脾腨䯒足痛者，足陽明之病也。足太陽之脈挾脊抵腰，腰痛者，水寒而木陷也。</p>
<p>厥陰所至為緛戾，少陰所至為悲妄衄蔑，太陰所至為中滿霍亂吐下，少陽所至為喉痹耳鳴嘔湧，陽明所至為脅痛皴揭，太陽所至為寢汗痙，病之常也。蔑，音滅。皴，取鈞切。</p>
<p>肝主筋，緛戾者，筋骨痿緛而乖戾也（緛與軟同）。肺燥則悲，神亂則妄，肺氣上逆，收斂失政，則血升而為衄蔑，此君火刑肺之病也。中滿者，土濕而不運，霍亂吐下者，飲食寒冷，水穀不消，風寒外束，胃不能容也。足少陽之脈行耳後，循頸而下胸膈，相火上逆則喉痹，甲木上衝則耳鳴，甲木刑胃，胃土不降則嘔湧也。燥金刑木則脅痛，皮膚不榮則皴揭。太陽不藏則寢汗出，水寒筋縮則為痙也。</p>
<p>厥陰所至為脅痛嘔泄，少陰所至為笑語，太陰所至為身重胕腫，少陽所至為暴注瞤瘛暴死，陽明所至為鼽嚏，太陽所至為流泄禁止，病之常也。瞤，音純。瘛，音熾。</p>
<p>木鬱賊土，故脅痛而嘔泄。心主喜，其聲笑，心神亂則笑語。土濕不運，則身重胕腫。甲木刑胃，水穀莫容，則暴生注泄。瞤，肉動也，瘛，筋急也。肺氣上逆，則生鼽嚏。寒水侮土，則為流泄，水道不通，則為禁止，流泄即下利，禁止即閉癃也。</p>
<p>凡此十二變者，報德以德，報化以化，報政以政，報令以令，氣高則高，氣下則下，氣後則後，氣前則前，氣中則中，氣外則外，位之常也。</p>
<p>凡此十二變者，因六氣之所至不一，而為之報，故有化有變，有勝有復，有用有病，其候不同。氣至有德化政令之殊，則有德化政令之報，氣至有高下前後中外之殊，則有高下前後中外之報。人秉天之六氣而生六經，手之六經其氣高，足之六經其氣下，足太陽行身之後，足陽明行身之前，三陰在中，三陽在外，此高下前後中外之位也。</p>
<p>故風勝則動，熱勝則腫，燥勝則乾，寒勝則浮，濕勝則濡泄，甚則水閉胕腫，隨氣所在，以言其變耳。</p>
<p>六氣偏勝，則有偏勝之病，隨其氣之上下前後中外所在以言其變，凡偏勝之所在，則變生而病來矣。</p>
<p>帝曰：願聞其用也。岐伯曰：夫六氣之用，各歸不勝而為化，故太陰雨化，施於太陽，太陽寒化，施於少陰，少陰熱化，施於陽明，陽明燥化，施於厥陰，厥陰風化，施於太陰，各命其所在以徵之也。</p>
<p>六氣有用有病，上言其病矣，此復問其用。六氣之用，各歸其不勝我者而為之化，如此氣偏勝，則此氣所克者必病。其所克者在於何方，各命其所在之處以徵之也。</p>
<p>帝曰：自得其位何如？岐伯曰：自得其位，常化也。帝曰：願聞所在也。岐伯曰：命其位而方月可知也。</p>
<p>六氣各有其位，自得其位者，自安其本位，而無凌犯他氣之變也，此為氣化之常。欲知其氣化之所在，但命其六氣之位，而化行之方月自可知也。（客氣有客氣之方，客氣之月，主氣有主氣之方、主氣之月）</p>
<p>帝曰：六位之氣，盈虛何如？岐伯曰：太少異也，太者之至徐而常，少者暴而亡。</p>
<p>太氣盈，少氣虛，盈則徐而常，虛則暴而亡（亡，無常也）。</p>
<p>帝曰：天地之氣，盈虛何如？岐伯曰：天氣不足，地氣隨之，地氣不足，天氣從之，運居其中，而常先也。惡所不勝，歸所同和，隨運歸從，而生其病也。</p>
<p>司天之氣不足，則地氣隨之而升，司地之氣不足，則天氣從之而降，運居天地之中，常先天地而為升降。惡其所不勝，歸其所同和（如木不勝金，則惡之，而與水火相同和，則歸之），隨運歸從，助所同和，以成偏勝，而生其病也。</p>
<p>故上勝則天氣降而下，下勝則地氣遷而上，勝多少而差其分。微者小差，甚者大差，甚則位易氣交，易則大變生而病作矣。《大要》曰：甚紀五分，微紀七分，其差可見，此之謂也。</p>
<p>上勝則司天之氣降而下，下勝則司地之氣遷而上，以勝之多少而差其分。勝微者小差，勝甚者大差，甚則位移易而氣交互位，易則大變生而病作矣。《大要》曰（古書）：甚者紀五分，微者紀七分（五分者，勝居十之五，七分者，勝居十之三），而其差可見，即此之謂也。</p>
<p>帝曰：天地之數，終始奈何？岐伯曰：悉乎哉問也！是明道也。數之始，起於上而終於下，歲半之前，天氣主之，歲半之後，地氣主之，上下交互，氣交主之，歲紀畢矣。故曰位明氣月可知，所謂氣也。</p>
<p>司天在上，司地在下，天地一年之數，起於上而終於下。歲半之前，天氣主之，歲半之後，地氣主之，上下交互之中，氣交主之，氣交者，三氣四氣交際之間也，一歲之紀，畢於此矣。六氣之位既明，則氣月可知（三候一氣，兩氣一月。一年六氣，一氣兩月），所謂天地之氣數也。</p>
<p>帝曰：余司其事，則而行之，不合其數何也？岐伯曰：氣用有多少，化洽有盛衰，盛衰多少，同其化也。</p>
<p>六氣有主客，主氣者，初氣風木，二氣君火，三氣相火，四氣濕土，五氣燥金，六氣寒水，一氣兩月，萬古不易，客氣則逐年遷變，恆與四時相反。歲半之前，天氣主之，歲半之後，地氣主之，是司天之客氣也。其間燥金在春，風木在秋，寒水在夏，二火在冬，應與主氣相反，而往往與主氣不反，與客氣不符，較之天地終始之數，未盡相合。此以氣之為用有多少，化之相洽有盛衰，盛衰多少，同其化也。蓋六氣與五運相值，有生有克，生則其用多，克則其用少，多則其化盛，少則其化衰，以多遇多則愈盛，以少遇少則愈衰。衰盛多少，氣化合同，盛則應，衰則不應，是以其數不合也。</p>
<p>帝曰：願聞同化何如？岐伯曰：風溫春化同，熱曛昏火夏化同，雲雨昏暝埃長夏化同，燥清煙露秋化同，寒氣霜雪冰冬化同，勝與復同。此天地五運六氣之化，更用盛衰之常也。</p>
<p>凡四時之內，一見風溫，是為木氣，故與春化相同，一見熱曛昏火，是為火氣，故與夏化相同，一見雲雨昏暝埃，是為土氣，故與長夏相同，一見燥清煙露，是為金氣，故與秋化相同，一見寒氣霜雪冰，是為水氣，故與冬化相同。初氣終三氣，勝之常也，四氣盡終氣，復之常也，其於勝復之中，而見五行之氣，亦與此同。此天地五運六氣之化，更相盛衰之常也，遇盛氣之同化則其數合，遇衰氣之同化則其數不合矣。</p>
<p>帝曰：善。夫子之言可謂悉矣，然何以明其應乎？岐伯曰：昭乎哉問也！夫六氣者，行有次，止有位，故常以正月朔日平旦視之，睹其位而知其所在矣。運有餘，其至先，運不及，其至後，此天之道，氣之常也，運非有餘，非不足，是謂正歲，其至當其時也。</p>
<p>六氣之行有恆次，止有定位，常以正月朔日平旦視之，初氣方交（初氣以上年十二月大寒日交），月令更變，自此六氣遞遷，六位迭易，睹其所止之位，而知其各氣之所在矣。運有餘，其至先（六氣至先），其位未交，而其氣已在，運不及，其至後，其位已交，而其氣未在，運非有餘，非不足，是謂正歲，其至當其時，不後不先也。</p>
<p>帝曰：善。五運之氣，亦復歲乎？岐伯曰：鬱極乃發，待時而作也。帝曰：請問其所謂也。岐伯曰：五常之氣，太過不及，其發異也。帝曰：願卒聞之。岐伯曰：太過者暴，不及者徐，暴者為病甚，徐者為病持。帝曰：太過不及，其數何如？岐伯曰：太過者其數成，不及者其數生，土常以生也。</p>
<p>帝問六氣既有勝復，五運之氣，亦有報復於歲中者否也？凡五行之理，有勝必復，鬱極乃發，待時而作也。蓋五常之氣，各有太過不及，其勝復之發，因而不同。太過者發之暴，不及者發之徐，暴者為病甚，徐者為病持（持久、遲延也）。太過者其化多，得五行之成數，不及者其化少，得五行之生數（義見前文）。</p>
<p>帝曰：其發也何如？岐伯曰：土鬱之發，埃昏黃黑，化為白氣，雷殷氣交，岩谷振驚，擊石飛空，飄驟高深，洪水乃從，川流漫衍，田牧土駒，化氣乃敷，善為時雨，始生始長，始化始成，故民病心腹脹，腸鳴而為數後，甚則心痛脅䐜，嘔吐霍亂，飲發注下，胕腫身重。云奔雨府，霞擁朝陽，山澤埃昏，而乃發也。其氣四，云橫天山，蜉蝣生滅，怫之先兆也。</p>
<p>水勝火敗，不能生土，則土鬱發作。發則濕氣熏蒸，化為雲霧。陽遏濕內，激為雷霆，鼓宕沖裂，殷干氣交，山谷震動，擊石飛空，風雨飄驟，自高及深，洪水從生，川流漫衍，瘀泛壘起，田野之間，如群駒散牧。化氣敷布，善為時雨，萬物得之，生長化成之力，於是始旺。濕氣淫泆，傳之於人，民病心腹脹滿，腸鳴數後，甚則心痛脅䐜，嘔吐霍亂，飲發注下，胕腫身重。土鬱將發，濕氣先動，云奔雨府，霞擁朝陽，山澤埃昏，而乃發也。土主四氣，凡三氣之後，云橫天山，蜉蝣生滅（蜉蝣朝生暮死，濕氣所化），便是濕土怫鬱之先兆也。</p>
<p>金鬱之發，天潔地明，風清氣切，大涼乃舉，草樹浮煙，燥氣以行，霿霧數起，殺氣來至，草木蒼干，金乃有聲，故民病咳逆，心脅痛引少腹，善暴痛，不可反側，嗌乾面塵色惡。山澤焦枯，土凝霜滷，而乃發也。其氣五，夜零白露，林莽聲淒，怫之先兆也。</p>
<p>木勝土敗，不能生金，則金鬱發作。發則天地淨明，風氣清切，大涼變序，草樹浮煙，燥氣以行，霿霧數起（霿霧即煙靄也），殺氣來至，草木蒼干。收令當權，秋聲乃作。燥氣淫泆，傳之於人，肺氣受傷，民病咳嗽氣逆，心脅脹滿，下引少腹，善於暴痛，不可反側（肺與大腸表裡，肺氣上逆則心脅滿，大腸下陷則少腹滿，肺氣右降，逆而不降則右脅暴痛，不可反側也），咽喉乾燥，面色塵惡（肺氣通於喉，外主皮毛故）。金鬱將發，燥氣先動，山澤焦枯，土凝霜滷（露凝為霜，滷凝為硝），而乃發也。金主五氣，凡三氣之後，夜零白露，林莽聲淒，便是燥金怫鬱之先兆也。</p>
<p>水鬱之發，陽氣乃闢，陰氣暴舉，大寒乃至，川澤嚴凝，寒雰結為霜雪，甚則黃黑昏翳，流行氣交，霜乃為殺，水乃見祥，故民病寒客心痛，腰脽痛，大關節不利，屈伸不便，善厥逆，腹滿痞堅。陽光不治，空積沉陰，白埃昏暝，而乃發也。其氣二火前後，太虛深玄，氣猶麻散，微見而隱，色黑微黃，怫之先兆也。</p>
<p>火勝金敗，不能生水，則水鬱發作。發則陽氣退闢，陰氣暴舉，大寒乃至，川澤凍合，寒雰凝肅，結為霜雪（寒雰，白氣如霧，結為霜雪，降於晴天）。甚則水土合氣，黃黑昏翳，流行氣交之際，霜乃為之刑殺，水乃見其妖祥（水災見兆）。寒氣淫泆，傳之於人，水邪滅火，民病寒客心痛，腰脽疼痛，關節不利，屈伸不便，善手足厥冷，腹滿痞堅。水鬱將發，寒氣先動，陽光不治，空積沉陰，白埃昏暝，而乃發也。其氣在君相二火前後，火勝則水復，凡二火前後，太虛玄深，氣猶麻散（天象深黑，氣若亂麻）。若見而隱，色黑微黃，便是寒水怫鬱之先兆也。</p>
<p>木鬱之發，太虛埃昏，雲物以擾，大風乃至，髮屋折木，木有變，故民病胃脘當心而痛，上支兩脅，膈咽不通，食飲不下，甚則耳鳴眩轉，目不識人，善暴僵仆。太虛蒼埃，天山一色，或為濁色黃黑，郁若橫云不雨，而乃發也。其氣無常，長川草偃，柔葉呈陰，松吟高山，虎嘯岩岫，怫之先兆也。</p>
<p>土勝水敗，不能生木，則木鬱發作。發則太虛塵揚，雲物擾動，大風乃至，髮屋折木，木有災變，搖盪不寧。風氣淫泆，傳之於人，甲木刑胃，民病胃脘當心而痛，上支兩脅，胸膈咽喉壅塞不通，飲食難下，甚則耳鳴目眩，昏憒無識，善暴僵仆（甲乙同氣，此皆甲木上逆之病）。木鬱將發，風氣先動，太虛蒼埃，天山一色（塵氣蒼茫，迷漫天山），或為濁色黃黑，郁若橫云不雨（天際黃黑，若云不雨，此大風將來也）。而乃發也。土無專位，木氣之郁發無常，凡四時之內，長川草偃，柔葉呈陰（樹木遇風，蒼葉搖落，柔葉翻騰，裡面在上，是謂呈陰），松吟高山，虎嘯岩岫（虎嘯風生），便是風木怫鬱之先兆也。</p>
<p>火鬱之發，太虛昏翳，大明不彰，炎火行，大暑至，山澤燔燎，材木流津，廣廈騰煙，土浮霜滷，止水乃減，蔓草焦黃，風行惑言，濕化乃後，動復則靜，陽極反陰，濕令乃化乃成，故民病少氣，脅腹胸背面首四肢䐜憤臚脹，瘡瘍癰腫，瘍疿流注，瘛瘲骨痛，節乃有動，腹中暴痛，嘔逆注下，溫瘧，血溢，精液乃少，目赤心熱，甚則瞀悶懊憹，善暴死。刻終大溫，汗濡玄府，而乃發也。其氣四，華喪水凝，山川冰雪，焰陽午澤，怫之先兆也。</p>
<p>金勝木敗，不能生火，則火鬱發作。發則天地曛赫，三光不明，炎火盛行，大暑來至，山澤燔燎，材木流津，廣廈騰煙，土浮霜滷（地經日曬，色白如霜，乃滷氣所結，如海水曬為鹽也），止水乃減（止水無源，故乾涸也），蔓草焦黃（蔓草延芊，津液不能灌注，故焦黃也），炎風災物，訛言大起。地乾土燥，濕化乃後。動極生靜，陽衰陰長，濕令續起，乃化乃成（火生土也）。熱氣淫泆，傳之於人，壯火刑金，民病少氣，脅腹胸背面首四肢鬱熱摶結，䐜憤臚脹，瘡瘍癰腫，瘍疿流注，筋攣骨痛（筋急為瘛，筋緩為瘲），關節動搖（熱極風生），腹中暴痛，嘔逆注泄，溫瘧發生，經血流溢，精液枯槁，目赤心熱，甚則瞀悶懊憹，善於暴死。火鬱將發，熱氣先動，百刻既終，大溫不減，汗孔夜開，皮毛不闔（玄府，汗孔），而乃發也。君火主二氣，相火主三氣，鬱極而發，後時而動，故在四氣，凡二三氣時，草木華髮，而水猶凝冱，山川之陰，冰雪未消，大澤之南，焰陽已動，便是二火怫鬱之先兆也。</p>
<p>有怫之應，而後報也，皆觀其極，而乃發也。木發無時，水隨火也。謹候其時，病可與期，失時反歲，五氣不行，生化收藏政無恆也。</p>
<p>有怫鬱之徵應，而後能報復，物極則反，皆至其極，而乃發也（鬱極而發，乃能報復）。土無專位，木發無時（其氣無常），水隨火發，陽亢則動（其氣二火前後），土金火之郁發，各有其時。謹候其時，病可與期，失其時而反其歲，則五氣紊亂，生長化收藏之政皆昧其恆，不知何氣之來，安知何病之作也！</p>
<p>帝曰：水發而雹雪，土發而飄驟，木發而毀折，金髮而清明，火發而曛昧，何氣使然？岐伯曰：氣有多少，發有微甚，微者當其氣，甚者兼其下，徵其下氣，而見可知也。</p>
<p>水發而雹雪，是兼土氣（陰氣上際，陽氣下降，天地氤氳，則為雲雨，是全由濕動，非土不能。而陽為陰閉，寒氣澌凝，則雨變而為雹雪，緣濕旺陰盛故也），土發而飄驟，是兼木氣，木發而毀折，是兼金氣，金髮而清明，是兼火氣，火發而曛昧，是兼水氣，此何氣使然？因氣有多少，發有微甚（多謂太過，少謂不及，不及發微，太過發甚），微者僅當其氣（止於本氣自見），甚者則兼其下氣。水位之下，土氣承之，土位之下，木氣承之，木位之下，金氣承之，金位之下，火氣承之，火位之下，水氣承之，是五行之下氣也，徵其下氣為何，而本氣之所兼見者可知矣。</p>
<p>帝曰：善。五氣之發，不當位者何也？岐伯曰：命其差。帝曰：差有數乎？岐伯曰：後皆三十度而有奇也。</p>
<p>發不當位者，不應其時也，此緣氣有盛衰，至有遲早，是以差錯不準也。一日一度，三十度者，一月之數，奇謂四十三刻零七分半，其至之先期後期，不過三十度有奇。如一年節氣，或早至於前十五日之先，或晚至於後十五日之後，合而計之，亦止三十度而有奇也。</p>
<p>帝曰：氣至而先後者何？岐伯曰：運太過則其至先，運不及則其至後，此候之常也。</p>
<p>帝問氣至而先後相差者何故？蓋運太過則其至先，運不及則其至後，此氣候之常也。</p>
<p>帝曰：當時而至者何也？岐伯曰：非太過，非不及，則至當時，非是者，眚也。</p>
<p>當時而至，是謂平運，非是者，則為災眚也。</p>
<p>帝曰：勝復之氣，其常在也，災眚時至，候也奈何？岐伯曰：非氣化者，是謂災也。</p>
<p>勝復之氣，常在不差，其偶然差錯，而災眚時至，候之奈何？蓋非氣化之正者，是即為災也。</p>
<p>帝曰：善。氣有非時而化者何也？岐伯曰：太過者當其時，不及者歸其己勝也。</p>
<p>氣有非時而至，不失為正化者，以太過者當其有制之時，不及者歸於己勝之候也。（太過而人制己，不及而己勝人，則亦為平氣也）</p>
<p>帝曰：四時之氣，至有早晏，高下左右，其候何如？岐伯曰：行有逆順，至有遲速，故太過者化先天，不及者化後天。</p>
<p>四時之候，至有早晏，若夫高下左右，地勢不同，其氣至之候，亦當有殊。蓋氣行有逆順，氣至有遲速，故太過者化常先天，不及者化常後天，此其大凡也，至行於高下左右之間，則不能無異矣。（義詳下文）</p>
<p>帝曰：願聞其行何謂也？岐伯曰：春氣西行，夏氣北行，秋氣東行，冬氣南行。故春氣始於下，秋氣始於上，夏氣始於中，冬氣始於標，春氣始於左，秋氣始於右，冬氣始於後，夏氣始於前，此四時政化之常。故至高之地，冬氣常在，至下之地，春氣常在，必謹察之。</p>
<p>帝以：行有逆順，願聞其行何謂？蓋春氣自東而西行，夏氣自南而北行，秋氣自西而東行，冬氣自北而南行。故春木自北而東昇，是始於下也。秋金自南而西降，是始於上也。夏當午正，是始於中也。冬居亥未，是始於標也。春自東來，是始於左也。秋自西往，是始於右也。夏自南來，是始於前也。冬自北往，是始於後也（天地之位，左東右西，南前北後）。陽有餘於東南，其地常下，是以溫暖，陰有餘於西北，其地常高，是以清涼，故至高之地，冬氣常在，陰有餘也，至下之地，春氣常在，陽有餘也。然則地高而在右者，陰來為順，其至恆早，陽來為逆，其至恆晏，地下而在左者，陰來為逆，其至恆晏，陽來為順，其至恆早。設以太過而值逆行，則先天者亦當來遲，不及而遭順行，則後天者亦當來速，高下左右之勢，固自不侔也。</p>
<p>帝曰：善。夫子言用寒遠寒，用熱遠熱，余未知其然也，願聞何謂遠？岐伯曰：熱無犯熱，寒無犯寒，從者和，逆者病，不可不敬畏而遠之，所謂時與六位也。</p>
<p>火盛為熱，則無以藥食犯其熱，水盛為寒，則無以藥食犯其寒，從之者和，逆之者病，不可不敬畏而遠之，所謂四時之主氣與六位之客氣，皆當順其自然之候也。</p>
<p>帝曰：溫涼何如？岐伯曰：司氣以熱，用熱無犯．司氣以寒，用寒無犯，司氣以涼，用涼無犯，司氣以溫，用溫無犯，間氣同其主無犯，異其主則小犯之，是謂四畏，必謹察之。</p>
<p>司天司地之氣，寒熱溫涼皆不可犯，是謂四畏，故當遠之。左右四間之氣，同其主令者亦無犯焉，異其主令者則小犯之，不在四畏之例也。</p>
<p>帝曰：善。其犯者何如？岐伯曰：天氣反時，則可依時，及勝其主，則可犯。以平為期，而不可過，是謂邪氣反勝者。故曰無失天信，無逆氣宜，無翼其勝，無贊其復，是謂至治。</p>
<p>其可犯者，天之客氣與主氣之時令相反，則可依四時之主氣，及客氣之勝其主氣者，則扶其主氣，抑其客氣以犯之。如夏熱冬寒，時令也，而客寒夏至，客熱冬來，則用熱於夏，是以熱而犯熱，用寒於冬，是以寒而犯寒也，客不勝主，未可犯也，客勝其主，則可犯矣。但雖犯之，要當以平為期，而不可太過，是謂邪氣非時而反勝者，故法當如是，非謂凡治皆然也。故曰無失天時之信，無逆氣候之宜，無翼其得勝之會，無贊其來復之期，是謂治法之至者也。</p>
<p>帝曰：善。論言熱無犯熱，寒無犯寒，余欲不遠寒，不遠熱奈何？岐伯曰：悉乎哉問也！發表不遠熱，攻裡不遠寒。</p>
<p>論言熱無犯熱，寒無犯寒，是用熱遠熱，用寒遠寒也，今欲不遠熱，不遠寒，則當何如？惟發表則不遠熱，攻裡則不遠寒也。</p>
<p>帝曰：不發不攻，而犯寒犯熱者何如？岐伯曰：寒熱內賊，其病益甚。帝曰：願聞無病者何如？岐伯曰：無者生之，有者甚之。</p>
<p>發表者，時熱而不遠熱，以其表解而熱泄，攻裡者，時寒而不遠寒，以其里清而寒去也。若不發不攻，而犯寒犯熱，則寒者愈寒，熱者愈熱，寒熱內賊，其病益甚。無病者，當之則新病生，有病者，當之則舊病甚也。</p>
<p>帝曰：生者何如？岐伯曰：不遠熱則熱至，不遠寒則寒至，寒至則腹滿痞堅，痛急下利之病生矣，熱至則身熱頭痛，瞀郁鼽衄，瞤瘛腫脹，骨節變肉痛，癰疽瘡瘍，霍亂嘔吐注下，血溢血泄淋閟之病生矣。帝曰：治之奈何？岐伯曰：時必順之，犯者治以勝也。</p>
<p>無則生之者，熱不遠熱則熱至，寒不遠寒則寒至，寒至則生諸寒病，熱至則生諸熱病。治法時令，必當順之，按其所犯者，治以相勝之物也。（熱至以寒，寒至以熱）</p>
<p>帝曰：善。郁之甚者，治之奈何？岐伯曰：木鬱達之，火鬱發之，土鬱奪之，金鬱泄之，水鬱折之，然調其氣，過者折之，以其畏也，所謂瀉之。</p>
<p>木喜升散，鬱則達之，火喜宣揚，鬱則發之，土喜沖虛，鬱則奪之，金喜清肅，鬱則泄之，水喜靜順，鬱則折之，治五郁之法如此，然皆以調氣為主，氣調則鬱自開。郁緣於不及，而發則太過，過者折之，以其所畏，皆所謂瀉之，無補法也。（釋前折其鬱氣之義）</p>
<p>帝曰：假者何如？岐伯曰：有假其氣，則無禁也。所謂主氣不足，客氣勝也。</p>
<p>假者則用藥可犯，不在禁例。所謂假者，皆緣主氣不足，客氣反勝，盛夏而寒生，隆冬而熱至，假則反之，無用疑也。</p>
<p>帝曰：至哉，聖人之道！天地大化，運行之節，臨御之紀，陰陽之政，寒暑之令，非夫子孰能通之！請藏之靈蘭之室，署曰「六元正紀」，非齋戒不敢示，慎傳也。</p>

<h1>［附］校余偶識</h1>

<h2>第一卷（養生）</h2>

<h3>《素問》</h3>
<p>林億新校正云：按王冰不解所以名《素問》之義及《素問》之名起於何代。按《隋書·經籍志》始有《素問》之名；《甲乙經》序，晉·皇甫謐之文己云《素問》論病精辯；王叔和，西晉人，撰《脈經》，云出《素問》、《針經》；漢·張仲景撰《傷寒卒病論集》，云撰用《素問》。是則《素問》之名，著於《隋志》，上見於漢代也。自仲景以前，無文可見，莫得而知，據今世所有之書，則《素問》之名，起漢世也。所以名《素問》之義，全元起有說云：素者，本也，問者，黃帝問岐伯也，方陳性情之源，五行之本，故曰《素問》。元起雖有此解，義未甚明。按《乾鑿度》云：夫有形者生於無形，故有太易，有太初，有太始，有太素。太易者，未見氣也，太初者，氣之始也，太始者，形之始也，太素者，質之始也。氣形質具，而疴瘵由是萌生，故黃帝問此太素，質之始也。《素問》之名，義或由此。</p>

<h3>上古天真論</h3>
<p>飲食有節，起居有常，不妄作勞。</p>
<p>新校正云：按全元起注本云飲食有常節，起居有常度，不妄不作。《太素》同，楊上善云：以理而取聲色芳味，不妄視聽也，循理而動，不為分外之事。</p>
<p>視聽八達之外。</p>
<p>宋本八達作八遠。王冰注云：雖遠際八荒之外，近在眉睫之內，來幹我者，吾必盡知之。</p>

<h3>四氣調神論</h3>
<p>故身無苛病。</p>
<p>苛，宋本作奇。</p>

<h3>金匱真言論</h3>
<p>入通於心，開竅於舌。</p>
<p>宋本及他本皆作開竅於耳。王冰注云：舌為心之官，當言於舌，舌用非竅，故云耳也。「繆刺論」曰：手少陰之絡，會於耳中，義取此也。按，《靈樞·脈度》：五臟常內閱於上七竅也，下云心氣通於舌，心和則舌能知五味矣，則正當作舌。</p>

<h3>生氣通天論</h3>
<p>陰者，藏精而起亟也。</p>
<p>王冰注云：亟，數也。</p>

<h3>陰陽應象論</h3>
<p>燥傷皮毛，熱勝燥。</p>
<p>宋本及他本皆作熱傷皮毛，寒勝熱。新校正云：按《太素》作燥傷皮毛，熱勝燥，黃氏本此。</p>

<h2>第二卷</h2>
<p>（「十二臟相使論」至「宣明五氣」論藏象，「經脈別論」以下論脈法。）</p>

<h3>臟氣法時論</h3>
<p>氣味合而服之，以補益精氣。</p>
<p>新校正云：按孫思邈雲精以食氣，氣養精以榮色，形以食味，味養形以生力。精順五氣以為靈也，若食氣相惡，則傷精也，形受五味以成也，若食味不調，則損形也。是以聖人先用食禁以存性，後製藥以防命，氣味溫補以存精形，此之謂氣味合而服之，以補精益氣也。</p>

<h3>宣明五氣</h3>
<p>下焦溢為水。</p>
<p>黃氏作下焦為嗌為水。宋本作下焦溢為水。王冰注云：下焦為分注之所，氣窒不瀉，則溢而為水。按，《說文》：溢，器滿也，嗌，咽也，為嗌與下焦不合。溢為水，猶言滿而為水也，與下文膀胱不利為癃，不約為遺溺，文義亦正相屬。此必傳寫時因上文為噦為泄，皆連疊成文，遂誤多為字，而又訛溢為嗌也。今依宋本改之。</p>

<h3>三部九候論</h3>
<p>下部天，足厥陰也。</p>
<p>王冰注云：謂肝脈也，在毛際外，羊矢下一寸半陷中，五里之分，臥而取之。女子取太衝，在大指本節後二寸陷中是。視黃注為詳。</p>

<h3>脈要精微論</h3>
<p>渾渾革革，至如湧泉，弊弊綿綿，其去如弦絕者死。</p>
<p>此蓋從《甲乙經》而正之。舊本皆作渾渾革至如湧泉，病進而色弊，綿綿其去如弦絕，死。又如「三部九候論」：以通其氣。舊作以見通之，亦從《甲乙經》而正之也。</p>

<h2>第三卷（脈法）</h2>

<h3>玉機真臟論</h3>
<p>太過則令人善怒。</p>
<p>怒，舊本皆作忘。新校正云：按「氣交變大論」云：木太過，甚則忽忽善怒，眩冒巔疾，則忘當作怒。</p>
<p>如鳥之喙者。</p>
<p>新校正云：「平人氣象論」云如烏之喙。又，別本喙作啄。</p>
<p>十日之內死。</p>
<p>日，舊本皆作月。王冰注云：期三百日內死，按日當作月。</p>
<p>真臟來見。</p>
<p>舊本皆作來見。新校正云：按全元起本及《甲乙經》真臟未見，來字當作未字之誤也。</p>
<p>若人一呼五六至。</p>
<p>呼，舊本皆作息。新校正云：按人一息脈五六至，何得為死？必息字誤，息當作呼。</p>

<h3>通評虛實論，</h3>
<p>脈氣上虛尺虛，是謂重虛。</p>
<p>新校正云：按《甲乙經》作脈虛氣虛尺虛，是謂重虛，此少一氣字，多一上字。王注言尺寸脈俱虛，則不兼氣虛也。詳前熱病，氣熱脈滿為重實，此脈虛氣虛為重虛，是脈與氣俱實為重實，俱虛為重虛，不但尺寸俱虛為重虛也。</p>
<p>實而澀則死。</p>
<p>澀，舊本皆作逆。王冰注云：逆謂澀也。</p>
<p>手足溫則生，寒則死。</p>
<p>新校正云：按《太素》無手字，楊上善云足溫氣下，故生，足寒氣不下者，逆而致死。</p>

<h3>診要經終論</h3>
<p>足太陽氣絕一段。</p>
<p>舊誤在「三部九候論」。新校正云：按「診要經終論」載三陽三陰脈終之證，此獨紀足太陽氣絕一證，余應闕文也。</p>

<h3>玉版論要</h3>
<p>陰陽反作。</p>
<p>舊本作陰陽反他。新校正云：按「陰陽應象大論」云：陰陽反作。王冰注云：反謂反復，作謂作務，反復作務，則病如是。</p>

<h3>陰陽別論</h3>
<p>生陽之屬，不過四日而死。</p>
<p>林億以別本作四日而生，全元起作四日而已，疑原本作死為非。按，下文云死不治，是統舉上文而言，林誤。</p>
<p>為偏枯痿易。</p>
<p>王冰注云：三陰不足，則為偏枯，三陽有餘，則為痿易。易，謂變易常用，而痿弱無力也。</p>
<p>二陽俱搏，其病溫。</p>
<p>按，宋本作其氣濫。</p>

<h3>大奇論</h3>
<p>肺雍肝雍腎雍。</p>
<p>新校正云：詳肺雍肝雍腎雍，《甲乙經》皆作癰。按，癰作雍，古假借字也。</p>
<p>腎雍，胠下至少腹滿。</p>
<p>胠下，舊本作腳下。按，《甲乙經》腳下作胠下，腳當作胠，不得言腳下至少腹也。</p>
<p>脈至如懸雍。</p>
<p>新校正云：按全元起本懸雍作懸離。元起注云：懸離者，言脈與肉不相得也。</p>
<p>脈至如頹土之狀。</p>
<p>新校正云：按《甲乙經》頹土作委土。</p>
<p>脈澀而鼓。</p>
<p>林億本澀作塞。脈塞而鼓，謂才見不行，旋覆去也。</p>
<p>行立常聽。</p>
<p>王冰注云：小腸之脈，上入耳中，故常聽也。</p>

<h2>第四卷</h2>
<p>（「陰陽離合論」至「經絡論」論經絡，「氣穴論」以下論孔穴。）</p>

<h3>陰陽離合論</h3>
<p>太陽根起於至陰。</p>
<p>王冰注云：至陰，穴名，在足小指。黃注謂足大指。考至陰之穴，實在足小指外側，黃注當是傳寫之訛。</p>
<p>太陽為開，陽明為闔，少陽為樞。</p>
<p>新校正云：按《九墟》太陽為關，陽明為闔，少陽為樞。故關折則肉節頹緩，而暴病起矣，故候暴病者，取之太陽。闔折則氣無所止息，悸病起，故悸者，皆取之陽明。樞折則骨搖而不能安於地，故骨搖者，取之少陽。《甲乙經》同。</p>
<p>太陰為開，厥陰為闔，少陰為樞。</p>
<p>新校正云：按《九墟》關折則倉廩無所輸，隔洞，隔洞者，取之太陰。闔折則氣施而善悲，悲者，取之厥陰。樞折則脈有所結而不通，不通者，取之少陰。《甲乙經》同。</p>

<h3>血氣形志</h3>
<p>病生於咽嗌，治之以甘藥。</p>
<p>舊本甘作百。新校正云：按《甲乙經》咽嗌作困竭，百藥作甘藥。</p>

<h3>太陰陽明論</h3>
<p>脾與胃，以膜相連耳。</p>
<p>新校正云：按《太素》作以募相逆。楊上善云：脾陰胃陽，脾內胃外，其性各異，故相逆也。</p>

<h3>脈解</h3>
<p>所謂甚則狂癲疾者。</p>
<p>癲，舊本作巔。王冰注云：以其脈上額，交巔上，入絡腦，還出，其支別者，從巔至耳上角，故狂巔疾也。按，下文陽盡在上，則巔疾之說較長。黃氏蓋因《靈樞·經脈》文而改之，亦確有所據。</p>

<h3>陽明脈解</h3>
<p>其脈血氣盛。</p>
<p>新校正云：按《甲乙經》脈作肌。</p>

<h3>皮部論</h3>
<p>陽明之陽，名曰害蜚。</p>
<p>王冰注云：蜚，生化也，害，殺氣也，殺氣行則生化弭，故曰害蜚。</p>
<p>少陽之陽，名曰樞持。</p>
<p>王冰注云：樞謂樞要，持謂執持。</p>
<p>太陽之陽，名曰關樞。</p>
<p>王冰注云：關司外動，以靜鎮為事，如樞之運，則氣和平也。</p>
<p>少陰之陰，名曰樞儒。</p>
<p>王冰注云：儒，順也，守要而順陰陽開闔之用也。新校正云：《甲乙經》儒作檽。</p>
<p>心主之陰，名曰害肩。</p>
<p>王冰注云：心主脈，入腋下，氣不和則妨害肩腋之動運。</p>
<p>太陰之陰，名曰關蟄。</p>
<p>王冰注云：關閉蟄類，使順行藏。新校正云：按《甲乙經》蟄作執。</p>

<h3>氣府論</h3>
<p>胃脘以下至橫骨六寸半一。</p>
<p>黃注：神闕、氣海二穴。王冰注神闕作臍中，氣海作脖胦。按神闕，一名氣舍，當臍中，氣海，一名脖胦。挾臍下傍各五分至橫骨寸一。</p>
<p>黃注：中注、四滿、氣穴、大赫、橫骨五穴。王冰注中注同，下四穴作髓府、胞門、陰關、下極。按，四滿，一名髓府；氣穴，一名胞門；大赫，一名陰關；橫骨，一名下極。</p>

<h3>水熱穴論</h3>
<p>腎街十穴。</p>
<p>黃注作氣衝、歸來、水道、大巨、五陵。王冰注氣衝作氣街，五陵作外陵。按，氣街亦名氣衝，外陵作五陵未詳。</p>

<h2>第五卷（病論）</h2>

<h3>風論</h3>
<p>使人怢凓而不能食。</p>
<p>新校正云：詳怢凓，全元起本作失味，《甲乙經》作解㑊。</p>

<h3>痹論</h3>
<p>陽遭陰，故為熱。</p>
<p>王本作故為痹熱。新校正云：遭，《甲乙經》作乘。</p>
<p>寒則急。</p>
<p>舊本急皆作蟲。王冰注云：謂皮中如蟲行。新校正云：按《甲乙經》蟲作急。</p>

<h3>痿論</h3>
<p>各以其時受氣。</p>
<p>舊本作各以其時受月。王冰注云：謂受氣時月也。如肝王甲乙，心王丙丁，脾王戊己，肺王庚辛，腎王壬癸，皆王氣法也，時受月，則正謂五臟受氣月也。</p>

<h3>厥論</h3>
<p>前陰者，宗筋之所聚。</p>
<p>王冰注云：宗筋挾臍，下合於陰器，故云前陰者，宗筋之所聚也。新校正云：按《甲乙經》作厥陰者，眾筋之所聚。全元起云：前陰者，厥陰也。與王注義異，亦是一說。</p>

<h3>瘧論</h3>
<p>夫痎瘧皆生於風。</p>
<p>按，《說文》：痎，二日一發瘧也。顏之推云：兩日一發之瘧，今北方猶呼痎瘧。</p>
<p>二十五日下至骶骨，二十六日入於脊內。</p>
<p>新校正云：按全元起本二十五日作二十一日，二十六日作二十二日。《甲乙經）、《太素）並同。按，王冰注云：項以下至尾骶，凡二十四節，故日下一節，二十五日下至骶骨，二十六日入於脊內，注於伏膂之脈也。與全元起本及《甲乙經》、　《太素》不同，當從王冰本為是。按，《靈樞·賊風》作二十一日下至尾骶，二十二日入脊內，全、楊、皇甫諸家其說本此，然王說為長。</p>

<h2>第六卷</h2>
<p>（「舉痛論」至「本病論」皆病論，「湯液醪醴論」以下皆治論。）</p>

<h3>氣厥論</h3>
<p>寒則腠理閉，氣不行。</p>
<p>新校正云：按《甲乙經》氣不行作營衛不行。</p>
<p>驚則心無所依。</p>
<p>依，宋本及他本皆作倚。</p>
<p>腎移寒於脾，癰腫少氣。</p>
<p>脾，舊本作肝。王冰注云：肝藏血，然寒入則陽氣不散，陽氣不散則血聚氣澀，故為癰腫，又為少氣也。新校正云：按全元起本云腎移寒於脾。元起注云腎傷於寒而傳於脾，脾主肉，寒生於肉則結為堅，堅化為膿，故為癰也，血傷氣少，故曰少氣。《甲乙經》亦作移寒於脾。王因誤本，遂解為肝，亦智者之一失也。</p>
<p>水之狀也。</p>
<p>宋本狀作病。新校正云：按《甲乙經》水之病也作治主肺者。</p>
<p>脾移熱於膀胱，則癃溺血。</p>
<p>宋本作胞移熱於膀胱。王注云：膀胱為津液之府，胞為受納之司，故熱入膀胱，胞中外熱，陰絡內溢，故不得小便而溺血也。《正理論》曰熱在下焦則溺血，此之謂也。</p>

<h3>腹中論</h3>
<p>無治也，當十月復。《刺法》曰：無損不足，益有餘，以成其疹，然後調之。</p>
<p>新校正云：按《甲乙經》及《太素》無然後調之四字。按，全元起注云所謂不治者，其身九月而喑，身重，不得為治，須十月滿，生後復如常也，然後調之，則此四字本全元起註文誤書於此，當刪去之。</p>
<p>臟有所傷及精有所寄，則臥不安。</p>
<p>舊本作精有所之寄則安。新校正云：按《甲乙經》作情有所倚則臥不安。《太素》作精有所倚則不安。按，精當作情，於義方協。</p>

<h3>病能論</h3>
<p>名為鼓脹。</p>
<p>新校正云：按《太素》鼓作谷字。</p>

<h3>奇病論</h3>
<p>使之服以生鐵落為飲。</p>
<p>鐵落為飲，宋本作鐵洛。新校正云：按《甲乙經》鐵洛作鐵落，為飲作為後飯。</p>
<p>石藥發癲。</p>
<p>宋本癲作瘨。按，《說文》：瘨，病也，一曰腹脹。蓋瘨　、䐜，古或假借通用，石性重墜而剽悍，熱中消中之人，脾胃先傷，更投以石藥而重傷之，亦能致䐜脹之疾也。</p>

<h3>本病論</h3>
<p>法當三日死。</p>
<p>三日，宋本作三歲。王注云：三歲者，肺至腎一歲，腎至肝一歲，肝至心一歲，火又乘肺，故云三歲死也。按，上文腎傳之心，弗治，滿十日，法當死，今腎傳之心，心即反傳而行之肺，一臟再傷，其死極速，固當作三日也。</p>

<h2>第七卷（刺法）</h2>

<h3>寶命全形論</h3>
<p>木敷者，其葉發。</p>
<p>按，《太素》作木陳者，其葉落。楊上善云：葉落者，知陳木之已盡，以比衰壞之徵，於義較協。</p>
<p>一曰治神，二曰知養身，三曰知毒藥為真，四曰制砭石小大，五曰知腑臟血氣之診。</p>
<p>楊上善云：存身之道，知此五者，以為攝養，可得長生也。魂、神、意、魄、志，以神為主，故皆名神，欲為針者，先須治神。故人無悲哀動中，則魂不傷，肝得無病，秋無難也。無怵惕思慮，則神不傷，心得無病，冬無難也。無憂愁不解，則意不傷，脾得無病，春無難也。無喜樂不極，則魄不傷，肺得無病，夏無難也。無盛怒者，則志不傷，腎得無病，季夏無難也。是以五過不起於心，則神清性明，五神各安其臟，則壽延遐算也。養身，《太素》作養形。楊上善云：飲食男女，節之以限，風寒暑濕，攝之以時，有異單豹外凋之害，即內養形也。實慈恕以愛人，和塵勞而不跡，有殊張毅高門之傷，即外養形也。內外之養兼備，則不求生而久生，無期壽而長壽，此則針布養形之極也。治神養身，不專主用針而言，其說甚精。</p>

<h3>長刺節論</h3>
<p>氣虛宜𤙲引之。</p>
<p>王注：𤙲讀為導，導引則氣行條暢。新校正云：按《甲乙經》𤙲作掣。</p>

<h2>第八卷（刺法）</h2>

<h3>調經論</h3>
<p>皮膚不收。</p>
<p>按，全元起云：不收，不仁也。《甲乙經》及《太素》云：皮膚收，無不字。</p>
<p>腠理閉塞，玄府不通。</p>
<p>新校正云：按《甲乙經》及《太素》無玄府二字。</p>
<p>凝則脈不通。</p>
<p>新校正云：按《甲乙經》作腠理不通。</p>

<h3>繆刺論</h3>
<p>韭葉。</p>
<p>原本皆作薤葉，今依宋本改正。</p>
<p>以竹管吹其兩耳。</p>
<p>新校正云：按陶隱居云吹其左耳極三度，復吹其右耳三度也。</p>

<h3>刺瘧</h3>
<p>熱止汗出，其病難已。</p>
<p>宋本作熱止汗出，難已。新校正云：按全元起本並《甲乙經）、《太素》、巢元方，並作先寒後熱渴，渴止汗出。</p>

<h2>第九卷（雷公問）</h2>

<h3>疏五過論</h3>
<p>凡欲診病者，必問飲食居處。</p>
<p>王冰注云：飲食居處，其有不同，故問之也。「異法方宜論」曰：東方之域，天地之所始生，魚鹽之地，海濱傍水，其民食魚而嗜咸，皆安其處，美其食。西方者，金玉之域，沙石之處，天地之所收引，其民陵居而多風，水土剛強，其民不衣而褐薦，華食而脂肥。北方者，天地所閉藏之域，其地高陵居，風寒冰冽，其民樂野處而乳食。南方者，天地所長養，陽之所盛處，其地下，水土弱，雰露之所聚，其民嗜酸而食胕。中央者，其地平以濕，天地所以生萬物也眾，其民食雜而不勞。由此則診病之道，當先問焉。故聖人雜合以法，各得其所宜，此之謂矣。</p>
<p>離絕菀結，憂恐喜怒，五臟空虛，血氣離守，工不能知，何術之有！</p>
<p>王冰注云：離謂離間親愛，絕謂絕念所懷，菀謂菀積思慮，結謂結固余怨。夫間親愛者魂遊，絕所懷者意喪，積所慮者神勞，結餘怨者志苦，憂愁者閉塞而不行，恐懼者蕩憚而失守，盛忿者迷惑而不治，喜樂者憚散而不藏。由是八者，故五臟空虛，血氣離守，工不思曉，又何言哉！</p>

<h3>徵四失論</h3>
<p>精神不專，志意不理，外內相失，故時疑殆。</p>
<p>王冰注云：外謂色，內謂脈。然精神不專於循用，志意不從於條理，所謂粗略。揆度失常，故色脈相失，而時自疑殆也。</p>

<h3>解精微論</h3>
<p>夫疾風生，乃能雨，此之類也。</p>
<p>舊本作夫火疾風生。新校正云：按《甲乙經》無火字，此蓋本《甲乙經》而正之也。</p>

<h2>第十卷（運氣）</h2>

<h3>天元紀大論</h3>
<p>林億曰：詳《素問》第七卷，亡己久矣。按，皇甫士安，晉人也，序《甲乙經》云亦有亡失。《隋書·經籍志》載梁《七錄》亦云止存八卷。全元起，隋人，所注本乃無第七。王冰，唐寶應中人，上至晉·皇甫諡甘露中，已六百餘年，而冰自謂得舊藏之卷，今竊疑之。仍觀「天元紀大論」、「五運行論」、「六微旨論」、「氣交變論」、「五常政論」、「六元正紀論」、「至真要論」七篇，居今《素問》四卷，篇卷浩大，不與《素問》前後篇卷等，又且所載之事，與《素問》餘篇略不相通，竊疑此七篇乃《陰陽大論》之文。王氏取以補所亡之卷，猶《周官》無「冬官」，以「考工記」補之之類也。又按，漢·張仲景「傷寒論序」云撰用《素問》、《九卷》、《八十一難經》、《陰陽大論），是《素問》與《陰陽大論》兩書甚明，乃王氏並《陰陽大論》於《素問》中也。要之，《陰陽大論》亦古醫經，終非（素問》第七矣。</p>
<p>人有五臟化五氣，以生喜怒悲憂恐。</p>
<p>舊本作喜怒思憂恐。按，思與憂，皆脾之志也，與五氣未合。新校正謂四臟皆受成於脾，亦屬曲為之解。不若即據「陰陽應象大論」作喜怒悲憂恐為得也。</p>

<h3>五運行大論</h3>
<p>帝曰：地之為下否乎？岐伯曰：地為人之下，太虛之中也。帝曰：憑乎？岐伯曰：大氣舉之也。</p>
<p>王冰注云：大氣，造化之氣，任持太虛者也，所以太虛不息，地久天長者，蓋由造化之氣任持之也。氣化而變，不任持之，則太虛之器亦敗壞矣。夫落葉飛空，不疾而下，為其任氣，故勢不得速焉。幾諸有形，處地之上者，皆有生化之氣任持之也。然器有大小不同，壞有遲速之異，及至氣不任持，則大小之壞一也。</p>
<p>東方生風。</p>
<p>王云：東者日之初，風者教之始，天之使也，所以發號施令，故生自東方也。景霽山昏，蒼埃際合，崖谷若一，岩岫之風也。黃白昏埃，晚空如堵，獨見天垂，川澤之風也。加以黃黑，白埃承下，山澤之猛風也。</p>
<p>南方生熱。</p>
<p>王云：陽盛所生，相火，君火之政也。太虛昏翳，其若輕塵，山川悉然，熱之氣也。大明不彰，其色如丹，鬱熱之氣也。若行雲暴升，嵸然葉積，乍盈乍縮，崖谷之熱也。</p>
<p>中央生濕。</p>
<p>王云：中央，土也。高山土濕，泉出地中，水源山隈，云生岩谷，則其象也。夫濕性內蘊，動而為用，則雨降云騰，中央生濕，不遠信矣。故《歷候記》土潤溽暑於六月，謂是也。</p>
<p>西方生燥。</p>
<p>王云：陽氣已降，陰氣復升，氣爽風勁，故生燥也。夫岩谷青埃，川源蒼翠，煙浮草木，遠望氤氳，此金氣所生，燥之化也。夜起白朦，輕如微霧，遐邇一色，星月皎如，此萬物陰成，亦金氣所生，白露之氣也。太虛埃昏，氣鬱黃黑，視不見遠，無風自行，從陰之陽，如雲如霧，此殺氣也，亦金氣所生，霜之氣也。山谷川澤，濁昏如霧，氣鬱蓬勃，慘然戚然，咫尺不分，此殺氣將用，亦金氣所生，運之氣也。天雨大霖，和氣西起，云卷陽曜，太虛廓清，燥生西方，義可徵也。若西風大起，木偃云騰，是為燥與濕爭，氣不勝也，故當復雨。然西風雨睛，天之常氣，假有東風雨止，必有西風復雨，而乃自晴。觀是之為，則氣有往復，動有燥濕，變化之象，不同其用矣。由此則天地之氣，以和為勝，暴發奔驟，氣所不勝，則多為復也。</p>
<p>北方生寒。</p>
<p>王云：陽氣伏，陰氣升，政布而大行，故寒生也。太虛澄淨，黑氣浮空，天色黯然，高空之寒氣也。若氣似散麻，本末皆黑，遐邇微見，川澤之寒氣也。太虛清白，空猶雪映，遐邇一色，山谷之寒氣也。太虛白昏，大明不翳，如霧雨氣，遐邇肅然，北望色玄，凝霧夜落，此水氣所生，寒之化也。太虛凝陰，白埃昏翳，天地一色，遠視不分，此寒濕凝結，雪之將至也。地裂水冰，河渠乾涸，枯澤浮咸，水斂土堅，是土勝水，水不得自清，水所生，寒之用之。</p>

<h3>六微旨大論</h3>
<p>出入廢則神機化滅，升降息則氣立孤危。</p>
<p>王冰注云：出入謂喘息，升降謂化氣。夫毛羽倮鱗介，及飛走蚑行，皆生氣根於身中，以神為動靜之主，故曰神機也。然金玉土石，熔埏草木，皆生氣根於外，假氣以成立主持，故曰氣立也。「五常政大論」曰：根於中者，命曰神機，神去則機息，根於外者，命曰氣立，氣止則化絕，此之謂也。故無是四者，則神機氣立者生死皆絕。新校正云：按《易》云本乎天者親上，本乎地者親下，《周禮·大宗伯》有天產、地產，大司徒云動物、植物，即此神機、氣立之謂也。</p>

<h2>第十一卷（運氣）</h2>

<h3>氣交變大論</h3>
<p>甚則忽忽善怒，眩冒巔疾。</p>
<p>王冰注云：凌犯太甚，則遇於金，故自病。新校正云：按「玉機真臟論」云肝脈太過，則令人善怒，忽忽眩冒巔疾，為肝實而然，則此病不獨木太過，遇金而病，肝實亦自病也。</p>
<p>歲火太過，炎暑流行，肺金受邪，民病瘧。</p>
<p>新校正云：火盛而剋金，寒熱交爭，故為瘧。</p>
<p>身熱骨痛，而為浸淫。</p>
<p>新校正云：按「玉機真臟論」云心脈太過，則令人身熱而膚痛，為浸淫，此云骨痛者，誤也。</p>
<p>上臨太陽，則雨雪冰霜不時降。</p>
<p>原本在歲水太過段內，今黃氏列於歲火不及之中。按，太陽寒水司天，火運二歲為戊辰、戊戌，中運皆太徵，實非歲火不及之年。而太陽寒水司天，水運二歲，中運為太羽，實歲水太過之年。以太少而言過與不及，則此二句自當列於歲水太過之下，惟火不及則水自凌之，與亢害承製之理，仍不相背耳。</p>
<p>上臨少陰少陽，火燔焫，水泉涸，物焦槁。</p>
<p>原本在歲火太過段內，今黃氏列於歲金不及之中。按，少陰心火司天，金運二歲為庚子、庚午，少陽相火司天，金運二歲為庚寅、庚申，中運皆太商，實非歲金不及之年。而少陰心火司天，火運二歲為戊子、戊午，少陽相火司天，火運二歲為戊寅、戊申，中運皆太徵，實歲火太過之年。以太少而言過與不及，則此四句自當列於歲火太過之下，惟金不及則火自犯之，與亢害承製之理，亦仍不相背耳。</p>
<p>帝曰：其災應何如？岐伯曰：亦各從其化也。故時至有盛衰，凌犯有逆順，留守有多少，形見有善惡，宿屬有勝負，徵應有吉凶矣。</p>
<p>王注云：五星之至，相王為盛，囚死為衰。東行凌犯為順，災輕，西行凌犯為逆，災重。留守日多則災深，留守日少則災淺。星喜潤，則為見善，星怒燥憂喪，則為見惡。宿屬，謂所生月之屬二十八宿及十二辰相分所屬之位也。命勝星不災不害，不勝星為災小重，命與星相得，雖災無害。災者，獄訟疾病之謂也，雖五星凌犯之事，遇星之囚死時月，雖災不成。然火犯留守逆臨，則有誣譖獄訟之憂，金犯則有刑殺氣鬱之憂，木犯則有震驚風鼓之憂，土犯則有中滿下利跗腫之憂，水犯則有寒氣衝稸之憂，故曰徵應有吉凶也。</p>
<p>帝曰：其善惡何謂也？岐伯曰：有喜有怒，有憂有喪，有澤有燥，此象之常也。</p>
<p>王注云：夫五星之見也，從深夜見之。人見之喜，星之喜也。見之畏，星之怒也。光色微曜，乍明乍暗，星之憂也。光色迥然，不彰不瑩，不與眾同，星之喪也。光色圓明，不盈不縮，怡然瑩然，星之喜也。光色勃然臨人，茫彩滿溢，其象懍然，星之怒也。澤，洪潤也。燥，乾枯也。</p>

<h2>第十二卷（運氣）</h2>

<h3>至真要大論</h3>
<p>盛者奪之，汗者發之。</p>
<p>舊本作汗之下之，蓋皆主盛者而言，今作汗者發之，於義無取，當是傳寫之訛。</p>
<p>燥淫所勝，平以苦濕。</p>
<p>新校正云：濕當作溫。</p>
<p>補上治上制以緩，補下治下制以急，急則氣味厚，緩則氣味薄。</p>
<p>王冰注云：治上補上，方迅急則止不住而迫下，治下補下，方緩慢則滋道路而力又微。制急方而氣味薄，則力與緩等，制緩方而氣味厚，則勢與急同。</p>

<h2>第十三卷（運氣）</h2>

<h3>六元正紀大論</h3>
<p>太陽所至為寢汗。</p>
<p>王冰注云：寢汗，謂睡中汗發於胸嗌頸腋之間也，俗誤呼為盜汗。</p>
<p>時必順之，治以勝也。</p>
<p>王云：春宜涼，夏宜寒，秋宜溫，冬宜熱，此時之宜，不可不順。然犯熱治以寒，犯寒治以熱，犯春宜用涼，犯秋宜用溫，是以勝也。犯熱治以鹹寒，犯寒治以甘熱，犯涼治以苦溫，犯溫治以辛涼，亦勝之道也。</p>
<p>木鬱達之，火鬱發之，土鬱奪之，金鬱泄之，水鬱折之，然調其氣。</p>
<p>王云：達謂吐之，令其條達也。發謂汗之，令其疏散也。奪謂下之，令無壅礙也。泄謂滲泄之，解表利小便也。折謂抑之，制其沖逆也。通是五法，乃氣可平調，後乃觀其虛盛而調理之也。</p>
<p>上所識各條，有與本書相發明者，有詳本書所自出者，有補本書所未及者，有證本書之訛誤者，故悉錄之，以備參考。</p>
